Dzsingisz kán egy törzsekből egyesített nép vezére. A mongolok ősi 
ellenségével, a Kínai Birodalommal vívott hosszú háborúban immár 
győzedelmeskedett. Most az ellenkező irányból jön a fenyegetés. Nyugatra 
küldött követeit sorra meggyilkolják. Népe kénytelen addigi leghosszabb útjára 
kelni. Hatalmas és ősi ellenségekkel találják magukat szemben, amilyenekkel 
még sosem találkoztak, ám a kán olyan ösvényre lépett, amely a győzelemhez 
vagy a teljes pusztuláshoz vezet. 

Dzsingisz harcosként és vezérként már bizonyított. Most a civilizáció 
kihívásaival kell szembenéznie, azzal, hogy milyen hatással lesz népére és az 
utánuk jövőkre. Fiai időközben maguk is hadvezérek lettek. Utódot kell 
választania közülük, mielőtt mindent elpusztítanak, amit ő felépített. 

Fiamnak, Arthurnak 


A Mongol Birodalom 
Dzsingisz kán idejében 


ELŐSZÓ 


A tűz harsogott a kör közepén. Árnyékok cikáztak, ahogy az ugráló sötét 
alakok járták a kardtáncot. Lobogott a ruhájuk, és túlüvöltötték a többiek 
jajgató énekét. Emberek pengették a térdükön keresztbe fektetett húros 
hangszereiket, ültükben dobbantottak a ritmusra. 

A fény határán övig meztelen, hátrakötözött kezű mongol harcosok 
térdeltek sorban. Egytől egyig hideg arcot mutattak diadalmas legyőzőiknek. A 
tisztjüket, Kurhaskot csúnyán összeverték a csatában. A vér rászáradt a szájára, 
a jobb szeme annyira bedagadt, hogy ki se tudta nyitni. De átélt már 
rosszabbat. Büszke volt az embereire, amiért nem hajlandók elárulni a 
félelmüket. Figyelte a sötét bőrű sivatagi harcosokat, amint kántálnak és 
ordítoznak a csillagokra, közben hadonásznak a görbe kardjaikkal, amelyekre 
Kurhask jó ismerőseinek vére tapad. Fura egy népség, vastagon körültekerik a 
fejüket vászonnal, és bő nadrágot viselnek a lötyögős zubbonyukhoz. 
Legtöbbjük szakállas, így a szájuk csak egy vörös vágás a fekete szőrben. 
Mindegyik magasabb és izmosabb volt a legtermetesebb mongol harcosnál. 
Idegen fűszerektől bűzlöttek, sokuk fekete gyökeret rágcsált, és barnákat 
köpött tőle. Kurhask nem mutatta, mennyire undorodik attól, ahogy 
rángatózva, ordítozva, táncolva hajszolják magukat az önkívületbe. 

A mongol tiszt fáradtan csóválta a fejét. Most már tudta, hogy túlságosan 
magabiztosak voltak. A húsz férfi, akiket Temüge adott mellé, egytől egyig 
tapasztalt harcos volt, de nem kiképzett portyázó. Annyira igyekeztek védeni a 
megvesztegetésre szánt ajándékokkal megrakott szekereket, hogy késve 
reagáltak, és meglepték őket. Kurhask visszagondolt az utóbbi hónapokra, és 
belátta, hogy az egyszerű feladat elaltatta az éberségét, lanyhult a figyelme. Ő 
és emberei nehezen járható vidéken, szédítő hágók között találták magukat. 
Völgyeken vágtak át, ahol csak tengődött a gabona, ajándékokat cseréltek 
parasztokkal, akik olyan szegények voltak, hogy hozzájuk foghatót még sose 
láttak a mongolok. Viszont rengeteg volt a vad, az emberei kövér szarvasokat 
sütöttek a tábortűzön. Talán ez volt a hiba. A parasztok figyelmeztetően 


mutogattak a hegyekre, de Kurhask nem értette őket. Neki nem volt baja a 
hegyi törzsekkel. Ám éjszaka egy csapat harcos támadt rájuk. Vad ordítással 
bukkantak elő a sötétből, és kaszabolni kezdték az alvó embereket. Kurhask 
egy pillanatra behunyta a szemét. Társai közül csak nyolcán élték túl a 
támadást, noha a legidősebb fiát nem látta, amióta kitört a harc. A fiú 
előrement, hogy felderítse az ösvényt. Kurhask abban reménykedett, hogy 
életben maradt, és megviszi a hírt a kánnak. Egyedül ez a gondolat adott neki 
örömet keserű haragjában. 

A törzsi harcosok ellopták a szekerekről a csecsebecséket, az ezüstöt, a 
jádét. Kurhask a szemöldökét összevonva figyelte őket, és látta, hogy sokan 
vérfoltos mongol deelt viselnek. 

A kántálás hangosodott, Kurhask észrevette, hogy az emberek szája fehéren 
habzik. Nagyon egyenesen tartotta magát, amikor a törzs vezére kardot 
rántott, és rikoltozva közeledett a sorhoz. Kurhask összenézett társaival. 

- Ma éjszaka ott leszünk a szellemeknél, és meglátjuk az otthoni hegyeket! 
- mondta. - A kán tudni fogja, mi történt. Tisztára söpri ezt a vidéket! 

Közönyös hangja még jobban felbőszítette az afgánt. Árnyak ugráltak az 
arcán, miközben megforgatta a pengét egy mongol harcos fölött. Kurhask 
egykedvűen nézte. Most, mikor a tarkóján érezte az elkerülhetetlen halál 
leheletét, rájött, hogy félre lehet tolni minden félelmet, és képes nyugodtan 
fogadni, ami jön. Ez némi elégtételt adott neki. Feleségei remélhetőleg nagyon 
megsiratják, ha meghallják a halálhírét. 

- Légy erős, testvérem! - mondta. 

Mielőtt a harcos felelhetett volna, a kard levágta a fejét. Vér fecskendezett, 
az afgánok elismerően kurjantottak és dobogtak. A főnök elvigyorodott, sötét 
arcából kivillantak a fogai. Ismét lecsapott a kard, egy újabb mongol hanyatlott 
a poros földre. Kurhask torka annyira összeszorult a dühtől, hogy csaknem 
megfulladt. Ez itt a tavak, a tiszta hegyi folyók földje volt, kétezer 
mérföldnyire Jencsingtől nyugatra. A parasztok, akikkel találkoztak, 
megszeppentek az ő különös arcuktól, de barátságosak voltak. Még reggel, az 
indulásuk előtt is áldásokkal halmozták el Kurhaskot, és olyan édességeket 
adtak neki, amiktől összeragadt a foga. Lovagolt a kék ég alatt, és nem is 
sejtette, hogy a hegyi törzsek jelzik egymásnak az ő ittlétét. Még mindig nem 
tudta, miért támadták meg, hacsak nem azért, hogy ellopják a mongoloktól az 
ajándékokat és a csereberélni valót. A hegyeket fürkészte, hátha megpillantja a 


fiát. Megint feltámadt benne a remény, hogy hátha lesz tanúja a halálának. 
Nem halhat meg rosszul, ha a fiú figyeli. Ez az utolsó ajándék, amit adhat neki. 
A kardos embernek három csapás kellett, hogy elválassza a harmadik fejet 

a nyaktól. Amikor végre sikerrel járt, a hajánál fogva odamutatta társainak. 
Közben nevetett, és kántált különös nyelvükön. Kurhask már megtanult 
néhány szót a pástú nyelvből, de ebből a hangáradatból semmit sem értett. 
Komor némaságban figyelte a folytatódó mészárlást. Ő maradt utolsónak. 

Félelem nélkül fölemelte a fejét. Elöntötte a megkönnyebbülés, amikor 
messze a tűzfény mögött mozgást érzékelt. A sötétben megmoccant valami 
fehér. Kurhask elmosolyodott. A fia az, neki jelez. Mielőtt az afgánok 
észrevehették volna, ismét lehajtotta a fejét. A távolban kialudt a fehér 
villanás. Kurhask elernyedt. Minden feszültség elszivárgott belőle. A kán tudni 
fogja, mi történt. 

Fölnézett az afgán harcosra, amikor az fölemelte a hosszú, véres pengét. 

- Fogsz még találkozni a népemmel - mondta neki. 

Az afgán habozott, nem értette. 

- Por a szádba, hitetlen! - ordította, de ez csak értelmetlen zagyvaság volt a 
mongol tisztnek. 

Fáradtan vállat vont. 

- Fogalmad sincs, mit tettél - mondta. 

A kard lecsapott. 


ELSŐ RÉSZ 


ELSŐ FEJEZET 


Szél korbácsolta a magas hegygerincet. Odafent sötét felhők vándoroltak, 
árnyékuk csíkokat húzott a földre. A reggel csöndes volt, a két ember 
kihaltnak tűnő vidéken lovagolt a száz fiatal harcosból álló dzsagun keskeny 
oszlopának élén. A mongolok mintha legalább az ezredik mérföldet tették 
volna meg. Csak a szíjak nyikorgása és a lovak horkantása törte meg a csendet. 

Szübötej a nagykán tábornoka volt, és ez látszott is rajta. Viseltes 
vaspikkely páncélja több helyen kilyukadt és berozsdásodott. Horpadt sisakja 


nem egyszer mentette már meg az életét. Egész felszerelése megkopott, de 
maga az ember olyan kemény és könyörtelen maradt, akár a téli föld. Három 
éve portyázott északon, közben egyetlen kisebb ütközetett veszített el, másnap 
azonban visszatért és szétzúzta a törzset, mielőtt híre ment volna a dolognak. 
A vidék, ahol gyakorolta a mesterségét, hidegebb lett minden mérfölddel, amit 
a mongolok megtettek a pusztában. Szübötejnek nem voltak térképei, csak 
szóbeszédeket hallott távoli városokról folyók partján, ahol olyan vastagra 
hízik a jég, hogy ökröt lehet sütni rajta. 

Jobbján Dzsocsi lovagolt, a kán legidősebb fia. Alig tizenhét éves, még csak 
harcos, de megörökölheti a nemzetet, és talán magának Szübötejnek is 
parancsolhat egy háborúban. Dzsocsi ugyanolyan zsíros bőrből és vasból 
készült inget, nyeregtáskát és fegyvert viselt, mint a többiek. Szübötej kérdés 
nélkül is tudta, hogy Dzsocsi tarsolyában ott van a napi adag szárított tej és vér, 
amelyhez csak vizet kell keverni, hogy tápláló leves legyen belőle. A föld nem 
bocsátott meg azoknak, akik félvállról vették a túlélést, és ők mindketten 
megtanulták a téli leckéket. 

Dzsocsi megérezhette a fürkészést. Örökké gyanakvó, sötét szeme 
felvillant. Több időt töltött az ifjú tábornokkal, mint az apjával, de a régi 
szokásokat nehéz levetkőzni. Nemigen bízott senkiben, noha mérhetetlenül 
tisztelte Szübötejt. Az Ifjú Farkasok tábornoka szeretett háborúzni, noha ezt 
tagadta. Szübötej hitt a felderítésben, a kiképzésben, a taktikában, és 
mindenekelőtt az íjászatban, de az emberek, akik követték, csak azt látták, 
hogy az esélyektől függetlenül győz. Ahogy mások képesek formálni a kardot 
vagy a nyerget, úgy formálta Szübötej a seregeket. Dzsocsi tudta, mekkora 
kiváltság hogy tőle tanulhat. Vajon Csagatáj öccse is ilyen jól járt keleten? 
Könnyű volt álmodozni a dombok között lovagolva, elképzelni, hogy 
álmélkodnak a testvérei és az apja, amikor meglátják, mennyit nőtt és 
erősödött. 

- Mi a legfontosabb a felszerelésedben? - kérdezte hirtelen Szübötej. 
Dzsocsi felpillantott a komor égre. Szübötej élvezte, ha vizsgáztathatja. 

- A hús, tábornok. Hús nélkül nem tudok harcolni. 

- Nem az íj? - kérdezte Szübötej. - Íj nélkül mire mész? 

- Semmire, tábornok, de hús nélkül túl gyenge vagyok, hogy használjam az 
íjamat. 

Szübötej mordult egyet, amikor visszahallotta a saját szavait. 


- Ha a hús elfogy, meddig tudsz életben maradni véren és tejen? 

- Legfeljebb tizenhat napig, három lóval, hogy elosszam köztük a sebeket. - 
Dzsocsinak nem kellett gondolkodnia. Beleverték a választ azóta, hogy ő és 
Szübötej tízezer ember élén ellovagoltak a csin császár fővárosának 
árnyékából. 

- Milyen messzire tudsz eljutni ennyi idő alatt? - kérdezte Szübötej. 

Dzsocsi vállat vont. 

- Friss tartalék lovakkal ezerhatszáz mérföldre. Másfélszer annyira, ha a 
nyeregben alszom és eszem. 

Szübötej látta, hogy Dzsocsi alig figyel. Szeme megvillant, és harcmodort 
változtatott. 

- Mi a baj azzal a hegygerinccel elöl? - reccsent rá az ifjúra. 

Dzsocsi meglepetten felkapta a fejét. - Én... 

- Gyorsan! Az emberek döntést várnak. Életek múlnak a szavaidon. 

Dzsocsi nyelt egyet. Szübötejnél mestertől tanulhatott. 

- A nap mögöttünk van, mérföldekről meglátnak, ha felérünk a gerincre. - 
Szübötej bólogatni kezdett, ám Dzsocsi még nem fejezte be: - A föld száraz. 
Akármilyen sebességgel haladunk át a gerincen, porfelhőt verünk föl. 

- Jól van, Dzsocsi! - mondta Szübötej. Beszéd közben a lova véknyába vágta 
a csizmáját, és vágtatni kezdett a gerinc felé. Ahogy Dzsocsi megjósolta, a száz 
lovas fölverte a port. Szúrós rőt felleg kavargott fölöttük. Valaki biztosan 
meglátja őket, és jelenti, hol vannak. 

Szübötej nem állt meg a gerincen. Tovább sarkallta kancáját, az állat hátsó 
lábai meg-megcsúsztak a laza köveken. Dzsocsi követte a tábornokot. Egy mély 
lélegzettel beszívta a port, amely megköhögtette. Szübötej ötven lépéssel a 
gerinc alatt állt meg a rögös terepen, ott, ahonnan kaptatósabb lett a rézsű. 
Emberei parancs nélkül kétsoros félkört vontak köréje, mintha egy íjat 
feszítettek volna meg a földön. Jól ismerték tábornokuk hirtelen természetét. 

Szübötej a szemöldökét ráncolva kémlelte a messzeséget. A hegyek között a 
tavaszi olvadástól megduzzadt folyó hömpölygött a lapos síkságon. Partján 
lassan mozgó oszlop haladt színes zászlókkal. Más körülmények között 
lélegzetelállító lett volna a látvány, és Dzsocsi, noha a gyomra összeszorult, 
csipetnyi csodálatot érzett. Tíz-, talán tizenegyezer orosz lovag léptetett 
együtt, fölöttük keskeny, vörös-arany lobogók hullámzottak. Majdnem 
ugyanannyian követték őket málhás szekerekkel, tartalék lovakkal, 


asszonyokkal, fiúkkal, szolgákkal. A nap ezt a pillanatot választotta, hogy 
áttörjön a felhők között egy hatalmas fénypászmával, amely bevilágította a 
völgyet. A lovagok páncélja felragyogott. 

A lovaik hatalmas, bozontos állatok voltak, talán kétszer nehezebbek a 
mongol póniknál. Bár Dzsocsi ugyanolyan különösnek találta a lovasokat is. 
Mereven ültek az arcuktól a térdükig érő, súlyos vasruhájukban, mintha kőből 
faragták volna őket. Csak a szemük és a kezük maradt szabadon. A páncélos 
lovagok csatára készültek: lándzsa helyett hosszú kopjákat hoztak, de a hegyük 
acélból volt. Dzsocsi látta, hogy a derékszíjakról fejszék és kardok lógnak, és 
minden nyergen levélforma pajzs függ. A lobogók hosszan elnyúltak a fejük 
fölött, és a harcosok igazán nyalkán festettek az arannyal csíkozott árnyékban. 

- Bizonyára látnak minket - mormolta Dzsocsi, és a porfelhőre sandított a 
magasban. 

A tábornok meghallotta és hátrafordult. 

- Nem pusztaiak, Dzsocsi. Ilyet távolságból félvakok. Talán félsz?- Olyan 
nagyok ezek a lovagok. Én félnék. 

Dzsocsi arca elsötétült egy pillanatra. Az apjától ez gúny lett volna. De 
Szübötejnek csillogott a szeme. A tábornok még mindig nem töltötte be a 
harmincat, fiatal volt ahhoz, hogy ilyen sok embernek parancsoljon. Szübötej 
azonban nem félt. Dzsocsi tudta, hogy a tábornok rá se ránt a hatalmas 
csataménekre vagy lovaikra. Jobban bízott Ifjú Farkasainak sebességében és 
nyilaiban. 

A dzsagun tíz arbanból állt, mindegyiket egy tiszt vezette. Szübötej 
parancsára csak ez a tíz ember vett nehéz páncélt. A többiek bőrzubbonyt 
viseltek a bélelt deel alatt. Dzsocsi tudta, hogy támadáshoz Dzsingisz jobban 
szereti a nehéz lovasságot a könnyűnél, de Szübötej emberei így is életben 
tudtak maradni. Gyorsabban oda tudtak csapni, mint a hatalmas orosz lovagok, 
és egy cseppet sem féltek. Ugyanolyan mohón bámultak lefelé a hadoszlopra, 
mint Szübötej, és várták, hogy észrevegyék őket. 

- Tudod, hogy az apád futárt küldött, hogy induljak hazafelé? - szólalt meg 
Szübötej. 

Dzsocsi bólintott. 

- Minden ember tudja. 

- Reméltem, hogy továbbmehetek észak felé, de az apád embere vagyok. Ő 
parancsol, én engedelmeskedem; megérted, ugye? 


Dzsocsi rámeredt a fiatal tábornokra, és egy pillanatra elfeledkezett a 
völgyben közeledő lovagokról. 

- Természetesen - mondta kifejezéstelen arccal. 

Szübötej derűsen viszonozta a pillantását. 

- Remélem is, Dzsocsi. Az apád olyan ember, akit érdemes követni. Vajon 
mit fog szólni, ha meglátja, mennyit nőttél? 

Dzsocsi arca egy pillanatra eltorzult a haragtól. Aztán letörölte vonásairól 
az indulatot, és mélyen beszívta a levegőt. Szübötej több szempontból is 
különb apja volt az igazinál, de nem felejthette el, hogy a tábornok kihez 
hűséges valójában. Ha Dzsingisz parancsolná, megölné Dzsocsit. Nézte a fiatal 
tábornokot, és arra gondolt, hogy Szübötej talán sajnálná egy kicsit, de nem 
annyira, hogy az megállítsa a kezét. 

- Szüksége lesz a hű emberekre, Szübötej - mondta. - Nem azért hív vissza, 
hogy építsünk vagy pihenjünk. Újabb országot talált, amelyet darabokra 
téphet. Akár a farkas, mindig éhes, még akkor is, ha már szétreped a gyomra. 

Szübötej elkomorodva hallgatta, hogy így beszélnek a kánról. Dzsocsinak 
három év alatt egyetlen szíves szava sem volt az apjáról. Olykor mintha búsult 
volna, ám ahogy telt az idő, ez is egyre ritkább lett nála. Dzsingisz egy fiút 
küldött el, de egy férfi tér vissza hozzá. Szübötej tett róla. A csatában 
hidegfejű, és az emberei büszkén néznek rá. Ennyi elég. 

- Volna még egy kérdésem, Dzsocsi - folytatta Szübötej. 

Villanásnyi mosoly futott át Dzsocsi arcán. 

- Neked mindig van még egy kérdésed, tábornok - felelte. 

- Sok száz mérföld óta csaljuk magunk után ezeket a vaslovagokat, hogy 
kifáradjanak a lovaik. Elkaptuk a felderítőket, kivallattuk őket, és bár nem 
tudom, mi ez a , Jeruzsálem", amit keresnek, vagy hogy ki ez a ,fehér 
Krisztus"... - Vállat vont. - Talán még összemérem vele a kardomat egy napon, 
de hát a világ nagy, én pedig csak egy ember vagyok. 

Beszéd közben a páncélos lovagokat és a mögöttük döcögő társzekereket 
figyelte. Várta, hogy észrevegyék. 

- A kérdésem a következő, Dzsocsi. Ezek a lovagok semmit nem jelentenek 
nekem. Az apád hív, ellovagolhatnék most, amíg a pónik kövérek a nyári fűtől. 
Akkor miért várjuk itt, hogy megtámadjanak? 

Dzsocsi hideg tekintettel válaszolt: 


- Az apám azt mondaná, hogy ez a dolgunk, a férfinak nincs különb 
időtöltése, mint hogy háborúskodik az ellenségeivel. Talán azt is mondaná, 
tábornok, hogy te élvezed, és ez elég ok a maradásra. 

Szübötejnek a pillája sem rebbent. 

- Talán ezt mondhatná, de te az ő szavai mögé bújsz. Miért vagyunk itt, 
Dzsocsi? Nem kellenek nekünk a nagy lovaik, még húsnak sem. Miért 
kockáztatom a harcosaim életét, hogy szétzúzzam a hadoszlopot, amelyet látsz? 

Dzsocsi ingerülten vállat vont. 

- Ha nem ez az ok, akkor nem tudok válaszolni. 

- Miattad, Dzsocsi - mondta Szübötej komolyan. - Mire visszatérsz az 
apádhoz, láttál mindenféle csatát, minden évszakban. Te meg én falvakat 
foglaltunk el, városokat raboltunk ki; lovagoltunk sivatagban, és olyan sűrű 
erdőben, hogy alig tudtuk átvágni magunkat. Dzsingisz nem fog gyengeséget 
találni benned. - Kurtán elmosolyodott, ahogy meglátta Dzsocsi kőkemény 
arcát. - Büszke leszek, ha majd azt mondják, hogy Bátor Szübötej alatt 
tanultad, amit tudsz. 

Dzsocsinak vigyorognia kellett, amikor magától Szübötejtől hallotta a 
becenevet. A táborban nincsenek titkok. 

- Tessék! - mormolta Szübötej, és egy futárra mutatott, aki az orosz 
hadoszlop eleje felé száguldott a messzeségben. Olyan ellenségünk van, aki az 
élen halad. Vitéz ember. 

Dzsocsi el tudta képzelni, hogy elszörnyedtek a lovagok, amikor meglátták 
a dombok karéjában a mongol harcosokat. Szübötej halkan felmordult. Egy sor 
levált az oszlopról, és ügetni kezdett fölfelé a lejtőn, döfésre tartva a hosszú 
kopjákat. Vicsorított, ahogy a távolság csökkenni kezdett. Önteltségükben 
hegynek fölfelé támadnak! Rá akarta vezetni őket a tévedésükre. 

- Nálad a pajca, Dzsocsi? Mutassad csak. 

Dzsocsi hátranyúlt a nyeregre erősített íj tartóhoz. Fölemelte a merev 
bőrfedelet, és előhúzott egy tömör aranylemezt, amelyre  farkasfőt 
domborítottak. Húsz unciát nyomott, meglehetősen súlyos volt, de olyan kicsi, 
hogy elfért a markában. 

Szübötej ügyet sem vetett az emberekre, akik kitartóan kapaszkodtak 
fölfelé a lejtőn, hogy összecsapjanak Dzsingisz legidősebb fiával. 


- Dzsocsi, ez a tiéd, és vele együtt a tied a jog, hogy ezer harcosomat 
vezesd. A dzsagunok vezetőinek csak ezüstjelvényük van, ilyen, ni. - Fölemelt 
egy nagyobb, fehér fémlemezt. 

- A különbség az, hogy az ezüstpajcát az kapja, akit az alája rendelt arbanok 
tisztjei választanak. 

- Tudom - bólintott Dzsocsi. 

Szübötej hátrapillantott a fáradságosan kaptató lovagokra. 

- Ennek a dzsagunnak a tisztjei megkértek, hogy te vezesd őket, Dzsocsi. 
Ebben nincs benne a kezem. - Nyújtotta az ezüstpajcát. Dzsocsi boldogan 
kicserélte az arannyal. Szübötej ünnepélyesen, szándékos kimértséggel 
viselkedett, ám a szeme ragyogott. 

- Mire visszatérsz az apádhoz, Dzsocsi, megmásztad az egész ranglétrát. - 
Keze lendületesen szelte a levegőt. - Jobbra, balra és középre. - Átnézett a 
fölfelé ügető, erőlködő lovagok fölött, és mozgást látott egy távoli vízmosásban. 
Határozottan biccentett. 

- Itt az idő. Tudod a dolgod, Dzsocsi. A tiéd a parancsnokság. - Többet nem 
szólt. A fiatalember vállára csapott, és visszalovagolt a gerincre, otthagyva a 
dzsagunt a vezérnek, akit váratlan idegesség fogott el. 

Dzsocsi a hátában érezte a száz ember pillantását. Igyekezett palástolni, 
mennyire örül. Minden arban, azaz tized maga választotta a vezetőjét, azután 
ezek a tizedesek is választottak maguk közül egyet, aki háborúban vezesse a 
századot. Nagy tisztesség, ha valakit századossá választanak. Valahol egy hang 
azt suttogta, hogy ez inkább az apjának szól, de ő elfojtotta, nem volt hajlandó 
kételkedni. Kiérdemelte ezt a jogot! Dagadt benne az önbizalom. 

- Íjsor! - kiáltotta. Szorosan markolta a szárat, hogy elrejtse idegességét. A 
sor széthúzódott, hogy minden íjat használhassanak. Az ifjú hátranézett, de 
Szübötej tényleg elment, egyedül hagyta. Mivel a harcosok még mindig 
figyelték, kifejezéstelen arcot kényszerített magára, mert tudta, hogy 
emlékezni fognak a nyugalmára. Ahogy fölemelték íjaikat, Dzsocsi kinyújtotta 
ökölbe szorított kezét, és várt. Szíve fájdalmasan dörömbölt a mellében. 

Amikor a távolság négyszáz lépésnyire csökkent, Dzsocsi leengedte a 
karját, és az első nyílfelhő a levegőbe emelkedett. Túlságosan messze voltak, 
ami nyíl mégis elérte a lovagokat, széttört a csaknem az egész testet takaró 
pajzsokon, amelyekét az oroszok tartottak maguk elé. A hosszú pajzsok 


teljesítették a feladatukat a második nyílfelhőben is. Egyetlen lovag sem 
zuhant le a nyeregből. 

A hatalmas paripák nem voltak gyorsak, a távolság mégis csökkent. Dzsocsi 
figyelt. Kétszáz lépésnél ismét fölemelte az öklét. Újabb száz vessző illeszkedett 
a nyiszorgó húrokra. Dzsocsi nem tudta, hogy ilyen távolságból megmenti-e a 
lovagokat a páncéljuk. Sose mentette meg őket semmi. 

- Úgy lőjetek, mintha sosem lett volna íjatok! - kiáltotta. 

A harcosok elvigyorodtak, a nyilak kiröppentek. Dzsocsi akaratlanul 
összerándult, mert a nyílvesszők úgy repkedtek a lovagok fölött, mintha 
pánikba esett bolondok lődöznének. Csak néhány csapódott be, és ezek közül 
is nagyon kevés terített le embert vagy lovat. Már hallották a paták dübörgését, 
és látták, amint az első sorokban lejjebb engedik a kopjákat. 

Dzsocsi félelmét elnyelte a váratlan harag. Csak arra vágyott, hogy kardot 
ránthasson, és vágtában nekivezesse a lovát az ellenségnek. Mégis más 
parancsot adott, bár közben reszketett a tehetetlen indulattól. 

- Vissza a gerinc mögé! - kiáltotta. Megrántotta a szárat, a lova nyargalni 
kezdett. Dzsagunja zavaros ordítozással, gymolyogva követte a vezért. Dzsocsi 
hallotta, hogy mögötte torokhangok éltetik a diadalt. Marta a torkát a sav, csak 
azt nem tudta, hogy a félelemtől-e, vagy a haragtól. 


Ilja Majajev épp a verejtéket pislogta ki a szeméből, amikor meglátta, hogy 
a mongolok a maguk gyáva, mocskos módján megfordulnak. Ahogy már 
számtalanszor csinálta, lazábbra engedte a szárat, és a mellére ütött, miközben 
Szent Szófiához imádkozott, hogy letaposhassa lovával a hit ellenségeit. 
Legnagyobb kincsét, a szent ujjpercének szilánkját rejtő aranymedált viselte a 
sodronypáncél és a bélelt zubbony alatt. A novgorodi atyák biztosították róla, 
hogy addig nem ölhetik meg, amíg rajta van, ezért Ilja erősen és magabiztosan 
dübörgött fölfelé lovagjaival a lejtőn. Ő és emberei két éve hagyták el a 
püspöki várost; üzeneteket vittek keletre a hercegnek, mielőtt délnek 
fordultak, és elkezdték hosszú zarándoklásukat Jeruzsálembe. Ilja és a többiek 
az életük árán is meg akarták védeni a szent várost a hitetlenektől, akik el 
akarták pusztítani Jeruzsálem templomait. 


Imák és böjtölés közepette utaztak volna, mielőtt megmutatják 
vitézségüket az istenteleneknek, ám a vidéken portyázó mongol csapatok újra 
és újra oldalba szúrták őket. Ilja alig várta, hogy közel jusson hozzájuk. 
Előrehajolt a nyeregben, lova a menekülő pogányok után lódult. 

- Add nekem őket, ó, Uram, és összetöröm a csontjaikat, és eltiprom hamis 
isteneiket! - suttogta. 

A mongolok eszeveszetten száguldottak lefelé a túlsó lejtőn, de az orosz 
lovak erősek voltak, a távolság folyamatosan csökkent. Ilja érezte a többiek 
acsargó dühét, ahogy kurjongattak egymásnak. Sok társukat ölték meg a 
sötétből kiröppenő nyilak. Felderítők tűntek el nyom nélkül, vagy ami még 
rosszabb, olyan sebek voltak rajtuk, mire megtalálták őket, hogy az ember 
elhányta magát. Számát sem tudta, hány felégetett falu romját látta egy év 
alatt. Fekete füstcsóvák jelölték elkeseredett üldözésük útját. A portyázó 
mongolok mindig elillantak, mire ők megérkeztek. Vágtába ugratta a lovát, 
noha az állat már zihált, és a szájából fehér tajték fröccsent Ilja karjára és 
mellére. 

- Rajta, testvérek! - ordította a többieknek. Nem fognak elfáradni most, 
amikor végre karnyújtásnyira kerültek a vademberektől. A mongolok léte az 
arculcsapását jelentette mindannak, ami drága volt Iljának, Novgorod békés 
utcáinak, az áldott szent székesegyház nyugalmának és méltóságának. 

Előttük a mongol harcosok rendetlenül menekültek a maguk fölverte 
porban. Ilja parancsokat osztogatott, emberei ötvenszer húszfős sorokba 
rendeződtek. A gyeplőt a nyeregszarvra kötötték, kezükben pajzzsal és 
kopjával hajoltak a lovuk nyakára, az állatokat a térdükkel irányították. 
Biztosan nem volt még egy ilyen erős sereg, amióta világ a világ! Ilja 
vérszomjasán vicsorított. 

A menekülő mongolok elsuhantak egy öreg nyírfákkal és szilfákkal benőtt 
domb mellett. A tovadübörgő Ilja látta, valami megmozdul a zöld homályban. 
Annyi ideje volt, hogy figyelmeztetően elkurjantsa magát, és máris nyilak 
sivítottak a levegőben. Még ekkor sem habozott. Látta, hogy a nyilak 
széttörnek embereinek a pajzsán. Ordítva megparancsolta, hogy tartsák az 
alakzatot. így át tudnak törni! 

Az egyik ló élesen felnyerített, balról nekiment Iljának, összenyomta a 
lábát, csaknem kivetette a nyeregből. Ilja káromkodott fájdalmában, de elakadt 
a lélegzete, amikor látta, hogy a lovas ernyedten előredől. Egyik nyílfelhő a 


másik után röppent elő a fák sötétjéből, Ilja iszonyodva nézte, hogyan hullnak 
emberei a nyeregből. A vért fakasztó nyilak úgy ütötték át a sodronypáncélt, 
mintha vászonból lenne. Ilja vadul felordított, megsarkantyúzta fáradt lovát. 
Előtte a mongolok tökéletesen egyszerre fordultak meg, és a parancsnokuk 
egyenesen ránézett. A mongolok nem álltak meg, hogy megfeszítsék íjukat. 
Alacsony lovaik egyszerre ugrottak vágtába, és a harcosok menet közben 
lőttek. 

Egy nyílvessző feltépte a karját. A két sereg összecsapott, Majajev 
megacélozta magát. Hosszú kopjája eltalálta egy harcos mellét, de olyan erővel 
csavarták ki a kezéből, hogy azt hitte, eltörtek az ujjai. Kardot rántott, noha 
keze szinte tökéletesen elzsibbadt. A mongolok úgy száguldottak elő a mindent 
betöltő, vörös porból, akár az ördögök, és zavartalan nyugalommal eregették 
nyilaikat az összezsúfolódott oroszokba. 

Ahogy Ilja fölemelte a pajzsát, rögtön visszalökte egy becsapódó nyíl, 
amelynek hegye átütötte a fát. Jobb lába kicsúszott a kengyelből. Megingott, 
elveszítette az egyensúlyát. Mielőtt összeszedhette volna magát, egy másik 
nyílvessző beleállt a combjába. A fájdalomtól üvöltve fölemelte a kardját, és 
rárontott az Íjászra. 

A mongol, egy csupasz képű suhanc, közömbösen figyelte a közeledését. 
Az orosz meglendítette a kardját, ám a mongol lebukott, és meglökte Ilját, míg 
elnyargalt mellette. A világ némán forgott egy pillanatig, azután Majajev a 
földre zuhant. 

Sisakjának orrvédője elgörbült a becsapódástól, és kitörte két metszőfogát. 
Ilja a könnyektől vakon feltápászkodott, vért és csontszilánkokat köpködött. 
Bal lába összecsuklott, és elesett. Kétségbeesetten kereste a kardját, amely 
kihullott a kezéből. 

Akkor hallotta meg maga mögött a patadobogást, amikor megpillantotta a 
poros földön heverő fegyvert. Megragadta a mellén rejtőző ereklyét, és egy 
imát mormolt, amikor a mongol kardja lecsapott a nyakára, és csaknem 
teljesen leválasztotta róla a fejét. Nem élt addig, hogy láthassa, miként 
mészárolják le embereit, akik túl súlyosak és lassúak voltak ahhoz, hogy 
megvédhessék magukat Dzsingisz kán tábornokának, Szübötejnek harcosaitól. 


Dzsocsi, miután parancsot adott egy tucat emberének, hogy fésüljék át a 
környéket, és tegyenek jelentést a menetoszlop mozgásáról, leszállt a lóról, 
hogy megvizsgálja a halottakat. Az oroszokat nem mentette meg a 
sodronypáncél. Sok halottat többször is eltaláltak. Csak a sisakok tartottak ki. 
Dzsocsi egyetlen embert sem látott, akinek a sisakját átütötte volna a nyíl. 
Fölvett egy sisakot, ujjával megdörgölte a fényes csíkot, amit a lepattanó 
nyílvessző hagyott. Jól megtervezték! 

A rajtaütés pontosan úgy zajlott le, ahogy Szübötej kitervelte, gondolta 
fanyarul Dzsocsi. A tábornok mintha olvasna ellenfelei agyában. Dzsocsi 
mélyeket lélegzett, igyekezett elfojtani a remegést, amely minden csata után 
elfogta. Az emberei nem láthatják, hogy remeg. Nem tudta, figyelik-e, hogy 
ökölbe szorítja a kezét, miközben hosszú lépésekkel járkál. Csak annyit 
láthattak, hogy még mindig éhes: olyan ember, aki sosem elégedett a 
teljesítményével. 

Még három dzsagun vett részt a rajtaütésben. Dzsocsi látta, hogy a tisztek 
kilovagolnak a fák közül, ahol egész éjjel lesben várakoztak. A Szübötejjel 
töltött évek után mindet úgy ismerte, mintha a testvérei lennének, úgy, ahogy 
Dzsingisz mondta valaha. Mekhali és Altan megbízható emberek, de hiányzik 
belőlük a képzelőerő. Dzsocsi biccentett nekik, mikor kiügettek a vérmezőre. 
A harmadik, Kara, alacsony, szíjas harcos volt, az arcán egy régi sebhely 
húzódott. Noha viselkedése hibátlanul előírásos volt, Dzsocsi érezte a belőle 
áradó, érthetetlen ellenszenvet. Talán az apja miatt haragszik ez a sötét 
pillantású ember. Dzsocsi fölemelkedését meglehetős gyanakvás kísérte. 
Szübötej tüntetőben bevonta minden tervébe és stratégiájába, ahogy Dzsingisz 
tette annak idején az urjankaj sihederrel, akiből a tábornoka lett. Szübötej a 
jövőbe nézett, miközben a Karához hasonló emberek azt hitték, csak egy 
elkényeztetett fiatal herceget látnak, aki magasabbra emelkedik, mint 
amennyit a tudása indokolna. 

Kara odalovagolt, és mogorván nézte a holtakat. Dzsocsi közben rájött, 
hogy ő már nem fölöttese ennek az embernek. A csata kezdetén el kellett 
fogadnia az ezüstöt, és még mindig érezte, mekkora megtiszteltetés száz ember 
bizalma. Ám ez mégis azt jelenti, hogy legalábbis egy ideig Karának nem kell 
tisztelegnie a kán fia előtt. Egy pillantás elárulta, hogy már a csontos kis ember 
is végiggondolta ezt. 


- Miért várakozunk itt? - szólalt meg hirtelen Kara. - Szübötej támadni fog, 
miközben mi csak toporgunk itt, és szaglásszuk a füvet. 

Dzsocsi megorrolt, de olyan hanyagul válaszolt, mintha Kara csak 
üdvözölte volna. Ha ez az ember igazi vezető lenne, már ellovagolt volna 
Szübötej után. Ösztönösen érezte, hogy hiába szállt lejjebb rangban, Kara még 
mindig tőle várja a parancsot. Mekhalira és Altanra pillantott. Ők is figyeltek. 
Talán csak ez a szokásuk, ám Dzsocsi érezte, hogy formálódni kezd benne egy 
ötlet, és tudta, hogy nem fogja elpocsékolni a pillanatot. 

- Látod a vértjüket, Kara? - szólalt meg. - Az első darabja a sisakról lóg, és a 
szemük kivételével eltakarja az arcukat. A másik a térdükig ér. 

- Nem állította meg a nyílvesszőinket - vonogatta a vállát Kara. - Ha nem a 
lovaikon ülnek, olyan lassúk, hogy könnyű őket levágni. Szerintem nincs 
szükségünk ilyen hitvány védelemre. 

Dzsocsi rávigyorgott, élvezte a zavarát. 

- De bizony szükségünk van rá, Kara. 


Szübötej gyalog várakozott a völgy felett az alacsony hegyekben. Lova a 
száraz fenyőtűt szaglászta. Körülötte majdnem ötezer ember pihent, várva a 
döntését. Szübötej viszont a felderítőire várt. Kétszázan lovagoltak el minden 
irányba, jelentéseikből kialakíthatta a környék képét sokmérföldnyi körben. 

Tudta, hogy Dzsocsi rajtaütése sikerrel járt, szinte mielőtt a csata véget ért 
volna. Az ellenség ezerrel megfogyatkozott, csak tízezren maradtak, de még ez 
is túl sok. A menetoszlop lassan haladt a folyóvölgyben, várták, hogy a támadó 
csapat diadalmasan visszatérjen. Nem hoztak magukkal íjászokat a vadonba, ez 
a hiba sokba fog nekik kerülni. Ennek ellenére nagydarab emberek voltak, és 
olyan erősek, hogy Szübötej nem kockáztathatott meg egy frontális támadást. 
Látott lovagokat, akik több nyíllal a testükben is addig küzdöttek, amíg meg 
nem öltek két, sőt akár három mongolt. Nagyon bátor harcosok, de az nem lesz 
elég. A bátor emberek azonnal visszavágnak, ha megtámadják őket, és Szübötej 
eszerint tervezett. Kellő feltételek mellett minden sereget meg lehet 
futamítani. Természetesen az övét nem, de bármilyen ellenséget. 


Vágtában tért vissza két felderítő, hogy jelezzék, hol tart az orosz sereg. 
Szübötej leparancsolta őket a lóról, és le is rajzoltatta az oroszok pozícióját, 
hogy ne legyen félreértés. 

- Hány felderítőt küldtek ki? - kérdezte. 

A harcos, aki egy ággal rajzolt a földre, habozás nélkül válaszolt: 

- Tízet hátra, uram, legyező alakban. Húszat előre és oldalt. 

Szübötej bólintott. Végre eleget tudott ahhoz, hogy elinduljon. 

- Meg kell ölni őket, elsősorban azokat, akik az oszlop mögött haladnak. 
Akkor kapjátok el őket, amikor a nap a legmagasabban áll, és egyet se 
hagyjatok elmenekülni. Akkor támadok, ha zászlóval jelzitek, hogy a 
felderítőknek vége. Ismételd meg a parancsaimat. 

A harcos szóról szóra, gyorsan elismételte a parancsot, ahogy tanították. 
Szübötej nem tűrt zűrzavart a csatatéren. Habár nagy távolságokra zászlókat 
használtak, az idő meghatározásánál kénytelen volt a hajnalra, a délre és az 
alkonyatra hagyatkozni. Erre a gondolatra felpillantott a fák között, és látta, 
hogy a nap már nincs messze az ég tetejétől. Nem sok idő maradt, érezte a 
gyomrában az ismerős remegést, amely mindig megelőzte a csatákat. Azt 
mondta Dzsocsinak, hogy ez az ütközet az ő kiképzésére szolgál, és ez igaz is 
volt, de nem a teljes igazság. Szübötej nem mondta el, hogy a lovagok 
társzekerei hordozható kovácsműhelyeket is visznek. Minden kézműves 
között a kovácsok voltak a legkívánatosabb foglyok, és Szübötej kíváncsiságát 
felkeltették a jelentések a menet közben füstöt köpő vasszekerekről. 

Elmosolyodott, élvezte a fokozódó izgalmat. Dzsingiszhez hasonlóan ő sem 
szerette a városok elpusztítását. Az ilyet persze meg kell tenni, mint ahogy az 
ember forró vizet önt a hangyabolyra. Szübötej a csatákat szerette, mert 
mindegyik próbára tette vagy növelte a tudását. Semmiben sem lelte nagyobb 
örömét, mint ha túljárhatott az ellenség eszén, összezavarhatta és 
elpusztíthatta. Hallotta, micsoda fura küldetésben járnak a lovagok: olyan 
országot keresnek, amelynek senki sem tudta a nevét. Nem számít. Dzsingisz 
nem tűrné, hogy fegyveresek átvágjanak a földjén - és minden föld az övé. 

Csizmája orrával eltörölte a földre karcolt rajzot. A második felderítőhöz 
fordult, aki tiszteletteljes türelemmel várakozott. 

- Eredj Dzsocsihoz, nézd meg, hogy mi hátráltatja - parancsolta. -A 
támadásnál a jobbomon lesz. 


- Parancsodra, uram! - A felderítő meghajolt, lóra pattant, és nyaktörő 
sebességgel elvágtatott az erdőben. Szübötej az ágak között a napra nézett. 
Hamarosan indul. 


Tízezer ló patájának dübörgése közben Anatolij Majajev hátranézett a 
gerincre, amely mögött eltűnt a kis Ilja. Hova lett az öccse? Még mindig kis 
Iljaként gondolt rá, noha öccse erősebb lett nála izomban és hitben egyaránt. 
Fáradtan csóválta a fejét. Megígérte az anyjuknak, hogy vigyáz rá. Biztos, hogy 
Ilja utoléri őket. Nem merte megállítani a hadoszlopot most, hogy a mongolok 
itt is felbukkantak. Felderítőket küldött ki mindenfelé, de mintha azok is 
eltűntek volna. Ismét hátrapillantott, a szemét erőltette, hogy lásson valamit a 
zászlóerdőben. 

Előttük a völgy hágóvá szűkült a dombok között, amelyek akár az 
édenkertben is lehettek volna. A lejtőkön nőtt zöld fű olyan sűrű volt, hogy az 
ember fél nap alatt sem kaszálhatta volna le. Anatolijnak tetszett ez a föld, a 
szeme mégis mindig a látóhatárt kémlelte, ahol egy napon majd megpillantja 
Jeruzsálemet. Az orra alatt imát mormolt a Szűzanyához. Abban a pillanatban 
elsötétedett a hágó, és meglátta a támadó mongol sereget. 

Akkor hát nem ok nélkül aggódott: a felderítők halottak. Káromkodott, és 
akaratlanul hátrapillantott még egyszer oda, ahol eltűnt az öccse. 

Mögötte ordítottak. Anatolij teljesen megfordult a nyeregben, és ismét 
elkáromkodta magát, mert újabb sötét tömeg vágtatott feléjük. Hogy 
kerülhették meg a hadát úgy, hogy észre sem vették őket? Ez hihetetlen, hogy 
az ellenség úgy mozogjon a hegyek között, mint a kísértetek! 

Tudta, hogy emberei képesek szétszórni a mongolokat egyetlen rohammal. 
Máris leakasztották pajzsukat, és közben a parancsot várva néztek rá. Egy bojár 
legidősebb fia lévén ő volt a rangidős parancsnok. A családja fizette az egész 
utazás költségeit. Óriási vagyonukból kihasítottak egy részt, hogy elnyerjék az 
Oroszországban oly nagy hatalomra jutott kolostorok jóindulatát. 

De nem rohamozhat úgy, hogy védtelenül hagyja az utánpótlást és a hátsó 
sorokat. Semmi sem idegesítőbb, mint úgy harcolni, hogy az embert elölről és 
hátulról egyszerre támadják. Parancsot ordított három tisztjének, hogy 
menjenek rá a századaikkal a hátulról közeledő mongolokra. Ahogy 


visszafordult, mozgást látott a dombok között, és megkönnyebbülten 
elvigyorodott. A távolban a nagy csontú orosz lovak vonala jelent meg a 
gerincen. Szellő lengette zászlóikat. Anatolij a távolságot mérlegelte, azután 
döntött. Odakiáltott egy felderítőnek. 

- Eredj az öcsémhez, és mondd meg neki, hogy csapjon le a hátulról 
támadókra! Meg kell akadályoznia, hogy csatlakozzanak a harchoz. 

A fiatalember elvágtatott. Nem terhelte sem súlyos páncél, sem fegyver. 
Anatolijban dagadt az önbizalom. Miután a hátát biztosította, elsöpri azokat, 
akik szemből jönnek. Pillanatok alatt kiadta a parancsait. Úgy fognak áttörni a 
mongolokon, mint egy vaskesztyűs ököl! 

Hosszú kopjájával előremutatott a lova füle fölött. 

- Támadó alakzat! A fehér Krisztusért előre! 


Anatolij küldönce teljes vágtában száguldott a poros földön. A sebesség 
nagyon fontos volt, amikor két sereg közeledett a hadoszlophoz. Annyira 
rátapadt az állat nyakára, ahogy csak tudott. A ló feje az övével együtt 
emelkedett és süllyedt. Fiatal és lelkes volt, és már csaknem odaért Ilja Majajev 
embereihez, amikor döbbenten meghúzta a szárat. Alig négyszáz ember tért 
vissza a gerincen át, és azok is a poklok poklán mehettek keresztül. Ahogy 
közeledtek, sokukon látszottak a vér barna foltjai, és valahogy furcsán 
lovagoltak. 

A küldönc hirtelen mindent megértett, és fejvesztetten megrántotta a 
gyeplőt. Elkésett. Ahogy felemelte a karját, egy nyíl becsapódott a hóna alá. 
Átzuhant a lova fején, az állat ész nélkül elnyargalt. 

Dzsocsi és a többi mongol rá se pillantott a fekvő alakra, ahogy elvágtattak 
mellette. Sokáig tartott lehúzni a láncinget a halottakról, de megérte. Nem jött 
alakulat, hogy elvágja az útjukat, és noha az oroszok nem tudják, most már 
három oldalról támadnak rájuk. Ahogy a lejtő kisimult, Dzsocsi a lova 
véknyába nyomta a lábát, és kihúzta a kopját a bőrtokból. Ormótlan fegyver 
volt, erőlködnie kellett, hogy egyenesen tartsa, miközben embereivel az orosz 
szárny felé dübörgött. 


Anatolij vágtázott. Több mint fél tonna hús és vas adott nyomatékot a 
kopjahegynek. Látta, hogy az első sorok meginognak, ahogy a mongol íjászok 
kilőtték a nyilaikat. Az ellenség gyors volt, de az oszlopot nem lehetett 
megállítani vagy megfordítani ilyen sebesség mellett. Fülsiketítőén döngtek a 
pajzsok és dobogtak a patkók, mégis meghallotta hátulról a sikolyokat. 
Odafordult, hogy lássa, mi történik. Ahogy kitisztult a tudata, borzadva rázta 
meg a fejét. Azt látta, hogy Ilja lecsap az oldalszárnyra, azokat az embereket 
kaszabolja, akik a Majajev családot szolgálják a zarándoklaton. 

Mialatt tátott szájjal bámult, észrevette, hogy az emberek kisebbek, és véres 
páncélt viselnek. Néhányan az első összecsapásban elvesztették a sisakjukat, és 
most már látszott az ordító mongol arcuk. Anatolij elsápadt. Megértette, hogy 
az öccse halott, és ez a kettős roham szétzúzza a hátsó sorokat. Nem 
fordulhatott meg, és noha parancsokat ordított, senki nem hallotta. 

Elöl a mongolok egyre közelebb engedték őket, és közben ezerszám szórták 
az orosz lovasok közé a nyilakat. A pajzsok szétroncsolódtak, az oszlop 
rángatózott, akár a sebesült állat. Százával hullottak az emberek. Mintha kasza 
suhant volna végig az arcvonalon, levágva az élőket. 

Mögötte a mongolok megrohanták a társzekereket, legyilkoltak mindenkit, 
aki fegyvert fogott. Anatolij próbált kigondolni valamit, de ellenség vette 
körül. Kopjáját végighúzta egy ló nyakán, mély sebet hasított rajta, amely 
összefecskendezte forró vérrel. Kard villant, de a sisakja felfogta a csapást, bár 
közben kevés híján elvesztette az eszméletét. Valami eltalálta a mellét, és 
hirtelen elfogyott a tüdejéből a levegő, még annyi se maradt, hogy segítségért 
kiáltson. Erőlködött, hogy egy korty levegőt kapjon, csak egy cseppet, de nem 
bírt lélegezni. Megroskadt, és olyan keményen csapódott a földhöz, hogy 
szörnyet halt. 


Ahogy leszállt az este, Szübötej végiglovagolt tízezer emberének tábortüzei 
között. A halott lovagokról leszedtek minden értékes holmit, és a tábornok 
olyan büszke volt az embereire, hogy lemondott a neki járó tizedről. Azoknak, 
akik nem kapnak fizetést a katonáskodásért, a vérfoltos medálok, gyűrűk és 
drágakövek igen jól jönnek az új társadalomban, amelyet Dzsingisz épít. Az 
ember meggazdagodhatott a törzsek seregében, noha a drágaságokra mindig 


csak úgy gondoltak, mint olyasmire, amin lovat lehet venni. A lovagok 
kovácsműhelyei jobban érdekelték Szübötejt, mint ahogy a szekerek küllős 
kerekei is, mert ezeket könnyebb javítani, mint a mongolok által használt 
tömör korongokat. Máris utasította a fogságba esett fegyverkovácsokat, hogy 
mutassák meg tudományukat az ő kerékgyártóinak. 

Dzsocsi éppen kedvenc pónijának mellső patáját vizsgálta, amikor Szübötej 
odaügetett hozzá. Mielőtt az ifjú meghajolhatott volna, Szübötej hajtotta meg 
előtte a fejét. A dzsagun, amelynek Dzsocsi volt a parancsnoka, büszkén állt 
körülötte. 

Szübötej fölemelte a kezét, megmutatta Dzsocsinak az aranypajcát, amelyet 
délelőtt vett vissza tőle. 

- Szöget ütött ám a fejembe, hogy az oroszok miként térhetnek vissza a 
halálból! - mondta. - Merész húzás volt. Vedd ezt vissza, Dzsocsi. Több jár 
neked az ezüstnél. 

Odahajította az aranylemezt. Dzsocsi elkapta, miközben erősen igyekezett 
fegyelmezni magát. Ebben a pillanatban legföljebb Dzsingisz dicsérete 
jelenthetett volna ennél többet. 

- Holnap hazaindulunk - mondta Szübötej, sokkal inkább az embereknek, 
mint Dzsocsinak. - Légy készen hajnalban. 


MÁSODIK FEJEZET 


Csagatájnak viszketett a bal hónalja. Folyt a verejték a legjobb páncélja alatt. 
Noha a kán második fia volt, mégis úgy érezte, nem illő vakarózni, miközben 
Korjó királyára vár. 

Megkockáztatott egy gyors pillantást arra az emberre, aki elhozta Szongdó 
távoli, fallal körülvett városába. A királyok csarnoka fojtogató volt a déli 
hőségben, de a lakkozott páncélt viselő Jelme semmi jelét nem adta, hogy 
kényelmetlenül érezné magát. Az udvaroncokhoz és a királyi gárdistákhoz 
hasonlóan a mongol generális is olyan volt, mintha fából faragták volna. 

Csagatáj a távolból vízcsobogást hallott, és a szelíd hang valahogy még 
nyomasztóbbá tette a hőséget és a csöndet. A hónalja most már őrjítően 
viszketett. Igyekezett másra gondolni. Ahogy tekintete megpihent a fehér 
habarccsal bevont mennyezet ősrégi fenyőgerendáin, emlékeztette magát, 
hogy semmi oka a félelemre. Akármilyen méltóságos is a Wang-dinasztia, nem 


volt képes szétzúzni a kara-kitajokat, amikor azok a csin területről betörtek 
hozzájuk, és erődöket építettek. Ha Jelme nem vállalja önként, hogy a saját 
hadával fölégesse őket, akkor a korjó király most a saját palotájának a foglya 
lenne. A tizenöt éves Csagatájt bizonytalan önelégültség töltötte el erre a 
gondolatra. Általában túltengett benne az ifjúság dölyfössége és arroganciája, 
de tudta, hogy ebben az esetben ez indokolt. Jelme és harcosai azért jöttek el 
keletre, hogy megnézzék, miféle hadak szállhatnak szembe velük, és első ízben 
lássák az óceánt. Ellenségre leltek a kara-kitájokban, és úgy kergették ki őket 
Korjóból, mint a megkorbácsolt kutyát. Csagatáj véleménye szerint ezek után 
úgy igazságos, hogy a király adót fizessen, akár kérte a segítségüket, akár nem. 

A fojtós levegőben izzadva azzal kínozta magát, hogy a szellőre gondolt, 
amely a déli tengeren hűsítette őket. Az a szél volt az egyetlen jó dolog abban a 
kék végtelenségben. Jelmét elbűvölték a korjó hajók, de Csagatáj nem értette, 
hogy akarhat tengeren utazni valaki. Amin nem lehet lovagolni, az 
haszontalan. Még most is összeszorult a gyomra a gondolatra, ahogy a királyi 
bárka táncolt a horgonyain. 

Harang szólalt meg az udvaron, hangja végigzendült a kerteken, ahol 
méhek zümmögtek a méhkasokban az akácvirágok között. Csagatáj elképzelte 
a buddhista szerzeteseket, amint megemelik a fatörzset, hogy megüssék vele a 
hatalmas harangot. Kihúzta magát, mert adott rá, hogy milyennek látják. A 
király már jön, és az ő szenvedése a vége felé közeledik. Kibírja még egy kicsit 
a viszketést, amit a szabadulásnak már a gondolata is elviselhetőbbé tett. 

A harang ismét megkondult. A szolgák félrehúzták a tolóablakokat, 
beengedve a környező hegyek fenyőillatát. Csagatáj akaratlanul felsóhajtott, 
mert enyhült a rekkenő hőség. A tömeg jól nevelten mocorgott, mert látni 
akarta a királyt. Csagatáj kihasználta, hogy egy pillanatra elterelődött róla a 
figyelem. Két ujját a hóna alá nyomta, és kéjesen vakarózott. Érezte, hogy 
Jelme rávillantja a szemét, és gyorsan felöltötte az egykedvű arcot, mert a 
korjók királya végre belépett. 

Itt senki se magas, gondolta Csagatáj, amikor a parányi uralkodó belebegett 
egy faragott ajtón. Nyilván Wangnak hívják a családja után, de hát ki tudja, és 
kit érdekel, minek hívják egymást ezek a cingár emberkéké Inkább a két 
szolgálót nézte a király kíséretében. Finom, aranyszínű bőrükkel sokkal 
érdekesebbek voltak, mint az ember, akit szolgáltak. A fiatal harcos mohón 


bámulta, ahogy a nők körül tüsténkedik letelepedő urukat, elrendezik a ruhája 
redőit. 

A király nem látszott tudomást venni az őt figyelő mongolokról, miközben 
várta, hogy a szolgái végezzenek munkájukkal. A szeme csaknem ugyanolyan 
sötétsárga volt, mint Dzsingiszé, noha nem tudott olyan ijesztően nézni, mint 
Csagatáj apja. A kánhoz képest a korjó király csak egy bárány. 

A szolgálók végeztek. A király tekintete megállapodott a tíz harcosból álló 
arbanon, amelyet Jelme hozott. Csagatáj nem értette, hogyan képes elviselni ez 
az ember ilyen vastag ruhát egy nyári napon. 

A király megszólalt. Csagatáj egy szót sem értett. Jelmével együtt meg 
kellett várniuk, amíg lefordítják csin nyelvre, amelyet fáradságosan igyekezett 
elsajátítani. De még akkor is alig fogott fel belőle valamit, és egyre mérgesebb 
lett. Utálta az idegen nyelveket. Ha egyszer az ember ismer egy szót a lóra, 
minek használna egy másikat? Csagatáj természetesen belátta, hogy a távoli 
földek emberei nem tudhatják, hogy kell helyesen beszélni, de úgy érezte, 
adhatnának magukra annyit, hogy megtanulják, és ne hablatyoljanak tovább 
úgy, mintha minden nyelv ugyanannyit érne. 

- Megtartottad ígéreteidet - mondta a tolmács ünnepélyesen, félbeszakítva 
Csagatáj elmélkedését. - A kara-kitáj erődök sok napig égtek, és az az ocsmány 
nép eltávozott végre erről az előkelő és szépséges földről, 

Ismét csend lett. Csagatáj kényelmetlenül feszengett. A korjó udvarban 
láthatólag szeretik a lassúságot. Eszébe jutottak tapasztalatai egy ,nok-csa" 
nevű itallal. Jelmének nem tetszett, hogy Csagatáj egy kortyra eltünteti, és már 
nyújtja is megint a csészéjét. A halványzöld folyadék túlságosan értékes volt 
ahhoz, hogy úgy igyák, mint a vizet. Mintha egy harcosnak törődnie kéne 
azzal, hogyan esznek és isznak mások! Csagatáj akkor evett, ha éhes volt, és 
gyakran elfelejtett részt venni az udvari cifra étkezéseken. Nem bírta felfogni, 
mért érdeklik ennyire Jelmét a céltalan szertartások, de a gondolatait 
megtartotta magának. Megfogadta, hogy ha majd ő uralkodik a mongol 
nemzeten, akkor nem fog túrni ilyen finnyáskodást. Az evést nem kell a 
végtelenségig elnyújtani, és nincsen szükség ezerféle ételre. Nem csoda, ha a 
korjó nép közel járt ahhoz, hogy leigázzák. Egy nyelvet kéne beszélniük, és 
elég lenne két-három étel, amelyeket gyorsan, minden ceremónia nélkül el 
lehet készíteni. Több idő maradna fegyvergyakorlatokra és kiképzésre, hogy a 
test erős maradjon. 


Kószáló gondolatai akkor álltak meg, amikor Jelmére került a sor, aki 
minden szavát alaposan megfontolta. 

- Szerencse, hogy a kara-kitájok megtámadták a felderítőimet. Meg kellett 
semmisítenünk őket. Most a nagykán nevében beszélek, akinek harcosai 
megmentették az országodat egy szörnyű ellenségtől. Hol van az adó, amelyet 
minisztereid útján megígértél? 

A tolmács dünnyögött, a király kissé megmerevedett a székében. Csak nem 
sértődött meg ez a szamáré Netán elfeledkezett a város előtt táborozó seregről? 
Elég egy parancs Jelmétől, és felgyújtják a fényezett gerendákat a király feje 
fölött. Rejtély hogyhogy nem tették meg eddig. Nem azért küldte ide őket 
Dzsingisz, hogy a képességeiket fejlesszék? Csagatáj homályosan érezte, hogy 
van egyfajta művészete a tárgyalásnak is, amit még meg kellene tanulnia. Jelme 
igyekezett elmagyarázni, hogy miért szükséges idegen hatalmakkal tárgyalni, 
de Csagatáj nem értette. Egy ember vagy ellenség, vagy barát. Ha ellenség, el 
kell venni mindenét. Csagatáj elmosolyodott, ahogy kiegészítette a gondolatot. 
Egy kánnak nincs szüksége barátokra, csak szolgákra. 

Megint arról kezdett ábrándozni, hogy milyen lesz, ha majd ő uralkodik. A 
törzsek sosem fogadnák el a fivérét, Dzsocsit, már ha egyáltalán a kán fia. 
Csagatáj a maga részéről szorgosan terjesztette a pletykát, hogy Dzsocsi egy 
régi erőszak gyümölcse. Dzsingisz pedig azzal, hogy mindig olyan elutasítóan 
bánt a fiúval, engedte, hogy a pletyka jó mély gyökereket eresszen. Csagatáj 
elmosolyodott az emlékekre, és a keze a kardja markolatára csúszott. Az apja 
inkább neki adta azt a pengét, amely egy nemzet születését látta. Csagatáj a 
szíve mélyén tudta, hogy sosem esküdne hűséget Dzsocsinak. 

Az egyik miniszter közelebb hajolt a királyhoz, és suttogó szavakat váltott 
vele. A suttogás olyan sokáig tartott, hogy a felékszerezett udvaroncok 
láthatólag feszengtek a díszruhájukban, de a miniszter végül elhátrált a tróntól. 
Ismét a király beszélt, a tolmács gördülékenyen fordított. 

- Tiszteletre méltó szövetségeseim talán elfogadnak némi ajándékot egy új 
barátság jeleként, ahogy megbeszéltük - mondta a király - Százezer ív olajozott 
papírt készítettünk számotokra sokhavi kemény munkával. - Az összegyűlt kor 
jó nemesek suttogni kezdtek ezekre a szavakra, noha Csagatáj el nem tudta 
képzelni, miért olyan értékesek ezek a papírlapok. 

- Tízezer selyemmellényt varrtak nektek, és én ugyanannyi súlyú jádét és 
ezüstöt adományozok hozzá. Kétszázezer kwan vas és ugyanannyi bronz 


érkezett a bányákból és a kovácsok céhétől. A saját raktáraimból adok hatvan 
tigrisbőrt, amelyeket már selyembe is csomagoltak az útra. Végül nyolcszáz 
szekérnyi tölgyet és nyírfát is kaptok ajándékba a Wang-dinasztiától, hálából a 
győzelemért, amelyet ti hoztatok el a korjon népnek. Most pedig menjetek 
békében és becsületben, és mindig számíthattok ránk, mint szövetségesekre. 

Jelme mereven biccentett, amikor a tolmács befejezte a fordítást. 

- Elfogadom az adót, felséges uram. 

Enyhe pír jelent meg a nyakán. Csagatáj azon tűnődött, vajon a tábornok 
figyelmen kívül hagyja-e, ahogy a király igyekszik megőrizni a méltósága 
látszatát? Adót a hódítóknak fizetnek. Jelme hosszú ideig némán állt, latolgatta 
a király szavait, azután határozottan mondta: 

- Már csak annyit kérek, hogy tégy hozzá hatszáz fiút, tizenkét és tizenhat 
év közöttieket. Megtanítom őket népem tudására, sok csatában forognak majd, 
és nagy dicsőséget szereznek maguknak. 

Csagatáj igyekezett nem mutatni az elégedettségét. Na, ezt nyeljék le az 
ajándékokról és tisztességes szövetségről szóló beszédeik mellé! Jelme 
követelése megmutatta, mik a valódi erőviszonyok ebben a teremben, és az 
udvaroncok megdöbbentek. A némaság egyre hosszabbra nyúlt. Csagatáj 
érdeklődve figyelte, ahogy a miniszter ismét odahajol a trónhoz. Látta, hogy a 
király ujjai elfehérednek, annyira szorítja a karfát. Csagatáj unta a pózolásukat. 
Még a király lábánál ülő, hajlékony testű lányok is elvesztették a vonzerejüket. 
Ki akart menni a hűvös levegőre. Talán még a folyóban is megfürödne, mielőtt 
enyhül a forróság. 

Ám Jelme nem mozdult, és merev tekintete láthatólag idegesítette a királyt 
körülálló embereket. Lapos pillantásaik le- siklottak a néma harcosokról, akik 
várták az egyértelmű behódolást. Szongdó városában alig hatvan ezren laktak, 
a had nem számlált többet háromezer főnél. A király szenveleghet, ahogy akar, 
Csagatáj tudja az igazságot. Úgyhogy egy cseppet sem csodálkozott a válaszon. 

- Tábornok, igazán nagy megtiszteltetés számunkra, hogy hajlandó vagy 
ilyen sok ifjat a szolgálatodba fogadni - mondta a király. 

Savanyú volt az arca. Jelme a tolmácsnak válaszolt, motyogva sorolta neki a 
további nyájaskodásokat, amelyeket Csagatáj kizárt a füléből. Háromévi 
felderítés után az apja hazahívja keletről Jelmét. Jó lesz viszontlátni a 
hegyeket. Csagatáj erre a gondolatra alig tudta visszafojtani türelmetlenségét. 
Úgy látszik, Jelme szerint fontosak ezek a papírok, noha Csagatáj kételkedett 


benne, hogy Dzsingisz értékelné őket. Legalább ebben kiszámítható az apja. Jó, 
hogy Jelme selymet és keményfát is követelt. Ezeknek van értelmük. 

Anélkül, hogy bárki jelt adott volna, ismét megkondult a harang az 
udvaron, véget vetve a kihallgatásnak. Csagatáj figyelte, ahogy a szolgálók 
fölsegítik urukat, azután mögéje állnak. Fújt egyet. Körülötte kissé elernyedt a 
figyelem, így ismét vakarózott egy jóízűt. Dzsocsi is jön haza Szübötejjel. Vajon 
mennyit változott a bátyja a három év alatti Tizenhét éves, kész felnőtt, és nem 
kétséges, hogy Szübötej alaposan kiképezte, Csagatáj megropogtatta kezével a 


nyakát, és eleire élvezte a rá váró kihívásokat. 


Dzsingisz harmadik seregének harcosai eszméletlenre itták magukat a déli 
csin földeken. A hátukban Kajfeng kétség- beesett polgárai várakoztak magas 
falak és kapuk mögött. Néhány csin elkísérte a császárt három éve, amikor 
idejött Jencsingből. Akkor látták az égő város füstjét az északi égen. Egy ideig 
azt hitték, hogy a mongolok békén hagyják őket, de aztán megérkezett Kaszar 
serege, és a pusztulás barázdáival szántotta fel az országot, olyan vonalakat 
húzva maga után, mint az izzó vas a húsban. 

Kajfeng utcáin, még a város szívében is, megszűnt a törvény. Akiknek 
voltak fegyveres őreik, fölkapaszkodhattak a falakra, és lenézhettek az 
ostromló seregre. Amit láttak, az nem adott sem vigaszt, sem reményt. A 
csineknek már az is sértés volt, hogy Kaszar olyan félvállról veszi az ostromot. 

Ezen a napon a nagykán testvére azzal múlatta magát, hogy 
birkózóversenyt tartott az embereinek. Kaszar táborában minden rendszer 
nélkül verték fel a számtalan jurtát, hatalmas nyájai összevissza csámborogtak, 
csak ritkán háborgatták őket a pásztorok hosszú ostorai. A mongolok nem 
annyira körülvették a várost, inkább letanyáztak körülötte. A csineket, akik 
rettegték és gyűlölték őket, megőrjítette, hogy az ellenség játszik és sportol, 
miközben Kajfeng már éhes. Noha a csinektől sem volt idegen a kegyetlenség, 
ezek a mongolok annyira érzéketlenek voltak, amit ők fel sem tudtak fogni. 
Kaszar serege fütyült Kajfeng szenvedő lakosaira, legfeljebb dühös volt rájuk, 
amiért késleltetik a város elestét. Három hónapja voltak itt, és végtelen 
türelemmel vártak. 


A császár fővárosa már áldozatul esett ezeknek a primitív lovasoknak. 
Hatalmas seregei sem védték meg. Ilyen példa után Kajfengben senki sem 
reménykedett igazán. Az utcákat irgalmatlan bandák uralták, csak a 
legerősebbek merészkedtek ki a házakból. Az ételt a központi raktárakból 
osztották, de volt olyan nap, hogy semmit sem adtak. Senki sem tudhatta, hogy 
kifogyott-e az étel, vagy menet közben ellopták. 

A táborban tartózkodó Kaszar felugrott ültéből. Ő és Ho Sza egyszerre 
bömböltek izgalmukban, amikor a Baabgai, azaz Medve néven ismert birkózó a 
feje fölé emelte ellenfelét. A legyőzött ellenfél először kapálózott, ám Baabgai 
meg se moccant, csak bámulta a tábornokát, és vigyorgott, mint egy buta 
kisgyerek. A fogadások először gyérültek, aztán elapadtak. A magasba tartott 
embert olyan puhára verték, hogy már csak lanyhán rángatta Baabgai szögletes 
ujjait. 

Kaszar a csin újoncok között találta a birkózót, akire azonnal felfigyelt 
mérete és ereje miatt. Alig várta, hogy a nagy marha kihívja valamelyik 
otthoni bajnokot. Ha helyesen szabja meg a téteket, akár egyetlen mérkőzésen 
megkopaszthat jó néhány embert, köztük Temüge öccsét. 

Baabgai közömbösen várakozott Kaszar parancsára. Kevesen bírtak volna 
ilyen sokáig a levegőbe emelni egy felnőtt embert. Baabgai arca kipirult, 
ragyogott a verejtéktől. 

Kaszar nem a nagydarab birkózót látta. Gondolatai visszatértek a 
Dzsingisztől kapott üzenethez. Bátyjának futárja még mindig ott állt, ahogy 
Kaszar hagyta órákkal korábban. Legyek nyalták a sót a bőréről, de a 
fiatalember meg se mert mozdulni. 

Kaszar jókedve elszállt, bosszúsan intett a birkózóbajnoknak. 

- Törd el! - vakkantotta. 

A tömeg felhördült. Baabgai hirtelen fél térdre esett, és előrenyújtott 
combjához csapta ellenfelét. A törött gerinc roppanása visszhangzott a 
tisztáson. A tömeg felbődült, tétek cseréltek gazdát. Baabgai fogatlanul 
vigyorgott. Kaszar félrefordította a tekintetét, amíg elvágták a sebesült torkát. 
Ez kegy volt, mert nem hagyták, hogy a kutyák és patkányok élve egyék meg. 

Mivel érezte, hogy a gondolatai elsötétednek, Kaszar intett a következő 
párnak, és kért egy tömlő fekete ajragot: minden megfelelt, ami kizökkentheti 
rosszkedvéből. Ha tudja, hogy Dzsingisz visszahívja a seregeket, akkor 
mélyebben behatol a csin földekre. Ho Sza és Ögödej társaságában éveken át 

ráérősen égette föl a városokat, kiirtotta a lakosságukat, amíg közeledtek a 
helyhez, ahol a kölyökcsászár menedékre lelt. Nagyon boldog idők voltak. 

Nem az a fajta ember volt, aki túl sok időt pocsékol gondolkodásra, de 
egyre jobban élvezte a parancsnokságot. Az olyanoknak, mint a bátyja, a 
vezérség természetes. Elképzelhetetlen, hogy ne Dzsingisz irányítson, még azt 
se hagyná, hogy a latrinához más mutassa az utat, hát még csatában! Kaszarnál 
lassabban jött meg az étvágy, úgy nőtt ki benne, mint a moha. Három éve nem 
beszélt a testvéreivel, Dzsingisszel, Kacsunnal vagy Temügével. A harcosai tőle 
várták, hogy mondja meg, hova menjenek és mit csináljanak érkezés után. 
Kaszar eleinte fárasztónak találta. A vezérkutya is addig marad meg, amíg 
elvezeti a falkát. De fölfedezett egy másik igazságot is: a vezetés éppen olyan 
izgalmas, mint amilyen kimerítő. A hibák az övéi voltak, de a győzelmek is. 
Ahogy teltek az évszakok, Kaszar fokozatosan megváltozott, és már nem 
vágyott a hazatérésre. Míg várta, hogy Kajfeng elessen, tízezer fiú apja volt. 

Végignézett az embereken, akiket ilyen messze hozott el az otthonuktól. 
Helyettese, Szamuka, józan volt, mint mindig, és közönyös derűvel figyelte a 
birkózókat. Ögödej kiabált és izzadt az italtól; kicsinek tűnt a harcosok mellett. 
Kaszar tekintete megállapodott a fiún. Vajon hogy fogadja a hazatérés híréti 
Ögödej korában minden újdonság és minden izgalmas. Kaszar úgy gondolta, 
bizonyára örülni fog. Még jobban megsavanyodott a hangulata, ahogy embereit 
nézte. Mindegyik bebizonyította, mennyit ér. Ezrével kaptak nőt, lovat, pénzt 
és fegyvert, annyit, hogy számba se vehetik, amíg élnek. Kaszar fújt egyet. 
Mégis Dzsingisz a nagykán, és Kaszar éppúgy nem tudta elképzelni, hogy 
fellázadjon a bátyja ellen, mint ahogy nem tudott szárnyra kelni, hogy 
átrepüljön Kajfeng falai fölött. 

Ho Sza észrevehette a tábornok hangulatát. Ráköszöntötte a fekete ajragos 
tömlőt. Körülöttük zsivajgott a mérkőzés közönsége. Kaszar mereven, 
örömtelenül elmosolyodott. Ho Sza és Szamuka is hallotta az üzenetet. Mind a 
kettő tudta, hogy ez a nap már elromlott. 

A hsziahszia tisztet valaha kilelte volna a hideg a gondolattól, hogy tetves 
vademberekkel igyon együtt. Mielőtt jöttek a mongolok, Ho Sza egyszerű, 
szigorú életet élt, és büszke volt a királyi hadban elfoglalt helyére. Mindennap 
hajnalban kelt, fürdés előtt egy órát gyakorlatozott, azután fekete teával és 
mézbe mártogatott kenyérrel kezdte a napját. Életét csaknem tökéletesnek 
érezte most, néha vágyott is erre, ugyanakkor megrémítette szürkesége. 


Nagyon sötét éjszakákon, amikor minden színlelés eltűnik az emberből, Ho 
Sza tudta, hogy olyan helyet és életet talált, amilyet Hsziahsziában sosem 
nyerhetett volna el. Harmadik volt egy mongol sereg parancsnoki láncában, és 
olyan emberek, mint Kaszar, az életüket is rábízták volna. Ezért csekély ár a 
tetvek és a bolhák csípése. Követte Kaszar fekete pillantását, és ő is ittas 
haraggal meredt Kajfengre. Ha egy császár nem képes többre, mint hogy magas 
falak mögé bújjon, akkor Ho Sza szerint nem császár többé. Ismét ivott egy 
kortyot a tiszta folyadékból, és felszisszent, mert csípte az ínyén levő sebet. 

Néha hiányzott régi életének nyugalma és szabályossága, de tudta, hogy 
valahol megmaradtak benne a szabályok. Ez a gondolat vigaszt nyújtott, ha 
elfáradt vagy megsebesült. Az is segített, hogy valóságos vagyonra tett szert 
aranyban és ezüstben. Ha egyszer hazatér, lesznek feleségei, rabszolgái, 
gazdagsága. 

A második összecsapás kartöréssel ért véget. A két férfi meghajolt Kaszar 
felé, ő pedig elengedte őket, hogy kezeltessék a sebeiket. Kaszarnak tucatnyi 
sebesültbe és néhány halottba került a nap, de ennyit megért, hogy a többiek 
lelkesedjenek. Elvégre nem szemérmes hajadonok vannak itt. 

Gyilkosan meredt a hírnökre. Ő maga foglalta el azokat a magányos 
erődöket, amelyek most a mongolok postaállomásai. Töretlen vonalban 
sorakoztak visszafelé északi irányban, egészen a jencsingi kormos düledékig. 
Ha Kaszar tudja, hogy Dzsingisz ennek az új kereskedelmi útvonalnak a 
segítségével adja ki alig tizennyolc napja a visszahívó parancsot, talán létre sem 
hozza. Vajon megértené a bátyja, ha még egy évet várna, amíg a megerősített 
város elesik? Kaszar belerúgott egy kőbe, d hírnök összerezzent. Tudta a 
választ. Dzsingisz azt várja tőle, hogy hagyjon ott mindent, és térjen vissza, 
vigye haza a fiát, Ögödejt. Dühítő volt. Kaszar úgy nézte Kajfenget, mintha 
puszta haraggal lebonthatná a falait. Alig látott valamit a harmadik 
mérkőzésből, noha a vedelő tömeg méltányolta a látványt. 

- Ismételd csak el a parancsokat! - mondta hirtelen. A harcosok bömbölése 
miatt kétszer is szólnia kellett, hogy megértesse magát. 

A hírnök meghajolt. Nem értette, miért keltett ilyen rosszkedvet az 
üzenete. 

- Öcsém, gyere haza, és igyál fekete ajragot népünkkel. Tavasszal tejet és 
vért fogunk inni. 


- Ez minden? - reccsent rá Kaszar. - Azt mondd meg, hogy nézett ki, 
amikor elküldött! 

A hírnök kényelmetlenül toporgott. 

- Uram, a nagykán terveket beszélt meg rangidős tisztjeivel. Térképeket 
nyomtattak le ólomdarabokkal, de azt nem hallottam, mit mondtak, mielőtt 
beszólítottak. 

Ho Sza fölemelte a fejét. A tekintete üveges volt az italtól. 

- A tej és vér azt jelenti, hogy új háborút tervez - mondta. 

Ezekre a szavakra a lárma hirtelen elhalkult. Ögödej megdermedt. Még a 
birkózók is leálltak, nem tudták, érdemes-e folytatniuk. Kaszar pislogott, 
azután vállat vont. Nem érdekelte, ki hallotta. 

- Ha a bátyám előhozatta drága térképeit, ez bizony azt jelenti. - Sóhajtott. 
Ha Dzsingisz tudná, hogy itt áll Kajfeng falainál, biztosan várna. A 
kölyökcsászár megszökött tőlük Jencsingnél. Kaszar alig bírta elviselni a 
gondolatot, hogy a csin császári udvar végignézze a mongolok távozását! 

- Bátyám hazahívta Szübötejt és Jelmét is? - kérdezte. 

A hírnök idegesen nyelt egyet a rászegeződő tekintetek súlya alatt. 

- Én nem vittem ilyen üzeneteket, nagyuram. 

- Azért még tudod. A futárok mindig tudják. Mondd meg, vagy kivágatom a 
nyelvedet. 

A fiatal hírvivő lenyelte kétségeit, és hadarni kezdett. 

- Két ember indult el, nagyuram, hogy visszahívja a tábornokokat a kánhoz. 
Ezt hallottam. 

- És az otthoni seregeké Edzenek és készülnek, vagy csak várakoznak? 

- Parancsot kaptak, hogy dolgozzák le a téli hájat, nagyuram. 

Kaszar látta, hogy Szamuka elvigyorodik. Magában káromkodott. 

- Akkor ez háború. Eredj vissza az úton, amit csináltam, és mondd meg a 
bátyámnak: , Jövök." Ennyi elég. 

- Mondjam azt, uram, hogy még a nyár vége előtt ott leszel? - kérdezte a 
hírnök. 

- Igen - bólintott Kaszar, és kiköpött. 

A futár elrobogott. Kajfeng körül százmérföldes körben bevett minden 
várost, pusztítással vágta el az utánpótlás forrásait. Mégis el kell mennie most, 
mikor biztos a győzelem. Látta, hogy Ögödej szeme kitágult az izgalomtól 
Kaszar elfordította a tekintetét. 


Tulajdonképpen örült, hogy viszontláthatja a testvéreit. 

Tunyán tűnődött, hogy vajon Jelme vagy Szübötej hoz-e annyi kincset, mint 
ő Csinből? Egész erdőket vágtak ki, hogy elég szekerük legyen a kincsek 
elszállításához. Sorozott is a csinek között, így kétezerrel több emberrel tér 
vissza, mint amennyivel elindult. Sóhajtott. Igazából egy császár csontjait 
szerette volna elvinni Dzsingisznek. A többi hadizsákmány nem számít. 


HARMADIK FEJEZET 


Dzsingisz szabadjára engedte a kancáját a síkon. Teljes vágtában száguldott, 
hosszú, fekete haja lobogott a meleg szélben. Csak egy könnyű zubbonyt viselt, 
amely még a karját sem takarta. Bőrére forradások szőttek sűrű fehér pókhálót. 
Ócska nadrágja, kengyelbe simuló puha csizmája birkafaggyútól sötétlett. Kard 
nem volt nála, de a combja mellett bőrből varrott íjtartó lógott, a vállát pedig 
bőrszíjra fűzött, kis vadásztegez verdeste. 

Fölötte feketéllett a levegő a madaraktól. Szárnyak csattogtak, 
valahányszor a sólymok lecsaptak rájuk, hogy zsákmánnyal térjenek vissza 
gazdáikhoz. A messzeségben háromezer harcos vont köréjük töretlen gyűrűt. 
Lassan lovagolva közeledtek, maguk előtt hajtva minden élőt. A kör közepe 
hamarosan megtelik mormotákkal, szarvasokkal, rókákkal, patkányokkal, 
vadkutyákkal és ezernyi más, apró állattal. Dzsingisz látta, hogy a föld máris 
sötétlik, és előre élvezte az ölés örömét. Fejvesztetten horkantó szarvas rohant 
keresztül a kör közepén, ám Dzsingisz könnyedén megállította a mellső lába 
mögé lőtt nyíllal. A bika összerogyott, rugdalózott, a kán pedig hátrafordult, 
hogy öccse, Kacsun, látta-e a lövést. 

Az ilyen körvadászat nem valami nagy sport, de segít etetni a törzseket, ha 
kevés a hús. Dzsingisz ettől függetlenül szerette, és a középső helyeket azoknak 
tartotta fönn, akiket meg akart tisztelni. Ott volt Kacsun és Arszlán, az első 
ember, aki hűséget esküdött neki. Hatvanéves volt az öreg harcos, vékony, 
akár a késpenge. Jól lovagolt, még ha mereven tartotta is magát, és Dzsingisz 
látta, ahogy leszedi a feje fölött elrepülő galambot. 

Most a birkózó Toluj vágtatott át előtte. Kihajolt a nyeregből, hogy 
ledöfjön egy rémülten iszkoló, kövér mormotát. Egy magas fűfoltból előugrott 
egy farkas, és annyira megijesztette Toluj póniját, hogy az majdnem kivetette 
gazdáját a nyeregből. Dzsingisz nagyot nevetett a hatalmas harcoson, aki 


csapkodva próbált kiegyenesedni. Szép nap volt ez. És már majdnem odaért 
hozzájuk a kör, amelyen belül Dzsingisz száz legnagyobb becsben tartott tisztje 
száguldozott. A föld elsötétedett az állatok nyüzsgésétől. Olyan sűrűn voltak, 
hogy több pusztult el a lovak patái alatt, mint lándzsadöféstől. A lovasok addig 
közeledtek, amíg a kengyelük összeért. Középütt a vadászok kiürítették 
tegezüket, és remekül szórakoztak. 

Dzsingisz megpillantott egy hiúzt. Megrágta a lova oldalát, és üldözőbe 
vette. Látta, hogy Kacsun is a hiúz után indul, és kedvére volt, hogy öccse 
elkanyarodik, meghagyja neki a vadat. A testvérek a harmincas éveik végéhez 
közeledtek, de olyan egészségesek és erősek voltak, akár a vas. Ha visszatérnek 
a seregek, új földekre vezetik a nemzetet. Dzsingisz örült. 

Kimerültén, betegen érkezett vissza a csin fővárosból. Csaknem egy évébe 
telt, amíg összeszedte magát, de a gyengeség már csak emlék. Ahogy közeledett 
a nyár vége, visszanyerte régi erejét, és össze akarta zúzni azokat, akik arra 
vetemedtek, hogy megöljék az ő embereit. Büszke és erős ellenségeket kívánt, 
mert annál mélyebbre vetheti őket a bosszúja. 

Újabb nyílvesszőért nyúlt, de nem volt több. Fújt egyet. 

Most majd előrohannak a táborból a kisfiúk meg a kislányok, késsel- 
kalapáccsal befejezik a mészárlást, és előkészítik a zsákmányt a nagy lakomára. 

A kán felderítői jelentették, hogy Kaszar és Szübötej seregei alig pár napi 
járásra vannak. A tábornokokat rizsborral és fekete ajraggal tisztelik meg, 
amikor visszatérnek. Vajon a fiai menynyit nőttek az eltelt évek alatti Izgalmas 
gondolat, hogy háborúba vonul Csagatájjal és Ögödejjel, új földeket foglalnak 
el, hogy ők is kánok lehessenek. Tudta, hogy Dzsocsi is jön, de ez régi seb volt, 
nem akarta piszkálni. Boldog, békés évek jutottak neki a feleségei és a kicsik 
mellett, de ha Ég Atyának tervei vannak vele, akkor nem lustálkodhat, 
miközben a világ alszik. 

Akkor ért oda Kacsunhoz, amikor öccse éppen rácsapott Arszlán vállára. 
Közöttük vörös volt a föld a vértől és a prémtől. Kisfiúk futkostak, veszélyesen 
közel a patákhoz, és izgatott visongással szólongatták egymást. 

- Láttátok, mekkora macskát ejtettem el? - kiáltotta oda nekik. - Két 
nyilamba került csak az, hogy lelassítsam. 

- Szép munka volt! - kiáltotta vissza Kacsun. Az arca ragyogott az 
izzadtságtól. Miközben beszélt, az egyik csontos kölyök túl közel merészkedett 


a kengyeléhez. Kacsun szó közben lehajolt, és nyakon vágta. A gyerek hasra 
esett, amin a többiek szélesen mulattak. 

Arszlán mosolygott. A kisfiú föltápászkodott, és csúnyán nézett a kán 
öccsére, mielőtt elinalt. 

- Olyan fiatal ez az új nemzedék - mondta Arszlán. - Alig emlékszem már 
rá, milyen volt ennyire kicsinek lenni. 

Dzsingisz bólintott. Ezek a gyerekek sosem fogják ismerni az űzött vad 
félelmét, nem úgy, mint ő és a testvérei. Hallgatta nevetésüket, éles hangú 
csicsergésüket, és csak ámult, hogy mi mindent vitt végbe. Hazájának hegyei és 
völgyei között már csak néhány pásztor legeltet. A többieket összegyűjtötte, és 
nemzetet kovácsolt belőlük egy ember és az Ég Atya uralma alatt. Talán éppen 
ezért akart válaszolni a sivatagi törzsek kihívására. A férfi, akinek nincsenek 
ellenségei, gyorsan elpuhul és meghízik. Az a nemzet rosszul végzi, 
amelyiknek a táborai körül senki sem ólálkodik. Megmosolyogtatta a gondolat. 
A világ bővelkedik ellenségekben, és ő hálás a szellemeknek ezért a milliós 
rajzásért. El sem tudta képzelni, hogy mással töltse az életét. Szép évek várnak 
még rá! 

Ismét Arszlán szólalt meg. Hangjában kialudt a fény 

- Sok hónapja gondolkodom rajta, nagyuram, hogy ideje lemondanom a 
tábornokságról. Kezdek túl öreg lenni ahhoz, hogy a téli hadjárat nehézségeit 
elviseljem, és talán túl óvatos is lettem. A harcosoknak fiatalabb férfi kell, aki 
képes kockáztatni. 

- Még sok éved van - felelte Kacsun éppolyan komolyan. 

Arszlán a fejét rázta. Azt figyelte, hogyan fogadja Dzsingisz a szavait. 

- Itt az idő. Megvárom, hogy visszatérjen Jelme fiam, de nem szeretném 
még egyszer elhagyni a földemet. Esküt tettem neked, Dzsingisz, nem fogom 
megszegni. Ha azt mondod, hogy menjek, akkor addig lovagolok, amíg le nem 
esek a lóról. -A halálról beszélt. Élő harcos nem esik le a lova nyergéből. 
Arszlán elhallgatott, hogy lássa, megérti-e a kán, azután folytatta: 

- Senki sem lovagolhat örökké. A csípőm és a vállam fáj, a kezem 
megmerevedik az első hidegtől. Talán túl sok évig vertem a vasat. Nem tudom. 

Dzsingisz közelebb irányította a lovát, hogy megfoghassa a tábornok vállát. 

- Az első napoktól velem voltál - mondta halkan. - Senki sem szolgált több 
tisztességgel. Ha békét akarsz utolsó éveidre, fölmentlek az esküd alól. 

Arszlán meghajtotta a fejét. Nem is titkolta, mennyire megkönnyebbült. 


- Köszönöm, kán uram! - Amikor fölnézett, arca kivörösödött a 
megindulástól - Ismertelek, amikor egyedül voltál, és vadásztak rád. Már akkor 
láttam benned a nagyságot, amikor a kezedbe tettem az életem. Tudtam, hogy 
eljön ez a nap, és fölkészítettem a tümenem parancsnokhelyettesét. A döntés a 
tiéd, de én azt javasolnám, hogy Zurgadájjal pótolj. 

- Téged senki nem pótolhat - felelte azonnal Dzsingisz. - Ám ez utolsó 
alkalommal tiszteletben tartom döntésedet és bölcsességedet. Hallottam már 
erről a Zurgadájról, akit Dzsebének, a , Nyílnak" is hívnak. 

Arszlán kissé elhúzta a száját. 

- Ahogy mondod. Akkor találkoztál vele először, amikor évekkel ezelőtt a 
Reszud-klán ellen indultunk. Megölte a lovadat. 

Dzsingisz meglepetten rikkantott. 

- Tudtam, hogy ismerős a neve! A szellemekre, az aztán tud lőni. Háromszáz 
lépés volt? Emlékszem, csaknem betörtem a fejem! 

- Kicsit szelídült, nagyuram, de nem túlságosan. Azóta hűséges hozzád, hogy 
akkor megkímélted az életét. 

Dzsingisz bólintott. 

- Akkor hát add át neki aranypajcádat, és hívd meg a tanácskozó sátorba. 
Lakomát rendezünk a tiszteletedre. A mesemondók dicséretedet zengik az Ég 
Atyának, és minden fiatal harcos tudni fogja, hogy nagy ember távozik a 
sorainkból. 

Arszlán elpirult a büszkeségtől. Dzsingisz egy darabig töprengett. 

- Ezer lovat kapsz a saját ménesemből, a feleséged pedig egy tucat szolgálót. 
Három ifjat küldök, hogy őrizzenek öregségedben. A visszavonulással sem 
leszel magányos, tábornok. Annyi birkád és kecskéd lesz, hogy száz évig 
teleeheted magadat. 

Arszlán leszállt lováról, és megérintette homlokával Dzsingisz lábát a 
kengyelben. 

- Megtisztelsz, nagyuram, de nekem igen kevésre van szükségem. 
Engedelmeddel csak a feleségemet vinném, és egy csekélyke nyájra való 
tenyészkecskét és lovat. Együtt keresünk egy nyugodt helyet egy patak mellett, 
és ott megállapodunk. Többé nincsenek rablók a hegyekben, de ha lennének is, 
az íjam és kardom még mindig beszél helyettem. - Rámosolygott a férfira, akit 
kamasznak ismert meg, és látta, hogyan nőtte ki magát nemzetek 
hódoltatójává. - Talán építek egy kis kovácsműhelyt, és elkészítem az utolsó 


kardot, amellyel majd eltemetnek. Gondolatban most is hallom a kalapács 
hangját, és a lelkem nyugodt. 

Dzsingisz érezte, hogy könnyek szöknek a szemébe, miközben nézte az 
embert, aki a második apja volt. Ő is leszállt a lováról, kurtán megölelte 
Arszlánt, amitől a körülöttük rikoltozó kölykök hirtelen elhallgattak. 

- Jó álom ez, öregember. 

Az Orhon folyónál zöldebbek a földek, mint bárhol másutt. A folyó széles 
és tiszta. Kétszázezer férfit és asszonyt kell ellátnia, és kétszer annyi lovat, 
amikor Kaszar és Szübötej egy napon belül megérkezik. A kán uralma alatt 
megnőtt a nemzet, valahol mindig gyerekek visongtak. Amióta visszatért a csin 
fővárosból, Dzsingisz úgyszólván állandó tábort rendezett be a folyónál, 
kerülve az avragai lapályt. Avraga mindig szent lesz neki, mert ott kovácsolta 
össze a nemzetet, de akkor is egy száraz, sivár puszta. Viszont az Orhon zúgói 
fehér habbá korbácsolták a vizet, a lovak és birkák teleihatták magukat. 
Dzsingisz gyakran úszott a mély medencékben, hogy visszanyerje az erejét. 

Kaszar érkezett elsőnek, és sorra ölelgette a testvéreit: Dzsingiszt, Kacsunt, 
még Temügét is, aki nem volt ugyan harcos, ám rendet tartott a táborokban, és 
elsimította a családok viszályait. Kaszar magával hozta Ögödejt, aki épphogy 
betöltötte a tizenhármat, de izmos, hosszú lábú fiú volt, és látszott rajta, hogy 
olyan magas lesz, mint az apja. Arcának éles vonásaiból az a kamasz tekintett a 
testvérekre, aki valaha életben tartotta őket, amikor magányos száműzöttek 
voltak, és mindig csak néhány falat hús választotta el őket az éhezéstől és a 
haláltól. Kaszar, hogy mutassa, mennyire büszke rá, megmarkolta Ögödej 
tarkóját, miközben odavezette az apjához. 

- Jó keze van az íjhoz, és a kardhoz, bátyám - mondta. 

Megdöntött egy tömlőt, és egyenesen a torkába eresztette a fekete ajragot. 

Dzsingisz hallotta a családi jurtából feleségének, Börtének boldog 
sikkantását. Még néhány perc, és fiát megrohanják az asszonyok. 

- Megnőttél, Ögödej - mondta félszegen. - Ma este mindent hallani akarok 
közös utazásaitokról. - Ögödej szertartásosan meghajolt, Arca semmit sem árult 
el. Három év távoliét nagy idő, de a kán elégedett volt a zsenge harcossal, aki 
visszatért hozzá. Ögödejnek ugyanolyan sárga szeme volt, mint neki, és 
Dzsingisznek tetszett, hogy csendes és higgadt. Nem tette próbára azzal, hogy 
megölelgeti ennyi harcos előtt, akik talán Ögödejjel az élen rohamoznak egy 
napon. 


- Elég idős vagy ahhoz, hogy igyál, fiam? - kérdezte, és megemelt egy 
tömlőt. Amikor a fia bólintott, odadobta neki. Ögödej ügyesen elkapta. 
Megilletődött a sokaság látványától és lármázásától. Az anyja hozzáfutott, 
magához ölelte. A fiú mereven tűrte, mutatni akarta az apjának, hogy ő már 
nem kisgyerek, aki elolvad az anyai karokban. Börte alig vette észre. Két 
tenyere közé fogta Ögödej arcát, és sírt, hogy a fia épségben hazatért. 

- Hagyd már, Börte! - morogta Dzsingisz a felesége mögött. - Hiszen annyi 
idős, hogy velem harcolhat és lovagolhat! - Az asszony ügyet sem vetett rá. 
Dzsingisz sóhajtott. Ő is ellágyult. 

De rögtön követ érzett a mellében, amikor meglátta, hogy Szübötej üget 
feléjük a népes síkságon, oldalán Dzsocsival. Mindketten leszálltak a lóról, és 
Dzsingisz észrevette, hogy Dzsocsi a született harcosok rugalmas lépteivel jár. 
Teljes hüvelyknyivel magasabb volt a kánnál, ám sötét szeme továbbra is arra 
emlékeztette Dzsingiszt, hogy más lehet az apja. Nem tudta, hogy Dzsocsi mit 
fog tenni, amikor ő nem vesz tudomást róla, és Szübötejt szólítja meg elsőnek. 

- Mindenütt győztél, tábornok? - kérdezte. 

Szübötej csak kuncogott válaszul. 

- Sok különös dolgot láttam, kán uram. Messzebb is elmentem volna, ha 
nem hívsz vissza. Akkor hát háború lesz? 

Árnyék futott át Dzsingisz arcán, de megrázta a fejét. 

- Később, . Szübötej, . később. Lesznek kutyáim számodra, akiket 
megkorbácsolhass, de Arszlán visszavonul a tábornokságból, és amint Jelme is 
visszajön, megünnepeljük őt. 

Szübötejt elszomorította a hír. 

- Sokkal tartozom neki, nagyuram. Van egy ügyes költőm. Felajánlhatom a 
szolgálatait? 

Dzsingisz elvigyorodott. 

- Mivel kardkovács tábornokról van szó, tucatnyi regös és költő küzd a 
megtiszteltetésért, de a te embered is csatlakozhat hozzájuk. 

Érezte, hogy Dzsocsi anyja figyeli, miközben beszél. Börte azt szeretné, hogy 
a kán a nyilvánosság előtt köszöntse elsőszülött fiát, mielőtt ő is üdvözölné. 
Nagy csend lett. Dzsingisz végre Dzsocsihoz fordult. Nehéz volt megőriznie a 
higgadtságát attól a kifejezéstelen, fekete pillantástól. Sok idő telt el azóta, 
hogy bárki emberfia így mert volna a kán szemébe nézni. Dzsingisz szívverése 
meglódult, mintha ellenséggel állna szemben. 


- Örülök, hogy egészségesnek és erősnek látlak, apám - mondta Dzsocsi. A 
hangja mélyebb volt, mint Dzsingisz várta. 

- Amikor elmentem, még gyenge voltál a gyilkos mérgétől. 

Dzsingisz — észrevette, hogy  Szübötej keze  megrándul, — mintha 
figyelmeztetően inteni akarna Dzsocsinak. Úgy látszik, a tábornok esze jobban 
vág, mint Dzsocsié. A fiatal harcos büszkén állt előtte, mintha nem is 
erőszakból származó fattyú lenne, akit épphogy megtűrnek a családi jurtában. 

Visszaparancsolta a dühét. Fojtogatta feleségének néma várakozása. 

- Úgy látszik, nem az a fajta ember vagyok, akit könnyű megölni - mondta 
halkan. - Légy üdvözölve a táboromban, Dzsocsi. 

A fia meg se moccant, habár ez körmönfont szúrás volt, hogy a kán 
vendégjogot kínál neki, mint egy közönséges harcosnak. Szübötejnek vagy 
Kaszarnak nem mondott ilyet; barátok között nem szükséges. 

- Megtisztelsz, kán uram - mondta Dzsocsi, és meghajolt, hogy az apja ne 
lássa felbőszült pillantását. 

Dzsingisz bólintott, mérlegelte az ifjút. Dzsocsi gyengéden megfogta az 
anyja kezét, és sápadt, feszült arccal meghajolt. Börte szeme megtelt az öröm 
könnyeivel, de az elsőszülöttjét sokkal tartózkodóbban üdvözölte, mint 
Ögödejt. Ilyen légkörben nem ölelhette át a magasra nőtt fiatal harcost. 
Mielőtt Dzsingisz megszólalhatott volna, Dzsocsi az öccséhez fordult, és rögtön 
lehullott róla a merevség. 

- Látlak ám, kisember! - mondta. 

Ögödej elvigyorodott. Előrelépett, beleöklözött a bátyja vállába. Ebből 
rövid birkózás lett, amely azzal végződött, hogy Dzsocsi a hóna alá szorította 
Ögödej fejét. Dzsingisz ingerülten figyelte, szeretett volna mondani valamit, 
amivel elrontja Dzsocsi kedvét. Dzsocsi azonban elvonszolta Ögödejt, aki a 
fejét dörgölve főj tót tan tiltakozott, Holott a kán még el sem bocsátotta a fiát! 
Már nyitotta is a száját, hogy visszaparancsolja. 

- A fiad sokat tanult - vágott elébe Szübötej. - Egy ezredet vezényelt az 
orosz harcosok ellen, és az emberek tisztelik. 

Dzsingisz elkomorodott. A megfelelő pillanat elszállt. 

- Nem léptetted elő túl gyorsan? - kérdezte. 

Holmi gyengébb ember egyetértett volna, ám Szübötej azonnal megrázta a 
fejét. Nem árulta el az ifjút, aki három évet töltött a keze alatt. 


- Gyorsan megtanulta, nagyuram, mit jelent parancsolni: azt, hogy 
mindenki egyedül tőled várja az erőt. A regösöm sok verset költött Dzsocsiról, 
és az emberek dicsérik a kán fiát. Képes a vezetésre. Ennél nagyobb dicséretet 
nem mondok róla. 

Dzsingisz odapillantott, ahol Dzsocsi nevetgélt Ögödejjel. Együtt 
fiatalabbnak látszottak, sokkal jobban hasonlítottak azokhoz a fiúkhoz, akik a 
jurtájában nőttek föl. Kelletlenül bólintott, de mikor ismét megszólalt, 
Szübötej reményei összeomlottak. 

- A rossz vér bármikor felszínre törhet, tábornok. Egy támadásban vagy 
csatában ellened fordulhat. Vigyázz, nehogy rábízd az életedet. 

Szübötej nem mondhatott ellen a kánnak úgy, hogy ne sértse meg, noha 
szíve szerint tiltakozott volna ekkora igazságtalanság ellen. De nem mutatta a 
vívódását, csak meghajtotta a fejét. 

- Jelme és Csagatáj már csak háromnapi járásra van! - derült fel Dzsingisz 
az arca. - Akkor majd az én fiamat láthatod, Szübötej, és megérted, miért 
vagyok büszke rá! Annyi lámpát gyújtunk, hogy kivilágosodik a környék, és 
annyit eszünk- iszunk, hogy évekig emlegetik az emberek! 

- Ahogy parancsolod, nagyuram - felelte Szübötej titkolt keserűséggel. 
Három évig figyelte, hogyan fejlődik Dzsocsi kiváló harcossá, aki képes 
hadakat vezetni. Szübötej nem talált hibát benne, márpedig tudta magáról, 
hogy képes megítélni az embereket. Látta, hogy néz a kán a legidősebb fiára, és 
sajnálta Dzsocsit. Hogy fájhat neki! Senkinek sem lenne szabad megtagadnia 
egy fiúgyermeket. Ha az összes tábornok odatérdepelne Dzsocsi elé, de az apja 
továbbra is lekicsinyelné, Dzsocsi csak a lekicsinylést érezné. Mikor Dzsingisz 
elfordult az öccseivel, Szübötej alig észrevehetően megcsóválta a fejét, majd 
ismét felöltötte a hideg arcot, és csatlakozott a többiekhez, akik a lakomához 
készültek. Jelme és Csagatáj közeledik, és Szübötej nem örült, hogy azt kell 
majd látnia, amint Dzsingisz jobban dicséri a másodszülött fiát, mint az elsőt. 


NEGYEDIK FEJEZET 


Valami fölriasztotta Jelmét a mély álomból. Felült a vaksötétben, és fülelt. 
Jurtájának füstnyílását betakarták, a szeme nem bírt a homállyal. Mellette 
mocorgott a csin nő. Jelme kinyújtotta a kezét, megérintette az arcát. 


- Hallgass! - suttogta. Ismerte a tábor hangjait: a pónik nyihogását, az 
éjszakai sírást vagy nevetést, amelyek megkönnyítették az álmát. Ismerte népe 
neszeit, a legkisebb változást is észrevette. Énjének egy része olyan volt, mint a 
vadkutya, amely sosem alszik igazán. Túlságosan vén róka volt ahhoz, hogy 
mint egy rossz álomra, legyintsen az agyát szurkáló balsejtelemre. Némán 
ledobta magáról a prémeket, és felállt kötésig meztelenül, egy szál ócska 
nadrágban. 

Halk és távoli hang volt, de eltéveszthetetlen: egy felderítő kürtölt. Amint 
elhalt, Jelme lekapott a sátoroszlopról egy kardot. Felrántotta puha csizmáját, 
magára dobott egy vastag kabátot, és kisiklott az éjszakába. 

A tábor már ébredezett, a harcosok dünnyögve, lovaiknak csettegve 
szálltak nyeregbe. Alig egy napra jártak Dzsingisz táborától, Jelmének fogalma 
sem volt, ki olyan őrült, hogy kockáztassa a drága állatok lábát a sötétben. Egy 
mormota- lyuk, amely rossz helyen van, elég, hogy eltörjön a mellső lábuk. 
Nehezen tudott elképzelni ellenséget az üres síkságon, olyat meg különösen 
nem, aki meg meri őt támadni. Mégis készen állt. Nem fogják meglepni a saját 
táborában. 

Csagatáj jött futva a fekete füvön át. Botladozott, mert jó sok ajragot 
megivott az este. Felszisszent, amikor Jelme jurtája körül fények gyúltak, de a 
tábornok nem sajnálta. Egy harcosnak mindig készen kell állnia, hogy 
lovagoljon. Nem törődött Dzsingisz fiának savanyú ábrázatával. 

- Vigyél száz embert, Csagatáj! - förmedt rá idegesen. - Keressétek meg az 
ellenséget, vagy bármit. Valaki jár ma éjjel odakint. 

A kán fia elsietett, út közben füttyögve az altisztjeinek. Jelme embereket 
hívott, habozás nélkül szervezni kezdte őket. A felderítők időt szereztek neki, 
és ő ezt nem pocsékolja el. A sorok összeálltak a feketeségben, az éjszaka 
hirtelen megtelt lármával. Minden férfi, asszony és gyerek fegyvert rántott, 
felszerelést csomagolt, szekérre rakodott. Aliig fölfegyverzett őrök járták be 
párosával és futólépésben a tábort, támadókat vagy tolvajokat kerestek. 

Jelme a vihar szemében ült, ahol érezte az örvény kavargását. Nem volt 
riadó, még nem, noha ismét hallotta a felderítők távoli kürtjeiét. Szolgái 
kivezették kedvenc heréltjét a faggyúlámpások pislákoló, sziszegő fényébe, 
feladták a tábornoknak a nyilakkal teli tegezt. 

Mire kiügetett a sötétbe, a sereg már éberen, harcra készen várakozott. Az 
első ötezer, aki vele lovagolt, csupa harcedzett, csatatereken kipróbált férfi 


volt. Senki sem szeret sötétben harcolni, és ha támadniuk kell, emberek és 
lovak halhatnak meg. Jelme összeszorította a fogát, mert fázott. Amióta felkelt, 
csak most érezte, mennyire hideg van. 

Dzsingisz vágtázott a sötétben. Kegyetlenül berúgott, és olyan könnyűnek 
érezte magát, hogy azt hitte, csak a kengyel tartja vissza, nehogy elrepüljön. 
Ahogy a hagyomány megkövetelte, ő kezdett meg minden tömlőt. Néhány 
csöppet freccsentett a szellemeknek, amelyek népét őrzik. Valamivel többet 
köpött a lakoma tüzébe, amely szédítő, édeskés füsttel burkolta be válaszul. 
Ennek ellenére igen sok jutott a torkába, és már nem is számolta a tömlőket, 
amelyeket a földre dobott. 

Az ünnep két napja kezdődött. Dzsingisz szertartásosan köszöntötte 
visszatérő fiait és tábornokait, illően megtisztelte őket az emberek előtt. Még 
az örökösen sértődött Dzsocsi is megenyhült, amikor nagy tálakon 
felszolgálták a vadászzsákmányt. Kaszar és Ögödej örömkiáltással estek neki a 
legjobb falatoknak. Az elmúlt években sok furcsa dolgot ettek, de Korjóban 
vagy Csinben senki nem tett a roskadásig megrakott asztalokra zöld földes 
birkát! A húst még a télen ásták el, és csak most vették elő a tábornokok 
visszatérésének örömére. Kaszarnak könnyek szöktek a szemébe, bár ő azt 
állította, a rothasztott hús csípőssége okozza, és nem az, hogy ennyire 
meghatódott volna a ritka csemegétől. Senki nem hitte el, de ez nem számított. 

Az ünnepség eszeveszett lármában és tivornyázásban hágott a tetőpontjára. 
A legerősebb harcosok a jurták között portyáztak, nőt keresve. A törzsek 
asszonyai biztonságban voltak tőlük, de a csin rabnők vagy az orosz foglyok 
szabad prédának számítottak. Olyan hangosan sikoltoztak, hogy csaknem 
túlharsogták a tüzek körül morajló dobokat és kürtöket. 

Elkezdték mondani a verseket, amelyek egy napig is eltartottak. Volt, amit 
a régi módon, dorombénekléssel adtak elő. 

Volt, amit emelt hangon mondtak a költők, egymást ordítva túl a 
zsinatolásban. Mire elmúlt az első éjszaka, megszaporodtak az emberek a kán 
sátrát körülvevő tüzeknél. 

Kaszar még akkor sem aludt, gondolta Dzsingisz, öccse árnyékát keresve a 
sötétben. Már a második nap is a vége felé járt, amikor Dzsingisz észrevette, 
hogy a költők nem mondják el az Arszlán életéről költött balladákat, mert 
várják, hogy befusson a tábornok fia. Dzsingisz ekkor saját kezűleg töltötte 
meg Arszlán kupáját. 


- Csagatáj és Jelme már csak kurta lovaglásnyira van ide! - kiáltotta túl a 
szél és a húrok zúgását. - Eljössz velem, hogy találkozzunk a fiainkkal? 

Arszlán ittasan mosolyogva bólintott. 

- Elviszem hozzájuk a költőket, hogy hallják a rólad szóló regéket, 
öregember! - mondta Dzsingisz némileg akadozó nyelvvel. Nagyszerű ötlet 
volt! Széles jókedvvel összehívta tábornokait. Szübötej és Dzsocsi a lováért 
kiáltott, amikor Kaszar és Ögödej előtámolygott. Ögödej kicsit zöld volt, és 
Dzsingisz inkább nem vett tudomást róla, hogy fia körül savanyú hányásszag 
terjeng. 

Kacsun hozta a kán gyönyörű, szürke kancáját. 

- Ez őrültség, bátyám! - kiáltotta vidáman. - Ki vágtázik éjszakai Valaki le 
fog esni. 

Dzsingisz a sötétbe intett, azután társaira bökött. 

- Nem félünk! - jelentette ki. A részegek ujjongva helyeseltek. - Itt a 
családom és a tábornokaim! Itt van a kardkovács Arszlán és a Bátor Szübötej! 
Féljen minket a föld, ha leesünk! Szétrepesztjük kemény fejünkkel! Készen 
álltok? 

- Méltó leszek hozzád, bátyám! - felelte Kacsun, akire átragadt a hánya veti 
szilajság. A kis oszlop élére ügettek. Egyre nőtt a sor; egyre többen csatlakoztak 
hozzájuk. Kökcsü, a sámán is ott volt, egyike a keveseknek, akik még józannak 
látszottak. Dzsingisz kereste a legkisebb öccsét, Temügét. Gyalog volt, 
rosszallóan rázta kerek fejét. Nem számít, gondolta Dzsingisz. Úgyse tud 
lovagolni a mihaszna korcs. 

Végignézett a családján, ellenőrizte, hogy mindenkinél van-e tele tömlő 
ajrag és rizsbor. Az italnak nem szabad kifogynia. Tucatnyi költő csatlakozott 
hozzájuk, az arcuk ragyogott az izgalomtól. Az egyik máris kántálni kezdte a 
verssorokat. Dzsingisz a legszívesebben lerúgta volna a lováról, hogy 
otthagyhassa. 

A halvány csillagfényben láthatta fiait, testvéreit és tábornokait, és 
kuncogott, mert az jutott eszébe, hogy hátha valami szegény tolvaj kerül 
ennek a gégemetsző bandának az útjába! 

- Egy fehér kancát adok annak, aki nálam előbb ér Jelme és Csagatáj fiam 
táborába! - Egy szívdobbanásnyi ideig hallgatott, hogy mindenki megértse, és ő 
láthassa embereinek vad vigyorgását. 


- Ne kíméljétek a lóhúst, ha van hozzá bátorságotok! - bömbölte, és hátasa 
véknyába vágta a sarkát. A kanca vágtában megindult a táboron át. A többiek 
csaknem ugyanilyen gyorsak voltak. Rikoltozva vették üldözőbe. Talán 
kétezren követték a kánt a sűrű sötétségben, vagyis mindenki, aki 
karnyújtásnyira volt, amikor Dzsingisz vágtába ugratta a kancát. Senki sem 
tétovázott, noha a föld olyan kemény volt, hogy aki itt leesik, az életével 
játszik. 

A száguldás a sötétben kissé kijózanította Dzsingiszt, noha a bal szeme 
mögött fájni kezdett a feje. Eszébe jutott, hogy valahol a közelben egy folyó 
folyik. Nagyon csábító volt a gondolat, hogy beledugja a fejét a hideg vízbe. 

Vidámsága rongyokká szakadt, amikor észrevette, hogy oldalt a sötétben 
mozog valami. Egyetlen szívverésnyi ideig töprengett, hogy nem kockáztatja-e 
az életét, amikor úgy közeledik egy táborhoz, hogy sem zászlók, sem dobok, 
sem semmi más nem jelzi a kán érkezését. Azután megsarkantyúzta a lovát, és 
vadul elbődült. Bizonyára Jelme emberei állnak föl oldalt, szarv alakzatban. 
Célba vette a vonal közepét, ahol a tábornokát sejtette, és vágtatott, mint aki 
megveszekedett. 

Kaszar és Kacsun közvetlenül mögötte nyargalt. Most elhúzott mellette 
Dzsocsl, a lova nyakához lapult, és éles vijjogással sarkallta nagyobb sebességre 
az állatot. 

A kuszáit oszlop a kán példáját követve viharzott Jelme vonalai felé. Ketten 
leestek a lovukról, amikor láthatatlan akadálynak ütköztek. Többen 
nekimentek a fekvő embereknek és a lovaknak a sötétben, mert nem tudtak 
megállni. Három állat lábát törte, lovasaik a földre zuhantak. Néhányan 
nevetve, sértetlenül pattantak föl, mások nem keltek fel többé. Dzsingisz 
minderről semmit sem tudott. Csakis Jelme harcosainak fenyegetésére figyelt, 
és utol akarta érni tévelygő fiát. 

Dzsocsi nem figyelmeztette Jelme embereit, így Dzsingisz sem 
figyelmeztethette őket. Ha a fia azt választja, hogy egyenesen nekiront a 
megfeszített íjakkal várakozó harcosoknak, Dzsingisz nem tehet mást, csak 
nyeldekelheti a váratlan hideget, amely áthatol részegségén. Ő csak 
vágtathatott. 

Jelme hunyorogva nézett a sötétségbe. Emberei készen álltak. Az 
éjszakában vágtázó esztelenek már majdnem rájuk zúdultak. Jelme kétfelé 
osztotta a harcosait, így a jövevények egy mélyülő horpadásba nyargaltak bele. 


Noha alig látott többet a csillagfényben egy fekete foltnál, szempillantás alatt 
te- leszurkáltathatta volna nyilakkal. 

Elbizonytalanodott. Dzsingisznek kell az élen jönnie. Ki más lehetne ilyen 
fékevesztetté Mégsem hallott semmiféle figyelmeztetést. Márpedig senkinek 
sem engedi, hogy legázolja a legjobb embereit. Előbb fojtja bele nyílzáporba. 

Pislogott, forgatta a fejét, hogy jobban lássa a mozgó árnyékokat. 
Lehetséges, hogy a kán azé Megesküdött volna rá, hogy a felé rontó oszlopban 
valaki kornyikál. Egyedül mellette égett fáklya, hogy láthassák. Fölemelte a 
karját, és a sorokban egyszerre görbült meg a sok ezer íj. 

- Figyelem! - bömbölte olyan hangosan, ahogy a torkán kifért. A verejték 
megdermedt az arcán a széltől, de nem félt, Nem volt, akit megkérdezzen, 
senki sem mondta meg, mit tegyen. Egyedül neki kellett döntenie. Egy utolsó 
pillantást vetett a közeledő fekete lovasokra. Feszülten mosolygott, idegesen 
megrázta a fejét. Nem tudhatja! 

- Állj! - ordította hirtelen. - Engedjétek be őket! Széles alakzat! 

Tisztjei továbbították a parancsot. Jelme várt és figyelte, hogy a lovasok 
megállnak-e, vagy rázúdulnak az ő vonalaira. Akkor elkezdődik a gyilkolás. 
Már csak százlépésnyire volt a gomolygó árnyék, mélyen bent jártak a szarv 
alakzat öblében. Már csak ötvenre, de még mindig követték az élen haladó 
embert a pusztulásba. 

Jelme látta, hogy néhányan lassítanak. A szárnyakon állók kurjongatni 
kezdtek az ismerős vagy baráti hangok hallatán. Jelme megnyugodott, és hálát 
adott az Ég Atyának, hogy az ösztönei nem hagyták cserben. Hátat fordított, és 
leesett az álla, mert az élboly fülsiketítő robajjal nekiment az embereinek. 
Lovak és harcosok estek össze, hirtelen ismét kardot markoltak, íjat feszítettek 
a kezek. 

- Fáklyákat! Hozzatok fáklyákat! - ordította. Rabszolgák rohantak a sorok 
között, rávilágítva a földön fetrengő, összegabalyodott emberekre és rúgkapáló 
lovakra. 

Jelme felismerte a kupac közepén a kánt, és kissé elsápadt. Most 
lenyakaztatja Dzsingiszé Talán hátrálnia kellett volna, vagy utat kellett volna 
nyitnia a tömegben? Lassan kifújta a levegőt, mert Dzsingisz kinyitotta a 
szemét, káromkodott, és nehézkesen felült. Jelme intett két harcosnak, hogy 
segítsék föl a kánt, de ő félreütötte a karjukat. 

- Hol vagy, tábornok? - kiáltotta Dzsingisz a fejét rázogatva. 


Jelme előrelépett, és idegesen nyelt egyet, mert Dzsingisz az állához nyúlt, 
és szétkent egy vérfoltot. 

- Itt vagyok, kán uram - mondta merev vigyázzban. Nem mert a földön 
fetrengő emberekre nézni, noha fölismerte Kaszar dühös hangját, aki egy 
ájultat próbált lelökni magáról. 

Dzsingisz felé fordult, és a tekintete végre kitisztult. 

- Láttad, tábornok, hogy senki nem ért oda nálam előbb a vonalaidhoz? 

Jelme pislogott. - Úgy hiszem, kán uram - mondta. 

Dzsingisz vizenyős szemű elégedettséggel biccentett a mögötte 
gyülekezőknek. 

- Alig kezdődött el az éjszaka, és máris bevertem a fejem! 

Rá vigyorgott Jelmére, és a tábornok látta, hogy a kánnak jobboldalt kitört 
egy foga. Dzsingisz vért köpött a fűre, és fenyegetően meredt a közelben álló 
harcosra, aki visszahőkölt. 

- Gyújtass tüzeket, Jelme. Valahol itt van az apád is, noha nem olyan gyors, 
mint én, közel sem. Ha Arszlán még él, akkor felköszöntjük rizsborral és 
ajraggal és valami étellel, ha van nálad. 

- Légy üdvözölve a táboromban, kán uram - mondta hivatalos hangon 
Jelme. De aztán átragadt rá a lovasok duhaj kedve, és elvigyorodott. Még az 
apja is hitetlenül kuncogott, miközben egy közömbös képű ifjú harcosba 
kapaszkodva feltápászkodott. 

- Nem tudtad megállítani? - mormolta fanyarul Jelme. 

Arszlán vállat vont, a fejét rázta, a szeme ragyogott az emlékezéstől. 

- Ki tudná? Mindenkit magával ránt. 


Jelme és tízezer harcosa folytatta az ünnepet a pusztában. Még a legkisebb 
gyermeket is fölkeltették, és kihozták, hogy lássa a nagy kánt, aki 
keresztülsétált a táboron. Dzsingisz látványosan rátette a kezét a kicsik fejére, 
de igazából szórakozott és türelmetlen volt. Hallotta, ahogy a kürtök 
visszahívják az oldalszárnyak harcosait, és tudta, hogy most jön Csagatáj. Nem 
hibáztatta Jelmét a hadi készületek miatt, de látni akarta a fiát. 

Jelme szolgái bort és hideg ennivalót hoztak az érkezőknek. A korjói fából 
rakott tüzek arany és sötét foltokat rajzoltak a földre. Vastag nemezt és vásznat 


terítettek a harmatos fűre. Dzsingisz keresztbe tett lábakkal elfoglalta a fő 
helyet, Arszlán a jobbjára telepedett. Kacsun, Kaszar és Szübötej csatlakozott 
hozzájuk a harsogó lángok mellett, és körbeadtak egy rizsboros tömlőt. A 
bezáruló félben levő körben Dzsocsi leült Kaszar jobbjára, így Ögödej lejjebb 
került a sorban. A főemberek mintha nem vették volna észre a dolgot, noha 
Dzsocsi szerint Kacsun mindent látott. Kökcsü sámán hálát adott az Ég 
Atyának Jelme hódításaiért és a kincsekért, amelyeket hozott. Dzsocsi nézte, 
ahogy a sámán forog és vijjog, ajragot fröcsköl a szélnek és a szellemeknek. Egy 
csepp eltalálta az ifjú arcát, és lefolyt az állára. 

Amikor Kökcsü visszaült a helyére, az egész táborban fölrecsegett a szilaj 
muzsika. A dobok pergése egybeolvadt, jajveszékelő dallamok ölelték és 
lökdösték egymást a lángok között. Férfiak és nők léptek elő, hogy daloljanak 
és verseljenek a tűz fényében. Addig táncoltak, amíg szakadni nem kezdett 
róluk a verejték. Azok, akik Jelmével érkeztek, örültek, hogy megtisztelhetik a 
nagykánt. 

Dzsocsi arcát perzselte a hőség. A tűz lángnyelveket öltött, a narancsszínű 
zsarátnokban furcsa ösvények kanyarogtak. Ahogy nézte apja tábornokait, 
tekintete egy pillanatra összeakadt Kacsunéval, majd lesiklott róla. Ám még 
ebben a kurta pillanatban is volt valami beszéd. Dzsocsi nem nézett vissza, 
tudta, hogy Kacsun feszült érdeklődéssel figyeli. A szem a lélek tükre, mindig a 
tekintetet a legnehezebb álcázni. 

Amikor Csagatáj belovagolt, harcosainak kiáltozó dzsagunja kísérte. Jelme 
örömmel látta, hogy Csagatáj részeg kábulata elillant a gyors lovaglástól. 
Dzsingisz második fia frissen ugrott le a ló hátáról. 

Dzsingisz fölállt, hogy üdvözölje. A harcosok helyeslően ordítottak, 
miközben az apa átkarolta a fiát, és alaposan hátba vágta. 

- Jól megnőttél, fiam! - mondta Dzsingisz. A szeme üveges volt az italtól, 
puffadt arcán foltok égtek. Csagatáj mélyen meghajolt apja előtt, ahogy egy 
tökéletes fiúgyermekhez illik. 

Akkor is megőrizte előkelő tartózkodását, míg apja embereivel kezelt vagy 
vállon veregette őket. Dzsocsi fojtottan izzó ingerültséggel nézte, milyen 
szépen mozog az öccse. Kihúzza magát, foga fehéren ragyog, ha nevet vagy 
mosolyog. Tizenöt éves létére alig volt heg a csuklója fölött, betegség nyoma 
sem csúfította. Dzsingisz leplezetlen büszkeséggel figyelte. Amikor Dzsocsi 
látta, hogy Csagatájnak helyet szorítanak Dzsingisz közelében, igencsak örült, 


hogy a nagy tűz leplezi dühtől kivörösödött arcát. Csagatáj egy hideg 
pillantással nyugtázta bátyjának jelenlétét. Még három év után sem voltak 
szavai a számára. Dzsocsi arca nyugodt maradt, de megdöbbentően erős düh 
öntötte el ettől a pillantástól. Néhány szívdobbanásnyi ideig nem volt más 
vágya, mint hogy áttörjön a részeg bolondokon és a földre sújtsa Csagatájt. 
Érezte, miként feszül az erő a vállában, míg elképzelte a csapást. De türelmet 
tanult Szübötejtől. Miközben Dzsingisz töltött Csagatáj kupájába, Dzsocsi csak 
ült, és gyilkosságról álmodva mosolygott a többiekre. 


ÖTÖDIK FEJEZET 


Ahogy hajnalodott, Szübötej költője éppen a Juhung-hágóban lezajlott csata 
közepén tartott, ahol Arszlán a legnagyobb sereggel csapott össze, amit ember 
látott valaha. Mivel Dzsingisz és a tábornokok figyelték, a költő őszintébb volt 
a szokásosnál, amikor Arszlán hőstetteit részletezte. Valamennyien kitettek 
magukért abban a hágóban, Jencsing előtt. Minden ember emlékezett azokra a 
véres napokra. Áhítat és büszkeség keveredett a borral a vérükben. Senki más 
nem értheti meg, mit jelentett együtt szembeszállni a Csin Birodalommal - és 
látni megaláztatását. A Juhung lett a méh, amely átnyomta őket egy új világba, 
egy erősebb és veszélyesebb világba. Aztán keletnek mentek, és Jencsing égett. 

A felkelő nap megvilágította a lovasok ezreit, akik a síkságon áradtak 
feléjük az Orhon melletti táborból. Sokan a nőket és a gyerekeket is magukkal 
hozták a nyeregben. Dzsingisz volt a kán, oda ment, ahova akart, de ők mind 
hallgatni akarták Arszlán regéit. Ahogy a nap följebb kúszott az égen, torkok 
százai szavalták a verseket újra és újra, amíg a költők és sámánok be nem 
rekedtek. 

Még Dzsingisz sem gondolta volna, hogy ilyen sokan akarják ismerni a 
korai napok történetét. Népe megigézve figyelt, még azok is, akik keményen 
ittak, vagy habzsolták a faggyús birka- és kecskehúst. Ismét hallotta, miként 
mentette ki Arszlán egy gödörből, és hunyorgott a fájdalmas emlékektől, ha 
olyan neveket mondtak; amelyekre évek óta nem gondolt. Arszlán volt az első, 
aki esküt tett neki; lovakat, jurtákat, sót és vért ígért akkor, amikor 
Dzsingisznek még nem volt semmije, csak az anyja meg a húga, társnak a vad 
fivérei meg az éhezés. Ez mérhetetlen bizalomra vallott. A kánt ismét 
megindította az emlékezés, hogy mennyi változásnak volt az elindítója és a 


tanúja Arszlán. Az igazmondóknak azért kellett felsorolniuk egy életút 
állomásait, hogy akik hallják, emlékezzenek rá, mit jelentett nekik, és mi 
mindent cselekedett az elszálló évek során. 

A szavalás félbeszakadt, a mesemondók pihentették a torkukat az esti 
előadásra. Addigra látni lehetett, hogy az egész mongol nemzet idejön. 

Nem ez volt az a hely, ahol Dzsingisz meg akarta tisztelni első tábornokát. 
Túlságosan messze volt a folyó, a legelők gyérek, maga a föld sziklás és száraz. 
Mégis épp annak örült, hogy ennyire nincs állandóság, miközben elégedett 
nyögéssel a földre vizelt. Az embereinek nem szabad hozzászoknia a 
kényelemhez, elmélkedett kásás aggyal. Kemény életük miatt erősebbek 
azoknál, akik városban élnek. 

Gondolatait félbeszakította a közelből hallatszó ordítás és ujjongás. A 
harcosok olyan sűrű csomóba álltak össze, mint egy méhraj. Hunyorgott és 
látta, amint Csagatáj fölkapaszkodik egy szekérre, hogy szóljon hozzájuk. 
Dzsingisz elkomorodott, mert egy újabb hang elnémította a tömeget. Nyávogó, 
rekedt hörgés volt, amitől fölállt a szőr a tarkóján. Keze a kard markolatát 
kereste, miközben áttört emberein, akik tisztultak az útjából, nehogy 
hozzáérjenek a kánhoz, és kezüket vagy fejüket veszítsék miatta. 

Tábornokai egy szekéren levő vasketrec köré gyülekeztek, de Dzsingisz 
nem nézett sem rájuk, sem a büszke tulajdonosként feszítő Csagatájra. A rácsok 
mögé zárt állat hatalmasabb volt minden nagymacskánál, amelyet valaha 
látott. Álmélkodva csóválta a fejét, és közben behunyta az egyik szemét, 
annyira kínozta törött foga és a lüktető fejfájás. Hogy enyhítse a kínt, egy kis 
ajragot kért, és leeresztette a torkán. Pillantása még ekkor sem engedte el a 
fenevadat, amely föl-alá járkált, és dühösen vicsorította görbe fogait. Már 
hallott a fekete-narancssárga csíkos tigrisről, de mikor meglátta állkapcsát, és 
hallotta, ahogy járkálás közben csapkod a farkával, a szíve gyorsabban kezdett 
verni. Volt valami kihívó a sárga szemekben, amelyek a megilletődött 
sokaságot fürkészték. 

- Hát nem kánnak való ajándék? - kérdezte Csagatáj. 

Dzsingisz csak rápillantott, de Csagatáj hetykesége ennyitől is lehervadt. A 
tömeg elnémult, várták, mit szól a kán. Jelme kínosan feszengett. Dzsingisz 
bátorítóan biccentett neki, 

- Sosem láttam még ilyen állatot, tábornok. Hogy fogtátok el? 


- A tigris ajándék neked, nagyuram, Korjó királya küldi. Kölyökkorától 
nevelték, mégsem sikerült megszelídíteniük. Úgy hallottam, képes leteríteni 
egy lovat a lovasával együtt, és meg is öli mindkettőt. 

Dzsingisz nagyon közel állt a rácsokhoz, és belenézett a tigris szemébe. 
Ahogy a tekintetük találkozott, az állat figyelmeztetés nélkül támadott. 
Rácsokhoz csapódó súlya megrázta a ketrecet. Dzsingisz túlságosan részeg volt 
ahhoz, hogy visszahőköljön. Érezte, hogy valami elhasad a karján, mikor az 
egyik mancs odacsapott. Bamba meglepetéssel nézte, ahogy decijének szakadt 
ujján átüt a vér. Egyetlen karom érte a karját, és mélyen belehasított. 

- Milyen gyors... - mondta csodálattal. - Láttam ennél lassúbb kígyókat. És 
micsoda méret! El tudom hinni, hogy képes megölni lovat és lovasát. Azok az 
állkapcsok egy koponyát is összeroppanthatnak. - Beszéd közben kissé 
imbolygott, de senki sem tette szóvá a sebet, hátha szégyelli a kán. 

- Korjóban vannak harcosok, akik tigrisre vadásznak - mondta Csagatáj 
jóval szerényebben -, ámbár csoportokban dolgoznak, és íjat, lándzsát és 
hálókat használnak. - Beszéd közben meglátta Dzsocsit, és töprengő lett az 
arca. Bátyját ugyanúgy elbűvölte a vadállat, mint Dzsingiszt, és túl közel is állt 
a ketrechez. 

- Vigyázz, Dzsocsi! - figyelmeztette Csagatáj hangosan. - Téged is 
megkaphat! 

Dzsocsi rámeredt. Szeretett volna ellentmondani, de nem dicsekedhetett a 
gyorsaságával, amikor az apja ott állt és folyt a vére. 

- Vadásztál ilyen tigrisre Korjó földjén?- - kérdezte Dzsocsi. 

Csagatáj vállat vont. 

- A király palotája mellett nem él. - Dzsocsi mereven nézte. Csagatájnak 
folytatnia kellett: - De részt vettem volna, ha felbukkan egy ilyen állat. 

- Lehet - mondta összevont szemöldökkel Dzsocsi. - Noha kétlem, hogy 
Jelme kockáztatta volna egy kisfiú életét egy ilyen szörnyeteggel szemben. 

Csagatáj lángvörös lett. Néhányan kuncogtak. Pár pillanattal korábban még 
az övé volt a tömeg. Az apja és Dzsocsi valahogy ellopták tőle a pillanatát, így 
hát meg kellett védenie a büszkeségét. Tizenöt éves korában nem volt benne 
más, csak epe, és gondolkodás nélkül nekiment az egyetlennek, akit provokálni 
mert. 

- Gondolod, Dzsocsi, hogy te szembe mernél nézni egy tigrissel? Vagyont 
adnék érte, ha ilyet láthatnék! 


Jelme kinyitotta a száját, ám Dzsocsiban felágaskodott a düh, és 
meggondolatlanul visszavágott. 

- Nevezd meg a feltételeidet, öcsém - mondta. - Úgy tűnik, egy kis 
tisztességre kell tanítanom a macskádat. Végtére is vérét vette az apámnak. 

- Ez részeg ostobaság! - förmedt rá Jelme. 

- Nem, hadd próbálkozzon! - felelte gyorsan Csagatáj. - Felteszem a korjói 
adóból a nekem járó százszekérnyi rakományt. Elefántcsont, fém, arany és fa. - 
Legyintett, mintha semmiség lenne. - Ha megölöd a tigrist, a tiéd. 

- Te pedig letérdelsz előttem a törzsek szeme láttára - tette hozzá Dzsocsi, 
akit elővigyázatlanná tett az indulat. Villogó szemmel nézett föl Csagatájra, de 
öccse csak vigyorgott megvetően. 

- Azért ennél többet kell tenned, bátyám. Azért kánná kell lenned. De 
talán még az sem elég. 

Dzsocsi keze a kardja markolatára siklott, és ki is húzta volna, ha Jelme 
nem teszi rá a kezét a csuklójára. 

- Verekedni akartok a tábor előtt, mint a gyermekek? Azon az éjszakán, 
amelyen az apámat ünnepük: A tigris egy király ajándéka a kánnak. Senki más 
nem döntheti el, mi legyen vele! - Olyan dühös volt a tekintete, hogy Csagatáj 
azonnali alázattal lesütötte a szemét. Kiképzés közben kemény büntetéseket és 
kegyetlen leckéztetéseket tűrt el tábornokától. Beléje idegződött az 
engedelmesség. 

Végre megszólalt Dzsingisz, aki eddig némán figyelte az eseményeket. 

- Elfogadom az ajándékot - mondta. Sárga szeme ugyanolyan árnyalatúnak 
tűnt, mint a mögöttük morgó macskáé. Dzsocsi és Csagatáj mélyen 
meghajtották a fejüket, nehogy dühbe hozzák az apjukat. Részegen Dzsingisz 
képes volt leütni egy embert már azért is, ha rábámult. 

- Megtölthetünk egy karámot fölfegyverzett harcosokkal - töprengett 
Dzsingisz. - Kivont kardok és lándzsák, a középpont felé fordítva. Akkor 
szembeszállhat vele az, aki akar. 

- Ezek az állatok veszélyesebbek mindennél, amit valaha láttam - mondta 
idegesen Jelme. - Mindenfelé nők és gyermekek... - vívódott, mert 
engedelmeskednie kellett a kánnak, viszont amit Dzsingisz tervez, az 
nyilvánvalóan őrültség. 

- Akkor, tábornok, küldd hátra a nőket és a gyermekeket - felelte 
Dzsingisz, és vállat vont. 


Jelmének túlságosan vérévé vált a fegyelem, hogy vitatkozzék. Meghajtotta 
a fejét, tudomásul véve az elkerülhetetlent. Csagatáj nem mert ránézni. 

-Jól van, nagyuram. Vastag deszkából megépíttetem a karámot az 
embereimmel. Felhasználhatjuk hozzá a katapultokat. 

Dzsingisz bólintott, nem érdekelte, hogyan oldják meg a problémát. 
Dzsocsi felé fordult, aki hűdötten ácsorgott ott, ahova a civakodás és a tulajdon 
gőgje hajtotta. Még mintha Csagatáj is megszeppent volna, de itt mindenben 
Dzsingisz döntött. 

- Öld meg ezt a fenevadat, és az öcséd talán térdet hajt előtted - mondta 
halkan Dzsingisz. - A törzsek figyelni fognak, fiú. Kánt látnak benned? 

- Vagy egy halottat, vagy mindkettőt - felelte Dzsocsi habozás nélkül. 

Nem hátrálhatott most, hogy az apja és Csagatáj ezt várják tőle. A 
ketrecben levő tigrisre nézett, és tudta, hogy az állat meg fogja ölni, de 
valahogy nem érdekelte. Máskor is szembe- nézett a halállal, ha Szübötej 
támadást vezényelt. Tizenhét évesen tudta kockáztatni az életét, és fittyet 
hányt rá. Mély lélegzetet vett és vállat vont. 

- Készen vagyok - mondta. 

- Akkor csináljátok meg a karámot, és vigyétek a ketrecet középre - 
mondta Dzsingisz. 

Miközben Jelme fáért és kötelekért küldte az embereit, Dzsocsi magához 
intette Csagatájt. Öccse, aki még mindig nem tért magához, könnyedén 
leugrott a szekérről. Az megingott, amitől a tigris idegeket karistoló hangon 
acsargott. 

- Szükségem van egy jó kardra, ha szembe kell néznem ezzel az állattal - 
mondta Dzsocsi. - A tiédre. 

Csagatáj összehúzott szemmel fürkészte, és igyekezett nem mutatni a 
diadalát. Dzsocsi nem maradhat életben, ha összecsap a tigrissel. A korjók 
mindig legalább nyolcasával, méghozzá jól kiképzett emberekkel mennek 
tigrisre. Csagatáj egy halott szemébe nézett, és nem bírta elhinni, hogy ekkora 
szerencséje legyen. Hirtelen mozdulattal lecsatolta a kardot, amelyet 
Dzsingisztől kapott három éve. A derekának hiányzott a súlya, de a szíve 
ujjongott. 

- Visszaveszem, amikor az a fenevad letépte a fejed - suttogta. Senki más 
nem hallhatta. 


- Talán - mondta Dzsocsi. Nem tudta megállni, hogy rá ne sandítson a 
ketrecbe zárt állatra. Csagatáj látta és fölkacagott. 

- Ez így helyes, Dzsocsi! Sosem fogadhattam volna el egy erőszakból fogant 
fattyút kánomnak. - Faképnél hagyta Dzsocsit, aki gyilkos tekintettel nézett 
utána. 


Mire a nap lenyugodott, ott állt a karám a füves síkságon. Jelme szigorú 
felügyeletével építették a Kor jóból hozott tölgyből és nyírfából, vastag 
kötelekkel erősítették össze, és körös-körül megtámasztották a katapultok 
emelvényeivel. Átmérője negyven lépés volt, és nem hagytak rajta ajtót, nem 
lehetett elmenekülni. Dzsocsinak be kellett másznia, hogy maga nyissa ki a 
ketrecet. 

Jelme parancsára meggyújtották körben a fáklyákat. Ott volt az egész 
nemzet, ki-ki olyan közel tolakodott, amennyire tudott. Először úgy nézett ki, 
hogy csak azok látnak valamit, akik fölkapaszkodnak a falra, ám Dzsingisz azt 
akarta, hogy az emberek tanúi legyenek a küzdelemnek, ezért Jelme körbe 
állíttatta a szekereket a karámon kívül. Ezek szolgáltak dobogókul, amelyekre 
hevenyészve összeszögelt fenyőfa létrák kerültek. A mongolok úgy 
hemzsegtek ezeken a tornyokon, akár a hangyák. Nem egy részeg bolond 
pottyant le a lentiek fejére, akik olyan sűrűn voltak, hogy nem látszott tőlük a 
föld. 

Dzsingisz és tábornokai a körgyűrű legjobb helyeit foglalták el, és a kán 
példáját követve addig ittak, amíg keresztbe nem állt a szemük ezen a 
harmadik napon. Felköszöntötték és magasztalták Arszlánt, de addigra már 
tudta a tábor, hogy most a kán egyik fia fog harcolni egy idegen fenevaddal, és 
felpezsdítette őket a halál közelsége. Temüge az utolsó szekérrel érkezett meg 
az Orhon mellől. Nála kötötték a legtöbb fogadást a harcosok, de csak a 
küzdelem hosszúságára. Senki sem fogadott arra, hogy Dzsocsi legyőzi a csíkos 
rémet, amely farkát csapkodva járkált ide-oda és kibámult rájuk. 

Ahogy leszállt az éj, a síkságon nem volt más világosság, csak a kör, amely 
körül a mongol nemzet fortyogó tömege hullámzott. A dobosok utasítás nélkül 
verni kezdték a hadi ritmust. Dzsocsi visszavonult Jelme jurtájába, a délutánt 


pihenéssel töltötte. Mindenki őt várta, a tekintetek ide-oda jártak, hogy mikor 
jön már a kán fia. 


Jelme lenézett az ifjúra, aki egy alacsony ágyon ült, térdén az apja 
kardjával. Dzsocsi a Szübötejtől kapott nehéz páncélt viselte, amely a nyakától 
a térdéig ért. Vastag szövetre varrott, ujjnyi széles fémpikkelyekből készült. A 
jurta levegője sűrű volt a savanyú verejtékszagtól. 

- Hívnak - mondta Jelme. 

- Hallom - felelte Dzsocsi merev szájjal 

- Nem mondhatom, hogy nem kell menned. Mert kell. - Jelme kinyújtotta 
a kezét, hogy rátegye a fiatalember vállára, aztán inkább leengedte, és 
sóhajtott. - Annyit mondhatok, hogy ez ostobaság. Ha tudtam volna, hogy ez 
lesz belőle, inkább elengedem a macskát a korjói erdőkben. 

- Mindegy . - mormolta Dzsocsi. Keserű fintorral nézett föl apja 
tábornokára. - Már csak meg kell ölnöm ezt a nagymacskát, igaz? 

Jelme görcsösen mosolygott. Kint felzúgott a tömeg, és most már 
hallatszott, hogy Dzsocsi nevét kántálják. Dicső pillanat volt, de Jelme tudta, 
hogy a fiú nem élheti túl. Miközben a karámot építették, és leemelték a 
ketrecet a szekérről, megfigyelte az állatot, és látta izmainak csodálatos erejét. 
Gyorsabb, mint egy ember, és négyszer olyan súlyos, lehetetlen megállítani. 
Balsejtelmek között hallgatott, miközben Dzsocsi fölállt és kihúzta magát. A 
kán legidősebb fia örökölte apjának szemkápráztató sebességét, de ez nem lesz 
elég. A tábornok látta, hogy Dzsocsi arcán kövér cseppekben gyöngyözik a 
verejték. Dzsingisz nem tűrte, hogy értelmezzék a parancsait, de ő még most is 
küzdött a csontjaiba beépült engedelmességgel Ő hozta a tigrist a kánnak. Nem 
küldheti ezt a fiút a halálba. Amikor végül megszólalt, a hangja alig volt több 
suttogásnál 

- Az egyik falon leszek egy jó íjjal Ha elesel, próbálj kitartani, amíg 
megölöm. Az ifjú szemében felcsillant a remény szikrája. Jelme az egyetlen 
tigrisvadászatra gondolt, amelyet Kor jóban látott. Ott a tigris nyilat kapott a 
szívébe, de még úgy is kibelezett egy tapasztalt hálós embert. 


- Nem szabad félelmet mutatnod - mondta halkan. - Nem számít, mi 
történik. Ha meghalsz ma este, akkor halj meg szépen. Apád becsületének 
kedvéért. 

Dzsocsi dühös pillantást vetett rá. 

- Ha tőlem függ a becsülete, gyengébb, mint gondoltam - vakkantotta. 

- Minden ember meghal - folytatta Jelme, mit sem törődve a kitöréssel. - 
Lehet, hogy ma este, vagy jövőre, vagy negyven év múlva fogatlanul 
végelgyengülésben. Annyit tehetsz, hogy megválasztod, miként fogadod a 
pillanatot. 

Dzsocsi váratlanul elmosolyodott. 

- Nem nagyon építgeted az önbizalmamat, tábornok. Én méltányolnám azt 
a negyven évet. 

Jelme vállat vont, meghatotta, hogy Dzsocsi mennyire iparkodik bátorságot 
mutatni. 

- Akkor annyit mondhatok: öld meg, és az öcséd letérdel előtted. A neved 
megismerik, és amikor rajtad lesz a beire, minden ember tisztelettel tekint rád. 
Ez jobb? 

- Igen, jobb - felelte Dzsocsi. - Ha meg kell halnom, légy készen az íjaddal. 
Nem szeretném, ha megenne. - Mély lélegzetet vett, nyitott szájából 
előcsillantak a fogai, azután átbújt az alacsony ajtófélfa alatt, és kilépett az 
éjszakába. Népe fel- bődült, amikor meglátta. A hang betöltötte a síkságot, 
elfojtotta a várakozó tigris morgását. 


A tömeg utat adott neki. A karámhoz közeledő Dzsocsi nem látta a bámuló 
tekinteteket, ujjongó arcokat. A fáklyák sercegtek és lobogtak. Ruganyosán 
felpattant a palánk tetejére, azután leugrott a fűre. A tigris rémítő 
összpontosítással figyelte, és ő nagyon nem akarta kinyitni a ketrecet. 
Föltekintett az arcokra. Az anyja volt az egyetlen nő, akit látott, és alig bírt 
ránézni, mert attól tartott, hogy elgyengül. Ahogy a pillantása átsiklott rajta, 
észrevette, hogy Börte keze megrezzen a fán, mintha szeretné odanyújtani 
elsőszülött fiának. 

Az apja higgadt és kifürkészhetetlen volt, de Kacsun nagybátyja biccentett 
neki, amikor találkozott a tekintetük. Szübötej hideg arccal nézte, és Dzsocsi 


tudta, hogy ezzel csak a szomorúságát álcázza. A tábornok semmit sem 
tehetett, hogy megváltoztassa a kán akaratát. Legalább Szübötej nem fogja 
élvezni a küzdelmet. Ösztönszerűen bólintott feléje, és Szübötej viszonozta az 
üdvözlést. A tigris felbődült, eltátotta hatalmas száját, és bőszükén harapdálta a 
rács egyik rúdját. Dühítették az ordító emberek. Dzsocsi látta, hogy fiatal hím, 
sértetlen és tapasztalatlan. Reszketett a keze, és a szája kiszáradt, ahogy csaták 
előtt szokott. A hólyagja feszült. Keményen megragadta apjának farkasfejes 
kardját. Szép penge volt, hosszú ideje vágyott rá. Nem ismerte a nagyapját, 
Jiszügejt, de reménykedett, hogy az öregember szelleme erőt ad neki. Kihúzta 
magát, egy mély lélegzetet vett, ez megnyugtatta. 

Csagatáj a fáklyafénytől ragyogó szemekkel leste. Dzsocsi egy darabig állta 
a nézését, hogy mutassa, mennyire megveti a kölyköt, majd a ketrec felé 
fordult. A hangorkán felcsapott, ahogy odament a rácshoz, és fölemelte a 
kezét, hogy eltávolítsa az ajtót zárva tartó vaséket. Találkozott a tekintetük. 
Dzsocsi mormolva üdvözölte a nagymacskát. 

- Erős vagy és gyors - dünnyögte -, és én is az vagyok. Ha megöllek, 
büszkén fogom hordani a bőrödet napjaim fogytáig. - Megrántotta az éket, 
kicsapta az ajtót, és gyorsan arrébb lépett. A tömeg elnémult, minden harcos a 
csíkos alakot figyelte, amely olyan puhán jött kifelé, mint az ömlő olaj. 

Dzsocsi hat hosszú lépést hátrált, és ugrásra készen várt, kardját heggyel 
lefelé tartotta maga előtt. A szíve kalapált, úgy érezte, nehézkes és ügyetlen a 
fenevadhoz képest, amely meg akarja ölni. 

A tigris először nem törődött vele. Körüljárta a gyűrűt, kiutat keresett. A 
farka ingerülten, nyugtalanul csapkodott, mert a tömeg folytatta a bőgést. 
Dzsocsi figyelte, ahogy két lábra állva felágaskodik, és a karmai árkokat 
szántanak a keményfába. A ketrecben nem látszott, mennyire erős és kecses. 
Ha mozgott, maga volt a sima léptű halál. Dzsocsi idegesen nyeldekelve várta a 
támadást. 

A macska végre tudomást vett róla. Dzsocsi látta, hogy előbb átsiklik, majd 
megállapodik rajta az arany szempár. Felemelte a fejét, ugrásra készen lelapult. 
A farka a füvet csapkodta, a tömeg ismét elnémult. 

Dzsocsi az Ég Atyának ajánlotta a lelkét. Az biztos, hogy egy ilyen 
szörnyeteggel senki sem bírhat. A keze nem reszketett többé, csak állt és várt. 


A tigris támadott. Olyan kirobbanó sebességgel közeledett, hogy Dzsocsi 
csaknem elkésett. Az állat három lépéssel változott szoborból elmosódó folttá. 
Rávetette magát az ifjúra. 

Dzsocsi meg sem próbálta használni a kardot. Oldalra vetődött, de így is 
elkésett. A fenevad válla fellökte, ő elgurult a füvön, és kétségbeesetten 
igyekezett felugrani. Meglátta a földet érő állatot, ahogy elképzelhetetlen 
sebességgel fordul, és máris újból támad. Emberfejnél nagyobb állkapcsa 
megragadta az ifjú páncélozott bal karját, és iszonyú erővel szorította. Dzsocsi 
felkiáltott fájdalmában és megdöbbenésében. Jobb karjával előrecsapott, a 
pengét beledöfte az állat rőtbarna mellébe, aztán hanyatt esett. Együtt gurultak 
a tigrissel, a tömeg őrjöngött, ordítva biztatta a mélyben küzdő, bátor férfit. 

Dzsocsi érezte a karmolászó hátsó mancsok hatalmas ütéseit. A páncél 
megvédte a hasát, noha a vaspikkelyek szétrepültek az ujjnyi karmok nyomán. 
Karcsontjai recsegtek, a hátsó mancsok tovább karmolászták, lökdösték és 
rugdosták a fűben. Arcát perzselte az állat lélegzete. Újra és újra belemártotta a 
kardot. A rémület sosem tapasztalt erőt adott neki. Nem tudott fölállni az állat 
súlyától. Amikor a tigris el akarta engedni, hogy ismét haraphasson, Dzsocsi a 
fájdalommal dacolva még mélyebbre dugta a torkába páncélozott karját. 

A tigris köhögött, és forgatta a fejét, hogy kiszabadítsa a fogait. Dzsocsi csak 
lógott rajta, az inai szakadoztak, a fájdalom könnyeket csalt a szemébe. 
Megsebesítetted Nem tudta. Az acélpenge újra meg újra eltűnt a vastag 
bundában. Új fájdalmat érzett a lábában, amikor a fenevad ronggyá tépte a 
páncélt. A kard kirepült Dzsocsi kezéből. Kést rántott, beledöfte a csapzott 
szőrű nyakba. Ekkor a bal karja kiszabadult. 

Dzsocsi sikolt ott. Az arcába ömlő bűzös vér megvakította. Semmit nem 
látott, a figyelő harcosok valahol messze voltak, hangjuk lombsusogássá 
halkult. Érezte, hogy a halál hatalmas széllel közeledik, de azért még 
mélyebbre nyomta a késpengét, és úgy húzogatta, mintha fűrészelne. 

A tigris hirtelen megroskadt, maga alá temette az ifjút. Dzsocsit 
beszippantotta a gyötrelmek világa, ezért nem látta, hogy Szübötej és Jelme 
felvont íjjal leugrik a karámba. Hallotta az apja hangját is, de a tigris olyan 
közel hörgött az arcához, hogy nem értette a szavakat. A macska még mindig 
élt, de már nem karmolta a hasát és lábát. Zihálása betöltötte a világot. Dzsocsi 
gépiesen nyomta mélyebbre a pengét. 


Miközben Jelme az íjjal fedezte, Szübötej a lábával lelökdöste a tigrist a 
sebesült harcosról. A hatalmas fej félrecsuklott, amikor a macska oldalra 
hengeredett, ám az állat melle még mindig mozgott, a szeme tele volt haraggal 
és gyűlölettel. Torkából ömlött a vér, fehér melle síkos és mocskos lett tőle. A 
karám körül mindenki látta, ahogy erőlködve megpróbál talpra állni. Azután 
összerogyott, és végre elcsendesedett. 

Szübötej lenyúlt, félreütötte Dzsocsi kezét, amely vakon meg akarta döfni a 
késsel. Az ifjú bal karja ernyedten lógott, felhasogatott lábikrájából vér 
patakzott. Körömnyi bőr sem látszott ki a véres álarc alatt, amely csaknem 
megfojtotta. Szübötej elvette Dzsocsi kését, hüvelykujjával megtörülgette az 
ifjú szemét, hogy lásson. Dzsocsi még mindig kábult volt, nem fogta fel, hogy 
túlélte. 

- Fel tudsz állni? Hallasz? - kiáltotta Szübötej. 

Dzsocsi csapkodó keze véres pecsétet nyomott a tábornok deeljére. 
Szübötej megmarkolta a csuklóját, és felemelte. Dzsocsi nem bírt magától állni, 
ólomsúlyként lógott a tábornokon, amíg Jelme el nem dobta az íjat, és meg 
nem ragadta a hóna alatt. A tábornokok közrefogták a kán fiát, és 
szembefordították az apjával. 

- ÉL, kán uram! - jelentette diadalmasan Szübötej. 

Olyan megilletődött tisztelet ült ki a karámot környező arcokra, ahogy 
Jelme előre megmondta. Egyedül Csagatáj küzdött a dühével. Jelme észrevette 
a keserűséget a fiúban, akit három évig tanított, és a szája megkeményedett. 
Dzsocsi több megbecsülést érdemel a bátorságáért. Röviden tanácskozott 
Szübötejjel, áthelyezte a vállára Dzsocsi teljes súlyát, és odébb lépett, felvette a 
fűről a véres kardot. 

- Ugye, nagyuram, kiérdemelte ezt a pengét? - kérdezte, és magasra emelte 
a fegyvert, hogy mindenki láthassa a farkasfejes markolatot. A harcosok 
helyeslően elbődültek, lábukkal döngették a palánkot. Dzsingiszen semmi sem 
látszott, az arca maszkká merevedett. 

Jelme várt. A kán fiából ömlött a vér. A kán gondolatai összevissza 
kavarogtak, büszkeség és vérszomj elegyedett a bosszúsággal. Ő is arra 
számított, hogy Dzsocsi meghal, ez a végeredmény meglepte. Csak bámult le a 
gyűrűbe. Visszatért a fejfájása, és a szája megkeseredett. Végül bólintott, és 
Jelme meghajolt az akarata előtt. 


Az ifjú érzéketlen ujjai közé nyomta a kardot, és halkan mondott neki 
valamit, amit a közönség a karámon kívül nem hallhatott: 

- Erre emlékezni fognak, fiam - súgta a fülébe. 

A fiatalember mintha nem hallotta volna a szavait. Jelme rájött, hogy a fiú 
eszméletlen. 

-A sebei még megölhetik - mondta Szübötej. 

A tábornok vállat vont. 

- Ez már az Égi Atya kezében van. Ami számít, az, hogy kiállt a fenevad 
ellen. Senki nem fogja elfelejteni, aki látta. 

Szó közben ismét fölpillantott Csagatájra, aki addigra letörölte ábrázatáról 
az epét. Jelme sóhajtott, fogást váltott az ernyedten lógó alakon. A kerítésen 
kívül felcsaptak a hangok. Dzsingisz parancsot vakkantott a sötétben, a tömeg 
kavarogni kezdett egy pont körül, amelyet a karámban állók elől elrejtett a 
magas kerítés. Ahogy Jelme felnézett Dzsingiszre, a kán fölemelt kézzel 
mutatta, hogy maradjanak lent Szübötej jel és a terhükkel. 

Csagatáj bukkant föl az apja mellett. Megtántorodott, mert a harcosok 
lökdösték előbbre. Valamennyien hallották a fogadás feltételeit, és úgy látszott, 
Dzsingisz nem hagyja, hogy a fia elsomfordáljon a sötétben. A kán nem nézett 
rá, csak egy parancsot morgott, mire Csagatáj elvörösödött, és átmászott a 
kerítésen. Jelme és Szübötej némán figyelték, ahogy leugrik a fűbe, és odajön 
hozzájuk. Egy idősebb férfi látványosabban csinálta volna a hódolat 
szertartását. Tetszést aratott volna vele. Csagatájból hiányzott az a képesség, 
hogy az előnyére fordítsa a helyzetet. Csak állt öntudatlan bátyja előtt, és 
reszketett a dühtói és a megaláztatástól. 

A csöndben még egyszer fölnézett az apjára. Nem volt irgalom. Gyorsan fél 
térdre ereszkedett. A tömeg ordított és ujjongott. Csagatáj lassabban állt föl. 
Hideg arccal odament a deszkafalhoz, és nyújtotta a kezét, hogy húzzák ki. 

Jelme fáradtan bólintott. 

- Azt hiszem, barátom, te képezhetted ki a jobbikat - mondta Szübötejnek. 

- Remélem, az apja is tudja - felelte Szübötej. 

Megértően összenéztek, mielőtt odaparancsoltak néhány harcost, hogy 
lássanak neki a tigris nyúzásának. A húst annyi részre osztják, ahányra csak 
lehet: félig nyers cafatokon rágódnak majd a harcosok, hiszen ki ne szeretne 
olyan gyors és ádáz lenni, mint ez az állati Csagatáj vajon megkóstolja-e? Vagy 
csak a dühén rágódik? 


HATODIK FEJEZET 


Dzsingisz csak három nap múlva látogatta meg Dzsocsit. A tábor a 
tigrisviadalt követő dáridót aludta ki, Dzsingisz is csak hányni kelt föl a 
háromnapos kemény ivás után. Egy újabb napba telt, amíg a tömeget 
visszaterelték az Orhon partjaihoz. Jelme tábora kiválóan alkalmas volt 
Arszlán megünneplésére, de a nyájaknak és méneseknek vízre és édes fűre volt 
szükségük. Útközben Dzsingisz visszanyerte szokott elevenségét, noha a belei 
még akkor sem voltak rendben, amikor megállt Kökcsü sámán jurtája előtt. 
Elkedvetlenítette a gondolat, hogy régen egyetlen éjszaka kialudt egy három 
napig tartó dorbézolást. 

Kinyitotta a kis ajtót, és benézett a sátorba. Olyasmit látott, ami az apja 
halálára emlékeztette. Lenyelte savanyú nyálát, és lehajtott fejjel bebújt a 
sátorba. Tekintete megkeményedett az árnyékban fekvő, bekötözött alak 
láttán. Kökcsü éppen Dzsocsit mosta, és ingerülten megfordult, de mikor látta, 
ki az, fölállt és mélyen meghajolt a kán előtt. 

Az árnyék megkönnyebbülést jelentett a kíméletlen napfény után. 
Dzsingisz kissé elernyedt. Örült, hogy maga mögött hagyta a nyüzsgő tábort. 

- Magához tért? - kérdezte. 

Kökcsün komoran megrázta a fejét. 

- Csak pillanatokra, nagyuram. A sebei lázat hoztak a testére. Felébred, 
kiabál, azután ismét elalszik. 

Dzsingisz közelebb lépett az emlékek vonzásában. Dzsocsi mellett feküdt a 
kard, amelyet megnyert, a penge, amelyet maga Dzsingisz is megörökölt. Ez a 
szablya és a hüvelye sok emléket hordozott. Akaratlanul szimatolt, a rothadás 
szagát kereste. Fájt arra az időre gondolni, amikor megérkezett haldokló 
apjához, akinek elapadt testét átjárta a méreg. Mélyen beszívta a fia körüli 
levegőt. Kökcsü szúrós szemmel figyelte, amit Dzsingisz még szúrósabb 
pillantással viszonzott. 

- Életben marad, sámáné Már nem számolom, hányszor kérdezték tőlem. 

Kökcsü visszanézett a mozdulatlan fiatal harcosra, akinek a melle épphogy 
pihegett. Nem tudott mit mondani. A bekötözött lábakra és a törött karra 
mutatott. 

- Látod a sebeit, nagyuram. A fenevad három bordáját és az alkarjának két 
csontját törte el. A jobbján kimarjuk egy ujja, noha ez a legkisebb baj. A 


vágások megdagadtak, és gennyet sírnak. - A fejét csóválta. - Láttam már 
embereket felépülni, akik rosszabb állapotban voltak. 

- Lezártad a vágásokat? - kérdezte Dzsingisz. 

Kökcsü habozott, azután túl gyorsan kezdett beszélni. Mikor elesett 
Jencsing, olyan gyógyászati és varázsló könyveket szerzett, amelyek többet 
értek minden aranynál és jádénál. Nem számított rá, hogy a gyógyító 
képességeit kétségbe vonják, így a szokásos önteltsége nélkül válaszolt. 

- Nagyuram, olvastam csin szövegeket, amelyek megdöbbentően sokat 
tudnak az emberi testről. Ők forró bort öntenek a vágásra, mielőtt bevarrnák. 
Én is ezt tettem, és meg is íreltem, hogy levigye a lázat. 

- Akkor hát nem úgy zártad le a sebet, ahogy a mi népünk szokta - felelte 
hideg tekintettel Dzsingisz. - Hozz egy vas parázstartót a jurtába, és égesd ki a 
vágásokat megfelelően! Ez működik, magam láttam. 

Kökcsünek több esze volt annál, hogy vitatkozzon. 

- Ahogy parancsolod, nagyuram. - Az apa kedvéért vörösen izzó vasat 
nyom a sebekbe, noha ezt most már kezdetleges eljárásnak tartotta, amely nem 
méltó egy hozzá hasonlóan tanult emberhez. Persze palástolta a viszolygását, 
Dzsingisz pedig elégedettnek tűnt. Kökcsü látta, hogy a kán távozni készül, és 
ismét megszólalt. Még mindig nem értette ezt az embert, aki a törzseket 
vezette. 

- A fájdalom erős lesz, nagyuram. Ha felébreszti, átadjam neki az 
üzenetedet? 

Dzsingisz a sámánra nézett. Némán távozott. 


A tábornokok összegyűltek a kán jurtájában, amely másfélszer magasabb és 
kétszer szélesebb volt a többi sátornál. Kaszar és Kacsun Temügével jött, noha 
ő csak a táborért volt felelős, nem harcolt velük. Szübötejt, Jelmét és Csagatájt 
is meghívták, akik elfoglalták helyüket a körbe rakott alacsony ágyakon, 
amelyek pádként szolgáltak a kán tanácskozásain. A jurta ugyanolyan 
szegényesen volt berendezve, mint a legszegényebb pásztoré, és mindenkit 
arra emlékeztetett, hogy Dzsingiszt nem érdekli sem a vagyon, sem a 
cifrálkodás. 


Utoljára Arszlán jött kiszemelt fiatal utódjával. Dzsebe, a Nyíl, egy cseppet 
sem illetődött meg, hogy ennyi vezért lát egy helyen. Mikor Arszlán intett 
neki, hogy üljön le, úgy bólintott a többieknek, mintha minden joga meglenne 
itt tartózkodni. Azok csak nézték, noha Arszlánt örömmel üdvözölték, még a 
hideg arcuk is fölengedett, mivel sokra becsülték az öregembert. Ő sem lovagol 
velük többé. Már tudták, hogy Arszlán felkötözte csomagjait három kancára és 
három csődörre, hogy feleségével és kis nyájával kivonuljon a pusztába. 

A büszkeségtől ragyogó szemű Jelme egy üres helyre mutatott maga 
mellett. Apa és fia összenézett. Noha egy szót sem szóltak, mintha még Arszlán 
is meghatódott volna most, hogy eljött a végső pillanat. 

Amikor Dzsingisz belépett a jurtába, a férfiak kissé kiegyenesedtek 
ültükben. A kán leült az ajtóval szemben felhalmozott, pokróccal letakart 
nyergekre, és intett egy szolgának, hogy töltsön neki kecsketejet, ami 
megnyugtatta a gyomrát. 

Arszlán várt, amíg a kán megitta a tejet, csak azután szólalt meg. 

- Nagyuram, ajánlom figyelmedbe ezt a fiatalembert, Dzsebét, ahogy te 
nevezted el. 

Dzsingisz ránézett a jövevényre, felmérte vállának szélességét. Dzsebe 
nyitott zubbonyt viselt meztelen, vörhenyes bőrén, amely ragyogott az 
egészségtől és a birkafaggyútól. Még ülve is fegyelmezettnek és ébernek tűnt, 
Született harcos volt. Dzsingisz öregnek érezte magát mellette. 

- Légy üdvözölve a jurtámban, Dzsebe. Mivel Arszlán ajánlott, mindig 
szívesen látunk. Az elkövetkező napokban vizsgázol. Legyél rajta, hogy az ő 
hírnevét öregbítsd a tetteiddel. 

-Így fogok cselekedni, nagyuram - felelte Dzsebe olyan leplezetlen 
elbizakodottsággal, hogy Kaszar titokban elvigyorodott. A kán elfordította a 
tekintetét. 

Dzsingisz mély lélegzetet vett, a térdére helyezte a kezét. A többiekhez 
hasonlóan tisztában volt vele, hogy ez a vezérkari tanácskozás megváltoztatja a 
világot, és kiélvezte a nyugodt pillanatot, amíg várták, hogy megszólaljon. 

- Amikor otthagytatok, hogy befejezzem Jencsing ostromát, követeket 
küldtem távoli országokba. Némelyik árukat hozott nekem, és szövetséget 
kötött a nevemben. Másokat megtámadtak, vagy egyszerűen nem tértek vissza. 
Elhallgatott, de senki nem szólt. Lélegezni is alig mertek, olyan erősen 


figyeltek arra az emberre, aki ráuszította őket a világra. Az egész tábor tudta, 
hogy háború lesz. Nagy öröm volt elsőnek hallani a részleteket. 

- Egy csoport nyugatnak ment, több mint kétezer mérföld messzeségbe. 
Egyetlen felderítő jött vissza, a többieket lemészárolták. Először nem csináltam 
ügyet belőle. Nem olyan régen még a mi földünkön is megesett, hogy egy 
portyázó csapatot lemészárolja az első törzs, amelynek az útjába kerülnek. 

Néhány idősebb férfi bólintott, noha Szübötej és Dzsebe már alig 
emlékezett ezekre az időkre. 

- Megtudtam a felderítőtől, hogy a terület urát Mohammed Ala-ud-Din 
sahnak hívják. - Nehezen tagolta a nevet, azután intett Temügének. - 
Testvérem tanácsára elküldtem négyszáz jól fölfegyverzett harcost, de csak 
fenyegetésből. Eljutottak a legközelebbi városba, Otrarba, és találkoztak az 
ottani kormányzóval. Átadtak neki egy levelet és az üzenetemet, hogy 
továbbítsa a sahnak. - Elfintorította az arcát az emléktől. - Arra számítottam, 
hogy átadja a bűnösöket, vagy legalább megüzeni, hol a táboruk. , Kedves 
fiamnak" neveztem, felajánlottam a barátságomat és a kereskedelmi 
lehetőségeket. 

Olyan fagyosan meredt Temügére, hogy az lesütötte a szemét. Öccse 
tanácsa volt, ami ilyen látványos kudarcot vallott. 

- Az otrari bazár nyilvános hely Három kémet is küldtem a harcosokkal, 
hogy tanúi legyenek, miként bánnak velük. - Egy pillanatig vicsorgott, annyira 
elöntötte a harag. - A kormányzónak van egy húszezer fős helyőrsége. 
Lefogták az embereimet, és összetépték levelemet a tömeg előtt. 

Megint megsemmisítően nézett Temügére. 

- Még ekkor sem tettem semmit! Ezt a sahot egy bolond szolgálja, de azt 
gondoltam, talán ő maga egyenes úton jár. Megtudtam, hogy keletre van egy 
másik, Otrarnál nagyobb város. Három rangosabb tisztet küldtem magához a 
sahhoz, és követeltem, hogy engedje szabadon az embereimet, kötöztesse meg 
a kormányzót, és adja át nekem, hogy megbüntethessem. Ismét megcsúfolt 
engem! Elvörösödött, és ettől a jurtában ülő embereknek is gyorsabban vert a 
szíve. 

- Mohammed sah a fejüket küldte vissza nekem - folytatta Dzsingisz. 
Lassan ökölbe szorította a jobbját. - Nem én okoztam ezt az egyenetlenséget, 
de imádkoztam az Égi Atyához, hogy adjon erőt a méltó bosszúhoz. 


A távolban egy ember jajveszékelt. Többen arra fordultak. Dzsingisz is 
hallgatózott, azután elégedetten bólintott. 

- Ez Dzsocsi. A sámánom a sebeit kezeli - mondta, s közben Csagatájra 
nézett, mire a fia kibökte: 

- Velünk lovagol? 

Dzsingisz tekintete kihűlt. 

- Megölte a tigrist a nép előtt. És a számunk csak növekszik vele. - Az arca 
megkeményedett, mert arra gondolt, ahogy Csagatáj térdelt Dzsocsi előtt. - 
Ahogy neked helyed van köztünk, ugyanúgy lesz neki is, ha életben marad. 
Keresztülvágunk az Altáj -hegységen nyugat felé, és megmutatjuk ezeknek a 
sivatagi embereknek, hogy kivel húztak újat. 

- Na és a csin földek? - kérdezte Kaszar. - Arra gazdagabbak a városok, 
mint amilyenekkel eddig találkoztunk, és ott várakoznak érintetlenül délen. 

Dzsingisz erre elhallgatott. Még mindig arról álmodott, hogy a déli Csin 
Birodalmat is eltiporja. Nyilvánvalóan kockázatos nyugatra vinni a nemzetet. 
Nagy volt a kísértés, hogy legalább egy embert elküldjön innen a jurtából, 
zúzza szét az ősi ellenséget. Aztán eszébe jutott, mennyire becsülték a csinek 
számát, és ismét elfintorodott. Milliók ellen egy nem elég. Kelletlenül úgy 
döntött, hogy a csineknek még várniuk kell, amíg megpillantják őt a 
látóhatáron. 

- Akkor is ott lesznek, testvérem, amikor visszajövünk. Megígérem, látni 
fogod még a csin földeket. 

Kaszar összevonta a szemöldökét, és válaszolni akart, ám Dzsingisz 
folytatta: 

- Megkérdezhetitek . magatoktól: mi célból megyünk háborúba, és 
kockáztatjuk az életünket?- Aranypénzért és azért, hogy olyan palotákat 
építsünk, mint amilyeneket lerombolunk? Nem érdekel az ilyesmi. A férfi 
élete harcban telik a születés fájdalmától az utolsó lélegzetvételig. - 
Körbehordozta rajtuk a tekintetét, Dzsebét és Csagatájt hagyta utolsónak. - 
Vannak, akik azt mondják nektek, hogy a boldogságot keresik, és életük 
egyetlen értelme ez az egyszerű cél. Én pedig azt mondom nektek, hogy a 
birka boldog a síkságon, a sólyom pedig a levegőben. Nekünk csekélyke dolog 
a boldogság, nem túl fontos a férfi életében. Küzdünk és szenvedünk, ebből 
tudjuk, hogy élünk. - Felhorkant. - Kaszar, te talán látni akarod a csin városok 
megalázását, de válasz nélkül hagyhatom-e ezt a kihívást? Meddig tartana, 


hogy vérszemet kapjanak a kiskirályok, és leköpjék az árnyékomat? - Hangja 
megkeményedett, betöltötte a jurtát. Kintről ismét hallatszott Dzsocsi ordítása, 
megfelelő aláfestést adva ezekhez a sárga szemekhez.  - Hagyjam 
megbosszulatlanul embereim halálát1?- Soha az életben! 

Meggyőzte őket. Tudta. Mindig tudta. 

- Amikor elmegyek, ne azt mondják az emberek: , Nézzétek a gazdagságát, 
a városait, a palotáit, a drága ruháit!" - Egy pillanatra elhallgatott. - Inkább azt: 
, Nézzetek utána, tényleg meghalt-e. Gonosz vénember ez, meghódította a fél 
világot." - Erre a gondolatra kuncogni kezdett, és a csoportban oldódott a 
feszültség. - Nem azért vagyunk itt, hogy vagyont szerezzünk az íjainkkal. A 
farkas nem gondol a cifraságokra, csak arra, hogy a falkája erős legyen, és más 
farkas ne merészelje keresztezni az útját. Ennyi elég. 

A pillantása végigfutott rajtuk. Elégedett volt. Fölállt, és egész másfajta 
modorban, mély tisztelettel intett Arszlánnak. 

- Tábornok, készen állnak a lovaid - mondta. - Majd arra gondolok, amikor 
háborúba indulunk, hogy te már pihensz. 

- Hosszú életet és győzelmet, nagyuram - felelte Arszlán. 

Amikor valamennyien fölálltak, hirtelen szűk lett a jurta. 

Mivel Dzsingisz volt a legmagasabb rangú, neki kellett volna először 
távoznia, de ő megállt, és hagyta, hogy Arszlán lépjen ki elsőnek a fényre. 
Egyenként követték. Dzsebe maradt utoljára, és körülnézett a kán jurtájában. 
A fiatal harcos mindent megszemlélt, azután bólintott. Tetszésére volt a 
kopárság. Érezte, hogy a kán olyan ember, akit követni kell. Bizonyságot 
kapott mindenre, amit Arszlán mondott. Vigyorgott, mert most senki sem 
látta. Egy hegyoldalban született, és olyan borzalmas telek nevelték, hogy az 
apja beterelte a birkákat az egyetlen jurtájukba, nehogy megfagyjanak. A 
szeme felragyogott az emléktől. Most a kán egyik tümenjét fogja vezetni. Ha 
tudná Dzsingisz, hogy egy farkast engedett szabadon! Dzsebe elégedetten 
bólintott. Meg fogja mutatni, hogy mire képes. Idővel minden férfi és asszony 
megismeri a nevét. 

Odakint Arszlán még egyszer ellenőrizte a csomagokat és a lovakat. Az 
ünnepélyes pillanat sem változtathatott a szokásain. Dzsingisz figyelte, ahogy 
ellenőriz minden csomót, és utasításokat ad a három pásztorfiúnak, akik 
elkísérik az első táborába. Senki sem szólalt meg, amíg az öregember el nem 
készült. Miután mindent rendben talált, Arszlán átölelte Jelmét, és 


valamennyien láthatták a fiú szemében a büszkeséget. Végül Arszlán odaállt 
Dzsingisz elé. 

- A kezdetektől itt voltam, nagyuram - mondta. - Ha fiatalabb lennék, 
végig veled lovagolnék. 

- Tudom, tábornok - felelte Dzsingisz. A folyó partján elterülő hatalmas 
táborra mutatott. - Nélküled ez nem lenne itt. Mindig tisztelni fogom a neved. 

Arszlán tartózkodott a mások érintésétől, de most harcosként megszorította 
Dzsingisz kezét, azután lóra szállt. Fiatal felesége fölnézett rá. Büszke volt, 
hogy ilyen nagy emberek tisztelik meg a férjét a jelenlétükkel. 

- Isten veled, öreg barátom - mondta Dzsingisz. Arszlán csettintett, a lovak 
elindultak. A pásztorok a botjaikkal nógatták az állatokat, hogy kövessék a 
gazdát. 

A távolban sikoltott a kán fia. Úgy rémlett, sose lesz vége a gyászos 
jajgatásnak. 

Nem volt kis feladat ennyi embert és állatot mozgatni. Százezer harcos 
terelt negyedmillió lovat és számtalan birkát, kecskét, jakot, tevét és ökröt. 
Egyre nehezebb volt legeltetni, a nemzet csak egy hónapig maradhatott meg 
egy helyben. 

Egy fagyos hajnalon, amikor a nap éppen hogy megérintette a látóhatárt, 
Dzsingisz átlovagolt a nyüzsgő táboron, és megfigyelt minden részletet a 
szekerek során, amelyeken nők és gyerekek gubbasztottak. Az oszlop 
mérföldekre nyúlt, és mindig körülvették a nyájak. Dzsingisz életét ezek a 
hangok kísérték, úgyhogy alig hallotta a birkák és kecskék folyamatos 
mekegését és bégetését. Tábornokai készen álltak, a fiai úgyszintén. Már csak 
az volt hátra, hogy megtudják, az arab nemzetek is készen állnak-e a háborúra. 
Pimaszságukkal hozták magukra a pusztulást. 

Dzsocsi túlélte sebei kiégetését. Mivel Dzsingisz egy tüment bízott 
Csagatájra, aligha adhatott kevesebbet a legidősebb fiának, különösen miután 
legyőzte a fenevadat. Az emberek még most is emlegették. De hát hónapokba 
telik, amíg Dzsocsi képes lesz vezetni. Addig az asszonyokkal és a 
gyermekekkel utazik, szolgák ápolják, amíg gyógyul. 

Az oszlop közepe táján Dzsingisz ellovagolt második feleségének, 
Csakahajnak, a Hsziahszia Királyság egykori királylányának jurtája mellett. Az 
apja hűséges vazallus volt, csaknem egy évtizede fizette az adót a mongoloknak 
selyemben és értékes fákban. Dzsingisz halkan elkáromkodta magát, mert 


rájött, nem szervezte meg, hogy az adó kövesse nyugatra. Nem bízhat a 
királyban, hogy félreteszi neki. Még egy dolog, amit el kell mondania 
Temügének, mielőtt a törzsek mozgásba lendülnek. Dzsingisz elhagyta a 
szekeret, amelyen a prémekbe burkolózó Csakahaj ült a három gyerekkel, 
akiket neki szült. Legidősebb lánya meghajtotta a fejét, és elmosolyodott, 
amikor meglátta az apját. 

Nem tért le az ösvényről, hogy megkeresse Börtének és anyjának, 
Höelünnek a szekerét. Elválaszthatatlanok lettek az évek során. Most is együtt 
lehetnek valahol. Dzsingisz elfintorodott a gondolatra. 

Elhaladt két férfi mellett, akik várakozás közben kecskehúst főztek egy kis 
tűzön. Kovásztalan lepények tornyocskája várta, hogy hússal töltsék meg őket 
az útra. Amikor a harcosok meglátták a kánt, az egyik egy fatányéron kínálta 
neki a kecskefejet, megérintve a fehér szemeket, hogy a kán is okvetlenül 
észrevegye. Dzsingisz megrázta a fejét, a férfi mélyen meghajolt. Ahogy a kán 
odébb lovagolt, a harcos a levegőbe hajította az egyik szemet az Égi Atyának, a 
másikat bekapta, és élvezettel csámcsogott. Dzsingisz elmosolyodott. Népe még 
nem felejtette el a régi utakat, nem rontotta meg a zsákmányolt gazdagság. Az 
új postaállomásokra gondolt, amelyek keletre és délre húzódnak, öregek és 
rokkant harcosok vezetik őket. Egy küldönc tucatnyi helyen válthat lovat, és 
olyan gyorsan haladhat, amit a kán teljes képtelenségnek tartott volna 
valamikor. Jó messzire eltávolodtak az ő fiú korának éhező, marakodó 
törzseitől, és mégsem változtak. 

Végre leszállt a lováról a szekerek és állatok tömegében, miután több mint 
egy mérföldet lovagolt az oszlop elejéről. Itt lakott a húga, Temülün, aki szopós 
baba volt még csak, amikor sok-sok éve kitaszította őket a törzsük. Azóta szép 
fiatal nő lett belőle, és férjnez ment egy olkunut harcoshoz. Dzsingisz csak 
egyszer találkozott a sógorával az esküvőn, de egészségesnek tűnt, Temülün 
pedig örült a házasságnak. 

Miközben Dzsingisz megigazította a haslót, Temülün a kínai szolgálóit 
utasította, hogy szedjék össze a maradék holmit. A jurtát még hajnal előtt 
elbontották, csak egy fekete kör maradt a füvön. Amikor Temülün meglátta 
Dzsingiszt, elmosolyodott, odament a testvéréhez, és megfogta a gyeplőt. 

- Ne aggódj, bátyám, elkészültünk, bár nem találom a legjobb vasfazekamat. 
Nyilván a csomagok alatt van a szekér fenekén. 


Hanyagul beszélt, ám a tekintete kérdő volt. A kán egyszer sem látogatta 
meg azóta, hogy kellő illendőséggel férjhez adták. Aggasztotta, hogy éppen 
akkor jön, amikor háborúba indulnak. 

- Már nem tart soká - mondta Dzsingisz, valamicskével kevésbé kimérten. 
Szerette Temülünt, de neki mindig kislány lesz valahol. Nem emlékezhet az 
első magányos telekre, amikor a testvérei és az anyjuk éhező, űzött vadak 
voltak. 

- A férjem jól van? - kérdezte. - Három napja nem láttam Palcsukot. 

- Nem tudom - ismerte el Dzsingisz. - Dzsebénél van. Elhatároztam, hogy 
adok neki egy ezredet, viselheti az aranypajcát. 

Temülün boldogan összecsapta a kezét. 

- Jó testvér vagy, Dzsingisz. Örülni fog. - Könnyű árnyék futott át az arcán, 
mert arra gondolt, hogyan mondja el a férjének a jó hírt. - Miatta teszed, vagy 
miattam? 

Dzsingisz csak pislogott, hogy a húga kedve ilyen gyorsan változik. 

- Miattad, húgom. Talán nem nekem kell fölemelnem a családomat? 
Hagyhatom, hogy az egyetlen húgom férje elmaradjon a rangsorban? - 
Temülün arca gondterhelt maradt. A kán nem értette. 

- Nem fogja visszautasítani, Temülün - mondta. 

- Azt tudom! -felelte az asszony. - De azt gondolja majd, hogy az 
előléptetést neked köszönheti. 

- Nekem bizony - felelte Dzsingisz. 

Temülün a szemét forgatta, hogy a bátyja ilyen értetlen. 

- Úgy érzi majd, hogy nem érdemelte ki az új rangot. 

- Akkor érdemelje ki - vont vállat Dzsingisz. - Ha nem, még mindig 
visszavehetem a pajcát. 

Temülün fenyegetően meredt rá. 

- Ne merészeld! Inkább ne léptesd elő. Nem élné túl, ha miután fölemelted, 
eldobnád. 

Dzsingisz halkan sóhajtott. 

- Majd Dzsebével üzenem meg neki. Egyelőre nem végzett Arszlán 
tümenjének átszervezésével Nem lesz az akkora csoda, hacsak a drágalátos 
férjed nem hülye. 

- Jó ember vagy, Dzsingisz - felelte Temülün. 

Dzsingisz körülnézett, nincs-e valaki a közelben, hogy ezt meghallja. 


- Aztán egy szót se róla, asszony! - Kuncogva szállt nyeregbe, megmarkolta a 
gyeplőt. 

- Temülün, hagyd azt a fazekat, ha nem találod. Ideje indulni. 

Nyughatatlansága, ami miatt végiglovagolt a szekérsoron, elmúlt, mire 
visszatért az élre. Bólintott tábornokainak, és látta rajtuk, hogy őket is ugyanaz 
az egyszerű öröm tölti el. Népük ismét megindult, és minden nap új látóhatárt 
hoz. Semmi sem fogható ahhoz a szabadsághoz, hogy rád vár az egész világ. 
Ahogy megérkezett testvéreihez és tábornokaihoz, hosszú dallamot fújt a 
felderítők kürtjén, és ügetésre ugratta a lovát. A nemzet lassan mozgásba 
lendült mögötte. 


HETEDIK FEJEZET 


Havazott a magas hágókban. Az Altáj-hegység messze nyugatra volt; eddig 
csak kevés család jutott el valaha is. Csak a török törzsek, az ujgurok és az 
urjankajok ismerték, ők tudták, tanácsos elkerülni, mert télen kevés a 
zsákmány és sok a halálos veszély. 

A lovas harcosok egyetlen nap alatt átjutottak volna a gerincen, ám a 
súlyosan megrakott szekereket a füves síksághoz építették, így nehezen 
boldogultak a mély hófúvásokban és a kecskecsapásokon. Szübötej újfajta, 
küllős kerekei jobban bírták a terhelést a tömöreknél, amelyek túl könnyen 
törtek, de csak néhány szekér vette át az újítást, ezért lassan haladtak. Minden 
nap tartogatott valami új akadályt. A lejtő időnként olyan meredek volt, hogy a 
pattanásig feszült izmú harcosok csapatainak kellett kötélen leengedniük a 
szekereket. Amikor a levegőhígabb lett, és ember-állat egyre jobban kimerült, 
szerencséjük volt, ha öt mérföldet mentek egy nap. Minden csúcsot kanyargós 
völgy követett, azután keserves kapaszkodás a jobbik út felé. A hegy mintha 
nem akarna véget érni. A prémekbe burkolózott családok nyomorúságosán 
gubbasztottak a szélben. Mire megálltak, annyira elgémberedett a kezük, hogy 
nehéz volt naplemente előtt fölállítani a jurtákat. Szinte mindenki a szekerek 
alatt hált, takarókba burkolózva, a kerekekhez kötött kecskék és birkák 
melegében. A kecskéket le kellett vágni, hogy húst ehessenek, a hatalmas 
nyájak folyamatosan apadtak a vándorlás közben. 

Amikor harmincnapnyira jártak az Orhon folyót ól, Dzsingisz korán 
megálljt parancsolt. A felhőik olyan alacsonyra ereszkedtek, hogy elnyelték a 


környező csúcsokat. A törzsek szakadó hóban vertek ideiglenes tábort egy 
hatalmas sziklafal szélvédett oldalán, amelynek a teteje beleveszett a fehér 
magasságba. Ez legalább némileg védett a fagyos széltől. Dzsingisz épp ezért 
állította le őket inkább itt, mint egy nyílt gerincen, amelyet alkonyaira sem 
értek volna el. Százmérföldnyire és még messzebb küldött előre lovasokat, 
rengeteg ifjú harcost, akik felkutatták a legjobb ösvényeket, és jelentették, ha 
találtak valamit. Ezek a hegyek határolták azt a világot, amelyet a kán ismert. 
Nézte, amint szolgái levágnak egy gidát, és azon tűnődött, milyenek lehetnek 
az arab városok? Hasonlítanak a kínai kővárakhoz? A felderítők előtt jártak a 
kémek, akiknek minden adatot össze kellett szedniük a piacokról és a 
védelemről. Minden ismeret hasznos lehet az elkövetkező hadjáratban. Az első 
visszatérő kémek most kezdtek szállingózni, kimerültén és éhesen. Alakulóban 
volt a kép, noha még töredékesnek tűnt. 

Testvérei vele együtt ültek a szekéren a kán jurtájában, magasabban 
mindenkinél. Ha Dzsingisz kinézett a fehérségbe, láthatta a jurtákat. Olyanok 
voltak, mint a sápadt kagylóhéjak, tetejükből vékony füstoszlop emelkedett az 
ég felé. Hideg, ellenséges vidék volt, de nem bátortalanította el. Az ő nemzete 
különben sem vette hasznát a városoknak. Körülötte zajlott a törzsek élete, 
volt viszálykodás, barátkozás, családi ünnep, esküvő. Nem kellett 
megállapodniuk ahhoz, hogy éljenek. 

Összedörzsölte és fújkálta a kezeit, miközben figyelte, ahogy a csin szolgák 
felhasítják a gida mellét, azután elszorítják a szívből induló fő eret. A kecske 
nem rugdalózott tovább, a szolgák ügyesen nyúzni kezdték. Semmi sem megy 
kárba. A kecskebőrbe majd bebugyolálják a kán valamelyik kisgyerekét a téli 
hideg ellen. A szolgák kinyomták a gyomorból a félig emésztett füvet. A 
löttyedt fehér zsákban hamarabb megsül a hús, mintha lassú tűzön sütögetnék, 
ahogy a törzsiek szeretik. Kemény és rágós lesz, de ilyen hidegben fontos, hogy 
gyorsan egyenek és erőre kapjanak. Erre a gondolatra megtapogatta annak a 
fogának a csonkját, amely akkor törött ki, amikor részegen lovagoltak 
Jelméhez. Megrándult, állandóan fájt, már arra gondolt, hogy elmegy 
Kökcsühöz, kihúzatja a gyökeret. Ettől a kilátástól elsavanyodott a hangulata. 

- Nemsokára odateszik a tűzre - mondta a testvéreinek. 

- Ami engem illet, nem lehetnek elég gyorsak - jegyezte meg Kaszar. - 
Hajnal óta nem ettem. - Körülöttük a hágóban ezer helyen készült a meleg 
étel. Az állatoknak alig jutott maréknyi széna, de ezen nem lehetett segíteni. A 


folyamatos bégetés közepette is hallották népük hangjait, tereferélését, és a 
hideg ellenére elégedettek voltak. Háborúba vonultak, a tábor örült. 

A távolban halkan éljeneztek. A tábornokok Kacsunra néztek, aki általában 
mindig tudta, mi történik a jurtákban. Most csak a vállát vonogatta. 

- Jao Su edz a fiatal harcosokkal - mondta. 

Temüge helytelenítően csettintett. Kacsun nem vett tudomást róla. Nem 
volt titok, hogy Temüge nem kedveli a buddhista szerzetest, akit Kaszarral 
együtt ő hozott a csinek földjéről. Noha Jao Su mindig udvarias volt, nem 
nyerte el Kökcsü sámán rokonszenvét, akinek akkoriban Temüge volt a 
legoda- adóbb tanítványa. Talán ez az emlék is szerepet játszott benne, hogy 
Temügét mindig felbosszantotta a szerzetes, főleg akkor, ha vérszegény 
buddhista hitéről prédikált a harcosoknak, Dzsingisz nem törődött Temüge 
tiltakozásával, szerinte ez csak irigység volt egy olyan szent emberrel szemben, 
aki jobban harcol kézzel és lábbal, mint a legtöbben karddal. 

Újabb éljenzést hallottak, ezúttal hangosabban, mert egyre többen gyűltek 
össze, hogy bámulják a kiképzést. Az asszonyoknak ott volt a főzés, de a férfiak 
gyakran birkóztak vagy edzettek, ha a sátrak már álltak. A magas hágókban 
olykor így védekeztek a hideg ellen. 

Kaszar fölállt, és lehajolt Dzsingiszhez. 

- Bátyám, ha az a kecske nem készül el egy darabig, elmennék 
bámészkodni. Jao Su mellett lassúnak és ügyetlennek tűnnek a mi birkózóink. 

Dzsingisz bólintott. Látta, hogy Temüge pofákat vág. Kinézett a püffedt 
kecskegyomorra, és éhesen szimatolt. 

Kacsun észrevette, hogy Dzsingisz ürügyet keres, amivel megfigyelhetné a 
kiképzést. Elmosolyodott. 

- Lehet, hogy Csagatáj az, bátyám. Ő és Ögödej sok időt töltenek el Jao 
Suval. 

Ennyi elég volt. 

- Mindnyájan megyünk! - mondta Dzsingisz. Az arca felragyogott. Mielőtt 
Temüge tiltakozhatott volna, a kán kilépett a hideg szélbe. A többiek követték, 
közben Temüge csörgő nyállal sandított vissza a sülő kecskére. 


Jao Su ebben a magasságban is derékig levetkőzött. Láthatóan nem érezte a 
hideget. Mire Csagatáj lépett a körbe, a hó- pelyhek megültek a szerzetes 
vállán. Jao Su egyenletesen lélegzett, viszont Csagatáj máris kivörösödött, és 
tele volt zúzódásokkal. Gyanakodva figyelte a szerzetes botját, hirtelen 
támadástól tartott. Noha a kis buddhista viszolygott a kardtól, úgy használta a 
botot, mintha azzal született volna, Csagatájnak nyilallott az oldala meg a bal 
lába, ahol Jao Su megütötte. Ő viszont még egyszer sem talált, és közel járt 
ahhoz, hogy felrobbanjon. 

A tömeg egyre nőtt. A harcosoknak nemigen volt más dolga, mint 
nézelődni. A hágó túl keskeny volt ahhoz, hogy pár száznál többen láthassák a 
küzdelmet, ezért hát lökdösődtek és civakodtak, miközben igyekeztek helyet 
adni a küzdőknek, Csagatáj már azelőtt érezte a tömeg mozgását, hogy 
megpillantotta volna az apját és a nagybátyjait, amint keresztülvágnak a 
sokaságon. Az emberek félrehúzódtak, nehogy véletlenül meglökjék őket. A 
fiú összeszorította a száját, és elhatározta, hogy legalább egy jó találatot bevisz, 
amíg Dzsingisz figyeli. 

A gondolatot tett követte. Csagatáj előreszökkent, lesújtott. Ha Jao Su egy 
helyben marad, a fején koppant volna az ütés, de ő lebukott, és keményen 
odavágott Csagatáj alsó bordái közé, majd arrébb lépett. 

Nem volt nagy ütés, de Csagatáj elvörösödött haragjában. Jao Su 
megcsóválta a fejét. 

- Csak nyugodtan - mormolta. Ez volt a fiú legnagyobb hibája. Semmi baj 
nem volt az egyensúlyával vagy a reflexeivel, de az indulatosságára minden 
alkalommal ráfizetett. Jao Su hetekig dolgozott, amíg rávette, hogy őrizze meg 
a hidegvérét küzdelem közben, tegye félre a dühét és a félelmét. Ám ez a két 
indulat mintha állandóan összefonódott volna az ifjú harcosban, és Jao Su 
feladta a gyors haladás reményét. 

Csagatáj körözött, váltogatta a lépést, mintha támadna. Jao Su hátrahajolt, 
hogy kivédje a csapást. Simán megállította a botot, és bal ökle eltalálta Csagatáj 
arcát. Látta, hogy a fiú szeme megvillan, és elönti a harag, mint már annyiszor. 
Olyan gyorsan támadott, hogy a botja alig látszott. A tömeg ujjongott a 
koppanásokra, amikor Jao Su újra és újra hárította a csapásokat. Csagatáj karja 
már égett, amikor megpróbált arrébb lépni. Abban a pillanatban a szerzetes 
elkaszálta a lábát, ő pedig hasra esett. 


Harc közben eltávolodtak a két jurta közötti küzdőtérről. Jao Su beszélni 
akart Csagatájjal, de megérezte, hogy valaki áll mögötte, és örök éberségével 
megfordult. 

Kacsun volt. Az arca semmit nem árult el. Jao Su biccentett a tábornoknak, 
közben fülelt, hogy Csagatáj támad-e. 

Kacsun közelebb hajolt, noha a lármázó tömegben nemigen hallgathatták 
volna ki őket. 

- Nem adsz neki semmit, szerzetes? - mormolta. - Az apja előtt, aki figyeli, 
olyan emberek előtt, akiket a fiú vezetni fog? 

Jao Su értetlenül nézett föl a mongol tábornokra. Kisgyerek kora óta 
edzette magát, hogy uralkodjon a testén. Sajátosnak találta a gondolatot, hogy 
hagyja magát megütni egy ilyen Csagatáj-féle hetvenkedő kölyöktől. Ha egy 
szerényebb harcos lett volna, aki nem dicsekszik vele hónapokig a táborban, 
talán beleegyezik. Mivel azonban a kán elkényeztetett második fiáról volt szó, 
csak megrázta a fejét. 

Kacsun talán folytatta volna a győzködést, ha Csagatáj nem támad hátulról. 
Kétségbeesetten próbált valamilyen előnyt szerezni. Kacsun szája vonallá 
keskenyedett bosszúságában, miközben nézte, hogyan tér ki Jao Su néhány 
sima lépéssel, mintha a föld felett siklana. Sosem vesztette el az egyensúlyát. 
Kacsun tudta, hogy Csagatáj ma már nem fogja megütni. Fagyosan figyelte, 
ahogy Jao Su kivéd még két csapást, azután keményebben és gyorsabban 
támad. Ezzel Kacsun megkapta a választ. 

Minden harcos hallotta, ahogy Csagatáj felnyög, mert az ütéstől kiszaladt a 
tüdejéből a levegő. Mielőtt magához tért volna, Jao Su megütötte a jobbját, 
Csagatáj botja a földre hullott. Jao Su ugyanazzal a mozdulattal a lábai közé 
dugta a botot, és a fiú elterült a fagyott földön. A tömeg nem éljenzett, amikor 
Jao Su meghajolt a földön heverő kánfi felé. Azt várták, hogy a fiú viszonozza a 
gesztust, ám Csagatáj égő arccal fölállt, és hátra sem nézve elvonult a 
küzdőtérről. 

Jao Su a szükségesnél tovább maradt meghajlásban, így mutatta ki haragját 
a tiszteletlen bánásmód fölött. Szokása volt megbeszélni a fiatal harcosokkal a 
küzdelmet. Ilyenkor elmagyarázta nekik, hol hibáztak, mit csináltak jól. Öt év 
alatt számos embert képezett ki Dzsingisz táborában, és a legtehetségesebb 
húsznak külön iskolát tartott fenn. Csagatáj nem tartozott közéjük, de Jao Su 
eleget tudott a világról, és megértette, hogy annak is ára van, ha maradni akar. 


De ma túl magas volt az ár. Úgy ment el Kacsun mellett, hogy egy pillantást 
sem vetett a tábornokra. 

A tömegből sokan figyelték Dzsingiszt, hogy mit szól a fia otrombaságához, 
de a kán felöltötte a hideg arcot. Végignézte, ahogy a szerzetes elhalad Kacsun 
mellett, azután Temügéhez és Kaszarhoz fordult. 

- Az a kecske bizonyára készen van már! - mondta. 

Temüge elmosolyodott egy pillanatra, noha nem a forró kecskehús hírére. 
A szerzetes ártatlan, de erőszakos embereket tesz az ellenségévé, akik majd 
megtanítják némi alázatra, A nap talán mégis másképpen ér véget, mint 
remélte. 


Jao Su kis ember volt, de így is le kellett hajolnia, hogy beléphessen a kán 
második feleségének jurtájába. Meghajolt Csakahaj előtt, ahogy az kijár egy 
hsziahszia hercegnőnek. Igazából nem sokat törődött a címekkel, de csodálta, 
ahogy ez az asszony megtalálta a helyét a mongol társadalomban. Semmi sem 
lehetett idegenebb az udvarhoz képest, amelyben felnőtt, mégis túlélte. Jao Su 
kedvelte az asszonyt. 

Ho Sza már ott volt, a fekete teát iszogatta, amelyet Csakahaj apja küldött. 
Jao Su biccentett a katonának, és elfogadta az apró, gőzölgő csészét, amelyet 
maga Csakahaj nyújtott át neki, azután letelepedett. A tábor bizonyos 
értelemben kis hely volt, bármilyen nagy területre terjedt is ki. Jao Su gyanúja 
szerint Kacsun pontosan tudta, hogy ők hárman gyakran találkoznak; talán 
még kíváncsi fülek is várakoznak odakint. A gondolattól megsavanyodott a tea 
a szájában, és elfintorodott. Ez nem az ő világa. Azért jött a táborokba, hogy 
terjessze Buddha szelíd tanítását. Még mindig nem tudta, helyesen döntött-e. 
A mongolok különös népek. Látszólag elfogadták minden szavát, különösen, 
ha mesékbe csomagolta őket. Sok mindent átadott nekik abból a bölcsességből, 
amit fiú korában tanult, de ahogy a harci kürtök felharsantak, a mongolok 
lerázták a tanításait, és rohantak embert ölni. Érthetetlenek voltak, de Jao Su 
azért elfogadta, hogy ez az ő útja. Miközben a teát itta, azon tűnődött, vajon 
Csakahaj is elfogadja-e a ráruházott szerepet? 

Hosszú ideig alig szólt, miközben Ho Sza és Csakahaj a kán tümenjeiben 
szolgáló kínai katonákról beszélgettek. Talán nyolcezer ember volt a táborban, 


akik valaha a csin városokban éltek, vagy magának a császárnak a katonái 
voltak. Legalább ennyien érkeztek az északi, török törzsektől. A csin 
katonáknak kevés befolyásuk lehetett, de Csakahaj gondoskodott róla, hogy az 
összes főembert ők szolgálják. Rajtuk keresztül legalább annyit tudott a tábor 
életéről, mint Kacsun. 

Jao Su figyelte a törékeny asszonyt, aki megnyugtatta Ho Szát, hogy 
beszélni fog a férjével a csin katonák halotti szertartásának ügyében. Jao Su 
kiitta a teát, élvezte a keserű ízt és anyanyelvének zenéjét, ami kétségtelenül 
gyakran hiányzott neki. Elkódorgó gondolatait hirtelen megakasztotta, hogy a 
saját nevét hallotta, 

- ... talán Jao Su meg tudja mondani - folytatta Csakahaj. - Legalább annyi 
időt tölt a férjem fiaival, mint a többiek. 

Jao Su rájött, hogy nem hallotta a kérdést. Nyújtotta kiürült csészéjét, hogy 
palástolja a zavarát. 

- Mit akartok tudni? - kérdezte. 

Csakahaj felsóhajtott. 

- Nem figyeltél, barátom. Azt kérdeztem, mikor lesz elég egészséges 
Dzsocsi, hogy elfoglalja a helyét az emberei élén. 

- Talán egy holdforduló múlva - vágta rá Jao Su. - A sebek nem fertőződtek 
el, noha a lábán és karján örökre megmarad a tüzes vas perzselése. Az izmokat 
újra fel kell építeni. Dolgozhatok majd vele. Ő legalább hallgat rám, nem úgy, 
mint a bolond öccse. 

Csakahaj és Ho Sza kissé megmerevedett. A szolgákat elküldték valamilyen 
ürüggyel, de mindig lehetnek figyelő fülek. 

- Én is figyeltem a gyakorlást - mondta Ho Sza. Habozott, tudatában volt 
annak, hogy kényes területen jár. - Mit mondott neked Kacsun tábornoki 

Jao Su felnézett. Bosszantotta, hogy Ho Sza hangja alig hallható suttogássá 
tompul. 

- Nem fontos, Ho Sza. Sokkal fontosabb, hogy vigyázzak a szavaimra ebben a 
jurtában. Én csak azt mondom, amit igaznak gondolok - sóhajtott. - De hát én 
is voltam valaha tizenöt éves és ostoba. Talán erős ember lesz Csagatájból, nem 
tudom. Pillanatnyilag csak egy túlságosan dühös fiú. 

A szerzetestől ez meglepő kitörésnek számított. Ho Sza csodálkozva 
hunyorgott. 

- Az a dühös fiú egyszer a törzseket fogja vezetni - mondta halkan Csakahaj. 


Jao Su horkant ott. 

- Néha azt hiszem, túl sok időt töltöttem a törzsek között. Nem kéne 
törődnöm vele, hogy ki örökli a lófarkas zászlót az apjától, sem azzal, ha valami 
ellenség a sárba tiporja. 

- Barátaid vannak itt, Jao Su - mondta Ho Sza. - Az nem érdekel, hogy 
velünk mi történik? 

A szerzetes elkomorodott. 

- Valaha azt gondoltam, hogy az ésszerűség szavát terjeszthetem ebben a 
táborban, hatással lehetek a kánra és testvéreire. - Elutasítóan csettintett. - 
Lám, a fiatalság önteltsége! Azt gondoltam akkor, hogy békét lophatok a fiák 
vad szívébe. 

- Kissé elvörösödött. - Ehelyett talán végignézhetem, hogy Csagatáj lép az 
apja örökébe, és több pusztítást okoz, mint amit el tudnánk képzelni. 

- Ahogy mondtad, még csak fiú - mormolta Csakahaj. 

Megindította Jao Su szomorúsága. - Tanulni fog, különben Dzsocsi vezeti a 
törzseket. 

A szerzetes arca ellágyult. Kinyújtotta a kezét, megveregette az asszony 
vállát. 

- Nehéz napom volt, hercegnő. Ne törődj azzal, amit mondtam. Holnap 
más ember leszek, a múlt elmúlt, a jövő pedig ismeretlen. Sajnálom, hogy 
magammal hoztam a haragomat. - A szája megrándult, - Időnként azt 
gondolom, hogy rossz buddhista vagyok, de másutt sem lennék jobb. 

Csakahaj elmosolyodott, bólintott. Ho Sza újratöltötte csészéjét a drága 
teával, és elmerült gondolataiban. Amikor megszólalt, olyan halkan beszélt, 
hogy alig hallották, mit mond. 

- Ha Dzsingisz elesik, Kacsun lesz a kán. Neki is vannak fiai, és ez az egész 
széthullik. 

Csakahaj figyelmesen félrehajtotta a fejét. Szép volt a lámpafényben, Ho 
Sza ismét arra gondolt, mennyire szerencsés ember a kán, hogy egy ilyen nő 
várja a jurtájában. 

- Ha a férjem valamelyik fiát nevezi ki örökösének, azt hiszem, Kacsun 
tiszteletben fogja tartani. 

- Ha noszogatod, Csagatájt fogja megnevezni - mondta Ho Sza. - Az egész 
tábor tudja, hogy nem kedveli Dzsocsit, Ögödej és Toluj pedig még túl fiatal. 


Elhallgatott, gyanította, hogy Dzsingisz nem örülne, ha tudná, hogy 
idegenek beszélnek a feleségével ilyen kérdésekről. De ha kíváncsi volt. 

- Szóltál már erről a kánnal? 

- Még nem - felelte Csakahaj. - Bár igazad van. Nem akarom, hogy Kacsun 
fiai legyenek az örökösök. Mi lesz akkor velem? Nem is olyan régen a törzsek 
még magukra hagyták a halott kánok családját. 

- Dzsingisz ezt mindenki másnál jobban tudja - mondta Ho Sza. - Nem 
akarhatja, hogy úgy szenvedj, ahogy az ő anyja szenvedett. 

Csakahaj bólintott. Boldogság volt nyíltan beszélni az anyanyelvén, amely 
olyan messze áll a mongol beszéd torokhangú harákolásától. Inkább 
visszamenne az apjához, mintsem Csagatájt lássa kánként, Ho Sza mégis igazat 
mond. Kacsunnak vannak feleségei és gyermekei. Elvárhatná-e tőlük, hogy 
jóindulattal legyenek hozzá, ha férje elesned Kacsun megadná neki a 
tiszteletet, talán még vissza is küldené a hsziahszia királyhoz. Ennek ellenére 
mindig kerülne valaki, aki bábként akarná használni a régi kán feleségeit és 
fiait. Kacsunnak biztonságosabb lenne, ha valamennyiüket leöletné azon a 
napon, amelyen a bátyja elesik. Az ajkába harapott, amikor ezt végiggondolta. 
Elkeserítette, hogy ilyen sötét gondolatok tolakodtak be a jurtájába. Abban 
úgyszólván biztos volt, hogy Dzsingisz nem fogadná el örökösének Dzsocsit. 
Több mint egy hónapja lábadozik; egy vezetőnek szüksége van rá, hogy az 
emberei lássák, különben megfeledkeznek róla. Az asszony nem ismerte az 
elsőszülöttet, csak annyit tudott, hogy Csagatáj nem lenne jó választás. 
Bizonyos, hogy az ő gyermekei nem sokkal élnék túl a fölemelkedését. De van- 
e olyan ügyes, hogy maga mellé állítsa Csagatájt? 

- Gondolkodnom kell ezen - mondta a két férfinak. - Meg fogjuk találni a 
legjobb utat. 

A jurtán kívül a szél süvöltött a mongol nemzet szekerei és jurtái között. 
Mindkét férfi hallotta az asszony hangjában a szomorúságot, amikor 
elbocsátotta őket. 


Ahogy Jao Su kilépett a szélbe és a hóba, megborzongott, és összehúzta 
magán a deelt. Nem a hidegtől, azt alig vette észre, miután évekig járt egy szál 
vékony ruhában. Időnként úgy érezte, rosszul tette, hogy eljött a lovak népe 


közé. Kedvelte őket, holott azt hiszik gyermeteg önteltségükben, hogy úgy 
parancsolgathatnak a világnak, ahogy kedvük tartja. A kánjuk született vezető, 
aki mély hatást tett a szerzetesre, mégis süket a füle Buddha szavaira. Úgy 
tűnik, csak a kis Toluj hallgat rá, és ő is csak azért, mert olyan fiatal. Csagatáj 
otrombán kinevetett minden filozófiát, amely nem arról szólt, hogy az 
ellenséget le kell taposni. Dzsocsi szórakozott érdeklődéssel hallgatta, de rajta 
csak átfolytak a szavak és eszmék, nem ülepedtek le benne. 

Jao Su mélyen elgondolkozott, míg ment a tábor havas ösvényein. Ám így 
is érzékelte a környezetét, és azonnal megérezte az embereket, amikor be 
akarták keríteni. Sóhajtott. Egyetlen buta fiú létezik, aki harcosokat küldhet 
azért, hogy megtámadják ezen az éjszakán. Jao Su még a gyakorló botot sem 
hozta magával Csakahaj jurtájába, mert azt hitte, biztonságban van. 

Csakhogy ő nem gyerek, akin minden ostoba rajtaüthet. Vajon mit 
parancsolt nekik Csagatáj i Öljék meg, vagy elég, ha eltörik néhány csontját? 
Nem számít, az ő válasza ugyanaz lesz. A kavargó hóban beugrott két jurta 
közé, és megtámadta az első fölmagasodó árnyékot. A mongol túl lassú volt, Jao 
Su szépen a földre küldte az állára mért csapással, miközben a lábával kivédett 
egy rúgást. Nem akart embert ölni ebben a hágóban, de más hangokat is 
hallott, és tudta, hogy sokan vannak, mert lépések dobbantak mindenfelől. Le 
kellett hűtenie forrongó haragját, Nem hitte, hogy ismerné ezeket az 
embereket, vagy azok őt. Nem lesz rosszindulat a támadásban, amíg egyiküket 
meg nem öli. Vállat vont, és arra gondolt, hogy a törzsek között töltött idő egy 
kicsit megváltoztatta. Buddha engedte volna, hogy rátámadjanak, még a kezét 
sem emeli föl ellenük haragjában. Ismét vállat vont, miközben a következő 
árnyék felé tartott. Legalább nem fázott többé. 

- Hol van? - sziszegte valaki alig lépésnyire. 

Jao Su mögé lépett, fellökte, mielőtt védekezhetett volna, és tovasiklott. A 
magas hegyek visszaverték a harcos meglepett kiáltását. Jao Su hallotta, hogy 
újabb harcosok közelednek, méghozzá gyorsan. 

Az első egy hatalmas csapást kapott az alsó bordáira. Jao Su érezte, hogy 
törnek a csontok, és visszafogta a kezét, mielőtt belenyomta volna a 
szilánkokat az életfontosságú szervekbe. Ösztönszerűen lebukott, amikor 
valami megmozdult, de a fehérségben nem látta meg a két harcost. Egyikük 
derékon ragadta, és a kemény földhöz teremtette. 


Jao Su rúgott egyet. A lába megfájdult, mert valami keménybe ütközött. 
Felpattant az összezáruló embergyűrűben, és végignézett a mosolytalan 
arcokon. Megdöbbenten látta, hogy hárman a tulajdon tanítványai. Ők 
legalább kerülték a tekintetét. A többiek idegenek voltak, és vastag bunkókat 
markoltak. 

- Most elkapunk, szerzetes! - morogta az egyik. 

Jao Su felkészült. Kissé behajlította a térdét, hogy tökéletes legyen az 
egyensúlya. Ennyi embert nem tud legyőzni, de megtaníthatja őket valamire. 

Nyolcán indultak a kör közepe felé, és Jao Sunak majdnem sikerült 
átsiklania kettő között, de valaki elkapta a köntösét. Jao Su érezte, hogy ujjak 
siklanak végig a koponyáján, és hirtelen hátracsapott a fejével A kemény ujjak 
eltűntek, és a szerzetes kirúgott a jobb lábával Megint összeesett valaki, törött 
térddel, sikoltva, de addigra Jao Sut is összeverték. Ütött-vágott minden 
irányba, kézzel, lábbal, fejjel, ám ellenfelei leterítették. A fustélyok esztelen 
dühvel suhogtak. Jao Su még akkor sem kiáltott, amikor valamelyik rátaposott 
a jobb lábára, és eltörte benne az apró csontokat. 

Mielőtt elvesztette az eszméletét, Kacsun kiáltását vélte hallani, és érezte, 
hogy lehullnak róla a kezek. Tanítóinak szavai örvénylettek az elméjében, 
miközben összerogyott a hóban. Azt mondták, haragtartónak lenni olyan, mint 
izzó parazsat markolni. Csak magát égeti meg. Amikor a férfiak szétfutottak, őt 
pedig erős karok kapták fel, Jao Su megmarkolta a tüzes parazsat, és csak a 
melegét érezte, 


NYOLCADIK FEJEZET 


Jao Su felnézett, amikor Kacsun belépett a jurtába, ahol a sebesülteket 
ápolták. Nappal a prémekbe bugyolált beteg férfiak és nők a szekereken 
utaztak. Mindig akad, akinek a kelését kell felnyitni vagy a sebét átkötözni. Jao 
Su ismerte három társát. Ezeket ő sebesítette meg. Nem szólt hozzájuk, és 
azokat láthatólag feszélyezte a hallgatása. Nem mertek a szemébe nézni. 

Kacsun felragyogó mosollyal üdvözölte Dzsocsit. Leült az ágy szélére, és 
jóízűen diskuráltak. Megcsodálta a Dzsocsi lábához tett csíkos tigrisbőrt, 
beszélgetés közben végigfuttatta a kezét a merev ráncokon és a lapos fejen. Jao 
Su látta, hogy ezek ketten barátok. Szübötej is benézett mindennap, így 


Dzsocsi a bezártság ellenére tájékozott volt a tábor ügyeiben. Jao Su enyhe 
érdeklődéssel figyelte őket. Közben megtapogatta a lábán a sínt, és megrándult. 

Amikor a társalgás leült, Kacsun a szerzeteshez fordult. Nehezen találta a 
szavakat. Ő is tudta, hogy csakis Csagatáj verethette meg Jao Sut. Azt is tudta, 
hogy ezt sosem lenne képes bebizonyítani. Igen sok harcos nézte jó szemmel, 
ahogy Csagatáj páváskodik a táborban. Ők nem tartották szégyenletesnek a 
bosszúállást. Kacsun sejtette, hogy Dzsingisz is így gondolja. A kán nem 
hallgatott senkire, amikor kialakította a véleményét, ez az eset sem vette el az 
éjszakai álmát. A tábor világa kemény világ. Kacsun azon töprengett, hogyan 
magyarázza ezt el Jao Sunak. 

- Kökcsü azt mondja, pár hét múlva már járni fogsz - szólalt meg. 

Jao Su vállat vont. 

- Gyógyulok, tábornok. A test végtére is csak egy állat. A kutyák és a rókák 
meggyógyulnak, én is meg fogok. 

- Azóta sem hallottam azokról, akik megtámadtak - hazudta Kacsun. Jao Su 
tekintete végigfutott a kis jurtában fekvő embereken. Kacsun kissé 
elvörösödött. - Valaki mindig verekedik a táborban - mondta széttárt kézzel, 

Jao Su nyugodtan nézett rá. Meglepte, hogy a tábornoknak bűntudata van. 
Végtére is semmilyen szerepe nem volt a támadásban, talán felelős Csagatájért? 
Nem. Igazság szerint a verés rosszabbul is végződhetett volna, ha Kacsun nem 
jár arra, és nem zavarja szét őket. A harcosok eltűntek a jurtáikban, magukkal 
vitték a sebesülteket. Jao Su sejtette, hogy Kacsun valamennyi támadót meg 
tudná nevezni, talán még a családjaik nevét is tudja. Nem számít. A mongolok 
szerették a bosszút, de Jao Su nem haragudott a fiatal bolondokra, akik 
parancsot teljesítettek. Viszont megesküdött rá, hogy ad még egy leckét 
Csagatájnak, ha eljön az ideje. 

Zavarta, hogy a hit csak másodiknak jutott szóhoz az alantas vágy mellett, 
de akkor is örült a kilátásnak. Csagatáj embereinek jelenlétében aligha 
beszélhet róla, de ők is gyógyulnak, nem tart sokáig, hogy egyedül maradjon 
Dzsocsival. Lehet, hogy Csagatájban ellenséget szerzett magának, viszont látta 
a harcot a tigrissel Ahogy nézte a nagy, csíkos bőrt Dzsocsi alacsony ágyán, 
arra gondolt, hogy szövetségesre tett szert. A hsziahszia hercegnő elégedett 
lehet, mélázott fanyarul. 


Kacsun gondolkozás nélkül fölállt, amikor meghallotta kintről Dzsingisz 
hangját. A kán belépett. Jao Su látta, hogy az egész arca dagadt és vörös, a bal 
szemét alig tudja kinyitni. 

A kán végigmérte a jurtában fekvő embereket, és biccentett Jao Sunak, 
mielőtt Kacsunhoz fordult. Dzsocsival nem törődött, mintha ott sem lett volna. 

- Hol van Kökcsü, öcsémé Ki kell húzni a fejemből ezt a törött fogat. 

Közben bejött a sámán, és azt a furcsa szagot hozta magával, amitől Jao 
Sunak fintorognia kellett. Nem bírta megkedvelni a girhes csodadoktort. Azt 
látta, hogy a sámán ért a csonttörésekhez, de úgy bánt a betegekkel, mintha 
nyűgök lennének a nyakán, viszont szégyentelenül csúszott-mászott a 
tábornokok és Dzsingisz előtt. 

- A fog, Kökcsü - mordult rá Dzsingisz. - Itt az idő. 

Verejték gyöngyözött a homlokán, Jao Su úgy sejtette, nagy fájdalmai 
lehetnek, bár a kán fontosnak tartotta, hogy sose mutassa ki az érzéseit. Jao Su 
néha azon morfondírozott, nem őrültek-e ezek a mongolok. A fájdalom az élet 
része, át kell ölelni, meg keli érteni, nem pedig elnyomni. 

- Igenis, kán uram - felelte Kökcsü. - Kihúzom, és adok füveket a daganat 
ellen. Feküdj le nagyuram, és nyisd ki a szád, amekkorára tudod. 

Dzsingisz vonakodva lefeküdt a jurta utolsó ágyára, és annyira oldalra 
fordította a fejét, hogy Jao Su láthatta a gyulladt ínyt. A mongoloknak, 
gondolta, nagyon jó fogaik vannak. A barna csonk kirítt a fehérek közül. Jao Su 
azon tűnődött, vajon nem azért olyan erősek és harciasak, mert kizárólag húst 
esznek? Ő maga kerülte a húst, úgy vélte, az a felelős a vérben keringő 
ártalmas nedvekért. Ám a mongolok kivirultak a hústól, ártalmas nedvek ide 
vagy oda. 

Kökcsü szétgöngyölt egy bőrhengert, amelyben volt egy apró kovácscsipesz 
és néhány vékony kés. Jao Su látta, amint Dzsingisz elfordítja a szemét, 
megnézi a szerszámokat. Azután észrevette az ő tekintetét, és imponáló 
nyugalom ömlött el rajta. Vélhetőleg elhatározta, hogy akaratereje próbájának 
tekinti a szenvedést. A szerzetes nem tudta, kitart-e végig az önfegyelem. 

Kökcsü összecsukta a fogót, és mély lélegzetet vett, hogy ne remegjen a 
keze, Belenézett a kán szájába, és csücsörített. 

- A lehető leggyorsabb leszek, nagyuram, de ki kell vennem a gyökeret. 

- Végezd a munkádat, sámán! Vedd ki! - vakkantotta Dzsingisz. Jao Su arra 
gondolt, hogy iszonyúan szenvedhet, ha így beszél. Amikor Kökcsü 


megmozgatta a törött fogat, a kán ökölbe szorította a kezét, azután elernyedt, 
mintha aludna. 

Jao Su érdeklődve figyelte, ahogy Kökcsü mélyen bedugja a fogót a 
szájüregbe, és igyekszik jó fogást találni. A fémszerszám kétszer is elcsúszott, 
amikor húzni próbált. Fintort vágott, visszafordult a tekercséhez, és 
kiválasztott egy kést. 

- Föl kell vágnom az ínyt, nagy uram - mondta bátortalanul. 

Jao Su látta, hogy a sámán úgy reszket, mintha az élete forogna kockán. 
Talán úgy is volt. Dzsingisz nem fárasztotta magát a válasszal, noha a keze hol 
ökölbe szorult, hol elernyedt, ahogy fegyelmezni próbálta magát, Egész 
testében megmerevedett, amikor Kökcsü rátámaszkodott a késre, és belevágott 
az ínybe. Dzsingisz fuldokolt a kibuggyanó gennyes vértől, és elhessegette 
Kökcsüt, hogy kiköphessen a padlóra, majd visszahanyatlott. Jao Su látta, hogy 
a szeme tágra mered, és némán csodálta a kán akaraterejét. 

Kökcsü ismét vágott, megrántotta a pengét, azután benyúlt a fogóval, 
megmarkolta a fogat, megcsavarta. Kis híján hanyatt esett, amikor kijött a 
hosszú, törött foggyökér. Dzsingisz felnyögött, és ismét felemelkedett, hogy 
köphessen. 

- Már csaknem végeztem, nagyuram - mondta a sámán. 

Dzsingisz öldöklőn meredt rá, de visszafeküdt. A gyökér második darabja 
gyorsan kijött. A kán felült, és leplezetlen megkönnyebbüléssel szorongatta 
sajgó állkapcsát. A szája széle vörös volt. Lenyelte keserű nyálát. 

Dzsocsi is figyelte a foghúzást, noha igyekezett úgy tenni, mintha oda se 
nézne. Amikor az apja ismét felült, Dzsocsi hanyatt dőlt az ágyán, és a jurta 
tetejének nyírfa léceit bámulta. Jao Su azt hitte, hogy a kán szó nélkül 
otthagyja a fiát. Csodálkozására Dzsingisz megállt, és megütögette Dzsocsi 
lábát. 

- Ugye, tudsz járni? - kérdezte. 

Dzsocsi lassan odafordította a fejét. 

- Igen, tudok járni. 

- Akkor lovagolni is tudsz. - Észrevette a farkasfejes kardot, amely mindig 
Dzsocsi szeme előtt volt. Jobb keze megrándult, hogy fölemelje. A fegyver a 
tigrisbőrön hevert. Dzsingisz végigfuttatta ujjait a merev irhán. 

- Ha tudsz járni, akkor lovagolni is tudsz - ismételte meg. El akart fordulni, 
de valami ott tartotta. 


- Azt hittem, megöl az a macska - mondta. 
- Nem sokon múlt - felelte Dzsocsi. 
Meglepetésére Dzsingisz rávigyorgott, kimutatva vörös fogait. 

- Akkor is te győztél. Kapsz egy tüment, és együtt lovagolunk hódítani. 

Jao Su látta, hogy a kán igyekszik áthidalni a kettejük közti szakadékot. 
Dzsocsi tízezer ember parancsnoka lesz, ez a rang igen nagy bizalmat jelent, 
nem könnyen adják. Csalódására Dzsocsi megvetően mosolygott az apjára. 

- Mi mást kívánhatnék még tőled, nagyuram? 

Halálos csend lett a jurtában. Aztán Dzsingisz vállat vont. 

- Ahogy mondod, fiú. Amit adtam, több mint elég. 


A szekerek és állatok áradata napokig özönlött lefelé a hegyekből a 
síkságra. Délre és nyugatra terültek el azok a városok, amelyeken Mohamed 
sah uralkodott. A nép minden férfija és asszonya hallott róla, hogy 
megsértették kánjukat, és megölték követeit. Türelmetlenül várták, hogy 
bosszút állhassanak. 

Elmaradtak a hideg hegyek. A menetoszlop körül széles körökben 
portyáztak a felderítők. A tábornokok kockán döntötték el, hogy kinek a 
tümenje portyázzon. Dzsebe négy lovat dobott, és győzött. Amikor Dzsingisz 
ezt meghallotta, magához rendelte Arszlán utódját, hogy parancsokat adjon 
neki. Dzsebe a testvérei között találta a kánt. Egészen belemerültek a háború 
tervezésébe. Amikor Dzsingisz végre észrevette, hogy a fiatalember az ajtóban 
áll, biccentett neki, de alig nézett fel a faszénnel és tintával rajzolt, új 
térképekről. 

- Tábornok, sokkal inkább hírekre van szükségem, mint hullahegyekre - 
mondta Dzsingisz. - A sah akkora városoknak parancsol, amelyek felérnek 
Csin városaival. Össze kell csapnunk a hadaival, de azt a saját feltételeim 
mellett akarom megtenni. Addig a napig minden adatra szükségem van, amit 
csak meg tudsz szerezni. Ha egy városban kétszáznál kevesebb harcos 
tartózkodik, akkor hagyd, hogy megadja magát. Küldd el hozzám a 
kereskedőiket, kalmárjaikat, olyan embereket, akiknek van némi fogalmuk a 
külvilágról. 

- És ha nem adják meg magukat? - kérdezte Dzsebe. 


Kaszar oda se nézve kuncogott. A kán azonban fölemelte sárga szemét a 
térképről. 

- Akkor tisztítsd meg az utat - felelte. 

Amikor Dzsebe megfordult, hogy távozzon, Dzsingisz halkan füttyentett. 
Dzsebe kérdően nézett rá. 

- Ezek mostantól a te harcosaid, Dzsebe, nem az enyémek, sem senki másé. 
Terád figyelnek. Ezt ne felejtsd el. Láttam már bátor harcosokat, akik 
megtörtek és elfutottak, majd alig pár hónappal később lehetetlen 
körülmények között állták a sarat. Az egyetlen különbség az volt, hogy nem 
ugyanazok a tisztek vezették őket. Sose hidd, hogy egy másik ember képes 
elvégezni azt, ami a te dolgod. Megértetted? 

- Igen, nagyuram - felelte Dzsebe. Nagy erővel magába fojtotta az örömét, 
pedig szinte szédült. Ez lesz az első önálló bevetése. Tízezer ember várja tőle a 
parancsot, kezébe teszik le az életüket és a becsületüket! Dzsingisz fanyarul 
elmosolyodott. Tudta, hogy a fiatalembernek izzad a tenyere, és vadul ver a 
szíve. 

- Menj hát! - mondta, és visszafordult a térképhez. 

Egy tavaszi reggelen Dzsebe kilovagolt tízezer veteránjával, hogy hírnevet 
szerezzen magának. Pár nap múlva úgy vágtattak be a táborba az arab 
kereskedők, mintha maga az ördög sarkantyúzná őket. Hajlandók voltak 
információkat cserélni és eladni ennek az új erőnek, amely megjelent az 
országban. Dzsingisz sorra fogadta őket jurtájában, és ezüsttel tömött 
erszénnyel küldte el őket. Mögöttük a messzeségben füstfellegek emelkedtek 
lomhán az ég felé. 


Dzsocsi két nappal azután csatlakozott embereihez, hogy látta Dzsingiszt a 
betegek jurtájában. Vékony és sápadt volt a hathetes elzártságtól, de 
felkényszerítette magát kedvenc lovára, és közben összeszorította a fogát 
fájdalmában. A bal karja sínbe volt téve, a lábán felszakadtak és nedveztek a 
vágások, mégis mosolygott, amíg odaügetett a sorokhoz. Embereivel előre 
közölték, hogy jön, és ők felsorakoztak, hogy üdvözöljék tábornokukat és a kán 
elsőszülött fiát. A zord arcú Dzsocsi a saját gyengeségére összpontosított. 
Üdvözlésül fölemelte a kezét, és ők megéljenezték, amiért él, és a tigrisbőrt 


használja nyeregtakarónak. A szikkadt fej mindig ott fog vicsorogni a 
nyeregkápa előtt. 

Amikor elfoglalta a helyét az oszlop élén, megfordította lovát, és 
végignézett az embereken, akiket az apja adott. A tízezerből több mint 
négyezer a csin városokból származott. Úgy lovagoltak, és úgy voltak 
fölfegyverezve, akár a mongolok, ám Dzsocsi tudta, hogy nem képesek olyan 
gyorsan vagy jól lőni, mint katonatársaik. További kétezren az északi és 
nyugati török törzsekből származó, sötét bőrű emberek voltak, a mongoloknál 
jártasabbak az arab földeken. Dzsocsi úgy vélte, csak azért kaphatta meg a 
parancsnokságukat, mert az apja maguknál alábbvalónak tartja őket, holott 
ezek harciasak, jó vadászok, ráadásul ismerik a vidéket. Örült nekik. Az utolsó 
négyezer az ő népéből származott. Najmanok, ojratok, dzsadzsiratok. 
Végighordozta tekintetét a soraikon, és itt, ezekben a komor arcokban érezte 
meg a gyengeséget. A mongolok tudták, hogy Dzsocsit nem kedveli a kán, 
talán nem is az ő fia. Kiolvasta a kétségeiket abból, ahogy összenéztek, és hogy 
nem éljeneztek olyan lelkesen, mint a többiek. 

Megbicsaklott a kedve, de összeszedte az akaraterejét. Nem bánta volna, ha 
még gyógyulhatna a karja, de látta, miként kovácsolja össze Szübötej az 
embereket, és alig várta, hogy megkezdhesse a munkát. 

- Férfiakat látok magam előtt! - kiáltotta. A hangja erős volt, sokan 
elvigyorodtak. - Harcosokat látok, de sereget még nem! 

A vigyorok lehervadtak, ő pedig a hegyekből előgördülő, hatalmas 
szekéroszlopra mutatott. 

- Népünknek elég embere van ahhoz, hogy távol tartsa a farkasokat - 
folytatta. - Gyertek ma velem, meglátom, mit hozhatok ki belőletek. 

Belenyomta sarkát a lova oldalába, pedig máris fájt a lába. Mögötte a tízezer 
ember ügetni kezdett a síkság felé. Elhatározta, hogy addig hajtja őket, amíg 
nem látnak a kimerültségtől, vagy amíg meg bír állni a lábán a fájdalomtól. 
Dzsocsi elmosolyodott a gondolatra. Ki fogja bírni. Mindig kibírta. 


Otrar városa egyike volt Hvárezm drágaköveinek, abból gazdagodott meg, 
hogy ősi birodalmak keresztútjában állt. Ezer éve őrizte a nyugatot, kivette a 
részét a kereskedelmi utakon hömpölygő gazdagságból. Falai ezernyi 


téglaházat őriztek, köztük háromemeleteseket, amelyeket az erős nap miatt 
fehérre meszeltek. Az utcák mindig zsúfoltak voltak, és az ember bármit 
megvehetett Otrarban, ha elég arany csörgött az erszényében. Inalcsuk 
kormányzó mindennap adományokkal árasztotta el a mecsetet, és fitogtatta 
mély tiszteletét a próféta tanításai iránt. Magánéletében szívesen itta a tiltott 
bort, és rabnők tucatnyi fajtájából válogatott háremet tartott testének örömére. 

Ahogy a nap ereszkedni kezdett a hegyek felé, Otrar lassan lehűlt, az 
utcákon lanyhult a pezsgő élet, férfiak és asszonyok hazatértek. Inalcsuk 
kitörölte a verejtéket a szeméből, és a vívómesterének ugrott. A vívómester 
fürge volt, Inalcsuk néha arra gondolt, hogy olykor szándékosan enged urának 
találatokat. Nem bánta, amíg a vívómester okosan viselkedett. Ha túlságosan 
nyilvánvalóan hagyott támadható pontot, Inai- csuk nagyobb erővel vágott 
oda, hogy daganat vagy kék folt maradjon utána. Ez is csak játék volt. Minden 
játék. 

A szeme sarkából látta, hogy az írnokok főnöke megáll az udvar szélén. A 
vívómester rávetette magát, hogy megbüntesse pillanatnyi figyelmetlenségéért, 
és Inalcsuk visszatántorodott, mielőtt olyan alacsonyan riposztozott, hogy a 
gyakorló kard tompa hegye belemélyedt a vívómester gyomrába, aki 
nehézkesen elterült. Inalcsuk hahotázott. 

- Akram, ne akarj rávenni, hogy felsegítselek! Egy fortélyt csak egyszer 
vethetsz be! 

A vívómester elmosolyodott, talpra ugrott, de akkor már sötétedett. 
Inalcsuk meghajolt, majd átnyújtotta kardját. 

Ahogy a nap lenyugodott, Inalcsuk hallotta a müezzinek hangját, ahogy 
városszerte magasztalják Isten nagyságát. Itt volt az ideje az esti imának. 
Házának népe kiszállingózott az udvarra. Szőnyeget hoztak, sorban 
leterítették, meghajtották a fejüket. Inalcsuk vezette az imát. A nappal 
gondolatai és aggodalmai eltűntek, ahogy először leborult. 

Miközben egy hangon kántáltak, Inalcsuk alig várta, hogy elmúljon a mai 
böjt. Ramadán a vége felé közeledett, és még ő sem merte megszegni a 
szabályokat. A szolgák fecsegnek, mint a szarka, neki pedig több esze van, 
minthogy bizonyítékokkal lássa el őket, amivel futnának a saria bírósághoz. 
Míg leborult, és megérintette homlokával a földet, az asszonyokra gondolt, 
akiket ma ki fog választani, hogy együtt fürödjenek vele. Még a szent 
hónapban is minden lehetséges naplemente után, és az ember legalább a saját 


otthonában király lehet. Majd mézet hozat, és legújabb kegyencnője hátára 
csurgatja, miközben élvezi a nőt. 

- Allahu Akbar! - ordította. Hatalmas az Isten. A méz remek dolog, 
gondolta, Allah ajándéka a férfiaknak. Mindennap meg tudná enni, ha nem 
vastagodna a dereka. Úgy tűnik, minden élvezetért fizetni kell. 

Ismét leborult, példát adva háznépének a kegyességből. A szertartás közben 
lement a nap, és Inalcsuknak kopogott a szeme az éhségtől. Föltekerte az 
imaszőnyegét, és fürgén átment az udvaron. Az írnok mögötte loholt. 

- Hol jár a kán serege? - kiáltott vissza neki a kormányzó. 

Az írnok, ahogy szokta, a papírjai között bogarászott, noha Inalcsuk 
bizonyosra vette, hogy már tudja a választ. Zajjed bin Szaleh az ő szolgálatában 
öregedett meg, de a kor nem tompította el az elméjét. 

- A mongol had lassan mozog, gazdám - mondta Zajjed. - Hála Allahnak. 
Elsötétítik a földet egészen a hegyekig. 

Inalcsuk elkomorodott. A mézes bőr ábrándja eltűnt a gondolataiból. 

- Többen vannak, mint ahogy gondoltuk? 

- Talán százezer harcos, gazdám, noha nem lehetek biztos benne, annyi 
szekeret hoztak. Úgy kúsznak a síkságon, akár egy óriáskígyó. 

Inalcsuk elmosolyodott. 

- Akármilyen nagy a kígyó, csak egy feje van, Zajjed. Ha a kán gondot 
okoz, elküldöm az aszaszinokat, hogy levágják a fejét. 

Az írnok elfintorodott. Olyan volt a foga, mint a sárga elefántcsont. 

- Inkább egy skorpiót ölelnék meg, mint hogy tárgyaljak azokkal a síita 
misztikusokkal, gazdám. Nemcsak a tőrük veszedelmes. Vagy talán elismerik a 
kalifákat? Azt hiszem, nem is rendes muszlimok. 

Inalcsuk elnevette magát, és Zajjed vállára csapott. 

- Megrémítettek, kicsi Zajjed, de meg lehet vásárolni őket és nincs senki, 
aki náluk jobb lenne. Talán nem ők tettek mérgezett süteményt az alvó 
Szaladdin mellére? Ez az, ami számít. Tiszteletben tartják a szerződéseiket, az a 
sötét őrültség csak vásári komédia. 

Zajjed megborzongott. Az aszaszinok hegyi erődjeikből uralkodtak, és még 
maga a sah sem parancsolhatta meg nekik, hogy előjöjjenek. A halált és az 
erőszakot imádták. Zajjed úgy érezte, Inalcsuknak nem kéne ilyen félvállról 
beszélnie róluk, még az otthonában sem. Remélte, hogy a kormányzó 


tapintatos rosszallásnak veszi az ő hallgatását, ám Inalcsuk folytatta, mert egy 
újabb gondolata támadt. 

- Egy szót sem szóltál Mohamed sahról - mondta. - Lehetséges, hogy még 
nem válaszolt? 

Zajjed a fejét rázta. 

- Még nem jött erősítés, gazdám. Embereket küldtem délre, hogy várják 
őket. Amint felbukkannak, tudni fogok róla. 

Megérkeztek a kormányzó házának fürdőjéhez. Mivel Zajjed férfi rabszolga 
volt, nem léphetett be az ajtón. Inalcsuk is megállt, átgondolta a parancsait. 

-A nagybátyámnak több mint egymillió katonája van, Zajjed, több mint 
elég ahhoz, hogy szétzúzza a szekerek és girhes kecskék seregét. Mondd meg 
neki... kétszázezer mongol harcos jött át a hegyeken. Talán meg fogja érteni, 
hogy az én embereim csak meghátrálhatnak ekkora túlerő elől. 

- Gazdám, a sah nem hiszi, hogy éppen Otrarra fognak lecsapni. Vannak 
más városok, amelyeknek nincsenek olyan falaik, mint nekünk. 

Inalcsuk csettintett, keze végigfutott olajosan csillogó szakállának csigáin. 

- Hova máshova jönnének? Itt korbácsoltattam meg a kán embereit a 
piactéren. Itt raktuk derékig érő halomba a kezüket. Talán nem a nagybátyám 
utasított? Annak tudatában teljesítettem a parancsait, hogy a serege készen áll 
ezeknek a mongoloknak az elzavarására. Most hívtam, és ő késlekedik. 

Zajjed nem válaszolt. Otrar falait sosem törték át, de most kezdtek érkezni 
a csinek földjéről az arab kereskedők. Azt mesélték, hogy a mongolok olyan 
gépezeteket használnak, amelyek képesek lerombolni a városokat. Nem 
lehetetlen, hogy a sah szándékosan hagyja magára Otrart, így próbálja ki, mire 
képes a mongol kán. Húszezer ember tartózkodott a falakon belül, de Zajjed 
nem érzett túl nagy önbizalmat. 

- Emlékeztesd , a nagybátyámat, hogy gyerekkorunkban egyszer 
megmentettem az életét - mondta Inalcsuk. - Ezt az adósságot sosem fizette 
vissza. 

Zajjed meghajtotta a fejét. 

- A leggyorsabb lovakon küldöm el az üzenetet. 

Inalcsuk kurtán bólintott, és eltűnt az ajtó mögött. Zajjed nézte, ahogy 
távolodik, és elkomorodott. A gazda hajnalig fog koslatni, mint a kutya a 
hőségben, a hadjárat megtervezését pedig a szolgáira bízza. 


Zajjed ugyanúgy nem értette meg a bujaságot, mint az aszaszinokhoz 
hasonló embereket sem. Ragadós barna csomókban eszik a hasist, amely 
annyira eltünteti a félelmüket, hogy reszketnek az ölés vágyától. Amikor fiatal 
volt, háborgatta a teste, ám az öregkor egyetlen áldása, hogy megszabadítja az 
embert a hús gerjedelmétől. Az egyetlen igazi öröm, amit valaha ismert, a 
tervezés és a tanulás volt. 

Eszébe jutott, hogy ennie kell, ha ébren akar maradni az éjszaka. Több 
mint száz kém követte a mongol had útját, és a jelentéseik óránként érkeztek. 
Hallotta, hogy gazdája ütemesen nyögni kezd, és megcsóválta a fejét, mintha 
valami kelekótya gyerekről lenne szó. Érthetetlen, hogyan foglalkozhat 
ilyesmivel, miközben a világ éppen összedőlni készül. Mohamed sah 
kétségtelenül azt hiszi, hogy ő az új Szaladdin. Inalcsuk csak gyerek volt akkor, 
de Zajjed emlékezett a nagy király uralmára. Szívesen emlékezett arra, amikor 
harminc éve Szaladdin csapatai Jeruzsálembe menet keresztülvonultak 
Buharán. Azok voltak a szép idők! 

Szinte bizonyos, hogy a sah nem hagyja elveszni Otrart. Sok vezér vonul a 
zászlói alá, de mindegyik mohón lesi a gyengeség jeleit. Ez minden erős ember 
átka, és a sah nem adhat föl egy gazdag várost. Végtére is a csinek sosem voltak 
gyengébbek. Ha Dzsingiszt meg tudják állítani Otrarnál, egy egész világ várja, 
hogy legyőzzék! 

Gazdája egyre szenvedélyesebben nyögdécselt. Zajjed sóhajtott. Semmi 
kétség, Inalcsuk is szemet vetett a sah trónjára. Ha a mongolokat gyorsan le 
tudja verni, talán el is éri célját. 

Naplemente után hűvös volt a folyosó, Zajjed alig vette észre, hogy a 
rabszolgák meggyújtják az olajmécseseket. Nem volt fáradt. Az öregkor másik 
áldása, hogy nagyon kevés alvásra van szükség. Elcsoszogott a homályban, azt a 
megszámlálhatatlan dolgot forgatva az elméjében, amelyeket hajnalig el kell 
intéznie. 


KILENCEDIK FEJEZET 


Dzsebe már nem számolta, hány mérföldet lovagolt be, amióta egy hónapja 
elvált a kán seregétől. Kezdetben délnek ment, és megérkezett egy hatalmas 
tóhoz. Ennek olyan alakja volt, mint a holdsarló. Dzsebe még sosem látott 
ekkora édesvizet, Olyan széles volt, hogy még az éles szemű felderítők sem 


látták a túlsó partját. Ő és emberei napokig fogdosták az ismeretlen, kövér, 
zöld halakat, és torkig laktak, mielőtt tovább mentek. Úgy döntött, nem 
úsztatnak át a lovakkal, a tűmén inkább az agyagos parton haladt. A vidék 
bővelkedett ehető állatokban a gazelláktól a kőszáli kecskén át a 
barnamedvéig, amely bömbölve rontott ki egy ligetből, és majdnem elérte a 
portyázó csapatot, mire a nyilak leterítették. Dzsebe a lova hátára terítette a 
rothadó zsírtól nehéz medvebőrt, és bizakodott, hogy megfüstölheti, mielőtt 
késő lenne. Sólymok és sasok lebegtek a fejük fölött a szél szárnyán, a hegyek 
és völgyek az otthonra emlékeztették Dzsebét. 

Dzsingisz parancsára békén hagyta a falvakat, amelyek mellett úgy 
hömpölyögtek el a lovasai, akár egy sötét hullám. A parasztok elfutottak, vagy 
csak bámultak tompa félelemmel. Az ilyen emberek valahogy mindig a 
szarvasmarhákra emlékeztették Dzsebét. Beleborzongott, ha elgondolta, hogy 
egyetlenegy hely csapdájában élje le az életét! Négy nagyobb várost és több 
mint egy tucat út menti erődöt elpusztított, a zsákmányt eldugta a hegyekben, 
a rejtekhelyeket megjelölte. 

Emberei kezdték elismerni vezetőnek. Emelt fejjel lovagoltak; élvezték a 
tábornokuk harcmodorát, ahogy gyorsan lecsap, és hatalmas távolságot tesz 
meg alig néhány nap alatt. Arszlán óvatosabb tábornok volt, de jól kitanította 
Dzsebét, és a fiatalember keményen meghajtotta a harcosokat. Nevet akart 
szerezni a vezérkarban, és nem tűrt gyengeséget vagy tétovázást azoktól, akik 
követték. 

Ha egy város gyorsan megadta magát, Dzsebe a kereskedőket elküldte 
északra és keletre, amerre véleménye szerint Dzsingisz járhatott a lassabb 
szekerekkel. Aranyat ígért, a kán nagylelkűségével kecsegtette őket, amely csin 
pénzérméket fialhat. Sokan kénytelenek voltak végignézni, ahogy az otthonuk 
porrá ég, és egy cseppet sem szerették a fiatal mongol tábornokot, ám 
elfogadták az ajándékait, és ellovagoltak. Nem építhettek újjá semmit, amíg a 
délre tartó Dzsingisz el nem hagyja őket. Dzsebe sokkal gyakorlatiasabbnak 
találta ezeket az embereket, mint a saját népét, sokkal inkább belenyugodtak a 
sorsba, amely minden ok vagy indok nélkül fölemelheti az egyik embert, és 
elejtheti a másikat. Nem csodálta ezt a viselkedést, bár az ő céljainak megfelelt. 

Mire véget ért az új holdnap, amelyről mostanra megtanulta, hogy azonos 
az arab ramadánnal, megérkezett a holdsarló alakú állóvíztől délre egy újabb 
hegységhez. Innen nyugatra volt Otrar, és azon túl a sah arany városai 


sorakoztak, amelyeknek a nevét Dzsebe alig tudta kiejteni. Hallott 
Szamarkandról és Buharáról, arab parasztokkal rajzoltatott elnagyolt 
térképeket, amelyeket Dzsingisz értékelni fog. Dzsebe nem ment el megnézni 
ezeket a körülfalazott városokat. Majd akkor megy, ha jön mögötte a mongol 
had. 

Ahogy fogyott a hold, Dzsebe még egy utolsó utat tett a déli hegyekbe, 
hogy föltérképezze a vízforrásokat, és eddze az embereit. Már csaknem készen 
állt, hogy visszatérjen a háborúba. Noha tümenje több mint egy holdforduló 
óta portyázott, nem hoztak magukkal jurtákat, így egy védett völgyben 
állapodott meg, és őrszemeket küldött minden környező hegycsúcsra. Innen 
vágtatott vissza az egyik őr a habzó szájú lován. 

- A távolban lovasokat láttam, uram. 

- Észrevettek? - kérdezte Dzsebe. 

A fiatal harcos büszkén megrázta a fejét. 

- Azt már nem, uram! Közvetlenül azelőtt történt, hogy lement a nap, és én 
rögtön jöttem! - Tétovázott. Dzsebe várta, hogy folytassa. 

- Azt gondolom... talán mongolok voltak, uram, legalábbis úgy lovagoltak. 
Csak egy pillantást vethettem rájuk, mielőtt kialudt a fény, de hatan lovagoltak 
együtt, és a mieink lehettek. 

Dzsebe fölállt, azonnal elfelejtette a lába mellé tett sült nyulat. 

- Ki más jöhetett ennyire délre? - dörmögte. Halkan füttyentett, mire az 
emberek otthagyták az ételt, és lóra szálltak. Túl sötét volt ahhoz, hogy 
vágtázhassanak, de még világosban látott egy ösvényt, amely keresztülvezetett 
a hegyeken, és nem tudott ellenállni a kísértésnek, hogy közelebb lovagoljon 
az éjszaka leple alatt. Hajnalra harcállásban lesznek. Parancsot küldött a 
tiszteknek, hogy továbbítsák embereiknek. Alig néhány perc múlva halk 
csettegés hívta a lovakat, és a tümen oszlopba rendeződött. 

Holdtalan, fekete éjszaka volt, de a harcosok engedelmeskedtek a tábornok 
parancsainak. Dzsebe vigyorgott. Ha Kaszar az, vagy pláne Szübötej, akkor mi 
sem teheti boldogabbá, mint hajnalban lecsapni egy mongol seregre. Az oszlop 
élén haladt, suttogó parancsokkal szétküldte a felderítőket. Tudta, hogy a kán 
tábornokai szíves-örömest megcsinálnák vele ugyanezt. Az idősebbektől 
eltérően neki még ki kellett harcolnia a hírnevet, és Dzsebe élvezte ennek az 
új országnak a kihívását. Szübötej fölemelkedése megmutatta, hogy Dzsingisz 
mindig többre becsülte a tehetséget a vérrokonságnál. 


Dzsocsi úgy ébredt a fenyőerdőben, félúton fölfelé egy hegyoldalon, 
mintha agyonverték volna. Csöndesen feküdt a szuroksötétben, bal kezét az 
arca elé emelte, és fáradtan pislogott. Az arabok abból tudják, hogy hajnal van, 
ha a fekete cérnát meg lehet különböztetni a fehértói, de ez a perc még nem 
érkezett el. Ásított, és tudta, hogy nem lesz képes visszaaludni, ha egyszer 
felébresztette a megviselt test. A lába reggelente merev volt, minden napját 
azzal kezdte, hogy olajjal kente be a vadhúst, a tüzes vas és a tigriszarmok 
nyomát. Hüvelykujjaival lassan végigmasszírozta a dudorodó sebhelyeket, és 
nyögött megkönnyebbülésében, ahogy az izmok ellazultak. Ekkor hallotta meg 
a lódobogást a sötétben. Egyik felderítője szólította. 

- Itt vagyok! - mondta. A felderítőleszállt a lóról, és elé térdelt, Az egyik 
csin újonc volt. Dzsocsi odanyújtotta neki az olajos edényt, hogy folytassa, 
amit ő elkezdett, és közben meghallgatta. A felderítő az anyanyelvén hadart, 
ennek ellenére Dzsocsi mindössze egyszer szakította félbe, hogy megkérdezze 
egy szó jelentését. 

- Három hét óta semmi jelét nem láttuk fegyveres erőnek, most pedig 
felénk lopakodnak a sötétben - mondta, és megrándult, mert a csin harcos 
hozzáért egy érzékeny ponthoz. 

- Hajnalra mérföldekre lehetünk innen, uram - mormolta a felderítő. 

Dzsocsi megrázta a fejét. Az emberei akkor hagynák futni, ha lenne 
valamilyen tervük, hogy csapdába csalják az ellenséget. A közönséges 
visszavonulás aláaknázza a hitelét a tümen előtt. 

Halkan káromkodott. A holdtalan éjszakában nem tudhatta, hol van az 
ellenség, vagy hányan jönnek ellene. A legjobb nyomkövetői is 
használhatatlanok. Az egyetlen előnye, hogy ismeri a terepet. Fél hónapja a 
délre eső, elszigetelt völgy volt a gyakorlóterepük, ott igyekezett minél 
keményebbre edzeni az embereit. Ő és felderítői ismertek minden 
mellékösvényt és takarást a völgy egyik végétől a másikig. 

- Küldd ide a mínghaan tisztjeimet! - mondta a felderítőnek. A tíz rangidős 
tiszt gyorsan el tudja vinni a parancsait az ezredekhez. Dzsingisz találta ki a 
rendszert, és jól bevált. Átvéve Szübötej ötletét, nevet adott minden ezrednek, 
és minden százfős dzsagunnak. így kevesebb lesz az ütközetben a félreértés. 
Dzsocsi nagyon elégedett volt az elképzeléssel. 


A csin felderítő visszaadta az olajos szelencét, meghajolt, azután elsurrant. 
Dzsocsi felállt. Örömére a lábából elmúlt a fájdalom, legalábbis egy időre. 

Mire az emberei fölvezették lovaikat a gerincre, amely elválasztotta őket a 
hosszú völgytől, megérkezett még két felderítő. A nap még nem kelt föl, de a 
hegyek fölött már ott volt az a szürke derengés, amikor az emberekben 
mocorogni kezd az élet. Dzsocsi látta, hogy a felderítők kuncognak, és 
magához intette őket. Ezek is csinek voltak, de a rendszerint egykedvű 
harcosok most láthatóan jól szórakoztak valamin. 

- Mi az? - kérdezte türelmetlenül. 

A két férfi összenézett. 

- Mongolok közelednek, uram! 

Dzsocsi zavartan pislogott. Az igaz, hogy oki tudja venni a felderítők arcát a 
félhomályban, de ezek még a sötétben lovagoltak vissza. 

- Honnan tudjátok? - kérdezte. 

Az egyik megütögette az orrát. 

-A szagról, uram. A szellő északról fúj, nem lehet eltéveszteni. Arab 
harcosok nem használnak avas birkafaggyút. 

A felderítők láthatóan arra számítottak, hogy a vezér megkönnyebbül. 
Ehelyett összehúzta a szemöldökét, és egy legyintéssel elbocsátotta őket. Ez 
csak Arszlán tümenje lehet, amelyet az új ember vezet, akit az apja léptetett 
elő. Nem volt módja megismerni Dzsebét, mielőtt Dzsingisz elküldte. Dzsocsi 
vicsorgott a homályban. Legalább a saját feltételei szerint akar találkozni vele, 
olyan területen, amit Dzsebe nem ismerhet annyira jól, mint ő. 

Új parancsokat adott ki. Szaporázni kezdték a lépést, mert még hajnal előtt 
le kellett érniük a völgybe. Valamennyien hallották a hírt, hogy egy másik 
tümen érkezett, és tábornokukhoz hasonlóan alig várták, hogy megmutassák, 
mit tudnak. Mohamed sah seregeinek szétverése nem okozhatott volna nekik 
annyi örömet, mintha a sajátjaikat csúfolhatták meg. 


Mikor a nap kiemelkedett a látóhatár mögül, Dzsebe lassan megindult. 
Harcosai kitartóan lopakodtak előre a félsötétben, hogy bekerítsenek egy 
völgyet, ahol emberek és lovak voltak. A nyihogás messzire hallatszik a hegyek 


között. Dzsebe negyven sárló kancát hagyott hátra, jó messze, hogy ne 
hívhassák magukhoz a csődöröket. 

A fiatal tábornok mosolyogva nézte a terepet az első napsugárnál. Harcosok 
sötét foltjai mozogtak a tájban, amelyet minden oldalról meredélyek és 
szakadékok vettek körül. A sámánok azt mesélik, hogy hatalmas kövek 
zuhantak le az égből, azok vájták ki a völgyeket. Ez is ilyen helynek tűnt. 
Dzsebe észrevett egy kiugró gerincet, ahonnan irányíthatja az oldalszárnyat. A 
fák fedezékében úgy eljuthat odáig, hogy a völgyteknőből nem veszik észre. 
Esze ágában sem volt embert ölni, csak meg akarta mutatni a mongol 
tümennek, hogy szét tudná zúzni őket. Nem fogják elfelejteni a látványt, 
ahogy fölfegyverzett vonalak mennydörögnek lefelé a lejtőkön. 

Éles szemével messzire látott, és örült, hogy azokon, akiket figyel, semmi 
jele a riadalomnak. Éppen gyakorlatoztak. Dzsebe a távolban kivehette a 
szalmabálákat, amelyek céltáblaként szolgáltak a nyilazáshoz. Egyik sor a 
másik után vágtatott oda és lőtte ki a nyilait, azután visszakanyarodtak, majd 
újra próbálkoztak. Dzsebe kuncogott, amikor meghallotta a mongol kürtök 
távoli hangját. 

Két rangidős tiszttel és két zászlóvivővel kipányvázták lovaikat, és óvatosan 
lopakodva fölkapaszkodtak a gerincre. Dzsebe az utolsó pár lépést kúszva tette 
meg. Addig nyomakodott előre, amíg be nem látta a zöldellő völgyet. Még 
mindig túl messze volt ahhoz, hogy fölismerje a tábornokot, de elismerően 
bólintott az alakzatok sarkos fordulatai és manőverei láttán. Akárki is az, jól 
kiképezte az embereit. 

Fél mérfölddel arrébb észrevett egy vörös villanást, amely ugyanolyan 
gyorsan el is tűnt egy magas hasadékban. A balszárnya talált egy lejtőt, 
amelyen le tud lovagolni, és máris indulásra kész. Várt, hogy a jobbszárny is 
találjon utat lefelé, és gyorsabban vert a szíve, amikor felvillant a kék zászló. 

Ekkor valami szöget ütött a fejébe, és megzavarta az összpontosításban. Hol 
vannak a felderítők?- Akiknek pontosan az lenne a feladatuk, hogy az ilyen 
támadásokat előre jelezzék?- A völgy mélyén minden sereg sebezhető. Dzsebe 
nem hitte, hogy Dzsingisznek lenne tábornoka, aki szándékosan befogja a 
szemét. Megparancsolta az embereinek, hogy fegyverezzék le a felderítőket, 
mielőtt megszólaltathatnák a kürtjeiket, de ehhez nagyon nagy szerencse kell. 
Talán az Égi Atya figyeli tetteit ezen a napon, és a felderítőket úgy fogták el, 
hogy nem adtak hangot. Gyanakodva csóválta a fejét. 


- Hol vannak az őrök? - motyogta. 

Palcsuk állt hozzá a legközelebb, Dzsingisz húgának, Temülünnek a férje. 
Dzsebe megfelelő választásnak tartotta, habár gyanúja szerint Dzsingisz 
megszegte a saját szabályait, amikor előléptette. 

- Nincs nagyobb sereg a közelben - mondta Palcsuk habozva. - Talán 
beljebb állította föl az őröket. 

A völgy túloldalán valami csillámlott. A távolság túl nagy volt, hogy egy 
zászlót meg lehessen látni, ám ez az ember egy darab csin üveget vitt magával, 
azzal jelzett a napfényben. Dzsebe félretolta a kétségeit, és fölállt. Száz lépéssel 
mögötte kétezer harcos feküdt a lova mellett. Az állatok jól voltak idomítva, 
alig adtak hangot, amikor az emberek levették a nyakukról a karjukat, és 
hagyták, hogy fölálljanak. 

- Az íjakat hagyjátok a tokban - mondta Dzsebe. - Ez hadgyakorlat. Nem 
ölünk. 

Palcsuk halkan nevetett, miközben Dzsebével és a többiekkel együtt lóra 
szállt. Négy fronton támadnak, a völgy közepe felé, ahol Dzsebe találkozhat a 
tábornokkal. Figyelmeztette magát, hogy ne mutasson kárörömet, amikor a 
parancsnok felismeri. 

Amikor fölemelte a karját, hogy kiadja a parancsot, bal felől ismét látta a 
vörös villanást. Mintha ismét jelzett volna az oldalszárny. 

- Ezek meg mit csinálnak?- - kérdezte hangosan. 

Mielőtt Palcsuk válaszolhatott volna, mindenfelé emberek pattantak elő a 
földből. Dzsebe harcosai zavarodottan kiabáltak, amikor ezek az emberek, 
kezükben megfeszített íjukkal, kiemelkedtek a sekély gödrökből. Halálos 
csöndben várakoztak a sötétben, a vastag avar- és fenyőtűréteg alatt. Egyre 
több éles nyílhegy szegeződött Dzsebére, aki döbbenten forgott a lovával. 

Ekkor meglátta, hogy Dzsocsi jön elő hosszú léptekkel a fák közül. 
Hátravetette a fejét, és hahotázott. A kán fia nem viszonozta a nevetését, amíg 
oda nem ért Dzsebe kengyeléhez. Rátette kezét kardjának farkasfejes 
markolatára. 

- Az embereidet elfogtam, tábornok - mondta. - Nem jön segítség, a 
foglyom vagy - Csak ekkor mosolyodott el. Azok, akik a legközelebb álltak 
Dzsebéhez, gonoszul vigyorogtak. 

- Tudtam, hogy kellene lennie még őröknek - mondta Dzsebe. Belement a 
játékba, átadta a kardját. Dzsocsi meghajolt, és visszaadta, az arca ragyogott a 


sikertől. Miközben Dzsebe derűsen figyelte, Dzsocsi hosszú dallamot fújt egy 
felderítő kürtbe, amely végigzendült a völgyön. A mélyben a harcosok 
abbahagyták manővereiket, és éljenzésük felhallatszott még a magaslatokra is. 

- Tábornok, légy üdvözölve a táboromban - mondta Dzsocsi. 

- Lelovagolsz velem a völgybe? 

Dzsebe bólintott. Megvárta, hogy Dzsocsi emberei eltegyék fegyvereiket, és 
felhozzák lovaikat a völgyből. 

- Honnan tudtad, hogy innen fogom irányítani az embereimet? - kérdezte. 

A kán fia vállat vont. 

- Mert én is ezt választottam volna. 

- És téged Szübötej képzett ki - felelte fanyarul Dzsebe. 

Dzsocsi elmosolyodott, inkább nem említette az embereit, akiket még négy 
helyen rejtett el a gerinc mentén. A néma várakozás órái hidegek és nyirkosak 
voltak, de minden kényelmetlenséget megért, amikor meglátta Dzsebe arcát. 

Lelovagoltak a völgybe, és örültek egymás társaságának. 

- Azon gondolkozom, hogy nevet adok a tümenemnek - mondta Dzsocsi. 

Dzsebe ránézett, felvonta a szemöldökét. 

- Szübötejnek ott vannak az Ifjú Farkasok, és ez valahogy jobban hangzik, 
mint , Dzsocsi harcosai" vagy , Dzsebe tümenje", nem gondolod?- 

Dzsebe tanúja volt annak, amikor ez a különös fiatalember odaállt a támadó 
tigris elé. Dzsocsi nyerge alatt ott pompázott a csíkos prém, és Dzsebe 
kényelmetlenül érezte magát, amiért ő egy rohadó medvebőrön ül. Dzsocsi 
mintha észre se vette volna. 

- Tigrisekre gondolsz, vagy ilyesmikre?- - kérdezte óvatosan. 

- Ó, dehogy, nem állat járt az eszemben - felelte Dzsocsi, és a medvebőrre 
pillantott. 

Dzsebe érezte, hogy elvörösödik, és ismét elnevette magát. Tetszett neki a 
kán fia, mondjanak rá akármit a táborban. Akár valódi fia Dzsingisznek, akár 
nem, Dzsebe fölengedett. Dzsocsiból tökéletesen hiányzott Csagatáj hőbörgő 
pimaszsága, és ez kedvére volt Dzsebének. 

Leértek a völgybe, ahol Dzsocsi harcosai vártak rájuk tökéletes 
négyszögekben. Dzsebe meghajtotta a fejét a tisztek felé, megtisztelte őket az 
embereik előtt. 

- Elég veszedelmesnek látszanak - mondta. - Mit szólnál a , vaslándzsához?" ? 


- Vaslándzsa - ízlelgette a szót Dzsocsi. - Tetszik a ,vas", de túl kevés 
lándzsásom van ahhoz, hogy ez a név beváljon. Nem volna helyes ismét 
kiképezni őket csak azért, mert akkor jobban illik rájuk a név. 

- Akkor legyen Vasló! - javasolta Dzsebe. Élvezte a játékot. 

- Végtére is valamennyien lovagolnak! 

Dzsocsi meghúzta a gyeplőt. 

- Ez már tetszik! Szübötejnek Ifjú Farkasai vannak. Nekem meg Vas Lovaim. 
Igen, ez már izgalmasabb! - mondta mosolyogva. Elnevették magukat. A 
körülöttük álló tisztek értetlenül néztek rájuk. 

- Honnan tudtátok, hogy jövünk? - kérdezte Dzsebe. 

- Éreztem a medvebőr szagát - felelte Dzsocsi, azzal ismét elindultak. 

Dzsocsi emberei jó vadászok voltak, annyi húst hoztak, hogy bőven jutott 
Dzsebe harcosainak is. Példát véve tábornokaikról, akik úgy üldögéltek egymás 
mellett, mint a régi barátok, a tümenek is barátkoztak, és nagy volt a vidámság. 
Csak az őrök maradtak fönn a csúcsokon. Dzsocsi mindennap többmérföldes 
távolságban járőröztetett, hogy senki se üthessen rajta ebben a völgyben. 

Dzsebe megengedte, hogy emberei Dzsocsi harcosaival együtt eddzenek. A 
nap nagy részét azzal töltötték, hogy taktikáról és a bejárt területekről 
beszélgettek. Dzsebe elfogadta Dzsocsi ajánlatát, hogy aludjanak az ideiglenes 
táborban, és csak másnap hajnalban akart távozni. Kellemes kikapcsolódás volt 
ez a kemény lovaglások és a fukaron mért fejadagok után. Dzsebe jól belakott, 
Dzsocsi pedig föláldozta az utolsó készlet ajragot a főtiszteknek. Dzsocsi 
egyetlenegyszer sem hivalkodott vele, hogyan lepte meg a másik tábornokot a 
hegyekben, és Dzsebe tudta, hogy ezzel az adósa lett. Az emberek hónapokig 
beszélnek majd erről. 

- Itt hagylak a Vas Lóval, tábornok - mondta Dzsebe, amikor fölkelt a nap. 
- Talán idővel én is találok valamilyen nevet az embereimnek. 

- Majd gondolkodom rajta - ígérte Dzsocsi. Egy pillanatra elkomorodott. - 

Kevés barátom van, Dzsebe. Közéjük számíthatlak? 

Dzsebe először nem válaszolt. A kán fia rögös úton jár, és ő beleborzongott 
a gondolatba, hogy Dzsingisz és e közé a szálas ifjú közé kerülhet. Talán a 
tartozás tette, vagy csak az, hogy őszintén megkedvelte Dzsocsit, de hát mindig 
is a hirtelen elhatározások embere volt. Előrántott egy kést; megvágta a 
tenyerét, és kinyújtotta. 


Dzsocsi csak nézte, azután bólintott. Megismételte a mozdulatot, és a két 
ember kezet fogott. Ez nem kis dolog volt. Körülöttük elnémultak a harcosok. 

A távolból két felderítő vágtatott feléjük. Megtört a pillanat varázsa, a két 
tábornok egyszerre fordult arra. Már a sebességből tudták, hogy a 
felderítőknek híreik vannak. Dzsebe azonnal félretette távozási terveit, előbb 
meg akarta várni, mit mondanak. 

Dzsocsi emberei voltak, Dzsebe állt és figyelt. 

- Ellenség a láthatáron, uram. Harmincmérföldnyire délre van, és 
nyugatnak tart. 

- Hányan vannak? - Dzsebe nem bírta megállni, hogy bele ne szóljon. 
Dzsocsi bólintással jelezte a felderítőnek, hogy válaszolhat. 

- Nem tudtam összeszámolni a lovakat és az embereket, uram. Többen 
vannak, mint a kán harcosai, talán kétszer annyian is. Aranypáncélos 
fenevadakon utaznak, de akkorákon, amekkorákat még sose láttam. 

- A sah hadba szállt! - mondta Dzsocsi elégedetten. - Vas Lovam megnézi 
őket. A te Medvebőröseid velünk tartanak? 

- Egyáltalán nem tetszik a , Medvebőrös!" - felelte Dzsebe. 

- Pedig jó név, de ezt megbeszélhetjük menet közben is - felelte Dzsocsi. 
Füttyentett a lováért és az íjáért. 


TIZEDIK FEJEZET 


Noha gyorsan haladtak a hegyi ösvényeken, amelyeket Dzsocsi jól ismert, a 
nap nagyobbik része eltelt, mire a tümenek megérkeztek oda, ahonnan a 
felderítők megpillantották a sah hadát. Hegyvidéken előfordul, hogy két 
sereget csak egy völgy választ el, mégsem veszik észre egymást. Ám ha a 
felderítők becslése helyes, egy ekkora hadat képtelenség eldugni. Késő délután 
a tábornokok már olyan közel jártak, hogy látták a felvert vörös port. Dzsebe 
és Dzsocsi megkeresték egymást, hogy megbeszéljék, miként közelítsenek a 
sah seregéhez. Idősebb embereknek talán kínos lett volna eldönteni, ki menjen 
oda a másikhoz. Dzsocsi a kán fia volt, Dzsebe viszont hét évvel tapasztaltabb. 
De mivel a vágás még ott vöröslött a tenyerükön, egyik sem csinált ügyet a 
dologból. Középre lovagoltak mindketten, hogy ott vitassák meg, mit is 
terveznek, és miként figyeljék meg az ellenséget. 


Dzsebe elveszítette reggeli jókedvét, épp csak biccentett Dzsocsinak, 
miközben egymás mellett ügettek a húszezer harcos élén. Emberként kedvelte 
a kán fiát, de tábornokként nem ismerte, és máris motoszkált benne a 
bosszúság, amiért meg kell tűrnie egy másik csapatot is a harcmezőn. 

A mongol hadak egy magas hágóban lovagoltak a poros út felé. Előttük 
világosabb lett, az út kiszélesedett. Egy gerinc felé irányították lovaikat, 
ahonnan leláthattak a mélyben elterülő síkságra. Dzsocsi legalább már 
felderítette a terepet. A por viharfelhőként gomolygott a távolban. Szárazon 
nyelt egyet, amikor arra gondolt, mekkora ellenséges erő kell egy ilyen 
porviharhoz. 

Végül a tábornokok megtorpantak, és mindketten fölemelték a karjukat, 
megállítva a mögöttük lovagoló harcosokat. Saját porfelhőjük lomha csápokkal 
csapkodott a meleg szellőben. Az ellenség tudhatta, hogy figyelik, de 
napvilágnál úgyis lehetetlen ekkora sereggel észrevétlennek maradni. 

Dzsocsi és Dzsebe komor szótlanságban nézték a hadat, amely tőlük alig 
mérföldnyire, zászlókat lobogtatva dübörgött nyugat felé. Mellette eltörpültek 
a kán tümenjei, még a gyalogosaik is többen voltak a mongoloknál, és hatalmas 
lovas csapatok haladtak a két szárnyon. A több mérföld szélességű völgy 
kicsinek tűnt ekkora tömeghez. 

Dzsocsi még ilyen távolról is látta, hogy fenyőerdő kitelne az égnek 
meredő lándzsákból. A nap rezes fénye vaspáncélokon ragyogott. Dzsebére 
nézett, hogy mit szól ehhez. A tábornok előredőlt a nyergében, és úgy bámult 
a messzeségbe, mint akit megigéztek. 

- Látod az íjakat?- - kérdezte hunyorogva. 

Dzsocsi nem látta, de bólintott. Bár itt lenne Szübötej is, hogy felmérje, 
mekkora erővel néznek szembe! 

Dzsebe úgy beszélt, mintha jelentést készítene. 

- Reflexíjak, mint a mieink. Jó pajzsaik is vannak, nagyobbak, mint a 
mieink. Mennyi teve! Még sosem láttam ennyit háborúban. Egyenetlen 
terepen gyorsabbak, mint a mi lovaink. Gondoskodnunk kell róla, hogy ne 
használhassák ki ezt az előnyüket. 

Volt valami Dzsebében, amitől Dzsocsi mindig felvidult. 

-Ne feledkezz meg azokról a hatalmas fenevadakról - mondta - 
amelyeknek szarvuk, vagy foguk, vagy micsodájuk van. Ezek is szokatlanok 
lesznek az embereinknek. 


- Elefántok - válaszolta Dzsebe. - Jelme mesélte, hogy látott ilyeneket a kor 
jó udvarban. Félelmetes állatok. - A sah seregének fekete szárnyai felé intett. 

- Szélre állítják a lovasságukat, hogy a közepet védjék. Ott kell keresnünk a 
tábornokaikat. - A hegygerincről láthatták a sah hosszan elnyúló hadának 
szerkezetét. Kisebb csoport lovas haladt középen, tökéletes sorokban. Dzsebe a 
fogait szívogatta, miközben gondolkodott. - Látod azokat a dobozokat az 
elefántokon?- A lovasok gyűrűjében? Azokban lesznek a rangidős tisztek. - 
Elhallgatott, füttyentett. - Ezek aztán jó lovasok! Nézd, hogy tartják az 
alakzatot! 

Dzsocsi lapos pillantást vetett rá. 

- Ijesztőek, mi ? 

Dzsebe kuncogott. 

- Ne ijedj meg, Dzsocsi! Itt vagyok én is! 

Dzsocsi felhorkant, noha tényleg félt. Még az apja seregét is elnyelné ez a 
sokaság, amelynek sötét soraiban sehol sem látott gyengeséget. 

Tudták, hogy lentről szinte azonnal észrevették őket, ahogy felbukkantak a 
gerincen. Lovasok vágtattak föl-alá a sah menetoszlopa mellett. A mongol 
tábornokok érdeklődve figyelték őket, igyekeztek mindent megtudni az 
ellenségről, amit csak lehetett. Sok mindent nem értettek. Noha Dzsebe már 
hallott az elefántokról, a valóságban ijesztő látványt nyújtottak az óriási 
állatok, ahogy fölébe magasodtak a lovasoknak. Irdatlan fejüket nemcsak a 
villogó fém, de a csont páncélja is védte. Ha ezekkel támadnak, ugyan mivel 
lehet megállítani őket? 

Dzsebe éppen megfordult, hogy felhívja Dzsocsi figyelmét egy részletre, 
amikor a menetoszlopból kivált egy hatalmas arab lovas csapat, és felsorakozott 
a kavargó porban. Kürtök parancsoltak megálljt a sereg többi részének, és 
ekkor is látszott, milyen fegyelmezettek a sah emberei. Dzsebe és Dzsocsi sötét 
sejtelmekkel néztek össze. 

- Ezek megtámadnak minket! - mondta Dzsebe. - Neked vissza kell 
vonulnod, Dzsocsi. Vidd meg a hírt apádnak. Minden, amit itt láttunk, hasznos 
lehet a jövőben. 

.Dzsocsi megrázta a fejét. Az apjának nem tetszene, ha egyszerűen távozna. 
Az információkat egyetlen hírnök is elviheti, ők pedig nem azért jöttek a sah 
országába, hogy meghátráljanak a seregei elől. 


Belenyilallt a neheztelés, hogy Dzsebe is itt van. Sokáig tartott, míg odáig 
jutott, hogy a saját harcosait vezesse, és nem volt kedve meghátrálni egy 
idősebb főtiszt elől. 

- Legalább magaslaton vagyunk - mondta. Jól emlékezett, hogyan támadtak 
hegynek fölfelé az orosz lovagok, és tapasztalta, mennyit ér egy ilyen előny. A 
távolban az arab lovasság gyors ügetésbe lendült. Dzsocsi megriadt. Nem 
vezetheti neki tümenjét az ellenséges lovasoknak. A legkönnyebb az életeket 
pocsékolni. Fontolgatta, hogy harcban vonul vissza, és így visszaveti az 
arabokat a síkságra. Az emberei olyan felkészültek, amilyenek csak a 
mongolok lehetnek, de nem tudta, hogy csin katonái nem maradnak-e le, ami 
a vesztüket okozná. 

Dzsebe szerencsére nem látott bele Dzsocsi viharzó gondolataiba. 

- Egyenesen nekünk kell rontaniuk, mivel a sahjuk figyeli őket. Nem tudják, 
hogy hány emberünk van a gerinc mögött. Azt hiszem, őket ugyanúgy 
meglepte, hogy itt találkozunk, ennyire messze Otrartól és a kántól. Oldalba 
tudod kapni őket?- 

Dzsocsi a messzeségbe nézett, mielőtt bólintott. Dzsebe úgy mosolygott, 
mintha birkózásról vagy egy fogadásról diskurálnának. 

- Akkor hát ez lesz a terv. Várok, amíg kifárasztják magukat a kaptatón 
fölfelé, aztán hegyomlásként zúdulok a fejükre. Te közben oldalról támadsz, és 
éket vágsz a sereg közepébe. Azt hiszem, hasznát fogod venni a lándzsáidnak. 

Dzsocsi lenézett a meredélyen, 

- Kár, hogy nincsenek szikláink, amelyeket rájuk guríthatnánk - mondta. 

Dzsebe elismerően bólintott, 

- Kiváló ötlet! A második feleségemet is odaadnám néhány olajos fazékért, 
hogy azokat is leguríthassuk, de majd meglátom, mit találunk. 

Egy pillanatig mindketten érzékelték a feszültséget a másikban. 
Összenéztek, és a tekintetük egyáltalán nem volt olyan gondtalan, mint a 
hangjuk. 

- Nem bírunk el velük, ha olyan jók, mint amilyenek a fegyvereik és a 
páncéljuk - mondta Dzsocsi. -Én oldalba támadom őket, de azután 
visszavonulok, és hagyom, hogy engem üldözve elszakadjanak a derékhadtól. 

- Szübötej hangját hallom ? - kérdezte Dzsebe, 

Dzsocsi nem mosolygott, 


- Ez az én hangom, tábornok. Addig futtatom őket, amíg kifáradnak, és 
messze eltávolodnak az erősítéstől. 

Dzsebe meghajtotta a fejét a kán fia előtt. Nem tette szóvá, hogy Dzsocsi 
tümenjének csaknem a fele csin katonákból áll. Noha kemény mongol pónikon 
lovagoltak, hiányzott belőlük azoknak az embereknek a kitartása, akik szinte 
nyeregben születtek. 

- Sok szerencsét tábornok - mondta, miközben elfordult a lovával. 

Dzsocsi nem válaszolt, mert máris parancsokat osztogatott. A tízezer ember 
gyorsan összegyűlt a gerinc mögött, és keletnek indult, hogy megkerülje a 
meredek lejtőt. Nem volt könnyű a laza törmelékben vágtázni, és Dzsebe 
igazán nem tudta, melyiküknek jutott a nehezebb feladat. 


Kalifa al-Najhan nyugtalankodott, miközben fölfelé lovagolt a lejtőn. 
Remek heréltje máris lihegett a melegben és a porban. Kalifa ezekben a 
hegyekben nőtt fel, ismerte azt a gerincet, amelyet támadtak. A sah kiadta a 
parancsot, ő pedig habozás nélkül alakzatba állította embereit, de agyomrában 
követ érzett. Az első döbbenet után, hogy mongol felderítőket látnak sok száz 
mérföldre onnan, ahol lenniük kellene, Mohamed sah olyan dühbe lovallta 
magát, ami napokig, sőt hetekig is eltarthatott nála. Nem ez volt a megfelelő 
idő, amikor Kalifa al-Najhan javasolhatta volna, hogy várjanak, amíg 
kedvezőbb terepre érnek. 

Hajszolta a lovát a nehéz kaptatón. Felnézett a hegygerincre, amely nagyon 
távolinak rémlett a magasban. Talán csak a felderítők tábora van ott. Mire 
odaérnek, a mongolok talán már el is nyargaltak, és akkor legalább a sah is 
elégedett lehet. Senki sem érti, hogy ezek a vad mongolok miként tudták 
térdre kényszeríteni a csin császárt, és a sahnak gyors győzelmek kellettek 
ahhoz, hogy megnyugtassa törzsfőnökeit. 

Kalifa lovaglás közben kirázta ezeket a gondolatokat a fejéből. Szemét 
csípte a verejték. A nyár mostanáig enyhe volt, de azért kemény munka 
fölkapaszkodni a gerincre. Bízott a körülötte lovagló emberekben, akik közül 
sokan a saját törzse sivatagi harcosai voltak. A sah semmit nem sajnált tőlük, 
amikor fölszerelte őket a háborúra, és noha az új páncélok és pajzsok nehezek 
voltak, Kalifa úgy érezte, növelik az önbizalmukat. Válogatott emberekkel 


harcolt: elsők voltak a csatában, áttörtek falakon, seregeken. Íja a combját 
verdeste, ám ilyen lejtőn fölfelé lovagolva úgysem tudnának nyilazni. Újra 
eszébe jutott, hogy a sah figyeli, és újra kiverte a fejéből az elgyengítő 
gondolatokat. Vagy győznek, vagy meghalnak. Ahogy Allah akarja. 

A lejtő legmeredekebb pontján tudta, hogy már nincs visszaút. A lovak 
törtettek tovább, de a talaj még puhább volt, mint emlékezett, a haladás 
kínosan lelassult. Kalifa védtelennek érezte magát, és megbékült Istennel, 
miközben kihúzta handzsárját, amely sok éve szolgálta. Bal kezével fölemelte 
pajzsát, lovát csak a lábával irányította. Sok emberéhez hasonlóan titokban 
lenézte a kengyelt, amely csak lelassítja a harcost, ha gyorsan kell leszállni a 
lóról. Ilyen lejtőn mégis hasznos, amikor mindkét kézzel a fegyvereket kell 
fognia. Gyorsan kitapintotta a csizmaszárában a tőre bőrtokját, azután 
belehajolt a meleg szélbe, amely a gerinc felől érkezett. 

Békeidőben és a civilizációban nincs hely az olyan henteseknek, mint ő, de 
azért szükség van rájuk, és mindig is szükség lesz, ha az ékes városokat és a 
zöld parkokat veszély fenyegeti. Kalifa al-Najhant két gyilkosság vádjától 
mentette meg a sereg, ahol más nevet vett föl. Ehhez értett a legjobban. Olykor 
megfizették, máskor vadásztak rá, attól függően, hogyan és mikor gyakorolta, 
amihez értett. Legjobban azt szerette, ha az embereivel belegázolhatott az 
ellenségbe. A sah figyeli, és ha véres lesz a kardjuk, akkor jutalmul nő és arany 
jut a parancsnokoknak. 

- Tartsd a vonalat, Ali, vagy megkorbácsoltatlak! - ordította. A por még 
mindig gomolyog a gerinc fölött, tehát az ellenség nem menekült el. Alig látott 
valamit a portól, amit a saját emberei vertek föl, de tudta, merre van a cél, és a 
lova még bírta az iramot. 

Fölötte hirtelen megnőttek a sziklák, átlökték őket a gerincen! Kalifa 
figyelmeztetően kiáltott, de ezenkívül semmit nem tehetett. Riadtan bámulta, 
ahogy a hatalmas kőtömbök lefelé pattognak, émelyítő roppanásokkal gázolva 
le embert és lovat. Felordított, mert az egyik olyan közel húzott el mellette, 
hogy megcsapta a szele. A kő mintha életre kelt volna: ugrott egyet, és 
hatalmas reccsenéssel összezúzta a  Kalifa mögötti lovast. Amennyire 
megfigyelhette, csak hat szikla kaszált bele az embereibe, de mindegyik számos 
életet követelt, és a nyomukban páncéldarabok és embermaradványok 
terítették be a földet. Mivel zárt sorokban lovagoltak, nem volt annyi helyük, 
hogy kitérjenek. 


Azok, akik még mindig felfelé küzdötték magukat a meredélyen, rekedt 
éljenzésben törtek ki, amikor nem jött több szikla. A gerinc alig négyszáz 
lépésnyire volt. Kalifa al-Najhan megsarkantyúzta a lovát, alig várta, hogy 
bosszút álljon azokon, akik megölték az embereit. Meglátta az íjászok sötét 
sorát. Ösztönszerűen fölemelte a pajzsát, és lebukott a pereme alá. Olyan közel 
volt, hogy hallotta a különös nyelven kiáltott parancsokat. Összeszorította a 
fogát. A sah negyvenezer embert küldött föl az emelkedőn. Nincs olyan erő, 
amely többre lenne képes, mint hogy ritkítja soraikat, mielőtt ők rátámadnak 
és megölik. 

Lefelé a mongol íjászok a szokottnál messzebbre tudtak lőni. Kalifa behúzta 
a nyakát, amikor a nyilak kopogni kezdtek a pajzsán. Egyszer emelte föl a fejét, 
de azonnal vissza is kapta, mert eltalálták a turbánját, amely elferdülve 
billegett a fején. Hogy be ne akadjon valamibe, hosszú haja egy részével együtt 
levágta, és a turbán lekarikázott mögötte a hegyoldalon. 

A pajzsok eleinte megvédték a támadókat, de az utolsó száz lépésnél a 
levegő megtelt süvítő nyilakkal, és tömegével hullottak az emberek. Al-Najhan 
pajzsa fából készült, szárított vízilóbőrrel vonták be - ez volt a legkönnyebb és 
legjobb a sah fegyvertárában. Kitartott, noha Kalifa karizmait annyira 
megviselték a becsapódások, hogy a végén már alig tudta tartani a pajzsot. Lova 
váratlanul megrázkódott, és haldokolva rogyott össze. 

Kalifa leugrott volna, de beleakadt a kengyelbe, és a jobb lába egy rémítő 
pillanatra beszorult a haldokló állat alá. Ekkor rázuhant a heréltjére egy másik 
ló, és a rázkódástól kiszabadult a lába, hála legyen Allahnak a segítségért! 
Föltápászkodott a homokos földön, kiköpte a vért, és veszett haraggal nézett 
körül. 

Az íjászok leterítették az egész első sort, amely viszont halomra döntötte a 
másodikat. Az emberek üvöltve cibálták a kezükbe-lábukba fúródott 
nyílvesszőket. Mások összeestek, és nem mozdultak többé. Kalifa al-Najhan 
parancsokat ordított, a hátsó vonalakban a katonák leszálltak a nyeregből, 
hogy keresztülvezessék lovaikat az összeroncsolt halottakon. A távolság tovább 
csökkent, Kalifa fölemelte kardját, és a fölöttük várakozó ellenségre mutatott. 
Alig százlépésnyire vannak, mindjárt kitöltheti rajtuk a bosszúvágyát! Gyalog 
gyorsabban haladt, noha a laza talaj miatt minden lépés nagy erőfeszítésébe 
került. Kapaszkodott, magasra emelte a kardját, alig várta az első csapást. A sah 
figyeli. Kalifa szinte érezte az öregember tekintetét a hátában. 


A mongolok átlendültek a gerincen, és lezúdultak a meredek lejtőn. Lovaik 
csúszkáltak, mellső lábaikat mereven kinyújtva, a hátsókat behúzva igyekeztek 
megőrizni az egyensúlyukat. A sivatagi lovasok megfeszülő idegekkel várták a 
közelharcot, ám Kalifa al-Najhan megdöbbenésére újabb nyílzápor terítette le 
őket, mielőtt a két erő összecsapott. Nem értette, hogy képesek a mongolok 
még nyilazni is, miközben egy ilyen lejtőn kell irányítaniuk a lovaikat. A 
nyílfelleg elsöpörte az embereit. Százával haltak meg gyalog vagy a lovaikat 
vezetve, és ez alkalommal a nyilakat követte a mongolok első vonala. Hallotta 
üvöltésüket, mely addig erősödött, míg úgy rémlett, azt veri vissza az összes 
hegy. 

A mongol lovasok úgy jöttek, akár az árhullám, egyedül a súlyukkal 
összetörtek mindent, ami az útjukba került. Kalifa két lótetem mögül figyelte 
hűdötten, hogy elrobog mellette a lándzsásokból álló ék, és egyre mélyebbre 
fúrja magát a fölfelé kapaszkodó sorokba. 

Egyszerűen nem akartak elfogyni. Kalifa al-Najhan életben maradt, de nem 
mehetett tovább. Az utat elzárták a mongol lovasok ezrei, akik a térdükkel 
irányították  hátasaikat, miközben mindenbe nyilat eresztettek, ami 
megmozdult. Hosszú lándzsa döfött az oldalába, úgy hasította szét páncéljának 
acélgyűrűit, mintha papírból lennének. Tagolatlan ordítással összeesett, és 
ekkor meglátott egy második sereget, amint rézsútosan átvág a lejtőn. 

Dzsocsi emberei jóval Dzsebe támadó éke alatt kapták oldalba az arab 
lovasokat. Nyilakkal kilyuggatták a sorokat, azután lándzsával és karddal 
kaszabolták őket. Kalifa fölállt, hogy jobban lásson. Félelem és epe marta a 
torkát. Fedetlen feje fölött még mindig fütyültek a nyilak, de ő meg sem 
rezzent. Látta, hogy a két csapat középen találkozik, és az egyesített erő tovább 
löki vissza az ő embereit, akik már csaknem visszaszorultak a völgybe. Hullák 
borították a lejtőt, mögöttük pánikba esett, gazdátlan lovak rohangáltak 
eszeveszetten, kilökve a nyeregből a még ép harcosokat. 

A gerincről induló mongol roham elhaladt Al-Najhan mellett. Észrevett 
egy lovat, amelynek a gyeplője egy halott kezében maradt. Odafutott, mit sem 
törődve az oldalába hasító fájdalommal, felugrott rá, káromkodva eldobta a 
pajzsát, mert akadályozták a belefúródott nyilak. A levegő sűrű volt a portól és 
haldokló testvéreinek jajkiáltásaitól, de volt egy lova meg egy kardja, és neki 
sosem kellett több. Talán harmincezer sivatagi ember élt még: lent harcoltak a 
mélyben, hogy feltartóztassák a kettős rohamot. Láthatta, hogy a mongolok a 


teljes haderejüket bedobták a küzdelembe, és kiabálni kezdett, miközben vadul 
vágtatott lefelé az embereihez. Fel lehet tartóztatni őket! Meg lehet törni őket! 


Ahogy odaért harcosaihoz, parancsokat üvöltött a legközelebbi tiszteknek. 
Alakulni kezdett a tömör négyszög, amelyet pajzsok vettek körül. A mongolok 
nekivetették magukat, és sorra meghaltak törzsének kardjaitól. Kalifának olyan 

volt a csata, akár egy élőlény, és tudta, hogy még mindig győzelemmé 
változtathatja a vereséget. Miközben a mongolok szüntelenül támadták őket, 
embereivel rendben visszavonult a sík talajra. Eltávolította a mongolokat a 
lejtőről, amit olyan eredményesen használtak ki, és mihelyt szilárd földet 
érzett a lova alatt, rohamot vezényelt, a Próféta szavaival bátorítva embereit: 
;Megöletnek, vagy keresztre feszíttetnek, vagy egymással ellentétesen a kezük 
és a lábuk levágatik, vagy elűzetnek erről a földről. Ez lesz az evilágon az ő 
szégyenük, a túlvilágon pedig ráadásul óriási büntetés lesz az ő osztályrészük!" 


Emberei törzsökös, vérbeli arabok voltak. Megértették, mit mond, és újult 
harci dühvel rontottak rá az ellenségre. A sah is megmozdult végre, friss 
katonák rohantak elő, és négyszög alakzatot vettek fel a mongolok közelében. 
A sorok egyesültek, mennydörgő kiáltás szállt az égnek, midőn visszavetették 
az ellenséget, amely kétségbeesetten védekezett, mert már több oldalról is 
támadták. A sah katonáinak kitartóan menetelő vonala széthúzódott, hogy 
bekerítse a mongolokat. 

Azok meginogtak, hátráltak. Kalifa al-Najhan áttört a lovával az első soron. 
Egy fiatal harcos rátámadt, Kalifa lendületből lecsapta a fejét, miközben 
elvágtatott mellette. A sah lovasai előrenyomultak, véres volt a kardjuk. A 
fegyelem  összetartotta őket. Kalifa büszke volt rájuk. Ugyanakkor 
bizonytalanságot érzett a támadó lovasokban. Soraik váratlanul megtörtek, és 
futásnak eredtek, hátat fordítottak a közeledő gyalogosoknak. 

Kalifa  előreparancsolta a  lándzsásokat. Elégedetten nézte, ahogy 
megrohanják a menekülőket, és többet kivetnek a nyeregből. 

- A Próféta nevében, testvérek! - bömbölte. - Tapossátok el ezeket a 
kutyákat! 

A mongolok szélsebesen keresztülszáguldottak a síkságon. Kalifa fölemelte, 
majd leengedte a kezét, mire az arab lovasok megsarkantyúzták hátasaikat, 
hogy üldözőbe vegyék őket. El kell majd nyargalniuk a sah seregének 


oldalszárnya mellett. Kalifa al-Najhan remélte, hogy az ádáz öregember 
meglátja, és hálás lesz neki. Vágta közben hátrapillantott a gerinc alatti 
meredélyre. Fekete volt a halottaktól, és ez új erővel töltötte el. Ezek az 
emberek betörtek az országába, ő pedig tűzzel-vassal írtja őket. 


TIZENEGYEDIK FEJEZET 


Kezdetben kelet felé vágtáztak a völgyben a tümenek és az üldözőik, azután 
lelassítottak, ügetésben fogyasztották a mérföldeket. Mielőtt a nap 
lenyugodott, Kalifa al-Najhan emberei háromszor próbálták csökkenteni a 
távolságot, de az ellenség hátrafordult a nyeregben, és nyilaival hátrálásra 
kényszerítette őket. A mongoloktól eltérően az arabok teljes vágtában nem 
tudtak nyilazni. Noha lovaik rövid távon gyorsabbak voltak, bele kellett 
törődniük a hosszú üldözésbe. Mire a nap megérintette mögöttük a látóhatárt, 
legalább tucat mérföld választotta el őket a sah seregétől. A mongol harcosok 
komor összpontosítással lovagoltak, tudták, hogy aki lemarad, meghal. 

Dzsocsi és Dzsebe megkeresték egymást valahol a sereg közepe táján. Nem 
tudták, hány embert veszítettek a gerinc alatti lejtőn. Az arabok a vége felé jól 
harcoltak, ettől függetlenül mindkét tábornok elégedett volt az eredménnyel. 
Dzsingisznek ismernie kell az ellenség erőit és gyengeségeit. Amit most 
megtudtak, az életfontosságú lehet a kán számára az elkövetkező napokban. De 
ahhoz túl kell élniük a makacs üldözést. És könnyebb üldözni, mint 
menekülni. A sasokhoz és a farkasokhoz hasonlóan az embernek is elöl van a 
szeme. Aki üldöz, annak megerősödik a lelke, viszont az ellenség szüntelen 
lódobogása kikezdi a tümenek önbizalmát. Mégsem inogtak meg. 

Dzsebe hátranézett a lovasok sokaságára. Talán harminc ezren üldözték 
őket, és nem tudta, mennyire jó katonák. Ő és 

Dzsocsi annyi halottat hagytak maguk mögött a lejtőkön, hogy a düh sokáig 
a nyomukban fogja tartani az arabokat. Most nem engedik el őket. Dzsebe 
elismerte, hogy az arabok kiváló lovasok. Megmutatták, milyen fegyelmezettek 
és bátrak. Ezzel szemben a tümenek nem mutathattak föl mást, mint a sztoikus 
kitartást, amire a pusztai brutális telek tanították őket. Nem fognak kudarcot 
vallani, akkor sem, ha a világ végéig kell futniuk. 


Visszatekintett a lenyugvó napra. Már csak egy arany vonal volt, amely 
vonagló árnyakat dobott az emberek elé. Észbe kapott, hogy nem válaszolt 
Dzsocsi kérdésére. Vállat vont. 

- Elég elszántnak tűnnek, és rövid távon gyorsabbak. Ha én lennék a 
parancsnokuk, várnék, amíg teljesen besötétedik, azután jönnék közelebb, 
amikor már nem látunk annyira, hogy visszaverhessük őket. 

Dzsocsi körültekintően lovagolt, takarékoskodott az erejével. A bal karja 
fájt, a lába merev volt, a régi sebek tűkkel szurkálták a feszülő combizmokat. 
Még így is uralkodnia kellett magán, hogy ne mutassa, mennyire büszke a 
gerincen végrehajtott hadmozdulatra. Az ő oldaltámadása törte meg az arab 
katonákat, de Dzsebe ezt bezzeg nem hozta szóba. 

- Akkor hát sötétedés után még egy mérföldet kell nyargalnunk, így eléggé 
eltávolodunk tőlük ahhoz, hogy ne csökkenthessék könnyen a távolságot. 

Dzsebe összeborzongott a gondolatra, hogy teljes sebességgel kell 
száguldaniuk az ismeretlen terepen. A legnagyobb félelme az volt, hátha az 
arabok tudják, hogy a völgy hirtelen ér véget. Esetleg egy szakadék 
zsákutcájában. A tümenek talán a vesztükbe rohannak. Dzsocsi erőltette a 
szemét, hogy lás- són valamit, de a csúcsoknak egyik oldalon sem akart vége 
lenni. Aztán abbahagyta a gondolkozást, mert belenyilallt a gyomrába az 
éhség. Elővett a ruhája alól egy darab szárított birkahúst. Gyanakodva sandított 
az utolsó fénysugárban a girbegurba fekete valamire, de azért tört egy keveset, 
és rágni kezdte, majd odanyújtotta Dzsebének. A tábornok szó nélkül elfogadta 
az ajándékot, tépett belőle, visszaadta. Reggel óta nem ettek semmit, 
farkaséhesek voltak. 

- Amikor az apám a hsziahsziákkal harcolt - mondta tele szájjal Dzsocsi -, a 
király összekötözött vasszögekkel lassította le a támadókat. 

- Most hasznukat vennénk - bólintott Dzsebe, - Ha minden emberünk 
hozott volna csak egypárat, felszórhatnánk az arabok útját, 

- Legközelebb, barátom - helyeselt Dzsocsi. - Ha lesz legközelebb. 

A nap lement, halványszürke derengés töltötte meg a völgyet, az árnyékok 
beleolvadtak a feketeségbe. Volt még egy kevés idejük, mielőtt feljön az 
újhold, amelynek fehér sarlója itt fordítva lebeg az égen. Dzsocsi és Dzsebe 
parancsokat osztogatott, amelyeket alig lehetett hallani a paták 
mennydörgésében, a lovak fokozatosan gyorsultak. Mindkét vezér a pusztai 
pónik szívósságában bízott. A felderítők általában száz mérföldet tesznek meg 


velük egyetlen nap alatt. Dzsocsi és Dzsebe arra számított, hogy kifárasztják 
ellenségeiket. Náluk a lovasok és a lovak is olyan kemények voltak, akár az 
öreg bőr. 

A két tábornok hallotta, hogy mögöttük a leggyorsabb vágtába csapnak át 
az arab lovak, de addigra a mongoloknak sikerült tágítaniuk a rést, Dzsocsi 
parancsot küldött a hátsó soroknak, hogy mindenki lőjön ki három nyilat a 
sötétbe. Döntésének helyességét bizonyították a zuhanások hangjai és a 
csúcsok között visszaverődő ordítások. Az üldözők ismét lemaradtak, a 
tábornokok rövid vágtára lassítottak, készen rá, hogy szükség esetén bármelyik 
percben átváltsanak hosszú vágtára. A mongol lovak aznap már harcoltak és 
rohamoztak. A legtöbbje kifáradt és szenvedett a szomjúságtól, de lovasaik 
semmiképpen sem pihentethették őket. 

- Láttad a sah zászlóit?- kérdezte Dzsocsi. 

Dzsebe bólintott, és a rengeteg félholdra gondolt az arab sorokban. Az 
újhold fontos lehet ellenségeiknek, talán azért, mert a szent hónapjuk kezdetét 
és végét mutatja. Remélhetőleg nem a jó szerencsét jelenti üldözőiknek. 

Az új hold ezüstösen ragyogott a völgyön végigzúduló seregek fölött. 
Némelyik mongol harcos arra használta föl a sápadt fényt, hogy megeresszen 
pár nyilat, amíg Dzsocsi parancsot nem adott, hogy takarékoskodjanak a 
vesszőkkel Sötétben túl nehéz megölni egy pajzsos embert, és nekik minden 
nyílvesszőre szükségük volt. 


Kalifa dühödt némaságban lovagolt emberei élén. Még sosem próbálkozott 
ilyen holdfényes üldözéssel, és nem szabadulhatott a kínzó érzéstől, hogy 
megfosztotta lovasságától a sahot ezen az ellenséges területen. Máskor is 
üldözött menekülő ellenséget, de csak egy kurta, szilaj pillanatig azután, hogy 
az ellenség megfutamodott, és a harcosai vígan csapkodhatták le a menekülők 
fejét, vagy addig lövöldöztek, amíg nyíl volt a tegezükben, Jólesően gondolt az 
ilyen pillanatokra, amelyekben közel járt a halálhoz. 

De ez valami más volt. Nem értette a menekülő mongol tábornokokat. 
Harcosaik alakzatban lovagoltak, és meghiúsítottak minden kísérletet, ha utol 
akarták érni őket. Ezeknek nincsenek idegeik? Nem eszeveszett pánikban 


futnak. Inkább mintha takarékoskodnának lovaik erejével. Mindig csak 
annyival haladtak előttük, hogy ne lehessen nyíllal elérni őket. 

Kalifa a fogát csikorgatta dühében. Sebesült oldala lüktetett. A sah azt a 
völgyet választotta, amelyikben a legrövidebb út vezet Otrarba. Ez a hasadék a 
hegyekben több mint száz mérföld hosszú volt, és egy nagy síkságba torkollott 
Kalifa  szülőhelyének közelében. Minden mérföld messzebb vitte a 
derékhadtól. Eszébe jutott, hogy vajon a mongolok nem szándékosan csalják-e 
maguk utáni- Mégsem bírta lefékezni a lovát és abbahagyni az üldözést. A vére 
bosszúért kiáltott. 

Fölkelt a hold, ami némi könnyebbséget jelentett. Kalifa al- Najhan azzal 
töltötte az órákat, hogy kiszámolta, milyen szögben áll a vörös Merreikh 
bolygó és a Hold a keleti látóhatárhoz képest. Nem tudta, hogy az eredmény 
jót ígér-e vagy rosszat, és nem elégítette ki a szellemi játék. Csak nem 
rajtaütést terveznek a mongolok, ilyen távol a csatatértől? Ez lehetetlen! A 
hold magasabbra kúszott, belefúrta a pillantását a homályba, hátha meglátja, 
amint a mongolok jeleznek egy rejtőzködő erőnek. 

De csak a hátukat látta. Úgy lovagoltak, mintha nem üldözné őket egy 
seregre való felbőszült ember, akik a halálukat kívánják. A sötét völgyben 
könnyű volt ellenségnek képzelni minden árnyékot. Al-Najhant akkor is 
fűtötte a harag, amikor csípős hidegre fordult az idő. Egyetlen kortyot ivott a 
vizes tömlőből, és ingerülten megrázta. Már induláskor sem volt tele, és csak 
egy kevés maradt. Érezte, hogy az emberei nézik, várják a parancsot, de nem 
volt mit mondani. Nem fog odaállni a sah elé azzal, hogy az ellenség 
elmenekült. Ezt nem teheti, 


Dzsebe és Dzsocsi majdnem az egész éjszakát végigbeszélgették. Minden, 
nyeregben töltött óra növelte egymás iránt érzett tiszteletüket. Körülöttük 
felváltva szundikáltak az emberek, miközben lovukat valamelyik barátjuk 
vezette a szárnál fogva, nehogy elcsángjon az állat a sorok között. A 
pásztoroknál teljesen megszokott dolog a nyeregben aludni, noha általában 
csak léptető lovon. Senki sem esett le most sem, bár a fejük igencsak billegett. 
A tümenek lassítottak, amikor a hold ereszkedni kezdett. Az üldöző had 
azonnal vágtába ugratta a lovait, és megint csökkentette a távolságot. Négyszer 


kellett a mongoloknak vágtázniuk, mielőtt ismét lassítottak, de mire közeledett 
a hajnal, már mindkét sereg csak kocogott a tajtékos, lihegő lovakon. 

Ahogy szürkülni kezdett az ég, Dzsocsi megbökte Dzsebét. A hold csak egy 
halvány szilánk volt a hegyek fölött, kezdődött az új nap. Számíthattak az 
újabb rohamra. Körülöttük az emberek fáradtan dörgölték a szemüket. Úgy 
rémlett, sose ér véget ez az éjszaka, pedig egy szempillantás alatt elröppent. 
Noha az ellenség a hátukban volt, sajátságosán békés hangulatban osztották 
meg egymással az utolsó falat szárított húst, és addig adták kézről kézre a 
tömlőket, míg el nem fogyott az állott, meleg víz. 

Dzsebe teste sajgott, a szája kiszáradt, és mintha minden ízületében por 
csikorgott volna. Fájt a dereka, és csak ámult ezen az ellenségen. Mikor 
erősödött a fény, látta, hogy az arab lovak kimerültek. Üldözőik imbolyogtak a 
nyeregben, de nem estek le, és azt sem engedték, hogy a tümenek túlságosan 
eltávolodjanak. 

Dzsocsi büszke volt a csinekre, akik a népével lovagoltak. Mindenkinél 
többet szenvedtek, olyan sokan maradtak le, hogy ők alkották a tümenek 
hátvédjét. Mégis kitartottak. Alig fél mérföld választotta el a két sereget, és ez 
nem változott az éjszaka legsötétebb órái óta. 


Ahogy teljes pompájában fölkelt a nap, Kalifa al-Najhan parancsokat adott 
a tisztjeinek. Az éjszaka sokat szenvedtek a hidegtől és a kimerültségtől. Már 
látszott a völgy vége. Több mint száz mérföldet lovagoltak egyetlen éjszaka 
alatt. Amikor fiatal volt, csak nevetett a hasonló kihívásokon, de negyvenéves 
korára a térde és a bokája nyilallt a ló minden lépésétől. Fáradtak voltak az 
emberek is, de még mindig megvolt bennük a sivatagi arabok komor 
elszántsága. Fölkapták a fejüket, amikor megérkezett a parancs, hogy ismét 
csökkentsék a két sereg közti távolságot. Az utolsó próbálkozással bizonyosan 
rákényszerítik a mongolokat a csatára! 

Nem ugratták hirtelen vágtába a lovaikat, nehogy elriasszák az ellenséget. 
Kalifa lassan fokozta lihegő lovának sebességét, és alig négyszáz lépésnyire 
voltak, mire a mongolok észbe kaptak. Ekkor fölemelte a kezét, és portól 
száraz torokkal rohamot vezényelt. 


Emberei megsarkantyúzták a kimerült lovakat, melyek egyenetlen vágtába 
ugrottak. Kalifa hallotta, hogy egy ló fölnyerít, aztán összerogy, ledobva 
lovasát. Nem látta, mi történt, mert közben kétszáz lépésre közelítette meg az 
ellenséget, és kihúzott a hátán hordott tegezből egy hosszú, fekete nyílvesszőt. 

A mongolok észrevették a fenyegetést, és vágta közben hátrafordulva 
nyílzáporral válaszoltak. Még most is rémítő pontossággal céloztak. Al-Najhan 
látta, hogy mindenfelé hullnak az emberek meg a lovak, a többiek pedig 
letapossák őket. Tehetetlen dühében vicsorogva húzta az arcáig a nyílvessző 
tollát. A lova sántikálni kezdett, a mongoloknak pedig most is sikerült 
növelniük előnyüket. Elengedte a nyílvesszőt, és diadalmasan kurjantott, 
amikor a vessző beleállt egy ellenséges katona hátába, és lelökte a lóról. 
Tucatnyian követték példáját. Az arab lovak átgázoltak a porban fetrengő 
sebesülteken, péppé zúzták a csontjaikat. 

Kalifa rekedten ráordított az embereire, de hiába. Abból, ahogy a 
nyeregben dülöngéltek, ő is láthatta, hogy kimerültek. Sok ló lesántult az 
éjszaka. Lassan lemaradoztak, lovasaik hasztalanul verték őket korbáccsal vagy 
a kardjuk hüvelyével. 

Fontolgatta, hogy megálljt parancsol, de túl nagy erőfeszítésbe került 
volna. Mindig az járt az eszében, hogy ki tud tartani még egy kicsit, csak addig, 
amíg a mongolok megölik a lovaikat és maguk is hullani kezdenek. A szeme 
fájt, kivörösödött a szúrós homoktól, amelyben egész éjjel lovagolt, és csak 
annyit látott, hogy az ellenség ismét megelőzi őket, már félmérföldnyire jár, 
vagy még messzebb. Itt meg is maradtak, ezt a távolságot egyik fél sem tudta 
növelni vagy csökkenteni, miközben fölöttük magasabbra kúszott az égen a 
nap. Kalifa al-Najhan visszatette az íjat a jobb lába mögötti bőrtartóba, és 
megveregette a lova nyakát. 

- Csak még egy kicsit bírd ki, te hős! - mormolta a vágtató állatnak. De sok 
ló tönkremegy majd ettől a megerőltetéstől! Úgy meghajtották őket, mint még 
soha életükben: meg fognak kehesedni. Újabb puffanást és kiáltást hallott. 
Valahol mögötte összerogyott egy ló. Tudta, hogy sokan így járnak majd, de a 
mongolok utolsó sorai továbbra is csábították őket. Félig lehunyta a szemét, 
hogy ne szálljon bele a fojtogató por. 


A tümenek rögtön jobb kedvre derültek, ahogy kiértek az árnyékos 
völgyből a síkságra, és elindultak a keleti földúton. Távoli falvakból szállt az 
égre a reggeli tüzek füstje. Valahol előttük voltak a sah városai, amelyek 
erősítést adhatnak az üldözőiknek. Dzsebének és Dzsocsinak fogalma sem volt, 
hány embert tud mozgósítani a sah. Lehet, hogy a városait kiürítette a háború 
miatt, de az is lehet, hogy jól megerősítette őket, épp az övékhez hasonló 
portyázók ellen. 

Az út széles volt, talán a hatalmas sereg taposta le, amely pár napja jött 
erre. A mongol oszlopok elkeskenyedtek, hogy a keményre döngölt sávban 
haladhassanak. Ötvenes sorokba rendeződtek, miután nagy porfelhőt verve 
kiszáguldottak a völgy torokból. A nap delelt, a hőség mindkét seregben 
letaglózta a lovakat és a lovasokat. Aki összerogyott, eltűnt a paták alatt. A 
mongolok izzadtak, és nem volt sem víz, sem só, hogy megtartsa az erejüket. 
Dzsebe és Dzsocsi egyre gyakrabban pillantottak hátra idegességükben, 

Az arab paripák különbek voltak minden lónál, amit eddig láttak 
háborúban, bizonyosan sokkal jobbak a csin vagy az orosz lovaknál. Ám ahogy 
a hőség elszívta az erejüket, az üldözők mind jobban lemaradtak. Végül Dzsebe 
parancsot adott, hogy lassítsanak. Nem akarta elveszteni az arabokat, vagy időt 
adni nekik, hogy megálljának, és összeszedjék magukat. Becslése szerint több 
mint százötven mérföld óta csalták maguk után a sah lovasait, ami 
megközelítette a legkeményebb mongol felderítők teljesítményét. A pónikról 
szakadt a habos tajték, bőrük fekete volt a verejtéktől, a nyereg friss sebeket 
dörzsölt a régi, elszarusodott hegek fölött. 

Valamikor a késő délutáni rekkenő hőségben feltűnt egy út menti erőd, 
amelynek a falán tátott szájjal álltak a katonák, aztán pedig kihívóan 
ordítoztak, ahogy a két tümen elhaladt mellettük. A mongolok nem 
válaszoltak. Mindenki bezárkózott a saját világába, ellenállva a hús 
gyengeségének. 

Dzsocsi végigszenvedte a forró órákat, mert a lovaglás feltörte a combját. 
De mire leszállt a következő este, a nyers hús is elzsibbadt, ami áldott 
megkönnyebbülést jelentett. A sebei nem fájtak, ám a bal karja legyengült, és a 
szokott sajgás olyan éles fájdalommá erősödött, mintha forró vasat nyomtak 
volna a bőréhez, miközben a szárat markolta. Addigra senki sem beszélgetett a 
mongol sorokban. A szájukat becsukták, ahogy tanulták, hogy bent tartsák a 
testükben a nedvességét. Az erejük végén jártak. Dzsocsi néha Dzsebére 


pillantott, várva, hogy a másik döntse el, mikor hagyhatják abba a lovaglást. 
Dzsebe mereven tartotta magát a nyeregben, szinte le sem vette a szemét a 
látóhatárról. Dzsocsi, ha ránézett, azt gondolta, hogy az ifjú tábornok akár 
odáig is ellovagolna. 

- Itt az idő, Dzsebe! - kiáltotta végül. 

A tábornok nehézkesen felmerült a bódulatból, motyogott valamit, és még 
a köpéshez is olyan gyenge volt, hogy a saját mellét köpte le. 

- Csin harcosaim még jobban lemaradtak - folytatta Dzsocsi. 

- Elveszíthetjük őket. Üldözőink hagyják növekedni a távolságot. 

Dzsebe hátrafordult a nyeregben, és megrándult, mert az izmai tiltakoztak. 
Az arabok csaknem egymérföldnyire lemaradtak. Az élen haladó állatok 
botladoztak. A tábornok bólintott. Fáradt mosoly futott végig az arcán. 
Azonnal magához tért. 

- Ilyen ütemben egy mérföld csak négyszáz szívverés - mondta. 

Dzsocsi bólintott. A hajnali órákat részben azzal töltötték, hogy a 
sebességet mérték: megjelöltek egy tájékozódási pontot, azután megfigyelték, 
mikor ér oda hozzá az arab lovasság. Dzsocsinak is, Dzsebének is könnyen 
ment a számolás. Egymás mulattatására és az idő múlatására felbecsülték a 
sebességet és a távolságot. 

- Akkor hát növeljük a sebességet - felelte Dzsocsi. Szó közben máris 
vágtába kényszerítette a lovát, és a tümenek konokul követték. Az ellenség 
kínos lassúsággal zsugorodott. A tábornokok kijelölték a tereptárgyat. Amikor 
hatszáz szívveréssel az utolsó mongol lovas után az első arab lovas is elhaladt a 
rózsaszín szikla mellett, a tábornokok összenéztek, és komoran bólintottak. 
Olyan messzire jutottak, mint a felderítők, még annál is messzebb. Minden 
ember fáradt volt, és elgyötört. Dzsocsi és Dzsebe kiküldték a parancsokat, 
hogy a harcosok készüljenek, és bár azok a végsőkig hajszolták magukat, 
Dzsocsi és Dzsebe látott valamit a karikás szemekben, ami büszkévé tette őket. 

Dzsocsi parancsot küldött a hátvédbe a csin katonák minghaan tisztjeinek. 
Most az egyik előrelovagolt a sorok között, hogy szóljon a tábornokkal. 

Olyan iszapsűrű por lepte be a csin katonát, hogy repedések keletkeztek a 
szeme és a szája körül. De Dzsocsi még Így is látta rajta, hogy dühös, 

- Uram, bizonyára félreértettem a parancsot, amelyet küldtél - károgta 
rekedten a tiszt. - Ha megfordulunk és szembenézünk az ellenséggel, az 
embereim az első sorba kerülnek. Biztos, hogy hátrébb akarsz vonni minket? 


Dzsocsi Dzsebére pillantott, de a mongol tábornok a látóhatárt bámulta. 

- Az embereid kimerültek, Sen Tu - mondta Dzsocsi. 

A tiszt ezt nem tagadhatta, mégis megrázta a fejét. 

- Eljöttünk . idáig. Az embereim  megszégyenülnek, ha a végén 
hátravezénylik őket a csatasorból. 

Dzsocsi látta a tisztben a lángoló büszkeséget. Megértette, hogy nem kellett 
volna kiadnia ezt a parancsot. Sok csin meg fog halni, de ők is az emberei, nem 
lett volna szabad azzal próbálkoznia, hogy megkímélje őket. 

- Jól van. Tiétek az első sor, amikor megállást vezénylek. A lándzsásokat is 
oda küldöm. Mutassátok meg, hogy méltók vagytok erre a tisztességre. 

A csin tiszt meghajolt a nyeregben, azután elindult visszafelé. Dzsocsi nem 
nézett még egyszer Dzsebére, bár az helyeslően bólintott. 

Eltartott egy ideig, amíg a parancsok végigfutottak a mongol lovasok 
között, de úgy hatottak a fáradt emberekre, mint egy korty ajrag. A harcosok 
kihúzták magukat a nyeregben, előkészítették nyilaikat, lándzsáikat és 
kardjaikat. Menet közben Dzsebe hátraküldte a lándzsásait. Annyi időre 
megálltak, amíg a lándzsások felvehették a hadállást az utóvédben. 

- Messzire jöttünk, Dzsocsi - szólalt meg Dzsebe. 

A kán fia bólintott. Az éjszakai lovaglás után úgy érezte, mintha egész 
életében ismerte volna Dzsebét. 

- Készen állsz, vénember? -kérdezte, és  fáradtsága ellenére is 
elvigyorodott. 

- Tényleg annak érzem magam, de készen állok - felelte Dzsebe. 

Mindketten fölemelték a bal karjukat, és köröztek az öklükkel. A mongol 
tümenek megálltak, a lihegő lovakat megfordították a közeledő ellenség felé. 

Dzsebe kihúzta a kardját, és rászögezte a poros arab lovasokra. 

- Azok ott fáradt emberek! - ordította. - Mutassuk meg nekik, hogy mi 
erősebbek vagyunk! 

A lova felhorkant, mintha dühös lenne. Vágtába ugrott, az oldala mozgott, 
akár a fújtató. A mongolok megtámadták az üldözőt. 


Kalifa al-Najhan valami bódulatfélében lovagolt, át- átcsúszva az ébrenlét 
határán. Olykor a Buhara melletti szőlőskertben találta magát, ahol először 


látta meg egy szüreten a feleségét. Bizonyos, hogy most is ott van, és ez a 
lovaglás csak egy gyötrelmes lázálom. 

Körülötte kiabálni kezdtek a szikkadt torkú emberek. Lassan fölemelte a 
fejét, pislogott. Látta, hogy a mongolok megálltak. Diadalmasan fújt egyet, és a 
levegő végigperzselte a torkát. Látta, hogy a hátsó sorok fölemelik lándzsáikat, 
és a két sereg közti távolság hirtelen csökkenni kezdett. Kalifának alig volt 
ereje szólni. Ordítani akart, de csak gyönge suttogás jött ki a száján. Mikor 
ürítette ki a kulacsát? Reggel? Nem emlékezett. Látta a közeledő sorokat, 
amelyben mintha csin arcok vigyorogtak volna. Még a pajzsát is alig bírta 
fölemelni. 

Megjegyezte, hogy a közeledő lándzsások kis pajzsokat öltenek a bal 
karjukra. Az íjászoknak mindkét kezükre szükségük van, sebezhetőek, amikor 
éppen megfeszítik íjaikat. AlI-Najhan bólogatott a gondolatra. A sah értékelné 
ezt az információt. 

A két sereg vérfagyasztó reccsenéssel csapott össze. A súlyos nyírfa 
lándzsák összetörték a pajzsokat, felnyársalták az embereket. A keskeny úton a 
mongolok oszlopa belefúrta magát az arab lovasok közé, egyre hosszabban 
kettéosztva őket. 

Nyílvesszők fütyültek Kalifa al-Najhan füle mellett. Valami égette a 
gyomrát. Lenézett, és egy nyilat látott. Odakapott. Ekkor a lova is megtorpant. 
Térdre esett, és megszakadt a szíve. Kalifa vele együtt zuhant, mert a jobb lába 
beszorult az átkozott kengyelbe. Eltört a térde, a teste kicsavarodott esés 
közben. Hörgött, mert a nyíl egyre mélyebbre fúródott a húsába. Fölötte úgy 
száguldottak el a mongolok, mint a királyok. 

Al-Najhan semmit sem hallott, csak a szél zúgását. A mongolok legázolták 
őket. Féltette a sah seregeit. Meg kell mondania neki, gondolta, és elvesztette 
az eszméletét. 

- Öljétek meg mindet! - ordította túl Dzsocsi a csatazajt. 

Az arabok megpróbálták összevonni erőiket, de a legtöbben legföljebb 
egyszer bírták fölemelni a kardjukat. Hullottak, mint az érett kalász. A 
tábornokok ide-oda vezették a tömegben a hadoszlopaikat. Olyanok voltak, 
mintha erőt merítenének minden ölésből. 

Órákig tartott, amíg vörösre festették a poros utat. Már sötétedett, de 
mindaddig nem hagyták abba a mészárlást, amíg láttak. Azokat, akik 
menekülni próbáltak, lenyilazták vagy levadászták, mint az elkóborolt kecskét. 


Dzsebe felderítőket küldött ki, hogy keressenek vizet, és hogy végre tábort 
verhessenek egy kis tó partján. Most nagyon kellett vigyázniuk a harcosoknak, 
nehogy túl sokat igyanak a lovak. Több lovat is orrba kellett vágni, mert többet 
akart inni a kelleténél. Csak amikor az állatok már ittak, akkor vetették bele 
magukat az emberek a tóba. A víz rózsaszín lett a vértől és a portól, az 
emberek lihegtek, pukkadásig itták magukat, aztán kihányták a vizet, és 
éltették a tábornokokat, akik ilyen győzelmet szereztek nekik. Dzsocsi arra is 
szakított időt, hogy megdicsérje Sen Tűt azért, ahogy a csineket vezette, akik 
példátlan kegyetlenséggel aprították az ellenséget, és büszkén ültek a 
tábortüzeknél, a két tümen mongoljai között. 

Dzsocsi és Dzsebe harcosokat küldött vissza az útra, hogy négy éljenek fel 
halott lovakat, és hozzák őket a tüzekhez. Az embereknek éppolyan szükségük 
volt a húsra, mint a vízre, ha vissza akartak jutni Dzsingiszhez. Mindkét 
tábornok tudta, hogy valami hallatlan dolgot műveltek, ám épp csak 
összenéztek diadalmasan, és már vissza is zökkentek a tábori hétköznapok 
ritmusába. Megfosztották a sahot a lovasságától, esélyt adtak Dzsingisznek. 


TIZENKETTEDIK FEJEZET 


Otrar városának kapuit bezárták Dzsingisz előtt. A kán egy dombtetőn állt a 
lovával, és Otrart nézte, ahol sötét füstoszlopok szálltak fel lustán az égő 
elővárosokból, Három napot töltött a környék felderítésével, de még ő sem 
talált hibát a tervezésben, holott tucatnyi csin várost vettek már be. A falakat 
gránitalapra építették többtonnás, világosszürke mészkőtömbökből. A 
belsőváros falain két vaskapu nyílt a kihalt piacok és utcák útvesztőjére. 
Különös volt átlovagolni ezeken a visszhangzó sikátorokon a nagy falak 
tövében. A kormányzó hónapok óta tudta, hogy jönnek, és néhány kóbor 
kutya és törött cserép kivételével minden értékeset eltüntettek az elővárosból. 
Dzsingisz felderítői sok ravasz csapdát találtak, amelyeket nekik állítottak. 
Amikor egy alig tizenhárom éves fiú berúgott egy ajtót, számszeríj vesszejével 
a mellében zuhant hanyatt. Két további haláleset után Dzsingisz utasította 
Temügét, hogy gyújtsák föl az elővárosokat, és Otrar még mindig fekete 
füstben fuldokolt. Szübötej Ifjú Farkasai lándzsákkal döntötték le a falakat a 
domb alatti hamuban és törmelékben, hogy utat nyissanak a kánnak a belváros 
felé. 


Nem voltak szűkében az információnak. Aranyért az arab kereskedők még 
azt is megjelölték, hol vannak a falakon belül a kutak. Dzsingisz 
körbelovagolta az egész várost a mérnökeivel, akik följegyezték a kőfal 
vastagságát. 

A város északi oldalán található domb jelentette a legsebezhetőbb pontot, 
mert magasabbra emelkedett a falaknál. A felderítők elhagyatott 
virágoskerteket, egy dísztavat és egy fából épített pavilont találtak a dombon. 
Két nappal korábban Dzsingisz felküldte a harcosait, hogy megtisztítsák a 
tetőt, egyebütt meghagyták a dombot borító, ős öreg fenyvest. Ha faltörő 
ostromgépeit a pavilon helyén állítja fel, akkor olyan magasra kerülnek, hogy a 
köveket egyenesen a kormányzó torkába küldheti. 

Lenézett a városra. Jó érzés töltötte el, hogy szinte a markában van. Ha ő 
lenne egy ilyen helyen a kormányzó, inkább el- hordatná a dombot, mint hogy 
az ellenség hasznára váljon. Bár tulajdonképpen mégsem élvezhette ki az 
érzést. Harminc mérfölddel keletre Kaszar öccse mindössze két tümennel védi 
a tábort. A többiek Otrar mezein vannak. Amíg a felderítők nem tértek vissza, 
a kán bizakodott benne, hogy a falak áttörhetők. 

Ám aznap reggel a felderítők jelentették, hogy délről hatalmas had 
közeledik. A kán nyolcvanezer emberének mindegyikére két és fél ellenséges 
katona jutott. Dzsingisz tudta, hogy nem kerülhet Otrar és a sah csapatai közé. 
Körülötte a hegytetőn tizenkét ember térképeket és feljegyzéseket készített a 
városról. Mások Liannak, egy csin város építőmesterének vezetésével 
összeszerelték a katapultokat, és agyagedényekbe töltögették az olajat. Lián is 
magabiztos volt, mielőtt hírt kaptak a sah seregéről. A döntés most már a 
katonák kezében volt, úgyhogy a főpallér csak széttárta a kezét, ha valamelyik 
munkása a jövő felől érdeklődött. 

- Én ugyan hagynám megrothadni Otrar kormányzóját a városában, ha 
nem lenne húszezer embere, akik abban a pillanatban hátba támadnának, 
ahogy elmozdulunk innen - mondta Dzsingisz. 

Öccse, Kacsun, elgondolkodva bólintott, közben megfordult a lovával. 

- Kívülről nem zárhatjuk le a kapukat, bátyám - mondta. - Leengednének 
embereket kötélen, és azok elhúznák a gerendákat. Itt maradhatok, amíg te 
megütközöl ellenségünkkel. Ha tartalékra van szükséged, küldj hírnököket, és 
jövök. 


Dzsingisz elhúzta a száját. Dzsebe és Dzsocsi tümenjei nyomtalanul 
eltűntek a hegyek között. Nem volt velük összeköttetés. Nem hagyhatta 
védtelenül a családokat a táborban, de azt sem engedhette, hogy Otrarból 
ennyi ember kitörhessen. Ha a felderítőknek igazuk van, akkor az ő hat vagy 
tíz tümenjének százhatvanezer emberrel kell szembeszállnia. Nála jobban 
senki sem hitt harcosainak képességeiben, de a kémek és a jelentések szerint ez 
csupán egy a sah seregei közül, melyet komoly veszteségek nélkül kell 
szétzúznia, különben a következő sereg megsemmisíti őket. Amióta nyugatra 
jött, először gondolt rá, hogy talán hibázott. Ha az ellenség ilyen hatalmas 
erőket képes mozgósítani, nem csoda, hogy Otrar kormányzója ennyire 
pimaszul viselkedik. 

- Küldtél embereket Dzsocsi és Dzsebe után? - kérdezte hirtelen. 

Kacsun bólintott, noha a kán ezt már kétszer megkérdezte ma délelőtt. 

- Semmi hír róluk.  Felderítőket küldtem ki minden irányban 
százmérföldnyire. Valaki majd idevezeti őket. 

- Dzsocsi esetében nem csodálkozom, hogy akkor nincs itt, amikor 
szükségem van rá, de hogy Dzsebe csináljon ilyet! csattant fel Dzsingisz. - Ha 
valamikor, hát most nagy szükségem lenne Arszlán veteránjaira! Annyi az 
ellenség, hogy velük szemben mintha kavicsokat hajigálnék egy folyóba. És 
elefántok! Ki tudja, hogyan állíthatjuk meg ezeket a bestiákat ? 

- Hagyd védtelenül a tábort - javasolta Kacsun. 

Dzsingisz fenyegetően rámeredt, de öccse csak a vállát vonogatta. 

- Ha kudarcot vallunk, két tümen úgysem lesz elég, hogy hazavigye őket. A 
sah rájuk zúdul minden megmaradt erejével. Már így is erősen ezt kockáztatják 
azzal, hogy itt vannak. 

Dzsingisz nem válaszolt, nézte, ahogy kilövő helyzetbe állítják egy katapult 
gerendáit. Ha lenne egy, legföljebb két hónapja, akkor utat törne a városba, de 
a sah nem ad neki ennyit. Komoran töprengett a lehetőségeken. Egy kán nem 
kockáztathatja egész népét, mondta magában. Túlságosan nagy a veszély, hogy 
az üllő és a kalapács közé szorul. 

Némán megrázta a fejét. Egy kán azt tesz követőinek életével, amit akar. 
Ha kockáztat és veszít, az is jobb élet és halál, mint kecskéket nevelni az 
otthoni síkságokon. Még emlékezett rá, milyen volt félni a látóhatáron 
felbukkanó idegenektől. 


- Öcsém, amikor Jencsing falainál voltunk, kiküldtelek, hogy zúzzál szét 
egy csin menet oszlopot. Tudjuk, hova tart a sah, és nem fogom itt várni 
türelmes négyszögekkel és oszlopokkal a jövetelét. Szüntelenül támadják az 
embereit, amíg Otrarba ér! 

Kacsun fölemelte a fejét, és látta, hogy bátyja szemébe visszatér a csillogás. 
Elvette a felderítők egyik térképét egy szolga karjáról, szétterítette a földön. A 
testvérek lekuporodtak a térkép mellé, és olyan területet kerestek, amelyet 
fölhasználhatnak. 

- Ennyi emberrel és állattal itt és itt meg kell osztania az erőit, vagy egy 
csoportban kell átjönnie ezen a széles hágón - mondta Kacsun. Otrartól délre 
tanyák voltak szántók között, de ahhoz, hogy a sah ideérjen, egy hegyláncon 
kell átjönnie, ahol a serege kénytelen hosszú oszlopokká rendeződni. 

- Mennyi időbe telik, amíg elérik ezeket a hágókat ? - kérdezte Dzsingisz. 

- Két nap, talán több, ha lassan haladnak - felelte Kacsun. - Utána nyílt 
terepre érnek, felszántott földekre. Ott semmivel sem állíthatjuk meg őket. 

- Nem őrizhetsz három hágót, Kacsun. Kiket akarsz? - Kacsun nem habozott. 

- Szübötejt és Jelmét. 

A kán ránézett öccsére, és látta, hogy fellobbant benne a lelkesedés. 

- A parancsom az, hogy ritkítsd őket, Kacsun, ne vívj élethalál harcot. Csapj 
le, hátrálj meg, aztán csapj le megint, de ne hagyd, hogy tőrbe ejtsenek. 

Kacsun fejet hajtott, miközben továbbra is a térképet bámulta. Dzsingisz 
megütögette a karját. 

- Ismételd meg a parancsot öcsém - mondta halkan. 

Kacsun vigyorogva engedelmeskedett. 

- Attól tartasz, hogy nem hagyok neked eleget ? - kérdezte. 

Dzsingisz nem válaszolt, és Kacsun elvörösödve lesütötte a szemét. A kán 
fölállt, vele együtt Kacsun is fölemelkedett. Ösztönszerűen meghajolt, amit 
Dzsingisz főhajtással viszonzott. Az évek alatt megtanulta, hogy a tiszteletért a 
meghittséggel kell fizetni, még akkor is, ha a testvéreiről van szó. Tőle vártak 
választ a háború minden gondjára, ami eltávolította a többiektől. Mostanra 
beépült a jellemébe, már nem puszta álarc volt. 

- Küldess Szübötejért és Jelméért - mondta Dzsingisz. - Ha elég hosszasan 
késleltetitek a sahot, akkor talán Dzsocsi és Dzsebe is segíteni tud nektek. 
Nekik is te parancsolsz. Öcsém, nálad lesz a fél seregem. Itt várok rátok. 


Ő és Kacsun hosszú utat tettek meg azoktól az ifjú portyázóktól, akik 
valaha voltak, gondolta Dzsingisz. Tíz tábornoknak kell szembenéznie a sah 
seregével, és Dzsingisz nem tudta, életben maradnak vagy meghalnak. 


Csakahaj kilépett a jurtából, hogy lássa, miért tört ki hirtelen a lárma. Csin 
szolgálói ernyőt tartottak föléje, hogy ne érje a forró nap, ő pedig az ajkát 
harapdálta, amikor látta, hogy a harcosok a felszerelésükkel és a fegyvereikkel 
jönnek ki az otthonukból. 

Elég régen élt a mongolok között ahhoz, hogy tudja, nem csupán egy 
felderítő csapat áll össze. Kaszar és helyettese, Szamuka kivételével minden 
férfi elment a nyugati városhoz. Csakahaj bosszankodott. Ho Sza természetesen 
Kaszarral tart, de Jao Su bizonyára tudni fogja, mi történt. Egy kurta paranccsal 
elindította szolgálóit, hogy keressék meg a buddhista szerzetest. A tábor egyre 
zajosabb lett körülöttük. Asszonyok sivítottak haragjukban, Csakahaj látott 
egyet, aki egy fiatal férfi vállán sírt. Az asszony elkomorodott, a gyanúja 
határozottabb lett. 

Már Börte és Höelün jurtájánál tartott, és még mindig nem látta a 
szerzetest. Tétovázott a sátornál, de aztán kijött a dühtől vörös Börte, és ez 
eldöntötte a dolgot. Dzsingisz két feleségének tekintete találkozott. Mindkettő 
megmerevedett, egyik sem tudott szabadulni a közöttük levő feszültségtől. 

- Tudsz valamit?- - Csakahaj szólalt meg elsőnek, hogy kimutassa tiszteletét 
az idősebb asszony iránt. Kis dolog volt, de Börte válla elernyedt. Bólintott. 
Csakahaj akkor vette csak észre, mennyire fáradt, amikor Börte megszólalt. 

- Dzsingisz elviszi a tümeneket - mondta. - Kaszar és Szamuka parancsot 
kapott, hogy délben induljanak. 

Csakahaj egyik szolgálója rémülten megnyikkant. Űrnője villámgyorsan 
pofon ütötte, és azonnal visszafordult Börtéhez. Az első feleség a tábor túlsó 
vége felé bámult, ahol sorokba álltak a férfiak. 

- Mi van, ha megtámadnak? - kérdezte Csakahaj. 

Börte összerezzent. Megrázta a fejét. 

- Hányszor kérdezték tőlem ugyanezt, amióta megjöttek a parancsok? - 
mondta. Látta az őszinte félelmet a hsziahszia királylány szemében és 


megenyhült a hangja. Ezt a nőt legyőzött apja ajándékozta Dzsingisznek. 
Éppen elég felfordulást látott, ismeri a rettegést, ami ezzel járt. 

- Gondolod, húgom, hogy védtelenek leszünk? - kérdezte. 

Csakahaj is éppen másfelé nézett, de a barátságos szótól azonnal visszakapta 
a tekintetét. 

- Talán nem? - kérdezett vissza. - Mit tehetnek asszonyok és gyermekek a 
katonák ellen? 

Börte sóhajtott. 

- Te nem a törzsek között nőttél fel, Csakahaj. Ha megtámadnak minket, a 
nők kést fognak, és küzdenek. A rokkant harcosok lóra szállnak, ahogy tudnak, 
és támadnak. A fiúk az íjukat használják. Elég lovunk és fegyverünk van, hogy 
szembeszálljunk az ellenséggel. 

Csakahaj némán nézte. A szíve vadul vert. Hogy hagyhatja védtelenül őket a 
férjüké Tudta, hogy Börte miért beszél így. A vakrémület elpusztíthatja a 
tábort, még mielőtt meglátnák az ellenséget. A családok azon kezdenek 
őrlődni, hogy a nagy szám önmagában biztonságos, viszont a tábor vonzza a 
veszélyt. Sok feleség és anya fontolóra veheti, hogy elmeneküljön éjszaka a 
táborból, és búvóhelyet keressen a hegyekben. Csakahajnak kicsiny gyerekei 
voltak, ő is vonzónak találta ezt a gondolatot, de ellenállt neki. Ő is a kán 
felesége, mint Börte. A többiek tőlük várják a példát. Az itt hagyott asszonyok 
közül ők futhatnak meg legkevésbé. 

Börte láthatólag választ várt, amit Csakahaj alaposan meggondolt. A 
gyermekek megrémülhetnek, ha látják, hogy az utolsó harcos is elmegy. Az ő 
kedvükért magabiztosságot kell mutatni, még ha nem azok is. 

- Késő ahhoz, hogy megtanuljak bánni az íjjal, nővérem? - kérdezte. 

Börte elmosolyodott. 

- Ezekkel a csontos, keskeny vállakkal?- De kereshetsz magadnak egy jó 
kést. 

. Csakahaj bólintott, noha kételyek marták lelkét. 

- Én még sosem öltem embert, Börte. 

- Talán nem is lesz rá alkalmad. A kés arra is jó, hogy szalmaharcosokat 
készíts vele, amelyeket a tartalék lovakra lehet ültetni. Homályban az ellenség 
nem láthatja, hogy az embereink elmentek. 


Börte kitekintett aggodalmaiból, és a két asszony elégedetten nézett össze, 
mielőtt elfordult egymástól. Nem lesz köztük igaz barátság, de egyik sem talált 
gyengeséget a másikban, és ez vigaszt nyújtott mindkettőnek. 


Mikor a nap delelőre hágott, Kaszar visszanézett az elhagyott táborra, 
amely nyüzsgött, akár egy hangyaboly, nők és gyermekek futkostak a jurták 
között. Még a tümenek nélkül is hatalmas volt a tömeg, több mint százezer 
ember és jurta egy kis folyó mellett. Körülöttük egykedvűen legeltek a nyájak. 
Ebben a táborban volt minden, amit a csinektől zsákmányoltak, a jádétól az 
aranyig és a régi fegyverekig. Itt volt Temüge és Kökcsü kézirat- és 
könyvgyűjteménye. Kaszar az ajkába harapott a gondolatra, hogy a sah katonái 
ekkora értéket találhatnak védtelenül. Talán ezer korosabb vagy rokkant 
harcos maradhat, de Kaszar nem nagyon remélte, hogy kar nélküli vagy 
lábatlan emberek megállíthatnák az elszánt ellenséget. Ha ideérnek, a jurták 
égni fognak, de a testvére hívta, és ő engedelmeskedik. Három felesége és 
tizenegy kisgyermeke volt valahol a jurták útvesztőjében. Sajnálta, hogy nem 
szakított időt beszélgetni velük, mielőtt összegyűjtötte embereit. 

Meg kellett tenni. Kaszar a helyettesére, Szamukára nézett, aki maga se 
tudta, büszkélkedjék-e, mert előléptették egy tümen vezetőjévé, vagy 
szégyellje, hogy a tábort magára hagyják. Kaszar egy  csettintéssel 
kizökkentette a tépelődésből, azután fölemelte a karját, majd leengedte. Az 
emberei megsarkantyúzták lovaikat, és elindultak Kaszar nyomán, hátrahagyva 
mindent, ami drága volt nekik. 


Dzsocsi és Dzsebe együtt lovagolt a tümenek élén. Dzsocsi derűs volt, 
miközben nyugati irányban visszafelé kanyarogtak a völgyekben. Csaknem 
ezer embert vesztett. Némelyik a vad rohamban esett el a hegygerinc alatt, a 
többieket levágtak vagy a kimerültségtől lezuhantak a lovukról a hosszú vágta 
alatt, amelyet egyikük sem fog elfelejteni. A legtöbben a csin katonák közül 
hiányoztak, de akik életben maradtak, emelt fejjel lovagoltak, mert 
kiérdemelték a jogot, hogy kövessék tábornokukat. Dzsebe ugyanennyi embert 


vesztett, de őket még azokból az évekből ismerte, amikor neki is Arszlán volt a 
parancsnoka. Szépen haltak meg, mégsem jutott nekik égi temetés, nem vitték 
föl a testüket a legmagasabb csúcsokra, hogy ott egyék meg őket a sólymok és 
más ragadozó madarak. Nem volt idő, hogy megadják a végtisztességet a 
holtaknak. Dzsingisz sógorát, Palcsukot is az elesett harcosok között találták 
meg, arcán egy arab kard hasított tátongó sebet. Dzsebe nem tudta, hogy 
fogadja majd a hírt Dzsingisz, és a két pihenőnapot komor hallgatásban töltötte 
a tó partján. 

Dzsebe és Dzsocsi nagyon jól tudták, mi fenyegeti a kánt, de a lovaik 
kimerültek, Kénytelenek voltak várni, amíg az állatok visszanyerik az erejüket, 
csak utána ülhettek rájuk. Még így is túl korán indultak el. Sok állat még 
mindig sántított, a rangidős tisztek fájó szívvel adták ki a parancsot, hogy az 
egészen tönkrementeket öljék meg, húsukat osszák szét. Tucatnyi harcos vitt 
egész bordákat vagy egy-egy lábat a nyergén, míg mások arab paripákon ültek, 
amelyek kicsit jobb állapotban voltak. Olyan emberek számára, akiknek a 
lovak jelentik az igazi zsákmányt, a hágóban lezajlott csata olyan diadal volt, 
amelyet még nemzedékeken át fognak mesélni a tüzek mellett. Minden harcos 
mellett két-három arab ló ügetett. Sokuk lesántult és megkehesedett, ám az 
erejüket még föl lehetett használni, és a mongolok nem bírták volna 
hátrahagyni őket. 

Tizennyolc-ezer ember lovagolt a tábornokok mögött, midőn elhagyták a 
völgyet egy rögösebb út ért. Bármilyen csábító lett volna, hogy a saját 
nyomaikon haladjanak visszafelé, a sah hátrahagyhatott valamennyi erőt, hogy 
rajtuk üssön. 

Az embereknek időre volt szükségük, hogy összeszedjék magukat, mielőtt 
ismét szembenéznek az ellenséggel. 

Legalább vizük volt bőven. Sokan addig ittak, amíg a hasuk fel nem 
püffedt. Amikor üldözték őket, úgy ürítették ki a hólyagjukat, ahogy a szükség 
hozta, végigvizelve a lovukat elborító, vastag porréteget. Visszafelé étel is volt 
a gyomrukban. Lelassította a haladást, hogy egyszerre mindig többtucatnyi- an 
ugrottak le a lovaikról, leguggoltak, azután rongyokkal kitörülték a feneküket, 
majd ismét nyeregbe pattantak. Bűzlöttek, mocskosak és soványak voltak, de 
megkeményítette őket a föld, amelyen olyan sokáig lovagoltak. 

Dzsocsi vette észre az előttük húzódó hegygerincről visszatérő felderítőket. 
Dzsebe ugyanolyan fontosnak tartotta a terepismeretet, mint Szübötej, és 


mindig felderítők övezték őket sokmérföldes gyűrűben. Dzsocsi füttyentett, 
hogy fölkeltse Dzsebe figyelmét, de ő is látta, mi a helyzet. Értetlenül fölvonta 
a szemöldökét. 

- Nem két embert küldtem arrafelé? - kiáltotta Dzsocsi. Hárman jöttek 
vissza, és még ilyen távolságból is láthatták, hogy a harmadik ugyanolyan 
felderítő, mint a sajátjaik. Nem volt rajta páncél, csak kardot viselt, hogy ne 
lassítsa semmi. Bár volt felderítő, amelyik még kardot sem vitt magával, 
egyedül a sebességben bízott. 

A fiatal tábornokok annyira várták a híreket, hogy szó nélkül kiugrattak a 
sorból, és előrevágtattak. 

A felderítő nem az ő tümenjeikből való volt, noha csaknem olyan fáradt és 
poros volt, mint az ő embereik. Dzsocsi és Dzsebe nézte, ahogy a fiatalember 
leszáll a lóról és kezében a gyeplővel meghajol. Dzsebe fölemelte a kezét, a 
harcosok megálltak. A felderítőt először elbizonytalanította a két tábornok 
jelenléte, nem tudta, kihez szóljon. A türelmetlen Dzsocsi törte meg a csendet. 

- Ránk találtál — mondta. - Jelents. 

A felderítő ismét meghajolt. Meg volt illetődve, hogy a kán fiával szólhat. 

- Már éppen vissza akartam fordulni, uram, de megláttam a port, amit a 
lovaitok felvertek. Szübötej küldött. A sah egy hatalmas sereggel indult meg 
ellenünk. 

Ha arra számított, hogy kijelentése izgalmat kelt, akkor csalódott. 

- És? - kérdezte Dzsebe. 

A felderítő ismét meg akart hajolni, de elbizonytalanodott, cserbenhagyta az 
önuralma. 

- Azért küldtek, tábornok úr, hogy sebes vágtában jöjjetek. Dzsingisz 
nagyuram támadni fog, de ennél többet nem tudok. Két napja egyedül 
lovagolok, titeket keresve. 

- Hátba támadhatjuk őket, ha visszatérünk a völgybe - mondta Dzsocsi, 
ügyet sem vetve a felderítőre. 

Dzsebe visszatekintett embereire, Tudta, hogy még mindig közel állnak a 
végkimerüléshez. Egy törzsi harcos képes egész nap lovagolni és még harcol is 
közben, de a lovak ereje korlátozott. Mi haszna megtámadni a sah hátvédjét, 
ha a pihent ellenség visszafordul, és darabokra vágja őket? Dzsebe komoran 
bólintott Dzsocsinak. Dzsingisz azt várja tőlük, hogy jöjjenek. 


- A sah serege már eltávolodhatott onnan, ahol elhagytuk őket - mondta. - 
Akár száz mérföldre is lehet. Ezt kellene megtenni, és utána meg kell nyerni 
egy ütközetet. 

Dzsocsi megfordította a lovát, indulni készült. 

- Akkor majd sietünk, tábornok - mondta. 

A felderítő bizalmatlanul figyelte a társalgást, nem tudta, mondhat-e még 
valamit. Éhesen nézte az arab és mongol lovakból álló ménest. 

- Ha adtok egy friss lovat, előrenyargalok, szólok a kánnak, hogy jöttök - 
mondta. 

A két tábornok valamilyen okból szélesen elvigyorodott. 

- Látsz itt egyetlen friss lovat, - kérdezte Dzsebe. - Ha igen, elviheted. 

A felderítő ismét ránézett a lovakra, és már látta az állásukon, hogy fájós 
lábukat igyekeznek kímélni. Ránézett a lovak mellett álló poros, komor 
harcosokra. Némelyiknek ronggyal kötötték be kezét-lábát, a piszkon átütött a 
vér. A harcosok egykedvűen bámultak vissza rá, és várták a parancsot. 
Tábornokaik megmutatták nekik, mennyi erő lakozik bennük, amikor 
végiglovagoltak a völgyön. Akik életben maradtak, soha nem ismert maga- 
biztosságra tettek szert. Ha képesek voltak harmincezer arabot halálba 
lovagolni, akkor mindenre képesek. 

A felderítő csalódottan meghajolt a két tábornok előtt, azután nyeregbe 
szállt. Még alig nőtt ki a serdülőkorból. Dzsocsi vigyorgott az idegességén. Friss 
szemmel tekintett végig a lovasok seregén. Átmentek egy próbán, és nem 
vallottak kudarcot. Egy pillanatig megértette, miért örül az apja, ha embereket 
vezethet háborúba. Nincs is annak párja, 

Dzsocsi csettintett, a felderítő visszanézett. 

- Mondd meg az apámnak, hogy jövünk. Ha új parancsai vannak, küldjön 
felderítőket a hosszú völgyben északra. Ott megtalálnak bennünket. 

A felderítő lelkesen bólintott, és elvágtatott, feladata nagyságának büszke 
tudatában. 


TIZENHARMADIK FEJEZET 


Mohammed Ala-ud-Din sah dühöngött, miközben az elefántja úgy ringott 
alatta, mint hajó a tengeren. Utoljára akkor látta a lovasságát, amikor napokkal 
korábban eltávolodtak kelet felé. A hajnali ima után nem tudott ellenállni a 


kísértésnek, és a nap felé fordult, hogy lássa, visszatérnek-e, de a reményei 
minden nappal csökkentek. A sivatagi törzsekben nem lehet megbízni. Kalifa 
al-Najhan kétségtelenül valami távoli városban hűsöl, és fütyül rá, hogy ez 
árulást követ el. Ala-ud-Din megesküdött, hogy ezért leszámol vele, mihelyt a 
mongolokat visszavetik a hegyeik mögé, vagy szétverik. 

Körülötte közönyösen menetelt a had a hegyek felé, amelyeknek útjai 
elviszik őket Otrarba a mongol kánhoz. A ragyogó sorok látványa mindig 
felderítette a sah öregedő szívét. Igazság szerint a támadás éppen jól jött neki. 
Csaknem tizenkét év telt el azzal, hogy királyokat és törzsfőnököket igázott le, 
és amikor a leginkább lázadoztak, akkor söpört át az országon az északról 
érkezett ellenség, arra kényszerítve őket, hogy a hűséget válaszszák a 
veszekedés és a kicsinyes versengés helyett. 

Nehéz volt nem gondolni Szaladdinra, miközben serege átvonult a sziklás 
tájon. A nagy király elfoglalta Jeruzsálemet, és  megroggyantotta a 
kereszteseket. Szaladdin éppen olyan félelmetes ellenségekkel nézett szembe, 
mint a mongolok, sőt még azoknál is félelmetesebbekkel. A sah minden este 
táborverés után lámpavilág mellett olvasta Szaladdin feljegyzéseit a csatákról, 
és igyekezett tanulni belőlük, mielőtt vékony párnája alá helyezte a lapokat, és 
elaludt. A Korán mellett ez volt a legnagyobb kincse. 

A lefüggönyözött hordszék még hűvös volt az éjszakától, bár hamarosan 
kíméletlenül fogja perzselni az emelkedő nap. Ala-ud-Din egy tányér datolyát 
és szárított sárgabarackot reggelizett, amit egy kupa hideg joghurttal öblített le. 
Az emberei szárított birkahúst hoztak, és lepénykenyeret, ami rég megszáradt 
már, de nem baj! Alig pár napra van Otrar, és agyalágyult rokona, Inalcsuk a 
legjobb ételeket és gyümölcsöket tálalja eléje, miután a sah megmenti neki a 
városát. 

Ala-ud-Din megrezzent, amikor a szolgája halkan megköszörülte a torkát a 
függöny előtt. 

- Mi az? - kérdezte. A függöny félrehúzódott, Mögötte egy ember állt az 
elefánt hátára szerelt ülés létráján. 

- A kávé utolja, uram. 

Ala-ud-Din bólintott, és kinyújtotta a kezét a csészéjéért. Egy órája haladtak 
már, ennek ellenére a fekete folyadék még gőzölgött, Óvatosan megdöntötte a 
csészét, hogy ne csöppenjen a szakállára a drága folyadék. 

- Hogyan tudtad forrón tartani? — kérdezte. 


A szolga elmosolyodott ura elégedettségétől. 

- A kannát egy olyan bőrzsákba tettem, uram, amelyet megtöltöttem a 
reggeli tüzek hamujával. 

Ala-ud-Din hümmögve iszogatott. Az ital finom és keserű volt, 

- Ügyesen csináltad, Abbasz, Nagyon jó. 

A függöny visszahullott a helyére, a szolga leereszkedett a hágcsón. Ala-ud- 
Din egy darabig hallotta a lépteit a hatalmas állat mellett. Kétségtelenül máris 
azon töpreng, mit szerezhetne gazdájának a déli imát követő étkezéshez. 

Ha az emberei belementek volna, Ala-ud-Din fontolóra veszi, hogy 
felmentse őket a menetelés idejére a napi imák alól. Naponta több mint három 
órát veszítettek miatta, és ez a késlekedés feldühítette. Ám vetélytársai ebben 
talán az ő hitének gyengeségét látnák. Ismét kiverte a fejéből a gondolatot. 
Végtére is, a hitük tartja meg az erejüket . Az imára hívó szavakat maga a 
Próféta fogalmazta. Még egy sah sem ellenkezhetett vele. 

Végre kikanyarodott seregével a nagy völgyből, és északnak indult Otrar 
felé. Barna hegylánc magasodott előtte. Ha azon átjutnak, serege a könyörtelen 
déli sivatagokban nevelt emberek vadságával ront rá a mongol sokaságra. Ala- 
ud-Din lehunyta a szemét a ringatózó elefántülésben, és végiggondolta, kiket 
hozott a háborúba. Kalifa al-Najhan lovasainak elvesztésével csak ötszáz lovasa 
maradt, a nemes ifjakból szervezett testőrgárda. Máris arra kényszerült, hogy 
hírvivőknek és felderítőknek használja őket. Ez vérig sértette az ősi családok 
fiait, de asahnak nem volt választása. 

Hátrébb az oszlopban hatezer teve ballagott, hátukon a sereg 
utánpótlásával. Noha a gyorsaságuk csak fele a legjobb lovakénak, viszont 
mérhetetlenül nagy terheket képesek cipelni. A sereg többi része gyalog 
menetelt, csupán a sah és a legmagasabb rangú tisztek utaztak kényelmesen. A 
sah rajongott az elefántjaiért. Milyen erősek, félelmetesek! Nyolcvan bika, a 
legszebb korban! 

Kitekintett a függönyös elefántülésből, és kevélyen jártatta a szemét a 
haderőn, amelyet összegyűjtött. Maga Szaladdin is büszke lenne rá! Látta 
legidősebb fiát, Dzselauddint, aki egy fekete csődörön lovagolt. Repesett a 
szíve a szép ifjú láttán, aki egy napon majd követi őt. Az emberek imádták a 
herceget. Nem volt nehéz elképzelni, hogy családja évszázadokon át uralkodik 
az arab népeken. 


Ala-ud-Din ismét Kalifa lovasaira gondolt, de nem akarta, hogy a harag 
elrontsa a reggelét. Az utolsó szálig levadássza őket, ha vége a csatának, egyet 
sem hagy életben. Némán megesküdött erre, miközben a serege tovább 
menetelt, és lassan közeledtek a hegyekhez. 

Mikor Szübötej felderítői bevágtattak, a tábornok fél térdre ereszkedve 
kémlelte a hegyek alatti síkságot és a sah seregét. Sok mérföldre ellátott, nem 
ezeknek a fiataloknak kellett közölniük vele, hogy az ellenség azon a széles 
hágón át jön, amelynek a védelmét ő választotta. 

Ahogy a felderítők leszálltak a lóról, Szübötej intett nekik. 

- Tudom - mondta. - Menjetek, szóljatok a többi tábornoknak. Itt fogunk 
lecsapni rájuk. 

A messzeségben a sah észak felé tartó lovasai poros vonalakat tapostak a 
satnya gabonába. Szübötej igyekezett a sah fejével gondolkozni, de nem volt 
könnyű dolga. Ő sose hozott volna át egyetlen hágón egy ekkora sereget. 
Megkerülte volna az egész hegységet. Had essen el Otrar. A távolság még egy 
hónapig hátráltatta volna a sahot, viszont a mongol tümenek arra 
kényszerültek volna, hogy minden előnyüket feladva a nyílt mezőn vegyék föl 
vele a harcot. 

A sah azonban a könnyebbik utat választotta, jelezve, milyen sokat jelent 
számára Otrar, Szübötej mindent megtudott, amit megtudhatott, minden 
döntést meghozott, ami segíthetett elpusztítani az ellenséget. A többiekhez 
hasonlóan ő is tudta, hogy Dzsingisz túlságosan kiterjesztette uralmának 
határait. Már nem egy városon kellett bosszút állnia: egyszerűen életben 
kellett tartania népét. Darázsfészekbe dugták a kezüket; amelynek lakói 
szakasztott olyan dühösek voltak, mint a Csin Birodalom lakói, és a tétek 
megint a lehető legmagasabbak. 

Szübötej elmosolyodott erre a gondolatra. Van, aki új földekért, egzotikus 
nőkért vagy aranyért küzd. A kánnal folytatott bizalmas beszélgetéseikből 
tudta, hogy ő és Dzsingisz nem sokat adnak az ilyesmire. Az Égi Atya életet ad 
az embernek, és semmi mást. A kán népe egyedül volt a síkságon, és ez 
irgalmatlan magány volt. De tudtak lovagolni, hódítani, sorra vették be a 
városokat, birodalmakat. Talán egyszer majd az utódaik ugyanolyan gyengék 
és puhányok lesznek, mint a városlakók, akikkel harcolnak, de ez nem 
számított Szübötejnek. Nem felelős fiai és unokái döntéseiért, csakis azért, 
hogy hogyan éli le a saját életét. Ahogy térdelt a kemény, szürke sziklán, és 


figyelte a mélyben közeledő porfelhőt, megint arra gondolt, hogy egyetlen 
törvény vezeti minden cselekedetét. 

- Harcolj meg minden lépésért és lélegzetért - motyogta hangosan a 
talizmánjaként szolgáló szavakat. Lehetséges, hogy a sah hatalmas seregét nem 
tudják megállítani, keresztülgördül Dzsingisz tümenjein, lehengereli őket az 
otthoni pusztáig. Ezt csak az Égi Atya tudhatja. Ám addig a kánhoz hasonlóan 
Szübötej is megkeresi azokat, akik fenyegetést jelenthetnek, és elsőnek csap 
oda, keményebben, mint várnák. Ilyen módon, ha közeleg a vég, büszkén és 
nem szégyenkezve nézhet vissza. 

Fölrezzent gondolataiból, mert megjöttek Kacsun és Jelme lovasai. 
Szübötej, mivel napok óta volt itt, valamennyit név szerint ismerte és 
üdvözölte. A harcosok leszálltak a lóról, és mélyen meghajoltak. Megtisztelve 
érezték magukat, amiért van egy tábornok, aki ilyen részletekre is emlékszik. 

- Közelednek a tümenek, uram - mondta egyikük. 

- Hoztatok nekem parancsokat? - kérdezte Szübötej. 

A küldönc megrázta a fejét. Szübötej elkomorodott. Nem tetszett neki, hogy 
Kacsun alárendeltje, noha jó parancsnoknak ismerte. 

- Mondjátok meg a tisztjeiteknek, hogy nem várhatunk itt. A sah embereket 
küldhet a környékre. Meg kell szurkálnunk, hogy arra az útra kényszerítsük, 
amelyet kiválasztottunk. 

Most megérkezett Kacsun és Jelme. Leugrottak hátasaikról, és fölgyalogoltak 
a hasadékba. Szübötej fölállt, fejet hajtott Kacsun előtt. 

- Magam akarom látni - mondta Kacsun, és letekintett a szántókra. A sah 
serege néhány mérföldnyire járt. Valamennyien láthatták a porban az első 
sorokat. Tömött oszlopban haladtak, és a puszta méretük elegendő volt, hogy 
bárkit megriasszon. 

- A parancsaidra vártam, Kacsun, mielőtt lépnék - mondta Szübötej. 

Kacsun élesen nézett rá. Ismerte az ifjú tábornokot a kezdetektől, amikor 
közharcos volt, ám Dzsingisz már akkor megérezte benne az értéket. Nem 
felejtette el, hogy Szübötej azóta többszörösen visszafizette a kán bizalmát. 

- Mondd el, mi jár a fejedben - szólította fel. 

Szübötej bólintott. 

- Ez egy nagy sereg, amelynek egyetlen ember parancsol. Az a tény, hogy 
ezen az egy hágón kelnek át, arra utal, hogy a tisztikar felépítése más, mint a 
miénk. Miért nem bízza meg a sah két jó emberét, hogy külön oszlopokat 


vezessenek át más hágókon? Ha ismered az ellenséget, azt is tudod, hogyan öld 
meg. Mindez hasznos nekünk. 

Kacsun és Jelme összenézett. Akármilyen tapasztalt parancsnoknak 
számítottak, a törzsi vezérek között Szübötej volt híres arról, hogy a legtöbb 
emberét képes megóvni a pusztulástól. Minden sietség nélkül beszélt, 
miközben a sah serege közeledett. 

Szübötej látta, hogy Jelme hátranéz és elmosolyodott. 

- Ezt a gyengeségüket használjuk ki - folytatta. - Harminc minghaanunk 
van, mindegyiket olyan ember vezeti, aki képes gondolkodni és önállóan 
cselekedni. Ebben és a sebességünkben van az erőnk. - Ismét a darazsak 
jutottak az eszébe. 

- Négy kivételével az összest rájuk küldjük. Mint egy rajt. Hadd próbálja 
meg a sah szétnyomni őket ügyetlen kezével. Túl gyorsak vagyunk hozzájuk. 

- És a négyezer ember, aki marad? - kérdezte Kacsun. 

- A legjobb íjászok - felelte Szübötej. - A legjobbak, akik csak vannak. 
Felsorakoznak a hágóban, magasan a sziklákon. Talán nem te mutattad meg az 
íjaink erejét a Juhung-hágóban? Nem tudnék jobb példát mondani. 

Kacsun elvigyorodott a dicséretre. Valaha kilencezer emberrel szállt 
szembe a csin lovassággal, és addig nyilaztatta őket, amíg meg nem törtek. 

- Ha olyan alacsonyan helyezem el őket, hogy pontosan tudjanak célozni, a 
sah íjászai leszedhetik őket - mondta. - Még azt sem tudjuk, mit csinálnak azok 
az elefántok ütközetben. 

Szübötej zavartalanul bólintott. 

- Nincs tökéletes terv, tábornok. Természetesen a saját ítélőképességedtől 
függ, hogy állítod az embereidet, noha lefelé könnyebb lőni, mint fölfelé, nem 
igazé Azt mondtam el, hogy én hogyan küzdenék a sahhal. De továbbra is 
követem a parancsaidat. 

Kacsun csak egy pillanatig gondolkodott. 

- Imádkozz, hogy igazad legyen, Szübötej. Kiküldőm az embereimet. 

Szübötej kuncogott. A két vezér elcsodálkozott. 

- Nem imádkozom semmiért, tábornok. Úgy gondolom, ha ezt tenném, az 
Égi Atya azt felelné: , Szübötej, neked adtam a világ legjobb harcosait, olyan 
tábornokokat, akik meghallgatják a terveidet, egy buta, lomha ellenséget, és te 
még segítséget akarsz ezenfelül? - Ismét elnevette magát. - Nem, azt 
használom, amink van. Széttépjük őket! 


Kacsun és Jelme ismét letekintett a hágó felé menetelő, irdatlan seregre. 
Százhatvanezer ember közeledett vérszomjasán, de Szübötej szavai után 
valahogy kevésbé tűntek borzalmasnak. 


Mohammed Ala-ud-Din sah megrezzent, amikor körülötte felordított a 
sereg. Éppen magával sakkozott, hogy az időt múlassa. Az elefántülés zsebéből 
elővett sakk-készlet szétszóródott. Az orra alatt szitkozódott, miközben 
félrehúzta az első függönyt, és hunyorogva nézett a távolba. Nem volt túl jó a 
szeme, csak annyit vett ki, hogy lovasok tömege közeledik. Riadó kürtök 
szóltak a seregben. Görcsös félelem fogta el Ala-ud-Dint, miközben a szolgáját 
kereste. Abbasz máris az elefánt mellett loholt, ügyesen felugrott a falépcsőre. 
Feszülten bámultak a kétmérföldnyi távolságba, ahonnan a mongolok 
közeledtek. 

- Semmit nem mondasz, Abbasz? 

A szolga idegesen nyelt egyet. 

- Ez... különös, uram. Ahogy kiérnek a hágóból, elkanyarodnak és 
szétszóródnak. 

- Hányan vannak? - kérdezte a sah türelmetlenül. 

Abbasz gyorsan számolt, szája meg-megrándult a feszültségtől. 

- Talán húszezren, uram, de folyamatosan mozognak. Nem lehetek biztos 
benne. 

Ala-ud-Din megnyugodott. A mongol kán kétségbeesett helyzetben lehet, 
ha ilyen kevés embert küldött ellene. Most már jobban látta őket, ahogy 
vágtatva közelednek menetelő hadához. Különös mintákban lovagoltak: a 
csoportok összeolvadtak, átfedték egymást, így nem lehetett tudni, hova mérik 
az első csapást. Még nem adott parancsokat, emberei közönyösen masíroztak a 
hágó felé, közben előkészítették kardjaikat és pajzsaikat. Bár itt lennének 
Kalifa al-Najhan lovasai! 

Intett három törzsfőnök fiának, akik az elefántja mögött lovagoltak. Fia, 
Dzselauddin is közelebb lovagolt, ifjú arca lángolt az erényes haragtól. Ala-ud- 
Din üdvözlésre emelte kevély kezét. A hírvivők közelebb léptettek. 

- Vigyétek előre a parancsaimat! - mondta. - Az oldalszárnyak húzódjanak 
szét. Ahol lecsap az ellenség, ott bekerítjük őket. 


- Uram - mondta Abbasz sápadtan. - Máris támadnak. 

- Micsoda? - vakkantotta Ala-ud-Din. Összehúzta a szemét. Döbbenten látta, 
milyen közel értek a mongolok. Hallotta az első sorok távoli kiáltását, amikor 
az első nyílfelleg a fölemelt pajzsokba csapódott. 

A vágtató mongol lovasok oszlopai elkanyarodtak, tovarobogtak az első 
sorok mellett, végig a sah seregének sebezhető oldalszárnyai mellett. Ala-ud- 
Din szája tátva maradt. Al- Najhan megállítaná őket, de elárulta urát. Érezte fia 
izzó tekintetét, de még nem küldte ki a testőreit. Ők a pajzs, és csak nekik van 
lovuk. 

- Mondjátok meg a tábornokoknak, hogy ezért nem fogunk megállni. 
Meneteljenek, használják a pajzsokat. Ha túl közel jönnének, az ég feketedjen 
el a nyilaktól. 

A nemes ifjak előrevágtattak. A sah dühöngött. Az elefánt cammogott, mit 
se törődve gazdája aggodalmaival. 


Szübötej teljes vágtában száguldott el a sah seregének oldalszárnya előtt. 
íját feszítve állt a kengyelben, kiegyensúlyozta a ló mozgását. Érezte minden 
egyes pata mozdulatát, aztán azt a pillanatnyi nyugalmat, amikor mind a négy 
láb a levegőben van. Szívdobbanásnyi ideig tartott, és ő ebben a pillanatban 
lőtte ki a nyilát. A vessző eltalált egy ordító, ellenséges katonát, leverte a 
lábáról. 

Hallotta a sah tisztjeinek ugató parancsait. Furcsa szótagok töltötték meg a 
levegőt. A sahot jól védték, a sereg szívében haladt. Szübötejt meglepte, hogy a 
lovasok csoportja be van zárva a sokaság közepébe. Mi haszna ennek, hiszen 
ott nem manőverezhetnek. Az elefántok is a sorok között lépkedtek, túl 
messze ahhoz, hogy nyíllal eltalálhassák őket. Lehet, hogy a sah értékesebbnek 
tartja őket az embereinél? Újabb dolog, amit meg kell tudnia. Miközben 
gondolkodott és vágtázott, ezernyi gyalogos katona emelte föl kettős ívelésű 
íját, és kilőtték nyilaikat. Nyílvesszők süvítettek felé, Szübötej ösztönszerűen 
lebukott. A sah íjászainak lőtávolsága hosszabb volt mindenkiénél, akikkel a 
csin földeken találkozott. Szübötej embereket vesztett, míg elhaladt az 
oldalszárnyak mellett, de nem távolodhatott el jobban, ha azt akarta, hogy 
hatékony legyen a saját nyílzápora. Ezért azt parancsolta, hogy az oszlop 


kanyarodjon az arabok felé, lője ki nyilait, majd vágtában távolodjon el az 
ellenséges nyílfelleg elől. Kockázatos taktika volt, de ki kellett tapasztalnia, 
hogy menynyi idő jut a célzásra. Az araboknak egy gyorsan mozgó oszlopot 
kellett eltalálniuk, miközben az ő emberei szinte bárhova belelőhettek a 
tömegbe. 

A minghaanok átvették a taktikáját. Az ezres oszlopok lyukakat haraptak 
az arab tömegbe, majd elnyargaltak. A sah serege tovább menetelt, és noha a 
pajzsok sok embert megmentettek, összezúzott holttetemek jelezték a hágó 
felé vezető utat. 

Szübötej nagyobb ívet írt le embereivel, szemét összehúzva kereste a hágót. 
Ha egyszer a sah seregének első sorai elérik, nincs több lehetősége, hogy 
visszaiszkoljon a szorosba, és csatlakozzék Kacsunhoz. A sereg úgy nyomult 
előre, mintha egy dugót erőltetnének be egy borospalackba. Hamarosan 
elzárják a hágó száját. Szübötej habozott, a gondolatai kavarogtak. Ha a sah 
továbbra is ezzel a sebességgel halad, akkor lehagyhatja a fürge mongol 
oszlopokat, és keresztüljuthat a hegységen Otrar felé. Kacsun négyezer embere 
biztosan nem tud megállítani egy ilyen nagy tömeget. Igaz, Szübötej továbbra 
is hátba támadhatná őket, és ez nem lenne rossz döntés. Elpusztíthatna sok 
ezer sort, és a sah semmit nem tehetne ellene. Még így is lenne két másik hágó, 
hogy  megkerüljék a sereget, Szübötej átvezetheti a  minghaanokat 
valamelyiken, hogy támogassa Dzsingiszt Otrarnál. 

Csakhogy ez nem volt elég. Noha a mongol lovasok ezreket öltek meg, a 
sah hada szinte bele sem rezdült. A sorok összezárultak a halottak fölött, és 
mentek tovább. Ha elérik az Otrar előtti síkságot, Dzsingiszre rászakad 
ugyanaz a probléma, aminek a megoldására kiküldte Szübötejt. A sah frontális 
támadást indít ellene, miközben mögötte ott várakozik az otrari helyőrség. 

Szübötej ismét támadásra vezette embereit, egyszerre ezer nyilat lőttek ki. 
Váratlanul keresztezte az útját az egyik minghaan, és neki lassítania kellett, 
nehogy nekimenjen az ostoba fiatal parancsnoknak. Amint az arabok 
meglátták, hogy lassulnak, nyilak ezrei röppentek ki a sah seregéből. Ez 
alkalommal tucatnyi harcos esett el, lovaik vérbe borulva nyihogtak. Szübötej 
káromkodva ordított a tisztre, aki keresztülrúgtatott a csapatán. Miközben a 
két csapat szétvált, még láthatta a parancsnok elszörnyedt arcát. Elismerte, 
hogy nem a fiatalember volt a hibás. A tümenjét éppen ilyen támadásokra 


képezte ki, de nehéz a támadás hálóját hiba nélkül megszőni. Ez persze nem 
menti meg a parancsnokot a nyilvános megszégyenítéstől. 

A sah serege elérte a hágót, Szübötej nem vághatott elébük. Jelmét kereste, 
mert tudta, hogy az idősebb tábornok ugyanilyen szövevényes támadást hajt 
végre, de sehol nem látta. Nézte, hogyan zsugorodik az irdatlan sereg, amint a 
sah bevezeti őket oda, ahol biztonságot remél. A szárnyak elleni szurkálódó 
támadások fokozódtak, újra és újra lecsaptak a fogyatkozó utóvédre. Szübötej 
látta, hogy a vadabb harcosok karddal támadnak a katonákra, egyenesen 
belevágtatnak a menetelő sorokba. Az arabok ordítottak, visszavágtak, 
igyekeztek feltartóztatni a minghaanokat, amennyire tehették, de minden 
lépéssel nőtt Szübötej előnye. Eljön a pillanat, amikor a repülő hadosztályok 
létszáma meghaladja az utóvédét. Szübötej akkor akarta leszakítani az arab 
sereghajtókat. 

Legfrissebb embereit a hágóhoz küldte a paranccsal, de erre szinte nem is 
volt szükség. A mongolok bekerítették az utóhadat, és majdnem sikerült 
megállítaniuk. A föld vörösre változott a hágó szájánál, a mészárlás mind 
vadabb lett, a holtak és leszelt végtagok száma egyre nőtt. 

Még negyvenezer maradt kívül a hágón, amikor borzongás futott végig az 
oszlopon. Szübötej arra fordította a fejét. A környező hegyek mintha távoli 
sikolyokat vertek volna vissza. Megkezdődött Kacsun rohama. Szübötej hátán 
kiürült a tegez, így kardot rántott. Látni akarja, ahogy a sah utóvédje elolvad a 
napon! 

Figyelmeztető kiáltások zavarták meg  összpontosítását, amikor új 
támadásra vezette embereit, ez alkalommal egyenesen neki a menetoszlopnak. 
Kiválasztott egy pontot, közel a hágóhoz, és vadul verő szívvel sarkantyúzta 
meg a lovát. Először nem hallotta az ordítást, de az ösztönei jók voltak. A hang 
forrása felé pillantott, és fölemelt karddal megállította embereit, mielőtt 
támadásba lendülhettek volna. 

Fojtottan szitkozódott. Lovasokat látott, és az a szörnyű gyanú ébredt 
benne, hogy a sah hátrahagyott egy hátvédet, amely éppen ebben a pillanatban 
csap le támadóira. A félelem olyan gyorsan elröppent, ahogy jött. Látta, hogy a 
lovasok saját népéhez tartoznak, és fölvidult. Dzsocsi még él, és Dzsebe is vele 
van! 

Szübötej friss szemmel, éles tekintettel nézett körül. Talán harmincezer 
arab küzdött azért, hogy elérje a hágót, de minden oldalról támadták őket. A 


minghaanok valóban úgy rajzanak körülöttük, mint a darazsak, gondolta, de a 
darázs végül a medvét is legyőzi. Ott már nem volt rá szükség, de nem 
távozhatott úgy, hogy ne beszéljen Jelmével. 

Örökkévalóságnak tűnő idő után találta meg tábornoktársát, aki 
megviseltnek, de diadalmasnak tűnt, miközben újabb rohamra készítette föl 
embereit. 

- Akár a birkák a vágóhídon! - kiáltotta éppen, amikor Szübötej a közelébe 
ért. Annyira az ütközetre összpontosított, hogy nem is látta meg a lovasokat. 
Szübötej bólintott feléjük. 

Jelme elkomorodott, egy hosszú nyílvesszőhöz kapott, amely a vállát találta 
el. Áthatolt a páncélján, és beleállt a bőr alatt a húsba. Jelme dühösen rángatta. 
Szübötej közelebb ment, kiemelte a nyílvesszőt, gyorsan kettétörte, és eldobta 
a darabjait. 

- Köszönöm - mondta Jelme. - A mi eltűnt tábornokaink azok? 

- Ki másnak lenne itt két tümenje? - kérdezett vissza Szübötej. - Korábban 
is hasznukat vettük volna, de most előre küldöm őket a hágókon, hogy 
megtámadják a sahot, ahogy kiér a túloldalon. 

- Ne - mondta Jelme. - Azt mi is megoldhatjuk. Aki elkésett, az a 
maradékot kapja. Kövessék csak a sahot a hágóba. Én még friss vagyok, 
tábornok. Ma még egyszer harcolni akarok. 

Szübötej rávigyorgott, és a vállára csapott. Két hírnököt küldtek a 
parancsaikkal Dzsebéhez és Dzsocsihoz, mielőtt otthagyták a csatát, és 
magukkal vitték az embereiket. A legközelebbi hágó alig mérföldnyire volt. 

Néhány pillanat múlva abbamaradt az utóvéd elleni támadás, és a sah 
utolsó, véres katonái is eltűntek a hegyek között. Amikor végre árnyék 
borította el az arcukat, rémülten tekintettek hátra a vad lovasokra, akik 
sebesen távolodtak valamerre. A túlélők nem éljeneztek. Rossz előérzet 
töltötte el őket, és ahogy visszanéztek az elmaradt hullahegyekre, láthatták, 
hogy egy újabb sereg lovagol mind közelebb, készen rá, hogy ismét gyilkoljon. 


Szübötej fölfelé irányította a lovát a rögös talajon a hegyek között. Ez a 
második hágó keskeny ösvény volt, a sah bizonyára alkalmatlannak ítélte a 
sokaság számára. De még így is elfért benne tíz lovas egymás mellett. 


Kapaszkodás közben Szübötej lenézett a szántókra, ahol gyorsan barnává 
száradó, reszketeg vörös vágás jelezte a csatateret. Emögött közeledtek Dzsocsi 
és Dzsebe tümenjei, és Szübötej láthatta, hogy lassan lovagolnak. Látta, ahogy a 
hírvivők apró alakjai elérik őket, és csatlakoznak hozzájuk. Ezután a hegység 
eltakarta a látványt, így nem figyelhette meg, ahogy követik a sah seregét a 
hágóba. Kacsun nyilai elfogyhatnak, de a sereg még akkor is túl erős lesz 
Dzsingisz csapataihoz képest, amelyek Otrarban állomásoznak. Ennek ellenére 
elégedett volt. Megmutatta a saját hadoszlopainak, milyen erő lakozik bennük, 
és azt, hogy mit kell tenni a lassú ellenséggel szemben. Előrenézett Jelmére, aki 
az embereit noszogatva lovagolt. Megmosolyogtatta az idősebb férfi lelkesedése 
és energiája, amely fikarcnyit sem lohadt. Minden harcos tudta, hogy lehet 
még egy lehetőség a támadásra, ha előbb kelnek át a hágón, mint a sah nyílt 
terepre érne. Mert a síkságon nem lesz hely a szúrós darazsaknak. De 
megfelelő időzítéssel lecsaphatnak a sah jobbszárnyára a legjobb húszezrükkel. 
Alig maradt nyílvesszőjük. Pajzzsal és karddal kell befejezniük, amit elkezdtek. 


TIZENNEGYEDIK FEJEZET 


Dzsingisz olyan hirtelen fordult meg a reggeli napfényben, hogy Kaszar 
ugrott egyet. Amikor látta, hogy az öccse az, a kán arca már nem volt olyan 
vérfagyasztó, ám a feszültség megmaradt rajta. Két napja mást se csinált, mint 
tehetetlenül dühöngött, miközben emberei harcoltak és elestek a déli 
hegyeken túl. Ha Otrar falai csak egy kicsivel vékonyabbak, egész idő alatt 
működtek volna a katapultok. De ez céltalan lett volna, így inkább várt. A 
város kevésbé volt fontos, mint élve megúszni a sah hadát. A tétlenség 
rettentően megviselte. 

- Mondj valami jó hírt! - reccsent rá öccsére. 

Kaszar habozott, erre Dzsingisz még jobban elkomorult. 

- Akkor azt mondd el, mit hallottál. 

- A felderítők csatát jelentenek a hágó előtt. A tábornokok parancsod 
szerint meggyérítették a sah embereit, ám a derékhad jórészt érintetlen. 
Kacsun a magas lejtőkön várakozik íjászaival. Sokat meg fognak ölni, de ha a 
csapatok nem törnek meg és nem erednek futásnak, a sah átkel. Tudod, hogy 
így lesz, bátyám. 


Dzsingisz olyan keményen szorította ökölbe a bal kezét, hogy a karja 
reszketett. 

- Áruld el, miként akadályozzam meg, hogy amikor húszezren hátba 
támadnak, útját állom a sahnak, ahogy kiér a hegyek közül! - mondta. 

Kaszar a városra nézett, amely gúnyolta előkészületeiket. 

Miután a táborból kivonták a harcosokat, öt teljes tümen várt parancsra, és 
Dzsingiszt megőrjítette minden elvesztegetett pillanat. Nem becsülte alá a 
kockázatot. Feleségeihez hasonlóan Toluj és Ögödej is védelem nélkül maradt, 
mert a kán igyekezett minden előnyt kifacsarni a rendelkezésére álló erőkből. 
Mire a nap másodszor is fölkelt, csak Kaszar mert beszélni a bátyjával, de 
megoldást ő sem tudott. 

Kaszar éppúgy tudta, mint a fivére, hogy ha a sah keresztüljut a seregével a 
hegyeken, az otrari helyőrség abban a pillanatban támad, ahogy meglátja a 
zászlóit. A tümeneket szétzúzzák. Tisztában volt vele, hogy nem olyan 
tündöklő tehetség, mint Szübötej, még csak nem is olyan eszes, mint Kacsun, 
ám azt még ő is látta, hogy itt csak egy parancsot lehet kiadni. Nem 
ostromolhatják meg Otrart; annyit tehetnek, hogy hátrálnak, amíg az összes 
tábornok vissza nem tér hozzájuk. De most Dzsingisz döntését várta. 

Az előző napokban eloszlott az égő elővárosok füstje. A levegő tiszta és 
forró volt, amikor Dzsingisz csapatszemlét tartott. A város hallgatott, mintha a 
szabadulását várná. 

- Lesznek más évek, bátyám - mondta Kaszar, akinek elfogyott a türelme. - 
Más csaták. 

- Te azt javasolnád, hogy meghátráljak, Kaszar? - fordult ismét felé a kán. 

Kaszar vállat vont. 

- Jobb, mint ha megölnek. Ha a tümeneket tíz mérfölddel hátrébb vonnád 
észak felé, akkor ez a sah csatlakozna az otrari helyőrséghez, és akkor végre 
egy haddal kéne szembenéznünk, nem támadnának hátba. 

Dzsingisz undorodva felhorkant. 

- Sok mérföldre innen olyan síkságok és hegyek vannak, amelyeket 
ellenfeleink jobban ismernek nálunk. Hazáig üldözhetnének, és még a 
tábornokaim sem tudnának megállítani ilyen sok embert. Bár ha elérhetném 
ezt a hágót, a sah nem tudna manőverezni. De nemigen érnénk oda 
napnyugtáig, öcsém! Az idő megöl minket. 

Hirtelen elhallgatott, mintha eszébe jutott volna valami. 


-A helyettesed, Szamuka, hűséges ember? 

Kaszar gyanakodva húzta össze a szemét. Nem értette, mit akarhat 
Dzsingisz. 

- Természetesen - felelte. 

Dzsingisz határozottan bólintott. Végre döntött. 

- Adj neki ötezer embert, és azzal tartsa ezt a helyet, amíg visszatérek. Nem 
kell győznie, csak akadályozza meg, hogy kitörjenek. Mondd meg neki, időre 
van szükségem, és ezt neki kell megszereznie! 

Kaszar először nem válaszolt. Csagatáj tümenjei közelebb voltak a városhoz, 
mint Szamuka emberei, de Kaszar tudta, hogy Dzsingisz nem küldi a fiát a 
biztos halálba. Erre inkább Szamukát szemelte ki. 

- Jól van, bátyám, megmondom neki - felelte. 

Kaszar vágtába ugratta a lovát, hogy megkeresse Szamukát a sorok között. 

Öreg helyettese és Ho Sza éppen az alakzatot beszélték meg. Az arcuk 
felragyogott, amikor meglátták a tábornokot. Kaszar szíve összeszorult attól, 
amit mondania keli. Intett nekik, hogy távolodjanak el a többi tiszttől, és 
halkan megszólalt. 

- Szamuka, Dzsingisz nagyúr azt parancsolja, hogy maradj hátra. Szedd össze 
az ötezer legjobb íjászt, és tartsd a várost, amíg visszatérünk. 

Ho Sza megmerevedett, mintha megütötték volna. Szamuka sötét szeme 
fürkészem nézett Kaszarra. Mindhárman tudták, hogy ez halálos ítélet. A 
helyőrség  miszlikbe vágja őket kétségbeesett igyekezetében, hogy 
kiszabaduljon a városból. 

- Mindent megtesznek, hogy kitörjenek - folytatta Kaszar. 

- Véres munka lesz. 

Szamuka lemondóan bólintott. Ötezer ember nem elég, hogy két kaput 
tartson. Ho Szára pillantott, mintha váratlan gondolata támadt volna. 

- Rá nincs szükségem, tábornok uram. Hadd menjen veled, 

- Fáradtan elmosolyodott. - Amúgy is használhatatlan, és semmi szükségem 
rá itt. 

Ho Sza egy pillanatra mérhetetlenül elgyengült. Nem akart meghalni ezen 
az alig ismert földön. Szamuka lehetőséget adott neki, hogy életben maradjon. 
Kaszar inkább másfelé nézett, hogy ne lássa Ho Sza arcán a vívódást. 

- Maradok - mondta Ho Sza. 

Szamuka az égre nézett, és felfújta az arcát. 


- Akkor bolond vagy - közölte. Kaszar felé fordult, hirtelen felélénkült. - 
Meddig kell kitartanom? 

Kaszar nem mutatta, hogy tanúja volt Ho Sza lelki tusájának. 

- Talán egy napig. Magam jövök a segítségedre. 

Ho Sza és Szamuka meghajtották a fejüket, elfogadták a feladatot. Kaszar 
ösztönszerűen kinyújtotta a kezét, és megmarkolta Ho Sza vállát. Sok-sok éve - 
az első csin rajtaütések ideje óta - ismerte a hsziahszia tisztet. 

- Maradj életben, testvérem - mondta. - Jövök, amint tudok. 

- Majd figyellek - válaszolta rekedten Ho Sza. Az arca semmit sem 
tükrözött a benne kavargó félelemből. 

Dzsingisz már a sereg éléről nézte hidegen a három embert. Megvárta, míg 
Szamuka kiadta a parancsot öt minghaan tisztnek, hogy váljanak ki a 
főseregből. Kaszar késlekedett, mert Csagatáj tümenjének minden harcosától 
elvett négy nyilat, és kötegekbe gyűjtve átadta Szamukának és Ho Szának, 
akiknek minden nyílvesszőre szüksége volt. Ha sötétedésig ki tudnak tartani az 
otrari helyőrséggel szemben, akkor Dzsingisz talán igazolhatja az 
emberveszteséget. 

Ahogy az ötezer ember között szétfutott a hír, hogy maradnak, sok fej 
fordult Kaszar felé. Tudták, mit jelent ez a parancs. A tábornok úgy ült a lován, 
mint a kőbálvány, és elégedetten állapította meg, hogy nincs vita, nincs 
ordítás. Az ő emberei fegyelmet tanultak, a halálig kitartanak. 

Dzsingisz megsarkantyúzta a lovát, és előre rúgtatott. Csagatáj és Kaszar 
vele indult a barna hegyek felé, ahol a sah csatázik a tábornokokkal. Mögöttük 
Otrar népe éljenzett a falakon. Csupán Szamuka és Ho Sza kicsiny, komor 
csapata lovagolt visszafelé. Törpének látszottak a város mellett. 


A sah seregének első sorai kimasíroztak a hágóból a ragyogó napfénybe, és 
éljeneztek, hogy életben maradtak. Tízezrével hullottak rájuk a nyilak, 
miközben keresztülverekedték magukat a völgyön. A pajzsaik tüskések voltak 
a nyílvesszőktől. Sokan a késükkel vagdosták rövidre a kiálló nyilakat, 
miközben Ottrar felé haladtak. 

Mögöttük még mindig hallatszott a sikoltozás a völgyben. A mongolok 
hátulról támadták a sereget, talán abban a reményben, hogy az arabok pánikba 


esnek és megtörnek. Mohammed Ala-ud-Dín sah sötéten mosolygott. Nem 
szégyen szépen meghalni, és az ő emberei erősek a hitben. Egy sem menekült 
el az ellenség véres kardja elől. Hátul végre elhallgatott a mongol íjak sivítása. 
Ez legalább Allah kegyelme. Vajon Kalifa al-Najhan lovasai ellen használták el 
a nyilaikat é Harcias hangulatában Ala- ud-Dín szinte remélte, hogy így 
történt. 

Hosszú ideig haladtak a sziklákon sólyomként kuporgó mongolok 
nyílvesszőinek záporában. A nap már túljutott a delelőn, és a sah nem 
tudhatta, hogy ezek az ördögök a sötétben is folytatják-e a támadást. Otrar alig 
húszmérföldnyire van északra. Addig akarta hajszolni embereit, amíg meg nem 
pillantják a várost. Ott akart letáborozni, hogy a városiak tudják, a sah eljött a 
megmentésükre. 

Újabb haldoklók sikoltottak hátul. A sah némán acsargott. A mongolok 
mindenütt ott voltak, és noha az ő katonái védekeztek a pajzsaikkal, nehéz 
megölni az olyan ellenséget, akit nem látunk. A sorok tovább meneteltek. Csak 
a halál akadályozhatja meg őket abban, hogy elérjék a várost. 

Az elefánt hátának magaslatáról Ala-ud-Din az elsők között vette észre 
Szübötej és Jelme csapatait, ahogy jobboldalt előbukkantak a hegyek közül. 
Fojtottan átkozódott, és ismét hívatta előkelő küldönceit. Gyors pillantást 
vetett seregére, felbecsülte az ezredek erejét, azután biccentett az elsőként 
odaérő lovasnak. 

- Mondd meg Dzselauddin fiamnak, hogy verje szét az oldalról támadó 
ellenséget. Kap tizenkét elefántot és tízezer embert Fej szál tábornok 
vezetésével. Mondd meg neki, hogy figyelni fogom. 

A lovas az ajkára és a szívére szorította ujjait, azután elszáguldott, hogy 
továbbítsa a parancsot. Ala-ud-Din elfordította szemét a jobbszárnyról. Tudta, 
hogy a fia lerohanja őket. 

A sah komoran elmosolyodott, amikor serege kijutott a hágóból. Semmi 
sem akadályozhatja meg, hogy elérje Otrart. Valahol előtte lovagol Dzsingisz, 
de már elkésett. Még ha elindulna is, Inalcsuk helyőrsége megállítja. A 
mongolok gyorsak, sokkal mozgékonyabbak, mint Mohamed sah gondolta, ők 
viszont még mindig többen vannak, és nem futnak el, amíg élnek. 


Szép küzdelem lesz, és Ala-ud-Din alig várta, hogy láthassa, amikor a kánt 
elpusztítják. Szinte sajnált megölni egy ilyen vakmerő ellenséget. A tavalyi év 


egyszerre volt izgalmas és eredményes. Sóhajtott, mert eszébe jutott egy 
gyermekkori mese egy sahról, aki csaknem annyira félt a fekete mélabútól, 
mint a túlzott önbizalom szédítő magasságaitól. Amikor megkérdezte 
tanácsadóit, mi lehet a megoldás, készíttettek neki egy sima gyűrűt, amelynek 
aranyába azt vésték" , Ez is elmúlik." Igazság rejlett ezekben az egyszerű 
szavakban, és a sah elégedetten figyelte, ahogy megtépázott hada továbbhalad 
Otrar felé. 


Szübötej menetoszlopai széles támadó vonallá húzódtak szét, ahogy kiértek 
a hegyekből. Máris látták a sah seregének élvonalát, de Szübötej megállította 
embereit, és az összes nyílvesszőt az első soroknak adatta. Nagyon kevés 
maradt. Talán három gyors lövésre elég ötszáz embernek, azután a kardok 
következnek. 

Jelme odalovagolt Szübötej mellé, miközben a pónik megindultak. 

- Dzsocsi és Dzsebe a kígyó farkát támadják - mondta. - Vágjuk le a fejét? 

- Minden lehetséges! - kiáltott hátra Szübötej. - Hihetetlen, hogy ez az 
ellenség kibírt ennyi támadást úgy, hogy nem bomlottak fel a sorok! Ez is 
olyan dolog, amit érdemes megjegyezni: rendkívül fegyelmezettek, már-már 
annyira, mint a mieink. Még így is nehéz lesz megtörni őket, hogy egy bolond 
a vezetőjük! 

Még egy mérföldet kellett lovagolniuk, hogy lecsaphassanak a jobb 
szárnyra. Szübötej az időt számolgatta fejben. Ezzel a sebességgel kétszáz 
szívverésnyi idő múlva érik el őket. 

Ahogy rárontottak a hágóból kizúduló ellenségre, Szübötej észrevette, 
hogy egy nagy csoport különválik, és szembefordul velük. A korbáccsal és 
ösztökével biztatott elefántok felsorakoztak a csapat élén. Szübötej 
elkomorodott. Inkább érezte, mint látta, hogy emberei elbizonytalanodnak. 
Bátorítóan odakiáltotta: 

- A fejük páncélozva van! A lábukra célozzatok! Mi minden élőt meg 
tudunk ölni! 

Azok, akik hallották, elvigyorodtak. A parancs végigfutott a sorokon. Az 
íjászok harcra készen megfeszítették íjaikat, próbálgatták az erejüket. 


A cammogó elefántok látványosan gyorsítottak. Gyalogosok futottak 
mellettük. Rémítő volt, ahogy az állatok Szübötej szeme láttára egyre csak 
nőttek és nőttek. Kivonta a kardját, könnyedén meglendítette a ló mellett. Az 
acél suhogva szelte a levegőt. Észrevette, hogy Dzsingisz tümenjei közelednek 
északról. Ugyan, hogy hagyhatta maga mögött Otrart? 

- Elsőnek az elefántokat öljétek meg! - ordította íjászainak. Azok már 
készen álltak. Szübötej szíve a torkában vert. A nap a látóhatár felé süllyedt. Jó 
nap ez az életben maradásra! 


Szamuka két csoportra osztotta ötezer emberét a város két végénél, ahol 
magas kapuk törték meg a falakat. Ho Sza volt a második csoport parancsnoka, 
és Szamuka örült, hogy a hsziahszia tiszt a törzseknél töltött idő alatt 
megtanulta a hideg arcot. Amikor mindketten a helyükön voltak, Szamuka 
meg- nyugodott.  Emberei torlaszokat rögtönöztek a sziklák között, 
védelemként a nyilaktól. Szamuka sóhajtott. Dzsingisz csak egy előnyt adott, 
és ő igyekezett a lehető legtöbbet kihozni belőle. Végigfuttatta az ujjait egy 
selyemlobogón, élvezte a tapintását. Látta, hogy sötét arcok figyelik Otrar 
magas tornyaiból, és úgy gondolta, hogy már nem sokáig kell várnia. 

Dzsingisz alig néhány mérföldnyire távolodott el dél felé, amikor Szamuka 
meghallotta, hogy a helyőrség tisztjei parancsokat ordítoznak a falakon belül. 
Bólintott, és ismét ellenőrizte a tisztjeit. Ugyanolyan komorak voltak, mint 
tábornokuk, senki sem áltatta magát azzal, hogy az elkövetkező ütközetet 
túlélheti. 

Lassan kinyíltak a keleti kapu szárnyai. Ugyanakkor sok ezer sötét íjász 
bukkant föl a falakon. Szamuka közömbösen fölnézett, mérlegelte, hányan 
lehetnek. Az előző napokban a mongolok utakat tisztítottak meg a kapukig, 
lándzsáikkal tolva szét a leégett házak romjait. Akkor ez jó ötlet volt, de most 
megkönnyítette a város lakóinak, hogy kitörjenek. Szamuka parancsot 
vakkantott, emberei előkészítették íjaikat, gondosan a lábuk mellé helyezték a 
nyílvesszőket, hogy gyorsan fölkaphassák őket. Az egyik összetákolt torlasz 
összeomlott, az egyik tiszt káromkodva küldte oda embereit, hogy erősítsék 
meg. Szamuka görcsösen mosolygott. Dzsingisz állította ide, és nem lesz 
könnyű elmozdítani innen. 


Azt nem tudta, hogy a helyőrség csak ezen az egy helyen próbál-e kitörni, 
vagy Ho Sza innen nem látható kapujánál is próbálkozik. Akárhogy is, az ő útja 
ki volt jelölve. Lova nyergéből figyelte, ahogy a vaskapu szárnyait behúzzák. A 
kapu mögötti napsütötte városban jól fölfegyverzett férfiak ültek jó arab 
lovakon. Szamuka hunyorogva figyelt: őket kell elpusztítania. A gyalogság nem 
érheti utol Dzsingiszt. 

Olyan embernek, aki szereti a lovat, keserű volt a parancs, mégis fölemelte 
a fejét. - Öljétek meg a lovakat! - ordította harsányan. Mint a visszhang, 
ismételték parancsát a harcosok, noha ilyen kis erőnél nem sokan lehettek, 
akik nem hallották. A mongol lovaknak kevés hasznát vették szarv alakzatban, 
amelyben nem mozdulhattak, de jó volt nyeregben ülni, és Szamuka nem akart 
a földön állni, amikor az ellenség támad. 

Hangok mennydörögtek a városban, és az ellenség nekilendült. A 
kapunyílás keskenysége miatt a lovasok csak ötös sorokban vágtathattak elő. 
Szamuka fölemelte a bal kezét, és várta a pillanatot. Száz ember feszítette meg 
az íját a torlaszok réseiben. Tudta, hogy takarékoskodni kell, de azt akarta, 
hogy az első nyílfellegnek elrettentő hatása legyen. 

Látta, hogy a helyőrség jól megtervezte a támadást. A sorok kiszélesedtek, 
amint átértek a kapun, olyan sok embert engedtek ki, amennyit a lehető 
legrövidebb idő alatt lehetett. 

Szamuka közömbösen figyelte, ahogy elhaladnak a jelzés mellett, amelyet 
százlépésnyi távolságra helyezett el 

- Először a lovakat! - ordította ismét. Leengedte a kezét. 

Az ezt követő roppanás hallatán gyorsabban kezdett verni a szíve. Száz 
nyílvessző röppent ki, és szinte még nem is lassultak, mikor belecsapódtak a 
közeledő lovasokba. Az elsők összeomlottak, mint a széthasadt vizestömlő, 
emberek és lovak hullottak a poros földre. Szamuka szinte azonnal ismét 
fölemelte a kezét, tudva, hogy a következő száz íjász is felkészült. Ilyen erős 
csapásnak semmi nem bír ellenállni. Noha az arabok páncélt viseltek és pajzs 
volt a kezükben, lovastól elzuhantak. Még több nyíl nyársalta föl azokat, akik 
tántorogva feltápászkodtak. 

A levegőt megtöltötték a suhogó nyílvesszők. A falon az íjászok 
megfeszítették íjaikat, és lőttek. Szamuka ösztönösen lebukott, noha a torlasz 
megvédte. Emberei pajzzsal fogták fel a magasabbra küldött nyilakat. 


Tapasztaltak voltak, lazán tartották a pajzsot, hogy elvegyék a becsapódás 
erejét. 

A lovasok egyre csak jöttek. Szamuka nyílzáport nyílzápor után küldött 
rájuk. Már hegyekben álltak a halottak és az elpusztult lovak Otrar előtt. 
Néhány emberét eltalálták a falakról. 

Pillanatnyi szünet következett, mialatt a helyőrség a saját torlaszainak 
védelmében eltakarította a halottakat. Ez időbe telt, és a mongolok elégedetten 
várták, hogy újra kezdjék a mészárlást. Szamuka kétségbeesett, amikor 
fölbecsülte a megmaradt nyílvesszők számát. Még ha mindegyik egy-egy életet 
követel, akkor is szükség lesz végül a kardokra. 

Folytatódott a brutális összecsapás. Ha a helyőrség ragaszkodik a 
lovasrohamhoz, akkor Szamuka úgyszólván bizonyosan feltartóztathatja őket 
sötétedésig. Már éppen kezdett bizakodni, amikor megint mozgolódtak a 
falakon. Gyorsan odanézett, arra számítva, hogy leváltják az íjászokat, vagy 
nyilakat hoznak nekik. Ám ott kötelek hullottak le a mellvédről, és katonák 
ereszkedtek le rajtuk. A tenyerükről is lenyúzták a bőrt, annyira sürgős volt 
minél előbb lejutniuk. 

Szamuka elkáromkodta magát, noha számított erre. A lőtávolukon kívül 
máris formálódtak a századok. Emberei közben egyfolytában lőtték a kaput, 
halomra ölve az üvöltő lovasokat, akik megpróbáltak kitörni. Szamuka hívatott 
egy hírvivőit, és elküldte Ho Szához, a város másik végébe. Ha azok a harcosok 
még épek, hozzon magával néhány százat, hogy elsöpörhessék az új 
fenyegetést. Miközben Szamuka a várost figyelte, egyre több kötél feketedett 
el az ereszkedő emberektől, és a földön a sorok mind vastagabbak és 
magabiztosabbak lettek. A szíve összeszorult, amikor meglátta, hogy feléjük 
kezdenek futni. Kardjaik és pajzsaik ragyogtak a délutáni napsütésben. Ismét 
leengedte a kezét, nyílzáport vezényelt a saját halottaikat átugrató lovasokra. 
Nem tudott manőverezni, amíg a nyilak el nem fogynak. 

Ha az otrari tisztek úgy döntöttek volna, hogy nagy ívben kikerülik, 
Szamuka kénytelen lett volna megtámadni őket, Gyanakodva figyelt, de a 
dühében őrjöngő kormányzó láthatóan azt a parancsot adta a katonaságnak, 
hogy söpörjék el a mongolokat, ők pedig egyenesen beleszaladtak Szamuka 
ötszáz fős repülő osztagának nyílzáporába, amely összeszaggatta soraikat. Egyre 
többen másztak ki a városból. Szamuka dühös kétségbeeséssel csikorgatta a 
fogait, amikor a helyőrség első katonái összecsaptak az ő harcosaival. 


Miközben emberei megveszekedetten küzdöttek, négyszáz mongol lovas 
vágtában megkerülte a várost, és lecsapott Otrar gyalogságára. Először átvágták 
magukat rajtuk, nyilakkal szórták meg őket, azután kirántották kardjukat, és 
nekiláttak az öldöklésnek. A helyőrség megroppant a mészárlástól, de minden 
mongol harcosra három-négy arab katona jutott. Szamuka látta, hogyan apad a 
mongolok száma. A támadás megtorpant az ellenséges gyűrűben. Jól harcoltak, 
senki sem futott meg, de az arabok levágták őket, alig néhány tucatnyian 
maradtak. Hátukat egymásnak vetve, eszeveszetten kaszaboltak mindent, amit 
értek. Végül ők is elestek, és Szamuka hangosan felnyögött, amikor a majdnem 
tízezer helyőrségi katona ismét fölvette az eredeti alakzatot. Volt még egy 
utolsó dobása, de ez sem lesz elég. 

Látta, hogy a vaskapun belül felsorakozik a friss lovasság. Ordítanak, 
magasra emelik pajzsaikat. Tudják, hogy az övék a győzelem. 

Szamuka fáradtan előhúzta az elrejtett selyemzászlót a nyeregtakaró alól. A 
szél belekapott, ahogy a feje fölé emelte. Föltekintett a város mögötti dombra, 
és árnyak suhantak át az arcán, még mielőtt meghallotta a katapultok 
reccsenését. 

Cserépedények törtek szét Otrar kapujában, mindegyik akkora, amekkorát 
egy ember elbír. Szamuka kinyújtott egy nyílvesszőt, amelynek a hegyére 
olajjal átitatott rongyot csavartak, és várta, hogy egy harcos meggyújtsa egy 
lámpásról. Újabb két edény zúzódott szét a kapuban. Egy lovas elbukott. 
Szamuka sóhajtott, és kilőtte a nyílvesszőt. 

A találatot lángoszlop jelezte, amely elborította a kaput, felégetve 
mindenkit, aki éppen át akart menni rajta. Iszony volt nézni, mit művelt a csin 
gyújtó olaj. A hőség olyan erős volt, hogy a mongol lovak hátrálni kezdtek, 
amíg meg nem fékezték őket. A dombon álló katapultok újabb olajoskor sokat 
repítettek át az emberek feje fölött. A pokol egyre félelmetesebben lángolt, a 
kapuszárnyak már tompa vörös fénnyel izzottak. Szamuka tudta, hogy egy 
darabig nem lesz gondja a kapuval. Élve senki sem jut át rajta. Azt tervezte, 
hogy csatlakozik Ho Szához a túloldalon, amíg itt át járhatatlanná teszik a 
kaput a bömbölő lángok, ám tervét meghiúsították a katonák, akik tömegesen 
másztak át a falon. 

Emberei az arab gyalogság ellen fordították íjaikat, hogy szétzúzzák őket. 
Szamuka megrázta a fejét, hogy kitisztítsa. Eszébe jutott, hogy a gyalogosok 


nem jelentenek gondot Dzsingisznek. Megfújatta a kürtöt, és az éles hangra a 
harcosok tüstént feléje fordították hátasaikat. 

Szamuka a kardjával mutatta az irányt, és megsarkantyúzta a lovát. Olyan 
közel száguldott el a tüzes kapuhoz, hogy arcán érezte a melegét. Közben Otrar 
újabb katonákat okádott magából, akik a köteleken leereszkedve jöttek átvenni 
a holtak helyét, ám nem maradt ellenség, amellyel szembenézhettek volna. 

Különös érzés volt maguk mögött hagyni az ütközetet. Otrar nem volt kis 
város, Szamuka elmosódó alakokat látott a falakon, miközben tova vágtázott. 
Nem tudta, mennyi ideig tart ki a kínai tüzelőolaj, és elkeserítette a gondolat, 
hogy egy okosabb ember kimódolta volna, miként tartsa meg mindkét kaput. 

Előbb hallotta meg Ho Sza embereit, mint hogy látta volna őket. Kivette 
íját a tokjából, megfeszítette erős jobbjával. A falak elsüvítettek mellette, a zaj 
egyre nőtt, míg oda nem ért a véres zűrzavarhoz. 

Első pillantásra látta, hogy Ho Sza kemény küzdelemben igyekezett tartani 
a második kaput, ám mivel itt nem voltak katapultok, harcosait visszanyomták 
a katonák hullámai. Az otrariak üvöltve támadtak a mongolokra, olyannyira 
nekivadultak, hogy futás közben tépték ki a nyilakat a húsukból, és véres 
lábnyomokat hagytak a porban. 

Szamuka utolsó ezer embere hátulról támadt rájuk. Olyan hatalmas erővel 
vágódtak bele az arab ezredekbe, hogy egyetlen lendülettel csaknem eljutottak 
Ho Sza állásáig. Ám aztán lelassultak, mert a lovakat megölték, vagy túlságosan 
szoros gyűrűbe fogták a haldokló ellenségek. Nyílért nyúlt, de semmit nem 
talált, ezért eldobta az íját, és ismét a kardjáért kapott. 

Látta, hogy Ho Sza minden egyes lépésért megküzd, miközben harcosait 
visszanyomják. Szamuka felmordult, és minden erejével kaszabolni kezdte az 
ellenséget, de egyre többen rontottak ki a mögöttük elterülő városból. Úgy 
érezte, mintha sötét és bömbölő tenger nyelné el. 

A nap elérte a nyugati látóhatárt. Szamuka rájött, hogy órák óta harcol, de 
ennyi sem volt elég. A második kapu százlépésnyire volt, és nem égett benne 
tűz, Látta, hogy lovasok robognak ki rajta, és nem csatlakoznak a többiekhez. 
Szamuka felordított haragjában és kétségbeesésében, mert az arabok 
rendezetlen oszlopban elkanyarodtak. Akármilyen kis lovasság támadja is meg 
a kán hátvédjét, ez jelentheti a különbséget élet és halál között. 

Kipislogta a vért a szeméből, miközben egy embert elrúgott a kengyelétől. 
Még néhány száz élt az emberekből, akiket Kaszar itt hagyott. A saját 


létszámuknál jóval több embert öltek meg, mindazonáltal ez volt a vég. 
Szamuka valahogy hitt benne, hogy az esélyek ellenére életben marad. 
Valamiért nem tudta elképzelni, hogy a teste ott hűl ki a földön. 

A körülötte kavargó fejek és kapkodó kezek fölött elordította Ho Sza nevét. 
Ujjak rángatták a lábát. Szamuka vadul megrúgta őket, és csapkodott a 
kardjával. Ekkor vette észre Ho Sza. A hsziahszia tiszt egy pillanatig azt hitte, 
hogy a mongol a segítségét kéri, ám Szamuka a menekülő lovasság felé 
mutatott a kardjával. Midőn Ho Sza arrafelé fordult, Szamuka látta, hogy 
elvágták a nyakát, dől belőle a vér. Ho Sza összerogyott. 

Dühében üvöltve lecsapott a combjába fúródó ujjakra. Olyan szorosan 
körülvették a szakállas arcok, hogy a lova megtorpant. Szamukát hirtelen 
eltöltötte a nyugalom, amibe egy kis csodálkozás keveredett. Kaszar nem jött 
vissza. Veszített, egyedül maradt, az emberei haldokolnak. 

A kezek valahogy fogást találtak a páncélján, és Szamuka elszörnyedve 
érezte, hogy csúszni kezd. Szilaj csapással megölt még egy embert, de azután 
elkapták a karját, és a kardot kitépték a kezéből. Lova megtántorodott a 
láthatatlan sebektől, az ordító arabok olyan közel voltak, hogy Szamuka látta 
vörös torkukat. Hadonászva zuhant bele a tolongásba. A nap eltűnt a látóhatár 
mögött, miközben odaesett a dobrokoló, döfködő emberek lába alá. A fájdalom 
rosszabb volt, mint amitől félt. Azt mondta magának, hogy mindent megtett, 
amit tehetett, de a halál így is nehéz volt, és Otrar helyőrsége kiszabadult. 


TIZENÖTÖDIK FEJEZET 


Az íját feszítő Szübötej még a paták mennydörgésében is hallotta a tollak 
percegését a füle mellett. Fölemelkedett a nyeregben, és célba vette a 
hegyomlásként közeledő elefánt egyik mellső lábát. Emberei kétoldalt 
utánozták a mozdulatot, és amikor a vezér elengedte a húrt, sötéten szállt a 
nyílfelleg. Egyik harcosnak sem kellett gondolkoznia közben. Erre edzették 
őket azóta, hogy két-három éves korukban birka hátára kötve tanulni kezdték 
a lovaglást. Mielőtt az első nyílvessző becsapódott, már a húron volt a második. 
Hatalmas izomcsomók dagadtak a jobb vállukon, ahogy ismét meghúzták a 
húrt. 

Az elefántok trombitáltak, felágaskodtak a kíntól, jobbra-balra ingatták a 
fejüket. Szübötej látta, hogy a szürke oszloplábakba fúródó nyilak megtörik a 


roham lendületét. Az óriási állatoknak a fele megbotlott, amikor a lábuk 
összecsuklott. A többiek felkunkorították ormányukat, és bősz kihívással 
lengették sárgás agyarukat. Még gyorsítottak is, de elszállt a második nyílfelleg, 
és az elefántok megremegtek a becsapódásoktól. Vesszők cikáztak a lábaik 
között, sebeket téptek a bőrükön. 

Szübötej újabb nyílvesszőért nyúlt, de csak az üres levegőt markolta. A sah 
lovassága csaknem odaért. A nyergére erősített, merev bőrtokba lökte az íjat, és 
jobb válla fölé emelte kardját, hogy lecsapjon. 

Körülötte emberei kilőtték utolsó nyilaikat a közeledőkre. Szübötej fölállt a 
kengyelben, amikor látta, hogy az elefántok a fájdalomtól megvadulva 
felágaskodnak. Az ordító mahutok ütötték-verték a körbeforgó állatokat. 
Szübötej szíve majd megállt, amikor az egyik elefánt lekapta széles hátáról a 
haj- tóját, és rémítő erővel a földhöz vágta. A szenvedő állatok lovakat és 
embereket feldöntve hátat fordítottak a vágtában támadó mongoloknak. 

Szübötej diadalmasan felordított, amikor az óriások kínjukban 
belecsörtettek a sah seregébe. Úgy vágtak utat a közeledő katonák között, 
mintha dús fűben gázolnának, agyarukkal erős férfiakat hajigáltak félre. 
Annyira megvadultak, hogy senki és semmi sem tartóztathatta fel őket. Az első 
sorok percek alatt összeomlottak, vérben úszó, fejvesztetten menekülő 
emberek jelezték az elefántok útját. Néhány arab aránylag gyorsan összeszedte 
magát, és kilőtte nyilait. Mongol harcosok és lovak estek össze, de a többiek 
csak ordítottak, és vágtattak tovább. Az utolsó percben, mielőtt a két sereg 
összecsapott, Szübötej kiválasztotta az emberét. Onnantól csak a térdével 
irányította a lovát. 

A mongol harcosok keresztülszáguldottak a fejetlenül kavargó első 
sorokon. Szübötej lenyakazta az egyik katonát, utána csaknem kiesett a 
nyeregből, amikor le kellett buknia egy másiknak a vágása elől. Ahogy 
fölemelkedett, rögtön sújtott is. Kardja olyan erővel csapódott a páncélhoz, 
hogy megfájdult a válla. Mivel alacsonyabb és könnyebb volt, nyeregben 
tudott maradni, míg az arab a földre zuhant. Szübötej az elefántok egyik véres 
ösvényén találta magát. Még láthatta a sebeiktől felbőszült állatokat, ahogy 
tovadübörögnek, mit sem törődve a pusztulással, amelyet menekülésükkel 
okoztak. Szübötej hálát rebegett az óriásoknak, miközben újabb ellenséget 
keresett. 


A sah serege annyira megdöbbent a tomboló elefántoktól, hogy megállt. Az 
arab íjászok szétszóródtak, és parancsokat üvöltve haltak meg. A támadó 
mongolok némán fogadták a sebeket, és fáradhatatlanul aprították az 
ellenséget. Értékes pengék mentek tönkre az arab páncélokon, de ők csak 
kaszaboltak fáradhatatlanul. Ha egy pajzs megállított egy csapást, másodszor is 
odasújtottak. Fürgébbek voltak az ellenségnél. Szübötej egy hatalmas, szakállas 
arabbal került szembe, aki tébolyult dühvel támadott. Szübötej érezte 
verejtékének szagát. Ahogy elvágtatott mellette, észrevette, hogy az arab görbe 
kardjának nincs keresztvasa. Odacsapott, levágta az arab három ujját, a fegyver 
pörögve elszállt. A sah emberei termetesek voltak, Szübötej úgy vélte, az erő 
lehetett a szempont a válogatásnál, nem az ügyesség. Iszonyú csapásokat 
zúdítottak Szübötej harcosaira, de a mongolok lebuktak vagy félrehajoltak, 
visszavágtak, ha tudtak, azután nyargaltak tovább. A sah sok katonája két- 
három sebet is kapott, mielőtt a vérveszteségtől összeesett. 

Észrevette, hogy több száz gyalogos vesz körül egy fekete csődörön lovagló 
harcost. Még ilyen távolságról is látta, hogy kiváló a ló. Lovasa parancsokat 
ordított, körülötte az emberek ékbe rendeződtek. Szübötej felkészült az 
ellentámadásra, ehelyett az arab katonák fölemelték pajzsaikat, és hátrálni 
kezdtek a derékhad felé. 

A mongol tábornoknak nem kellett új parancsokat kiadnia. Minghaan 
tisztjei önállóan cselekedtek: négyen is észrevették a visszavonulást, és 
támadásba lendültek. Nyilakkal lemészárolhatták volna a visszavonulókat, de 
nem maradt nyílvesszőjük. Az arabok megtartották az alakzatot, és hátrálva 
hullahegyeket hagytak maguk mögött. 

Szübötej meghallotta a távolból felderítőik kürtjeinek gyászos hangját. 
Fölnézett, és meglátta Dzsingisz közeledő tümenjeit. A kán végre elérte a 
csatateret, Szübötejt iszonyú öröm töltötte el, és kitörölte a szeméből a 
verejtéket. 

Emberei szétverték azokat, akik szembeszálltak velük, Szübötej mégsem 
volt elégedett. Az arabok rendezett visszavonulása megtette a magáét: elejét 
vette, hogy a sorok összeomoljanak, és megakadályozta, hogy Szübötej 
lenyakazhassa a sah derékhadát. Szübötej és emberei a harctér szélén 
forgolódtak, egyes harcosok még mindig harcoltak a fáradt gyalogosok 
megmaradt csoportjaival. A tábornok azon töprengett, ki lehet az a fiatal tiszt, 
aki elhárította a teljes pánikot, és együtt tartotta katonáit a csata hevében. 


Szübötej ezt is hozzátette ahhoz az ismerethez, amit eddig szerzett az 
arabokról. Úgy tűnik, a sahnak legalább egy hozzáértő tisztje van. 

Roncsolt tetemekkel, törött páncélokkal-fegyverekkel borított földön 
alakultak újra a minghaanok. Néhány harcos leszállt a lóról, hogy az értékes 
nyílvesszőket kirángassák a tetemek húsából, de nagyon kevés volt olyan 
állapotban, hogy újra föl lehessen használni. Szübötej szívverése lelassult. 
Körülnézett, hogy hol van rá szükség. A sah serege már kiért a hágóból, és 
Szübötej meglátta Dzsebe és Dzsocsi tümenjeit, ahogy véres utakat vágnak az 
arab utóvédbe. A nap már jócskán nyugat felé tartott, Szübötej úgy vélte, hogy 
Dzsingisznek alig lesz ideje támadni napnyugta előtt. 

Bólintott. Látta, hogy a sah gyalogságának utolja visszaért az 
oldalszárnyhoz, és gyászosan bámulja a holtak között vágtázó mongolokat. Az 
elefántok zöme eltűnt, bár néhány a földön heverve rugdosott. A sah katonái 
nyilazták le őket, nehogy tovább pusztítsanak. Szübötej fáradt volt, mindene 
fájt, de a csata még korántsem dőlt el. 

- Hozzám! - ordította. Akik meghallották, engedelmeskedtek. A sah serege 
menetelt tovább, új és új gyalogosok vonultak el a hideg tekintetű Szübötej 
előtt. Akármilyen nehéz volt is ezt elhinnie, a sah katonái annyira elszántan 
törekedtek Otrar felé, hogy nem törődtek a rájuk támadó erőkkel. 

A fejét csóválta. A tábornokok most mutatták be, milyen hasznosak a 
száguldó alakulatok, amelyeket önállóan cselekvő tisztek vezetnek. A sah 
serege mégis tovább dübörög, hajtja a parancs, függetlenül attól, mivel kell 
szembenéznie. Szübötej arra gondolt, hogy a sah éppen olyan érzéketlenül 
tékozolja az embereit, mint Dzsingisz. 

Miközben Jelme és az ő erői egy oszlopba tömörültek, megfigyelte, hogy a 
sah seregéből rémült arcok bámulják őket. Tudták, mi következik, mielőtt a 
tábornok döntött volna. Látta, ahogy megfeszítik az íjukat és felkészülnek. 

A nyakában lógó kürtért nyúlt, ám az két darabra esett, noha nem 
emlékezett a csapásra, amely szétvágta. Elkáromkodta magát, nem érdekelte, 
hogy közelében a harcosok vigyorognak. 

- Utánam! - bömbölte. Balján Jelme emberei sarkantyúba kapták lovaikat. 


Dzsingisz keményen hajtotta embereit húsz mérföldön át. Serege lovat 
váltott, amikor már látszott a csatatér. Látta, hogy a sah már kijött a hegyek 
közül, de ezen nem segíthetett. Megkereste a vágtató sorokban Csagatájt és 
Kaszart. Ötvenezer ember száguldott mögötte, a tartalék lovak hosszú uszályát 
vonva maguk után. De most olyan haddal néztek szembe, amelynek nem akart 
vége lenni. Balra alig látszottak a menet- oszlop oldalát támadó Szübötej 
zászlói. Az arab sokaság fellegekben verte föl a port. Szamuka és Ho Sza 
mostanra már biztosan halott, de Otrar messze van, a helyőrsége ma nem 
érheti el a csatateret. Mindent megtett, amit tehetett, de ez az utolsó dobása. 
Nincs tovább. Nem volt más terve azonkívül, hogy lecsap az arab 
menetoszlopra, és szarv alakban bekeríti. 

Parancsot vakkantott egy zászlósnak. Hallotta a csattogást, ahogy az 
aranyos lobogó a magasba emelkedett. A vonalban íjak ezrei recsegtek. A sah 
serege meg akarta vetni a lábát, hogy fogadja a csapást, noha a tisztek tovább 
ösztökélték őket. Senki sem akart még egyszer összecsapni ezekkel a komor 
harcosokkal, de nem volt hova menekülni. Kihívóan felordítottak, amikor az 
arany zászló meghajlott, és a levegő elsötétedett. 

A mongol csapatok teljes sebességgel, üvöltve indultak meg. Sebességük 
éppen olyan veszedelmes volt, mint a fegyvereik. A széles szarv alakzat befogta 
az arab oszlopot, végigrobogott az oldalán, belé mart, Már szürkült, a nap 
süllyedni kezdett a nyugati látóhatáron, midőn a seregek összecsaptak. Tiszta 
és tökéletes este lett, amikor a mongolok az ellenséges hadra vetették magukat. 


Mohammed Ala-ud-Din sah felkiáltott megdöbbenésében, amikor egy 
mongol vonal utat tört magának hozzá. Lovasai testőrsége az utolsó szálig 
levágta őket, de a sah be volt kerítve, hadának fele föl sem tudta emelni a 
fegyverét. A sah közel állt a pánikhoz, amikor körülnézett. Hamarosan 
besötétedik, a mongolok mégis úgy harcoltak, mint az eszeveszettek. Egyetlen 
hangot sem adtak ki, még akkor sem, ha halálos sebet kaptak. A sah nem 
értette. Nem érzik ezek a fájdalmat? Dzselauddin fia szerint sokkal inkább 
esztelen barmok, mint emberek, és talán igaza is van. 

A sereg mégis ment tovább, meg-megzökkenve, mert a katonák a 
legszívesebben megfutamodtak volna. Ala-ud-Din látta, hogyan hullnak szét a 


szárnyakon a ragyogó menetoszlopok, miközben a sarkukban morajló 
mongolok tovább szorítják őket előre. 

A kán egyre több harcosa halt meg, miközben be akarták verekedni 
magukat az arab sereg közepébe. A sah katonái tartották az alakzatokat, és 
felaprították a vágtában érkező mongolokat. Nem versenyezhettek a mongolok 
sebességével, ám a pajzsaik sok nyilat felfogtak, és azokat, akik a közelükbe 
férkőztek, visszaverték vagy lekaszabolták. Ala-ud-Din ujjongott a sápadó 
fényben, ahogy elefántjai átgázoltak a halott ellenségen. 

Leszállt a sötétség. A katonák fel-felordítva küzdöttek a pengéket villogtató 
árnyékokkal. A sah seregének úgy rémlett, hogy bekerítette őket egy morgó 
dzsinn. Fülükben moraj lőtt a patadobogás. Meg-megrándultak menetelés 
közben, mindenki azt várta, hogy éppen őt fogják megtámadni a lovasok. A 
magasban tisztán, fényesen ragyogtak a csillagok, az égre lassan felkúszott a 
hold sarlója. 

A sah úgy vélte, hogy a mongol kán akár hajnalig is folytathatja a támadást. 
Folyamatosan imádkozott, miközben kiadta parancsait, és reménykedett, hogy 
túléli a sötétség óráit. Ismét a testőreinek kellett megállítaniuk egy támadó 
oszlopot. Megöltek vagy nyolcvanat. Ala-ud-Din látta, hogy a nemes házak fiai 
jól mulatnak. Villogó fogú mosollyal mutogattak egy-egy jó vágást a 
barátaiknak. Körülöttük szétverték a sereget, de ezeknek az ifjaknak nem 
számított a veszteség. Végtére is Allah ad és elvesz, ahogy neki tetszik, 

Ala-ud-Din úgy gondolta, hogy seregének csak a véres foszlányait fogja 
meglátni a hajnalfényben. Egyedül az tartotta benne a lelket, hogy ellensége is 
ugyanennyit szenved. 

Először nem vette észre, hogy tompul a zaj. Úgy érezte, mintha egy 
örökkévalóság óta élne a mindenfelől hallatszó patadobogásban. Amikor 
halkulni kezdett a robaj, még mindig a fiait hívta, friss jelentéseket várt. A 
sereg tovább menetelt, és Otrar bizonyosan közel lesz pirkadatra, 

Végül a sah egyik főtisztje azt ordította, hogy a kán visszavonul. Ala-ud- 
Din hálát adott a szabadulásért. Tudta ő, hogy lovasok éjszaka nem képesek 
támadni! A hold alig világít, nem tudták összehangolni csapásaikat úgy, hogy 
ne menjenek egymásnak. Sorra jöttek a felderítők, akik fölbecsülték a 
távolságot Otrarig, és beszámoltak minden részletről, amit a kán helyzetéről 
megtudtak. 


Ala-ud-Din tábort akart verni. Hajnalra úgyis vége lesz mindennek, az 
átkozott mongolok elhasználták a nyilaikat az ő katonáira. Ha meglátja Otrart, 
elnyújtja a vonalakat, és még több karddal fogadja a mongolok rohamait. Az 
utolsó órában bizonyosan legalább annyi embert vesztettek, mint ő. Korábban 
kizsigerelték a hadát. Végignézett a menetelő sorokon, és azon tűnődött, vajon 
hányan élték túl a hegyekben lezajlott harcokat? Egyszer látott egy 
vadászcsapatot: sebesült oroszlánt üldöztek, amely elvonszolta magát lándzsáik 
elől. Az állat olyan széles vérnyomot hagyott maga után, mint ő maga, ahogy 
kúszott feltépett hasán. A sah nem szabadulhatott a látomástól, hogy az ő 
serege is ilyen állapotban van. Vörös pászma fénylik mögöttük. Kiadta a 
parancsot, hogy álljanak meg, és hallhatta, hogyan sóhajtanak a katonák ezrei, 
mert végre megpihenhetnek. Már éppen leereszkedett volna az elefántról, ám 
ekkor észrevette, hogy fények gyulladnak keleten. Felismerte, hogy azok ott 
egy sereg tábortüzei. Fennmaradt az elefánt hátán. Egyre több tűz gyúlt, 
olyanok voltak, mint a távoli csillagok. Az ő ellensége az: pihen, és várja a 
hajnalt. 

Ala-ud-Din körül a saját emberei rakták a tüzet fából és szárított 
tevetrágyából, amelyet a tevék hoztak idáig. Reggel vége lesz mindennek. A 
sah hallotta a hívők imáját, és elszántan bólintott. Allah még mindig velük 
van, és a mongol kán is vérzik. 


Miközben a hold átszelte a fekete égboltot, Dzsingisz egy tűz köré gyűjtötte 
tábornokait, akik nem igazán diadalmas hangulatban várták a beszédét. A 
tümenjeik a sah sok emberét levágták, de a saját veszteségeik rémítőek voltak. 
A sötétedés előtti utolsó órában négyezer veterán harcos esett el. Majdnem 
átvágták magukat a sah elefántjáig, de az arabok összezártak előttük, és 
visszavetették őket. 

Dzsebe és Dzsocsi együtt érkeztek a táborba, Kacsun és Kaszar 
köszöntötték, Dzsingisz csak végigmérte őket. Jelme és Szübötej fölálltak, és 
gratuláltak a két fiatalembernek, mert hallották hosszú lovaglásuk hírét, 
amelyet már az egész tábor ismert. 

Csagatáj is hallotta, és savanyú képpel figyelte, ahogy Jelme hátba vágja a 
bátyját. Nem értette, minek örülnek annyira. Ő is harcolt, engedelmeskedve az 


apja parancsainak, és nem szeleit el napokra. Ő legalább ott volt, ahol 
Dzsingisz szerint lennie kellett. Úgy várta, hogy lássa Dzsebe és Dzsocsi 
megaláztatását, amiért nem voltak kéznél, de megkésett feltűnésüket a sah 
hátában úgy ünnepelték, mint valami lángeszű taktikát! Csagatáj a fogát szívta, 
és az apját leste. 

Dzsingisz keresztbe vetett lábbal ült. Ajragos tömlő támaszkodott a 
derekához, és egy csésze savanyú túró volt az ölében. Bal kézfejére ráalvadt a 
vér, a jobb lábszárát szorosan bekötötték, de még így is nedves volt a pólya. 
Mikor Csagatáj elfordította az arcát, hogy ne kelljen látnia bátyjának ostoba 
magasztalását, Dzsingisz éppen az ujjával törölte ki a csészét, és a maradékot 
majszolta. Csönd lett, amikor félretette az edényt, és tökéletesen 
mozdulatlanná merevedett. 

- Szamuka és Ho Sza mostanra halottak - mondta végül. - Otrar helyőrsége 
nem lehet messze, és nem tudom, hányan élték túl a tüzet és a nyilakat. 

- Nem fogja megállítani őket a sötétség - mondta Kacsun. 

- Talán lépésre lassulnak tőle, de még hajnal előtt elérik a sahot. - Beszéd 
közben az éjszakába bámult, arrafelé, ahonnan a helyőrséget várták. Pár 
mérföldnyire látszottak a sah tábortüzei, még ennyi öldöklés után is sok száz 
fénypont izzott a messzeségben. Semmi kétség, az arab felderítők már úton 
vannak, hogy megkeressék az otrari helyőrséget, és idevezessék őket. A 
sötétség épp alkalmatos az elrejtésükre. 

- Felderítőket küldtem ki körben - mondta Dzsingisz. - Ha ma éjjel 
támadnak, nem lesz meglepetés. 

- De ki támad éjszaka? - kérdezte Kaszar. Gondolatai örökké Szamuka és 
Ho Sza körül forogtak, szinte föl sem nézett, míg magába erőltette a szárított 
kecskehúst. 

Dzsingisz hidegen nézett a lángok fényében az öccsére. - Mi. 

Kaszar gyorsabban nyelte le a húst, mint akarta, de mielőtt válaszolhatott 
volna, Dzsingisz folytatta. 

- Mi választásunk lehet? Tudjuk, hol vannak, a nyilak meg úgyis elfogytak. 
Minden oldalról támadunk, így nem teszünk kárt egymásban. 

Kaszar köszörült a torkán. 

- A hold alig világít, bátyám - mondta rekedten. - Hogy látjuk meg a 
zászlókat, honnan tudjuk, hogy áll a csata? 

Dzsingisz fölemelte a fejét. 


- Tudni fogod, amikor megtörnek, vagy amikor megölnek. Nem maradt 
választásunk. Azt akarod, hogy itt várjak, amíg hajnalban a helyőrség húszezer 
embere is csatlakozik hozzájuk - friss emberek, akik még nem harcoltak, mint 
mi? - A tűz fényében végignézett tábornokain. Sokan mereven mozogtak, 
Jelme jobb karján átvérzett a kötés. 

- Ahogy én Szamukát ismerem, legföljebb feleannyian lesznek - motyogta 
Kaszar, ám Dzsingisz nem válaszolt. 

Most Szübötej köszörülte meg a torkát. Dzsingisz tekintete az ifjú 
tábornokra siklott. 

- Kán uram, a száguldó oszlopok jól működnek, amikor van nyilunk. Éjszaka 
minden támadást sűrű sorokban álló, pajzsos emberek fogadnak. Mindent 
elveszíthetünk. 

Dzsingisz felhorkant, de Szübötej folytatta. Nyugodt hangja lecsillapította a 
többieket. 

- Egy hadoszlop képes belehasítani a tömegükbe, de ezt már ma is láttuk. 
Ezek az arabok nem futnak meg előlünk, legalábbis nem egykönnyen. Minden 
lépésünkre több embert csoportosítanak át a szárnyakról, amíg a támadás el 
nem akad. 

- Van más ötleted? - förmedt rá Dzsingisz. Noha a hangja goromba volt, 
figyelt. Ismerte és tisztelte Szübötej éles elméjét. 

- Össze kell zavarnunk őket, nagyuram, egy mímelt hátba támadással. 
Embereket küldenek oda, mi pedig erről az oldalról rohanjuk le őket. 

Dzsingisz tűnődve csóválta a fejét. Szübötej folytatta. 

- Mi lenne, uram, ha egy kis létszámú csapat a sah balszárnyának hajtaná a 
lovakat? Elvihetnék a tartalék lovakat, és akkora zajt csaphatnak, amekkorát 
csak tudnak. Amikor a sah odaküldi a katonáit, mi minden erőnkkel 
rátámadunk a jobbszárnyra. Ez talán változtat a helyzeten. 

Várt, amíg Dzsingisz átgondolja a dolgot, és észre sem vette, hogy 
visszafojtja a lélegzetét. 

- Ez jó terv - kezdte a kán. Felderítő kürt rivalgott az éjszakában. A tűz 
mellett megdermedtek a tábornokok. Mintegy válaszul ordítás harsant, és 
egyre közeledett. Miközben ők ettek és beszélgettek, a sah megtámadta a 
tüzeiket. 

A vezérek egy emberként ugrottak talpra, és máris indultak az embereikhez. 


- Így egyszerűbb, Szübötej - mondta Kaszai, ahogy elfutott a tábornok 
mellett. 

Szübötej elvigyorodott a pimasz hangra. Ő számított egy ilyen támadásra, és 
harcosai készen álltak. 


TIZENHATODIK FEJEZET 


A sötétben ügető Dzselauddin az előtte izzó tüzeket figyelte. A kengyele 
mellett futó emberek kimerültek, mégis rábeszélte az apját még egy tömeges 
rohamra. Ez a legjobb lehetőség, hogy a mongolokat meglepjék álmukban. 
Forrt benne a düh, ha arra gondolt, hogy apja drágalátos testőrsége még alig 
vett részt a harcokban. A sah nem volt hajlandó a fia rendelkezésére bocsátani, 
éppen akkor, amikor igazolhatták volna létüket. Dzselauddin átkozta az apját 
is, mert elvesztegette a lovasságát, azután elfojtotta a haragját, hogy 
összpontosíthasson. Ha legalább egyszer végig tud söpörni a táboron, az elég 
lehet, hogy megtörje az erejüket. A holdat elrejtették a felhők. Dzselauddin 
lassan lovagolt a nehéz terepen, várta a felharsanó üvöltést. 

Hamarabb bekövetkezett, mint gondolta. Az ellenséges felderítők 
riadóztattak, mielőtt levághatták volna őket. Dzselauddin kirántotta a kardját, 
és a nyakát kockáztatva gyorsított. A futók elmaradtak mögötte, ahogy lovával 
nyargalni kezdett a mongol tüzek irányába. 

A kán az egész napi harc után csak ideiglenes tábort veretett. Dzselauddin 
látta, hogy a balszárnyon tömegesen égnek a tüzek, mutatva az emberek 
jelenlétét. Az éjszakák hidegek voltak, a mongolok közel húzódtak a tüzekhez. 
Jobb felé nagyobb hézagok választották el a tüzeket, amelyek a tábor végén 
fénypontokká zsugorodtak. Arrafelé vezette embereit, hogy bosszút álljanak a 
csapásokért, amelyeket nappal kellett elszenvedniük. 

Hallotta, hogy a mongolok esztelen haraggal üvöltenek fel a riadóra. 
Dzselauddin kihívóan belerikoltott az éjszakába, emberei követték példáját. A 
tüzek közeledtek, hirtelen mindenfelé emberek bukkantak elő. A két sereg 
összecsapott. . Dzselauddinnak annyi ideje maradt, hogy  felüvöltsön 
megdöbbenésében, azután ledöfték alatta a csődörét, és ő kizuhant a 
nyeregből. 


Szübötej Dszocsival, Dzsebével és Csagatájjal várakozott. Az ő ötlete volt, 
hogy úgy rakják meg a tüzeket, amivel magukhoz csalhatják a gyanútlan 
ellenséget. Ahol sok tűz égett, ott csak néhány embert hagytak, hogy táplálják 
a lángokat. A sötétben, távol a melegtől a veterán tümenek gyülekeztek 
lóháton. Rá sem hederítettek az éjszakai hidegre. Akik az otthoni fagyos 
pusztákon születtek, azoknak ez semmi volt. Velőtrázó üvöltéssel rontottak rá 
a közeledő arabokra. 

A támadók meginogtak. Az apró koruktól harcolni tanított mongolok 
elsöpörték őket. Szübötej ordítva parancsolta őket előre, a harcosok pedig 
vállvetve megindultak. Lovaik kényesen kerülgették a haldoklókat. 

A hold a fejük fölé emelkedett, de a roham hamar megtört, az arabok 
visszahúzódtak a táborukba. Futás közben hátranéztek, és borzadva látták, 
hogy a mongolok üldözik őket. Az eredeti csapatnak a fele sem úszta meg élve. 
Dzselauddin is köztük volt, ő megmenekült, és rémülettől kábán botladozott 
vissza az apjához. A távolban a mongolok végeztek a sebesültekkel, és 
türelmesen várták a hajnalt. 

Ala-ud-Din sah fel-alá járkált a sátrában, és minden fordulónál gyilkosán 
meredt a legidősebb fiára. Dzselauddin idegesen várt, tartott az apja haragjától 

- Honnan tudták, hogy támadni fogsz? - förmedt rá a sah. 

- Nincsenek kémek a sorainkban, itt legalábbis. Egyszerűen lehetetlen. 

Dzselauddint annyira égette a kudarc, hogy nem mert válaszolni. Úgy 
gondolta, hogy a mongolok egyszerűen felkészültek a támadásra, még ha nem 
tudtak is róla. Ám nem tűnt okos dolognak dicsérni őket, amíg az apja dühöng. 

- Most már érted, miért nem adtam neked oda a testőrségemet? - kérdezte 
a sah. 

Dzselauddin nagyot nyelt. Ha az ötszáz lovas velük van, nem futamítják 
meg őket, vagy a vereség nem lesz ilyen teljes. Nagy fáradsággal lenyelte a 
választ. 

- Bölcs vagy apám - mondta. - Holnap fölvehetik a harcot az ellenséggel. - 
Egy lépést hátrált, mert az apja odarontott hozzá, és olyan közel hajolt, hogy a 
szakálla érintette a fia bőrét. 

- Holnap mindketten halottak leszünk! - acsarogta. - Amikor a kán 
meglátja, hány embert vesztettem, nekünk esik, és véget vet a harcnak. 

Dzselauddin megkönnyebbülten hallotta, hogy valaki a torkát köszörüli a 
sátor bejáratánál. Apja szolgája, Abbasz volt az. Megállt a lámpafényben, szeme 


ide-oda villant az apa és a fia között, a hangulatukat kémlelte. Dzselauddin 
türelmetlenül intett neki, hogy távozzon, de Abbasz nem törődött vele. 
Belépett, meghajolt a sah előtt. Dzselauddin látta, hogy borjúbőr pergament és 
tintatartót hozott magával. Egyelőre nem merte kiparancsolni a szolgát. 

Abbasz tiszteletteljesen megérintette a homlokát, ajkát és mellét, majd a 
sah mellett álló asztalkára helyezte az íróeszközöket. Dzselauddin apja 
bólintott. Összeszorított foga, kivörösödött bőre még mindig elárulta a dühét. 

- Mi az? - kérdezte végül Dzselauddin. 

- Ez a bosszú a holtakért, Dzselauddin. Mihelyt a kézjegyemmel ellátom 
ezt az iratot, parancs lesz, amely utasítja az aszaszinokat, hogy szabadítsák meg 
országomat a kántól. 

Fia úgy érezte, mintha szikla gördülne le a szívéről, noha végigfutott rajta a 
hideg. A síita fanatikusok szektájának sötét híre volt, de az apja bölcsen 
cselekszik, amikor bevonja őket ebbe a harcba. 

- Mennyit küldesz nekik? - kérdezte halkan. 

Az apja a vastag pergamen fölé hajolt, és először nem válaszolt, a szavakat 
olvasta, amelyeket Abbasz írt. 

-Nem volt időm tárgyalni. Kötelezvényt írtam nekik százezer 
aranypénzről, amelyet a kincstáramból fizetek ki. Ekkora összeget nem 
utasíthatnak vissza, még akkor sem, ha a kán fejéről van szó. 

Dzselauddin tenyere megizzadt ennyi arany gondolatára. Elég egy fényes 
palota építésére vagy egy város alapítására! Mégsem szólt. Ma éjszaka 
elveszítette az esélyt, hogy megtörje a mongolokat. 

Amikor a sah aláírta a kötelezvényt, Abbasz összetekerte, bőrszíjat csavart 
rá, ügyesen megcsomózta. Mélyen meghajolt a sah előtt, azután egyedül hagyta 
apát és fiát. 

- Megbízható? - kérdezte Dzselauddin, ahogy a szolga távozott. 

- Úgy tűnik, inkább az, mint a saját fiaim! - felelte ingerülten a sah. - 
Abbasz ismeri az egyik aszaszin családját. Gondoskodik róla, hogy ez eljusson 
hozzájuk, és ekkor semmi sem menti meg ezt a kutyát, aki oly sok emberem 
vérét kiontotta. 

- Ha a kán holnap meghal, visszafizetik az aranyat ? - kérdezte 
Dzselauddin. Nem tudta kiverni a fejéből a hatalmas vagyont, amelyet az apja 
egy pillanat alatt elajándékozott. Érezte, hogy az apja odajön hozzá, és 
visszafordult a sátor ajtajától. 


- Dzselauddin, hacsak Allah meg nem bünteti a kánt a pimaszságáért, 
holnap nem fog meghalni. Még mindig nem fogtad feli Nem láttad, miközben 
visszafelé jöttél a sátramba? - Olyan száraz egykedvűséggel beszélt, amit 
Dzselauddin nem értett. Csak dadogott, mikor válaszolni próbált. 

- Látni?... mit? Én... 

- A hadam vége - felelte kurtán a sah. - Azok után, amennyi embert 
elvesztettél ma éjjel, annyink se marad, hogy akár egyetlen tábornokát 
megállítsuk reggel. Alig harmincezer főre csökkentették a létszámunkat, és 
még ha ebben a pillanatban betoppanna az otrari helyőrség, akkor is 
elvesztünk. Most már érted? 

Dzselauddin gyomra összerándult a rémülettől. Napokon át harcoltak, a 
mészárlás rémítő volt, de a csatatér hatalmas, és nem tudta, mekkorák a 
veszteségek. 

- Ilyen sokan haltak meg? - kérdezte végül. - Hogy lehetséges ez? 

Az apja fölemelte a kezét, Dzselauddin egy pillanatra azt hitte, hogy meg 
akarja ütni. Ehelyett a sah megpördült, és fölkapott egy másik pergament, 
amelyre jelentést írtak. 

- Meg akarod számolni őket? - kérdezte. - Száz mérföldön át köveztük ki az 
utunkat holtakkal, és a mongolok még mindig erősek. 

Dzselauddin összeszorította a száját. Döntött. 

- Akkor hát add át nekem holnapra a parancsnokságot. Vidd nemes 
testőrségedet, és indulj vissza Buharába és Szamarkandba. Térj vissza tavasszal, 
friss sereggel, és állj bosszút értem. 

A sah dühös arca egy pillanatra megenyhült. Tekintete ellágyult, ahogy 
legidősebb fiára nézett. 

- Sosem kételkedtem a bátorságodban, Dzselauddin. 

Kinyújtotta a kezét, megmarkolta a fia tarkóját, egy kurta ölelésre magához 
húzta. Ahogy elváltak, Ala-ud-Din sóhajtott. 

- De nem dobom el az életedet. Velem jössz, és jövőre négyszer ennyi 
harcossal jövünk vissza, hogy gyökerestül kiirtsuk az istentelen támadókat. 
Minden embert fölfegyverzek, aki elbírja a kardot, tüzet és vért zúdítunk a 
fejükre. Addigra az aszaszinok megölik a kánjukat. Ilyen sok aranyért gyorsan 
cselekszenek. 

Dzselauddin meghajtotta a fejét. Kívülről behallatszottak a tábori élet zajai, 
a sebesültek nyöszörgése. 


- Akkor hát ma éjjel távozunk? 

A sah nem mutatta, hogy érzékelné a kérdésben a szégyen tüskéjét. 

- Gyújtsd össze testvéreidet. A parancsnokságot add át az életben maradt 
rangidős tisztnek. Mondd neki... - elhallgatott, a szeme a távolba révedt. - 
Mondd neki, hogy drágán fizettessék meg embereink halálát, ha be akarnak 
lépni a paradicsomba. Megrettennek, amikor rájönnek, hogy elmentem, de ki 
kell tartaniuk. 

- A mongolok üldözni fognak, apám - felelte Dzselauddin, aki máris az 
utánpótlást vette számba, amit magukkal kell vinniük. A lehető legkisebb 
feltűnéssel kell összegyűjtenie apja lovas testőrségét, hogy ne riasszák meg 
azokat, akik maradnak. 

A sah ingerülten legyintett. 

- Nyugatnak lovagolunk, hogy távolodjunk tőlük, azután északra és keletre, 
mihelyt túl leszünk Otraron. A világ hatalmas, fiam. Holnapig azt sem fogják 
megtudni, hogy elmentünk. Szedd össze, amire szükségünk van, és gyere 
vissza, ha készen állsz. 

- És Otrar? - kérdezte Dzselauddin. 

- Otrar elveszett! - A sah valósággal köpte a szavakat. - Inalcsuk hozta ránk 
a szerencsétlenséget, és ha tehetném, a magam kezével ölném meg a bolondot! 

Dzselauddin megérintette a homlokát, ajkát, mellét, és fejet hajtott. 
Semmivé vált az álma, hogy egy győzelmes sereg élén lovagoljon, de még 
mindig az apja fia volt. Jönnek még új seregek és új napok. A mongolokkal 
vívott csata megaláztatásai és borzalma ellenére sem bánta, hogy ilyen sok élet 
veszett oda az apjáért. Azok a sah emberei voltak, mindegyiknek kötelessége 
meghalni érte. Ahogy meg is tették, gondolta Dzselauddin. 

Gyorsan dolgozott. Nem volt messze a pirkadat, és mire eljön, már messze 
lesznek a csatától és a mongol felderítőktől, 


Dzsingisz várakozott a holdfényben. Emberei sötét sorokban álltak 
mögötte. Kaszar is ott volt, de várakozás közben egyik testvér sem szólt. A 
felderítők figyelmeztették őket, hogy közeledik az otrari helyőrség. Alig volt 
idejük, hogy visszaverjék a táborukat ért éjszakai támadást. Dzsingisz átadta a 
parancsnokságot Szübötejnek, legtehetségesebb tábornokának. Nem számított 


rá; hogy hajnal előtt egy szemhunyást is alhatnak, de ez elég megszokott dolog 
volt a körülötte várakozó harcosoknak. A hús, a sajt és a tüzes fekete ajrag 
segítségével meg tudták őrizni az erejüket. 

A kán félrehajtotta a fejét, mert hangot hallott a homályból. Csettintett, 
hogy riassza a harcosokat, de ők is hallották. Dzsingiszbe belenyilallt a sajnálat 
Szamuka és Ho Sza miatt, de ez gyorsan elmúlt. Áldozatuk nélkül csúfos 
vereséget szenvedett volna tegnap. Jobbra-balra forgatta a fejét, fülelt, hátha 
ismét hall valamit. 

Ez az. Kihúzta a kardját, mire az első sorban álló harcosok leengedték 
lándzsáik hegyét. Íjat nem hoztak. Szübötej az éjszaka nagy részét azzal 
töltötte, hogy összeszedette az utolsó nyílvesszőket, és feltöltette a tegzeket, de 
azok neki kellettek hajnalhasadáskor. Dzsingisz hallotta, hogy elöl lovak 
haladnak lépésben. Szabad kezével kidörgölte az álmosságot a szeméből. Néha 
úgy érezte, mintha egész életében ezekkel a sötétbőrű eszelősökkel harcolt 
volna. 

Jelmével együtt választották ki a helyet a várakozásra egy alacsony domb 
lábánál. Még a holdfényben sem láthatták volna meg, de a felderítői így is 
egyfolytában mozogtak, leszálltak lovaikról, gyalog futkostak a sötétben, hogy 
adatokkal lássák el a kánt. Egyikük most felbukkant a kengyelénél. Dzsingisz 
lehajtotta a fejét, hogy hallja a suttogó szavakat. Felmordult meglepetésében és 
örömében. 

Amikor a felderítő elment, Dzsingisz közelebb léptetett Kaszarhoz. 

- Többen vagyunk náluk, öcsém! Szamuka és Ho Sza úgy verekedhettek, 
akár a tigrisek! 

Kaszar komoran bólintott. 

- Épp ideje. Belefáradtam, hogy hatalmas seregeik ellen harcoljak. Készen 
állsz? 

Dzsingisz felhorkant. 

- Egy örökkévalóságig vártam erre a helyőrségre, öcsém! Hát persze hogy 
készen állok! 

A testvérek szétváltak a sötétben, azután a mongol lovak leszáguldottak a 
lejtőn. Szemközt jött Otrar helyőrsége, akik délre tartottak a sah táborába. 
Riadtan megtorpantak a mongol vonalak láttán, de már senki sem menthette 
meg őket a leengedett lándzsák hegyétől. 


Ala-ud-Din sah meghúzta a gyeplőszárat, amikor a hegyek visszhangozni 
kezdték a csatazajt. A holdfényben látta a harcolók távoli foltját, de nem 
sejtette, mi történik pontosan. Talán az átkozott mongolok támadtak ismét. 

Alig négyszáz lovas kíséretében ő és fiai otthagyták a hadat, és nem 
kímélték az állatokat. Ala-ud-Din kelet felé pillantott, és látta, hogy közeledik 
a hajnal. A jövőt tervezgette, hogy elfojtsa magában a megbánást. Nem volt 
könnyű. Azért jött, hogy szétszúzzon egy támadót, ehelyett látta elvérezni a 
legjobb erőit. A mongolok fáradhatatlan gyilkosok. Alábecsülte őket. Csak az a 
gondolat vigasztalta, hogy Abbasz el fog lovagolni az aszaszinok erődjébe a 
hegyek közé. Az árnyékok emberei sosem vallanak kudarcot. Bár látná a kán 
arcát, amikor a korommal befeketített pengék a testébe szaladnak! 

Kökcsü érezte a félelem szagát a táborban. Vastagon állt a meleg 
éjszakában. Látszott a lámpákon, amelyek minden kereszteződésnél ott lógtak 
a sátrak útvesztőjében. Az asszonyok és gyermekek féltek a sötéttől, 
ellenségeket képzeltek maguk köré. Kökcsüt megrészegítette a rettegésük. A 
nyomorék harcosokkal, Dzsingisz öccsével, Temügével és Jao Suval együtt a 
nagyon kevés otthon maradt férfi közé tartozott a sok ezer rémült asszony 
között. Nehéz volt palástolnia izgalmát a kipirult arcok láttán. Az asszonyok 
tőlük telhetően felkészültek a támadásra, ruhákat tömtek ki száraz fűvel, majd 
fegyverekkel együtt felkötötték őket a tartalék lovakra. Sokan voltak, akik 
naponta eljöttek hozzá, mindenüket felajánlották, hogy imádkozzék férjük 
biztonságos hazatéréséért, Ilyenkor keményen fegyelmezte magát, észben 
tartotta, hogy a férjek hazatérnek, és megkérdezhetik feleségüket, mit 
csináltak egyedül. Amikor fiatal asszonyok térdeltek és kántáltak előtte a 
jurtájában, porban heverő, szánalmas ajándékaik mellett, olykor rátette a kezét 
a hajukra, és kivörösödött, miközben vezette imáikat. 

A legrosszabb Dzsingisz húga, Temülün volt, akinek nyúlánk, hosszú lábú 
alakjából a bátyja ereje sugárzott. Háromszor járt a sámánnál, hogy védelmet 
kérjen férjének, Falcsuknak. Harmadszor erős verejtékszaga volt. Kökcsü, 
akinek agyában éles hangocskák visítottak riadót, ragaszkodott hozzá, hogy 
varázsigét írjon az asszony bőrére, olyat, amely kiterjed mindazokra, akiket 
Temülün szeret. Rossz előérzete ellenére is merevedése lett az emléktől. 
Milyen reménykedve nézett rá! Mennyire hitt neki! Az érzés, hogy most ő 


parancsol neki, meggondolatlanná tette a sámánt. Beszélt a leghatalmasabb 
varázslatról, amely vasként véd az ellenséges kardoktól. Kétségei ellenére sem 
veszítette el a ravaszságát, és végül maga Temülün könyörgött neki a 
védelemért. A sámán nehezen palástolt izgalommal bólintott a kérésére. 

Temülün levetkőzött, és csupaszon állt előtte, miközben Kökcsü kántált. A 
sámán emlékezett, hogy reszkettek az ujjai, amikor az asszony lehunyta a 
szemét, és hagyta, hogy ő birkavérből pókhálót rajzoljon a testére. 

Kökcsü megállt emlékeinek kanyargós útján, és elkáromkodta magát. 
Bolond volt. Temülün először büszkén, nyugodtan, csukott szemmel állt előtte, 
miközben a sámán ujja vonalakat rajzolt a bőrére. Az asszony hasa és lába 
megtelt egymásba fonódó, reszketeg piros mintákkal. Kökcsüt annyira 
megrohanta a kéjvágy, hogy talán túl hangosan vette a levegőt, vagy az asszony 
meglátta kivörösödött arcát. Megrándult, ha arra gondolt, hogy Temülün 
megérezhette, amint ő a combjához tapad. Pillái felpattantak, megtört a transz, 
keresztülnézett a tömjén füstjén, és hirtelen gyanakodni kezdett. A sámán 
megborzongott, ha eszébe jutott az arca. Éppen a mellén matatott, megjelölte 
fényes vérrel, amelynek szaga megtöltötte az orrát; 

Temülün magára kapta a ruháját, és szélsebesen távozott, noha Kökcsü 
tiltakozott, hogy a varázslat még nem kész. Az asszony majdnem futott. A 
sámánnak görcsölt a gyomra, ha arra gondolt, mit merészelt. A férjtől, 
Palcsuktól nem félt. Kevés ember akadt, aki egyáltalán szólni mert a sámánnal. 
Őt bizonyosan lerázhatja. Vagy talán nem ő beszél a kán érdekében a 
szellemekkel, nem ő vezeti győzelemről győzelemre? 

Ajkába harapott a gondolatra. Ha Temülün elmondja Dzsingisznek a 
gyanúját, hogy a sámán keze túlságos meghittséggel matatott a combján és a 
mellén, akkor nincs a világon az a védelem, ami megmenthetné. Igyekezett 
meggyőzni magát, hogy az asszony nem tesz ilyet. A nappal hideg fényében 
beláthatja, hogy semmit nem tud a szellemekről, vagy arról, hogyan kell őket 
hívni. Talán valamelyik nyomorék férfin is végrehajthatná ugyanezt, és a hír 
eljutna Temülünhöz. Egy pillanatig komolyan fontolgatta a dolgot, azután 
ismét a saját kéjsóvárságát átkozta. Az sodort a veszélybe! 

Megállt egy keresztúton, és figyelte a két fiatalasszonyt, akik gyeplőszáron 
vezették a lovukat. Meghajtották a fejüket, miközben elhaladtak a sámán előtt, 
ő pedig kegyesen üdvözölte őket. A tekintélye töretlen, mondta magának, a 


titkai biztonságban vannak. Sok asszony van a táborban, akinek nem jön haza a 
férje. Válogathat köztük, hogy kit vigasztaljon gyászában. 


TIZENHETEDIK FEJEZET 


Mielőtt a hajnal pírba borította volna a síkságot, a tíz tümen roncsai 
otthagyták elhamvadt tüzeiket, és összegyűltek. Egyik sem volt teljes, azokban, 
amelyekben a legtöbb kár esett, alig pár ezer ember maradt. Azokat, akik 
túlságosan súlyos sebeket kaptak ahhoz, hogy harcolhassanak, bekötözték, és 
az ideiglenes táborba vitték, vagy egyszerűen otthagyták őket, hogy társaik 
között halhassanak meg. Messze voltak a sámánok, akik összevarrhatták és 
meggyógyíthatták volna őket. Sokan tiszta halált kértek, amit egyetlen 
kardcsapással és nagy tisztelettel megadtak nekik. 

Dzsingisz hallgatta a homályban, ahogy felsorolják a halottakat, és 
borzongott a síkságon végigfutó szellőtől. Meghajtotta a fejét, amikor olyan 
főtisztekre került a sor, mint Szamuka és Ho Sza. 

Túl sok név volt ahhoz, hogy valamennyit felsorolják: huszonhárom ezren 
haltak meg, kaptak sebet vagy tűntek el a sah elleni harcokban. Ez volt a 
legrosszabb névsorolvasás, amit éltében hallott. Súlyos csapást jelentett a 
nemzetre. Dzsingiszben lassan nőtt a harag, valahányszor keresett egy arcot, és 
nem látta a sorokban. A sógora, Palcsuk is a holtak között volt, és tudta, hogy 
tengernyi könny folyik, amikor visszatér a táborba. 

Végignézett az alakuló sorokon. A saját tízezres tümenje mellett ott 
lobogott Kaszar, Kacsun, Dzsebe, Szübötej, Csagatáj, Dzselme és Dzsocsi 
zászlaja. Parancsot adott, hogy a megsemmisült tümenek katonáival pótolják az 
elesetteket. Nyolc tümen született újjá a hamvakból. A tizennégy éves fiúk is 
veteránok lettek. Tudta, hogy nem csalódik bennük. 

Lenyúlt, megtapintotta a lábszárát, és elfintorodott. Undorító, nyálkás érzés 
volt. Előző nap kapta a sebet, de nem emlékezett rá, hogyan történt. Állni nem 
bírt, de odaköt őt te a lábát a kengyelhez, így lovagolhatott. Katonáinak egy 
része elvesztette a páncélja egy darabját kardcsapás vagy nyíllövés miatt, 
tátongó sebeikre piszkos rongyokat csavartak. Mások belázasodtak a sebektől, 
ömlött róluk a verejték, a szürkületi szellő sem hűthette le őket. Komor dühvel 
ültek lovukon, várták a világosságot, hogy megpillanthassák az ellenséget. 
Senki sem aludt az éjszaka, holtfáradtak voltak, de nem engedtek se 


fáradtságnak, se gyengeségnek. Valamennyiüknek vesztek oda barátai, 
rokonai. A harcok napjai kiégettek belőlük mindent, csak az elesettek miatti 
hideg bosszúvágy maradt. 

Amikor elég világos volt, hogy lássanak, Dzsingisz a sah serege felé fordult. 
A távolban kürtök zendültek, amikor a sah felderítői megpillantották a rájuk 
várakozó, ellenséges sereget, de az arabok lomhán mozogtak. A mongol had 
látványa megriasztotta őket. Dzsingisz látta, hogy céltalanul tolonganak, 
felbomlott a rend. 

Kiadta a parancsot az ügetésre. Tümenjei vele együtt indultak el. Az első 
sorban kétezer ember egyszerre markolta meg lándzsáját. A fáradt, elkínzott 
izmok görcsösen feszültek. A többiek, ahogy a távolság csökkent, kivonták 
kardjukat. 

Dzsingisz látta, hogy két ember fut az alakuló sorok előtt, és fehér 
vászonból készült zászlót lobogtat. Vajon meg akarják adni magukat? Nem 
számít. A kegyelem napjai rég elmúltak. A halottak között sok ismerőse volt, és 
csak egy választ adhat nekik, csak egy választ helyeselhetnek, ha szellemük 
még idelát a lenti világba. A fehér zászlós embereket megölték, ahogy 
elszáguldottak mellettük. Ezt látva a többi arab fojtottan felhördült, és 
igyekezett felkészülni a támadásra. 

Negyven elefántot állítottak az első sorba, de Szübötej parancsot adott az 
íjászoknak, hogy a lábukat lőjék, amivel megfutamították őket. Eszeveszetten 
nekirohantak az arab seregnek, és több kárt tettek, mint amennyit a mongol 
lovasságnak okozhattak volna. 

A lándzsák szinte egyszerre találták el a céljukat. Dzsingisz parancsot 
kiáltott a kürtösöknek. Csagatáj fia jobbról támadt, Dzsocsi balról. Miközben 
keleten mind magasabbra kúszott a nap, a mongolok nekiláttak a 
mészárlásnak. Se megállítani, se visszavetni nem lehetett őket. 

Csagatáj tümenjét sebessége és vadsága egyenesen bevitte az arab sereg 
közepébe. A káoszban és lármában nem lehetett visszaparancsolni őket. 
Dzsocsi emberei elözönlötték a balszárnyat, és halomra vágták a sorokat. 
Látták, hogy a csatatér másik végén Csagatáj túl mélyre nyomult be a rémült 
emberek közé, az arab sokaság elnyeléssel fenyegeti őket. Dzsocsi felordított, 
és embereit lándzsahegyként vezette át az arabok habzó tengerén. 

A derékhad első sorai olyan keményen ütköztek Dzsebével és Szübötejjel, 
hogy véres ívben pattantak vissza. Senki se volt, aki parancsoljon. A 


zűrzavarban Csagatáj és Dzsocsi tümenjei átvágtak rajtuk, végül már csak 
néhány küzdő, ziháló ember választotta el egymástól őket. 

Az arabok megtörtek, halálra rémítették őket a kán harcosai. Ezrek dobták 
el fegyvereiket, és próbáltak menekülni, de a tábornokok nem haboztak. Akik 
hátat fordítottak, azokat is irgalom nélkül levágták, és délre a sah hada 
kétségbeesetten vergődő csoportokra zsugorodott. A mészárlás egy pillanatra 
sem szünetelt. Voltak arabok, akik letérdeltek és sikoltozó hangon imádkoztak, 
amíg a vágtázó ellenség le nem vágta a fejüket. Hentesmunka volt, de a 
mongolok szívesen végezték. Sokan eltörték a kardjukat, akkorákat csaptak 
vele, úgyhogy a földön heverő görbe szablyákat kellett használniuk. Lándzsák 
döfték át azokat, akik túlságosan elkábultak ahhoz, hogy félrehúzódjanak 
előlük. 

Végül már csak pár százan maradtak. Nem volt fegyverük, és magasba 
emelt kezükkel mutatták üres tenyerüket. Dzsingisz egy utolsó parancsot 
vakkantott, és a lándzsások sora felgyorsult. Az arabok riadtan felkiáltottak, 
azután elnémultak, ahogy a lovasok keresztülvágtak köztük. Utána majd 
visszatértek, leugrottak a lovukról, és miszlikbe vagdalták a holtakat, amíg ki 
nem ürült belőlük a harag és a gyűlölet. 

A mongol tümenek nem ültek diadalünnepet. Az arab sereg pitymallat óta 
nem harcolt, és noha a gyilkolás vad örömet okozott, nem volt benne több 
dicsőség, mint egy körvadászatban. 

A föld felpuhult a vértől, a harcosok kifosztották a halottakat, levágták az 
ujjukat a gyűrűikért, lehúzták róluk a csizmát vagy a meleg ruhát. Felhőkben 
dongtak körülöttük a legyek, a mongolok kénytelenek voltak csapkodással 
elzavarni őket a szemekről és a szájakról. A zümmögő rovarok vígan 
mászkáltak a halottakon, amelyek a nagy melegben máris bomlani kezdtek. 

Dzsingisz összehívta tábornokait, akik véresen, elnyűtten, de elégedetten 
gyűltek köré. 

- Hol van a sah? -kérdezte mindegyiktől. Találtak selyemsátrakkal 
megrakott tevéket, Dzsebe emberei pedig fölfedeztek egy láda ékszert. A felét 
máris elcsereberélték vagy elkockázták. 

Amikor Dzsingisz megkérdezte Szübötejt, a tábornok elgondolkodva 
csóválta a fejét. 

- A lovasai eltűntek, kán uram - felelt. - Egyet sem láttam. 

Dzsingisz elkáromkodta magát. Eltűnt a fáradtsága. 


- Küldj felderítőket utána, hogy keressék meg a nyomát! El akarom kapni! 

A felderítők, akik ezt hallották, visszaugrottak a nyeregbe, és elvágtattak. 
Dzsingisz tovább fortyogott. 

- Ha éjjel távozott, akkor csaknem egy napot nyert. Nem menekülhet! Az 
arab kereskedők ennél ötször nagyobb hadakat emlegetnek. Küldjétek 
embereiteket a felderítők után! Semmi sem fontosabb most ennél, semmi! 

Lovasok indultak minden irányban. Nem sokkal később vágtában 
megérkezett Dzsocsi tümenjének két embere. Dzsingisz meghallgatta a 
jelentésüket és elsápadt. 

- Szübötej! Lovasok tartanak kelet felé! - mondta. 

Szübötej megmerevedett. 

- A városai dél felé vannak - mondta. - Megkerül minket. Elindulhatok, 
hogy megvédjem a tábort? 

Dzsingisz káromkodott egyet az orra alatt. 

- Nem. Fogd a tümenedet, és indulj a sah után. Ha elér egy várost és 
erősítéshez jut, akkor nekünk végünk. 

Dzsebe ott állt a kán mellett, amikor az kiadta a parancsot. Látta a sah 
seregét, amikor fényes és erős volt. Szübötej felé fordult és fölemelte a fejét. 

- Kán uram engedelmével veled tartok - mondta. 

Dzsingisz intett, Szübötej bólintott, és megsarkantyúzta a lovát. Parancsot 
kiáltott a hozzá legközelebbi tiszteknek, de annyi időre sem állt meg, amíg 
elrohantak, hogy összeszedjék az Ifjú Farkasokat. 

Ahogy elterjedt a hír, Dzsocsi odarúgtatott az apjához. Megállította az 
állatot, mélyen meghajolt a nyeregben. 

- Veszélyben van a tábor? - kérdezte. 

Dzsingisz ránézett fakó szemével az ifjú tábornokra. Látta a lóra terített 
tigrisbőrt. Mindnyájuknak ott volt a családja a táborban, ennek ellenére 
felbőszült. Az ő parancsára maradtak védtelenül! De ha nem volt választása! 

- Elküldtem Dzsebét és Szübötejt, hogy kapja el a sahot - felelte végül. 

- Jó emberek, a legjobbak - mondta Dzsocsi. Apja arca fagyos volt, de ő csak 
folytatta. Az anyja járt az eszében. - Elvihetem a tüment, hogy idehozzam a 
családokat? 

Dzsingisz kelletlenül töprengett. A tábor alig egynapi lovaglás Otrartól. 
Nem tetszett neki, hogy Dzsocsi vigye meg a diadal hírét az asszonyoknak és a 


gyermekeknek. Semmi kétség, ez a suhanc máris arról képzeleg, hogy hősként 
érkezik meg. Dzsingisz gyomra összerándult erre a gondolatra. 

- Rád Otrarnál van szükség - mondta. - Továbbítsd a parancsot Csagatájnak 

Látta, hogy Dzsocsi szemében megvillan a düh. Előrehajolt nyergében, 
keze a kardja markolatára siklott. De ettől is csak dühösebb lett, mert a 
farkasfejes kard Dzsocsi övén lógott. Dzsocsi azonnal helyrehozta a hibát. 
Meghajtotta a fejét, és elügetett, hogy beszéljen öccsével. 

Csagatájt ifjú harcosok állták körül, akik őt ünnepelték. Először észre sem 
vette, hogy Dzsocsi közeledik, éppen valami megjegyzésen nevetett. Aztán 
meglátta és megmerevedett. A mellette álló harcosok félrehúzódtak, Dzsocsi az 
ellenséges tekintetek kereszttüzében lovagolt feléje. 

Nem üdvözölték egymást. Dzsocsi a tigris merev szőrét babrálta a 
nyeregkápa mellett. Csagatáj a fél szemöldökét felvonva várta, hogy Dzsocsi 
megszólaljon. Kísérői pukkadoztak. 

- Vidd vissza a tümenedet a táborba, és hozd le őket Otrar környékére - 
mondta Dzsocsi, amikor beleunt a játékba. Csagatáj elkomorodott. Nem akart 
asszonyokat és gyermekeket pátyolgatni, amikor Otrar reszketve várja, hogy 
felbukkanjanak a látóhatáron. 

- Ki parancsolja ezt? - vágott vissza. - Kinek van erre joga? 

- Dzsingisz - felelte Dzsocsi, és megfordította a lovát, hogy távozzon. 

- Mondod te, de ki hallgat oda, amikor egy erőszakból lett fattyú beszél? 

Azért mondta ezt, mert tudta, hogy a saját emberei veszik körül, akik 
elvárnak tőle egy effajta epés mondást, amelyet aztán élvezettel 
ismételgethetnek a tábortűz mellett. Dzsocsi megmerevedett a nyeregben. Ott 
kellett volna hagynia a vigyorgó ostobákat, de a világon semmi sem tudta 
olyan könnyen feldühíteni, mint öccsének nyegle pimaszsága. 

- Talán úgy véli, öcsém, hogy miután letérdeltél előttem, épp megfelelő 
társaság leszel az asszonyoknak - felelte. - Nem olvashatok a gondolataiban. 

Görcsös mosollyal indította el a lovát. Noha fegyveresek voltak mögötte, 
nem adta meg nekik azt az elégtételt, hogy ügetni kezdjen. 

Hirtelen patadobogást hallott. Keze ösztönszerűen megragadta a farkasfejes 
markolatot, aztán elengedte. Nem húzhat kardot Csagatájra ennyi tanú előtt. 
Az a végét jelentené. 

Olyan egykedvűen nézett hátra, ahogy csak tudott. Csagatáj gyorsan 
csökkentette a távolságot, nyomában hívei ügettek. Öccse arca lángolt a 


haragtól. Dzsocsinak annyi ideje volt, hogy kinyissa a száját, és Csagatáj már rá 
is vetette magát, és lerántotta a nyeregből. 

Ahogy földet értek, Dzsocsi elveszítette az önuralmát, és ütött, de nem 
talált. Szétváltak, mindketten fölugrottak, a szemükben gyilkos düh égett. A 
megszokás még így is olyan erős volt, hogy egyikük sem fogott kardot. Csagatáj 
ököllel támadt Dzsocsira, aki akkorát rúgott öccse lába közé, amekkorát bírt. 

Csagatáj kínjában összerogyott, de olyannyira égette a düh, hogy Dzsocsi 
megdöbbenésére föltápászkodott és tántorogva ismét támadt. Addigra társai is 
leszálltak a lovaikról, és szétválasztották a két tábornokot. Dzsocsi megtörölte 
véres orrát, és megvetően odaköpött Csagatáj lába elé. Észrevette, hogy öccse 
nyugalmat erőltet magára, és csupán ekkor vette észre Dzsingiszt. 

A kán fakó volt a haragtól. Ahogy a tekintete találkozott Dzsocsiéval, 
oldalba rúgta a lovát, és közelebb jött. Egyetlen harcos sem mert ránézni, 
megfagytak a jelenlétében. A családok között legendák jártak a kán 
ingerlékenységéről, és a legfiatalabbak is rádöbbentek, hogy az életük egy szón 
vagy egy mozdulaton múlik. 

Csagatáj volt az egyetlen, akiről lepergett haragja. Ahogy az apja közelebb 
jött, előrelépett, és megpróbálta visszakézzel arcul ütni a bátyját. Dzsocsi 
ösztönszerűen lebukott, de elvesztette az egyensúlyát. Amikor még az apja is a 
lapockái közé rúgott, Dzsocsi hasra esett. 

Ezt látva Csagatáj is megtorpant, noha a gúnyos vigyor ottmaradt az arcán. 
Dzsingisz lassan leszállt a lováról. Keze görcsösen markolta a szárat, míg meg 
nem parancsolta az ujjainak, hogy ellazuljanak. 

Amikor a fiaihoz fordult, annyira látszott rajta a düh, hogy Csagatáj hátrált 
egy lépést. De ez nem volt elég. Dzsingisz a mellére tette a kezét, és 
megtaszította, hogy Dzsocsi mellé essék a földre. 

- Még mindig gyermekek vagytok? - kérdezte. Reszketett az indulattól, 
hogy ezek a fiatal bolondok merészelnek egymással verekedni az embereik 
szeme láttára. Legszívesebben bottal vert volna észt beléjük, de önuralmának 
utolsó foszlánya visszatartotta. Ha eltángálja a fiait, soha többé nem tisztelik 
őket a harcosok. Holtukig követné őket a sunyi pusmogás. 

Sem Dzsocsi, sem Csagatáj nem válaszolt. Végre ráébredtek a fenyegető 
veszélyre, és inkább hallgattak. 

- Hogyan  parancsolhattok...? - Abbahagyta, mielőtt mindkettejüket 
végképp elintézte volna, a szája némán mozgott. Kacsun lóhalálában jött, 


mihelyt meghallotta a hírt, és közeledése lehetővé tette, hogy a kánnak ne 
kelljen néznie a fiait. 

- Te mit tennél két ilyen bolonddal, mint ezek itt? - kérdezte Kacsuntól. - 
Még mindig nyakunkon az ellenség, a táborunk veszélyben, ezek meg 
verekszenek, mint a kölykök. 

A szeme némán könyörgött Kacsunnak, hogy találjon valami büntetést, 
amely nem végez velük. Ha egyedül Dzsocsi lett volna a hibás, elrendelte 
volna a kivégzését, de látta, hogy Csagatáj ugrott át a lováról, ő rántotta le a 
porba a bátyját. 

Kacsun arca szigorú volt, de megértette a kán problémáját. 

- Otrar csaknem húszmérföldnyire van, kán uram. Én elküldeném őket, 
érjenek oda gyalog, még sötétedés előtt. - Fölnézett a napra, megbecsülte az 
időt. - Ha nem képesek, akkor talán nem is elég erősek a vezetéshez. 

Dzsingisz lassan kifújta a levegőt. Megkönnyebbült, noha nem mutatta. Ez 
jó lesz. A nap kegyetlen, egy ilyen futás megöl egy embert, de ezek itt fiatalok, 
erősek, ez megfelel nekik büntetésül. 

- Ott leszek, és figyelem, ahogy megérkeztek! - mondta a két bambán 
bámuló fiúnak. Csagatáj gyilkosán meredt Kacsunra, de ahogy kinyitotta a 
száját, hogy tiltakozzon, Dzsingisz lenyúlt, és egyetlen sima mozdulattal talpra 
állította. Ökle épp ott volt Csatagáj álla alatt, miközben folytatta: 

- Le a páncélt, és indulás! Ha meglátom, hogy még egyszer verekedtek, 
Ögödej lesz az utódom. Világosi 

Mindkét testvér bólintott. Dzsingisz vas villaszemmel nézett Dzsocsira. 
Netán azt képzeli, hogy neki is címezte a szavait? Ismét fellobbant a haragja, de 
Kacsun szándékosan ezt a pillanatot választotta, hogy felsorakoztassa az 
Otrarba induló embereket, és Dzsingisz elengedte Csagatájt. 

Azok miatt, akik hallhatták és ezerszer ismételhették ezeket a szavakat, 
Kacsun mosolyt kényszerített az arcára, miközben Dzsocsi és Csagatáj futni 
kezdett a kegyetlen hőségben. 

- Emlékszem, amikor kölykök voltunk, te nyertél meg egy ilyen versenyt. 

Dzsingisz ingerülten rázta a fejét. 

- Mit számít az? Régen volt. Kaszar vigye vissza a családokat Otrarhoz. 
Adósságaim vannak, amiket ott kell törlesztenem. 


Mohammed Ala-ud-Din sah megállította a lovát, mikor meglátta a mongol 
tábor főzőtüzeinek vékony füstjeit. Lassan lovagolt kelet felé, sok mérföldet 
tett meg azóta, hogy szürkülni kezdett az ég. Ahogy az emelkedő nap felszívta 
a reggeli párát, kirajzolódtak a mongol családok piszkos jurtái. A sah egy 
pillanatig megsemmisítő vágyat érzett, hogy karddal a kézben berontson a nők 
és gyermekek közé. Ha tudta volna, hogy a kán ilyen védtelenül hagyta őket, 
ideküld húszezer embert, hogy öljék meg őket egy szálig! Ökölbe szorította a 
kezét tehetetlen haragjában. A fény erősödött. Harcosok csoportosultak a tábor 
szélén, lovaik fűcsomókat keresgélve, békésen szimatolták a poros földet. Ez 
egyszer még az átkozott mongol őrszemek kürtjei sem szóltak. 

Vicsorogva elfordult a tábortól. Ezek a mongolok olyan szaporák, akár a 
tetvek, és neki csak ez a négyszáz értékes harcosa van, akik megvédjék. A nap 
egyre magasabbra kúszott, az őrök hamarosan meglátják őket. 

Egyik embere kiáltott valamit. A sah odanézett. A nappal megmutatta, amit 
az árnyékok elrejtettek. Ala-ud-Din elvigyorodott, rögtön felderült a kedve. A 
harcosok szalmabábuk voltak, amelyeket a lovakra kötöttek. Erőltette a 
szemét, de egyetlen fegyverest sem látott az erősödő fényben. Körülötte szájról 
szájra járt a hír, a nemes ifjak nevettek, mutogattak, és máris meglazították 
kardjukat a hüvelyben. Valamennyien vettek már részt büntetőexpedíciókban 
az adófizetéssel késlekedő falvak ellen. Az ilyen helyeken jól lehet mulatni, és 
erősen élt bennük a bosszúvágy. 

Dzselauddin nem nevetett együtt velük, míg odalovagolt az apjához. 

- Azt akarod, hogy az embereid fél napot elvesztegessenek itt, amikor olyan 
közel vannak ellenségeink? 

Válaszul az apja kivonta görbe kardját. A napra pillantott. 

- Dzselauddin, ennek a kánnak meg kell tanulnia, hogy ára van a 
pimaszságának. Öljétek meg a gyermekeket, és égessetek föl mindent, amit 
csak tudtok. 


TIZENNYOLCADIK FEJEZET 


Csakahaj lassan, szinte szertartásosan tekert a kezére egy selyemcsíkot, majd 
hozzákötötte egy hosszú tőr markolatához. Börte figyelmeztette, hogy 
vigyázzon a becsapódásnál, egy asszony megsértheti a kezét, ha nincsen 
bebugyolálva, vagy izzad a tenyere, és megcsúszik a markolaton. Megnyugtatta 


a mozdulatok lánca, ahogy a selymet az ujjai köré csavarta, és egyik végét a 
fogai közé szorította, hogy megcsomózza, míg kinézett a jurták között a sah 
lovasaira. A gyomrát görcsbe húzó rettegésen nem tudott úrrá lenni. 

Börtével és Höelünnel együtt minden tőlük telhetőt megtettek, hogy 
felkészítsék a tábort. Nem sok figyelmeztetést kaptak, a bonyolultabb csapdák 
még nem készültek el. Legalább fegyvereik voltak. Csakahaj elmormolt egy 
buddhista halotti imát. A reggel hideg volt, noha a levegő nyomasztónak tűnt, 
és újabb forró nap ígérkezett. Amennyire tudta, elrejtette gyermekeit a 
jurtában. Halálos csendben feküdtek a takarók vastag halma alatt. 

Vannak dolgok, amelyek a sorsra tartoznak. Az indiai buddhisták 
karmának nevezik. Talán minden asszonyt és gyermeket megölnek ezen a 
napon. Nem tudhatta. Nem kívánt mást, csak hogy előbb ő ölhessen meg 
valakit, teljesítve kötelességét férjével és gyermekeivel szemben. 

Selyembe burkolt keze reszketett, ahogy fölemelte a pengét, de élvezte, 
hogy fegyvert markol, és ez erőt adott neki. 

Tudta, hogy Dzsingisz bosszút áll érte. Már amennyiben őt is meg nem ölik. 
Ezt a gondolatot igyekezett azonnal elfojtani, ahogy felötlött benne. Hogyan 
juthattak el az arabok a táborig, ha nem egy halott nemzet és a férje tetemén 
át? Ha Dzsingisz még élne, bizonyára a hegyeket is megmozgatná, hogy 
megvédje a tábort. Egy mongolnak a család minden. De a kánnak még sincs 
nyoma a látóhatáron, és Csakahaj a kétségbeesésével küzdve kereste a 
nyugalmat, amely hol felvillant előtte, hol eltűnt. 

Végül mély lélegzetet vett, és érezte, hogy a szíve visszatér a lassú, kitartó 
ütemhez. A lába különös módon hideg volt, mintha a vér kihűlt volna az 
ereiben. A lovasok a sátorváros felé ügettek. Az élet csak egy nyugtalan, lázas 
álom, rövid lélegzetvétel két hosszabb alvás között. Majd újra fölébred, és 
újjászületik az emlékezet kínja nélkül. Ez legalább áldás. 


A mongol pónik idegesen mocorogtak, ahogy a sah ellovagolt köztük az 
embereivel. Látta, hogy hullámok futnak végig az állatok sokaságán, és rossz 
előérzete támadt a különös csendben. A többiekre nézett, hogy ők is érzik-e a 
veszélyt, de azok a nyeregben előrehajolva, semmivel sem törődve mohón 
várták a vadászat kezdetét. 


Előttük lomhán nyúlt a magasba a tüzek füstje. Máris melegedett az idő, az 
első jurtáknál a sah érezte, hogy verejték fut le a hátán. Testőrei széles vonalba 
fejlődtek, ahogy belovagoltak az útvesztőbe. A sah idegei megfeszültek. A 
mongolok otthonai elég magasak voltak ahhoz, hogy bármit elrejtsenek, ami 
mögöttük volt. Még egy lovas sem láthatta, mi van a következő sátor mögött, 
és ez elbizonytalanította Ala-ud-Dint. 

A tábor üresnek tűnt. Ha nem látja a tüzek füstjét, azt gondolhatta volna, 
hogy kihalt. Az volt a szándéka, hogy egyetlen nagy lendülettel keresztülvág 
rajta, és mindenkit megöl, aki az útjába kerül. De az utak és utcák kihaltak 
voltak, és az arab lovak mind mélyebbre hatoltak anélkül, hogy egyetlen lelket 
láttak volna. Fent a magasban sas körözött, a feje jobbra-balra mozdult, mintha 
zsákmányt keresne. 

A sah nem érzékelte a mongol tábor méreteit. Talán húszezer jurta állt 
ezen a helyen, de több is lehetett: valóságos város született a semmiből a vadon 
közepén. A közeli folyó partját foglalták el, Ala-ud-Din mentében látta, hogy 
faállványokra kötve halak száradnak a víz mellett. Még a legyek is csöndesek 
voltak. Vállat vont, igyekezett nem törődni rosszkedvével. Néhány embere 
máris leszállt, hogy bemenjen a jurtákba. Hallotta, amint az idősebbek arról 
beszélnek egymás között, hogy a gyerekeket kell megfenyegetni, attól majd 
kezesebbek lesznek az asszonyok. A sah bosszankodva sóhajtott. Talán 
Dzselauddinnak volt igaza. Ha egyszer bemennek a jurták közé, oda a délelőtt. 
A mongolok nem lehetnek messze, és neki nem állt szándékában ezen a sivár 
helyen elfogatni magát. Először kívánta azt, hogy bár elmentek volna a tábor 
mellett. 

Fiának egyik barátja lehajolt, hogy belökje az egyik jurta ajtaját. Széles 
válla szinte be sem fért. Az arab bedugta szakállas arcát a nyílásba, és 
hunyorogva kémlelte a sötétet. Ala-ud-Din pislogott, amikor a testőr hirtelen 
összerándult, és a lábai úgy reszkettek, mintha görcsöt kapott volna. A sah 
döbbenten látta, hogy térdre esik, és vonagló testtel eldől a sátor mellett. 

Ala-ud-Din éppen levegőt vett, hogy parancsot adjon, amikor mozdult 
valami a szeme sarkában. Egy asszony osont feléje. A sah kardjának a hegye az 
arcát érte, felhasította az állkapcsát, kitörte a fogait. A nő visszatántorodott, a 
szájából patakzott a vér, azután előreugrott, és tőrt döfött az elszörnyedt Ala- 
ud-Din combjába. A második csapás szépen leválasztotta a fejét a nyakáról. A 
nyugalom darabokra hullott, kitört a zűrzavar. 


A jurták ajtói kivágódtak, és a testőrök máris az életükért küzdöttek. 
Sebének fájdalmával mit sem törődve a sah megfordította lovát, félresöpört 
vele egy asszonyt és egy kisfiút, akik súlyos késekkel hadonászva, üvöltve 
rohantak rá. Emberei, veterán lovasok, megszokták, hogy állataikkal 
védekezzenek a gyalogság ellen, de a mongol asszonyok mintha nem féltek 
volna a haláltól. Odarohantak, megdöfték a lovakat vagy a lovasok lábát, 
mielőtt eltűntek a legközelebbi jurta mögött. Ala-ud-Din nem egyet látott, akit 
levágtak, de feltápászkodtak, mielőtt elérte volna őket a halál, és utolsó 
lélegzetükkel beleszúrták a pengéjüket valakibe. 

Alig egy perc múlva négyszáz fős testőrsége minden egyes tagjának több, 
néha négy-öt asszonnyal kellett küzdenie egyszerre. A lovak táncoltak, mert a 
farukat hasogatták a kések, a férfiak felordítottak félelmükben, mert 
lerántották a lóról, és összeszurkálták őket. 

Az arab testőrök mégsem veszítették el a fejüket. Több mint felük csak 
lovagolt, nem törődve a sah védelmével, a többiek alakzatot vettek föl, 
amelyben minden ember figyelt a másikra. Minden jurta mellől asszonyok 
támadtak rájuk, előbukkantak, aztán eltűntek, akár a kísértetek. A sah érezte, 
hogy bekerítették, de nem menekülhetett, különben a kán közhírré tette 
volna, hogy Ala-ud-Dint nők és gyermekek futamították meg. Az egyik jurta 
összeomlott, amikor egy ló keresztültört rajta, és a sah látta, hogy egy 
vaskályha széttörik. Parancsot adott szolgájának, és mohón figyelte, ahogy 
Abbasz letép egy széles nemezcsíkot, és meggyújtja a szétszóródott parázson. 

A támadások vadabbak lettek, de a sah emberei addigra belejöttek a 
ritmusba. Ala-ud-Din észrevette, hogy néhány hibbant leszáll a lováról, mert 
meg akartak erőszakolni egy fiatal- asszonyt. Dühösen rájuk rontott, a lovával 
lökdöste félre őket. 

- Elment az eszetek? - bömbölte. - Föl! Föl! Gyújtsátok föl a sátrakat! 

Látva uruk dühét, a testőrök elvágták a viaskodó asszony torkát, és 
szégyenkezve fölálltak. Abbasz már felgyújtott egy jurtát. A legközelebb álló 
testőrök elkapkodták a lángoló szövetdarabokat, és olyan messzire lovagoltak 
velük, amennyire bírtak, terjesztve a rémületet. Ala-ud-Din köhögött a szürke 
füsttől, de föllelkesítette a gondolat, hogy amikor a kán ideér, nem talál mást, 
csak hamut és hideg holtakat. 

Dzselauddin vette először észre a futó fiúkat. A folyóparti jurták között 
cikáztak, ide-oda kanyarogva az ösvényeken, de egyre közelebb. Dzselauddin 


sok száz kötésig meztelen, lobogó hajú ördögfiókát látott. Idegesen nyelt egyet, 
amikor meglátta, hogy íjak vannak náluk, akár az apjuknál. Volt annyi ideje, 
hogy figyelmeztetően kiáltson embereinek azok pedig fölemelték pajzsukat, és 
vágtában indultak a sátrak között az új veszély felé. 

A mongol fiúk nem hátráltak a feléjük mennydörgő arabok elől. 
Dzselauddin hallotta, hogy egy éles hang parancsot kiált. Az íjak meghajoltak, 
és nyilak szálltak a könnyű szélben. 

Dzselauddin elkáromkodta magát, amikor látta, hogy néhány embere eldől, 
de nem voltak sokan. A fiúk éppen olyan pontosan lőttek, mint a felnőttek, de 
nem volt annyi erejük, hogy nyílvesszőjük átüsse a páncélt. Csak akkor voltak 
halálosak, ha eltalálták valakinek a torkát, márpedig erre volt esély. Ahogy 
Dzselauddin közelebb ért, a fiúk szétszóródtak, és eltűntek a labirintusban. 
Káromkodott, mert a város úgy épült, hogy a mongoloknak elég volt egyetlen 
sarkon befordulni, és máris nyomuk veszett. Talán éppen ezzel a szándékkal 
építették ilyenre a táborukat. 

Dzselauddin vágtatva megkerült egy jurtát, és három összebújó fiút talált 
mögötte. Ketten rálőttek, ahogy meglátták, de a nyilak messze elkerülték. A 
harmadik várt egy szívverésnyit, és éppen akkor lőtte ki nyilát, amikor 
Dzselauddin lova nekiment, összezúzta a bordáit és félrelökte. Dzselauddin 
felordított fájdalmában, és hitetlenül nézett a  nyílvesszőre, amely 
végighasította a combján a bőrt. Nem volt súlyos sérülés, de azért dühöngött. 
Kitépte a sebből a vesszőt, kardot rántott, és megölte a két döbbent fiúcskát, 
mielőtt bármit tehettek volna. Újabb nyíl zúgott el a feje mellett, de mire 
megfordította a lovát, senkit sem látott. 

A távolban vastagon emelkedett föl a füst, ahogy az apja emberei 
gyújtogattak. A szikrák majd átszállnak a szomszédos jurtákra, és beleégnek a 
száraz nemezbe. Dzselauddin egyes- egyedül volt, mégis mindenfelé mozgást 
érzékelt maga körül. Apró korában eltévedt egy aranyló gabonatáblában, ahol 
a kalászok magasabbak voltak nála. Hallotta a patkányok surranását. Felébredt 
benne a régi rettegés. Nem bírt egyedül maradni olyan helyen, ahol veszély 
ólálkodik. De már nem kisfiú. Kihívóan beleordított a semmibe, és vágtatva 
indult el a legközelebbi ösvényen, az apja és a legvastagabb füstoszlop felé. 

A sah emberei több száz mongol nőt öltek meg, de azok csak jöttek és 
meghaltak. Egyre kevesebbnek sikerült megvéreznie a testőröket most, hogy 
számítottak rájuk. Ala-ud-Din elhűlt a vadságuktól. Éppen olyan dühvel 


támadtak, mint a férfiak, amikor szétverték az ő seregét. A kardja véres volt, és 
izzott benne a vágy, hogy megbüntesse őket. Beszívta a sűrű füstöt, egy 
pillanatig fuldokolt, közben élvezte a pusztulást, ahogy a tűz egyik jurtáról a 
másikra terjed. A tábor közepe lángolt, és emberei új taktikát alakítottak ki. 
Amint meglátták, hogy egy mongol otthon ég, az ajtó előtt várták, amíg a 
lakók kimenekülnek. Néha a mongol asszonyok és gyerekek kivágták magukat 
hátul a nemezfalon át, de egyre többet mészároltak le, ahogy kirohantak a 
lovon ülő fegyveresek közé. Néhányan már égtek, és úgy döntöttek, inkább 
haljanak meg kardtól, mint tűzben. 


Csakahaj mezítláb rohant egy katona felé, aki háttal volt neki. Az arab ló 
hatalmasnak rémlett, lovasa annyival föléje magasodott az asszonynak, hogy 
Csakahaj nem tudta, miként sebezhetné meg. A lángok ropogása elnyelte léptei 
neszét, ahogy futott a füvön. A katona még mindig nem fordult meg, egy 
másiknak kiabált, Csakahaj látta, hogy fekete bőrzubbonyt visel, valamilyen 
fekete fémmel díszítve. A világ lelassult, amikor az asszony a ló farához ért, és 
az arab megérezte. Úgy kezdett fordulni, mintha álmában mozogna. Csakahaj 
meglátta húsának csíkját a derekánál, az öv és a bőrpáncél között. Habozás 
nélkül odaugrott, fölfelé döfött a pengével, ahogy Börte mutatta. A szúrás 
végigborzongott a karján. Az arabnak elakadt a lélegzete, a feje hátracsuklott, 
az égre bámult. Csakahaj visszarántotta a pengét, de az beleakadt a húsba. 
Őrjöngve cibálta, és nem mert fölnézni az arabra, aki fölemelte a kardját, hogy 
megölje. 

A penge kiszabadult, az asszony hanyatt esett, a karját elborította a vér. Az 
arab megroskadt, és épp a közelébe zuhant. Egy pillanatra találkozott a 
tekintetük. Csakahaj fejvesztetten ismét döfött, de a férfi addigra halott volt. 

Fölállt, lihegett. Sötét öröm töltötte el. Haljanak meg mind, forduljon ki a 
belük, hólyagjuk sötétítse be a földet! Patadobogást hallott, kábán nézett föl. 
Egy másik arab mén közeledett, hogy letapossa. Nem tudott időben mozdulni, 
az ölést követő ujjongás elhagyta, végtelen fáradtságnak adta át a helyét. 

Mivel szemben állt az arab katonával, előbb látta meg Jao Sut, mint az őt. A 
buddhista pap elsuhant a ló előtt, és egy súlyos bunkóval eltalálta az egyik 
mellső lábát. Csakahaj hallotta a reccsenést, az állat a földhöz vágódott. Az 


asszony kábán nézte, ahogy a hátára fordul, és összezúzza a lovasát. Csakahaj 
mereven bámulta a rugdalózó lábakat, és látta, hogy az egyik csúnyán 
elferdült. Erezte, hogy Jao Su két jurta közé rántja, azután eszméletre tért, és 
öklendezni kezdett. 

A kis szerzetes olyan hirtelen mozdulatokkal forgatta a fejét, mint egy 
madár. Kereste a következő fenyegetést. Észrevette, hogy Csakahaj rámered, de 
csak bólintott neki, és üdvözlésre emelte a botját. 

- Köszönöm - mondta az asszony, és meghajtotta a fejét. Meg fogja 
jutalmazni, ha ezt túlélik. Dzsingisz az egész nemzet előtt részesíti tiszteletben. 

- Gyere velem! - mondta a szerzetes. Könnyedén megérintette az asszony 
vállát, majd vezetni kezdte a jurták útvesztőjében, távol a tűztől. 

Csakahaj nézte selyembe burkolt jobbján a vérfoltot. Elégedett volt. 
Dzsingisz büszke lesz rá, ha még él. 


Ala-ud-Din arra fordította a fejét, amerről kurta, kemény hangokat hallott. 
Nem értette a szavakat, csak azt, hogy férfiak jönnek. Gyomra görcsölni 
kezdett a pániktól, hogy a kán máris megtalálta a nyomát. Új parancsokat 
ordított embereinek, hogy hagyják a jurtákat, szálljanak szembe az ellenséggel. 
Sokan belefeledkeztek a pusztítás orgiájába, arcukon vad, fanatikus őrület ült. 
De a visszafelé száguldó Dzselauddin meghallotta, és két másik fia is addig 
ismételgette a parancsokat, amíg be nem rekedtek az ordítástól. 

A füst sűrű volt, Ala-ud-Din először semmit nem látott, semmit nem 
hallott a közeledő patadobogáson kívül. A tábor visszhangzott a dübörgéstől, a 
sah szája kiszáradt. Bizonyára ezrek jönnek a fejéért! 

A füstből lovak vágtattak elő, futás közben tisztán látszott a szemük fehére. 
Nem ült ember rajtuk, de ezen a szűk helyen nem tudtak megállni a sah 
emberei miatt. Dzselauddin és Ala-ud-Din elég gyorsak voltak, hogy egy jurta 
mögé szökkenjenek, de a többiek késlekedtek. A lovak úgy száguldottak át a 
táboron, akár egy megáradt folyó a gátak mögül. Sok testőrt fellöktek és 
eltapostak. 

A mongol lovak mögött jöttek a nyomorék férfiak. Ala-ud-Din hallotta a 
férfiak csatakiáltását. Volt köztük öreg és fiatal, soknak hiányzott a keze vagy a 
lába. Egyikük odafordult, hogy megölje a sahot, és Ala-ud-Din látta, hogy csak 


egy dorongot tart a bal kezében. Jobbja nem volt. Gyorsan meghalt 
Dzselauddin kardjától, de néhányan íjat feszítettek, és a sah megborzongott a 
nyílvesszők süvítésétől. Túl sokszor hallotta ezt a hangot az elmúlt hónapban. 

A vér és tűz szaga betöltötte a levegőt. Már olyan sűrű volt, hogy be sem 
lehetett szívni, mert mind több jurta kapott lángra. Ala-ud-Din a tisztjeit 
kereste, de valamennyien harcban álltak. Érezte, hogy körülvették, de 
tehetetlen volt a jurták fojtogató útvesztődében. 

- Hozzám! A sahotokhoz! Hozzám! - bömbölte, és a lova véknyába nyomta 
a sarkát. Alig bírt megmaradni az állat hátán. Elengedte, és az állat úgy 
vágtatott át a táboron, mint a nyíl. 

Dzselauddin megismételte a parancsot, és a túlélők követték. Ugyanúgy 
megkönnyebbültek, mint az uruk, hogy nem kell tovább küzdeniük. A sah 
vakon vágtatott, majd fölállt a kengyelben, valami jelet keresett, hogy jó 
irányba megy-e. Merre van a folyóé Odaadta volna a második fiát egy elefánt 
hátáért, hogy lássa, merre kell tartania. Miközben testőrei kivágták magukat a 
tomboló lovak és nyomorék harcosok közül, gyerekeket látott, fiúkat-lányokat 
vegyesen, akik kétoldalt rohantak a jurták között. Nyilak és kések hullottak 
embereire, de senki nem esett el, ő pedig meg sem állt, amíg meg nem látta a 
folyót. 

Nem volt ideje gázlót keresni. Belecsobbant a dermesztően hideg folyóba, 
széles vízpászmákat lövellve a magasba. Hála Allahnak, hogy nem túl mély, 
gondolta, miközben a lova a túlsó part felé úszott. Csaknem kiesett a 
nyeregből, amíg az állat fölvergődött a víztől simára nyaldosott, sáros agyagon. 

Végül szilárd talajt érzett maga alatt. Ott megpihent, és visszanézett az égő 
táborra. 


Kökcsü egy jurta árnyékában lapult, amikor az arabok elszáguldottak 
mellette anélkül, hogy észrevették volna. A nyomorék harcosok torokhangú 
kiáltásokkal üldözték őket. Ijesztő volt rájuk nézni. Kökcsü sokuk sebét 
kezelte, végtagokat vágott le sikoltozó emberekről, akik tehetetlenek voltak, 
mint a csecsemők, de azoknak, akik életben maradtak, nem maradt 
vesztenivalójuk. Emberek, akik már nem tudtak járni, még képesek voltak 
lovagolni, és sokan szívesen adták oda az életüket, tudva, hogy sosem lesz 


többé lehetőségük a kánért harcolni. Látott valakit, akinek térdből hiányzott a 
jobb lába. Nehezen maradt fent a lovon, de amikor az arabok lelassítottak a 
keskeny ösvényen, utolérte az egyik sereghajtót, rávetette magát, és lerántotta 
a földre. Kökcsü mellé zuhantak, és a sámán látta, hogy a harcos segítségért 
könyörögve néz rá. 

Hátrált, noha közben idegesen babrált a késén. A földön fekvő arab egy 
kést döfött a harcos oldalába, és dühödten hasogatta. A férfi mégis tovább 
küzdött. Karjai vaskeménnyé izmosodtak azóta, hogy a lábát elveszítette. 
Megmarkolta az arab torkát, görcsösen szorította, összezúzta a gégéjét. Az arab 
fuldoklott, bíborvörös arccal, őrjöngve csapkodott késével. 

Kökcsü előugrott, és késével elmetszette az arab torkát, közben belevágott 
a harcos ujjaiba is. Folyt a vér, a két férfi egyszerre halt meg, de a sámán 
félelmét addigra elnyelte a tehetetlen ellenség iránt érzett veszett harag. Újra 
és újra belemártotta a kését az elterült arab katonába, öntudatlanul gajdolt, és 
csak arra ocsúdott fel, hogy halott ember húsát vagdossa. 

Lihegve felállt, kapkodva szedte a meleg levegőt. A közeli jurta árnyékában 
észrevette Temülünt, Dzsingisz húgát, aki őt bámulta. Vajon mit hisz, hogy mit 
látottá Temülün elmosolyodott, és Kökcsü megnyugodott. Az úgyszólván 
biztos, hogy nem tudta volna megmenteni a nyomorék harcost. 

Vagy a körülötte tomboló lángok forralták fel a vérét, vagy attól vadult 
meg, hogy ölt. Erősnek érezte magát, ahogy megtette a három lépést a jurtáig, 
berántotta az asszonyt, bevágta maguk mögött az ajtót. Nem tudott másra 
gondolni, csak az asszony vértől cirkalmas, aranyszínű, feszes bőrére, ami 
valósággal megőrjítette. Temülün nem volt elég erős ahhoz, hogy ellenálljon, 
amikor a sámán letépte róla a deelt, és derékig lemeztelenítette. Még mindig 
ott voltak a bőrén a vonalak, amelyeket a sámán fölfestett, a hit szánalmas 
bizonyítékai. Kökcsü falni kezdte a keserű, száraz vért, lenyalta a rajzokat 
Temülün bőréről. Érezte, hogy az asszony üti, de az ütések távoliak voltak, 
nem okoztak fájdalmat. Azt mondta magának, hogy Temülün is ugyanazt a 
szenvedélyt érzi, miközben az alacsony ágyra lökte, mit sem törődve a 
kétségbeesett sikoltozással, amelyet amúgy sem hallott senki. Tudta, hogy 
őrültséget csinál, de egy időre megszűnt benne az értelem, és miközben 
belenyomta magát az asszonyba, a szeme olyan lett, mint a fekete üveg. 


Szübötej és Dzsebe már messziről látta a füstöt. Kora délután értek a 
táborba kimerült lovaikon. Csaknem tízezer jurta égett le, a szellő 
megsavanyodott a bűztől. Még mindig sok száz asszony és gyerek járta a tábort 
bőrvödrökkel, és folyóvizet öntöttek mindenre, ami még füstölt. 

A sah több tucat testőre holtan hevert a földön. Az arra járó gyerekek 
összerugdosták, megcsúfolták őket. Szübötej talált öt lányt, akik holtan 
hevertek a jurták között. Leszállt, melléjük térdelt, és csöndes, bocsánatkérő 
szavakat mondott nekik, amit már nem hallhattak. 

Amikor fölállt, Dzsebe már ott volt mellette. Tökéletes egyetértéssel néztek 
egymásra. A sah nem menekülhet tőlük, bárhová fut is. 


TIZENKILENCEDIK FEJEZET 


Rendes időkben óriási szenzáció lett volna, hogy a kán fiai versenyt futnak. 
Vagyonokban fogadtak volna a harcosok, hogy melyik testvér érinti meg 
elsőnek a városfalat. Most, mikor Dzsocsi betámolygott, és valamivel később 
Csagatáj is megérkezett, alig vették észre őket. A nemzet a híreket várta, és 
reménykedett, hogy a tábor biztonságban van. Mindenki hátrahagyta szüleit, 
feleségeit, gyermekeit. Tümenje nem nézett a tábornoka szemébe, amikor 
Dzsocsi megpillantotta a lova hátán keresztbe vetett tigrisbőrt. Valakik 
gorombán lenyiszálták a fenevad száraz fejét. Egyedül ez mutatta, hogy 
Dzsingisz nem bocsájtotta meg a fiainak, hogy összeverekedtek a harcosaik 
előtt. Dzsocsi kis ideig némán babrálta a tigris bundáját, azután elfordult. 

Másnap megérkeztek az első lovasok, és a tümenek megtántorodtak a 
hírtől, amely arról szólt, amitől féltek. Egy ideig reménykedhettek, hogy a 
családjuk megmenekül, de Kaszar meghozta a túlélőket és a halottakat. 
Harcosok futottak a begördülő szekerekhez, feleségeiket, gyermekeiket 
keresték. Mások néma kínban várták, hogy a fáradt asszonyok elszekerez- 
zenek mellettük, közben kétségbeesetten kutatták az ismerős arcokat. 
Némelyiknek sikoly és ölelés lett a jutalma. Legtöbbjüknek azonban nem jutott 
sem sikoly, sem ölelés. 


Egy hónapnál is tovább tartott összegyűjteni az elesett harcosokat az út 
mentén. Az arabokat ott hagyták megrohadni, de azokat, akik Dzsingiszért 
harcoltak, összeszedték, és megadták nekik a végső tiszteletet. Levették róluk a 
páncélt, puha fehér nemezbe burkolták, szekerekkel felvitték a környék 
legmagasabb csúcsaira, és lefektették őket a fenti birodalomban, átengedve a 
holtakat a sasoknak és sólymoknak. A halott asszonyokat nővéreik és anyáik 
vették gondjaikba, a komor munkát Csakahaj, Börte és Höelün irányította. 

Dzsingisz eljött, hogy megnézze húgának halott arcát, amikor behozták. 
Meztelenül találták meg, a torkán hatalmas vágás tátongott. Szörnyű volt látni 
a kán gyászát. Még egy bűn, amelyet számon fog kérni a sahon. Az anyja egyik 
napról a másikra megvénült a hírtől, folyamatos kábulatba süllyedt, a karjánál 
fogva kellett kísérni, ha elindult valahova. Sok éve elveszítette egyik fiát, és a 
régi sebek ismét felszakadtak. Szüntelenül peregtek a könnyei. Ahogy 
Dzsingisz Otrarra nézett, a nemzet tudta, hogy a városból nem marad majd 
több, mint por és hamu a forró szélben. 

A katapultokat elpusztították a dombtetőn, szándékosan felgyújtották, 
amikor az otrari helyőrség kitört és a saját pusztulásába rohant. Tizenkét derék 
embert találtak az elszenesedett gerendák között, levágták őket, mivel a 
végsőkig kitartottak. Dzsingisz csak mordult egyet a hír hallatán, és munkába 
állította csin kézműveseit, hogy készítsenek újakat a korjói fából. 

A nyár vége nyugodt volt: pihentek, összeszedték magukat, de a békés 
külszín hártyája alatt harag fortyogott. A város várt rájuk, többé senki sem jött 
fel a magas falakra, amelyeken még mindig korom jelezte, hol égett az olaj, 
amelyet Szamuka küldött rájuk. 

Ho Szát és Szamukát halottak halmai között találták meg, és nagy 
tisztelettel adóztak nekik a magukkal vitt ellenségek száma miatt. A regösök 
belefonták kettőjük hőstettét az esti balladákba, holttestüket azonban 
ugyanúgy takarították el, mint a többiekét. Ugyanolyan halotti szertartás 
illette meg őket, mint a törzsek többi harcosát. A távoli csúcsok megteltek 
holtakkal, fekete felhőkként gomolyogtak fölöttük a ragadozó madarak. 

Az itteni tél nem hasonlítható ahhoz a kemény hideghez, amelyet északon 
ismertek. Dzsingisz nem tudhatta, mi jár Otrar kormányzójának fejében, de a 
hideg hónapok láthatólag felpezsdítették a várost, miközben a mongolok arra 
vártak, hogy újjáépüljenek a katapultok. A törzseknek nem volt hova sietniük. 


Az egyik hely éppúgy megfelelt nekik, mint a másik. A város úgyis elesik, és 
ha a lakók szenvednek várakozás alatt, azt nagyon is megérdemlik. 

A napok rövidültek, Dzsingisz néha távoli alakokat látott a falakon, akik 
mutogattak és beszélgettek. Talán feltűntek nekik a városon kívüli dombon 
növekedő szerkezetek. Nem tudta, nem is érdekelte. Időnként szinte fásult 
volt, és amikor végre elkészültek a katapultok, akkor sem adta ki a parancsot, 
inkább behúzódott a jurtájába, hogy leigya magát sötét keserűségében. Nem 
akarta látni a vádat azoknak a szemében, akik elvesztették a családjukat. Ő 
döntött így. Gyásszal, haraggal büntette magát, csak akkor aludt, ha az ital 
kiütötte. 

Egy szürke, felhős, esővel fenyegető napon minden figyelmeztetés nélkül 
kinyíltak Otrar kapui. A mongol sereg felzúgott, lándzsákkal, íjakkal doboltak 
a pajzsaikon, fülsértő lármával mutatták ki haragjukat. Mielőtt Dzsingisz és 
megmaradt tábornokai bármit tettek volna, előjött egy kis embercsoport, a 
kapuk pedig gyorsan bezáródtak mögöttük. 

Dzsingisz éppen Kaszarral beszélgetett, amikor meghallotta a harcosok 
üvöltését. Lassan a lovához ment, mereven fölkapaszkodott a nyeregbe, és 
rámeredt Otrarra. 

Tizenkét ember hagyta el a falak védelmét. Dzsingisz látta, hogy harcosai 
kivont karddal vágtatnak feléjük. Megállíthatta volna őket, de összeszorította a 
száját. 

A tizenkét arab egy tizenharmadikat vonszolt gúzsba kötve a poros földön. 
Megriadtak, amikor a lovasok keringeni kezdtek körülöttük, fölemelt üres 
tenyerükkel mutatták, hogy nincs fegyverük. A mongoloknak ez is provokáció 
volt. Olyan ember, aki elég bolond ahhoz, hogy kard vagy íj nélkül 
merészkedjen közéjük, csak felszította gyilkolási vágyukat. 

Dzsingisz közönyösen figyelte, ahogy a harcosok keresztülvágtáznak az 
úton a jövevények előtt. Egyre jobban megközelítették őket, végül az egyik a 
lovával fellökött egy arabot, aki elterült. 

A kis csoport rémülten megtorpant, Dzsingisz látta, hogyan szólongatják 
társukat, aki igyekezett feltápászkodni. Ám a harcosok tovább kergették őket, 
hujjogattak, ahogy az eltévedt birkát vagy kecskét szokták nógatni. Az otrariak 
otthagyták az elesettet, a harcosok leszálltak a lóról, hogy végezzenek vele. 

Otrar falai visszaverték a jajgatást. Az arabok menet közben iszonyodva 
pislogtak hátrafelé. Újabb embert terített le egy kardmarkolat, fejbőre 


felszakadt, az arcát elöntötte a vér. Őt is otthagyták a rugdosó, döfködő 
harcosok között. Dzsingisz némán ült a lován, figyelte a fejleményeket. 

Két mongol asszony odafutott az arabokhoz, és egyet kiszakítottak a 
csoportból. Az valamit kiáltott a furcsa nyelvén, és feltartotta üres kezét, de az 
asszonyok kinevették, és nem engedték vissza a társaihoz. Miután az arabok 
csoportja továbbment, az otrari ember üvölteni kezdett. Egyre hangosabban 
ordított, és nem akarta abbahagyni. 

Amikor már csak hatan maradtak a csoportból, Dzsingisz, aki merev háttal 
ült a reggeli fényben, fölemelte a kezét. Akik figyelték jelzéseit, elhúzódtak a 
véres araboktól, és utat nyitottak nekik a kánig. Az otrariak a látottaktól 
halotthalványan támolyogtak tovább. Dzsingiszhez érve megalázkodva a földre 
borultak előtte. Foglyuk vonaglott a porban, kivillant a szeme fehérje. 

Dzsingisz hidegen figyelte az egyik arabot, aki fölemelte a fejét, és 
akadozva beszélni kezdett csin nyelven. 

- Nagyuram, azért jöttünk, hogy a békéről tárgyaljunk! - mondta. 

Dzsingisz nem válaszolt, csak visszanézett Otrarra, ahol a falak ismét 
megteltek fekete alakokkal, akik őket figyelték. Az otrari ember lenyelte a 
torkába telepedett port, és ismét próbálkozott. 

- A városi tanács megszavazta, hogy a kezedre adjuk kormányzónkat, 
nagyuram. Akaratunk ellenére háborúskodott veled, mi ártatlanok vagyunk. 
Könyörgünk neked, kímélj meg minket, és csak Inalcsuk kormányzót büntesd, 
mert ő a mi bajunk okozója. 

Miután befejezte mondanivalóját, ismét leborult a kán előtt. Nem értette, 
miért támadták meg őket. Még abban sem volt biztos, hogy a kán felfogta-e a 
szavait. Dzsingisz semmi jelét nem adta a megértésnek, a csönd egyre nyúlt. 

A kormányzót nemcsak megkötözték, de a száját is fölpeckelték. Dzsingisz 
hallotta, hogy fojtott szavakat nyög. Intett Kaszarnak, hogy vágja el a rongyot. 
Kaszar nem volt valami kíméletes, a penge megvágta Inalcsuk száját is. Amikor 
a rongy a földre hullott, Inalcsuk feljajdult, és vért köpött. 

- Ezeknek az embereknek nincs hatalmuk fölöttem!  - mondta, 
bármennyire fájt a szája. - Hadd tárgyaljak én az életemért, kán uram! 

Dzsingisz csak néhány arab szót tudott, és nem értette. Türelmesen várt, 
amíg hoztak egy arab kereskedőt, aki több nyelven beszélt. A kereskedő, 
amikor megérkezett, éppen olyan rémültnek látszott, mint azok, akik a porban 
hevertek. Dzsingisz intett a kormányzónak, hogy beszéljen, és türelmesen 


végighallgatta a csin nyelvű fordítást. Eszébe jutott, hogy bölcs dolog lenne 
ráállítani Temügét, hogy még több embert képezzen ki tolmácsnak, ha 
hosszabb ideig akarnak arab földön maradni. Csak hát nehéz volt törődnie 
bármivel is. 

Amikor megértette, mit akar Inalcsuk, kegyetlenül fölnevetett, és 
elhessentett egy legyet, amelyik az arca körül zümmögött. 

- Ezek itt megkötöztek, mint a vágásra szánt bárányt, úgy hoztak az 
ellenséged elé, te mégis azt mondod, hogy nincs hatalmuk fölötted? - kérdezte. 
- Miféle más hatalom van még? 

Miközben a tolmács botladozva lefordította a választ, Inalcsuk ülő 
helyzetbe küzdötte magát, összekötözött kezével megérintette vérző arcát, és 
megvonaglott. 

- Otrarban nincs városi tanács, nagyuram. Ezek itt városom kereskedői. 
Nem beszélhetnek olyasvalaki nevében, akit maga a sah nevezett ki. 

Az egyik arab választ vakkantott, de Kaszar odaugrott és hátba rúgta. 

- Hallgass! - reccsent rá, és kirántotta a kardját. Az összevert arab riadtan 
figyelte a mozdulatot. Nem volt szükség tolmácsra, és nem próbált még egyszer 
megszólalni. 

- Kíméld meg az életemet, és adok neked hatezer oka ezüstöt! - jelentette ki 
Inalcsuk. 

A tolmács habozott, amikor az összeghez ért. Dzsingisz ránézett. A sárga 
pillantástól a reszkető arab leborult a porba a többiek mellé, 

- Nagyuram, nem tudom ezt a szót csin nyelven. Ez egy súly, amit az arany- 
és ezüstművesek használnak. 

- Semmi kétség, jó sokat ajánl - felelte Dzsingisz. - Végtére is a saját életét 
akarja megvásárolni. 

A tolmács a porban fekve bólintott. 

- Ez sok ember súlya ezüstben, nagyuram. Talán száz vagy még több 
emberé. 

Dzsingisz mérlegelve nézett Otrar falaira, amelyek még mindig ott 
magasodtak serege fölött. Egy idő után legyintett. 

- A többieket adjátok az asszonyoknak, kezdjenek velük, amit akarnak. A 
kormányzó most életben marad - mondta. Szeme sarkából elkapta Kaszar 
csodálkozó pillantását, de nem magyarázkodott. 


- Szóljatok Temügének - folytatta. - Figyelnek minket Otrar falairól. Adok 
nekik néznivalót. 

Temüge öccse odasietett, amikor meghallotta, hogy hívatja. Szinte oda se 
nézett a véres porra, vagy a kormányzóra, aki még mindig a földön ült, és a 
szeme ide-oda ugrált az emberek között. 

- Mennyi ezüst van a táborban, Temüge? - kérdezte Dzsingisz. 

- Talán száz szekérre való, kán uram - válaszolta Temüge. 

- Számon tartok minden pénzérmét, de ide kell hoznom a feljegyzéseimet... 

- Hozz ide nekem annyit abból a fémből, amennyit egy ember nyom - 
mondta Dzsingisz. Érezte, hogy Inalcsuk rábámul, és lassan elmosolyodott. - 
És az egyik mozgó kovácsműhelyt, amelyet Szübötej szerzett. Még 
naplemente előtt úgy folyjék az ezüst, mint a víz. Érted? 

- Természetesen, kán uram! - felelte Temüge, noha egyáltalán nem értette. 
Elsietett, hogy teljesítse bátyja parancsát. 


Otrar lakói a város falain csoportosultak, hogy lássák, mi történik a 
kormányzóval, akit kiküldtek a mongol sereghez. Végigszenvedték a 
küzdelmet a helyőrség és Szamuka emberei között. Amikor a helyőrség kitört, 
diadalmas hangulat vett erőt rajtuk. A sah közeledik, hogy fölmentse a várost, 
és megmenekülnek. Ehelyett a mongol had tért vissza győzelmesen, hogy 
ismét körülvegye a várost. Nem tudták, hogy él-e még a sah, de hát hogyan 
ülhetne a kán a falak előtt, ha élne? Hónapokba került, amíg a kereskedők 
megalakították a tanácsot, és hosszú napokba, amíg titkos megbeszélések után 
kirángatták Inalcsukot az ágyából, majd gúzsba kötötték, hogy átadják a 
kánnak. A mongolok nem Otrar város lakóira haragudtak, csak arra az 
emberre, aki provokálta őket. A családok ott álltak a falakon, és imádkoztak a 
megmenekülésükért. 

Inalcsukot még napkelte előtt nyíllövésnyi távolságra vitték a falaktól. 
Nem volt veszélytelen, de Dzsingisz helyesen feltételezte, hogy a bentiek nem 
merészelnek rálőni arra az emberre, aki úgy dönthet, hogy megkíméli őket. 
Ötven ölnyire a  vaskapuktól letérdeltette Inalcsukot, akinek ismét 
összekötözték elöl a kezét. 


A füstölgő kohó látványa nem maradt hatástalan Otrar kormányzójára. A 
kovácsműhelyt is közel gurították városának falaihoz, Inalcsuk érezte a forró 
fém szagát a szélben. Megduplázta ajánlatát, azután ismét megduplázta, míg 
Dzsingisz azt nem mondta a tolmácsnak, hogy fogja meg a nyelvét, vagy 
elveszíti. 

Különös csoportot alkottak, ahogy álltak a város előtt. Három testes ember 
működtette a műhely fújtatóit Temüge irányítása mellett. Dzsingisz ott állt a 
fogollyal és Kaszarral, de a mongol sereg többi része távolabb sorakozott föl 
némán, figyelmesen. 

Végre bólintottak a kovácsok, hogy az ezüstpénzek megolvadtak a fekete 
vasüstben. Egyikük pálcát mártott a folyadékba. Nyomban elszenesedett, 
sziszegő-sistergő ezüstös cseppeket lövöldözve. Két ember hosszú rudakat 
dugott át az üst fülein, és leemelte a vastűzhelyről, a fújtatóval fehérre izzított 
faszénparázsról. 

Inalcsuk felnyögött rémületében, amint meglátta, hogy odacipelik mellé az 
üstöt, amely fölött vibrált a levegő a forróságtól. 

- Százezer oka ezüst, nagyuram! - mondta verejtékezve. A tolmács 
felpillantott, de hallgatott, Inalcsuk hangosan imádkozni kezdett. 

Ahogy odahozták az üstöt, Dzsingisz belenézett a folyékony ezüstbe, és 
bólintott. 

- Mondd el neki ezeket a szavakat a saját nyelvén - parancsolta a 
tolmácsnak. - Én semmi hasznát nem veszem az ezüstnek és az aranynak. 

Inalcsuk kétségbeesett reménnyel nézett föl, amikor a tolmács megszólalt. 

- Mit tesz velem, barátomé Allah nevére mondd meg, hogy meg kell-e 
halnom! 

A tolmács egy pillanatra visszafojtotta a lélegzetét. Beteges igézettel bámulta 
az ezüstöt, ahogy ide-oda löttyen, és bevonja az üst falát. 

- Úgy vélem, igen - ismerte el. - Legalább gyors lesz. Készítsd hát a lelked az 
Istennel való találkozásra. 

Dzsingisz folytatta, ügyet sem vetve a szóváltásra. 

- Fogadd el tőlem ezt az ajándékot, Otrar kormányzója - mondta. - Annyit 
tarthatsz meg belőle, amennyit csak bírsz. 

Hideg arccal fordult Kaszarhoz. 

- Nyújtasd ki vele a kezét, de vigyázz, meg ne égesd magad! 


Kaszar egy csapással leütötte Inalcsukot, aki elkábult. Mutatta, hogy nyújtsa 
ki a kezét, a kormányzó ordítva tiltakozott. Még akkor sem engedelmeskedett, 
amikor kardot szögeztek a torkának. Kaszar növekvő haraggal ragadta meg a 
könyökét és a vállát, úgy elroppantotta a csontját a térdével, akár egy ágat. 
Inalcsuk felvonított, de tovább küzdött. Dzsingisz bólintott. Kaszar megkerülte 
a kormányzót, hogy eltörje a másik kezét is. 

- Csináld, amit mondanak, testvérem! - rivallt rá a tolmács. - Talán élhetsz! - 
Inalcsuk őrjöngésében is meghallotta, és zokogva kinyújtotta összekötözött 
kezeit, az egyikkel fogta a másikat, amely ernyedten lógott. Dzsingisz bólintott 
a kovácsoknak, és azok megdöntötték az üstöt. A folyékony ezüst a peremig 
emelkedett. 

A buborékokat vető fém elborította a kormányzó kezét. Egy pillanatig 
olyan volt, mintha ragyogó esőt fogna. Inalcsuk kinyitotta a száját, mintha 
sikoltana, de hang nem jött ki rajta. Ujjai összeragadtak a forróságtól, a hús 
leolvadt róluk. 

Hanyatt esett, megrándult, arccal a föld felé fordult, folyt a nyála, sárrá 
keverte a port a szája előtt. A szeme kifordult, Dzsingisz ott állt fölötte, 
érdeklődve nézte a kormányzó kezét, amely mintha kétszeresére nőtt volna. 

- Te hoztál erre a szikkadt vidékre - mondta a reszkető alaknak. - Békét és 
kereskedelmet ajánlottam neked, te pedig az embereim fejét küldted vissza. 
Most odaadom neked a drágaságos ezüstödet, tartsd meg! 

Inalcsuk egy szót sem szólt, noha a szája némán mozgott. 

- Meg sem köszönöd? - folytatta Dzsingisz. - Túl száraz a torkod? Fogadd el 
tőlem ezt az italt, hogy eloltsd szomjúságodat. Akkor megismered annak a 
fájdalomnak egy kis részét, amit okoztál. 

A tolmács elnémult a borzalomtól, de Inalcsuk amúgy sem hallotta volna. 
A kánt nem érdekelte, miként döntik meg a kovácsok az üstöt, és öntik a 
maradék, folyékony fémet a kormányzó arcába. Inalcsuk olajozott szakálla 
meggyulladt, tátott szája megtelt, ám Dzsingisz csak a falakon álló otrariakat 
figyelte. Sokan elfordultak, végre megértették, hogy a halál vár rájuk. 

- Készen vannak a katapultok, Kaszar -- mondta Dzsingisz, még mindig a 
várost bámulva. - Holnap hajnalban elkezditek lőni a falakat. Nem akarom, 
hogy két kő egymáson maradjon. Otrart ne építsék újra, ha elmegyünk innen. 
Ezt a várost elsöprőm a föld színéről, minden benne élővel együtt. 

Kaszar osztozott bátyjának gyűlöletében. Fejet hajtott. 


- Parancsodra, kán uram. 


Az Öreg a cella falának felső részébe beépített rostélyon át hallgatózott. A 
homályban csak a tárgyak körvonalait látta, de hallotta a kábítószeres álomból 
felocsúdó fiatal test mocorgását. Türelmesen várakozott. Hányszor vezetett 
már át fiúkat az ébredés szertartásán? Megmutatta az újoncnak a kertet, 
amelynek csodáját felfokozta a sziruposan édes borba kevert kábítószer. 
Megmutatta neki a paradicsomot, és most a sötétségben megismeri a poklot. 

Elmosolyodott, mikor meghallotta a rémült kiáltást. Elképzelte a 
döbbenetet és zavarodottságot. Nem felejtette el, hogy ő mit érzett sok évvel 
azelőtt. A halál szaga erős abban a kis cellában, az ifjú harcoson fekvő hullákon 
nyálkásan csúszkál a laza hús. Az Öreg hallotta, hogyan suttog és zokog, 
miközben küzd az őt elborító, ernyedt tagokkal. Az Öreg tökéletesítette a 
kertet, és jól válogatta ki a nőket, ügyelt a legapróbb részletre is. Gyönyörű 
teremtések voltak, és a kábítószer annyira felgyújtotta az ifjút, hogy a 
leggyengédebb érintés is már-már az őrületbe kergette. Azután egy pillanatra 
lehunyta a szemét, és most a bűzlő halálban tér magához. 

Az Öreg erőltette a szemét, hogy lásson a homályban. A fiú összevissza 
csapkodott. Puha masszát fog tapintani a sötétségben, érezni fogja talán még a 
húsban nyüzsgő nyüvek mozgását is. A fiú felnyögött, az Öreg hallotta, hogy 
hány. 

Rémítő volt a bűz, az Öreg egy rózsaszirommal teli zacskót szorított az orra 
alá várakozás közben. Ez a pillanat mindig kényes, de ő mestere volt ennek a 
művészetnek. 

A fiú meztelen volt a síkos hullák között. Az öregember látta, ahogy 
tépkedi magáról a ráragadt, fénylő bőrcafatokat. Elméje épsége hajszálon 
múlik, a szíve úgy ver, hogy csaknem megszakad. Az Öreg arra gondolt, hogy 
csak nagyon fiatal képes túlélni egy ilyen tapasztalatot, de még azt is örökké 
kísértik az emlékek. 

A fiú felordított egy kocsonyásra rohadt, rezgő húskolonctól. Az Öreg 
megmosolyogta iszonyodó képzelődését, és előkészítette a tolvajlámpát, 
amelyet a lába mellé helyezett, nehogy egyetlen kósza fénysugár elrontsa a 


leckét. Alatta a fiú Allahhoz imádkozott, hogy szabadítsa ki a bűzlő pokol 
verméből. 

Az Öreg kinyitotta a cella ajtaját, lámpája megtörte a homályt, elvakította a 
fiút, aki a szeméhez kapott, és hanyatt esett. Az Öreg elégedetten hallotta a 
forró vizelet csurgását, amikor a fiú hólyagja elernyedt. Jól ítélte meg a 
pillanatot. Odalent könnyek potyogtak az összekulcsolt kezekre. 

- Megmutattam neked a paradicsomot - mondta az Öreg. 

- És megmutattam a poklot. Itt hagyjalak ezernyi életen át, vagy vigyelek 
vissza a világba? Hogy mi vár rád, az attól függ, milyen követőm leszel. 
Lelkedre, szólj igazat! Nekem szenteled az életedet? Úgy töltőd el, ahogy 
nekem tetszik? 

A fiú tizenöt éves volt. Sírva feltérdelt, a ragacsos hasis utolsó maradványai 
is elhagyták ifjú szervezetét. Csak a reszkető gyöngeség maradt. 

- Kérlek! Amit csak kívánsz! A tiéd vagyok! - zokogta. Még nem merte 
kinyitni a szemét, hátha eltűnik a látomás, és ő ismét egyedül marad. 

Az Öreg egy csészét nyomott a szájához, hagyta, hogy megérezze a gyanta 
szagát, amelyről azt mondják, hogy bátorságot ad. A fiú nyeldekelt, a bíbor bor 
lecsurgott meztelen mellén és karján. Az Öreg elégedetten felmordult, amikor 
a fiú ájultan hanyatlott hátra. 

Tiszta ágyban ébredt egy kőfalú, kopár szobában, valahol az 
erődítményben, amely az Öreg szentélye volt. Magányosan sírdogált, nem 
tudta, hogy még mindig figyelik. Amikor letette a lábát az ágyról, és 
megpróbált fölállni, keményen elhatározta, hogy soha többé nem akarja látni a 
halott szoba démonait. Vérfagyasztó volt, ahogy azok a hullák mozogtak és 
bámulták, egyik emlék elevenebb és rémítőbb volt, mint a másik. Biztos 
megőrült volna, ha nem marad vele a kert emléke is! Annak a békéje még a 
pokolban is megvédte. 

A szoba faajtaja kinyílt, és a fiú mélyet sóhajtott, amikor megállt az Öreg 
előtt, akinek akkora hatalma volt, hogy kihozta arról a helyről. Az Öreg 
alacsony, testes férfi volt, a szeme félelmetesen villogott mahagónibarna 
arcában. Tökéletesen nyírt szakálla olajosan fénylett, de ruhája most is 
egyszerű volt, illett ahhoz, aki visszautasítja a gazdagság csiricsáré kellékeit. A 
fiú a hideg kőre vetette magát, így hálálta meg a szabadulását. 


- Végre megérted - mondta halkan az Öreg. - A kezednél fogva vezettelek, 
megmutattam neked a dicsőséget és a kudarcot. Melyiket választod, ha eljön az 
idő? 

- A dicsőséget, gazdám - mondta a fiú reszketve. 

- Az életed nem több, mint egy madár röpte egy megvilágított szobán át. A 
végtelen sötétből szállsz át az örök éjbe, a kettő között csak kevés idő van. A 
szoba nem számít. Az életed nem számít, csak az, hogyan készülsz föl a 
következőre. 

- Értem - mondta a fiú. Még ekkor is érezte a bőrén a halott hús érintését, 
és megborzongott. 

- Sajnálatra méltók azok, akik nem tudják, mi következik a halál után. Te 
erősen állhatsz közöttük, mert láttad a mennyet és a poklot, és nem változtál 
meg. - Az aszaszinok vezetője gyengéden fölsegítette a fiút. 

- Most pedig csatlakozz testvéreidhez. Olyan emberek, mint te, akiknek 
szabad volt rányomniuk szemüket a valóság falának repedésére. Nem fogsz 
kudarcot vallani előttük és előttem, ha tökéletes halált teszel le Allah lába elé. 

- Nem okozok csalódást, mester! - felelte a fiú, és ifjú élete során még 
semmiben sem volt ennyire biztos. - Mondd meg nekem, kit kell megölnöm! 
Nem fogok kudarcot vallani! 

A Hegyek Öregje elmosolyodott. Mindig megindította azoknak az ifjú 
harcosoknak a buzgó hite, akiket kiküldött a világba. Valaha ő is közéjük 
tartozott, és amikor az éjszakák sötétek és hidegek voltak, néha még mindig 
vágyott a kertbe, amelyet megmutattak neki. Amikor eljön majd érte a halál, 
csak abban reménykedhet, hogy a valóság is olyan csodálatos lesz, mint amit ő 
teremtett. Hadd legyen hasisgyanta a paradicsomban! Hadd legyen olyan ifjú 
és hajlékony, mint ez a fiú! 

- Testvéreiddel elutazol a magát Dzsingisznek nevező mongol kán 
táborába. 

- A hitetlenek közé, mester? - A fiú megtántorodott, máris tisztátalannak 
érezte magát. 

- Pontosan. A hited megtart. Ezért és csakis ezért képeztek öt éven át. 
Azért választtattál ki, mert van érzéked a nyelvek iránt. Talán jól szolgálhatod 
Allahot ezzel a talentummal. - Az Öreg a fiú vállára tette a kezét, a tenyeréből 
mintha hő sugárzott volna. - Férkőzz közel a kánhoz, a megfelelő pillanatban 


egyetlen csapást mérj a szívére, és tépd ki belőle az életet. Megértetted, hogy 
mi a kudarc ára? 

A fiú fájdalmasan nyelt egyet, a gödör még frissen élt az emlékezetében. 

- Nem vallok kudarcot, mester. Esküszöm. 


MÁSODIK RÉSZ 


HUSZADIK FEJEZET 


Szellő sem mozdult a nyári hőségben. A déli nap elűzte az utcákról az 
embereket, Almashan városa nem sokkal volt több egy falakkal övezett, ódon 
és poros erődnél, noha fényes folyó futott mellette. Aznap nem mentek 
asszonyok és gyerekek a folyóra. A környékbeli tanyák lakosaitól és jószágaitól 
túlzsúfolt Almashan bezárkózott. A piacterek bűzlöttek a félelemtől és a 
pöcegödröktől, amelyek mocska átütött a föld felszínén, és nem lehetett 
eltüntetni. 

A város kereskedői hallották a távoli robajt, amely mormolással kezdődött, 
ám egyre erősödött. A lentiek annyit tehettek, hogy felnéztek a falak 
őrtornyaira, és szabadulásért imádkoztak. Még a koldusok sem alamizsnáért 
könyörögtek. 

- Készüljetek! - kiáltott le Ibrahim a kapuőröknek. Kinézett a fal fölött, a 
szíve vadul vert. Almashant sovány földek vették körül, túlságosan szegények 
ahhoz, hogy rendesen lehessen művelni őket. Ám ők sohasem a gabonából 
akartak meggazdagodni. 

A forró párában lovasok fekete sora közeledett rémítő sebességgel. Ők 
okozták, hogy Ibrahim szeretett városa megtelt idegenekkel. Kufárok és 
kereskedő karavánok siettek falainak biztonságába. Ibrahim mindnyájuktól 
adót szedett, áruiknak felét elvette a védelem fejében. Senki sem mert 
panaszkodni. Ha túlélik a mongol támadást, akkor Ibrahim nagyon gazdag 
ember lesz, bár nem volt túlzottan derűlátó. 

Városkája hétszáz éve állt a folyó partján. Kereskedői Csin földjére éppúgy 
eljutottak, mint Hispániába, kincseket és megfizethetetlen tudást hoztak 
magukkal, de ez mégsem volt annyira szembeszökő, hogy felkeltse a királyok 
és sahok érdeklődését. Almashan tekintélyes polgárai időben kifizették 


adójukat, miközben vagyonokat kerestek hitetlen rabszolgákon. A haszonból a 
kisváros falakat, magtárakat épített, és a rabszolgakereskedelem központjává 
fejlődött. A földművelésből nem szerezhetett volna akkora vagyont, mint 
amekkora most volt neki. Még a töredékét sem. 

Összehúzott szemmel bámult a kíméletlen napfénybe, ujjai az erőd sötét 
köveit markolták, egy olyan erődét, amelynek korát senki sem ismerte. Az 
erőd előtt Almashan csak egy hely volt a folyó partján, ahol a 
rabszolgakereskedők megpihentek, mielőtt tovább mentek délnek vagy 
keletnek a nagy piacokra. Almashan a földből nőtt ki, és a magáénak tekintette 
a földet. 

Ibrahim sóhajtott. Úgy hallotta, hogy a mongolok nem értenek a 
kereskedelemhez. Ők csak egy ellenséges várost látnak. Turbánja felszívta a 
verejtéket, de ő azért a kezével törölgette az arcát, sötét foltot hagyva 
ruhájának hűvös fehérségén. 

A mongol lovasok előtt magányos beduin vágtatott, hátra- hátra lesve a 
válla fölött. Ibrahim látta, hogy remek, fekete lovon ül, ám az állat, nagysága és 
sebessége ellenére épp hogy megelőzte üldözőit. Ibrahim az érdes kövön 
dobolt, és azt latolgatta, kinyissa-e a kapuba épített kis ajtót. A sivatagi harcos 
nyilvánvalóan azt hiszi, hogy a biztonság felé vágtat, de ha a kapu zárva marad, 
a mongolok talán nem támadnak. Ha engedi, hogy belépjen a városba, meddig 
tudna Almashan ellenállni a kétségtelenül bekövetkező támadásnak? 

A tétovázás gyötörte Ibrahimot, miközben megfordult és lenézett a falról. 
A szukhokban és bazárokban még mindig a sah nem is olyan régi keletű 
veresége a téma, és ő kétség- beesetten szeretett volna új híreket hallani, de 
ennek nem lehet az ára a város biztonsága. Nem, Ibrahim úgy döntött, hogy a 
kapu zárva marad, hagyja meghalni ezt az embert. Agya égett a haragtól a 
gondolatra, hogy a hitetlenek éppen a város előtt mészárolnak le egy 
muszlimot, de túl sok család várja tőle a biztonságát. Talán elmennek a 
mongolok, ha vért ontottak. Ibrahim imádkozni fog a férfi lelkéért. 

A mongolok elég közel értek Ibrahimhoz, hogy egyenként szemügyre 
vehesse a lovasokat. Megborzongott a vad harcosok látványától, akik 
megfutamították Mohammed Ala-ud-Din sahot, és szétverték hatalmas seregét 
Otrar mellett, De nem látott katapultokat, sem szekereket, semmi jele nem 
volt a hatalmas, portyázó nemzetnek, amely kiözönlött a keleti hegyek közül. 
Talán háromezer ember lovagolt a város felé, de a lovasok nem sok fejfájást 


okoznak Almashannak. Keze alatt a kövek az évszázadok rabszolga- 
kereskedelméből felhalmozott gazdagságot tükrözték. A falak mögött 
biztonságban van a vagyon, és azok is, akik itt élnek. 

Keserű szívvel nézte, ahogy az arab lovas megállítja lovát a kapu előtt. 
Kétségbeesetten integetett, körbe-körbe forogva a lovával, miközben 
fölkiáltott abámészoknak. 

- Engedjetek be! - ordította. - Látjátok, kik jönnek mögöttem! 

Ibrahim érezte, hogy a többiek tekintete rajta függ. Nagyon egyenesen állt, 
és megrázta a fejét. A mongolok alig félmérföldnyire voltak, jól hallotta a 
lódobogást. Almashan független, mindig is az volt. Nem kockáztathatja ennek 
az idegen kánnak a haragját. 

Az arab eltátotta a száját, egy pillantást vetett a mögötte közeledő 
harcosokra. 

- Allah szerelmére! - ordította. - Hagynátok, hogy megöljenek? Olyan 
híreket hoztam, amelyeket hallanotok kell! 

Ibrahim reszketve szorította ökölbe a kezét. Látta, hogy a beduin lován 
több nyeregtáska is lóg. Ez egy hírnök? Milyen hír lehet ilyen fontos? A 
mongolok, a hitetlenek alig szívverésnyi távolságra vannak. Ibrahim hallotta a 
horkantó lovakat és az íjukat megfeszítő lovasok torokhangú kiáltását. 
Fojtottan káromkodott, és elfordította a tekintetét. Mit számít egy ember élete 
egy városéhoz képest? Almashannak fönn kell maradnia. 

Odalent emelt hangon vitáztak. Ellépett a mellvédtől, hogy megnézze a zaj 
forrását. Rémületére a testvérét látta, amint éppen pofon üt egy őrt. A férfi 
elesett, és noha Ibrahim felkiáltott dühében, testvére fölemelte a zárógerendát, 
keskeny napfénycsik hasított a lenti homályba. Mielőtt Ibrahim újra 
kiálthatott volna, a beduin biztonságba került. Ibrahim a haragtól vörösen 
rohant le a lépcsőn az utcára. 

- Bolondok! - bömbölte. - Mit csináltatok? 

Az őrök nem néztek a szemébe, a testvére csak a vállát vonogatta. Az ajtó 
hirtelen megrázkódott. Mindnyájan ugrottak egyet. A gerenda zörgött az 
ütéstől, a falról leesett valaki, vállában nyílvesszővel. Ibrahim összeborzongott, 
amikor kint a mongol lovasok üvöltöttek dühükben. 

- Mindnyájunkat megöltél! - mondta vadul. A beduin hidegen végigmérte, 
de Ibrahim nem vett tudomást róla. - Küldd vissza hozzájuk, akkor talán 
megkímélnek minket! 


A testvére vállat vont. - Insallah - mormolta. Sorsuk Allah kezében van, Ő 
cselekedett, a menekülő bent van a városban. Kint egyre hangosabb lett a 
lárma, bent mindenki izzadt. 

A hírvivő lihegett a hajsza után. Egy darabig a térdére támaszkodott, 
Ibrahim látta, hogy a nyeregtáskákat magával hozta. 

- Juszuf Alghani a nevem - mondta, mikor lélegzethez jutott. Nem kerülte el 
a figyelmét a két testvér szóváltása, és dermesztőén nézett Ibrahimra. - Ne 
féltsd a városodat. A mongol barmoknál nincsenek ostromgépek. Falaid 
megvédenek tőlük. Légy hálás, hogy nem érdemelted ki Allah rosszallását 
gyávaságoddal. 

Ibrahim magába fojtotta dühös kétségbeesését, és egy ideig nem válaszolt. 

- Egyedül . miattad hozott mindnyájunkra veszélyt a testvérem. 
Kereskedőváros vagyunk, kizárólag a falaink jelentenek biztonságot. Milyen 
hír lehet olyan fontos, hogy életedet kockáztatva lovagolj Almashanba? 

Juszuf elmosolyodott, napsütötte arcából kivillantak nagyon fehér fogai. 

- Hatalmas győzelem hírét hoztam, de az nem a te fülednek van szánva. 
Vezess a sahhoz, és megvidámítom a szívét. 

Ibrahim zavartan pislogott. A testvérére nézett, aztán a magabiztos 
fiatalemberre. 

- Mohammed sah nincs Almashanban, testvérem. Azt hitted?- 

Juszuf magabiztosan mosolygott. 

- Ne játssz velem, barátom. A sah hallani akarja, mit tudtam meg. Vezess 
hozzá, és nem szólok neki, hogy miattad majdnem meghaltam a falaitok előtt. 

Ibrahim dadogott zavarában. 

- Tényleg nincs Almashanban. Ide tart? Hadd hozassak neked ételt és italt! 
Mondd el nekem, hogy mit tudsz, és továbbadom a sahnak, ha megérkezik. 

A hírvivő mosolya lassan lehervadt, ahogy megértette a helyzetet, mély 
fáradtság foglalta el a helyét. 

- Azt reméltem, hogy itt lesz - motyogta. 

Ibrahim észrevette, hogy a fiatalember úgy dobol ujjaival a bőr iszákon, 
mintha a tartalma túl forró lenne, hogy megfoghassa. 

- Mennem kell - mondta Juszuf váratlanul. Meghajolt Ibrahim előtt, noha a 
mozdulat formálisan merev volt. - Szavaim egyedül a sahnak szólnak, és ha 
nincs ezen a helyen, akkor a következő városba kell eljutnom. Ők talán nem 
várják meg az utolsó pillanatot, hogy beengedjenek. 


Ibrahim válaszolt volna, de a kapu felől hallatszó zaj éppen olyan hirtelen 
maradt abba, mint ahogy elkezdődött. Idegesen sandított agyalágyult 
testvérére, aztán felrohant a kőlépcsőn a falra. A többiek követték, és együtt 
bámultak kifelé. 

A mongolok ellovagoltak. Ibrahim megkönnyebbülten sóhajtott, és 
megköszönte Allahnak, hogy megvédte városát. Hányszor panaszkodott a 
tanács a költségek miatt, amikor megerősítette, rendbe hozatta az omladozó 
falakat? Igaza volt, ezerszer is igaza volt! A mongolok nem rohanhatják le 
otthonát ostromgépek nélkül, de talán még azokkal sem. Almashan kinevette 
kardjaikat és íjaikat. Elvezettel figyelte, ahogy az ellenséges harcosok vissza se 
nézve ellovagolnak. 

- Ravaszak - szólalt meg mögötte Juszuf. - Lehet, hogy csak a gyanúnkat 
akarják eloszlatni. Láttam már ilyet. Ne bízz bennük, uram. 

Ibrahim megnőtt önbizalommal válaszolt: 

- Nem törhetnek át a falainkon, Juszuf. Most már meginnál egy hűvös italt 
a házamban?- Kíváncsi vagyok a hírekre, amelyeket hoztál. 

Csalódására a fiatalember megrázta a fejét, közben a mongolokat nézte. 

- Nem maradok. A sah nincs messze, őt kell megtalálnom. Ennél nagyobb 
városok sorsa függ attól, hogy utolérjem. 

Mielőtt Ibrahim válaszolhatott volna, a beduin a mellvéd fölé hajolt, és 
kinézett. 

- Megölték a lovamat?- - kérdezte. 

Ibrahim testvére köszörülte a torkán. 

- Igen - felelte. Juszuf káromkodott, ő pedig tovább beszélt. - Van egy jó 
hátasom, egy kanca. Elviheted. 

- Megveszem tőled - mondta Juszuf. 

Ibrahim testvére meghajtotta a fejét. Örült az ajánlatnak. 

- Nagyon erős. Mivel a sah embere vagy, jutányos árat számolok - mondta. 

Ibrahim ökölbe szorított kézzel tűrte, hogy a testvére elküldjön egy embert, 
és a kapuhoz hozassa a második legjobb kancáját. Az ifjú hírnök leereszkedett a 
kőlépcsőn, és Ibrahim kénytelen volt követni. Nem tudta megállni, hogy ne 
vessen még egy pillantást a dagadó nyeregtáskákra. Némán mérlegelte, vajon 
elég értékesek-e ahhoz, hogy elvágják értük valakinek a torkát. Juszuf mintha 
megérezte volna a születő gondolatot, mert elmosolyodott. 


- Nincs semmi értékes a holmim között nagyuram - mondta. Megkopogtatta 
a fejét. - Az üzeneteim itt vannak. 

Ibrahim elvörösödött, hogy a fiatalember így eltalálta a gondolatait. Amikor 
megjött a kanca, a hírnök szakértő szemmel vizsgálta meg az új lovat, és 
elégedetten fizetett Ibrahim testvérének, tiszteletből többet, mint amennyit az 
kért. Ibrahim savanyúan nézte, ahogy a fiatalember ellenőrzi a nyerget és a 
szárat. Az őrök lekiáltottak a magasból, hogy tiszta a levegő. 

- Jól megfizetném, ha hallhatnám azokat az üzeneteket - szólalt meg 
hirtelen Ibrahim. Csodálkozására a hírnök habozott. - Aranyban - folytatta 
Ibrahim, megérezve az első gyengeséget. 

- Rendben van, nagyuram - mondta Juszuf. - Pénzre van szükségem, hogy 
folytassam a kutatást a sah után. De siessünk. 

Miközben Ibrahim igyekezett palástolni elégedettségét, a hírnök egy őr 
kezébe nyomta a szárat, és követte Ibrahimot egy közeli házba. Az ott élő 
család nem tiltakozott, amikor Ibrahim kiparancsolta őket. Pillanat alatt 
kettesben maradt a hírnökkel, és szinte reszketett a türelmetlenségtől, hogy 
hallhassa a híreket. 

- Hol az arany, amit ígértél? - kérdezte Juszuf halkan. 

A föllelkesült Ibrahim nem habozott. Teli erszényt húzott elő ruhája alól. 
Még meleg és nyirkos volt a testétől. A fiatalember mérlegelte, fanyar 
mosollyal belenézett, mielőtt eltüntette volna. 

- Egyedül neked mondom el, nagyuram -szólt szinte súgva. -A 
szegénységem kényszerít a beszédre, de ez nem való más fülekbe. 

- Mondd! - sürgette Ibrahim. - Nem adom tovább. 

- Buhara elesett, de a szamarkandi helyőrség nagy diadalt aratott. Szétverte 
a kán seregét a csatamezőn. Legalább erre az évre meggyengültek. Ha a sah 
visszatér a hűséges városok támogatásával, egy szálig lenyakaztatja őket. Ha 
visszatér, nagyuram. Ezért kell gyorsan megtalálnom. 

- Hála Allahnak- suttogta Ibrahim. - Most már értem, miért nem 
tartóztathatlak. 

A hírvivő ősi mozdulattal a homlokához, ajkához, melléhez érintette a 
kezét. 

-A sah szolgája vagyok, nagyuram. Allah áldása legyen rajtad és tiszteletre 
méltó házadon. Most pedig mennem kell. 


Ibrahim gyorsabban mozgott, magabiztosabban lépkedett vissza a kapuhoz. 
Érezte, hogy minden ember szeme rátapad, még bolond testvére is úgy meredt 
rá, mintha kiolvashatná szeméből a titkos üzenetet. 

Ismét kinyílt a kiskapu, hogy beengedje a napfényt és levegőt a fal tövének 
fojtogató hőségébe. A hírvivő meghajolt Ibrahim előtt, azután kivezette lovát a 
kapun. Az ajtó becsukódott mögötte, ismét a helyére került a gerenda, ő pedig 
meg- sarkantyúzta a kancát, és elvágtatott a poros úton. 

Napnyugtakor érte utol Szübötejt és Dzsebét. Miután megnevezte magát az 
őrök előtt, belovagolt az ideiglenes táborba. A tizenkilenc éves fiatalember 
nagyon elégedett volt magával. Még Szübötej is elmosolyodott az ifjú arab 
magabiztosságától, ahogy Juszuf vidoran leugrott a lováról, és meghajolt a két 
tábornok előtt. 

- Ott van a sah? - kérdezte Szübötej. 

Juszuf a fejét rázta. 

- Mondták volna, tábornok úr. 

Szübötej bosszúsan csücsörített. A sah és fiai olyanok voltak, akár a 
kísértetek. A mongolok egész nyár végéig hajkurászták őket és a testőröket, de 
mindig kicsúsztak a kezükből. Szübötej nagyon bízott benne, hogy a folyóparti 
városban lesz, amelynek a falai túl magasak egy ostromhoz. 

- Síkos hal ez az öregember - mondta Dzsebe. - De végül úgyis elkapjuk. 
Dél felé még egymagában sem juthat át a vonalainkon anélkül, hogy valaki 
meg ne látná. 

Szübötej morgott. 

- Szeretnék ennyire biztos lenni a dolgomban. Volt annyi esze, hogy az 
embereit másfelé küldte. Kevés híján elvesztettük, és kevés embert sokkal 
nehezebb megtalálni. - Megdörgölte a karját ott, ahol a sah egyik testőre 
megsebezte. Jól előkészített rajtaütés volt, de a mongolok sokkal többen voltak 
a testőröknél. Noha egy ideig eltartott, mindenkit levágtak. Végignézték a 
halottakat, de valamennyien fiatalok és erősek voltak. Szübötej az ajkát 
harapdálta az emléktől. - Elrejtőzhet egy barlangban is, miután eltüntette a 
nyomait. Lehet, hogy máris ellovagoltunk előtte. 

- Semmit sem tudnak róla a városban, tábornok úr - szólalt meg Juszuf. - 
Errefelé nem állt meg a sah, hogy utánpótláshoz jusson. A rabszolgák hallottak 
volna róla, és elmondták volna nekem. - Arra számított, hogy gratulálnak neki 
a ravasz fortélyhoz, bár az ötlet Szübötejtől származott. Ehelyett a két 


tábornok úgy beszélgetett tovább, mintha ott sem lenne. Juszuf nem említette 
az arannyal teli zacskót, amelyet némi hazudozással keresett. Látták az új 
kancáját, amellyel visszajött, és úgy gondolták, ennyi elég a munkájáért. A 
mongol tábornokoknak nem kell tudniuk mindenről. 

-A felderítők tucatnyi falut és várost találtak innen nyugatra - felelte 
Dzsebe, miután Juszufra pillantott. - Ha arrafelé lovagolt, akkor valaki csak 
emlékezni fog egy fölfegyverzett csapatra és egy öregemberre. Egyre messzebb 
űzzük a városaitól. Nem futhat örökké. 

- Eddig sikerült eljutnia - vágott vissza Szübötej. Juszufhoz fordult, aki még 
mindig a közelükben toporgott. - Jól csináltad, Juszuf. Most pedig távozhatsz. 

A fiatalember mélyen meghajolt. Jó, hogy ezek a mongolok ilyen rendesen 
megfizetik. Ha a sahnak sikerül télig kikerülnie őket, akkor Juszufból gazdag 
ember lesz, Miközben keresztülment a táboron, biccentett, és rámosolygott 
néhány ismerős harcosra. Csöndben voltak, miközben leszállt az est, ahogy a 
farkas is hallgat, ha nincs zsákmány elérhető közelségben. Lassan, kitartóan 
dolgoztak, — kardjaikat  élesítették,  íjaikat  javítgatták. Juszuf kicsit 
megborzongott. Hallott a támadásról a mongolok asszonyai, gyerekei ellen. 
Nem szerette volna látni, hogy mi történik, ha végre utolérik a sahot és fiait. 


Dzselauddin a szemét dörgölte, és dühös volt a saját gyengeségére. Három 
testvére nem láthatja fogyatkozó önbizalmát, addig nem, amíg nap mint nap 
félve és reménykedve tekintenek rá. 

Összerázkódott a sötétben, ahogy hallgatta apja erőlködő szuszogását. 
Lassan, zihálva szívta be és fújta ki a levegőt, olyan kínosan, mintha egy 
örökkévalóságig tartana minden lélegzetvétel. Dzselauddin minden szünetnél 
kétségbeesett. Nem tudta, mit tenne, ha a csönd még tovább nyúlna. 

A mongolok ugyanúgy halálra sebezték az öregembert, mintha valamelyik 
nyílvesszőjük találta volna el. Folyamatosan űzték hegyen-völgyön, a sah nem 
pihenhetett, nem szedhette össze magát. A nyirkos föld és a felhőszakadások 
miatt valamennyien megfáztak, és fájtak az ízületeik. Az öregember hatvanon 
túl is bikaerős volt, ám a nedvesség beszivárgott a tüdejébe, és kifacsarta belőle 
az erőt. Könnyek szöktek Dzselauddin szemébe. Durván letörölte őket, 


belenyomta a tenyere élét a szemüregbe, hogy a fájdalom mulassza el a 
haragját. 

Még sose vadásztak rá. Az első hónapban olyan volt, akár egy játék. Ő és 
testvérei nagyokat nevettek a nyomaikon haladó mongolokon, nevetséges 
terveket agyaltak ki, hogy lerázzák őket. Ahogy megjöttek az esők, hamis 
nyomokat hagytak maguk után, megosztották erőiket, majd újra megosztották. 
Embereket küldtek a biztos halálba olyan rajtaütésekben, amelyek alig 
lassították le a sarkukban loholó, könyörtelen ellenséget. 

Dzselauddin hallgatta apja harákolását a sötétben. A tüdeje tele van sűrű 
nyálkával, hamarosan fuldokolni kezd, és felébred. Dzselauddin a hátát fogja 
ütögetni, ahogy már sokszor csinálta, míg az öregember bőre el nem veszti 
viaszos fényét, és megint képes lesz menekülni egy újabb napon át. 

-A pokolba velük! - suttogta Dzselauddin. A mongoloknak nyilván vannak 
olyan embereik, akik képesek követni a levegőben a madár röptét. Dzselauddin 
négyszer próbált az apjával visszafordulni délnek. Minden alkalommal látták a 
felderítők távoli, hosszú vonalát, amely éppen az ilyen kísérleteket figyelte. 
Utoljára kénytelenek voltak a kimerülésig futni előlük, míg végül sikerült 
elvegyülniük egy város piacterén. Dzselauddin épp hogy megúszta. Akkor 
kezdődött az apjánál a köhögés, miután két éjszakán át a vizes földön aludtak. 

Nem szívesen küldték el az utolsó testőröket. Viszont nagyon könnyű 
népesebb csoportokat követni, még azt az utolsó pár tucatot is, akik makacsul 
ragaszkodtak a sahnak tett esküjükhöz. Most már csak ő és három öccse maradt 
az apjukkal. Nem is emlékezett már rá, hányszor váltottak ruhát és lovat. 

Csak kevés aranyuk maradt élelemre és utánpótlásra, és Dzselauddin el sem 
tudta képzelni, mi lesz, ha elfogy a pénzük. Megérintette a ruhája alá rejtett, 
ékkövekkel teli zacskót, megvigasztalta az összeütődő kövek üveges koccanása. 
Habár hogyan adhatna el akár egyet is, távol a nagyvárosok pénzkölcsönzőitől? 
Őrjítő volt! Ő és testvérei nem képesek olyan igénytelenül élni, mint a 
mongolok. Beleszülettek a selyembe, szolgák lesték minden kívánságukat. 

Az apja fuldokolt a homályban. Dzselauddin segített felülnie. Nem 
emlékezett a kisváros nevére, ahol megálltak. Talán a mongolok éppen most 
lovagolnak el mellette, miközben a sah levegőért küzd. 

Kétségbeesetten csóválta a fejét. Nem kétséges, hogy még egy éjszaka, 
amikor a földön kell hálnia, megöli az apját. Ha az Allah akarata, hogy itt 
aludjanak, legalább száraz ruhában lennének, étellel töltve horpadt hasukat! 


Mennyivel jobb lenne, mint farkasoktól félni, amikor úgy alszanak a mezőn, 
akár a birkák! 

- Fiam! - szólította nyűgösen az apja. 

Dzselauddin rátette hűvös kezét a sah homlokára, és csaknem 
visszarántotta, olyan forró volt. Emésztette a láz. Még az sem biztos, hogy az 
öregember felismerte. 

- Pszt, apám. Fölébreszted az istállószolgákat. Éjszakára biztonságban 
vagyunk. 

Az apja valamit mondani próbált, de a görcsös köhögés érthetetlenné 
tördelte szét a szavakat. Kihajolt az ágyból, harákolt, bágyadtan beleköpött a 
vödörbe. Dzselauddin elfintorodott a hangra. Hajnalodik, és ő még nem aludt. 
Nem alhat, amíg az apjának szüksége van rá. 

A Kaszpi-tenger több mint száz mérfölddel nyugatabbra van a hitvány 
kisvárostól, amely a holdsütötte mezőik közepén lapul. Dzselauddin még 
sosem utazott ennél messzebb, alig tudta elképzelni, miféle földek vagy 
emberek léteznek arrafelé, mégis köztük kell elrejtőznie, ha a mongolok 
továbbra is egyre távolabb űzik őket otthonuktól. Ő és testvérei kétség- 
beesetten szerettek volna áttörni azoknak a vonalán, akik maguk előtt 
terelgették őket, de hogyant Három embert hagyott hátra nedves levelek alá 
rejtve, hogy a mongolok elhaladjanak mellettük. Ha életben maradnak, 
bizonyára segítenek, mielőtt eljön a tél, ugye?- A sah és fiai megriadtak 
minden éjszakai nesztől, már nem mosolyogtak az ellenségen, amely nem 
hajlandó megállni, soha nem áll meg, amíg ők ezen a világon vannak. 

Mohammed Ala-ud-Din sah kimerültén hanyatlott vissza a szalmazsákra, 
amelyet Dzselauddin szerzett neki. A fiai a mocskos istállóban aludtak, de ez 
még mindig jobb volt mindennél, ami hónapok óta jutott nekik. Dzselauddin 
figyelte, ahogy az apja lélegzete halkul, és némán átkozta az öregembert a 
betegségéért. A megtett távolságok mintha napról napra rövidülnének. 
Dzselauddin kételkedett benne, hogy a mongolok ilyen lassan haladnának. 

Miközben az apja aludt, Dzselauddin azon tépelődött, hogy el kellene 
bújniuk. Ez a gondolat egyfolytában kísértette a forró hónapokban. Szükségük 
volt a lovakra, amíg esélyük lehetett az áttörésre, de ha eladják vagy leölik az 
állatokat, és úgy állítanának be egy városba, mint közönséges vándorok, 
hogyan találnák meg őket a mongoloké Akármilyen ördögi tehetségük van a 
nyomkeresésre, mégiscsak emberek. Biztatta a sahot, hogy állapodjanak meg 


Almashanban, az ősi rabszolga-kereskedő városban, de a sah hallani sem akart 
róla, hogy meglapuljanak, mint a koldusok. Az ötlet is felháborította. Még azt 
is nehéz volt megakadályozni, hogy apja közölje jelenlétüket a városi 
elöljárókkal és a bástyáról dacoljon a mongolokkal. 

Megállni valahol, az maga a halál. Az apját üldöző sereg a rettegést hozta 
magával, és kevés város áldozná fel a lakosait a sahért és fiaiért. Dzselauddin 
tudta, hogy abban a pillanatban, amint a mongolok körülvesznek egy várost, 
vagy kiadják, vagy álmukban ölik meg őket. Kevés választása maradt. Bámulta 
a sötétségben azt az embert, aki egész életében parancsokat osztogatott. Nehéz 
elfogadni, hogy a sah túlságosan gyenge már ahhoz, hogy kigondolja, miként 
cselezhetik ki a nyomukban loholó fenevadakat. Noha Dzselauddin a 
legidősebb fia volt, úgy érezte, még nem kész rá, hogy szembeszálljon apja 
akaratával. 

- Megállunk apám -suttogta hirtelen. - A lovakkal elrejtőzünk egy 
városban. Elég pénzünk van ahhoz, hogy egyszerűen éljünk, amíg visszanyered 
az erődet. Nem fognak megtalálni. Allah, tedd őket vakká! Ha ez az akaratod, 
tedd, hogy ne találjanak ránk! 

Az apja nem hallotta delíriumában. A láz tovább ette a tüdejét. Napról 
napra fogyott a levegője. 


HUSZONEGYEDIK FEJEZET 


Nur város határában Dzsingisz egy tevefogat mögött bandukolt a 
feleségeivel és a testvéreivel. Télen megrövidültek a napok, és a szellő éppen 
csak hűvös volt. Azok, akik gyermekként minden évszakban találkoztak hóval 
és jéggel, már-már tavasziasnak találhatták az időt. Dzsingisz lelke hónapok óta 
nem volt ilyen tiszta és nyugodt. Büszkén nézte, hogy a kis Toluj milyen 
ügyesen irányítja gyeplőcsapásokkal az állatokat. Legkisebb fia alig múlt 
tizennégy, a házassági szertartást a lány apja követelte. A lány csak két évvel 
volt idősebb Tolujnál, de máris egy pici fiút szoptatott a jurtájában, és közben 
már a másodikat várta. Börte javasolta, hogy kössék meg a házasságot, még 
mielőtt a lány valamelyik rokona kénytelenségből vérbosszút esküdne a kán fia 
ellen. 

A lányon már látszott a második terhesség, noha a család igyekezett 
elrejteni a bő ruha alá. Most nyilván az anyja gondoskodik az elsőszülöttről, 


mélázott Dzsingisz. Toluj és ez a Sorhatani lány ugyancsak egymásba 
habarodhattak, ha ennyire fütyülnek a törzsi törvényekre. Nem volt éppen 
szokatlan, hogy fiatal lányok teherbe essenek, bár az apjával dacoló Sorhatani 
szokatlan ügyességgel kötötte magához Tolujt. Még Börtéhez is eljött, hogy 
megkérje Dzsingiszt, ő adjon nevet elsőszülött fiának. A kán mindig csodálta az 
effajta arcátlan vakmerőséget, így elégedett volt Toluj választásával. A fiúnak a 
Möngke nevet adta, ami azt jelenti, ,örökkévaló": illendő név olyasvalakinek, 
aki az ő véréből származik. Menet közben azon gondolkozott, hogy az összes 
gyereket törvényesnek fogja nyilvánítani, akár a házasság előtt születtek, akár 
nem. Így sok problémának elejét veheti. 

- Legénykoromban -szólalt meg némi sóvárgással -egy fiatalember 
napokig is utazhatott, hogy elérje a menyasszonya törzsét. 

Kaszar felhorkant. 

- Négy feleségem van, bátyám. Ha mindig ezt kellett volna tennem, 
ahányszor új asszonyra volt szükségem, sose jutottam volna semmire! 

- Meg vagyok lepve, hogy egy is képes elviselni - mondta Börte édesen 
mosolyogva. A kisujjával intett Csakahajnak, aki ettől kuncogni kezdett. 

Dzsingisz rá vigyorgott első feleségére. Felvidította Börte mosolya és 
látványa: magas volt és erős, meztelen karját megfogta a nap. Még Csakahaj 
sápadt bőre is arany zománcot kapott a forró hónapokban, és mindkét asszony 
majd kicsattant az egészségtől. Dzsingisz örült, hogy Börte kacsint, amikor 
észreveszi a férje nézését. Úgy látszik, az asszonyok között valamiféle 
egyetértés alakult ki azóta, hogy a sah megtámadta a családokat. Legalább nem 
kell őket szemmel tartania. Ez is egyfajta békesség. 

- Börte, a nemzetnek gyermekekre van szüksége - felelte. 

Kaszar kéjesen kuncogott. Börte és Csakahaj összenézett és a szemüket 
forgatták. Kaszar tizenhét gyereket ismert el a magáénak, és joggal volt büszke 
rá, hogy tizennégy életben is van. Temüge kivételével Dzsingisz öccsei 
mindent megtettek, hogy a nemzet növekedjék, és visongó kölykök 
rohangáljanak a jurták között. Temüge is megnősült, de gyermeke még nem 
született. Ehelyett legfiatalabb öccse a törzsi viták rendezésével töltötte ki a 
napjait. Dzsingisz rápillantott, de Temüge nem törődött Kaszarral. Tolujt 
figyelte, aki lelépett a szekérről. A kán most az egyszer megenyhült a legkisebb 
testvére iránt. Temüge kiépítette a saját birodalmát a nemzeten belül: nyolcvan 
férfi és nő dolgozott neki. Dzsingisz hallotta, hogy még írni és olvasni is 


megtanította őket. Úgy tűnt, a dolog bevált, és Dzsingisz örült, hogy az öccse 
nem háborgatja kicsinyes problémákkal. Harcos testvérei hosszú lépéseitől 
eltérően Temüge szaporán tipegett, és hosszú haját csin módon megkötve 
viselte. Túl gyakran mosakodott, és ha a szellő felőle fújt, illatos olaj szaga 
csapta meg Dzsingiszt. Volt idő, amikor szégyenkezett miatta, ám Temüge 
elégedettnek látszott, és a törzsek lassan elfogadták a fennhatóságát. 

Nur városától nyugatra volt a menyasszony családjának kis tábora. A 
jurtákat a hagyományos stílusban állították föl. Dzsingisz látta, hogy Toluj 
elbizonytalanodik, midőn fegyveresek vágtatnak eléje, hogy elfogják. A fiút 
messziről fel lehetett ismerni kék ruhájáról és arany kaftánjáról. 

Dzsingisz mosolygott, amikor a család férfitagjai elkezdték az előadást. 
Mutatták, hogy észre sem veszik a sok ezer embert, akik eljöttek, hogy tanúi 
legyenek a násznak, és úgy hadonásztak a kardjukkal, mintha komolyan meg 
lennének sértve. Toluj mélyen meghajolt Sorhatani apja előtt. Dzsingisz 
akaratlanul összerázkódott. Végtére is Toluj a nagykán fia. Mivel Sorhatani 
máris anya, az apja aligha zavarja el Tolujt, ha nem mutat elég tiszteletet. 

Sóhajtva nézett Börtére, tudva, hogy a felesége megérti, Toluj jó gyerek, 
bár mintha hiányozna belőle az a tűz, amely apjában és nagybátyjaiban lobog. 
Talán mert Dzsocsi és Csagatáj árnyékában nőtt föl. Dzsingisz jobb felé 
pillantott, ahol a két ifjú ballagott Ögödejjel. Idősebb fiai között nem szűnt 
meg az ellenségeskedés, de ma nem foglalkoztak vele. 

A menyasszony apja végre lecsillapodott, Megengedte, hogy Toluj belépjen 
a jurtába, és üdvözölje jövendőbelijét. Dzsingisz és feleségei közelebb sétáltak a 
családi összejövetelhez, miközben Kökcsü megáldotta a földet, és fekete ajragot 
fröccsentett a levegőbe a figyelő szellemeknek. 

- Derék gyerek! - mondta Kacsun. Egyszerre vágta hátba a bátyját és Börtét. 
- Legyetek rá büszkék. 

- Büszke vagyok - felelte Dzsingisz. - Noha kétlem, hogy képes lesz 
vezetni. Túlságosan puha ahhoz, hogy emberek életét tartsa a kezében. 

- Még fiatal! - vágott közbe azonnal Börte, és rosszallóan csóválta a fejét. - 
És nem úgy élt, mint te! 

- Pedig talán jobb lett volna. Ha otthon hagyom a fiúkat, hogy maguktól 
vészeljék át a telet, ahelyett hogy idehozom őket, akkor talán valamennyiből 
kán lesz. - Érezte, hogy Dzsocsi és Csagatáj fülel, noha nem mutatják. 


- Azok lesznek, bátyám - mondta Kaszar. - Meglátod. A földeknek, 
amelyeket elfoglaltunk, uralkodóra van szükségük. Adj Tolujnak néhány évet, 
tedd meg sahnak az egyik ilyen sivatagi királyságban. Hagyj ott neki egy 
tüment, hogy támogassa, és büszke lehetsz majd rá. Ebben nem kételkedem. 

Dzsingisz bólintott, örült, hogy dicsérik a fiát. Temüge váratlan 
érdeklődéssel fordult oda Kaszarhoz. 

- Jó gondolat! - mondta. - A csin földeken többször is be kellett vennünk 
ugyanazt a várost. Némelyik még a második ostrom után is ellenállt, és le 
kellett rombolnunk. Nem tehetjük meg, hogy csak úgy átlovagolunk rajtuk 
abban a hiszemben, hogy tudomásul veszik a vereséget. 

A kán kissé elfintorodott a többes szám hallatán. Nem emlékezett rá, hogy 
Temüge valaha is városok ellen indult volna, de egy ilyen napon ezt is szó 
nélkül hagyta. Legifjabb öccse boldogan folytatta. 

- Adj rá engedélyt, és én minden városban, amelyet elveszünk ettől a 
megszökött sahtól, hagyok egy megfelelő embert, hogy uralkodjék a nevedben. 
Tíz-húsz év alatt akkora birodalmat hozhatsz létre, mint a Csin és Szung 
Birodalom együttvéve! 

Dzsingisznek eszébe jutott egy régi beszélgetés Paotou csin város tongjának 
vezetőjével. Sok-sok éve az az ember valami hasonlót javasolt. A kán nehezen 
értette ezt az elgondolást. Miért akarna bárki is egy városban uralkodni, 
amikor ott vannak a nyílt és néptelen pusztáké Az ötlet ennek ellenére 
érdekelte, és nem hurrogta le az öccsét. 

A menyasszony családja nem tudott volna ennyi embert jóllakatni, de 
Temüge utasítást adott, hogy a tábor valamennyi tűzhelyét gyújtsák be a 
menyegzői lakomához. Hatalmas ne- mezszőnyegeket göngyöltek szét a poros 
földön, és Dzsingisz leült a testvéreivel. Egy bólintással elfogadott egy tömlő 
ajragot és egy gőzölgő tálat. Körülötte emelkedett a hangulat, dalok zengték a 
kán legifjabb fiának esküvőjét. Nur város alig két napja adta meg magát, és 
Dzsingisz sokkal derűsebb hangulatban volt, mint bármikor a háború 
hónapjaiban. Otrar elpusztítása nem metszette föl indulatának kelevényét, 
inkább még jobban elmérgesítette. Irgalmatlanul meghajtotta a seregét, ám 
amíg a sah élt, pusztítania kellett a birodalmát. Az asszonyok és a gyerekek 
megtámadásával a sah átlépett egy határt. Mivel ő megszökött, Dzsingisz a 
népét büntette az egyetlen módon, amit ismert. 


- Nem tetszik az ötlet, Temüge - mondta végül. Öccse arca megnyúlt, de 
Dzsingisz folytatta. - Mindazonáltal nem tiltom meg. Nem akarom, hogy ezek 
az arabok visszalopakodjanak, amikor továbbmegyünk. Ha élnek, akkor csak 
rabszolgaként. 

- Igyekezett nem mutatni a haragját. - Talán megfelelő jutalom lesz az öreg 
harcosoknak, ha kapnak egy várost. Olyan ember, mint Arszlán, 
megfiatalodhat egy ilyen kihívástól 

- Hírnököket küldök érte - vágta rá Temüge. 

Dzsingisz a homlokát ráncolta. Nem éppen Arszlánra gondolt. De 
hiányzott neki az öregember, és nem talált okot, hogy tiltakozzon. 

- Jól van, öcsém. De küldjél Csen Jiért is Paotouba, ha még él. 

- Az a kis haramia! - Temüge szinte dadogott. - Nem arra gondoltam, hogy 
akárkinek hatalmat adjunk! Ő már megkapta Paotout. Tucatnyi nevet tudnék 
mondani, akihez jobban illene az a fajta feladat, amit elmémben forgatok. 

Dzsingisz türelmetlenül legyintett. Eleve tartott ettől a beszélgetéstől, 
amely most azzal fenyegeti, hogy mindenestül elnyeli, és elrontja az egész 
napját. 

- Temüge, ő megértette azt, amire te gondolsz, és ez teszi értékessé. Ajánlj 
neki aranyat és hatalmat. Vissza is utasíthatja, mit tudom én. Meg kell 
ismételnem, amit mondtam? 

- Természetesen nem! - válaszolta Temüge. - Olyan sok időt töltöttünk 
háborúval, hogy nehéz elképzelni, mi következik utána, de... 

- Te nem sok időt töltöttél háborúskodással - felelte Kaszar, és oldalba 
könyökölte az öccsét. - Te papírlapok között töltötted az időt, vagy kánt 
játszottál a szolgálólányaiddal. 

Temüge azonnal elvörösödött és visszavágott volna, de Dzsingisz fölemelte 
a kezét, hogy lecsitítsa őket. 

- Ne ma! - mondta. Testvérei nyomban elhallgattak, csak a tekintetükkel 
sértegették egymást. 

Dzsingisz észrevette, hogy a város közelében felpattan egy csoport harcosa. 
Nyomban felállt ő is. Gyanakodni kezdett, amikor hárman feléje nyomakodtak 
a vígan lármázó tömegben. Akármi zavarta meg az étkezést, a többiek még 
nem tudtak róla. Nem egy család hangosan káromkodott, ahogy a harcosok 
átugrották, vagy cikázva kikerülték őket. Sokan kutyát is hoztak a lakomára, és 
az állatok lelkesen ugattak. 


- Mi az?-- kérdezte Dzsingisz. Ha valamelyik zöldfülű tök- kelütött 
verekedést robbant ki a fia lakodalmán, levágatja a hüvelykujjait! 

- Emberek jönnek a városból, nagyuram! - felelte a harcos mélyen 
meghajolva. 

Dzsingisz, Kacsun és Kaszar egy szót sem vesztegetve keresztülcsörtettek a 
sokaságon a város irányába. Noha gyalog érkeztek az esküvőre, valamennyien 
fel voltak fegyverezve, olyan emberek szokása szerint, akiknél mindig kéznél 
van a kard vagy az Íj. 

A Nurból érkező hatvan-egynéhány férfi és asszony nem tűnt 
veszélyesnek. Dzsingisz kíváncsian figyelte őket, ahogy átvágnak a várost és a 
násznépet elválasztó területen. Ragyogó színekbe öltöztek, ami éppen illett 
Toluj menyegzői ruhájához, és nem látszott, hogy fegyver lenne náluk. 

A násznép elhallgatott, számos férfi a kánjuk felé oldalgott, hogy öljenek, 
ha kell. Mire a csoport a közelükbe ért, félelmetes veteránok álltak előttük 
vonalban, azok a férfiak, akiket Dzsingisz megtisztelt az esküvői meghívással. 
Ilyen harcosok látványától megbicsaklott a jövevények térde, ám egyikük 
odaszólt a többieknek különös nyelvükön, és ez megnyugtatta őket. 

Amikor hallótávolságba kerültek, Dzsingisz fölismert néhány elöljárót, 
akik korábban átadták neki a várost. Odahívta Temügét, hogy fordítson. 

Öccse meghallgatta a nuri küldöttség vezetőjét, azután bólintott, mielőtt 
fordítani kezdett volna. 

- Ajándékot hoztak a kán fiának, az esküvő alkalmából - mondta. 

Dzsingisz felmordult. Félig-meddig szerette volna hazazavarni őket. Talán 
a korábbi beszélgetés okozta, hogy mégsem tette. Az ellenséget természetesen 
meg kell semmisíteni, de ezek megadták magukat, és nem csináltak semmi 
gyanúsat. Persze meglepően simán mennek a béketárgyalások, ha sereg veszi 
körül a várost, de végül mégiscsak bólintott. 

- Közöld velük, hogy ma szívesen látjuk őket - mondta Temügének. - 
Átadhatják ajándékaikat Tolujnak, ha vége a lakomának. 

Öccse torokhangú szóáradata észrevehetően megnyugtatta a csoportot. 
Csatlakoztak a mongolokhoz a nemezszőnyegeken, elfogadták a teát és az 
ajragot. 

Dzsingisz azonnal megfeledkezett róluk, amikor látta, hogy a kis Toluj 
előjön apósa jurtájából, és vigyorogva néz a tömegre. Teázott a családdal, ezzel 
hivatalosan is befogadták. A kezénél fogva vezette Sorhatanit, és noha a bő 


ruha elől már dudorodott, senki sem tett megjegyzést Dzsingisz füle hallatára. 
Kökcsü várta, hogy kezdhesse a szertartást, amellyel az Égi Atya és Földanya 
áldását kéri az új családra, és könyörög, hogy kövér, erős fiúk töltsék meg a 
jurtájukat. 

Ahogy a sámán kántálni kezdett, Csakahaj megborzongott, és elfordította a 
tekintetét. Börte láthatólag megértette, és a karjára tette a kezét. 

- Nem tudok úgy ránézni, hogy ne jusson eszembe szegény Temülün - 
suttogta Csakahaj. 

A névtől Dzsingisz kedve azonnal megkeseredett. Egész életét a halál 
szomszédságában töltötte, de nehezen viselte húga elvesztését. Az anyja még 
az unokája esküvője miatt sem mozdult ki önkéntes elzárkózásából. Már ez az 
egy ok is elegendő, hogy az arab városok megbánják, amiért rosszul bántak az 
embereivel, és arra kényszerítették, hogy idejöjjön az országukba. 

- Ez a nap az új kezdeteké - mondta fáradtan. - Ne beszéljünk halálról. 

Kökcsü táncolt és pörgött kántálás közben, a hangja messzi- re szállt a 
szélben, amely felszárította a verejtéküket. A násznép és az asszony családja 
csöndben volt, lehajtották a fejüket. Csak a kis Toluj izgett-mozgott, aki férji 
kötelességeit ekkor teljesítette először. Dzsingisz hidegen figyelte, ahogy 
nekilát fölállítani a jurtát a lécrácsokból és vastag nemezdarabokból. Kemény 
munka egy embernek, különösen olyannak, aki még ki se nőtt a suhanckorból, 
de a fia ügyes volt, a szállás kezdett formát ölteni. 

- Még bosszút állok Temülünért és a többiekért - mondta hirtelen, fojtott 
hangon Dzsingisz. 

Csakahaj ránézett és bólintott. 

- Ettől nem támad fel - mondta. 

Dzsingisz vállat vont. 

- Nem miatta. Ellenségeim szenvedése lakoma a szellemeknek. Ha majd 
megöregszem, emlékezni fogok a könnyekre, amelyeket fakasztottam, és 
elmúlik tőle a fájás a csontjaimból. 

Odavolt az esküvő vidámsága, Dzsingisz türelmetlenül figyelte, ahogy a 
menyasszony apja belép a jurtába, hogy segítsen Tolujnak fölállítani az új, 
fehér, középső oszlopot. Mikor ez is megvolt, Dzsingisz fia kinyitotta a festett 
ajtót, hogy beengedje Sorhatanit új otthonába. Elméletben aznap este 
pecsételik meg a házasságot, noha mindenki láthatta, hogy ez már megtörtént. 
Dzsingisz lustán tűnődött, hogy vajon a fia honnan kerít véres rongyot, 


bizonyítandó az ara szüzességét. Remélhetőleg Tolujnak lesz annyi józan esze, 
hogy ne bajlódjon ezzel. 

Félretette az ajragot, fölállt, leverte deeljéről a morzsákat. Szidhatta volna 
Csakahajt, amiért elrontotta a napot, de ez úgyis csak egy kurta szünet a rá 
váró véres munkában. Agyát máris megtöltötték a tervek meg a szükséges 
stratégiák. Visszazökkent a szokott hideg ütembe, amellyel városokat vesz be, 
és eltöröl mindenkit, aki ellenáll. 

Akik vele voltak, megérezték a változást. Már nem a boldog apa volt. Ismét 
a nagy kánt látták, akinek egykedvű nézését senki sem állhatta. 

Dzsingisz körülhordozta tekintetét a táboron, azokat figyelte, akik még 
heverésznek, esznek-isznak, élvezik a meleget és az ünnepi alkalmat. 
Valamiért bosszantotta a tunyaságuk. 

- Kacsun, vidd vissza a táborba a harcosokat! - parancsolta, - Dolgoztasd le 
velük a téli hájat egy kiadós lovaglással és íj lövészettel! - Öccse kurtán 
bólintott, elsietett, odavakkantott parancsokkal ugrasztott szét férfiakat és 
nőket. 

Dzsingisz nagyot sóhajtott, nyújtózott egyet. Otrar után a sah városa, 
Buhara, úgyszólván kardcsapás nélkül elesett. Az egész helyőrség, mind a 
tízezer ember elmenekült, és még mindig valahol a hegyekben bujdosnak, 
mert félnek tőle. 

Csettintett Dzsocsinak. 

- Vidd a hegyekbe a tümenedet, Dzsocsi! Keresd meg a helyőrséget, és verd 
szét! 

Ahogy Dzsocsi elment, Dzsingisz egy kicsit megkönnyebbült. A sahot 
messze nyugaton lefoglalja Szübötej és Dzsebe. Még ha visszatér is, akkor is 
csak hamut és romokat talál birodalmában. 

- Temüge! Küldd el a felderítőidet Szamarkand felé, tudjanak meg mindent 
a védelemről! Csagatájjal és Dzsocsival én vezetem a támadást, amikor 
visszatérnek. Porrá zúzzuk drágalátos városaikat! 


Dzselauddin az ajtónak vetette a hátát a Khuday városában bérelt szálláson, 
hogy kizárja a szukh bűzét és lármáját. Utálta ezt a szurtos kis fészket a 
hatalmas homoktenger szélén, ahol nem él más, csak gyíkok és skorpiók. 


Megborzongott. Természetesen látott már koldusokat. Szamarkand és Buhara 
nagyvárosok, a koldusok úgy tenyésznek bennük, mint a patkányok, de még 
sosem kellett átmennie köztük, nem kellett elviselnie, ahogy mételyes 
kezükkel a ruháját cibálják. Nem állt meg, hogy pénzt nyomjon a markukba, és 
még mindig dühöngött átkaik miatt. Máskor parancsot adott volna a város 
felégetésére egy ilyen sértés után, de életében először egyedül volt, megfosztva 
a hatalomtól és befolyástól. 

Ugrott egyet, amikor kopogás hallatszott a feje mellett. Riadtan körülnézett 
az apró szobában, de az apja a másikban feküdt, öccsei pedig kint voltak a 
városban, ételt vettek a vacsorához. Indulatosan letörölte a verejtéket az 
arcáról, azután szélesre tárta az ajtót. 

A ház tulajdonosa volt. Gyanakodva bámult befelé, mintha Dzselauddin 
legalább fél tucat másik embert csempészett volna be a tőle bérelt viskóba. 
Dzselauddin lehajolt hozzá, hogy ne láthasson be. 

- Mit akarsz?- - vakkantotta. 

A háztulajdonos felnézett a pimasz ifjú bérlőre, a lélegzete szaglott a 
fűszerektől. 

- Dél van, uram. A lakbérért jöttem. 

Dzselauddin ingerülten bólintott. Úgy tűnik, nem bíznak bennük. 
Mindennap fizetnie kell, nem ér rá havonta. Nem sok idegent láthatott a város, 
különösen amióta a mongolok ideértek. Egy hercegnek akkor is sértés, ha úgy 
kezelik, mint aki éjszaka képes meglépni a fizetés elől. 

Nem talált pénzt az erszényében, át kellett mennie a szobán a rozoga 
deszkaasztalig. Ott volt a kis kupac pénz, amelyet az este számolt át. Legfeljebb 
egy hétre elég, és az apja még mindig túl beteg ahhoz, hogy mozdulhassanak. 
Fölvett öt rézpénzt, de nem volt elég gyors, és a tulajdonos már be is jött. 

- Tessék! - nyomta a markába a pénzt. Szívesen kizavarta volna, de a 
tulajdonosnak nem volt sürgős távoznia. Dzselauddin tisztában volt vele, hogy 
modora nem felel meg egy olyan emberének, aki ilyen szegényes szállásra 
szorul. Próbált alázatosnak látszani, de a tulajdonos nem mozdult, csak 
rakosgatta egyik kezéből a másikba a zsíros pénzdarabokat. 

- Az apád még mindig nincs jól, uram? - kérdezte hirtelen. Dzselauddin 
egyet lépett feléje, nehogy beleselkedhessen a szomszéd szobába. - Ismerek egy 
nagyon jó orvost. Nem olcsó, de Buharában tanult, mielőtt visszatért ide a 
családjához. Meg tudod fizetni? 


Dzselauddin ismét a kis kupac pénzre pillantott. Titkos erszényében volt 
egy rubin, akkora, mint egy ujjperce. Meglehette volna az árából a házat, 
amelyben áll, de semmiképpen sem akarta felhívni a figyelmet a családjára. A 
biztonságuk a névtelenségen múlt. 

Apja zihált a hátsó szobában, Megadóan bólintott. 

- Meg tudom fizetni. Csak előbb egy ékszerészre van szükségem, aki nekem 
tud fizetni. 

- Sok ilyen ember akad itt, uram. Megkérdezhetem, hogy esetleg más is 
igényt tarthat arra az ékességre, amelyet el akarsz adni? 

Dzselauddin egy pillanatig nem értette. Azután elvörösödött dühében. 

- Nem loptam! Én... örököltem az anyámtól. Becsületes emberre van 
szükségem, aki tisztességes árat ad érte. 

A tulajdonos meghajtotta a fejét. Restellte, hogy ilyen sértő szó szaladt ki a 
száján. 

- Bocsáss meg, uram. Magam is nehéz időkön vagyok túl. Javaslom 
Abbudot, vörös pultja van a szukhban. Arannyal és mindenféle más értékkel 
kereskedik. Ha megmondod neki, hogy a sógora küldött, tisztességes árat fizet. 

- Na és a doktor? - kérdezte Dzselauddin. - Este akár el is jöhetne. 

- Megpróbálom elintézni, uram, de kevés ilyen iskolázott ember akad 
Khudayban. Nagyon sok a dolga. 

Dzsleauddin nem szokott hozzá, hogy alkudozzon vagy megvesztegessen 
valakit. Eltelt egy hosszú perc. A háztulajdonosnak célzatosan rá kellett néznie 
a pénzkupacra, mire derengeni kezdett neki valami. Az ifjú herceg a tenyerébe 
söpörte a kupacot, átadta a háztulajdonosnak, és igyekezett palástolni a 
viszolygását, mikor a kezük összeért. 

- Szólok neki az érdekedben, uram! -ragyogott föl a tulajdonos. - 
Napnyugtakor jön majd. 

- Jól van. Most pedig menj! - mondta Dzselauddin. Fogytán volt a türelme. 
Ez nem az ő világa. Úgy nőtt föl, hogy alig látott pénzt, és azt is csak arra 
használta, hogy elkockázza az apja tisztjeivel. Szennyesnek érezte magát az 
alkudozástól. Ahogy az ajtó becsukódott, reménytelenül felsóhajtott. 


HUSZONKETTEDIK FEJEZET 


Abbud ékszerész majdnem olyan gyanakodva mérlegelte az előtte álló 
embert, mint a rubint, amelyet hozott. Mindkettő gyanús volt, noha a 
sógorának ugyanolyan jó orra van a haszonhoz, mint neki. 

A férfinak, aki azt állította magáról, hogy egy kereskedő fia, nyilvánvalóan 
nem szerzett gyakorlatot a kereskedésben, Roppant fura volt, ahogy a száját 
tátva megbámulja az utcai árusokat, miközben Abbudot kereste. Miféle ember 
az, aki sosem járt még szukhban? És az a dölyfös modora! Az ékszerész tarkóján 
felborzolódott a haj, minden ösztöne a veszélyre figyelmeztette. Negyven, 
kereskedéssel töltött évet élt túl három városban, bízott a megérzéseiben. 
Először is, ennek az embernek a keze kardforgatástól keményeden meg. Sokkal 
inkább tűnt katonának, mint kereskedőnek, a szukhon úgy ment végig, mintha 
azt várná, hogy mindenki takarodjon az útjából. Abbud somolyogva figyelte, 
hogy nem teszik meg neki ezt a szívességet, és a fiatalember beleütközött két 
goromba piaci tyúkászba. Ha nincs kard az oldalán, alighanem ökölcsapásokat 
kap a szitkok mellé. 

A kard is nagyon szép darab volt. Abbudnak viszketett az ujja, hogy 
megtapinthassa a pengéjét. Elképesztően ostoba ez az ember! Ilyen értékes 
holmit viselni a szukhban! Az ezüsthüvely cizellálása egymaga többet ért, mint 
az a rubint, amelyet az utcai pultra csapott le, ahol mindenki láthatta. Abbud 
villámgyorsan rátenyerelt a kőre, és beinvitálta a férfit, mielőtt a bolond 
mindkettejüket megöleti, noha a kard miatt még megtörténhet. Az élet olcsó 
Khudayban, és egy ilyen penge megéri a kockázatot egypár késelő fiatal 
sátánnak. Az egész családját etethetné egy évig az árából, ha a megfelelő 
embernek adja el Abbud némán sóhajtott, és azon gondolkodott, 
figyelmeztesse-e az ügyfelet. Tetemes esély van rá, hogy még ma fölkínálják 
neki eladásra ezt a kardot, talán még a vért sem törlik le róla. 

De semmit sem árult el a gondolataiból, miközben behívta Dzselauddint a 
pult mögötti bódéba. Volt itt egy asztalka, távol a piac kandi tekinteteitől. 
Székkel kínálta Dzselauddint, maga is leült, és a követ a gyertyalánghoz 
emelte, hogy hibát keressen benne, mielőtt gondosan lemérné egy apró 
rézmérlegen. 

Lopott lenned Nemigen. Tolvaj nem venné elő ilyen nyíltan a ruhájából. 
Bizonyosan ezé a férfié. Ennek ellenére Abbud nem szabadulhatott a 


szorongástól. Azért volt olyan sikeres, mert ki tudta olvasni a kétségbeesést a 
hozzá forduló emberek tekintetéből. Tudott róla, hogy ennek az embernek 
orvosra van szüksége. Gyanította, hogy a követ az értéke töredékéért veheti 
meg, mégis úgy tette le, mintha sütné az ujját. Túlságosan sok dolog nem volt 
rendben ezzel az emberrel és a rubintjával. El kéne küldenie. Meg is tette 
volna, ha a kő nem olyan tökéletes. 

- Egy ilyen követ nem tudok eladni Khudayban - mondta kelletlenül. - 
Sajnálom. 

Dzselauddin pislogott. El akarja utasítani az öregembert 

- Ezt nem értem - mondta. 

Abbud széttárta a karját. 

- Az én mesterségem abból áll, hogy finom aranytárgyakat adok el olcsón. 
Khuday szegény hely itt aligha adnak többet érte, mint amennyit én adhatok 
neked. El kell küldenem egy karavánnal Buharába, Szamarkandba vagy még 
délebbre Mashadba. - Úgy forgatta az ujjai között a rubintot; mint egy 
üvegdarabot. - Kabulban talán akadna vevő, de a szállítás költsége 
fölemésztené a hasznot, amelyet szerezhetnék rajta. Ahogy mondtam, 
sajnálom, de nem áll módomban megvenni. 

Dzselauddin zavarban volt. Sose kellett alkudoznia. Nem volt bolond, 
észrevette, hogy az ékszerész valószínűleg a bolondját járatja vele, de fogalma 
sem volt, mennyit kérhet. Hirtelen dühében arra gondolt, hogy kikapja a követ 
a kufár kezéből, és elmegy. Csak az a gondolat tartotta vissza, hogy 
naplementekor jön az orvos az apjához. Abbud feszülten és gondosan titkolt 
örömmel figyelte. Hogy mennyire nem tud uralkodni az érzelmein ez a 
fiatalember! Nem bírta megállni, hogy meg ne forgassa benne a kést. Áttolta a 
követ az asztalon, mintha be akarná fejezni a tárgyalást. 

- Hozathatok egy kis teát? - kérdezte. - Nem szeretném, ha bárki is úgy 
távozna tőlem, hogy még frissítőt sem kapott. 

- El kell adnom ezt a követ - mondta Dzselauddin. - Nem tudsz javasolni 
valaki mást, aki még ma este megvenné, és tisztességes árat fizetne érte? 

- Hozatok teát - felelte Abbud, mintha a kérdés el sem hangzott volna. 
Elengedte a füle mellett a figyelmeztető hangokat. El kell adnom ezt a követ! 
Allah küldjön hozzá még sok ilyen bolondot, és Abbud lágy szellőktől hűsített 
palotában élvezheti öregkorát! 


Miközben szolgája behozta az ezüst teáskannát, Abbud észrevette, hogy az 
ügyfél azt nézi, hol áll a nap az égen. A naivsága mámorító volt! 

- Szükséget szenvedsz, barátom - mondta Abbud. - Nem szeretnék olyan 
ember hírébe kerülni, aki visszaél a mások ínségével, ugye, érted? A jó 
hírnevem mindennél fontosabb. 

- Természetesen megértem - felelte Dzselauddin. A tea nagyon jó volt. 
Zavartan kortyolta a forró italt, és azon töprengett, mit tegyen. Az öreg 
ékszerész előrehajolt, és meg merészelte veregetni a karját, mintha barátok 
lennének. 

- A sógorom mondta, hogy atyád beteg. Hát elutasíthatok egy jó 
gyermeket? Soha az életben. Olyan árat ajánlok a kőért, amelyből ki tudod 
fizetni az orvost. Ha megtartom a követ, az elkövetkező években talán 
jelentkezhet vevő, nem igaz? Az én foglalkozásomra nem a gyors haszon a 
jellemző. Vannak olyan idők, amikor a lelkemre is kell gondolnom. - 
Hatalmasat sóhajtott. Úgy gondolta, kicsit túljátszottá az érzelmességet, ám a 
fiatalember felragyogott, és buzgón bólogatott. 

- Nagyon kedves vagy, uram - mondta Dzselauddin, ordítóan nyilvánvaló 
megkönnyebbüléssel. 

- Talán nem vár mindnyájunkra ítélet? - kérdezte kegyesen Abbud. - 
Mostanában nem sokat jövedelmez a boltom, a háborús hírek miatt. - 
Elhallgatott, szúrós szemmel fürkészte a fiatalember arcát. 

- Elvesztettél talán valakit, barátomé Allah adta, és ő vette el. Mi csak 
annyit tehetünk, hogy elviseljük ezt az életet. 

- Szó sincs ilyesmiről - felelte Dzselauddin. - De hallottam, hogy keleten 
nagy csaták voltak. 

- Csakugyan. Kemény időket élünk. - Olyan erősen borzongatta a baljós 
előérzet, hogy ismét kedve lett volna elküldeni a férfit. Ám a rubint ott 
ragyogott a kis asztalon, és ismét magára vonta a tekintetét. 

- Csak neked, barátom. Négy arany. Ez nem a kő értéke, még a felét sem 
teszi ki, de fedezi az orvos költségeit. Többet nem kínálhatok érte. 

Felkészült az alkudozásra, de meglepetésére Dzselauddin fölállt. 

- Jól van. Derék ember vagy - mondta. 

Abbud, hogy zavarát leplezze, ugyancsak fölállt, és kinyújtotta a kezét. 
Lehetséges ez? A kő legalább negyvenszer annyit ért, mint amennyit ajánlott 
érte! 


Tőle telhetően titkolta örömét, miközben kiszámolta a négy kis aranypénzt. 
Az ezüstszablya ragyogott a homályban. Abbud szeme ismét megakadt rajta. 
Ennyivel tartozik ennek a bolondnak. 

- Barátom, adok egy darab rongyot, csavard bele azt a pengét, amelyet 
viselsz. Nem szívesen mondok ilyet, de a szukhban sok a tolvaj. Talán már fel 
is figyeltek jöttödre. Ha vannak barátaid, hadd küldjék értük, hogy 
visszakísérjenek szállásodra. 

Dzselauddin tétován bólintott. 

- Ez igazán kedves, uram. Több mint amennyit remélhettem egy ilyen 
helyen. 

Abbud kuncogott. 

- Nekem is vannak fiaim. Imádkozni fogok, hogy atyád mihamarabb 
felépüljön. 

Már csaknem lenyugodott a nap, mire Abbud szolgája visszatért három 
emberrel a sógor házából. Éppen olyan dölyfösek és különösek voltak, mint az, 
aki a drágakövet hozta. Abbud fontolgatta, hogy ne figyeltesse-e a házukat. Ha 
van még ilyen drágakövük, nem lenne jó, ha valamelyik versenytársához 
vinnék. Azok csontig lekopasztanák ezeket az ártatlanokat. Igen, bölcs dolog 
felkészülni, hátha adódik valami gond. A négy fiatalembert elnézve valami azt 
súgta neki, hogy közel jár hozzájuk a baj. 

Dzselauddin . örömmámorban úszott, miközben visszafelé sietett 
testvéreivel a tömegben. Mindjárt lemegy a nap, és a doktor is úton lehet már. 
Eladta a követ, arany van a tarsolyában. Szédítő érzés volt, először nem is 
értette testvéreinek idegességét. Gyorsan szedték mellette a lábukat, és szigorú 
arcuk elég volt, hogy elriassza azt a két cingár fiatalembert, akik ott ődöngtek 
Abbud bódéjának közelében és pimaszul bámulták őket. Mikor feltűnt a kis 
ház, ahol szobákat béreltek, Dzselauddin végre észrevette rajtuk a feszültséget. 

- Mi baj? - mormolta. 

Azok összenéztek. 

- A mongolok, bátyánk. Láttuk őket a piacon. Itt vannak. 


Az orvos megnyomkodta hosszú ujjaival a sah hasát, megtapogatta a belső 
szerveket. Dzselauddin viszolyogva nézte, ahogy apja bőre összegyűrődik és 


besüpped, mintha már nem is tapadna a húsra. Nem emlékezett rá, hogy 
valaha is látta volna ilyen pőrének és sebezhetőnek. Az orvos hűvösen 
hivatásosnak tűnt, ám  Dzselauddin az udvari orvosokhoz szokott. 
Mindegyiknek volt már hírneve, mielőtt a sah az udvarába hívatta volna őket. 
Dzselauddin hangtalanul sóhajtott. Amennyit tud róla, ez az ember sarlatán is 
lehet. 

Az orvos a beteg húsát nyomkodta, közelről meghallgatta a hörgő 
lélegzetet. Dzselauddin apja ébren volt, noha a szeme fehérje besárgult, az arca 
elvértelenedett. Az orvos lehúzta az alsó szemhéjat, és csettintett. 

Suttogó parancsokat adott. Szolgája vizet forralt, és szárított növényeket 
morzsolt bele. Dzselauddinnak megkönnyebbülés volt, hogy az apját másra 
bízhatja. Hónapok óta először nem érezte magát tehetetlennek. 

Végül befejeződött a vizsgálat, és a doktor fölemelkedett. 

- Gyenge a mája - mondta Dzselauddinnak. - Tudok erre adni gyógyszert, 
de a sürgősebb probléma a tüdeje. 

Dzselauddin nem szólt, hogy ezt a diagnózist bárki felállíthatta volna. 
Aranyat fizetett ennek az embernek a szolgálataiért, és most csüggött minden 
szaván. Az orvos a karjánál fogva a parázstartóhoz vezette, ahol sötét levelek 
ugráltak a bugyborékoló folyadékban. 

- Társaid ültessék föl, és terítsenek a fejére egy vásznat. Ezeknek a 
növényeknek az erős illata segít a lélegzésben. 

Dzselauddin biccentett az öccseinek, akik fölsegítették az apjukat. A 
zihálás azonnal rosszabbodott. 

- Milyen gyorsan hat? - kérdezte Dzselauddin. 

Az orvos hunyorgott. 

- Nem valami gyorsan, fiatalember. Az apád nagyon beteg. Reggel, délben 
és este addig kell ülnie a gőzben, amíg a folyadék ki nem hűl. Etessétek 
marhahúslevessel, attól megerősödik, és gondoskodjatok róla, hogy annyit 
igyon, amennyi csak jólesik neki. Egy hét múlva visszatérek, és megnézem, 
menynyit javult. 

Dzselauddin összerázkódott a gondolatra, hogy egy hetet kell eltöltenie 
ezekben a nyomorúságos szobákban. Vajon a mongolok elmennek addigra? 
Biztos, hogy igen. Áldotta a döntését, hogy a városban rejtőztek el. Hacsak a 
mongolok puszta gyűlöletből szét nem verik, éppen olyan biztonságban 
lesznek Khudayban, mint bárhol másutt. 


Apját feltámasztották összetekert takarókkal. A sah meggörnyedt. Egy 
másik takarót terítettek az ölébe, hogy megvédjék a forróságtól Az orvos 
szolgája vasfogókkal leemelte a gőzölgő folyadékot a parázstartóról és az 
öregember elé tartotta. A zihálás kicsit tompult, miután Dzselauddin öccsei 
leterítették az öreg fejét. A sah kétszer köhögött a csípős gőztől, de utána 
elcsöndesedett, és mintha könnyebben vette volna a levegőt. 

Az orvos figyelte, azután bólintott. 

- Hagyok itt néhány napra elegendő füvet. Azután magadnak kell 
beszerezned az utánpótlást a piacon. - Fanyarul mosolygott. - Kérjél , bordit" és 
,palát". A májára nagyon jó a silymarin, az őszbogáncs. Egy kis mézzel keverve 
itasd meg vele. 

- Köszönöm — -felelte — Dzselauddin. — Igyekezett — nem mutatni 
megkönnyebbülését, de az orvos azért tisztában volt az érzéseivel. 

- Nem kell túlzottan aggódnod az apádért. Öreg, de erős. Ha pihenhet egy 
hónapot, olyan lesz, mint régen. Jól láttam, hogy nincs parázstartótok? 

Dzselauddin megrázta a fejét. A testvérei forró készételt vettek a szukhban. 

- Akkor ezt kölcsönadom nektek, noha a faszénről nektek kell 
gondoskodnotok. 

Dzselauddin meghajtotta a fejét. Az orvos összegyűjtötte az eszközeit, 
kiadagolta, viaszos papírból készült tasakokba tette a keserű növényeket, 
lepecsételte a tasakok száját. Már csak annyi volt hátra, hogy a szolgája a 
markát nyújtsa a pénzért. Dzselauddin elvörösödött, hogy erre őt emlékeztetni 
kell. Négy aranypénzt nyomott a fiú tenyerébe, amely, mint megfigyelte, 
sokkal tisztább volt az utcagyerekekénél. 

Ahogy a pénz gazdát cserélt, az orvos kicsit kihúzta magát, megnyugodott. 

- Kiváló. Tegyétek, amit mondtam, és jobban lesz, insallah. 

- Kisietett az apró szobákból a ragyogó napfénybe, otthagyta a fiúkat az 
apjukkal 

- Nincs több aranyunk! - mondta hirtelen Dzselauddin legfiatalabb öccse. - 
Hogyan veszünk faszenet? 

Dzselauddin összeborzadt a gondolatra, hogy ismét be kell mennie a 
szukhba, de ott legalább van egy barátja. Még maradt fél tucat kisebb 
rubinijuk, bár ha ilyen sebességgel fogyasztják a készletet, nem hihető, hogy 
sokáig kitartana. De legalább biztonságban van az öccseivel együtt. Egy hónap 
múlva a mongolok biztosan odébbállnak, és ha az apja jobban lesz, végre 


elindulhatnak kelet felé. Csak egyetlen hűséges helyőrséget kell találniuk, 
hogy pusztulást és poklot hozzanak a mongol kán fejére. Messze délen sok hívő 
ember él, akik a zászlajuk alá gyülekeznek a hitetlenek ellen. Csak üzennie kell 
nekik. Dzselauddin némán imádkozott, miközben az apja fuldokolt és lihegett 
a gőzben. Nyaka kivörösödött a melegtől és a gőztől. Sok sértést kellett 
elviselnie, de megfizet értük. 


Napnyugtáig két másfajta ember is eljött teázni Abbud vörös pultjához. Az 
ékszerész nem szokta meg, hogy késve kell föltekernie az árnyékvető 
ponyvákat, mielőtt átballagna a város kis mecsetjébe. A nap utolsó sugarai 
hullottak a szukh sikátoraiba, amikor az imára hívó kiáltás végigvisszhangzott 
a városon. Abbud elbocsátotta az utolsó embert, pénzt nyomott a markába a 
hozott információért. Tűnődve mosta a kezét a kis tálban, miközben az esti 
imához készülődött. Erre nem kellett odafigyelnie, nyugodtan gondolkozhatott 
azon, amit megtudott. A mongolok kérdezősködtek. Abbud örült, hogy 
elküldött egy fiút legutóbbi ügyfele házához leskelődni. Vajon menynyit érnek 
az információid 

Körülötte fokozatosan elnéptelenedett a piac. Néhány pult tartalmát 
szamarakra és tevékre kötötték, a módosabb kereskedők a földbe ásott gödrök 
csapóajtóit nyitották föl, amelyeket hajnalig le lehetett lakatolni. Abbud, 
ahogy az utolsó vásznat is felcsévélte, biccentett a fegyveres őrnek, akit azért 
fizetett, hogy az ajtóban aludjon. Jól megfizette azért, hogy magában 
imádkozzék, és amikor otthagyta, az éppen kiterítette a szőnyegét, és 
jelképesen porral mosott kezet. 

A városban csellengő mongolokat láthatóan meglepte az alkonyaikor 
váratlanul felpezsdülő tevékenység. Ahogy a boltok bezártak, sorra 
előbukkantak az idegenek. Kis csoportokba verődve bámészkodtak, mint az 
elbűvölt gyerekek. Abbud óvakodott rájuk nézni, miközben a mecsetbe tartott. 
A felesége egy másik ajtón lép be az ékes épületbe, nem is láthatja, amíg az ima 
véget nem ér. Nem helyeselné, amit a fejében forgat. Az asszonyok nem értik 
meg a férfiak ügyeit. Csak a kockázatokat látják, viszont az ezzel járó hasznot 
nem. A rubint a combjának ütődött járás közben, mintha épp a haszonra 
akarná emlékeztetni. Ez is bizonyítja, hogy Allah áldást hozott a házára. 


A szeme sarkából látta, hogy egy magas, fiatal arab ácsorog a mongol 
harcosok mellett. A mecsetbe tartó tömeg megvetéssel vegyes félelemmel nem 
vett tudomást róluk, mintha ott sem lennének. Abbud nem bírta megállni, 
hogy oda ne sandítson a beduinra. A ruha jellegzetes hímzése éppen olyan 
csalhatatlanul jelezte, hogy sivataglakó, mintha a mellére lett volna írva. 

Az idegennek semmi nem kerülte el a figyelmét. Észrevette Abbud 
pillantását, gyorsan elé lépett, elállta az útját. Az ékszerésznek meg kellett 
állnia, különben elveszítette volna a tekintélyét, ha megpróbál elsurranni 
mellette. 

- Mit akarsz, fiam? - kérdezte mogorván. Nem maradt ideje kitalálni, 
miként használhatná föl a legjobban a megvásárolt információt. Sohasem az 
elsietett akxciókból származik a legtöbb haszon. A mecsetben akarta átgondolni. 
Gyanakodva figyelte a mélyen meghajtó  beduint. A  sivatagiak 
megbízhatatlanok. 

- Elnézésedet kérem, uram. Nem tartóztatnálak fel a mecsetbe vezető 
utadon, ha nem lenne fontos. 

Abbud érezte, hogy a mellette elhaladó kereskedők megbámulják. 
Félrehajtott fejjel hallgatta a müezzin hívását. Már csak percei vannak. 

- Gyorsan, fiam, gyorsan. 

A fiatalember ismét meghajolt. 

- Öt embert keresünk, négy testvért és az apjukat. Tudsz olyan 
idegenekről, akik az utóbbi néhány napban érkeztek a városba? 

Abbud nagyon mozdulatlanul állt, miközben gondolkodott. 

- Minden információt meg lehet venni, fiam, ha hajlandó vagy megfizetni 
az árát. 

A fiatalember arcára kiült az izgalom. Megfordult, különös szavakat ugatott 
a mongoloknak, akik várakozóan figyeltek. Vezetőjüknek meg se kellett 
szólalnia, az ékszerész már abból tudta, melyik az, ahogy a többiek körül 
tüsténkedték. Különös, hogy ezek az emberek tűznyomot égettek a világba. 
Nem olyannak látszottak, mint akik képesek erre, noha mindegyikük íjat, 
kardot és tőrt viselt, mintha arra számítanának, hogy kitör a háború, itt, 
mindjárt a szukh sarkán. 

A beduin beszédének végeztével a vezér csak megvonta a vállát. Abbud 
feszülten figyelte, ahogy leold a derekáról egy zacskót. Szinte megvetően 
odadobta az ékszerésznek, aki röptében kapta el. Egy pillantás a zacskóban 


levő aranyakra elég volt ahhoz, hogy ismét kiüssön rajta a verejték. Mibe 
tenyereit ma beled Egy ilyen vagyonnal fegyveres őröket kell bérelnie a 
mecsetnél, hogy egyáltalán hazaérjen! Semmi kétség, veszedelmes tekintetek 
látták, hogy a zacskó hozzá kerül, és nem volt nehéz megsejteni, mi van benne. 

- Ima után ugyanitt találkozunk - mondta, és megfordult, hogy elmenjen. 
A mongol vezér egy sivatagi kígyó sebességével kapta el a karját, és rámordult 
a beduinra. 

- Nem érted - felelte Juszuf Szübötejnek. - Muszáj megjelennie az imán. 
Akármilyen öreg is, viaskodni fog velünk, ha megpróbáljuk itt tartani. Hadd 
menjen, tábornok úr! Úgyse menekülhet! - Juszuf célzatosan a háta mögé 
mutatott, ahol Abbud őre ült a csapóajtón az ékszerész vagyona fölött. A 
mozdulat nem kerülte el az ékszerész figyelmét, és elöntötte a harag, mert a 
bolond őr feléjük sem nézett. Na, ez is kereshet magának másik munkát! Az is 
elég rossz, hogy a nyílt utcán karon ragadják, de látni, amint az a bolond ott 
álmodozik, ahelyett hogy az esti munkáját végezné, az szinte elviselhetetlen 
érzés volt. Szinte. Az arany a kezében ezerszer többet nyomott, mint ez a szó. 

Egy rántással kiszabadította a karját. A szíve vadul vert. 

Kedve lett volna visszaadni az aranyat, és méltóságteljesen elvonulni, de 
Khuday kisváros, és öt év alatt sem szed össze annyit, mint amennyi abban a 
zacskóban van. Még azt is fontolóra veheti, hogy visszavonuljon, és az üzletet 
átadja a fiának. Isten igazán kegyelmes. 

- A barátom nem engedi, hogy az arannyal együtt távozzál 

- mondta Juszuf. Elvörösödött. - Nem fogja fel, uram, hogy ezzel a 
becsületedet sérti meg. Itt leszek, várom az információt, amelyre szükségünk 
van. 

Abbud roppant kelletlenül adta vissza a zacskót. Bár legalább megszámolta 
volna a pénzt! Akkor tudhatná a visszatérésekor, hogy megrövidítették-e. 

- Ne is beszéljetek mással! - mondta határozottan. - Én vagyok az, akire 
szükségetek van. 

Észrevette a fiatalember arcán a mosoly árnyékát, miközben a beduin 
harmadszor is meghajolt. Abbud elhaladt a harcosok mellett, akik ugrásra 
készen fogták a kardjukat. 

Ahogy az ékszerész távozott, Juszuf elnevette magát. 

- Itt vannak! - mondta Szübötejnek. - Igazam volt, nem? Ez az egyetlen 
város negyven mérföldön belül, csak itt rejtőzhettek el. 


Szübötej biccentett. Nem tetszett neki, hogy Juszuftól függnek, de a nyelv 
még mindig csak zűrzavaros csárogás volt a fülében, sokkal inkább madárdal, 
mint valódi beszéd. 

- Nem kell kifizetnünk ezt az embert, ha magunk is megtaláljuk őket - 
mondta. 

Az utcák kiürültek, az egész nap nyüzsgő piac valahogy felszívódott. A 
mecsetből vonító hívás elhallgatott, elmosódó, fojtott kántálás vette át a helyét. 

- Gondolom, ti arabok, nem ölnétek le a jó lovakat - mondta Szübötej. - Itt 
lesznek valahol az istállókban. Miközben ezek imádkoznak, mi kutatunk. 
Hány jó ló lehet ebben a mocskos kisvárosban? Keressétek meg a lovakat, és 
megtaláljuk a sahot. 


HUSZONHARMADIK FEJEZET 


Dzselauddin álmatlanul hevert a sötétben. Elméje csillogó képekkel kínozta. 
Nehéz volt nem belesüllyedni a búskomorságba, miközben a fÍriss 
bolhacsípéseket vakargatta, és szorosabban magára csavarta a vékony takarót, 
hogy ne fázzon. A sötétben legalább egyik öccse sem várja tőle, hogy 0" mondja 
meg, mit csináljanak, és apjának valaha szúrós pillantását is elkerüli. Minden 
este olyan korán feküdt le, ahogy csak lehetett, az álomban keresett 
menedéket. Az álom mégis elkerülte, elméje tovább dolgozott, mintha valami 
önálló lény mocorogna a fejében. Ha lehunyta a szemét, a dáridókat látta 
apjának ezernyi lámpával és gyertyával megvilágított palotájában. Sokszor 
hajnalig táncolt, és sosem gondolt a faggyú vagy az olaj árára. Most az egyetlen 
gyertyájukkal is takarékoskodniuk kellett, akárcsak az étellel vagy a faszénnel. 
Új élmény volt számára a háztartás vezetése, még egy ilyen szegényesé is, mint 
ez a néhány szoba Khudayban. 

Amikor kinyitotta a szemét, látta, hogy a holdfény besüt a tető repedésein. 
Az éjjeliedény undorítóan bűzlött. A Khudayban töltött első éjszakán kirakta a 
ház elé, de reggelre ellopták, másikat kellett venniük. Megtudta, hogy ha fizet 
egy fiúnak, az kiviszi a városon kívül a nyilvános pöcegödörhöz, de az öccsei 
természetesen megfeledkeztek a dologról. Khudayban minden pénzbe került. 
Az élet bonyolultabb volt, mint Dzselauddin gondolta. 
Néha nem is értette, hogy képesek életben maradni a szegény kereskedők. 


Felült, mert valami neszt hallott. A kis ajtó megremegett a keretében. 
Valaki kopogtatott. Dzselauddin szívverése fájdalmasan meglódult, miközben a 
kardjáért nyúlt. 

- Dzselauddin! - szólt ijedten az egyik öccse. 

- Készülj! - súgta vissza, és felöltözött a sötétben. A nadrág bűzlött a 
verejtéktől, de a vizesvödör éppen olyan üres volt, mint amennyire megtelt a 
másik, annyi sem maradt benne, hogy lemossa az arcát. A kopogtatás 
megismétlődött. Mély lélegzetet vett, és kihúzta a kardját. Nem akart sötétben 
meghalni, de ha a mongolok megtalálták őket, akkor nem várhat kegyelmet. 

Karddal a kézben kinyitotta az ajtót, meztelen melle zihált. A hold elég 
fényesen világított ahhoz, hogy lássa a küszöbön álló kisfiút. Elöntötte a 
megkönnyebbülés. 

- Miért zavarod az álmunkat? - kérdezte. 

- A gazdám, Abbud küldött, nagyurak, miközben ment a mecsetbe az esti 
imára. Azt mondta, a mongolok tudják, hogy itt vagytok. El kell hagynotok 
Khudayt. 

Megfordult, hogy távozzék, miután átadta az üzenetet. Dzselauddin 
utánakapott, megragadta. A gyerek rémülten felkiáltott. A fiú vergődött a 
szorításában. 

- Idejönnek? - kérdezte Dzselauddin. — Most? 

-Igen, uram! - válaszolta a gyerek. Ujjai vonaglottak Dzselauddin 
markában. - Kérlek, engedj, mennem kell! 

Dzselauddin elengedte. Egy pillanatig belenézett a holdfényes utcába, 
minden árnyékban ellenséget gyanított. Gyors hálaimát suttogott az öreg 
ékszerész jóságáért, azután visszahúzódott a házba, és becsukta az ajtót, mintha 
kizárhatná a félelmeit. 

Három öccse már felöltözött. Ismét ránéztek, tőle várták az irányítást. 
Dzselauddin fintort vágott. 

- Gyújtsátok meg a gyertyát, és öltöztessétek fel atyánkat. Fuss az istállóba, 
Tamar, hozd a lovainkat! 

- Van pénzed, bátyám? - kérdezte Tamar. - Fizetni kell majd az istálló 
tulajdonosának. 

Dzselauddin úgy érezte, mintha megszorulna a nyaka körül a hurok. 
Kioldozott egy erszényt, odaadott egy kis rubintot az öccsének. Öt ékkő 
maradt minden földi vagyonuk. 


- Add oda neki, és mondd meg, hogy a próféta hű követői vagyunk. Mondd 
meg, hogy nincs becsülete annak, aki ellenségeinket segíti. 

Öccse kirontott a sötét utcára, Dzselauddin pedig a többieknek segített 
apjuk öltöztetésében. Ala-ud-Din sah nyögött, mikor megmozdították, zihálása 
hangosabb lett a homályban. Dzselauddin összerázkódott az öregember 
bőrének forróságától, de nem volt mit tenni. Az apja értelmetlen szavakat 
mormolt, de egyikük sem figyelt rá. 

Amikor apjuk felöltözött, és a gyertyát meggyújtották, két fia közrevette a 
sahot, Dzselauddin pedig egy pillantást vetett az ocsmány helyre, amely egy 
ideig az otthonuk volt. Akármilyen hitvány is, menedéket nyújtott nekik. 
Összeszoruló szívvel gondoltak rá, hogy ismét űzött vadakká kell lenniük, de 
Dzselauddin nem engedhette el a füle mellett a figyelmeztetést. Az ékszerész 
ismét szívességet tett neki, élni kell a lehetőséggel. 

Rápillantott a kis réz parázstartóra, amit az orvostól kölcsönöztek. 
Dzselauddin, aki még sose lopott, nem most akarta elkezdeni ezt a mesterséget. 
Eltette a keserű növényeket tartalmazó papírtasakokat, de a parázstartót 
hátrahagyta. Mielőbb ki akart jutni innen, és nem mert az apja betegségére 
gondolni. Nem jól van ez így, hogy egy öregembert ismét menekülésre 
kényszerítenek! Dzselauddin reményei elfonnyadtak, helyüket kétségbeesett 
harag foglalta el. Ha csak egyetlen lehetőséget kaphatna, hogy bosszút álljon a 
mongol kánon, megragadná, még ha az életével kell is fizetnie érte! 
Imádkozott ezért az esélyért. 

Becsukta az ajtót, mihelyt az apjával és a testvéreivel kiléptek a házból. 
Nem akarta, hogy tolvajok lopják el az orvos parázstartóját, viszont ha 
valakinek pont az éjjeliedényre támad gusztusa, vigye isten hírivel a 
tartalmával együtt. 

Az utcák ilyen kora este még nem voltak üresek. Dzselauddin látta, hogy 
sok ember most tér vissza az esti ima után a családjához, alig várják a meleget 
és a vacsorát. Csak ő és öccsei próbálták alvással távol tartani maguktól az 
újabb éjszakát. Az istállók elég messze voltak, eredetileg a maguk védelmében 
döntött így. Az apja botladozott a két fia között, Dzselauddin nem tudta, hogy 
az öregember egyáltalán érzékeli-e, hogy mi történik. Mikor meghallotta, hogy 
apja valamilyen kérdést motyog, halkan csitítani kezdte. 


- Azok, akiket kerestek, itt laknak - mondta Abbud. 

Szübötej parancsokat vakkantott, a harcosok azonnal berúgták az ajtót, és 
eltűntek a házban. 

Abbud várt, verejtékezett, hallgatta a furcsa zajokat. A harcosok szinte 
azonnal vissza is jöttek, és nem lehetett félreérteni a szemükben lángoló dühöt. 
A fiatal beduin megragadta Abbud karját, és úgy szorította, hogy már-már fájt. 

- Öregember, ez az éjszaka nem alkalmas a játszadozásra, megértetted? Fél 
éjszaka az istállókat kutattam át, miközben rád vártam. Most pedig elvezetsz 
egy üres házhoz. Nehéz lesz megakadályoznom, ha meg akarnának ölni. 

Abbud összerezzent, de nem próbált elhúzódni. 

- De hát itt laktak! Ez a sógorom háza, ő beszélt róluk a piacon. Négy 
fiatalember meg egy öreg, aki nagyon beteg. Esküszöm, ennyit tudok. 

A holdfényben a beduin szemére árnyék borult, az arca hidegebb volt az 
éjszakánál. Elengedte Abbud karját, azután hadaró szavakat váltott Szübötejjel, 
amelyeket Abbud nem értett. 

Az a férfi, akit az ékszerész a vezérüknek vélt, egy pillanatig némán meredt 
Abbudra, azután új parancsokat adott. Abbud tehetetlenül nézte, ahogy 
berúgják a szomszédos ajtókat. Az éjszaka megtelt sikoltozással. Az egyik 
háznál ellenálltak. Abbud elszörnyedve felkiáltott, amikor az egyik harcos 
kirántotta a kardját, és egyetlen döféssel szíven szúrt egy fiatalembert, azután 
átlépte és átkutatta az otthonát. 

- De hát erre semmi szükség! - ordította Abbud. - Hiszen nincsenek itt! 

A beduin felé fordult, és Abbud döbbenetére mintha mosolygott volna. 

- Most már nem állíthatom meg őket, öregember. Minden házat átkutatnak 
az utcában, talán az egész városban. Azután felgyújtják Khudayt. 

Ez már sok volt az ékszerésznek. 

- A közelben van néhány istálló. Ha bárhova mentek, csak-is oda 
tarthattak. 

- Vezess oda, öregember - mondta a beduin. - Ha igazad van, Khudayt talán 
nem rombolják le. 


Dzselauddin megállította a lovát egy dombtetőn egy kusza bozótosnál. A 
levegő citromlevelektől illatozott. Nehéz szívvel nézett vissza a városra, amely 


menedéket adott nekik. Az égen a Sarkcsillag ragyogott, a levegő tiszta és 
fényes volt. 

Messze keletre látta a mongol tábor tüzeinek tompa izzását. Nyugatra a 
Kaszpi-tenger várta őket, az utolsó védelem a menekülő családja számára. 
Dzselauddin tudta, hogy nem lovagolhat több száz mérföldet a partokon, 
miközben a mongol sereg a nyomukban jár. Olyan könnyen elkapják őket, 
mint a menekülő nyulakat, Fájdalmasan vonzotta a Kelet, kétségbeesetten 
szeretett volna visszatérni, hogy fölkeresse gyermekkorának városait. 

Az éjszaka csöndes volt, apja nehéz lélegzetét siralom volt hallgatni. 
Dzselauddin és testvérei a nyereghez kötözték az öregembert, és úgy vezették 
ki a lovát a városból, bele a bozótos pusztába, messzire elkerülve a keleti utat. 

Ha a mongolok biztosak lettek volna benne, hogy ők Khudayban vannak, 
körülvették volna a várost. A sah fiai azonban kijutottak a városból, és egy élő 
lélekkel sem találkoztak. Elmenekülni volt a legkisebb gond. Ha nem 
fordulhatnak dél felé, a tenger olyan biztosan csapdába ejti őket, mint valami 
háló. Az apja egyre kínosabban zihált. Dzselauddint egy pillanatra lesújtotta a 
bánat. Túlságosan fáradt volt ahhoz, hogy tovább meneküljön, még ahhoz is, 
hogy lovagoljon. 

Öccse, Tamar, meghallotta, hogy sír, és a vállára tette a kezét. 

- Mennünk kell, Dzselauddin - mondta. - Mindig van remény, amíg élünk. 

Dzselauddin akaratlanul bólintott, megtörölte a szemét. Föllendült a 
nyeregbe, és megfogta apja lovának a gyeplőjét. Miközben ellovagoltak a 
sötétségben, hallotta, hogy Tamar felhördül. Hátranézett Khudayra. 

A város ragyogott az éjszakában. Dzselauddin először nem értette, miért 
remeg a különös fény a roskatag tetők fölött. Aztán látta, hogy a fény 
kiszélesedik, és megértette, hogy a mongolok felgyújtották a várost. 

- Hajnalig elfoglalják magukat - mondta az egyik öccse. 

Dzselauddin hallotta a diadalt a hangjából, és szerette volna pofon ütni 
ostobaságáért. Abbud és a szolgája vajon túlélik a lángokat, amelyeket az ő 
családja hozott Khudayra? Mintha pusztulás és döghalál járna a testvérek 
nyomán. 

Nem volt mit tenni, mentek tovább a tengerhez. Noha úgy érezte a saját 
halálát, mintha sötét szárnyak csapkodnák, mégis megsarkantyúzta lovát, és 
leügetett a domb lejtőjén. 


A testvérek még négy napig vezették száron apjuk lovát, mielőtt 
megpillantották az üldözőket. Nem rejthették el a nyomukat a homokon, 
Dzselauddin tudta, hogy követik őket, noha még élt benne a gyönge remény, 
hogy a mongolok elveszítették az irányt. Éjjel-nappal lovagoltak, amíg meg 
nem érezték a tenger illatát és meg nem hallották a sirályok vijjogását. Egy 
időre felvillanyozta őket a friss levegő, ám ekkor meglátták a sötét alakokat a 
távolban. Harcosok csapata vágtatott a nyomukban. 

Dzselauddin apja viaszos arcára nézett. Nem volt idő megállni és tüzet 
rakni, hogy gőzölhessen, az öregember állapota egyre romlott. Dzselauddin 
többször tapasztotta oda a fülét az apja ajkához, hogy hallja, lélegzik-e még. 
Nem hagyhatta ott, hogy a kán vadászkutyái tépjék szét, de az apja 
mindnyájukat lelassította. 

Egy pillanatig szerette volna kiordítani magából minden gyűlöletét és 
félelmét az őket hajtó távoli lovasoknak, de még arra is alig volt ereje, hogy 
fáradtan megcsóválja a fejét. Fölnézett, amikor átvágtak egy homokdűnén, és 
megpillantotta a tenger ragyogó kékségét. Közeledett az este, még egy 
éjszakájuk volt, mielőtt a mongolok rájuk lelnek és megölik őket. Dzselauddin 
végignézett a parton, de csak néhány kunyhót és halászbárkát látott. Nem volt 
hova elrejtőzniük nem futhattak tovább. 

Minden tagja fájt, ahogy leszállt a lóról. Az állat beleremegett, mikor 
megszabadult a súlytól. Bordái kilátszottak, Dzselauddin megveregette hűséges 
paripája nyakát. Nem emlékezett, mikor evett utoljára, és a szédüléstől 
megtántorodott. 

- Akkor hát itt halunk meg? - kérdezte panaszosan egyik öccse. 

Dzselauddin halkan morgott valami választ. Erős és fiatal volt, amikor 
elindultak, de majdnem egy év óta más se történt, mint hogy folyamatosan 
veszítette el az embereit és az erejét. Öregnek érezte magát. Fölkapott egy 
szürke követ, és a sós vízbe dobta. A lovak lehajtották a fejüket, hogy igyanak, 
és Dzselauddin nem bajlódott azzal, hogy visszahúzza őket. Mit számít, hogy 
sós vizet isznak, amikor a mongolok már közelednek, hogy megöljék a sah 
fiait? 

- Nem fogok itt állni és megvárni őket! - Tamar a második legidősebb volt 
Dzselauddin után. Fel-alá járkált a homokos parton, nézelődött, kiutat 


keresett. Dzselauddin sóhajtva lehajolt, az ujjait belenyomta a nedves 
homokba. 

- Fáradt vagyok, Tamar - mondta. - Túl fáradt ahhoz, hogy folytassam. 
Legyen vége itt. 

- Nekem ugyan nem! - vágott vissza öccse. A hangja rekedt volt a 
szomjúságtól, a szája felhasadozott, a repedésekből vér szivárgott. A szeme 
azonban még ekkor is villogott a délutáni napfényben. - Van egy sziget 
odakint. Tudnak ezek a mongolok úszni? Vigyük el az egyik halászcsónakot, a 
többit meg tegyük tönkre. Akkor biztonságban leszünk. 

- Akár a csapdába esett állatok, olyan biztonságban - mondta Dzselauddin. 
- Jobb, ha leülünk és pihenünk, öcsém. 

Döbbenetére Tamar közelebb lépett, és keményen arcul ütötte. 

- Végignézed, ahogy az apánkat lemészárolják ezen a parton? Kelj föl és 
segíts, hogy betegyük egy csónakba, különben én magam öllek meg! 

Dzselauddin keserűen nevetett, de nem válaszolt. Ettől függetlenül 
szédelegve fölállt, és segített a testvéreinek levinni a sahot a partra. Miközben 
a nedves homokban lépkedtek, érezte, hogy némi élet költözik tagjaiba, és a 
kétségbeesése is enyhült. 

- Ne haragudj, öcsém. Igazad van - mondta. 

Tamar csak bólintott, mert még mindig dühös volt. 

A halászok előjöttek uszadékfából épült kunyhóikból, kiabáltak és 
integettek, amikor látták, hogy a fiatalemberek szétverik a csónakjaikat. A 
kivont kardok láttán komoran elhallgattak, dühös csomóban állva figyelték, 
ahogy az idegenek eltörik az egyszerű árbocokat, lyukakat ütnek a 
csónaktesteken, azután  betaszítják a roncsokat a vízbe, ahol azok 
bugyborékolva eltűnnek a felszín alatt. 

Napnyugta után a testvérek az utolsó bárkát kilökték a sima vízre, aztán 
bemásztak. Dzselauddin felvonta a kis vitorlát, elkapta a szelet, és ez a pillanat 
különösen felpezsdítette a lelkét. Hátrahagyták a lovaikat a hüledező 
halászoknak, akik fogták a kantárt, de azért továbbra is átkokat szórtak rájuk, 
noha az állatok sokkal többet értek a kezdetleges csónakoknál. Ahogy a szellő 
fölerősödött, Dzselauddin leült, a vízbe dugta az evezőlapátot, és kötéllel 
rögzítette, hogy a helyén maradjon. Az utolsó fényeknél meglátta a mély 
vízben a kis szigetet övező hullámtörés fehér vonalát. Hajózás közben az apjára 
pillantott, és érezte, hogy dermedt nyugalom költözik bele, ahogy maga 


mögött hagyja a szárazföldet. Már nem sokáig bírta volna, és az is igaz, hogy az 
öregember békés halált érdemelt. 


HUSZONNEGYEDIK FEJEZET 


Szamarkand neve annyit tesz: ,a kövek városa", és Dzsingisz meg is értette, 
miért, amikor meglátta támfalakkal megerősített bástyáit. Az általa ismert 
városok közül egyedül Jencsing volt még ennél is jobban megerősítve. A falak 
mögött minaretek sokasága emelkedett a magasba. Egy folyó árterületére épült, 
hatalmas tavak közé, a legtermékenyebb talaj vette körül, amit Dzsingisz látott 
azóta, hogy arab földre ért. Nem csodálkozott, hogy Ala-ud-Din sah ezt a 
várost tekintette birodalma ékkövének. Itt nem volt por vagy homok. A város 
a sok ezer mérföldes kereskedelmi utak kereszteződésénél állt, és védelmet 
nyújtott az érkezőknek, akik békeidőben végighaladtak a síkságon, selymet 
hoztak Csinből, Szamarkandnál gabonát vásároltak és tovább vitték 
nyugatabbra. Egy ideje megszűnt a kereskedelem. Dzsingisz megszakította a 
városok láncolatát, amelyek egymást támogatva gazdagodtak. Elesett Otrar, 
aztán Buhara. Északkeletre küldte Jelmét, Kaszart és Kacsunt, hogy 
hódoltassák meg az ottani városokat. Közel járt hozzá, hogy megsemmisítse a 
sah kereskedelmének a gerincét. Áruk és hírek cseréje nélkül a városok el 
voltak szigetelve, és agyongyötörtén várták az ő harcosait. De amíg a sah él, 
mindez nem lesz elég, közel sem lesz az. 

A távolban fehér füst gomolygott az utolsó karaván nyomán, amely őelőtte 
próbált Szamarkandba érni. Több nem is fog érkezni, amíg a mongolok tovább 
nem állnak. Ismét fontolóra vette Temüge javaslatát, hogy tartósabb uralomra 
kell berendezkedni. Az ötletet érdekesnek találta, mégis álom maradt. De már 
nem volt fiatal, és ha reggelente fájt a háta, eszébe jutott, hogy nélküle sem áll 
meg az élet. A népének sose volt fontos az állandóság. Ha meghaltak, letették a 
világ bajait. Mivel látott már néhány birodalmat, el tudta képzelni, hogy az övé 
is fennmaradhat halála után. Tetszett neki az elképzelés, hogy emberek 
uralkodjanak a nevében, még sokkal azután is, hogy meghalt. Ez a gondolat 
felszabadított benne valamit, aminek addig alig volt a tudatában. 

Miközben nézelődött, Dzsocsi és Csagatáj tümenjei visszatértek a falak alól, 
ahol a délelőttöt azzal töltötték, hogy a szamarkandiak ijesztgetésére 
körbelovagolták a várost. Fölállítottak egy sátrat Szamarkand előtt az ostrom 


kezdetén, de a kapuk zárva maradtak. Idővel majd felváltják vörösre, majd 
feketére, amely minden szamarkandi halálát jelenti. 

A sah távozása után az arabok között nem akadt senki, aki megszervezze 
Hvárezm védelmét, minden város magában harcolt. A dolgok ilyetén állása 
nagyon megfelelt Dzsingisznek. Miközben a városok fuldokoltak a félelemtől, 
két-három tüment összpontosíthatott egyetlen pontra. Ott megtörte az 
ellenállást, és elindult a következőhöz, halált és tüzet hagyva maga után. Az 
ilyesfajta háborút kedvelte ő, a városok és kis helyőrségek megtörését. Arab 
tolmácsai azt állították, hogy félmillió ember él Szamarkand falai mögött, talán 
még többen is most, hogy a környékbeli tanyák kiürültek. Arra számítottak, 
hogy ez majd mély benyomást tesz rá, de a kán már látta Jencsinget, számokkal 
nem lehetett zavarba ejteni. 

Ő és emberei ellovagolhatnak akárhová, miközben azok, akik a kőfalak 
mögött élnek, csak várnak és rettegnek. Nehéz elképzelni, hogy bárki ezt 
akarná, inkább, mint szabadon mozogni, és lecsapni ott, ahol neki tetszik. De a 
világ változik, és Dzsingisznek mindennap új fogalmakkal kellett megküzdeni. 
Emberei az északi pusztaságokig nyargaltak, keleten elérték Kor jót. Ő 
meghódítottnak tekintette ezeket az országokat. Egy gond volt velük: 
újjáépülhetnek és megfeledkezhetnek róla, hogy adóval és engedelmességgel 
tartoznak neki. 

Elfintorodott a gondolatra, hogy a városlakók új falakat emelnek, és 
eltemetik halottaikat. Ez a gondolat nem tetszett a mongolok kánjának. Ha ő 
leüt egy embert, az nem áll fel, de egy város ismét fölemelkedhet. 

Eszébe jutott Otrar, a pusztaság, amelyet maga mögött hagyott. Kő kövön 
nem maradt, úgy vélte, ott nem épül többé város, száz év múlva sem. Talán 
úgy kell megölni egy várost, ahogy az ember mélyre döfi a kést, és addig 
mozgatja ide-oda, amíg az áldozat utolsó lélegzete is elszáll. Ez tetszett neki. 

Miközben lassan körbelovagolta Szamarkandot, gondolatait megzavarta a 
vészt jelző kürtök éles rivalgása. Megállította lovát, forgatta a fejét, hogy 
jobban hallja a hangot. Látta, hogy Dzsocsi és Csagatáj is figyel. Megtorpantak 
a város meg a kán között, és füleltek. 

Dzsingisz látta, hogy a távolból lovasok nyargalnak feléjük teljes 
sebességgel. Csaknem bizonyos, hogy ők kürtőitek. Ellenség volna a közelben? 
Lehetséges. 


Miközben lova lehajtotta a fejét, hogy harapjon egyet a száraz fűből, 
Dzsingisz észrevette, hogy Szamarkand kapui kitárulnak, és egy menetoszlop 
vonul ki rajta. Elvigyorodott, örült az ellenség önhittségének. Vele volt Dzsebe 
tümenje és tízezer a saját veteránjaiból. Dzsocsi meg Csagatáj tümenjei a 
többiekkel együtt szétzúzhatnak bármilyen sereget, amelyet Szamarkand rájuk 
okádhat. 

A felderítők odaértek Dzsingiszhez, lovaik kevés híján belepusztultak az 
eszeveszett vágtába. 

- Fegyveresek jönnek kelet felől, nagyuram - kiáltotta társait megelőzve az 
első. - Legalább három tümen arab harcos! 

Dzsingisz halkan szitkozódott. Valamelyik város végül is válaszolt 
Szamarkand kérésére. Dzsocsinak és Csagatájnak kell feltartóztatnia őket. 
Gyorsan döntött. 

- Lovagolj a fiaimhoz - parancsolta a felderítőnek, noha a fiatalember úgy 
lihegett, akár a kutya a napon. - Mondd meg nekik, hogy támadják meg a kelet 
felől közeledő ellenséget. Én majd megállítom a szamarkandi sereget. 

Fiainak tümenjei gyorsan távolodtak, otthagyták Dzsingiszt húszezer 
emberrel. Kiformálódtak a vonalak, a kán állt a félkör közepére. 

Egyre több lovas bukkant elő a városból, mintha Szamarkandban 
állomásozott volna a sah seregének egy szárnya. Dzsingisz megindult lassú 
ügetésben, közben ellenőrizte a fegyvereit. Remélhetőleg nem küldött el túl 
sok harcost, nem veszélyezteti a győzelmet. Ám ha egyszerre csak egy várost 
támad meg, akkor három élet is kevés az arab földek meghódoltatásához. 
Csinben még több város van, a tábornokaival mégis kilencvenet hódoltatott 
meg egyetlen év alatt, még azelőtt, hogy Jencsinget elérte volna. Maga 
Dzsingisz huszonnyolcat foglalt el személyesen! 

Ha itt lenne Szübötej, vagy Dzsebe, vagy akár Jelme, esetleg valamelyik 
testvére, akkor nem aggódna. Miközben a síkság elsötétedett az üvöltő 
araboktól, Dzsingisz hangosan nevetett saját óvatoskodásán, mire harcosai is 
nevetni kezdtek. Nincs neki szüksége Szübötejre. Nem fél ilyen ellenségtől, 
akár tucatnyi ilyen seregtől sem! Ő a fűtenger kánja, ezek pedig csak 
városlakók, puhák és kövérek, minden hetvenkedésük és éles kardjuk ellenére. 
Levágja őket! 


Dzselauddin keresztbe vetett lábbal ült egy keskeny homokcsíkon, és 
nézte, hogyan nyaldossák a Kaszpi-tenger hullámai a fekete partot, amelyet 
csak nemrégen hagyott el. Látta, hogyan égnek az uszadékfa házak. Árnyékok 
mozogtak körülöttük. A mongolok elérték a tengert, most már nem volt hova 
futni. Dzselauddin azon mélázott, hogy talán nekik kellett volna megölniük a 
halászokat és családjaikat. Akkor a mongolok nem tudnák, hova vitték a sahot, 
és talán fölhagynának az üldözéssel. Elhúzta a száját. Nem kétséges, hogy a 
halászok harcoltak volna. Késekkel, botokkal a tucatnyi ember valószínűleg 
legyűrte volna az ő kis családját. 

A sziget alig mérföldnyire volt a parttól. Öccseivel együtt bevonszolta a 
csónakot a fák zilált lombja alá, de akár ott is hagyhatták volna, ahol kikötött. 
A halászok kétségtelenül elmondták a mongoloknak, hova mentek. Sóhajtott. 
Nem emlékezett, mikor volt ilyen fáradt utoljára. Már a Khudayban töltött 
napok is homályos álommá fakultak. Idehozta az apját meghalni, ám sejtése 
szerint őt is utoléri a vég. Sosem látott még a mongolnál könyörtelenebb 
ellenséget, a nyomában maradtak hóban és esőben, mindig közelebb értek 
hozzájuk, végül már álmában is hallotta a lovaik dobogását. A víz messzire 
viszi a hangokat, Dzselauddin hol éles rikoltozást, hol éneklést hallott. A 
mongolok tudják, hogy sok ezer mérföld után hamarosan véget vetnek az 
üldözésnek. Tudják, hogy a préda megállt végre, s olyan reménytelen 
helyzetben van, mint a róka, amely beveszi magát odújába, és rettegve várja, 
hogy kiássák. 

Ismét azon tűnődött, hogy a mongolok tudnak-e úszni. Ha tudnak is, nem 
tudják magukkal hozni a kardjukat. Hallotta, hogy a testvérei beszélgetnek, de 
nem volt annyi ereje, hogy rájuk szóljon. A mongolok már úgyis tudják, hol 
vannak. A sah fiainak az a kötelessége, hogy kivárják, amíg apjuk meghal, és 
megadják neki a végtisztességet. 

Felállt, a térde tiltakozva recsegett, amikor kiegyenesedett, a nyaka is 
roppant egyet. Noha a sziget kicsi volt, fák és sűrű bozót borította, így neki és 
testvéreinek utat kellett vágniuk benne. 

Az apja egy tisztáson feküdt, amely egy kidőlt fa után maradt. Fiai 
körülvették. Dzselauddin örömére az öregember ébren volt. Legalább láthatta 
a csillagokat, noha minden lélegzet- vételnél reszketett a melle az erőlködéstől. 
A holdfényben látta, hogy az apja tekintete felé fordul. Főhajtással köszöntötte. 
Az apja bágyadtan intett, és Dzselauddin közelebb lépett, hogy hallja annak az 


embernek a hangját, akiről mindig azt gondolta, hogy túl sok tűz van benne a 
halálhoz. Gyermekkorának igazságai sorra szétzúzódtak körülötte. Letérdelt, 
hogy hallja, és még ott, messze az otthontól is azt kívánta énjének egy része, 
bár visszanyerné az apja régi erejét, mintha a gyengeséget pusztán akaraterővel 
el lehetne kergetni, ha úgy hozza a szükség. A testvérei is közelebb húzódtak, 
egy időre megfeledkeztek a mély víz túloldalán levő mongolokról. 

- Sajnálom - zihálta az öreg. - Nem magam miatt. Miattatok, fiaim. - 

Elhallgatott, levegő után kapkodott, az arca vörös volt, ömlött róla a verejték. 

- Nem kéne beszélned - mormolta Dzselauddin. Az apja szája kissé 
megrezzent. 

- Ha nem most... - zihálta - .. akkor mikor? - A szeme fel- ragyogott, és 
Dzselauddin fájdalommal látta benne a régi, száraz humor csillanását. 

- Büszke vagyok... rátok, Dzselauddin - mondta a sah. - Jól csináltátok. 

Hirtelen fuldokolni kezdett. Dzselauddin az oldalára fordította, és az 
ujjaival letörölte a szájáról a vastag nyálkát. Mikor visszafordította, apjának 
szeme könnyes volt. A sah kifújta a levegőt, azután lassan megtöltötte 
levegővel elkínzott tüdejét. 

- Ha elmentem... - suttogta az öregember. Dzselauddin tiltakozni akart, de 
nem volt hangja. - Ha elmentem, te fogsz bosszút állni értem. 

Dzselauddin bólintott, noha régen maga mögött hagyta a reményt. Erezte, 
hogy apjának keze az ő köntöse után kapkod. Megragadta az ujjait. 

- Csak te Dzselauddin. Téged követni fognak - mondta a sah. 

Az erőfeszítés, amellyel a szavakat kikényszerítette magából, siettette a 
véget. Minden lélegzetvétel nehezebb volt. Dzselauddin szívből kívánta, hogy 
az öreg végre meglelje a békét, de nem bírt másfelé nézni. 

- Eredj délre, és hirdess szent háborút... eme kán ellen. Hirdesd ki a 
dzsihádot. Mindenkinek Dzselauddin, mindenkinek. 

Igyekezett felülni, de ez már meghaladta az erejét. Dzselauddin intett 
Tamarnak, és együtt ülő helyzetbe segítették apjukat. Mire sikerült, az öreg 
kifújta a levegőt, és leesett az álla. Sovány teste reszketett a kezük között, 
harcolt a levegőért. Dzselauddin sírt, mikor apjának szakálla végighorzsolta a 
kezét. A sah görcsösen hátraszegte a fejét, de csak nem kapott levegőt, a 
reszketés rángatózássá fajult, azután elcsöndesedett. Dzselauddin szisszenést 
hallott, érezte a bűzt, ahogy apja záróizmai elernyedtek. A hólyagja is 
elengedett, csípős szagú vizelet áztatta a homokot. 


Gyengéden visszafektették a földre. Dzselauddin széthajtogatta begörbült 
ujjait, közben megsimogatta a kezét. Tamar lezárta apjuk szemét, ám 
Dzselauddin még akkor is várt, alig akarta elhinni, hogy apja tényleg 
eltávozott. A sah mellkasa nem mozdult. Fiai egyenként fölálltak. A világ 
csöndes volt, a csillagok világítottak a fejük fölött. Dzselauddin úgy érezte, 
valaminek történnie kéne még, hogy ne csak a hullámok halk csobogása 
jelezze egy nagy ember távozását. 

- Vége - mondta Tamar rekedten. 

Dzselauddin bólintott. Döbbenet és szégyen vett erőt rajta, mert úgy 
érezte, hogy nagy teher hullott le a válláról. 

- A mongol barmok végül ide is elérnek - mondta halkan, és arrafelé 
pillantott, ahol üldözőik táborozhattak, noha a sötét fák eltakarták őket. - Meg 
fogják találni a... meg fogják találni apánkat. Talán ezzel megelégszenek. 

-Nem hagyhatjuk itt őt nekik -felelte Tamar. - Nálam van egy 
taplósdoboz, bátyám. Itt van elég száraz fa, az meg mit számít, hogy 
meglátnak? El kéne égetnünk a testet. Ha élve visszatérünk, akkor építünk itt 
egy templomot a tiszteletére. 

- Ez jó ötlet, öcsém - helyeselt Dzselauddin. - Nagyon jó, de amikor 
javában ég a tűz, elhagyjuk a szigetet, és áthajózunk ezen a tengeren. A 
mongolok nem tengerészek. - Eszébe jutott a térkép, amelyet Buharában, az 
apja könyvtárában látott. 

A tenger nem látszott túl szélesnek. - Próbáljanak követni a mély vízen át, 
ahol nem marad nyom. 

- Nem ismerem a tengerentúli földeket, bátyám - felelte Tamar. - Hova 
megyünk? 

- Hát délnek, Tamar, ahogy az apánk meghagyta. Vihart támasztunk az 
afgánok között és Indiában. Sereggel térünk vissza, hogy szétzúzzuk ezt a 
Dzsingiszt. Esküszöm apánk lelkére. 


Dzsocsi és Csagataj akkor törtek rá az arab seregre, amikor Szamarkandtól 
keletre tartott egy völgyben. A felderítők erősen alábecsülték a számukat. 
Dzsocsi, aki gyors tanácskozást folytatott öccsével, úgy számolt, hogy legalább 
negyvenezer ember érkezett megsegíteni a sah birodalmának legszebb 


ékkövét. Nem engedte, hogy ez nyugtalanítsa. A csin és arab földeken 
Dzsingisz bebizonyította, hogy a minőség fontosabb, mint a létszám. A 
portyázó Szübötej képes volt alig nyolcszáz emberrel legyőzni egy város 
húszezres helyőrségét, de a többi tábornok is bizonyított már nagyobb erőkkel 
szemben. Ellenfeleik mindig többen voltak. 

Egyik testvér sem tétovázott, miután meglátták a lent vonuló ellenséget. A 
mongolok veteránok voltak már a hegyi harcokban, a jól tudták, mekkora 
előny a magaslat. A nyilak messzebb repülnek, a  lovasrohamok 
megállíthatatlanok, ha lecsapnak az ellenségre. Csagatáj és Dzsocsi röviden 
tárgyalt, személyes ellenszenvüket most félretették. Csagatáj egyetértőén 
mordult egyet, amikor Dzsocsi azt javasolta, kerülje meg a völgyet, és balról 
kapja oldalba az arab egységeket. Közben ő a völgy mélyén összecsap velük. 

Parancsot adott embereinek, akik olyan szélesre húzták az arcvonalat, 
amennyire a terep engedte, míg a többiek szoros alakzatba álltak a 
legvastagabb páncélzatú harcosok mögött. Dzsocsi látta, hogy az arab 
lándzsások és íjászok felkészültek a támadásra, noha csalódottan állapította 
meg, hogy elefántokat nem hoznak. Az arab hercegek nagyon szerettek 
elefántok támogatásával hadakozni, a mongolok pedig nagyon szerették 
nyilaikkal megvadítani őket. Remek szórakozás volt figyelni, ahogy 
széttapossák a saját csapataikat. 

Dzsocsi lenézett a völgybe, felmérte a meredek lejtőt, amelyen le akart 
ereszkedni, Keresztül-kasul szelték a vadkecskék csapásai, de sűrűn benőtte a 
bozót, a lovak könnyen haladnak az ilyen terepen. Jobbra-balra pillantott a 
sorok mentén, miközben elfoglalta a helyét az első sor közepén. íja hamarosan 
megpendül az első lövéstől. Érezte, hogy körülötte az emberekben dagad az 
önbizalom, ahogy bámulják az egykedvűen közeledő hadat. Az arabok menet 
közben kürtőitek, doboltak, és az oldalszárnyak lovasai feltűnően idegesek 
voltak. A meredek lejtő máris összébb szorította őket. Dzsocsi szerint valami 
fiatal bolond vezethette őket, aki inkább születésének köszönhette a rangját, 
mint képességeinek. Gunyorosan gondolt a saját helyzetére, miközben 
megadta a jelet, hogy induljanak lefelé a pónik. Nagyon kevés olyan királyfi 
vagy kánfi van, aki nem az apja akaratából, hanem az akarata ellenére lesz 
vezér. 

Miközben a tümen megindult lassú ügetésben, Dzsocsi állandóan a sorokat 
fürkészte, hibákat keresett. Felderítőit sok mérföldre szétküldte, ahogy 


Szübötejtől tanulta. Nem lesz rajtaütés, és nem lesz váratlan utánpótlás. Akárki 
vezette is a Szamarkand megsegítésére küldött csapatokat, félvállról vette a 
mongolokat, és ezért megfizet. Dzsocsi egyetlen hangot fújt a kürtjén. A súlyos 
lándzsák előkerültek a nyeregre erősített tokból, most már a vállukkal, 
karjukkal, vaskemény izmaikkal tartották őket a harcosok. Ahogy fokozódott a 
sebesség, Dzsocsi biccentett a zászlóvivőnek, és figyelte, ahogy a parancs 
végigfut a soron. Ezért a pillanatért gyakoroltak, míg a kezük véres nem lett a 
vágtában kilőtt nyilaktól, vagy döfték meg lándzsával naponta százszor a 
szalmabábukat. 

A megtámadott sereg egy vakkantó parancsra nyílzáporral árasztotta el 
őket. Korai, gondolta Dzsocsi. A nyilak fele előttük hullott a földre, a többi 
ártalmatlanul lepattan a sisakokról és pajzsokról. Könnyű vágtára gyorsított, és 
már akkor sem tudta volna megállítani az embereit, ha akarja. Elfojtotta 
idegességét, hagyta, hogy lova ritmusa határozza meg a mozgását, amikor 
fölállt a nyeregben és nyílvesszőt illesztett a húrra. 

A mongol vonalak követték példáját. A lándzsások elkezdték lefelé engedni 
a fegyvereiket, várva a legjobb pillanatot, amikor szúrni és ölni lehet. 

Dzsocsi kilőtte nyilát. Ugyanabban a pillanatban hatszáz harcos engedte el 
a húrt. Amikor a következő nyílvesszőért nyúltak, a  lándzsások 
megsarkantyúzták lovaikat, összébb húzódtak, olyanok lettek a többiek előtt, 
mint egy vasalt tüske. Teljes sebességgel csaptak le, mindenen átgázoltak, 
mindent fellöktek, amit értek, vörös szájhoz hasonló lyukat ütöttek a tömegen. 
A hátsók nem is bírtak volna megállni. Dzsocsi elvesztette szem elől azokat, 
akik leestek a nyeregből. Lova egyre beljebb vitte az ellenség soraiban, és ő 
ismét megfeszítette íját. 

Előttük a lándzsások eldobták törött fegyvereiket, és kardot rántottak. 
Mögöttük az íjászok újabb nyilakat lőttek ki. Az arabok meghátráltak. A hátsó 
sorok szélesre húzódtak, hogy lerohanják a szárnyakat, ami csaknem tökéletes 
ellentéte volt a ,szarv" hadmozdulatnak, amelyet különösképpen az apja 
kedvelt. Az ellenséges hadoszlop eleje szempillantás alatt kavarogni kezdett, 
minden rend felborult, ahogy menekülni próbáltak. 

Dzsocsi kirántotta kardját, mert a lova már csaknem megállt, mert nem 
tudott előbbre jutni az arabok között. Érezte, hogy a pillanat tökéletes az 
oldaltámadásra, és fölnézett öccsére. Csak egyetlen pillantást vethetett a 
meredek lejtőre, mert rögtön védekeznie kellett. Félreütött egy lándzsahegyet, 


mielőtt az kilökhette volna a nyeregből. Ismét felnézett, és nem hitt a 
szemének. Csagatáj ott maradt a lejtőn a tümenjével. 

Tisztán látta az öccsét. ÜL a lován, hanyagul fogja a nyeregszarvat. Nem 
beszélték meg a jelzést, Dzsocsi mindenesetre belefújt a kürtjébe, a dallam 
végigkanyargott embereinek feje fölött. Harcosai is látták, hogy atyafiaik 
tétlenül állnak, és akik ezt nem értették, dühösen integettek, hogy 
csatlakozzanak a harchoz, mielőtt megfordulna a szerencse. 

Dzsocsi káromkodva elengedte a kürtöt. Olyan iszonyú düh fogta el, hogy 
nem is érzékelte tőle a következő két csapást. Minden ereje a jobb karjába 
költözött. Nyakon szúrt egy embert a vértje fölött, és azt képzelte, hogy 
Csagatáj az. Borzalmas sebet vágott rajta, amitől az arab a paták alá zuhant. 

Ismét fölállt a kengyelben, ez alkalommal utat keresett, amelyen 
kivezetheti embereit a közelharcból. Jó esélyük volt rá, hogy kiszabaduljanak, 
mert az első sorok még mindig összegabalyodtak legjobb harcosaival. Ha nem 
árulják el őket, akkor ki- verekedhették volna magukat, de érezte, hogy a 
megdöbbenés végigfut harcosain, és ez életekbe került. Az ellenségnek fogalma 
sem volt róla, hogy egy mongol tábornok miért ül tétlenül, de gyorsan 
kihasználta előnyét. 

Dzsocsi kétségbeesetten parancsokat osztogatott, de az arab lovasság 
vonalba fejlődött, a nehézlovasság felsorakozott az emelkedőn, és lezúdult az ő 
bekerített embereire. Még ekkor sem mertek túl közel menni a balszárnyhoz, 
ahol Csagatáj várta, hogy Dzsocsit lemészárolják. Dzsocsi két szúrás között, egy 
lihegő pillanatig látta, ahogy Csagatáj főtisztjei tiltakoznak, azután ismét 
belevetette magát a küzdelembe. 

A saját tisztjei ránéztek, hogy elrendeli-e a visszavonulást, de Dzsocsi nem 
volt eszén a dühtől. A karja fájt, apjának kardja kicsorbult a páncélos 
embereken, de őt megőrjítette a harag. Mindenki, akit megölt, az öccse volt, 
vagy maga Dzsingisz. 

Emberei látták, hogy már nem néz föl a hegyoldalra. Dzsingisz fia 
vicsorogva harcolt, kardja minden erőlködés nélkül suhogott, sarkantyúba 
kapott pónija szökellt a holtak fölött. Emberei elvigyorodtak, amikor látták, 
hogy tábornokukból hiányzik a félelem, és üvöltve követték. Akiket 
megvágtak, nem törődtek sebükkel, vagy nem is érezték. Egy időre ők is 
belefeledkeztek a harcba, és azt tették, amit a vérük parancsolt. Az életüket 
tették Dzsocsira. Mindenre képesek voltak érte. 


Csin katonái eszelős energiával küzdöttek, egyre mélyebbre rágták bele 
magukat az ellenséges menetoszlopba. Ha az arabok felnyársalták őket 
lándzsával, megragadták a fegyvert, kirántották vele a nyeregből a lovast, és 
addig szurkálták vadul, amíg meg nem haltak mindketten. Nem hátráltak az 
ellenség kardjai és nyilai elől, amíg barátaik is mellettük harcoltak. Ezeknek az 
eszelősöknek a folyamatos nyomása, akik véres kézzel markolták a gyilkos 
kardokat, megfordította az arabokat. Soraik felbomlottak, félelmük azokra is 
átterjedt, akik még nem csatlakoztak a harchoz. Dzsocsi látta, amint egyik csin 
tisztje átugrik a haldoklókon, és belevág a bunkóként forgatott törött 
lándzsájával egy gyönyörű ménen ülő arab arcába. Az arab leesett a lóról, a 
csin katona diadalmasan felüvöltött, anyanyelvén intézett kihívást azokhoz, 
akik nem érthették. A mongolok nagyot nevettek a kérkedésre, és addig 
harcoltak, amíg a karjuk ólomnehéz lett, és a sebeik elszívták erejüket. 

Mind több ellenséges katona hátrált meg a vad roham elől. Dzsocsi egy 
időre megvakult a szemébe fröccsenő vért ól. Halálra rémült, hogy akkor 
támadhatják meg, amikor nem lát, ám ekkor meghallotta Csagatáj rivalgó 
kürtjeit, majd a mennydörgő robajt. 

Csagatáj tümenje olyan ellenségre csapott le, amely már kétségbeesetten 
futott a támadók elől. Dzsocsi lihegve figyelte, ahogy kitágul körülötte a tér, 
friss nyilak csapnak le a menekülő arabok közé. Egy pillanatra ismét látta 
öccsét: úgy lovagolt, mint egy király, azután leért a völgybe, és eltűnt. Dzsocsi 
kiköpött, egész összevert teste belesajdult, annyira szerette volna nyakon 
szúrni Csagatájt. Az emberei tudták, hogy mi történt. Nehezen állíthatja meg 
őket, ha rá akarnak támadni azokra, akik csak álltak és bámulták őket a 
biztonságos távolból. Elkáromkodta magát, ahogy elképzelte, miként fogja 
indokolni Csagatáj a halogatást. Úgy folynak majd a szájából a szavak, mint a 
mézezett háj. 

Nem volt ellenség a közelében, amikor végighúzta hüvelykujját kardja 
pengéjén, és érezte az acélon keletkezett csorbákat. Hullák vették körül, sokuk 
vele lovagolt át a hegyeken, ahol elpusztították a sah legjobb lovasságát. 
Harcosainak szeme lángolt a dühtől, Csagatáj szorgalmasan pusztította az arab 
oszlop maradékát, lovai a véres földbe tiporták a zászlókat. 

Ha úgy bánik öccsével, ahogy megérdemelné, akkor a két tümen halálig 
harcol egymással, figyelmeztette magát Dzsocsi. Öccse tisztjei úgysem engedik 
Csagatáj közelébe karddal most, hogy ismerik haragjának okát. Szégyenük nem 


akadályozná meg őket abban, hogy kardot rántsanak, azután pedig az ő 
emberei következnek. Pedig nagyon szeretett volna végigszáguldani a 
csatatéren és miszlikbe vágni az öccsét. Dzsingiszhez nem mehet igazságért. 
Apja gúnyosan félresöpörné panaszait, nem a gyilkosság vádját hallaná meg 
bennük, hanem a taktika bírálatát. Hörögve kapkodta a levegőt. A csata 
hangjai távolodtak, és ő ott maradt kiürültén. Mégis ő győzött, még ennyi 
árulás közepette is. Büszke volt az embereire, de ezt beárnyékolta a gyűlölet és 
a kényszerű tehetetlenség. 

Lassan letörölte a vért a Csagatájtól nyert pengéről. Aznap este a halált 
kockáztatta a tigris ellen. Ma ugyanez történt. Nem tűrheti azt, amit tettek 
vele! 

Lerázta magáról a vércseppeket, és lassan lovagolni kezdett arrafelé, ahol az 
öccse ült a lován. Emberei komoran összenéztek, azután követték vezérüket, 
készen az újabb harcra. 


HUSZONÖTÖDIK FEJEZET 


Szamarkand szép város volt. Dzsingisz végiglovagolt egy házakkal 
szegélyezett, széles utcán. A patkolatlan paták kopogtak az egyenetlen 
köveken. Valahol előttük füst függött az égen, és hallották a harc hangját is, de 
a városnak ez a része kihalt és meglepően békés volt. 

Emberei vigyáztak a kánra, megfeszített íjjal haladtak a két oldalán, készen 
rá, hogy a mozgás legkisebb jelére támadjanak. A visszavert helyőrség olyan 
rendezetten hátrált, hogy az az ő tümenjeinek is becsületére vált volna. 
Dzsingisz meglepődött, mikor látta, hogy egy második védőállást is 
létrehoztak, de hát Szamarkand meglepő város. Jencsinghez hasonlóan itt is 
fontolgatta, hogy kiéhezteti őket, de hát ezek a katonák csak azért 
kockáztattak, mert a közelben volt a felmentő sereg. Ismét beigazolódott, hogy 
a gyorsaság a legjobb az olyan ellenséggel szemben, amelyik túlzottan 
alábecsüli a tümenek erejét. 

Fák nőttek az utca két oldalán, nagyok voltak és rendezettek. Dzsingisz 
látta a lemetszett ágak halványuló fehér köreit, és a sötét foltokat a poros 
gyökereken, ahol reggel meglocsolták őket. Csodálkozva csóválta a fejét, ha 
erre a sok munkára gondolt. A városi emberek nyaranta nyilván élvezik a fák 
árnyékát, és azt is el kellett ismernie, hogy a meleg szellő kellemes illatokat 


sodor. Talán szüksége van a városi embernek arra, hogy kő- erkélyéről lásson 
egy kevés zöldet. Ahogy fölállt a kengyelben, látott egy földdel megtömött 
cserépedényt is, amelyet padok vettek körül. Sok furcsa dolog volt Szamarkand 
falai között, például egy olyan hely, ahol az arabok összegyűltek, hogy 
beszédeket hallgassanak, vagy éppen lóversenyt tartsanak. A harcosai ide 
terelték a rabokat. A tér máris feketéllett a félelemtől dermedt, megkötözött, 
megroskadt emberek tömegétől. 

Megállt egy keresztúton egy kőkútnál, és leszállt a lóról, hogy alaposabban 
megnézze. Ahogy átlesett a peremén, messze lent megpillantotta a víz fekete 
körét. Ösztönszerűen fogta a kötélre fűzött bőrvödröt, és beleejtette, csak hogy 
hallja a csobbanást. Amikor felhúzta, jót ivott, kiöblítette a port a torkából, 
mielőtt az egyik íjásza visszasegítette a nyeregbe. Szamarkand jó helyen épült, 
folyókanyarban, tavak közé. Ilyen talajon bármi megnő. A főkapunál látta a 
gyümölcsökkel és zöldségekkel teli, néptelen piacokat. Vajon mit csinálnak 
egész nap a lakosok egy ilyen helyen, ahol ennyi rengeteg az élelem és a víz? 
Miután a helyőrség visszavonult, nyilvánvalóan nem fegyvergyakorlatokkal 
töltik az idejüket. A tümeneknek annyi dolguk volt, hogy követték őket a 
városba. Túl közel mentek hozzájuk, hogy a kaput ne lehessen bezárni. 

Szamarkand puszta méreteit is nehéz volt felfogni. Dzsingiszt utcák és 
házak, nagy és kis épületek vették körül. A sah palotája uralkodott a körülötte 
levő útvesztőn, Dzsingisz azonban egy minaret tűje felé lovagolt, amely a város 
nyugati felében állt. Felkeltette kíváncsiságát a különös építmény 

A minaret tágas téren állt, amelyet csukott ablakú, alacsony házak vettek 
körül. A kán szinte oda se figyelt, amikor tisztjei sorra berúgták az ajtókat, 
ellenséget keresve. Dulakodás zaja hallatszott, de a harcosok értették a 
dolgukat, és a zaj nem tartott sokáig. Újabb megkötözött rabokat vonszoltak a 
lóversenypálya felé. Némelyik gyilkosán meredt az emberre, aki egyedül állt a 
minaret lábánál. 

Dzsingisz végigfuttatta a kezét az építmény alapján, élvezte a bonyolult 
mintájú, szorosan illeszkedő burkolócsempék tapintását. Szívesen kifeszített 
volna egyet, csak hogy lássa, milyen. A vékony torony ragyogott a napfényben. 
Hátra kellett hajtania a fejét, hogy lássa a tetejét. Ahogy ezt tette, a süvege 
hirtelen megbillent, és a lábaihoz hullott. Álmélkodva mosolygott, mert nem is 
gondolta, hogy emberek képesek ilyet építeni, azután lehajolt a süvegért. 

Kuncogva visszatette a fejére. Egyik embere meghallotta. 


- Kán uram?- - kérdezte parancsra készen. 

- Csak arra gondoltam, hogy még senki előtt nem hajoltam meg, amióta 
erre a földre értem - felelte derűsen Dzsingisz. - Amíg nem találkoztam ezzel a 
toronnyal. 

Embere is mosolygott, örült, hogy a kán ilyen derűs hangulatban van. 
Talán a város nyílt természete okozta, amelyen keresztülmentek. 
Szamarkandhoz képest a csin városok nyomasztóan szűkek voltak, Dzsingisz 
annak idején el sem tudta képzelni, hogyan uralkodhatna fölöttük. Itt, a 
napsütésben, ez is lehetséges. A városlakóknak lenne friss vizük, és a piacon 
élelmet vehetnének a családjuknak. Parasztok hoznák minden reggel hajnal 
előtt, az ellenértéket bronz- és ezüstpénzekben kapnák meg. Dzsingisz egy 
pillanatra tisztán látta gondolatban egy város felépítését, a kereskedőktől a 
kézművesekig, a tanítókig, az írnokokig. Valahogy minden működött, noha 
még mindig nem értette, honnan jön a pénz. Bányák vannak a környéken? És 
ha igen, akkor ki készít a fémből érméket és adja tovább őket, hogy 
elkezdődjön a kereskedelem Szamarkanddal? A sah? Zavarba ejtő és bonyolult 
volt az egész, de ő az arcát a nap felé fordította, és élvezte a békét. Reggel 
megnyert egy csatát, és elküldte a fiait, hogy zúzzanak szét egy másik sereget, 
amely Szamarkandot akarta fölmenteni. Jó nap volt ez. 

A téren erősödött a füstszag. Emberei végigportyázták a várost, gyűjtötték a 
foglyokat, de a helyőrség tovább harcolt. A kán lóra szállt, hogy ellenőrizze a 
harcok állását. íjászaival arrafelé léptetett, ahol szürke füst gomolygott a 
megdöbbent város fölött. Lovaglás közben összeszorította a száját. Mi értelme a 
kutaknak és udvaroknak, ha nem tudod megtartani őket? Mindig akad éhes 
ember, aki elveszi, amit a másik fölépített. Bolond az uralkodó, aki hagyja, 
hogy megbámulják a városait, és hagyja, hogy mások elvegyék tőle. De egy 
várost meg is lehet védeni, Dzsingisz nagyon jól tudta, éppen elég falat döntött 
le ahhoz, hogy fogalma legyen róla, mi állja ki a legjobban az ő katapultjait és 
falhorgait. Csábító gondolat volt, hogy télen kipróbálja valamelyik 
tábornokával, leginkább Szübötejjel. Kedvenc tábornoka élvezné a kihívást, Ha 
Szübötej meg tud tartani egy várost a tümenekkel szemben, akkor Dzsingisz 
esetleg megkíméli a többit, és a családja uralkodhatna fölöttük. Máskülönben 
úgy bánik velük, mint a kikötözött kecskével, amilyennel otthon a farkast 
csalják tőrbe. 


Ahogy rákanyarodott a főutcára, holtakat látott, a zöme azt a fajta páncélt 
viselte, amelyet a szamarkandi arabok a legjobban szerettek. Egy ajtón most 
száradt a még fényes vér, de semmi sem árulta el, hogyan került oda. Itt 
erősebben hallatszott az íjhúrok pattanása, de még két utcán kellett átvágnia, 
hogy elérte a magas fallal övezett palotát. Itt már vastagabb volt a füst, bár úgy 
tűnt, csak néhány közeli ház ég. Semmi kétség, a harcokban valaki felborított 
egy lámpát, vagy felrúgta a főzőtüzet, miközben átrohant a konyhán. A lángok 
magasra csaptak, még forróbbá tették a napot. Emberei, akik dühös 
hangyarajként hemzsegtek a sah falai körül, hirtelen észrevették, hogy a kán 
nézi őket. 

Dzsingisz megállította a lovát, hogy lássa embereinek támadását Ala-ud- 
Din sah otthona ellen. A fal mögött virágokkal teleültetett domb emelkedett, a 
tetején nagy palota állt. Akár véletlen volt, akár így tervezték, a fal egészen az 
utcáig ért, és csupán a vaskos vasrudakkal elzárt, hatalmas kapuk törték meg 
simaságát. Végignézett a fal melletti hosszú utcán. A házak elmerültek az 
árnyékban, de tisztábbak voltak, mint várta. Szamarkand lakói bizonyára 
emésztőgödröket ástak a házak alá, vagy más módon takarították el az éjszaka 
hulladékait. Sok gond van ott, ahol sok ember lakik egy helyen. Dzsingisz 
kezdte méltányolni Szamarkand létezésének körmönfont okosságát. 

Itt nem lenne hely a katapultoknak, még akkor sem, ha emberei vennék a 
fáradságot idevonszolni őket. Noha a falak alig másfél öl magasak voltak, a 
helyőrség jó helyet választott a mindhalálig való védekezéshez. 

Dzsingisz figyelte, ahogy a legjobb íjászok hátrébb húzódnak, és 
nyílvesszőt küldenek minden fej irányába, amely elő- bújik a magas mellvéd 
mögül. Emelvény lenne a túloldalon? így kell lennie. Észrevette, hogy páncélos 
emberek buknak le a fejük fölött elsüvítő nyilak elől. Ilyen távolságból nem 
sokan maradnak életben, noha súlyos pajzsokat hordanak, és a fal védelmében 
vívnak és nyilaznak. Megpillantotta Kökcsüt, a sámánját, aki nagyobb 
erőfeszítésekre buzdította katonáit. Egy szál ágyékkötőt viselt, és mivel a testét 
sötétkék vonalak borították, a bőre vonaglani látszott minden mozdulatára. 

A sámán és a kán jelenlétében a harcosok lelkesebben küzdöttek, 
vastüskékben végződő póznákkal rángatták a mellvédet, le akarták dönteni. 
Egy részét máris meglazították, Dzsingisz nagy repedéseket látott a téglák 
között. Már-már azon volt, hogy elhozatja a katapultokat. A legközelebbi 


házak lerombolásával létrehozhatnak egy mesterséges dombot, és akkor már 
könnyedén ledöntik a falat. De a repedések megnyugtatták. Már nem tart soká. 

Természetesen Kökcsü is észrevette. Dzsingisz látta, hogy a sámán őt lesi a 
szeme sarkából. Eszébe jutott első találkozásuk, amikor Kökcsü felvitte a 
najmanok kánját az ütközetből egy dombra. Dzsingisz egy évet adott neki, de 
sokkal több telt el azóta, és Kökcsü megnövelte a befolyását. Egyike a 
maroknyi hűségesnek, akik a kán keze alatt uralkodnak. Dzsingisz helyeselte a 
sámán leplezetlen becsvágyát. Neki nagyon megfelelt, hogy a harcosok félik a 
szellemeket, és Kökcsünél jobban ki mondhatná el nekik, hogy kánjukat 
megáldotta az Égi Atya? Egyre több győzelmet aratnak, és ebben Kökcsünek is 
része van. 

Hirtelen elkomorodott, mert egy másik emlék is az eszébe jutott. A 
mélyben kapirgált valami. Gondolatban ide-oda rakosgatta a szavakat, de egyik 
sem juttatta eszébe, mi lenne az. Hirtelen magához intette az egyik küldöncöt 
azok közül, akik parancsra vártak körülötte. 

- Menj ki a városból a táborba - mondta a gyerekarcú fiatal harcosnak. - 
Keresd meg a feleségemet, Csakahajt, és kérdezd meg tőle, miért nem tud 
Kökcsüre nézni úgy; hogy közben eszébe ne jusson a húgom. Megértetted? 

Az ifjú mélyen meghajolt, és bólintott, miközben az agyába véste a kérdést. 
Nem tudta, hogy a kán miért olyan komor azon a napon, amikor éppen 
elfoglalnak egy új várost, de az volt a dolga, hogy engedelmeskedjék, és ő 
kérdés nélkül cselekedett. Gyorsan ellovagolt, még csak hátra sem pillantott, 
amikor a fal kidőlt, agyonlapítva két harcost, akik nem voltak elég fürgék. A 
kán hideg pillantásától kísért Kökcsü úgy szökdécselt, akár egy zergegida, és a 
harcosok ordítva lendültek támadásba. 


Csagatáj figyelte közeledő bátyját. Tümenjének zöme a csatateret járta, 
kifosztották a holtakat, vagy legyilkolták a sebesülteket. Ám a kemény mag 
harcosok, tisztek - vele maradt, és nekik nem kellett parancsokat osztogatnia. 
Tudták, hogy Dzsocsi miért közeledik, és óvatosan tábornokuk köré húzódtak. 
Az idősebbek közül sokan hüvelybe lökték a kardjukat, hogy ne kelljen pőre 
acéllal fogadniuk egy tábornokot, noha Csagatáj megvetően végigmérte őket, 
és haragosan felkiáltott, amikor ezt észrevette. Akik a legközelebb álltak hozzá, 


mind fiatalok és magabiztosak voltak. Tüntetően magasra emelték 
fegyvereiket, kihívó arcot vágtak. Nem bánták, hogy Csagatáj hagyta volna 
meghalni a bátyját. Hűségük nem terjedt ki az erőszakból fajzott fiúra, csak a 
valódira, aki egy napon örökli a kánságot. 

De még az ifjú harcosok is megriadtak Dzsocsi embereitől. Csagatáj 
személyi testőrsége aznap nem harcolt, akik viszont Dzsocsival jöttek, 
lucskosak voltak a vértől. Véres volt a hajuk, az arcuk, átázott a vértől a 
nadrágjuk. Bűzlöttek a verejtéktől és a haláltól, és ahogy közelebb értek, 
Csagatáj ifjú harcosainak arcáról lefagyott a gúnyos vigyor Ez nem volt tréfa. 
Dzsocsi reszketett az indulattól, és aznap már ölt. 

Nem állította meg a lovát, amikor odaért a Csagatáj mellett álló 
harcosokhoz, és egy pillanatra sem vette le a szemét az öccséről. Lova 
félrelökött két embert, akik éppen nyitották a szájukat, hogy figyelmeztessék. 
Ha egy pillanatra megáll, okvetlenül összeszedik magukat, és feltartóztatják, 
ám ő tovább lovagolt. Még két ember mellett haladt el, amikor egy magasabb 
rangú tiszt eléje ugratta a lovát, és elállta a Csagatáj felé vezető utat. 

A tiszt azok közé tartozott, akik a hüvelybe rejtették a kardjukat. Kiütött 
rajta a verejték, amikor Dzsocsi pengéjének hatótávolságába került, de remélte, 
hogy a tábornok nem fogja lefejezni. Dzsocsi tekintete elszakadt mosolygó 
testvérétől, és megállapodott a tiszten. 

- Menj az utamból - mondta. 

A tiszt elsápadt, de megrázta a fejét. Dzsocsi hallotta, hogy Csagatáj 
fölnevet. Szorosabban markolta a farkasfőt. 

- Valami gondod van bátyám? - kérdezte Csagatáj, és a szeme ragyogott a 
rosszindulattól - Még egy ilyen győzelem után is? Túl sok viszketeg marok van 
itt. Talán vissza kéne térned a saját embereid közé, mielőtt baj történne. 

Dzsocsi sóhajtással rejtette fölágaskodó dühét. Nem akart ezen a helyen 
meghalni, de túl sokat gúnyolták életében. Olyan sokáig fékezte az indulatát, 
hogy görcsöt kapott tőle az ina, de ezen a napon legalább magával viszi 
vigyorgó öccsét. 

Megsarkantyúzta a lovát, az állat megugrott. Visszakézből arcul ütötte a 
tisztet, aki lebillent a lováról, miközben Dzsocsi elviharzott mellette. Mögötte 
felordítottak az emberei, és támadásba lendültek. 

Dzsocsi még láthatta a Csagatáj arcára kiülő megdöbbenést, mielőtt elállták 
az útját. A közeli harcosoknak tátva maradt a szájuk a váratlan csatazajtól, de 


aztán rohanva jöttek feléjük. Dzsocsi tudta, hogy ezt fogják tenni, ám a saját 
emberei elég közel voltak ahhoz, hogy utat törjenek, és egyébként is forrt a 
vérük a gyilkolástól. A tábornokuk dühe ugyanúgy perzselte őket, mint a 
sajátjuk. 

Csagatáj féktelen fiatal harcosai nem késlekedtek a válaszszák Dzsocsi 
érezte, hogy levágják alatta a lovát. Leugrott a nyeregből, és megtántorodott, 
mert a térde megbicsaklott. Jobb lábát sötét vérrel áztatta egy felszakadt 
régebbi seb. Lépett egyet, lebukott, hogy kitérjen egy ádáz kardcsapás elől, 
csorba szablyáját mélyen beledöfte valakinek a hónaljába. 

Csagatáj látta, hogy sebesült testvére a földön áll. Ordítva megsarkantyúzta 
a lovát, átgázolt saját emberein, lovával lökdöste félre őket. Hirtelen szemben 
találta magát Dzsocsival. Kardja hatalmas ívben lesújtott, a félrehajló Dzsocsi 
kis híján a ló alá esett, mert a lába ismét megbicsaklott. Csagatáj felhagyott 
minden színleléssel, és eszelősen csapkodott. Az emberei között támadták meg, 
sosem lesz jobb esélye arra, hogy kihúzza a körme alól a tüskét, amit a bátyja 
jelent. 

Lova váratlan zökkenéssel megállt. Eltörte a lábát egy őrjöngő harcos, aki 
Dzsocsi oldalán küzdött. Az állat az oldalára esett, és Csagatáj nem tudta 
kiszabadítani a lábát a kengyelből. Üvöltött, mert eltört a sípcsontja, csaknem 
elájult a fájdalomtól. A kardot gorombán kirúgták a kezéből, és amikor 
felnézett, Dzsocsi állt fölötte, arcán iszonyú diadallal. 

Csagatáj tümenje felvonított, látva, hogy tábornokuk a földre zuhan. Sutba 
vágtak minden elővigyázatot, eszeveszett haraggal aprították Dzsocsi utolsó 
embereit, 

Dzsocsi erejét elszívta csordogáló vére. Belebámult Csagatáj szemébe, és 
nagy nehezen fölemelte a kardját, Nem beszélt, amikor lecsapott. Nem érezte a 
nyilat, amely a mellén találta el, és megpördítette a tengelye körül, mielőtt a 
csapás célt ért volna. A tudata elapadt, és nem tudta meg, hogy megölte-e a 
testvérét, aki ennyire meg akarja ölni. 

Csagatáj parancsokat ordított, de a küzdelem, ha lehet, még jobban 
elvadult, ahogy Dzsocsi tümenjéből egyre több ember vetette bele magát a 
harcba. Százak haltak meg, hogy bosszút álljanak elesett tábornokukért. 
Dzsocsi maroknyi embere kivágta magát, és magukkal vitték elesett vezérüket, 
akinek melléből még mindig kiállt a nyíl. Ahogy távolabb kerültek, a rangidős 
tisztek visszavonulót fújtak mindkét oldalon. 


Acsargó kínok között váltak szét a tümenek, üres tér keletkezett közöttük. 
A minghaan tisztek a helyükre pofozták és rugdosták az embereiket, a kardjuk 
markolatával ütöttek le nem is egyet, akik meg akarták kerülni őket. A 
parancsnoki lánc helyreállt, minden százfős dzsagunnak, minden tízfős 
arbannak volt tisztje, aki rámordult embereire, hogy nyughassanak. 

A tümenek zihálva álltak, megrendítette őket a vérontás és a halál. 
Dzsingisz nevét suttogták, mindenki attól félt, mi fog történni, ha a kán 
megtudja. Senki sem mozdult, miközben Dzsocsit megvizsgálták az emberei, 
azután rekedt éljenzés visszhangzott a hegyek karéjában. A nyíl nem hatolt át 
a páncélján. Még élt. Amikor Csagatáj meghallotta, kiköpött dühében. Hogy 
ilyen szerencséje legyen ennek az erőszakból fajzott fattyúnak! Elviselte, hogy 
a lábát egy törött lándzsanyélhez erősítsék, a száját harapdálta, miközben 
feldagadt lábát a boka és térd között három helyen odakötötték a fához. 
Emberei felsegítették a lóra, és megéljenezték, hogy tábornokuk életben 
maradt, noha félelem is bujkált a hangjukban. A csatát megnyerték, és most 
együtt hagyják el a hegyek koszorúzta síkságot, de vérbosszú kezdődött 
köztük, amelyet ki kell véreztetni, vagy ki kell égetni egyszer s mindenkorra. 


Csakahaj szürke lován kocogott az éjszakában. Sötét utcákon ment, és még 
sötétebb emberek kísérték. Itt melegebb volt, mint a táborban, mintha az utca 
kövei beszívták volna a meleget, hogy lassan kilélegezzék a sötétben. Könnyű 
volt képzelődni, miközben a dombon levő palota felé tartott, ahol Dzsingisz 
várt rá. A város tele volt madarakkal, ott csiripeltek minden párkányon és 
háztetőn. Az asszony azon tűnődött, hogy mindig is itt ültek Szamarkand 
meleg cserepein. Akár kellemes, természetes dolog is lehetett volna, Csakahaj 
mégis kényelmetlenül érezte magát miattuk a magasban csattogó szárnyaktól. 

Jobbra egy nő sikoltott. Egy arctalan hang. Csakahaj látta a fáklyák tompa 
izzásánál, ahogy az asszonytalan harcosok bemennek a lóversenypályára, 
kiragadják a fiatal nőket az apák és férjek karjaiból, a többieket meghagyva 
másnap hajnalra, Dzsingisz ítéletére bízva őket. Csakahaj megborzongott, 
sajnálta azokat, akiket durva kezek tépáznak a sötétben. Sok éve élt a 
mongolok között, és sok szeretnivalót talált a fűtenger népében. De még 
mindig elhurcolták a meghódítottak asszonyait, és semmi kivetni valót nem 


találtak benne. Némán sóhajtott, amikor az illatos kertet körbevevő romos 
falhoz értek. Az az asszonyok tragédiája, hogy éjszaka elrabolják őket. így 
történt ez az apja királyságában, a csin és arab földeken is. A férje semmi 
rosszat nem látott benne, azt mondta, a nőrab- lás tartja meg keménynek a 
harcosait. Csakahaj megborzongott, mintha hideg huzat csapta volna meg 
csupasz karját. 

A sah virágoskertjének illata nem nyomhatta el a halál bűzét. A fal tövében 
még mindig halmokban hevertek a hullák, és a hőségben máris bomlani 
kezdtek. Csakahaj nem talál felüdülést az áporodott, pállott levegőben. Orron 
át lélegzett, és igyekezett nem gondolni a holtak kimeredő szemére. Tudta, 
hogy ez a szag betegségeket terjeszt. Reggel szól Temügének, okvetlenül 
elviteti és elégetteti a holtakat, mielőtt valamilyen kórság esne férje seregébe. 

A fegyveres őrök és az asszony lovai óvatosan léptettek föl a széles lépcsőn, 
amelyet a dombtetőn feketéllő, magas palota lakosainak terveztek. Menet 
közben a kérdésen tűnődött, amit Dzsingisz tett föl neki. Mit akarhat tőle? 
Nem értette, és ettől egyfolytában émelygett. Kökcsü talán nem lesz ott, 
amikor a férjével beszél. Ha mégis, megkéri Dzsingiszt, hogy négyszemközt 
szólhassanak. Ha elképzelte, hogy a sámán vad szeme belefúródik, még 
rosszabbul érezte magát. Lehet, hogy ismét állapotost Vagy az okozza, hogy túl 
rég óta kell együtt élnie a sok kínnal és haraggal? 

Barátja, Jao Su nem nagyon értett a gyógyászathoz, de ismerte az egyensúly 
visszanyerésének alapelveit. Csakahaj elhatározta, hogy fölkeresi, mihelyt 
visszatér a táborba. A mongolok nem keresik a belső békét, szerinte pedig 
veszedelmes, ha valaki sokáig összpontosít az erőszakra és a forró vérre. 

Meg kell nyugodniuk, le kell csillapodniuk akkor is, ha semmit sem tudnak 
Buddha tanításairól. 

A lépcső egy fallal körülvett udvarban vezetett. Csakahaj leszállt a lóról 
Őrei átadták azoknak, akik itt várták, és Csakahaj követte őket a sötét 
folyosókon. Miért nem bajlódott senki azzal, hogy meggyújtsa a lámpákat, 
amelyeket az úton látottá Férjének népe igazán különös fajta. Kint sütött a 
hold, szürke fény szűrődött be a magas, csúcsos ablakokon, időnként 
kísértetnek érezte magát, aki halottak között jár. Igyekezett megőrizni a 
nyugalmát, de a nyúlós levegőben még itt is érezte a hullaszagot. 

Nagy, boltíves teremben, trónon ülve találta férjét. Noha az asszonyon 
puha papucs volt, lépteit minden irányból sustorgó visszhang verte vissza. Az 


őrök az ajtónál maradtak, 6 pedig odament a férjéhez, közben idegesen 
nézelődött, a sámánt kereste. 

Dzsingisz egyedül volt a sah tróntermében, egy hatalmas boltíven keresztül 
bámult le a városra. A holdfény bonyolult modellé változtatta Szamarkandot, 
amely messze elnyúlt minden irányba. 

Csakahaj követte férjének pillantását. Egy darabig csöndben állt, itta a 
látványt. Az apja is egy ilyen palotában uralkodott, a látványtól meglepő erővel 
nyilallt bele a fájdalom. Nem kétséges, hogy a férje hamarosan felkerekedik, ő 
pedig ismét jurtában fog lakni, de itt egy pillanat erejéig emlékezhetett egy 
nagy palota békéjére és szépségére, elfeledkezhetett a halottakról, akik 
körülöttük hevertek a földön. 

- Itt vagyok, férjem - mondta végül 

Dzsingisz fölrezzent az álmodozásból, és az asszony felé fordult. 

- Látod? - kérdezte, és a holdfényes városra mutatott. - Nagyon szép. 

Csakahaj elmosolyodott és bólintott. 

- Egy kicsit emlékeztet Hsziahsziára, apám fővárosára. 

Dzsingisz bólintott, de az asszony látta, hogy gondterhelt, alig figyel rá. 

- Egy embert küldtél értem, aki föltett egy kérdést. - Csakahaj egyenesen a 
lényegre tért. 

Dzsingisz sóhajtott, félretette a jövőre vonatkozó gondolatait. A nap olyan 
jól kezdődött, de azzal ért véget, hogy Csagatáj és Dzsocsi az embereik előtt 
csaptak össze, olyan sebeket ütöttek a seregén, amelyet csak nehezen tud majd 
begyógyítani. Fáradtan nézett második feleségére. 

- Így igaz. Itt egyedül vagyunk - mondta. Csakahaj az ajtóban álló őrökre 
pillantott. Dzsingisz folytatta, mintha nem léteznének. - Mondd meg nekem, 
miért nem tudsz Kökcsüre nézni anélkül, hogy eszedbe nem jutna a húgom. 

Csakahaj közelebb lépett hozzá, hűvös kezét Dzsingisz homlokára tette. A 
férfi kitárta a karjait, hogy átölelje. Dzsingisz halkan felnyögött az érintéstől, 
hagyta, hogy az asszony megnyugtassa. 

- Ő találta meg, amikor véget ért a tábor elleni támadás. Ahányszor ránézek, 
azt a pillanatot látom, ahogy kilép Temülün jurtájából. Az arca eszelős volt a 
gyásztól, és ezt máig nem tudom elfelejteni. 

Dzsingisz szoborrá merevedett, míg az asszony beszélt. Csakahaj érezte, 
hogy elhúzódik tőle. A kán megfogta a felesége kezét, gyengéden leemelte a 
homlokáról, de olyan erősen szorította, hogy szinte fájt. 


- Nem ő találta meg, Csakahaj. Egyik emberem hozta a hírt, amikor 
ellenőrizte a jurtákat a sah menekülése után. 

A szeme hideg lett a holdfényben, amikor végiggondolta, amit a feleségétől 
hallott. 

- Láttad őt? - kérdezte suttogva Dzsingisz. 

Csakahaj bólintott, a borzalom összeszorította a torkát. Nyelt egyet, hogy 
válaszolhasson, egyenként préselte ki magából a szavakat. 

- A harcok végén történt. Futottam, és láttam, ahogy előbújik Temülün 
jurtájából. Amikor hallottam, hogy megölték, azt gondoltam, bizonyára hozzád 
megy a hírrel. 

- Nem - felelte Dzsingisz. - Semmit nem mondott nekem akkor, sem később. 

Elengedte a kezét. Csakahaj kissé megtántorodott attól, amit most értett 
meg. 

- Hallgass, Csakahaj - mondta a férje. - Majd én elintézem ezt a sámánnal a 
magam módján. - Halkan elkáromkodta magát, és hirtelen lehajtotta a fejét. Az 
asszony látta rajta a gyászt. - Rettentő volt ez a mai nap. 

Csakahaj ismét a karjaiba simult, megérintette az arcát, el- zsongította a 
fájdalmat. 

- Tudom, férjem, de most már vége, és alhatsz. 

- Ma éjjel nem, ezek után nem - suttogta Dzsingisz. 


HUSZONHATODIK FEJEZET 


Dzsingisz csak három nap múlva rendelte magához a fiait a szamarkandi 
palota tróntermében. Parancsára Kacsun, Kaszar és Jelme is visszatért 
tümenjeivel, romokban heverő városokat hagyva maguk után. 

Forró nap volt, a falak között érezni lehetett a tűz, a verejték és a zsír 
szagát. A kán odaparancsolta Temügét is, vele együtt kis híján hétszáz 
magasabb rangú tiszt várakozott Dzsingiszre. Jao Su is köztük volt, talán az 
egyetlen, aki nem parancsolt senkinek. Kökcsü, a sámán, a trón lábánál 
kuporgott a tömeggel szemközt, üres tekintete a padlóra meredt. 

Napnyugtával meggyújtották a falakra erősített fáklyákat. Dzsingisz kürtszó 
és kíséret nélkül lépett be a terembe. Szeme végigfutott a tömegen, 
megjegyezte testvérei és gyermekei arcát, Dzsocsitól, Csagatájtól, Ögödejen és 
Tolujon át egészen a legfiatalabbig, az apró lányig, akit felesége, Csakahaj szült 


neki. A legkisebbek az anyjuk és Börte között álltak, megilletődve bámulták a 
magas mennyezetet. Még sose láttak várost, és most csak szepegtek, attól 
tartva, hogy a fejükre omlik a fal. Csakahaj egyik kisfia bőgni kezdett, de Börte 
felkapta, és csitítgatni kezdte. Itt voltak a főemberek feleségei is, noha az anyja, 
Höelün hiányzott, még mindig a lányát gyászolta. Mióta Temülün meghalt, 
Höelün nem foglalkozott a törzsek ügyeivel. Csakahajnak is, Börtének is 
nagyon hiányzott a bölcsessége. 

A kán aznap nem viselt páncélt, hanem olyan egyszerű ruhát, mint 
bármelyik pásztor: puha csizmát, inget, nadrágot, deelt. Bőre tiszta volt, és 
ragyogott a friss fagyútól. Haját hátrakötötte a szögletes süveg alatt, amelyet 
alig látható hímzés díszített. A termet betöltő sárga fényben a hozzá közel álló 
emberek láthatták, hogy a halántéka őszül. Ezzel együtt elevennek, ébernek 
tűnt, a jelenléte elegendő volt, hogy a legkisebb mozgás is elüljön. Csak 
Szübötej és Dzsebe hiányzott, meg minghaan és dzsagun tisztjeik. Dzsingisz 
megvárhatta volna őket, de most nem a sah üldözése került szóba. Más sürgető 
ügyek szorították, egyik sürgetősebb volt, mint a másik. 

Ahogy odalépett a trónushoz, a tekintete találkozott Dzsocsiéval és 
Csagatájéval, akik a néma tömeg élén álltak. Mindketten magukon viselték a 
nemrégen lezajlott összecsapás nyomait. Csagatáj egy botra támaszkodott, hogy 
tehermentesítse törött lábát, és erősen izzadt. Dzsocsi arcán zúzódás 
éktelenkedett, és ő is sántikálva mozgott, mert a sebei épphogy kezdtek 
varasodni. Semmit sem olvashattak le apjuk arcáról. Fagyosan bámult maga elé, 
még akik jól ismerték, azok sem tudták megítélni a hangulatát, vagy kitalálni, 
hogy miért hívta össze őket. Dzsingisz tekintetének hatására Dzsocsi fölemelte 
a fejét, és farkasszemet nézett az apjával. Egyáltalán nem számított rá, hogy ez 
az összejövetel jól végződik számára, de semmivel sem volt hajlandó elárulni a 
félelmét. Három napon át várta, hogy a kán hívassa. Most, hogy bekövetkezett, 
szinte megkönnyebbült. 

Dzsingisz hagyta, hogy nyúljon a csönd, és figyelte őket. Sok férfit és nőt 
ismert a teremben. De akik idegenek voltak, azok is az ő népéhez tartoztak. 
Éppen olyan jól ismerte hibáikat és gyengeségeiket, mint a sajátjait, vagy még 
annál is jobban. Kihozta őket az otthoni hegyek közül, a kezébe vette életüket, 
egybeterelte őket. Ezek már nem törzsek, melyek alig várják, hogy a kán 
megszólaljon. De az övéi voltak az utolsó kisgyerekig. Amikor végre 


megszólalt, a hangja betöltötte a termet, és nyugodtabb volt, mint amire 
számítottak. 

- Ma este megnevezem az utódomat - mondta. 

A bűvölet kitartott, senki sem mozdult, bár Csagatáj és Dzsocsi összenézett. 

- Nem élek örökké - folytatta Dzsingisz. - Elég öreg vagyok ahhoz, hogy 
emlékezzek arra az időre, amikor minden törzs a másik torkának ugrott. Nem 
akarom, hogy halálom után visszatérjenek azok az idők. Én hívtam ide 
nemzetünk minden főemberét és főasszonyát, Szübötej és Dzsebe kivételével. 
Velük majd külön beszélek, amikor hazatérnek. Ti valamennyien 
fölajánlottátok nekem az életeteket és becsületeteket. Most ugyanezt meg 
fogjátok tenni a fiam előtt. 

Elhallgatott, de senki nem mert mozdulni. A fojtogató levegőben néhányan 
még a lélegzetüket is visszatartották. Dzsingisz bólintott. 

- Előttetek mondok köszönetét Kacsunnak, aki magára vette a terhet, hogy 
az örökösöm legyen, amíg a fiaim elérik a férfikort. - Öccsére tekintett. Kacsun 
alig észrevehetően biccentett. 

- A gyermekeid nem kormányozhatják a nemzetet, Kacsun 

- mondta Dzsingisz. Tudta, hogy az öccse megérti, miért kell kimondania 
ezeket a szavakat. - Talán más népeket és más országokat igen, de a nagykánt 
csakis én választhatom, kizárólag a saját utódaim közül. Te leszel az első, aki 
fölesküszik a fiam hűségére, azután következnek testvéreim, Kaszar és 
Temüge, majd minden férfi és asszony, aki itt van. 

Ismét az emberekre nézett, sárga szeme szinte levetkőztette őket. 

- Azok vagyunk, amire felesküdtünk. Ha nem hajtotok térdet a fiam előtt, 
akkor elmehettek és napfelkelte előtt még eltávozhattok. Csak ezt a választást 
adom nektek. 

Megint elhallgatott, egy pillanatra lehunyta a szemét. A fájdalom és a harag 
kitöréssel fenyegetett. 

- Lépj elő, Ögödej, utódom - mondta. 

Minden szem a tizenhat éves harcos felé fordult, aki az arab földek 
csatáiban csaknem akkorára nőtt, mint az apja. Arcának kemény síkjaiban már 
alig látszott a karcsú fiú, aki egy csin városból tért haza Kacsunnal, de most 
nagyon fiatalnak és nagyon megrendültnek tűnt az apja szavaitól. Ugyanolyan 
világos, nagy, rezzenéstelen szeme volt, mint a kánnak. Nem mozdult, Bőrt 
ének kellett oldalba böknie. Mikor átment a zsúfolt termen, az idősebb férfiak 


utat adtak neki. Csak Börte és Csakahaj tudta, hogy ez következik. A kán mind 
a két feleségével tanácskozott az előző napokban, és ez egyszer hallgatott rájuk. 
A büszkeség könnyei ültek a két asszony szemében. 

Dzsingisz nem törődött Csagatáj és Dzsocsi égő pillantásával. Odafordult 
megdöbbent harmadik fiához, szembenézett vele. 

- Annak az embernek, aki egy nemzetet vezet, tilos gyengének lennie - 
mondta. - Tilos hebehurgyán vagy gyűlöletből cselekednie. Először az elméjét 
használja, de mikor mozdul, olyan gyors és könyörtelen legyen, akár a támadó 
farkas. Sok ember élete függ tőle, és egy rossz döntés mindent elpusztíthat, 
amit az öcséimmel felépítettünk. 

Belső dühéből most látszott egy kevés: az összeszorított öklein, ahogy a 
levegőt a tüdejéből kifújta. 

- Én vagyok a fűtengernek, az ezüst népnek a kánja. Én választottam ki az 
örökösömet, a saját jogomon. Az Égi Atya és Földanya pusztítson el minden 
férfit vagy nőt, aki az utamba áll! 

Riadtan hajtotta le a fejét a tömeg. Kacsun átment köztük, megállt 
Dzsingisz és Ögödej előtt. Dzsingisz a kardjára tett kézzel várta, de öccse 
mosolygott. Látta Ögödejen az idegességet, és rákacsintott, mielőtt fél térdre 
ereszkedett előtte. 

- Önként esküszöm föl neked, Ögödej, aki a bátyám fia és örököse vagy. 
Sok év válasszon még el attól, hogy örököld a hatalmat, de addig is atyád 
parancsára hűséget fogadok neked. Esküszöm, hogy azon a napon követlek 
majd a jurtáimmal, lovaimmal, sóval és vérrel. 

Kacsunt Kaszar követte. Ő is letérdelt, és a büszkeségtől ragyogó szemmel 
beszélt. Nem tették le a teljes esküt, ami a kánnak szól, hiszen Dzsingisz élt, de 
minden ember hűséget fogadott a fiúnak mint örökösnek. Ahogy a feszültség 
enyhült, Dzsingisz levette a kezét a kardjáról, és rátette Ögödej vállára. 
Temüge után előlépett Dzsocsi és Csagatáj. Dzsingisz a teremben tartózkodó 
összes ember közül a két ifjú tábornok szavait akarta leginkább hallani a 
nyilvánosság előtt, hogy ne maradjon semmi kétség. A nemzet főemberei és 
főasszonyai elsősorban azért voltak itt, hogy ezt hallják. 

Dzsocsi megborzongott, amikor letérdelt, bár mikor Ögödejre nézett, 
vigyort kényszerített az arcára. A szíve mélyén tudta, hogy sosem örökölhet. 
Nem tudta, hogy az apja ennyiben hagyja-e a dolgot, vagy kioszt neki valami 
büntetést, mert bolond fejjel harcba szállt Csagatájjal. De akkor legalább ő 


győzött. Csagatáj sem örökölhet, pedig mennyire biztosra vette, hogy egy 
napon a nemzet vezére lesz! Csalódása olyan jólesett Dzsocsinak, mint a forró 
ajrag. 

Csagatáj törött lábával nem bírt letérdelni, mint a többiek. Tétovázott. A 
körülötte álló tisztek feszülten figyeltek. 

- Akkor hasra, Csagatáj, ahogy a csineknél szokás - mondta hidegen 
Dzsingisz. - Mivel sebesült vagy, azt is elfogadom. 

Csagatáj lángvörös arccal feküdt a padlóra, és homlokával megérintette a 
hideg követ. Nem volt nehéz kitalálni, hogy apja irgalmatlanul megbüntetné, 
ha megpróbálna késlekedni. 

Ögödej a maga részéről örömmel figyelte, hogy Csagatáj lehasal előtte. 
Ragyogott, miközben a bátyja elmondta a szertartásos szavakat, majd a botot 
használva nagy nehezen fel- tápászkodott. Jao Su sem tudta visszafojtani a 
mosolygást. Hát mégis van karma a világban! Megélhette, hogy az ifjú 
bolondot megalázzák az egész nemzet előtt! Amikor a bosszúvágy elszivárgóit 
belőle, üresnek és piszkosnak érezte magát. Szomorúan csóválta a fejét. Így 
megváltoztatta a mongol táborokban töltött időt Ez már a második alkalom. 
Megesküdött rá, hogy újra kezdi tanulmányait, és tanítani fogja a kán fiait. 
Felragyogott a gondolatra, hogy Ögödejjel dolgozhat. A legény fürge eszű, és 
ha sikerül mérsékelni a vérében levő családi erőszakosságot, akkor egy napon 
jó kán lesz belőle. 

Sok időbe telt, amíg az összes férfi és nő letette az esküt Ögödej előtt. Mire 
a szertartás véget ért, már csaknem elmúlt az éjszaka, az ég szürkülni kezdett 
keleten. Dzsingisz nem fárasztotta magát azzal, hogy vizet hozasson. Ahogy az 
utolsó arban is föltápászkodott, a többiek éljenzésben törtek ki, megértve, hogy 
egy dinasztia születését látták azon az éjjelen egy dombra épült városban. A 
nagykán tekintete előtt még Dzsocsi és Csagatáj tisztjei is lelkesen csatlakoztak 
az éljenzéshez. Megkönnyebbültek, hogy nem lesz vérontás. 

Dzsingisz fölemelte a kezét, hogy hallgassanak. 

- Most menjetek, mondjátok el a családoknak azt, amit itt láttatok. 
Lakomát tartunk ma Szamarkandban, hogy megünnepeljük ezt az alkalmat. 

Arca megmerevedett, miközben a tömeg mosolyogva-diskurálva özönleni 
kezdett a két hatalmas ajtó felé a terem végeiben. 

- Kacsun! Te és Kaszar itt maradtok. Te is, Temüge. Azt akarom, hogy 
mellettem legyenek a testvéreim, amikor megteszem, amit tenni akarok. 


Három testvére megállt, és csodálkozva néztek rá, de Dzsingisz már akkor a 
mellette kuporgó Kökcsühöz fordult. 

- Sámán, kint már várnak a lovak. Elkísérsz. 

Kökcsü meghajtotta a fejét, hogy elrejtse zavarát. 

- Parancsodra, kán uram. 


Napkeltekor Dzsingisz lassan kilovagolt Szamarkandból, három testvére, a 
sámánja és egy tartalék ló kíséretében. Temüge először kérdezgetett, de mivel 
Dzsingisz nem válaszolt, elhallgatott, akár a testvérei. Egyike sem tudta, hova 
vezeti őket Dzsingisz, vagy miért olyan sötét a hangulata ezen a napon. 

A nemzet családjai Szamarkandtól néhány mérföldnyire táboroztak, a sereg 
háta mögött. Dzsingisz nem állt meg, midőn elérte a jurták első vonalát, 
amelyekből lomha fehér füst gomolygott. A tábor máris nyüzsgött. A 
mongolok élvezték a nyárnak ezt a szakaszát, amikor még nem volt erős a 
hőség. A folyóktól és az északi tavaktól nyirkos lett a levegő, a füvet pedig bő 
harmat borította. A vízcseppek szikráztak a fényben, míg fel nem szippantotta 
őket a nap. 

Azok, akik már ébren voltak, megilletődötten bámulták a kánt és a 
testvéreit. És amikor elhaladtak mellettük, inkább lehajtották a fejüket, mert 
egy pillantást sem mertek vetni a nemzet nagyjaira. A kutyák izgatottan 
ugattak, de Dzsingisz nem törődött velük. Elhagyták saját szekerére szerelt 
jurtáját. Végül megállt anyjának kicsiny jurtája előtt. 

- Nohoj Hor! - mondta halkan. Egyszerre volt köszöntés és kérés, hogy 
anyja fogja vissza öreg kutyáját, nehogy kirohanjon és megtámadja. Dzsingisz 
sosem szerette a kutyákat, és nem is tartott soha. Várt néhány pillanatot, 
azután a kis csoporthoz fordult, amely a mongol nemzet főhatalmát képviselte. 
Egyedül Ögödej volt egyenrangú velük, és ő is csak ettől az éjszakától fogva. 

- Várjatok meg - mondta. Lehajolt, kinyitotta anyja otthonának kicsi, 
festett ajtaját. 

Odabent sötét volt, anyja még nem húzta félre azt a nemezlapot, amelyik 
beengedi a napfényt. Dzsingisz a nyitott ajtó fényében meglátta az ágyon 
kuporgó alakot. Öreg kutyája összegömbölyödve pihent Höelün lábánál. 


Vicsorgott, amikor a kán közelebb ment, és mély torokhangon morgott. 
Dzsingisz szárazon nyelt egyet. 

- Küldd ki a kutyádat, anyám. Beszélnem kell veled. 

Höelün kinyitotta csipás szemét, amely még véreres volt az 

ajragtól. Azt használta, hogy ne kelljen álmodnia. Szinte azonnal be is csukta 

ismét, és megrándult a lüktető fejébe hasító fájdalomtól. A jurta bűzlött a 
vizelettől és a mosdatlanságtól. Dzsingiszt elszomorította, hogy így kell látnia 
az anyját. Höelün szürke haja ápolatlan és rendetlen volt. Már régen ki kellett 
volna rángatnia a gyászból. Anyját figyelte. Vénnek, elhasználtnak tűnt. 
Miközben Dzsingisz várostromba fojtotta a bánatát, kitöltötte napjait tervekkel 
és akciókkal, Höelünnek egyedül kellett gyászolnia, és ez fölemésztette. 

Sóhajtott. Ismét kidugta a fejét az ajtón, és belehunyorgott a fénybe. 

- Vidd el a kutyáját, Kacsun. Étel, tea és tűzifa kell. Hoznál, Kaszar? 

Félreállt, hogy Kacsun eltávolíthassa az öreg kutyát az anyjuk ágyáról. 
Ahogy Kacsun érte nyúlt, a kutya kaffogva támadásba lendült. Kacsun 
egyszerűen pofán csapta, lerántotta az ágyról, és egy rúgással a kijárat felé 
zavarta. A kutya csaholva kirohant. 

- Hagyd békén a kutyát! - mondta ingerülten Höelün. 

Ahogy felült, rájött, hogy két fia van a jurtában. Kezét automatikusan 
végighúzta a haján, és haragosan meredt rájuk. Dzsingisz látta, hogy az utóbbi 
néhány hónapban riasztóan lefogyott. Bűntudat marta, amiért nem ellenőrizte, 
gondoskodik-e valaki az anyjáról. De a feleségei csak hoztak tán neki ételt és 
tiszta ruhát! 

- Mit akartok? - kérdezte Höelün, és megvonaglott, amikor a feje lüktetni 
kezdett. Nem babrált tovább a haján, az ölében levő takaróra ejtette a kezét. 
Körmei feketék voltak a piszoktól. 

Kacsunt kérdezte, de az csak vállat vont, és Dzsingiszre nézett. 

- Hozatok egy kis sós teát, azután beszélgetünk - mondta Dzsingisz 
határozottan. A kis jurtában tisztán hallatszott, hogy anyja hasában gázok 
ropognak. Nem is ütődött meg, amikor Höelün ledobta magáról a zsíros 
takarót, és feltápászkodott. Egy szót sem szólt, csak felhúzta puha csizmáját, és 
elhagyta a jurtát, hogy meglátogassa a közeli pöcegödröt. 

Kacsun szégyenkezve nézett a bátyjára, 

- Ezért hívtál ide? - kérdezte. - Nem tudtam, hogy ennyire leromlott. Ne 
haragudj. 


- Én sem tudtam - felelte Dzsingisz. - Talán nem volt tele a kezem ezer 
dologgal, amióta Temülün meghalt? 

Nem nézett öccsére, tudta, hogy ez gyatra kifogás. 

- Mától kezdve mindent rendbe teszünk - ígérte. 

Kaszar éppen az anyjuk előtt érkezett, úgyhogy Höelün utána lépett be a 
jurtába. Kaszar is megdöbbent a csontsovány alaktól, aki helyet foglalt az 
ágyon. Szertartásosan megölelte az anyját, majd rögtön nekilátott, hogy tüzet 
rakjon a kályhában. Kovával és acéllal meggyújtotta, azután addig fújta, amíg 
apró láng nem csapott ki a keze alól. 

Örökkévalóságnak tűnő ideig tartott, míg felforrt a teavíz. Maga Dzsingisz 
töltötte ki az első csészét az anyjának. Höelün ivott, a tekintete veszített 
valamit ürességéből, ahogy a meleg átjárta öreg testét. 

- Mit akarsz, Temüdzsin? - szólalt meg végül, a kán gyermekkori nevét 
használva, amit senki más nem mert volna megtenni a táborban. 

- Bosszút állni a húgomért - felelte Dzsingisz csaknem suttogva. 

Höelün szeme nagy és sötét lett a homályban, azután úgy engedte le a 
pilláit, mintha Dzsingisz megütötte volna. 

- Ezt nem akarom hallani - mondta. - Gyertek vissza holnap, akkor erősebb 
leszek. 

Dzsingisz azonban hajthatatlan volt, kivette kezéből az üres csészét, 
közben a fejét rázta. 

- Nem, anyám. Öltözz fel, vagy hívatok egy szolgálót. Ma a fiaiddal fogsz 
lovagolni, távol a tábortól. 

- Ki innen, Temüdzsin! - felelte Höelün valamivel erősebb hangon. - Vidd 
a testvéreidet is. Én a halálra várok, hát nem értedé Eljátszottam a szerepemet 
a te és a nemzeted életében. Ott voltam a kezdeteknél, és az nem hozott 
nekem mást, csak bánatot. Hordd el magad, rajtam meg lépj át, ahogy mindig is 
tetted. 

- Nem, anyám - felelte szelíden Dzsingisz. - Kacsun! Mondd meg 
Temügének, hogy még egy kicsit várnia kell ránk. Megmosdatom és 
felöltöztetem anyánkat, elkészítem az útra. 

Höelün megverten kuporgott az ágyon. Ernyedten tűrte, hogy Dzsingisz 
egy vizes vödörbe mártott ronggyal hátrasimítsa a haját. A kán talált egy 
csontfésűt a jurta padlóján, és az anya csöndesen hagyta, hogy a fia kifésülje 


csapzott szürke bozontját. Végtelen gondossággal bontogatta a csimbókokat, 
nehogy fájdalmat okozzon az anyjának. 

A nap teljesen fölkelt, mire befejezte Höelün öltöztetését. Az asszony nem 
szólt, noha örült, amikor a kutya kihasználva a lehetőséget, visszaszökött a 
jurtába, és elfoglalta a helyét mellette az ágyon. Mintha elapadt volna az ereje 
az ellenálláshoz. Dzsingisz és Kacsun némán fölsegítette a nyeregbe, és a 
kengyelbe igazította a lábát. Höelün bágyadtan gubbasztott a lovon, ezért 
Kaszar átemelte a gyeplőt a ló fején, és a saját nyeregszarvához kötötte, hogy 
így vezesse az állatot. 

A nyeregbe szálló Dzsingisz végignézett a családon, amely egy távoli, 
elfeledett nyiladékba rejtőzött ellenségei elől, amikor ő még fiú volt. Akkor a 
halál járt velük, és az emlékektől kihűlt a bőre. Úgy képzelte, hogy Behter 
szelleme velük van, és tudta, hogy bátyja, akit ő ölt meg, helyeselné ezt a 
látogatást anyjuknál. Remélte, hogy Behter láthatja őket. Temülün is hiányzott 
a túlélők kis csoportjából, noha ő még sivalkodó baba volt, amikor menekülni 
kényszerültek. A helyén a sámán lovagolt sértődött némasággal, súlyos 
szemhéja alól a kánt figyelve. Amikor Dzsingisz kifelé indult a táborból, 
sólyomvijjogást hallott a feje fölött. A madarak magas hangja Temülünt juttatta 
az eszébe abból az időből, amikor minden étkezés diadal volt, és küzdelemben 
vártak rá. 


Délkeletnek lovagoltak az egész forró napon át, itták a vizet, mert 
Dzsingisz gondoskodott róla, hogy minden lovon legyen egy tömlő. Felkészült 
az útra, a nyeregtáskák tele voltak szárított birkahússal és kemény sajttal. 
Délután, amikor a talaj emelkedni kezdett, Dzsingisz megállt, kése 
markolatával morzsákra tördelte a sajtot, elkeverte egy tömlő langyos vízzel, 
azután szétosztotta. A sűrű, kesernyés lé megtartja az erejüket estig, amikor 
ismét megállnak. Elsősorban az anyjuk kedvéért készítette az ételt, hiszen ő 
nem volt hozzászokva a kemény lovagláshoz. 

Höelün magához tért reggeli kábulatából, noha még mindig meg- 
megrándult a tűző naptól. Egyszer megállt, és erőtlenül hányt egyet. Szeme az 
élen haladó Dzsingiszt kereste, és neki is eszébe jutottak a megpróbáltatások 


első napjai, amikor az egész világ az ellenségük volt. Öt fia és egy lánya volt 


vele akkor, mostanra csak négy fia maradt. Még mindig nem adott eleget 
Dzsingisz becsvágyának és álmainak? Látta, hogy a hegyek egyre magasabbak 
lesznek, hátasa óvatosan rakosgatta a lábát ott, ahol már a kecskecsapások is 
megszűntek. A nap kíméletlenül perzselt, a kaptató mind meredekebb lett, de 
Höelün még mindig nem szólt senkihez. 

Kökcsüről szakadt a verejték. Többet ivott, mint Dzsingisz és Kaszar 
együttvéve. Ő sem szokott hozzá, hogy hegyekben lovagoljon, de amíg Höelün 
néma volt, ő sem panaszkodhatott, mert szégyenbe hozta volna magát a kán 
előtt. Fogalma sem volt, miért hívta magával Dzsingisz, bár amikor felnézett és 
meglátta a havas csúcsokat, eszébe jutott, hogy a szellemek erősek a 
magaslatokon. A mongolok sosem szerették meg a forró vidékeket, ahol 
legyek, izzadtság és furcsa kiütések gyötörték őket, és megrohasztották a tiszta 
húst. Kökcsü tudta, hogy a hegyi levegőn otthonosabban fogják érezni 
magukat. Talán azért hívták magukkal, hogy közbejárjon Dzsingisz érdekében. 

Fölkapaszkodtak egy hegynyeregre. A nap már alacsonyan járt, hosszú 
árnyékokat vetett eléjük, de a lovak biztos lépésekkel haladtak, követték 
Dzsingiszt a gerinc mentén. Ritkán vált olyan meredekké a terep, hogy le 
kelljen szállniuk a lóról. Egész nap csak kétszer vezették száron az állatokat. A 
komor csönd annyira átitatta őket, hogy kiszikkadt torkuk-szájuk talán 
nehéznek is találta volna a beszédet. 

De a komorság szertefoszlott, amikor elérték a hóhatárt, legalábbis, ami 
Temügét, Kaszart és Kacsunt illeti. Nem láttak havat, amióta elhagyták 
otthonuk hegyeit. Mohón nyeldekelték a hideg levegőt, élvezték csípését. 

Dzsingisz mintha nem érezte volna, mintha azt sem hallotta volna, hogy a 
paták dobogása megváltozik a hóban. Még nem érték el a gerinc legmagasabb 
pontját. A kán egyfolytában azt nézte, pillantást sem vetett a mélységben 
elterülő tájra. 

Ez a hosszú, kimerítő nap is befejeződött, a kán végre megállította a lovát. 
A nap már félig eltűnt a nyugati látóhatáron, az aranyfényt árnyékok 
harapdálták, így nem is kellett hunyorogniuk, miután leszálltak lovaikról 
Kaszar lesegítette az anyját, adott neki egy tömlő ajragot, amit az asszony 
hálásan elfogadott. Az erős szesz visszahozott egy kis életet kimerült arcába. 
Höelün megborzongott az ámulattól, amikor körülnézett. Látta Szamarkand 
foltját a szántóföldek között, még messzebb az északi tavak ragyogtak. Úgy 


érezte, innen akár hazáig is elláthatna, és ez a gondolat könnyeket csalt a 
szemébe. 

Dzsingisz kivonta a kardját. Mindenki fölnézett a szisszenés- re. Ő is örült 
a hónak. A magaslatokon könnyebb megérezni az Égi Atya leheletét és a 
susogó szellemeket. Még ezen a távoli földön is érezte őket a bőrén. Noha ez 
jólesett, nem puhította fel a mellében a düh kemény üszkét, amely napok óta 
égette. 

- Állj elém, Kökcsü! - mondta, és erősen figyelte a közelebb lépő sámánt. 
Kökcsü gyanakvó képet vágott, kopaszodó homlokán verejték csillogott, ám 
Dzsingisz másfajta csillogást is látott a szemében. A szél hirtelen feltámadt, és 
porhavat vágott a fivérekhez, akik az anyjukkal együtt álltak Dzsingisz mellett. 

Dzsingisz egyfolytában a sámánt nézte, miközben testvéreihez és 
Höelünhöz beszélt. 

- Ez az ember ölte meg Temülünt, nem a sah testőrei. Ő volt az. 

Kökcsü hátraugrott volna, ha Kaszar nem áll mögötte. 

- Ez hazugság! - rikácsolta a sámán. - Tudod, hogy az! 

- Nem az - felelte Dzsingisz. Készen állt rá, hogy Kökcsü támad vagy 
menekül, minden idege megfeszült. - A húgom testét csak sötétedéskor találták 
meg, és aki meglelte, egyenesen hozzám jött. Mégis sokkal korábban láttak 
téged kilépni a jurtájából. 

- Ez is hazugság! Kán uram, valaki el akar pusztítani engem! Olyanok, akik 
azt gondolják, túl sok bizalmat kapok tőled, hogy kedvelsz. Sok ellenségem 
van, nagyuram, kérlek... 

Hirtelen közbevágott Temüge. Kökcsü kétségbeesett reménnyel fordult felé. 

- Igaza lehet, bátyám - mondta Temüge. - Ki tudhatja, melyik jurtában 
látták, amikor már égett a tábort 

Kökcsü térdre esett, karomszerű, reszkető kezével a havat markolászta. 

-így igaz, ahogy mondja nagyuram! Én mindent neked adtam, jurtát, 
lovakat, sót és vért, mindent. Tévedés az egész! 

- Nem - motyogta Dzsingisz. - Nem az. 

A sámán rettegve fordult felé, és látta, hogy a kán a levegőbe emeli a kardját. 

- Nem onthatod egy sámán vérét, nagyuram. Ez tilos! 

Nem fordult meg idejében, hogy lássa Höelünt, aki az arcába csapott. Az 
ütés gyenge volt, de Kökcsü felkiáltott tőle, és hanyatt esett a hóba. Kaszar 


lábainál tápászkodott föl, a tábornok pedig gondolkodás nélkül és keményen 
oldalba rúgta. 

Dzsingisz nagyon csöndesen állt, a család kérdően nézett rá, mikor 
leengedte a kardot. 

- Nem hagyhatod életben, Temüdzsin - mondta Höelün. A szeme olyan 
fényesen ragyogott, amilyennek aznap még egyszer sem látta a fia. Régi 
elevenségének legalább egy része visszatért a látványtól, ahogy a sámán 
kínlódott a fagyos csúcson. Mintha már a szelet sem érezte volna. Dzsingisz 
odaadta neki a kardot, de megfogta a csuklóját, mikor azt hitte, hogy Höelün 
vágni is akar vele. 

Egy darabig egyengette üres kezét. Kökcsü összegörnyedt előtte, ketrecben 
volt azoknak az embereknek a lábai között, akiket szolgált. Elméje eszelős 
kapkodással keresgélte a szavakat. Temüge oktondi arca tele volt kétségekkel 
és gyengeséggel, és még a kán is félretette a kardját. Még volt remény. 

- Semmit nem tettem, nagyuram. Akárki mondta, tévedett, és ezért nem 
szabad megfosztania engem az életemtől vagy a szolgálatomtól. Ha itt 
meghalok, a balszerencse életed végéig követni fog. Tudod, hogy igazat 
beszélek! 

Dzsingisz lenyúlt, és szörnyű erővel megmarkolta a vállát. Egy pillanatig 
Kökcsü azt hitte, hogy fölemeli, és fellélegzett megkönnyebbülésében. Azután 
érezte, hogy Dzsingisz megragadja csontos lábát. A kemény ujjak szorították a 
térdét, belevájtak a húsába. A sámán vadul kapálódzott, miközben Dzsingisz 
nyögve fölemelte. 

- Kérlek, nagyuram, ártatlan vagyok! - ordította Kökcsü. 

Dzsingisz magasabbra emelte, majd leejtette, és közben fél térdre 
ereszkedett. Kökcsü a kán kinyújtott combjára zuhant. Valamennyien 
hallották a gerince roppanását. Kökcsü szája némán kinyílt. A lába ernyedten 
lógott, keze a havat kaparta a sápadó fényben. Temüge émelyegve elfordult, 
Kacsun és Kaszar azonban úgy nézték, mint akik elhatározták, hogy minden 
részletet megjegyeznek. 

Dzsingisz letérdelt mellé, és halkan megszólalt. 

- Vannak farkasok ezekben a hegyekben - mondta. - Néhány emberem 
vadászott rájuk a bőrük miatt. Ma éjjel megtalálnak. Először csak figyelnek. 
Ahogy a hideg elgyengít, közelebb jönnek, és szaglászni kezdik a kezed és a 
lábad. Szétszóródnak, amikor megmozdulsz, és megszólalsz, de nem mennek 


messzire, és bátrabban jönnek majd vissza. Amikor tépni kezdik a húsod, 
amikor a vér szaga felizgatja őket, akkor gondolj majd rám. 

Fölállt. A sámán a könnyektől homályos, eszelős pillantással követte 
minden mozdulatát. Tátva maradt szájából kilátszottak barna fogai. Látta, hogy 
Höelün egyik karjával átöleli Dzsingiszt, és megszorítja a vállát, miközben 
elindulnak a lovakhoz. Kökcsü nem hallhatta, mit beszélnek egymás között. 
Még sosem érzett ilyen fájdalmat, minden fortély és rítus, amit ismert, 
semmivé lett a testét perzselő láng izzásában. 

Hamarosan leszállt a sötétség. Kökcsü nyögött, amikor rájött, hogy a lábait 
nem tudja használni. Egyszer majdnem sikerült felülnie, de a friss kínoktól 
elájult. Amikor magához tért, a hold már fenn járt, és hallhatta a mancsok halk 
ropogását a hóban. 


HUSZONHETEDIK FEJEZET 


Már véget ért a nyár, de a kán nem mozdult ki Szamarkandból, noha a 
tábornokai végigmennydörögtek a vidéken. Mérv, Nishapur, Balkh és Urgencs 
gyors egymásutánban esett el, a lakosságot lemészárolták vagy rabszolgaságra 
vetették. Dzsingiszt még az sem derítette fel, hogy Szübötej és Dzsebe a sah 
halálhírével érkezett. Haza akart térni gyerekkorának pusztáiba, de ezt a 
vágyát elfojtotta. Gyengeségnek hitte. Most az volt a feladata, hogy Ögödejt 
megtanítsa a vezetésre, mindent átadjon neki, amit a háborús évtizedekben 
kánként megtanult. Ezerszeresen visszafizette már a sah sértéseit, de közben 
olyan hatalmas területeket fedezett föl, amilyeneket elképzelni sem mert 
volna. 

Úgy érezte magát, mint a farkas, amelyet beengedtek a karámba. Ögödej 
fogja vezetni a népet, de vannak más trónok is. Újult erővel járta a sah palotáját 
és városát, és megtanult mindent, amit megtanulhatott arról, hogy egy ilyen 
hely hogyan képes eltartani a népét. 

Temüge új térképeket hozott neki, amelyeket vagy zsákmányoltak, vagy a 
foglyok rajzai alapján készítettek. Egyre több részletet ismertek meg 
Szamarkand környékéből és az egész világból. Dzsingisz alig tudta elhinni, 
hogy délen olyan hatalmas hegyek vannak, amelyeket még sosem mászott meg 
ember. Azt mondták, ott olyan ritka a levegő, hogy senki nem bírja ki élve. 


Hallott különös fenevadakról és indiai fejedelmekről, akik mellett a hvárezmi 
sah csak olyan, mint egy vidéki kormányzó. 

Szamarkand népének zöme visszatérhetett otthonaiba. Másutt Dzsingisz 
engedélyezte az ifjú harcosoknak, hogy megkötözött foglyokon gyakorolják a 
vívást. Ennél jobb módszerrel nem is lehet megmutatni, mekkora károkat 
tehet egy kard. Ez segített nekik, hogy felkészüljenek a valódi harcra. 
Szamarkand utcáin nyüzsögtek az emberek, noha messziről elkerülték a kánt, 
ha arra ment az őreivel és térképeivel. A kíváncsisága kielégíthetetlen volt, de 
éjszakánként, amikor visszatért a palotába, úgy érezte magát, mintha bezárták 
volna egy sírba, alig kapott levegőt. Felderítőt küldött a hegyekbe, ahol 
Kökcsüt hagyta. A harcos egy batyut hozott, tele csontszilánkokkal, amelyeket 
Dzsingisz egy parázst art óban égetett el. De még ekkor sem lelt békét. A 
palota kőfalai mintha gúnyolták volna becsvágyát, amelyet emberekre és 
lovakra alapozott. Ha egyszer Ögödej a kán, mit számít, hogy az apja elfoglalt 
vagy megkímélt egy várost? Mindennap gyakorolt a kardjával, reggelenként 
test őrsége legjobbjaival addig vívott, amíg meg nem izzadt. Elkeserítette, 
milyen sokat veszített a gyorsaságából az évek alatt. Az életereje még mindig 
felért egy fiatalemberével, de a jobb térde fájt egy-egy csörte után, a szeme sem 
látott már olyan messze, mint valaha. 

Hvárezmi tartózkodása negyedik évének egyik reggelén, amikor a tél első 
leheletét érezte a levegőben, a térdére támaszkodva pihent, miután sarokba 
szorított egy húszéves harcost, 

- Ha most támadnál, halott lennél, öreg barátom. Mindig tartalékolj 
elegendő erőt, ha tudsz. 

Dzsingisz meglepetten pillantott föl, és lassan elmosolyodott, ahogy 
megpillantotta a vékony öregembert a gyakorlótér szélén. Arszlán sötétre sült, 
és olyan sovány volt, mint egy bot, látványa mégis váratlan örömmel töltötte el 
Dzsingiszt. 

A kán egy pillantást vetett ellenfelére, akinek alig-alig gyorsult fel a 
lélegzete, és a kardját is készenlétben tartotta. 

- Abban reménykedem, hogy meglepem ezt az ifjú tigrist, amikor hátat 
fordít - mondta. - Jó látni téged. Azt hittem, boldogan élsz a feleségeddel és a 
kecskéiddel! 

Arszlán bólintott. 


- A kecskéket megették a farkasok. Úgy látszik, nem vagyok pásztornak 
való. - Belépett a kikövezett négyzetbe, megragadta Dzsingisz karját, miközben 
felmérte, mennyit változott a kán. 

Dzsingisz látta, hogy az öreg tábornokot több hónapnyi lovaglás pora 
borítja. Jól megszorongatta Arszlán karját, hogy mutassa örömét. 

- Egyél velem ma este. Hallani akarok az otthoni pusztákról. 

Arszlán vállat vont. 

- Semmit nem változtak. Nyugattól keletig egyetlen csin kereskedő sem 
meri átszelni a földjeidet anélkül, hogy engedélyt ne kérjen valamelyik úti 
állomáson. Béke van, noha mindig akadnak bolondok, akik azt mondják, hogy 
sosem térsz vissza, hogy a sah hada még neked is túl sok. 

Elmosolyodott a hsziahszia kereskedő emlékére. Hogy kinevette! Dzsingisz 
túl kemény ember ahhoz, hogy megöljék, mindig is az volt. 

- Meghívom Jelmét, egyen velünk - mondta Dzsingisz. 

Arszlán felragyogott a fia nevétől. 

- Szeretném látni! - mondta. - És vannak unokák, akiket még nem is 
láttam! 

Dzsingisznek kissé megrándult az arca. Toluj felesége alig pár hónappal 
azután hozta világra a második fiát, hogy meglett Csagatáj elsőszülöttje. 
Háromszoros nagyapa volt. 

- Most már a fiaim is apák - mondta. - Még a kis Toluj jurtájában is akad 
két pici fiú. 

Arszlán mosolygott, ha valaki, ő igazán megértette Dzsingiszt. 

- A családnak folytatódnia kell, barátom. Egy napon ők is kánok lesznek. 
Milyen nevet adott nekik Toluj? 

Dzsingisz a fejét csóválta, mulattatta Arszlán apás érdeklődése. 

- Az elsőt én neveztem el Möngkének. A másodikat Toluj Kubilájnak. 
Olyan szemük van, mint nekem. 


Dzsingisz büszkeséggel mutatta meg Szamarkandot annak az embernek, 
akit a város urává tett. Arszlánt elbűvölte a vízvezeték, a piacok és a 
városlakók ellátásának ezermérföldes sugarú, bonyolult hálózata. Addigra 
Dzsingisz is fölfedezte már az aranybányákat, amelyek a sah kincstárát 


hizlalták. Az eredeti őröket egytől egyig meggyilkolták, a bányát kirabolták, 
mire megértette a térképen látott jel fontosságát. De kis idő múlva új 
embereket küldött oda, és néhány értelmes ifjú harcos megtanulta az eljárást, 
amellyel aranyat és ezüstöt lehet kicsikarni a földből. Úgy találta, hogy ez az 
egyik előnye a városnak. Több embert tartott el, mint amennyit ő valaha 
ismert a pusztában. Ezeket az embereket föl lehetett használni más - akár még 
hatalmasabb - dolgok építésére. 

- Meg kell nézned a bányát! - mondta Arszlánnak. - Beásták magukat a 
földbe, mint a mormoták, és nagy kemencéket építettek, hogy elválasszák az 
ezüstöt és az aranyat a kőtől. Több mint ezer ember ás, és feleannyi őrli porrá a 
sziklát, Olyan, mint egy hangyaboly, de ebből származik a fém, amely ezt a 
várost működteti. Minden ezen alapul. Időnként úgy érzem, közel járok ahhoz, 
hogy megértsem, miként válik értékké az ezüst és az arany. Úgy tűnik, 
hazugságokra és ígéretekre épül, de működik, valahogyan működik. 

Arszlán bólintott. Inkább Dzsingiszre figyelt, mint ezekre a dolgokra, 
amelyek a legkevésbé sem érdekelték. Válaszolt a hívásra, mert tudta, hogy 
Dzsingisz nem hívja ok nélkül. Még meg kell értenie, hogy a városok miért 
lettek hirtelen ilyen fontosak a kánnak. Két napig járta Dzsingisszel 
Szamarkandot, beszélgettek, és ő közben észrevette a kán belső feszültségét. 
Arszlán felesége lakosztályt kapott a palotában, és el volt ragadtatva a hatalmas 
fürdőktől meg a csin rabszolgáktól, akiket Dzsingisz adott neki. Arszlán azt is 
érdekesnek találta, hogy Dzsingisz feleségei nem költöztek be a táborból 
Szamarkandba. 

Harmadnap délben Dzsingisz megállt egy piacon, és Arszlánnal együtt leült 
egy régi padra. Nagy nyüzsgés volt a bódéknál, de a tulajdonosok megriadtak a 
mongolok jelenlététől. A két férfi kényelmesen elhelyezkedett, és elhessegette 
azokat, akik odajöttek, hogy gyümölcslével vagy sós kenyérrel, hússal 
kínálgassák őket. 

- Szamarkand remek város, Dzsingisz - mondta Arszlán. - De te korábban 
nem törődtél a városokkal. Láttam, hogy nézed a tábort, amikor felmegyünk a 
falakra, és nem hinném, hogy sokáig maradsz itt. Akkor mondd meg nekem, 
hogy én minek maradjak. 

Dzsingisz visszafojtotta a mosolyát. Az öregember éles eszén cseppet sem 
csorbítottak az évek. 


- Egy ideig azt gondoltam, Arszlán, hogy a népemnek foglalom el a 
városokat. Hogy ez lesz a jövőnk. - Megrázta a fejét. - De nem ez a helyzet, 
legalábbis ami engem illet. Ez a város itt csakugyan szép. A legjobb 
patkányfészek, amit valaha láttam. Arra gondoltam, ha igazán megértem, 
hogyan működik, talán uralkodhatok egy városon, és utolsó napjaimat békében 
töltöm, miközben a fiaim és unokáim újabb hódításokkal foglalják el magukat. 
- Megborzongott, mintha hideg szellő érte volna a bőrét. - De nem tudom 
megtenni. Ha te is így érzel, akkor távozhatsz, áldásommal térhetsz vissza a 
pusztába. Lerombolom Szamarkandot, és továbbmegyek. 

Arszlán körülnézett. Nem szerette, hogy ilyen sok ember veszi körül. 
Mindenütt ott voltak. Olyasvalakit, aki élete nagy részét a pusztában töltötte a 
fiával vagy a feleségével, feszélyezett a közelségük. Gyanította, hogy 
Szamarkand nem harcosnak való hely, noha egy öregembernek talán megfelel. 
A felesége bizonyosan így gondolja. Arszlán kételkedett benne, hogy itt valaha 
is jól érezhetné magát, de sejtette, hogy Dzsingisz próbálkozik valamivel, és 
igyekezett megérteni. 

- Valaha csak a városok lerombolásával törődtél - mondta végül. 

- Akkor még fiatalabb voltam - felelte Dzsingisz. - Azt gondoltam, a férfi a 
legszebb éveit az ellenségnek szentelheti, és utána úgy halhat meg, hogy 
egyszerre félik és szeretik. Még mindig ezt gondolom, de ha elmegyek, a 
városokat újjáépítik, rám pedig nem fognak emlékezni. 

Arszlán csak pislogott, hogy ilyen szavakat hall a nagy kántól, akit 
úgyszólván gyerekkora óta ismert. 

- Mit számít az? - hitetlenkedett. - Szerintem Temüge beszélte tele a 
fejedet. Ő fecsegett mindig arról, hogy szükség van a történelemre, a 
feljegyzésekre. 

Dzsingisz türelmetlenül legyintett, nem tetszett neki a beszélgetés iránya. 

- Nem, a gondolat tőlem származik. Egész életemben harcoltam, és újra 
meg újra harcolni is fogok, amíg öreg és ügyetlen nem leszek. Akkorra a fiaim 
még nagyobb országokat kormányoznak majd, mint ahogy az ő fiaik is utánuk. 
Ezt az utat együtt vágtuk, Arszlán, amikor még semmim sem volt, csak a 
gyűlölet, amely életben tartott, a Farkasoknak pedig Eeluk parancsolt. 

Látta, mennyire megdöbbent Arszlán. Keresgélte a szavakat, hogy formát 
adjon ködös gondolatainak. 


- Ennek a városnak a lakói nem azért vadásznak, hogy egyenek. Tovább 
élnek, mint mi, könnyebb is az életük, de ebben nincsen semmi rossz. 

Arszlán felhorkant, és félbeszakította a kánt. Nem érdekelte, hogy 
mennyire haragítja meg vele. Hosszú idő telt el azóta, hogy Dzsingiszt bárki, 
akár egy családtagja is félbe merte volna szakítani. 

- Éppen te mutattad meg a városok gyengeségeit, és most magadhoz öleled 
őket? Talán még szobrokat is csináltatsz magadról, mint azok, akik ezeket a 
falakat emelték. Akkor minden ember fölnézhet a kőarcra, és azt mondhatja: 
, Ez volt Dzsingisz" Erről van szó? 

A kán nagyon elcsöndesedett, míg Arszlán beszélt. Jobb kezének ujjai 
halkan doboltak a fapadon. Arszlán érezte a Dzsingiszből sugárzó veszélyt, de 
nem ijedt meg senkitől, és nem volt hajlandó meghunyászkodni. 

- Minden ember meghal, Dzsingisz. Mindegyik. Egy pillanatra gondolkodj 
el azon, mit jelent ez. Senki sem emlékszik egy-két nemzedéknél régebbi 
dolgokra. - Fölemelte a kezét, amikor Dzsingisz szóra nyitotta a száját. - Ó, 
tudom én, a tűz mellett elénekeljük a régi kánok neveit, és a csin könyvtárak 
feljegyzései ezer évekre nyúlnak vissza. De minek? Azt hiszed, a halottnak 
számít, hogy a nevét felolvassák? Nem számít, Dzsingisz. Elmentek. Csak 
egyetlen dolog számít: az, amit életükben tettek. 

Dzsingisz lassan bólogatott, miközben Arszlán beszélt. El nem tudta 
mondani, mennyire megkönnyebbült, hogy ismét hallhatja az öregember 
tanácsát. Egy időre belefeledkezett a városokról szőtt álomba. Arszlánt 
hallgatni olyan volt, mintha egy vödör hideg vizet zúdítottak volna álmodozó 
fejére, de örült neki. Ezt a hangot hallva visszakalandozott gondolataiban fiatal 
korába, amikor egyszerűbb volt a világ. 

- Ha félsz és semmit nem teszel, az számít - folytatta Arszlán. - Fölfalja az 
embert, ha azt hiszi, hogy gyáva. Az, hogy hogyan neveled föl a fiaidat és a 
lányaidat, az számít. A feleség, aki megmelegít éjszaka, az számít. Az öröm, 
hogy életben vagy, az erős ital öröme, a bajtársiasság, a mesélgetések - csak ez 
számít. 

Dzsingisz elmosolyodott. 

- Akkor hát tudomásul veszem, hogy nem óhajtod kormányozni 
Szamarkandot a nevemben, öreg barátom. 
Arszlán a fejét rázta. 


- Nem, elfogadom az ajánlatodat, de nem azért, hogy emlék maradjon 
utánam. Elfogadom, mert ezek az öreg csontok belefáradtak abba, hogy a 
kemény földön háljanak. A feleségem szeret itt lenni, és azt akarom, hogy 
boldog legyen. Ezek elég jó okok, Dzsingisz. Egy férfinak mindig törődnie kell 
a felesége örömével. 

Dzsingisz elnevette magát. 

- Képtelen vagyok kitalálni, hogy játszol-e velem, vagy sem 

- mondta. 

- Soha, Dzsingisz, túl öreg vagyok az ilyesmihez. Már a feleségemhez is 
csaknem túl öreg vagyok, bár ez ma nem fontos. 

Dzsingisz hátba vágta és fölállt. Már nyújtotta volna a karját, hogy felsegítse, 
de idejében meggondolta magát, nehogy megsértődjön az öreg tábornok. 

- Itt hagyok neked ötezer embert. A város egy részét lebonthatod, hogy 
kaszárnyát építsenek maguknak. Ne hagyd, öregember, hogy elpuhuljanak. 

Mosolygott, mert látta, hogy Arszlán undorral utasítja el még a gondolatot 
is. 


Dzsingisz a piacokon keresztül kocogott Szamarkand főkapuja felé. A 
gondolat, hogy ismét ellovagol a családokkal és a tümenekkel, megszabadította 
a fullasztó szorongástól, amely a városban kínozta. A tél, már amit itt így 
hívnak, ismét megérkezett a sah országaiba, bár a napok még melegek voltak. 
Dzsingisz szórakozottan vakargatott egy sebet a kezén, miközben lovával a 
kövezett utcán haladt. Jó lesz, ha majd ismét édes füvet taposnak a paták. 
Nyolc tümen várta, hogy elhagyja a várost, csatarendben sorakoztak a 
Szamarkand melletti szántókon. A tizennégyhez közeledő fiúk kitöltötték a 
tümenekben keletkezett hiányokat, Arszlánnak pedig talált ötezer jó embert, 
akiket itt hagyhatott neki. 

A tümenek mögött szekérre rakták a jurtákat, az emberek ismét készen 
álltak az indulásra. Még nem tudta, merre vigye őket. De ez nem is számít. Egy 
régi nomád bölcsességet ismételgetett magában, mialatt a téli napfényben a 
kapuhoz közeledett. Nekik nem kell megállapodniuk ahhoz, hogy úgy 
élhessenek, mint azok, akik között most jár. A törzseknél az volt a fontos, hogy 
letáboroztak egy napsütötte folyóparton, megtámadtak egy ellenséges várost, 


vagy várták a kegyetlen telet. Ezt tévesztette szem elől, mialatt 
Szamarkandban tartózkodott, de Arszlán segített, hogy rendbe tegye a 
gondolatait. 

A tömeg jó messzire elhúzódott az embertől, aki azt adhatta halálra, akit 
akart. A kán alig vette észre a bámész arcokat, miközben a kapuhoz közeledett, 
és meglátta harcosainak sorait. 

A lova váratlanul ugrott egyet, Dzsingisz előrezökkent. Egy ember lépett ki 
a tömegből, és megragadta a zablához erősített bőrszíjat. Egy erőteljes húzással 
elfordította a ló fejét, és megállította a kánt. Őrei kardot rántottak, és ordításra 
nyitották a szájukat, ám Dzsingisz lassan fordult meg, későn vette észre a 
második támadót, aki üvöltve rohant hozzá, és akinek arca túl fiatal volt a 
szakállhoz. Kés villant, a fiú megpróbált a több rétegű páncél alá döfni. 

Dzsingisz ösztönösen arcul csapta. Mivel páncélban volt, az alkarját 
kovácsoltvas lemezek borították. Az ütés felhasította a fiú arcát, és a földre 
döntötte. Dzsingisz kardot rántott, mert a tömeg mintha felrobbant volna 
körülötte. Újabb késeket látott a markokban. Lendületet vett, és mellbe szúrta 
azt, aki a lovát fogta. Ám az még haldokolva is megragadta Dzsingisz lábát, és 
eszeveszetten csapkodott, felhasítva késével a kán csípőjét. Dzsingisz 
felnyögött fájdalmában, ismét odavágott, ez alkalommal csaknem lenyakazta a 
merénylőt. Hallotta, hogy a támadók ordítanak körülötte, de a testőrök már 
körülvették a kánt. Nem tudták, különösebben nem is érdekelte őket, hogy a 
tömegben kik voltak a támadók: addig kaszabolták a férfiakat és a nőket, 
mígnem holttetemek borították a teret. 

Miközben Dzsingisz lihegve ült a lován, a felhasadt arcú fiú felocsúdott, és 
rávetette magát. Az egyik testőr felnyársalta hátulról, azután lábával lerúgta a 
pengéről. Az ifjú a többiekre zuhant. Addigra kiürült a piactér, noha a közeli 
utcák még visszhangzottak a sikolyoktól és a futó lábak dobogásától. Dzsingisz 
lenyúlt, megérintette a vágást. Súlyosabb sebeket is túlélt már. Biccentett a 
testőröknek, tudta, mennyire félhetnek a haragjától, amiért hagyták, hogy 
megsebesüljön. Egyébként már eldöntötte, hogy mindet felkötteti a 
figyelmetlenségükért, de a pillanat nem volt alkalmas rá, hogy közölje velük, 
amikor kardnyújtásnyira áll tőlük, és azok még mindig készek ölni. 

Megvárta, amíg friss katonák érkeztek a tümenekből. Jött Szübötej és 
Kacsun is. Akkor elhúzta a kezét a torka előtt, és a testőrökre pillantott, azok 


pedig megroskadtak a nyeregben. Minden harci kedv elszállt belőlük, 
miközben lefegyverezték őket. 

- Erre számíthattam volna - mondta Dzsingisz. Dühös volt magára. Talán 
maga a város tette óvatlanná. Egy ember, aki birodalmakat roppant össze, 
mindig számíthat rá, hogy meggyűlölik. Sosem lazíthat egy városban, még 
Szamarkandban sem. Fojtottan szitkozódott a gondolatra, hogy ellenségei 
hónapok óta pontosan tudták, hol keressék. A nomád élet egyik előnye, hogy 
az ellenségnek keményen meg kell dolgoznia azért, hogy kiderítse, hol 
tartózkodik. 

Kacsun leszállt a lóról, és megnézte a halottakat. Kevés híján negyven 
embert vágtak le, némelyik még élt és vérzett. A tábornokot nem érdekelte, 
hogy szétválassza a bűnösöket az ártatlanoktól, és nem is szánta őket. 
Megtámadták a testvérét. Már parancsot akart adni embereinek, hogy intézzék 
el azokat, akik még mozognak, de valamitől habozni kezdett, és fölemelte a 
kezét. 

Két ifjú hevert egymás mellett, akik még az első támadásban estek el. 
Mindketten olyan köntöst viseltek, amely a sivatagi arabokat védi a 
homokviharoktól. Alatta félmeztelenek voltak, és Kacsun észrevette, hogy 
ugyanaz a jel van a nyakuk tövén. Széjjelebb nyitotta köntösüket, azután intett 
egy harcosnak, aki ugyanezt tette a többi halottal. Férfin, nőn széttépték a 
ruhát. Kacsun hat másik embert talált, akiken ugyanez a jel volt, de egy sem 
élt. 

Dzsingisz látta, hogy Kacsun a mellette álló fiatal arabhoz fordul. 

- Te! Mit jelent ez? 

Juszuf Algahni összeszorította a száját, és megrázta a fejét. 

- Még sosem láttam ilyet - felelte. 

Dzsingisz rámeredt. Tudta, hogy elhallgat valamit. 

- Ez egy szó a ti írásotokkal - mondta. - Olvasd el nekem. 

Juszuf úgy tett, mintha tüzetesen megvizsgálná az első embert, akit Kacsun 
talált. Jobbról balra elolvasta a szót, és Kacsun látta, hogy reszket a keze. 

- Uram, a szó annyit tesz: , tisztaság". Ennyit tudok. 

Dzsingisz bólintott, mintha elfogadná a választ. Mikor 

Juszuf nem nézte meg a többi áldozatot, egy mordulással leugrott a lováról. 
Vicsorított, amikor a súlya ránehezedett a lábára. 

- Fogjátok le! - mondta. 


Mielőtt Juszuf megmoccanhatott volna, Szübötej a torkának szögezte a 
kardját. 

- Tudtad, hogy egyformák lesznek, fiam - szólt Dzsingisz. 

- Mondd meg nekem, ki viselheti ezt a szót a mellén. Mondd meg, és életben 
maradsz. 

A fenyegetés ellenére Juszuf szeme még mindig ide-oda járt a kihalt 
piactéren. Azt nézte, ki figyelheti őket. Senkit sem látott, de tudta, hogy 
valakinek lennie kell a közelben. A szavai utat találhatnak azokhoz, akik 
elrendelték a gyilkosságot. 

- Elhagyod a várost, nagy uram ? - kérdezte kicsit fojtottan a torkának 
nyomott penge miatt. 

Dzsingisz felvonta a szemöldökét, meglepődött ennyi bátorságtól. Vagy 
hibbantságtól, vagy rettegéstől. Habár nem tudta, mi lehet félelmetesebb a 
nyaknak szögezett kardnál. 

- Igen, még ma elhagyom a várost, fiam. Most pedig beszélj. 

Juszuf szárazon nyelt egyet. 

- Az aszaszinok viselnek ilyen jelet. Az igazság az, hogy csak ennyit tudok. 

Dzsingisz lassan bólintott. 

- Akkor könnyű őket megtalálni. Tedd el a kardot, Szübötej! Szükségünk 
van rá. 

- Hasznosnak találtam, nagyuram - felelte Szübötej. - Engedelmeddel futárt 
küldök a tábornokhoz a hírrel. Bizonyára át akarja vizsgáltatni a személyzetét, 
nincs-e köztük olyan, akin ez a jel található, talán az egész várost is ellenőrzi. 
Sarkon fordult, megragadta Juszufot, és mielőtt az tiltakozhatott volna, 
félrerántotta a ruháját. Juszuf bőrén nem volt írás. A fiatalember 
felháborodottan meredt rá a tábornokra, miközben rendbe hozta a ruháját. 

- Bölcs ötlet - mondta Dzsingisz. Végignézett a holttesteken, amelyeken 
máris ott döngtek a legyeket. Szamarkand nem érdekelte többé. 

- Szübötej, köttesd föl a testőreimet, mielőtt utánam jössz. Ma kudarcot 
vallottak. 

Mit sem törődve a csípőjébe maró fájdalommal visszaszállt a lovára, és 
kilovagolt a tümenjeihez. 


HUSZONNYOLCADIK FEJEZET 


Juszuf Alghani különösnek találta a szekéren felállított káni jurta ringását. A 
fiatal beduin sok megdöbbentő dologgal találkozott már azóta, hogy 
fölajánlotta szolgálatait a mongoloknak. A tümenek egyre messzebbre jutottak 
a családokkal, ő pedig számított rá, hogy hamarosan hívatják a kánhoz. 
Minden arab férfit és nőt átvizsgáltak, hogy nincs-e rajta a tisztaság jele. 
Juszufnak csak most tűnt fel, hogy meglepően sok sötét bőrű arc van a 
táborban. Az évek során, amíg a mongolok keresztülvágtak Hvárezmen, 
ezernyi arabot szedtek föl, öregeket és fiatalokat. Zömük tolmácsként 
dolgozott, de volt néhány orvos, mások a csinekhez csatlakoztak a kán 
mérnökeinek és mesterembereinek a testületében. Dzsingiszt nem zavarta, ha 
félbeszakították a munkát, és kiterítették imaszőnyegjeiket, bár Juszuf nem 
tudta, hogy ez a tisztelet jele-e, vagy a közönyé. Gyanította, hogy az utóbbié, 
mert a táborban akadtak buddhisták és nesztoriánus keresztények csakúgy, 
mint muszlimok, noha sokkal több volt köztük a bőregérhitű, mint az 
igazhívő. 

Juszuf várta, hogy a kán megszólítsa, miután végzett az evéssel. Dzsingisz 
még azt is megengedte a muszlim henteseknek, hogy a kecskéket és birkákat a 
saját előírásaik szerint vágják le. A mongolokat nem érdekelte, hogyan esznek 
és élnek, amíg engedelmeskednek. Juszuf nem értette azt az embert, aki vele 
szemközt egy szilánkkal éppen a fogát piszkálta mélán. Amikor hívatták, 
Szübötej megfogta a karját, és azt mondta, tegyen meg mindent, amit a kán 
parancsol. 

Juszufot nem kellett figyelmeztetni. Ez az ember tízezreket mészárolt le az ő 
népéből, talán többet is. Bár a halott sah ugyanezt tette a háborúkban és az irtó 
hadjáratokban. Juszuf elfogadta a tényeket. Ameddig életben marad, nem 
érdekli, hogy a kán sikerrel jár-e, vagy a varjak falják fel vacsorára. 

Dzsingisz félretette a tányért, de egy hosszú kés az ölében maradt. A 
figyelmeztetés nem maradt hatástalan a fiatalemberre. 

- Idegesnek láttalak a piactéren - szólalt meg Dzsingisz. - Ott is lecsaphattak 
volna rád az aszaszinok? 

Juszuf mélyet lélegzett. Még mindig kínos érzés volt erről beszélnie, de ha a 
körülötte levő tümenek sem védik meg, akkor őt is megölik. 


- Azt hallottam, hogy bárhol képesek utolérni az embert, nagyuram. Ha 
elárulják őket, szörnyű bosszút állnak az árulón, de nem csak rajta, hanem a 
rokonain, barátain, de egész falvakon is. 

Dzsingisz fanyarul mosolygott. 

- Én is ugyanezt csináltam - mondta. - A félelem ver béklyót azokra az 
emberekre, akik máskülönben halálig harcolnának. Mesélj róluk. 

- Nem tudom, honnan jönnek - vágta rá Juszuf. - Senki nem tudja. 

- Valakinek pedig tudnia kell - szakította félbe Dzsingisz fagyosan -, 
különben nem kapnának fizetséget a gyilkosságaikért. 

Juszuf idegesen bólintott. 

- Való igaz. nagyuram, de védik a titkaikat, és én nem tudom miféle 
titkokat. Amit hallottam, az csak pletyka és legenda. 

Dzsingisz hallgatott, a beduin sietve folytatta. Kell valami ennek a késével 
játszadozó vén ördögnek. 

- Azt mondják, hogy a Hegyi Öreg parancsol nekik, nagyuram. Azt hiszem, 
ez inkább cím, mint név, nemzedékeken át öröklődik. Fiatalembereket 
képeznek ki gyilkolásra, és irdatlanul sok aranyért vetik be őket. Addig nem 
lehet megállítani őket, amíg meg nem ölték a kijelölt áldozatot. 

- Ma reggel megállították őket - felelte Dzsingisz. 

Juszuf habozott, mielőtt válaszolt. 

- Lesznek mások, nagyuram. Mindig vannak. 

- Mindegyiknek ott ez a jel a bőrén? - kérdezte Dzsingisz. 

Nem lesz túl nehéz megvédeni a családját olyanoktól, akik így különböztetik 
meg magukat a többi embertől. Juszuf megrázta a fejét. 

- Nagyuram, azt hittem, ez is csak legenda, amíg nem láttam őket a piacon. 
Isten ellen való vétek így megjelölni a testet. Csoda, hogy egyáltalán láthattam. 
Nem hiszem, hogy mind viselik a jelet, főleg azután, hogy fölfedezted. Ezután 
sima ború ifjak jönnek. 

- Olyanok, mint te - mondta halkan Dzsingisz. 

Juszuf kikényszerített magából egy nevetést, bár a hangja üresen csengett. 

-Én hív voltam, nagyuram. Kérdezd meg Szübötej vagy Dzsebe 
tábornokokat! - A mellére csapott. - Egyedül hozzád köt a hűség. 

Dzsingisz csak horkantott egyet erre a hazugságra. Mi mást mondana ez a 
fiatalember, ha aszaszin lenne? Nyomasztotta a gondolat, hogy a táborában 
bármelyik arab a gyilkosa lehet. Feleségei, kisgyermekei vannak. A 


testvéreinek szintén. Seregekkel szemben meg tudja védeni magát, de olyan 
ellenségekkel szemben nem, akik éjszaka jönnek, és akár az életüket adják 
azért, hogy elvehessék az övét. 

Eszébe jutott az a jencsingi gyilkos, aki a jurtájában akarta megölni. A 
puszta szerencse mentette meg aznap este, hajszálon múlt akkor az élete. A 
mérgezett kés több kínt és nyomorúságot okozott neki, mint amennyit valaha 
is átélt. Már a gondolatra kiverte a verejték, miközben mereven nézte a fiatal 
arabot. Fontolgatta, hogy elviteti Juszufot az asszonyok és gyermekek 
közeléből. Az emberei pillanatok alatt kiszednének belőle mindent, amit 
hallani akarnak. 

Juszuf izgett-mozgott a félelmetes tekintet súlya alatt. Az ösztönei azt 
súgták, hogy borzasztó veszélyben van. Hatalmas erőfeszítésébe került, hogy 
ne rohanjon ki a jurtából a lovához. Csak az tartotta vissza, hogy a mongolok 
bárki élőt utolérnek lovon. A szekér döccent egyet egy buckán, és Juszuf 
csaknem felordított. 

- Kérdezősködni fogok, nagyuram. Megígérem. Ha valaki tudja, hogyan 
lehet elérni őket, azt hozzád küldöm. 

Bármi megfelel, ami élve értékesebbé teszi a kán szemében. Bánja is ő, 
hogy a mongolok elpusztítják az aszaszinokat, ha Juszuf Alghani életben 
marad. Végtére is síita szektások, még csak nem is igazhitű muszlimok. Nem 
tartozik nekik hűséggel. 

Dzsingisz felmordult, és a késével játszadozott. 

- Jól van, Juszuf. Tedd azt, és jelentsd, ha találsz valamit. Én másképpen 
keresem majd őket. 

A fiatalember meghallotta az elbocsátást a szavaiban, és gyorsan távozott. 
Amikor Dzsingisz magára maradt, mondott egy cifrát az orra alatt. Elhajította a 
kést, amely rezegve bele- állt a jurta középső tartóoszlopába. Elpusztíthat 
városokat, seregeket és nemzeteket törhet meg, éjszakánként mégis őrült 
gyilkosok vethetik rá magukat. Hogy védheti meg a családját az ilyenektől? 
Mivel gondoskodhatna róla, hogy Ögödej biztonságban megörökölhesse 
birodalmát t Csakis egy módszer van erre. A késért nyúlt, kiszabadította. Meg 
kell találnia, és ki kell füstölnie őket, bárhol rejtőznek is. Ha úgy vándorolnak, 
mint az ő népe, akkor megtalálja őket. Ha van otthonuk, azt elpusztítja. A 
városok meghódítása várhat. 


A tábornokaiért küldött, és azok naplemente előtt megjelentek a 
jurtájában. 

- Íme a parancsaim - mondta Dzsingisz. - Egy tümen velem marad, hogy 
megvédjem a családokat. Ha idejönnek, készen kell várnom őket. Ti pedig 
elindultok minden irányba. Tudjatok meg mindent ezekről az aszaszinokról, és 
gyertek vissza. Gazdag emberek bérelik fel őket, ezért a gazdag városokat kell 
bevennetek, hogy ilyeneket találjatok. Ne ejtsetek foglyokat, csak olyanokat, 
akik azt állítják, hogy tudnak valamit. Ismerni akarom a helyet, ahonnan 
jönnek. 

- A kenőpénz híre gyorsabban terjed, mint amilyen gyorsan mi lovagolunk 
- felelte Szübötej. - Szekérszám hurcoljuk magunkkal az aranyat és a jádét, 
most felhasználhatjuk. Az engedelmeddel jókora összeget ajánlok föl annak, 
aki meg tudja mondani, hol képezik ki az aszaszinokat. Elég a kincsünk ahhoz, 
hogy még a hercegeket is árulásra bírja. 

Dzsingisz intett, elfogadta az ötletet. 

- Amennyiben célravezetőnek találjátok, ajánljátok föl, hogy megkímélitek 
a városokat, ha hírekkel szolgálnak. Nem érdekel, hogyan csináljátok, de 
szerezzétek meg az értesülést. És vigyétek magatokkal a táborban levő 
arabokat. Amíg ezt a fenyegetést szét nem zúzzuk, nem akarom a közelemben 
tudni őket. A sah meghalt, Szübötej. Ez az egyetlen fenyegetés maradt. 


Dzselauddin úgy érezte a tömeg felindulását, mintha a szívüket tartaná a 
tenyerén. Csüngtek minden szaván, és ez az élmény új és mámorító érzés volt. 
Apja seregében volt már dolga fölesküdött emberekkel. Sosem kellett 
toboroznia vagy rábeszélni őket ügyének védelmére. Amikor kiderült, hogy 
ilyen képesség lakozik benne, sőt valóságos lángelméje ennek a tudománynak, 
ez csaknem annyira meglepte őt, mint a testvéreit. 

Az afgán városok mecsetjeit kezdte látogatni, kis helyeket, ahol csak pár 
száz hívő élt. Beszélt ezeken a helyeken az imámokkal, és kihasználta a 
rémületet, amelyet a mongol kilengések ecsetelésével keltett. Amint rájött, 
hogy beválik a módszere, egyre vadabb meséket agyait ki egy-egy alkalomra. 
Az első faluból negyven erős pathán harcossal ment tovább. Amíg meg nem 
érkezett közéjük, még csak nem is hallottak a hitetlenekről, akik elözönlötték 


az arab országokat, sőt megölték a hvárezmi sahot. Jogos felháborodásuk 
meglepte Dzselauddint, amíg nem látta, hogy ugyanez történik minden 
városkában és faluban, ahova ellátogat. A hívek száma növekedett, több mint 
kétezren ültek a porban, és várták karizmatikus vezetőjüket, akinek hűséget 
fogadtak. 

- A saját szememmel láttam - mondta Dzselauddin -, ahogy elpusztítottak 
egy mecsetet. A szent emberek puszta kézzel próbálták feltartóztatni a 
mongolokat, de azok megölték őket, testüket temetetlenül hagyták 
megrohadni. 

Ilyen nagy és felháborodott tömeggel még nem találkozott azóta, hogy 
délre jött. Legtöbbjük ifjú volt, de sok fiú is akadt közöttük, akik nem viseltek 
turbánt, mint az idősebbek. Dzselauddin úgy találta, hogy legjobban a 
fiatalokra képes hatni, noha tapasztalt harcosok is jöttek a hegyek közül, hogy 
meghallgassák. Ha az apja élne, gondolta Dzselauddin, talán ugyanezzel 
próbálkozna, a halála azonban arra ösztönözte az erős férfiakat, hogy a 
kardjukhoz kapjanak. Szenvedélyesen beszélt az idegenekről, akik kinevetik a 
hitet és beszennyezik a szent helyeket. Itták a szavait. Dzselauddin fölemelte a 
kezét, hogy lecsillapítsa őket, mire elcsendesedtek. Feltétlen figyelemmel 
függtek rajta. Megnyerte őket. 

- Láttam, hogy megölték az asszonyainkat és a gyermekeinket, hogy 
kitépték a feleségeket a férjük karjából, és elhurcolták őket. Letépték róluk a 
fátylat, és nyilvánosan meggyalázták őket. Buharában megöltek egy imámot a 
kék mecset lépcsőjén, és az ifjak rávizeltek a holttestre. Kitéptem volna a 
szememet, hogy ezt kellett látnom, de nekem az a kötelességem, hogy 
beteljesítsem Allah akaratát, s bosszút álljak testvéreink haláláért! 

A tömegből sokan talpra ugrottak a harag lázában. Kardjukkal hadonásztak, 
és közben a háború szent szavait kántálták. Dzselauddin megfordult, hogy 
ránézzen a testvéreire, és azt látta, hogy már ők is talpon vannak, és a 
többiekkel együtt ordítanak. Nem számított rá, hogy ilyen hatást váltanak ki a 
szavai. Még ők is kirántották kardjukat, a szemük égett a haragtól. Ők is látták 
azt, amit Dzselauddin, mégis lázba hozta őket bátyjuk beszéde. Még Tamar is 
kántálni kezdte iszlám harcosaival a Próféta szavait. Dzselauddin szíve csak 
úgy dagadt a büszkeségtől. Vajon az apja is átélte ezt az érzést? Mintha egy 
kard élén egyensúlyozna. Ha lecsúszik, mindent elveszít, de az emberek hite 
igazolta álmait. Csoportosan vagy magányosan jöttek hozzá, mert a híre 


megelőzte a tartományban. Szent háborúra hívott a mongol támadók ellen, 
szavai és ígéretei felpezsdítették a vidéket. Imámok prédikáltak a mecsetekben, 
amelyekben Dzselauddin sosem járt, Isten harcosának mondták. Neki csak az 
volt a dolga, hogy táplálja a tüzet, és északra küldje a jelentkezőket. 

Rámosolygott a tömegre, amely aznap este összegyűlt, és tudta, hogy 
másnap vele tartanak a következő helységbe, majd onnan a következőbe. 
Kabulba már egy sereg szellemi vezetőjeként érkezik. Arra számított, hogy 
abban a városban minden eddiginél nagyobbra duzzad a serege. Talán 
csakugyan Isten keze vezeti útján. Allah szerény eszköze volt ő, de miként 
érvényesíthetné akaratát Isten, ha nem az emberek keze által t Talán ő a 
bosszú eszköze. Allah valóban jó hozzá, hogy még egy lehetőséget ad neki. 

A mongol tümenek sok száz mérföldet tettek meg minden irányban, és 
megtámadtak minden helyet, ahol megfélemlíthető emberekre leltek. Az 
értesülésekért felajánlott kincsekről szóló pletykák gyors szárnyakon szálltak. 
A tízedik napon Dzsebe talált egy embert, aki azt állította, hogy ismeri a 
hegyeket, ahol az aszaszinok központja van. Jelme talált két másikat, akik azt 
állították, hogy ismernek egy családot, amely a hegyi erődben szolgál. Mindkét 
esetben azonnal abbamaradt a város dúlása, és ez még több hírt hozott a 
mongol tábornokoknak. Ám a felderítők eredmény nélkül tértek vissza, nem 
leltek nyomára az aszaszinok városának. Azok, akik félrevezették őket, 
bolondok vagy hazugok voltak. Mindenesetre megölték őket, és a tümenek 
lovagoltak tovább. 

Csagatáj északnak indult Szübötejjel, majdnem ugyanazon az útvonalon, 
amelyen a tábornok a sahot üldözte. A meredek hegyek lábánál találtak egy 
falut, amit porig égettek, azután a következő felé indultak. Ott elöljárók 
fogadták őket, akik kihallgatásért könyörögtek. Szübötej tárgyalt velük, és 
amikor meghallotta, mit akarnak mondani, az egyik nem tért vissza az 
otthonába, hanem lóhalálában vágtatott vissza a mongol tábornokkal 
Dzsingiszhez. Mire megérkeztek a kánhoz, annál már hárman jelentkeztek az 
aranyért, és mindegyik más helyen vélte az aszaszinok tanyáját. 

Dzsingisz fáradtan üdvözölte az érkező Szübötejt. 

- Még egy, Szübötej? 

A tábornok lelkesedése lelohadt. 

- Vannak többen is? - kérdezte. 

Dzsingisz bólintott. 


- Bizonyára tolvajok, akik azt hiszik, hogy szekérszám adom az aranyat 
hazugságokért, de az is lehet, hogy az aszaszinok álhíreket terjesztenek. Ha 
tényleg olyan régen léteznek, ahogy a te Juszufod mondja, akkor inkább az 
utóbbi az igaz. 

- Van velem egy ember, aki azt állítja, hogy tudja hol tanyáznak, nagyuram. 
Nem hinném, hogy bolond vagy tolvaj lenne, mint a többiek. 

Dzsingisz fölvonta a szemöldökét, tudta hogy Szübötej ítélete megbízható. 

- Hozd a jurtámba, miután megmotozták - parancsolta. 

Szübötej magával hozta tolmácsnak a hosszú visszaúttól porlepte Juszufot. A 
falu elöljárója szánalomra méltóan rettegett a kántól. Fürdött a verejtékben, 
bélsár és fokhagyma sűrű szagával töltötte meg a szűk helyet. Dzsingisz 
lehetőleg szájon át próbált lélegezni, amikor ez az ember közelebb jött. 

- Na? Azt mondtad a tábornokomnak, hogy tudsz valamit! 

- vakkant rá. Unta ezeket az embereket, akik úgy jöttek hozzá, hogy az 
arany csillogott a szemükben. Türelmetlenül várta, hogy Juszuf lefordítsa a 
szavait az értelmetlen nyelvre. A halálra rémült idegen bólintott. Odakint 
három halott hevert egy sekély gödörben. Dzsingisz gondoskodott róla, hogy 
ez itt lássa fölfelé fordított arcukat, miközben a kán jurtájába hozzák. Ezért 
árasztotta magából azt az orrfacsaró szagfelhőt. 

- A nővérem egy hegyi faluban lakik, nagyuram, talán két nap járás észak 
felé onnan, ahol az embereiddel találkoztam! 

- Idegesen nyeldekelt, miközben Juszuf fordított. Dzsingisz odalökött neki 
egy tömlő ajragot, hogy megnedvesítse a torkát, Az ember ivott, és fuldokolni 
kezdett, azt hitte, víz. Az arca kivörösödött, hátba kellett verni, hogy 
folytathassa a mondókáját. - Bocsáss meg, nagyuram. Nekem nem szabad erős 
szeszt innom - zihálta. 

Juszuf elvigyorodott, miközben tolmácsolt. 

- Mondd meg neki, hogy ez nem erős szesz - mordult rá Dzsingisz. - 
Mondd meg neki, hogy beszéljen, különben bedobatom a gödörbe, és élve 
eltemetik. 

Mire Juszuf befejezte a fordítást, a kis ember elsápadt, és máris dadogott. 

- A nővérem azt mondja, hogy emberek laknak a hegyekben, és a faluból 
szerzik az élelmet és a szolgákat. Senkivel se állnak szóba, nagyuram, de azt 
mondják, hogy néha faragott köveket visznek föl szekérrel a csúcsokra. 

Dzsingisz egyre ingerültebb lett, ahogy Juszufot hallgatta. 


- Kérdezd meg, hogy csak ennyit tud-e. Mert ez nem elég. 

Az arab még jobban elsápadt, és a fejét rázta. 

- A nővérem azt mondja, hogy két-három éve két falusi fiatalember követte 
a szekereket. Nem tértek vissza, nagyuram. Családjaik holtan találták őket, 
amikor a keresésükre indultak. Átvágták a torkukat. 

Dzsingisz végighallgatta a fordítást. Az utolsó résznél tágra nyitotta a 
szemét. Ez még nem biztos nyom, de a legtöbbet ígérő adat a kerge történetek 
közül, amelyekkel mostanáig traktálták. 

- Ez elképzelhető, Szübötej. Igazad volt, hogy idehoztad. Adj neki egy 
szekér aranyat két ökörrel, hogy elhúzzák. - Egy pillanatig gondolkodott. - Te 
meg én északra megyünk, Szübötej. Ez elkísér minket a nővére falujáig. Ha 
megtaláljuk, amit keresünk, megtarthatja az aranyát. Ha nem, vége az 
életének. 

A kis ember végighallgatta Juszufot, és térdre esett megkönnyebbülésében. 

- Köszönöm, nagyuram! - hálálkodott, miközben Dzsingisz elhagyta a jurtát. 
Máris a támadás tervét fontolgatta. 


HUSZONKILENCEDIK FEJEZET 


Dzsingisz türelmet erőltetett magára, miközben arra készült, hogy egy olyan 
ellenséggel harcoljon, amilyenhez hasonlóval még nem találkozott. A 
családokat visszaküldte Szamarkand mellé, ahol biztonságban lehettek, Jelmét 
és Kacsunt otthagyta a védelmükre. Jelme személyesen jött el megköszönni az 
áthelyezését. Dzsingisz hunyorogni kezdett meglepetésében, de gyorsan 
álcázta csodálkozását. Eszébe sem jutott, hogy a tábornok szívesebben tölti az 
idejét az apjával a városban, mint hogy az őket fenyegető aszaszinokra 
vadásszon. 

Erre a célra magával vitte saját tümenjét, és Szübötejét. Máig megilletődött 
ettől a húszezer embertől, ha eszébe jutottak első portyái fél tucat emberével. 
Velük együtt akár hegyeket is széthord, ha kell. Ilyen sok ember is képes napi 
hatvan-nyolcvan mérföldet megtenni, ha nem visz sok terhet, ám 
Dzsingisznek fogalma sem volt, hogy mi vár rájuk. Ott voltak Szamarkand 
kézművesei, csak dolgoztatnia kellett őket; ostromgépeket készíttetett velük, 
és új szekereket, amelyekre mindent fölrakatott, amiről úgy vélte, hogy 
szüksége lehet rá, azután kötéllel és vászonnal lefedette. A kánban annyi 


energia volt, mint egy szélviharban, amikor a támadást megtervezte. Emberei 
láthatták, hogy komolyan veszi a fenyegetést. Mindenkinél jobban tudta, 
milyen veszélyt jelentenek az aszaszinok, és alig várta, hogy lecsaphasson. 

Az új szekereknek erősebb, küllős kerekei voltak, olyanok, amilyeneket 
Szübötej hozott Oroszországból, mégis nyögtek és nyikorogtak, amikor a két 
tümen elindult. Egy hónapig tartott a készülődés, de Dzsocsi nem tért vissza a 
táborba. Lehet, hogy még mindig az aszaszinokkal kapcsolatos hírekre 
vadászott, de az élet közben sem állt meg. Dzsingisz két harcost küldött utána 
kelet felé, azután másik kettőt Kaszar után. Mind- kettejüknek szabad kezet 
adott. A környék tele volt gazdag városokkal. Amíg ő az aszaszinok után jár, 
Kaszar és Dzsocsi foglalja el őket, adta parancsba. 

Csagatáj kérte, hadd segíthessen a hegyi erőd felkutatásában, de a kán 
visszautasította. Senki nem említette, hogy az aszaszinok sokan lennének. Az 
erejük a titoktartásban rejlett, és ha az egyszer megtörik, Dzsingisz úgy 
kifüstöli őket, akár egy darázsfészket. Még mindig haragudott Csagatájra, és 
nem tudott ránézni úgy, hogy ne öntse el az indulat. Nem volt könnyű döntés, 
amikor Ögödejt tette meg utódjának. Hónapokig őrlődött, mert elejétől fogva 
Csagatájt akarta utódjául. Nem mintha megbánta volna döntését. Ám jól 
ismerte magát. Tudta, hogy ha Csagatáj a neheztelés legkisebb jelét mutatná, 
képes lenne megölni. 

Inkább délre küldte Dzsebével, hogy a nevében pusztítsa a vidéket. 
Minden tábornokát figyelmeztette, hogy ne engedjék túl közel magukhoz az 
arabokat, még akkor sem, ha ismerik, és megbízható tolmácsnak tartják őket. 
Ő maga néhányuk kivételével beparancsolta őket Szamarkandba, és megtiltotta 
nekik, hogy a tábort megközelítsék. Arszlán könyörtelen lesz azokkal, akik 
nem engedelmeskednek a parancsoknak. Dzsingisz úgy érezhette, mindennel 
szemben bebiztosította népét, amikor elindult északra. 

A megrakott szekerekkel alig harminc mérföldet tettek meg naponta; ha 
virradatkor indultak, és naplementéig lépésben haladtak. Elmaradtak a 
Szamarkandot ölelő zöld mezők. Áthajtották a szekereket az északi folyó 
gázlóján. Utána a por és a szúrós fű dimbes-dombos világa következett. 

A negyedik napra Dzsingiszt megőrjítette a lassúság. Föl- alá lovagolt a 
szekérsor mentén, sürgette a hajcsárokat, hogy még gyorsabban haladjanak. 
Ami Szamarkandban még ésszerű és józan gondolatnak tűnt, most aláásta az 


önbizalmát. Az aszaszinok bizonyosan tudják, hogy jön. Félt, hogy egyszerűen 
otthagyják hegyi erődjüket, és csapatai senkit sem találnak a falak között. 

Szübötej osztozott a véleményében, noha egy szót sem szólt. Tudta, hogy a 
jó tábornok nem bírál egy kánt, bármennyire bizalmas viszonyban vannak is. 
Ennek ellenére meg volt győződve róla, hogy Dzsingisz rosszul fogott hozzá a 
dologhoz. Itt egyetlen stratégia működne: egy váratlan, kíméletlen csapás oda, 
ahol az aszaszinok a legerősebbek, még mielőtt megtudnák, hogy ellenség van 
a környéken. A vánszorgó szekérkaraván épp az ellenkezője volt annak, amit 
Szübötej szeretett volna. Ők szinte csak szárított vérrel és kancatejjel 
táplálkoztak, míg jó tizenkét nap alatt eljutottak Dzsingiszhez a messzi 
hegyekből. A hold most megtelt, utána csaknem teljesen elfogyott, és Szübötej 
egyre több fenntartással szemlélte az eseményeket. 

Mire elérték az utolsó falut, amelyet kifosztott, Szübötej már tudta, hogy 
mit tegyenek, ha az aszaszinok eltűnnek. Ez alkalommal Dzsingisz nem állt 
meg, habár pernyétől szennyes alakok bukdácsoltak, és keresgéltek a romok 
között. A mongol tümenek úgy lovagoltak el mellettük, hogy oda sem néztek. 

Már napok óta látták a csúcsokat, mire megérkeztek a hegylábhoz. Szübötej 
engedélyt kapott Dzsingisztől, hogy előrelovagoljon a felderítőkkel, új 
információkat keresve. így legalább levezethette idegességét. A szekerek még 
negyven mérfölddel, több mint egynapi járásra vánszorogtak mögöttük, mikor 
feltűnt a második falu. Szübötej itt találkozott annak idején az elöljárókkal és 
azzal az emberrel, akit elvitt Dzsingiszhez. 

Most egy élő lelket sem talált. A szíve összeszorult, miközben 
végigléptetett a kiégett házak között. Ez nem az ő embereinek műve volt, ezen 
a halott helyen még kölykök sem maradtak, akik a romok között kutattak 
volna élelemért, vagy aprópénzért. Ha Szübötejnek döntő bizonyíték kellett az 
aszaszinok jelenlétére, megtalálta a szerteszét heverő, összekaszabolt és 
felgyújtott hullákban. Csak legyek, madarak és vadkutyák maradtak életben. 
Lova fojtogató légyfelhőkben járt. 

A kán is odament, amikor Szübötej lovasai megvitték neki a hírt. 
Szenvtelen arccal lovagolt végig a falun, csak egyszer rándult meg, amikor egy 
légy a szájára szállt. 

- Ez figyelmeztetés - mondta Szübötej. 

Dzsingisz vállat vont. 

- Figyelmeztetés vagy büntetés. Valaki látta, hogy beszélsz a kereskedővel. 


Elnevette magát, mert arra gondolt, hogy az az ember ide jön vissza egy 
szekér arannyal! Mit ér most a hirtelen gazdagságai 

- Ugyanezt találhatjuk a nővérénél, abban a hegyi faluban, amelyről 
beszélt. 

Dzsingisz bólintott. Különösebben nem izgatták az elpusztított falvak. Jóval 
csúnyább dolgokat is látott már. Erről eszébe jutott valami, amit az anyjától 
hallott kisfiú korában, és elmosolyodott. 

- A jobb kezemben vérröggel születtem, Szübötej. Mindig a halál oldalán 
jártam. Akik ismernek, tudhatják. Ez a rombolás nem nekem szól, hanem 
azoknak, akik velem tárgyalnak. 

- Elkomorodott, ujjaival a nyergen dobolt. - Ez olyasmi, amit én is 
alkalmazhatok, ha elhagyom a környéket. 

Szübötej bólintott. Tudta, hogy a kánnak nincs szüksége a hangos 
helyeslésre. 

- Ettől függetlenül tovább megyünk, hogy lássuk, hova rejtőztek - mondta 
Dzsingisz savanyúan. - Akkor is, ha a hűlt helyüket találjuk. 

Szübötej csak bólintott, és füttyentett a felderítőknek, hogy menjenek 
tovább a hegyekbe. A nővér faluja egynapi útra volt a gyorsan mozgó 
harcosoknak, és talán háromra a szekereknek. Az utat végig kellett kutatni a 
csapdák miatt, és Szübötej ellenállt a kísértésnek, hogy előrevágtasson és 
ellenőrizze, az aszaszinok hátra hagytak-e valamit. A hegyek arrafelé 
meredekek, a felderítők csupán keskeny ösvényeken haladhatnak a mély 
völgyekben a csúcsok között. Nehéz terep támadáshoz, és aggasztóan könnyű 
védelemhez. Az ilyen helyeken még a hang sem terjed messzire, elnyelik a 
meredélyek. Csak a lódobogást lehet hallani. Szübötej óvatosan lovagolt, a keze 
sose távolodott el az íjától és a kardjától. 


Dzsocsi megállította a tüment, mikor meghallotta a felderítők kürtjeinek 
figyelmeztetését. Több mint egy hónapja lovagolt keményen, hatalmas 
távolságot tett meg kelet felé. Még ezer mérföld talán, és megtalálja északon az 
otthoni pusztaságokat! Azok mögött pedig végtelen a világ, ahol még Szübötej 
sem járt. 


Tudta, hogy az apja csapatokat küld majd utána. Fontolgatta, hogy előbb 
északnak fordul, nem mintha sokat számított volna. Bármelyik felderítő képes 
követni egyetlen lovast, hát még hétezret, akikből a tümenje áll. Egy vak is 
rájuk találna. Ha megjött volna az eső, elmossa a paták nyomát, de Dzsocsi 
kétségbeesésére az ég az egész úton hidegkék maradt, csak nagy ritkán jelent 
meg egy-egy felhőfoszlány. 

Miközben új parancsra vártak, a harcosok hagyták, hogy a lovaik a száraz 
fűben legelésszenek. Amíg meg nem kapták a parancsot, addig nyugodtak és 
elégedettek voltak, annyit foglalkoztak a jövővel, mint egy falka vadkutya. 
Dzsocsi nem tudta, mennyit sejtenek az ő vívódásából. Időnként arra gondolt, 
hogy tudniuk kell róla. A tekintetük óvatos volt, bár valószínűleg ez is csak 
érzékcsalódás. Ahogy a kán hírnökei közeledtek, Dzsocsi összehívta a tisztjeit, 
az ezredesektől a tizedesekig. Valamennyien ott álltak a szamarkandi 
palotában, ahol letették az esküt Ögödej kánra, ezért Dzsocsi nem tudta, mit 
fognak tenni. 

Több mint hétszázan jöttek össze a szavára. Arrébb léptettek azoktól, 
akiknek parancsoltak. Valamennyiüket maga Dzsocsi léptette elő, azzal 
tisztelte meg őket, hogy életeket bízott rájuk. Magán érezte kérdő 
tekintetüket, miközben apja hírvivőit várták. Keze kissé reszketett. Szorosan 
markolta a gyeplőszárat, hogy ne vegyék észre. 

Két ifjú érkezett Dzsingisz tümenjéből. Könnyű deeljük sötét és zsíros lett a 
verejtéktől és a hosszas használattól. Egymás mellett lovagoltak, leszálltak, és 
meghajoltak Dzsingisz tábornoka előtt. Dzsocsi azt hitte, erre is fölkészült, de 
nem. Most, hogy eljött a pillanat, görcsölt a gyomra. 

- Add át az üzenetet - mondta, és ránézett a közelebb álló hírnökre. 

A hírnök ismét meghajolt. Még mindig gyanútlan és derűs volt a hosszú 
lovaglás után. 

-A nagykán megindult az aszaszinok ellen, tábornok uram. Megbízható 
tájékoztatást kapott, hogy hol van az erődjük. Ismét szabadon hódoltathatod a 
városokat, és szélesítheted az uralmunk alatt álló területet. 

- Sokat lovagoltatok ma - mondta Dzsocsi. - Üdvözöllek táboromban, 
egyetek, pihenjetek. 

A hírnökök sietve összenéztek. Ismét megszólalt az, aki előzőleg beszélt: 

- Nagyuram, nem vagyunk fáradtak. 


-Nem hallgatlak tovább! -reccsent rá Dzsocsi. - Maradtok! Esztek! 
Napnyugtakor beszélek veletek. 

Ez nyilvánvaló parancs volt, aminek a hírnökök kénytelenek voltak 
engedelmeskedni. Mindketten fejet hajtottak, majd visszaszálltak a lovukra, és 
elügettek a tümenhez. A tábortüzek már égtek, és a harcosok szívesen látták 
azokat, akik elmondhatták a legújabb híreket. 

Dzsocsi fölemelte a kezét, intett tisztjeinek, hogy kövessék, Lefelé 
irányította a lovát a domboldalon, el a harcosoktól. A völgyben folyócska 
futott, víz fölé hajló, vén, göcsörtös fák vetettek rá árnyékot. Dzsocsi leszállt a 
lóról, hagyta, hogy az állat igyon, azután lenyúlt, és magának is merített vizet. 

- Üljetek le - mondta halkan. 

Emberei nem értették, hogy mit akar, de kikötötték lovaikat a fákhoz, és 
körülvették a tábornokot. A fél domboldalt elborították. A tümen többi része 
láthatta őket a távolból, de túl messze voltak ahhoz, hogy hallják a szavukat. 
Dzsocsi idegesen nyelt egyet, a torka száraz volt, holott csak az előbb ivott. 
Tudta az összes főtiszt nevét, akik a folyó mellett a tisztáson ültek. Vele együtt 
mentek neki arab lovasoknak, a sah seregének, városoknak, helyőrségeknek. A 
segítségére siettek, amikor egyedül küzdött testvére katonái között. Az eskünél 
több kötötte össze őket, mégsem tudta, hogy ennyi elég-e. Mély lélegzetet vett. 

- Nem megyek vissza - mondta. 

A tisztek elnémultak. Némelyik mozdulat közben dermedt meg, ahogy a 
húst rágta, vagy az ajragos tömlőért nyúlt a nyeregtáskába. 

Ezt kimondani olyan volt Dzsocsinak, mintha egy gát szakadt volna át. 
Olyan mélyen beszívta a levegőt, mintha futott volna. A szíve a torkában 
dobogott. 

- Nem most döntöttem így. Már évekkel ezelőtt gondoltam rá, hogy eljöhet 
ez a nap, azóta, hogy a tigrissel harcoltam, és elindultunk erre a földre. 
Mindenben hűséges voltam a kánhoz, az apámhoz. A véremet adtam neki 
azokéval együtt, akik engem követtek. Eleget adtam. 

Körülnézett néma tisztjeinek arcán, latolgatta, hogyan fogadják a szavait. 

- Most északnak fordulok. Nem kívánok keresztülvágni a déli csin 
országokon, vagy megközelíteni is Hsziahsziát keleten. Hazamegyek, és 
felfrissülök azokban a patakokban, amelyek tízezer éven át életet adtak 
nekünk. Azután olyan messzire, és olyan gyorsan lovagolok, hogy apám 
vadászkutyái sose találjanak ránk. Sok száz ország van, amely nem ismer még 


minket. Láttam néhányat Szübötej tábornokkal. Jól ismerem őt, még ő sem lesz 
képes rám találni. A világ végéig lovagolok, ott teremtek otthont, saját 
királyságot. Mire az apám megtudja, hogy nem térek vissza, már elveszített. 

Emberei döbbenten hallgatták. Látta szemük fehérének villanását. 

- Nem parancsolom meg nektek, hogy maradjatok velem - mondta. - Nem 
tehetem. Nincs családom a jurtákban, míg nektek feleségeitek, gyermekeitek 
vannak, akiket nem láttok többé. Nem is kérlek titeket, akiket eskü köt 
apámhoz és Ögödejhez. Esküszegők lesztek, ha velem lovagoltok, nem lesz 
visszatérés a nemzethez, sem béke az apámmal. Vadászokat fog küldeni, akik 
sok éven át keresnek majd. Nem irgalmaz. A fia vagyok, mindenki másnál 
jobban ismerem. 

Miközben beszélt, ujjai a nyereg alá terített tigrisbőr merev szőrszálait 
babrálták, az egyenetlen szegélyt, ahol Dzsingisz lenyiszálta a fejet. Látta, hogy 
lassan feláll egyik csin tisztje, az egyik minghaan parancsnoka. Dzsocsi 
elhallgatott, hogy megtudja, mit akar. 

- Nagyuram... tábornok úr... - A tiszt hangja megremegett a hatalmas 
feszültségtől. - Miért gondolsz ilyesmire? 

Dzsocsi mosolygott, noha elöntötte a keserűség. 

- Mert az apám fia vagyok, Sen Tu. Úgy alapította meg a törzsét, hogy 
magához vonzott mindenkit, aki körülvette. Talán kevesebb legyek nála? 
Ögödejt kövessem, amíg meg nem öregszem, és az életem nem lesz egyéb, mint 
sajnálkozást Azt mondom nektek, hogy ez nem én vagyok. Az öcsém lesz a 
nemzet kánja. Nem fog keresni, amikor eljön az ideje. 

Addigra lesznek feleségeim, fiaim és lányaim egy olyan helyen, ahol még 
nem is hallották a Dzsingisz nevet. 

Tekintete végigsöpört a folyóparton összegyűlt embereken. Rezzenetlen 
pillantásokkal találkozott, noha némelyek úgy ültek ott, mint akiket 
megütöttek. 

- A magam ura leszek, talán csak néhány évig, amíg le nem vadásznak és 
meg nem ölnek. Ki tudná megmondani, hogy mi lesz a véget Mégis: egy ideig 
elmondhatom majd, hogy szabad vagyok. Ezért állok itt. 

A csin tiszt lassan, tűnődve leült. Dzsocsi várt. A tisztjei a hideg arc mögé 
rejtették gondolataikat. Nem fogják egymást hergelni. Mindegyik maga dönt. 

Váratlanul ismét megszólalt Sen Tu. 

- Meg kell ölnöd a hírnököket, tábornok úr. 


Dzsocsi bólintott. Az a két fiatalember nem tudja, hogy a farkas szájába 
dugta a fejét. Nem engedheti meg, hogy visszatérjenek Dzsingiszhez, és 
elárulják, hol tartózkodik, ha a hírnökök távozása után azonnal elindul északra 
a tümennel. Fontolgatta, hogy valami hazugsággal visszaküldi őket az apjához, 
de a gyilkosság vitathatatlanul biztonságosabb a játszadozásnál vagy a 
reménynél, hogy lóvá tehet olyan embereket, mint Szübötej. Nem becsülte alá 
annak az embernek a félelmetes intelligenciáját, és persze az apjáét sem. Ha a 
hírnökök egyszerűen eltűnnek, a kán csak hónapok múlva küld újabbakat. 
Akkor már nem akadnak a nyomára. 

Sen Tu töprengett. Dzsocsi feszülten figyelte. O is érezte a többiekkel 
együtt, hogy a csin tiszt sokuk nevében fog szólni. Sen Tu éppen elég zűrzavart 
látott életében azóta, hogy a kán megjelent hazájában, Csinben, és ő az arab 
földeken át eljutott eddig a békés folyópartig. Az első sorban állt, amikor a sah 
legjobb lovasai támadtak, de Dzsocsi még így sem tudta, mit fog mondani. 

- Feleségem van a jurtákban, és két fiam - szólt Sen Tu, és fölemelte a fejét. 
- Biztonságban lesznek, ha nem térek vissza? 

Dzsocsi szeretett volna hazudni, azt felelni, hogy Dzsingisz nem bántja az 
asszonyokat és gyermekeket. Csak egy pillanatig vívódott, azután döntött. 
Tartozik annyival ennek az embernek, hogy igazat mond. 

- Ezt nem tudom. Ne hazudjunk magunknak. Az apám bosszúálló ember. 
Vagy megkíméli őket, vagy nem. Rajta múlik. 

Sen Tu bólintott. Évekig nézte, hogy az ifjú tábornokot miként gúnyolja és 
bántja a saját népe. Sen Tu tisztelte a nagykánt, de Dzsocsit a fiaként szerette. 
Az életét tette rá a fiatalemberre, aki most olyan sebezhetően áll előtte. Sen Tu 
egy pillanatra lehunyta a szemét, Buddhához imádkozott, hogy gyermekei 
életben maradjanak, és találjanak majd egy embert, akit követhetnek, úgy, 
mint ő. 

- Én veled tartok, tábornok, akárhova mégy is - mondta. 

Noha halkan beszélt, a szavakat mindenki hallotta körülötte. Dzsocsi 
nagyot nyelt. 

- Örülök, barátom. Nem szeretnék egyedül lovagolni. 

Újabb minghaan szólalt meg. 

- Nem leszel egyedül, tábornok. Veled megyek. 

Dzsocsi bólintott. Szúrt a szeme. Az apja ismerheti ezt az örömet, amikor 
hűségesküt tesznek neki, hogy követik mindhalálig, akkor is, ha a hűségesnek 


mindene odavész, amit szeretett. Ez többet ér az aranynál, többet a városoknál. 
Mintha hullám futott volna végig a tisztek csoportján, sorra kiáltották el a 
nevüket, sorra csatlakoztak hozzá. Amikor végeztek, harsány üvöltésben 
törtek ki, és csatakiáltásuktól mintha megremegtek volna a sziklák a talpuk 
alatt. 

- Ha a hírnökök meghaltak, beszélek az emberekkel - mondta Dzsocsi. 

- Tábornok úr - szólalt meg hirtelen Sen Tu. - Ha lesznek, akik nem 
követnek téged, ha úgy döntenek, hogy visszalovagolnak a kánhoz, akkor 
elárulnak minket. 

Dzsocsi belenézett a férfi sötét szemébe. Hosszú ideje töprengett a tervein. 
Lelke mélyén tudta, hogy azokat a harcosokat meg kell ölnie. Kevésbé 
veszélyes életben hagyni a hírnököket, mint hagyni, hogy az emberei 
visszatérjenek Dzsingiszhez. Ha életben hagyja őket, akkor úgyszólván 
semmivé zsugorodik az esélye az életben maradásra. Tudta, hogy az apja 
villámgyorsan határoz, ő azonban habozott. Érezte, hogy valamennyi tiszt 
tekintete rajta nyugszik, és a parancsára vár. 

- Nem fogom megállítani őket, Sen Tu - mondta. - Ha valaki haza akar 
térni a családjához, akkor elengedem. 

Sen Tu arca megrándult. 

- Meglátjuk, mi történik, nagyuram. Ha csak kevesen lesznek, az embereim 
íjakkal várnak rájuk, és végeznek velük. 

Dzsocsi elmosolyodott ennyi rendületlen hűségtől. A szíve túláradt, ahogy 
végignézett a folyóparton összegyűlt tömegen. 

- Megöletem a hírnököket - mondta aztán majd meglátjuk. 


HARMINCADIK FEJEZET 


A hegyi falu ép volt. Szübötej három napon át lovagolt Dzsingisszel és a 
tümenekkel, időnként olyan keskeny ösvényeken, ahol a lovak alig fértek el. A 
mongolok nem értették, hogy miből él meg egy falu egy ilyen helyen, noha a 
harmadik napon délben utolértek egy megrakott öszvérfogatot. Mivel az egyik 
oldalon szakadék szegélyezte az utat, a tümenek nem tudtak biztonságosan 
elhaladni, Dzsebe tehát kényszerítette a tulajdonost, hogy vágja el az öszvér 
hámját, azután emberei lelökték a kordét a mélybe. Szübötej érdeklődve 


figyelte, hogy hullik a mélybe, hogy törik össze a sziklákon, széles körben 
szórva szét a gabonát és a vég szöveteket. 

A rémült gazda nem mert tiltakozni. Szübötej egy zacskó arannyal 
jutalmazta higgadtságát, ami azonnal elmúlt, mihelyt az ember látta, hogy 
gazdagabb, mint valaha. 

A falu a hegy köveiből épült. A házaknak és az egyetlen utcának olyan volt 
a színe, mint a hegyeknek, ezért úgy hatottak, mintha természetes 
sziklaképződmények lennének. Az épületek apró csoportja mögött vékony 
vízsugár hullott alá olyan szédítő magasságból, hogy szétporlott, mire leért. 
Csirkék kapirgáltak a porban, az emberek rémülten bámultak a közeledő 
mongolokra, azután lehajtották a fejüket, és elsiettek. 

Szübötej kíváncsian nézelődött, noha nem szabadulhatott a szorongástól. A 
harcosok és szekerek oszlopa sok mérföld hosszan vonult a hegyi ösvényeken. 
Ha csata alakulna ki, csak az elől lévők harcolhatnának. A terep arra 
kényszerítette a tábornokot, hogy felrúgja a hadviselés minden szabályát, 
amelyeket a sok évtizedes harcokban elsajátított, és nem bírt megnyugodni, 
pedig Dzsingisz mellett lovagolt végig a falu főutcáján. 

Futárt küldött hátra, hogy hozza magával azt az embert, akinek a nővére a 
faluban él. Tucatnyi harcos ment vele, hogy elhozzák az aranyat, a szekeret 
meg lelökjék a sziklákról. Ha nem teszik meg, elzárja az utat, és a sereg 
kettészakad. Szübötej amúgy sem tudta, hogyan hozzák föl az utánpótlást az 
oszlop végéről. Összpontosítási körlet híján a szekerek a harcosok mögött 
maradnak. Gyűlölte ezeket a hegyeket, amelyek egyetlen, sebezhető vonalba 
kényszerítik embereit. 

Amikor a kereskedő megérkezett, kis híján elsírta magát, hogy a falut nem 
égették fel. Út közben napok óta attól félt, hogy elpusztult. Gyorsan megtalálta 
a nővére házát, aki halálra rémült a mongoloktól, a bátyja hasztalanul próbálta 
nyugtatni. Az asszony tátott szájjal bámulta, ahogy a harcosok aranypénzzel 
teli zsákokat raknak a küszöbére, de nem vidította fel a látvány. Minél 
magasabb lett a halom, annál jobban elsápadt. Mihelyt a harcosok visszaléptek, 
gorombán arcul ütötte testvérét, és igyekezett bezárni előtte az ajtaját. 

- Megöltél, te bolond! - rikácsolta. 

A testvérek dulakodni kezdtek az ajtóban. A kereskedő annyira 
megdöbbent ettől a tajtékzó haragtól, hogy hátrált egy lépést. Az ajtó abban a 
pillanatban bevágódott, és mindenki hallhatta, hogy az asszony sír odabent. 


- Megindító - mormolta Dzsingisz Szübötejnek. 

De Szübötej nem találta mulatságosnak. A falut sziklás ormok vették körül, 
biztos volt benne, hogy figyelik őket. A síró asszony is így gondolhatta. 
Szübötej észrevette, ahogy rávillan a szeme a csúcsokra, mielőtt becsapná az 
ajtót a testvére orra előtt. Fölemelte a fejét, végignézett minden kiszögel- lést, 
de semmi sem mozdult. 

- Nem tetszik ez a hely - mondta. - Ez a falu kétségtelenül azért van itt, 
hogy kiszolgálja az aszaszinokat. Miért laknának máskülönben ilyen messze a 
hegyek mélyén? Hogy tudnák egyáltalán megfizetni, hogy minden utánpótlást 
szekérrel kell felhozatniuk? - Ösztönszerűen közelebb léptetett Dzsingiszhez. 
Úgy rémlett, mintha a keskeny utca összezárulna körülöttük. Egyetlen jól 
célzott nyíllövés mindennek véget vethet, ha a falusiak elég kétségbeesettek 
vagy elég bolondok. 

- Nem gondolom, hogy meg kéne itt állnunk, kán uram - mondta. - 
Föntebb két ösvény megy tovább a hegyekbe, és csak egy jön visszafelé. Hadd 
küldjék előre felderítőket, hogy ráleljenek a helyes útra. 

Dzsingisz bólintott. Abban a pillanatban megszólalt egy repedt hangú 
kolomp. Még el se halt a hangja, amikor a mongolok íjaikhoz kaptak, kardot 
rántottak. Kivágódtak az utcára nyíló ajtók, fölfegyverzett férfiak és nők 
özönlöttek ki a házakból. 

A csöndes, kihalt falu szempillantás alatt változott véres csatatérré. 
Szübötej lova kirúgott, eltalálta a mögötte álló asszonyt, aki elrepült. A 
támadók Dzsingisz felé nyomakodtak, aki hatalmas ívben meglendítette a 
kardját, és lenyakazott egy ordító fiatalembert. 

Szübötejt meglepte, hogy a falusiak milyen elszántak és kétségbeesettek. 
Embereinek volt gyakorlata a háborgó tömegek oszlatásában, de erre a 
támadásra nem számítottak. Látta, amint egyik harcosát lerántja lováról egy 
férfi, akinek nyíl állt ki a melléből. Már haldokolt, fogyott az ereje, de ő csak 
cibálta a mongolt. Néhányan egyfolytában üvöltöttek támadás közben, szinte 
fizikai fájdalmat okozott a száz torokból harsogó lárma, amelyet 
felhangosítottak a hegyoldalak. Csakhogy nem voltak harcosok. Szübötej a 
karpáncéljával fogta fel egy hosszú kés döfését, és a hárítás után egyetlen rövid 
csapással eltörte a támadó állkapcsát. A falusiak nem lehettek ellenfelei a 
páncélozott katonáknak, csupán a vadságuk miatt volt nehéz megállítani őket. 
Szübötej eszelős összpontosítással harcolt, az életét kockáztatta, hogy megvédje 


Dzsingiszt. Mindössze néhány percig voltak egyedül, aztán a tümenek egyre 
több harcosa verekedte át magát a kánig és a tábornokig. Körülfogták őket, 
kifelé fordultak. Attól fogva sivító nyilak ütötték át a torkát mindenkinek, aki 
megmoccant. Az acélabroncs, középen Dzsingisszel, legázolta a támadókat. 

A nap még nem emelkedett a hegyek fölé, mikor az utcákat elborították a 
halottak. A kereskedő nővére is ott hevert köztük, az elsők között vágták le. 
Életben maradt testvére az összekaszabolt halott mellett térdelt, és 
szégyenkezés nélkül sírt. Amikor az egyik harcos leszállt a lováról, hogy 
félrehúzza az asszony köntösét, a bátyja könnyes haraggal tiltakozott egy 
darabig, amíg nyakon nem vágták. Szübötej emberei nem találtak senkit, ami a 
tisztaság jelét viselte volna. 

Szübötej meggörnyedve lihegett az erőfeszítéstől és a megkönnyebbüléstől, 
hogy életben maradt. Szívből gyűlölte a hegyek zártságát, és még erősebb lett 
az az érzése, hogy figyelik őket. 

- Ha ezek nem aszaszinok voltak, akkor miért támadtak ránk ilyen vadult - 
kérdezte egyik minghaan tisztjét. Az nem tudott válaszolni egy ilyen kérdésre, 
így csak meghajtotta a fejét és elfordította a tekintetét. 

A tábornok döbbenten állt, ekkor Dzsingisz ügetett oda hozzá. 

- Úgy vélem, parancsot kaptak, hogy állják el az utunkat - mondta 
hanyagul. Őrjítően nyugodt volt, még csak nem is lihegett. - Tolvajok, 
portyázó banditák ellen igazán nagyon jók lennének. Elszánt sereg legyen, 
amelyik eljut ezen a falun át az ellenségeink erődjéhez. - Elvigyorodott. - 
Szerencsére nekem van egy ilyen hadam. Küldd ki a felderítőidet, Szübötej. 
Keresd meg az utat! 

Szübötej gyorsan összeszedte magát kánjának sárga pillantásától, és 
kiküldött két arbant tíz-tíz emberrel, hogy hatoljanak be a hegyek közé. Rövid 
egyenes szakasz után mindkét út élesen elkanyarodott, így a harcosok hamar 
eltűntek. A többieknek megparancsolta, hogy kutassanak át minden házat, 
bizonyosodjanak meg róla, hogy nem rejtenek több meglepetést. 

- Remélem, ez azt jelenti, hogy az aszaszinok nem hagyták el otthonukat - 
mondta, 

Dzsingisz még jobban felvidult erre a gondolatra. 

Napnyugtára a Szübötej emberei a halottakat gúlába rakták a falu egyik 
szélén, a jeges vízesés mellett. A víz medencét vájt magának, utat talált lefelé a 
sziklák között. Szübötej megszervezte a lovak itatását. Őrjítően lassú és fárasztó 


munka volt, de élet- fontosságú. Azoknak, akik túl hátul voltak, a harcosok 
vitték a falusiak vödreiben a vizet sokmérföldnyi távolságra. Sokan 
kénytelenek voltak a keskeny úton aludni, néhány lépésnyire a biztos halált 
jelentő szakadéktól. Senki sem morgott, legalábbis a tábornok nem hallotta. 
Elfogadták sorsukat, mint mindig. 

Szübötej kiküldött csoportjaiból csak az egyik érkezett vissza, mire a 
süllyedő nap sugarai aranyra festették a hegységet. A másik csoport eltűnt, 
Szübötej biccentett Dzsingisznek, mihelyt kiürült az út. Egy felderítő 
eltévedhet, eltörheti a lábát. Ahhoz, hogy tíz fiatal harcos eltűnjön a hegyek 
között, léteznie kell egy másik, könyörtelen és türelmes ellenségnek. 

A mongolok megtalálták az aszaszinokhoz vezető utat. Ott aludtak, ahol 
megálltak, félig megfagytak, néhány falat szárított hús és víz tartotta őket 
életben, míg várták a hajnalt. 


Szübötej már szürkületkor ébren volt, részben azért, mert előre akart 
küldeni egy csoportot, mielőtt Dzsingisz átveszi a vezetést. Bizonyosra vette, 
hogy az elől harcoló emberei elpusztulnak majd, ezért a saját tümenjéből 
választott tisztességes páncélt viselő íjászokat, hogy minél több esélyük legyen. 
Nem akarta, hogy Dzsingisz kockáztassa az életét egy láthatatlan ellenséggel 
szemben. A sziklafalak, amelyek az ösvényt szegélyezték, túlságosan könnyen 
védhetőek. Ahogy a híguló homályt kémlelte, arra gondolt, hogy leginkább 
kövekre és nyilakra kell számítaniuk. Remélte, hogy az aszaszinoknak nincs 
égő olajuk, bár ebben nem bízott túlságosan. Késő bánat ebgondolat, sok időt 
adtak az aszaszinoknak a felkészülésre. 

Ezen a helyen sokáig nem lehetett látni a kelő napot a kőszálak és ormok 
miatt. Szübötejt ennek a falunak a mindennapjai ejtették gondolkodóba. Még 
nyár derekén is hideg lehet a házuk. Csak akkor melegszik át, amikor a nap a 
fejük fölött áll. Most már nem maradt kétsége afelől, hogy a falusiak 
valamennyien az aszaszinok szolgái, akiket elpusztítani jöttek. Mi másért 
választották ezt az életet? 

Szübötej a második csoporttal indult, és csak egyszer pillantott vissza, 
amikor a sereg mozgásba lendült. A hatalmas oszlop csaknem az első 
elpusztított faluig nyúlt vissza. Némelyeknek fogalmuk sem volt, hogy mi 


történt előző nap, de azért követték az előhadat. A mongolok egyre mélyebbre 
hatoltak az ellenséges terepen. 

Túl a falun az ösvény még jobban elkeskenyedett, az embereknek 
kettesével kellett lovagolniuk, a levegő pedig hideg volt az örökös árnyéktól. 
Szübötej kéznél tartotta fegyvereit, erőltette a szemét, hátha észrevesz valakit 
az előre küldött arbanból. De csak patanyomokat látott, Szübötej emberei 
ezeket követték lassan, rajtaütéstől tartva, de feltartóztathatatlanul. 

Fojtogató volt a bezártság, az út emelkedni kezdett. Szübötej még 
kínosabban érezte magát, amikor az út annyira összeszűkült, hogy már csak 
egyesével mehettek tovább. De a patanyomok megmaradtak. Szübötej még 
sosem érezte magát ilyen tehetetlennek. Meg kellett küzdenie az egyre 
fenyegetőbb pánikkal. Ha megtámadják őket, az elsők, akik meghalnak, 
eltorlaszolják az utat a mögöttük haladók előtt, akik így könnyű célponttá 
lesznek. Még a lovaikat sem tudnák megfordítani egy ilyen szűk helyen. 
Összerázkódott, ahányszor a lába kétoldalt hozzáért a mohos sziklákhoz. 

Fölkapta a fejét. Egyik embere halkan füttyentett, a lovak megtorpantak. 
Szübötej az orra alatt káromkodott. Még csak oda se tud lovagolni, hogy 
megnézze, mit találtak! A világ legjobb serege ijedező emberek egysoros 
vonalává apadt! Hát nem csoda, hogy az aszaszinok nem hagyták el az 
erődjüket. Szübötej fölnézett az ég ragyogó, keskeny csíkjára. Elég, ha 
néhányan köveket hajigáinak rájuk, és a hegység lesz a sírja minden 
reményüknek és becsvágyuknak. Levegő után kapott, amikor kavics koppant 
valahol fönt, de nem követte másik. 

Az egyik embere gyalogszerrel jött vissza, a lovak lábai között bujkálva, 
amitől az állatok idegesek lettek. Ők is érezték, hogy sziklafalak veszik körül 
őket, és Szübötej amiatt is aggódott, hogy a lovak pánikba eshetnek. Ilyen szűk 
helyen végzetes lenne. 

- Fal van keresztben az úton, tábornok úr! - mondta a harcos. - Van rajta 
kapu, de vas. Ha vannak pörölyök, küldesd előre őket, leverhetjük a 
zsanérokat, de nem végzünk egyhamar. 

Szübötej bólintott. Nevetséges lett volna, hogy ácsorgó lovak során át kell 
továbbítania a parancsokat, ha nem fenyegette volna őket a támadás állandó 
veszélye. Akarata ellenére is fölpillantott és megrándult. 


- Magadnak kell menned. Kézről kézre adjátok előre a pörölyöket, és 
valamelyik tiszt szedesse le a hozzánk legközelebb eső szekérről a mozgatható 
fedezékeket. 

- Végül mégis lesz hasznuk a hordozható deszkatorlaszoknak, 

Dzsingisz ragaszkodott hozzá, hogy több tucatnyit csináltasson 
Szamarkandban az íjászai védelmében. Döntése most érik be. 

Szübötej türelmetlenül várt, miközben a futár végigmászott a soron. Az 
ostromhoz szükséges felszereléseket valahol hátul hozzák a szekerek. Az idő 
lassan telt, az emberek beszélgettek, várakoztak. Csak Dzsingisz látszott 
nyugodtnak. A kán elővett egy fenőkövet a nyeregtáskájából, és a kardját 
élesítette, időnként fölemelve a pengét, hogy ellenőrizze a munkáját. 
Észrevette Szübötej pillantását, elnevette magát, és tovább dolgozott. 

Valamilyen ösztön azt parancsolta Szübötejnek, hogy harmadszor is nézzen 
föl. Fekete pontok jelentek meg az ég pántlikáján. Leesett az álla, ráordított a 
körülötte levőkre, hogy bukjanak le, és épp akkor emelte páncélozott karját a 
feje fölé, amikor az első kő eltalálta. 

A kövek hullámokban érkeztek, a mongolok nyögtek és acsarogtak a 
kíntól. Akik hoztak pajzsot, azok maguk fölé tartották, de ők kevesen voltak. A 
lovak pajzs és páncél nélkül szenvedték végig a támadást: rugdostak, 
ágaskodtak félelmükben és fájdalmukban. Több állat annyira elkábult az 
ütésektől, hogy összeesett, mert nem bírta tovább a fájdalmat. Szübötej az öklét 
rázta, amikor látta, hogy némelyik nem kel föl többé, mert betört a koponyája. 
Látott embereket, akiknek a karja ernyedten lógott, mert a páncél ellenére 
eltört a csontjuk, és a kövek egyre hullottak az aknába. Csak annak örült, hogy 
a kövek kicsik voltak. Azok, amelyek képesek lettek volna eltörni egy ember 
gerincét, vagy beékelődtek a falak közé, vagy ide-oda pattantak esés közben, és 
darabokra hullottak, Alighogy ezt megállapította, egy nagyobb kő Szübötej tói 
pár lépésnyire homlokon talált egy lovat, amely azonnal elpusztult. A 
tábornoknak eszébe jutott az első erőd, amelyet Dzsingisszel együtt foglaltak 
el. Akkor is emberek álltak fölöttük, akik a lándzsáikat csaknem függőleges 
vonalban dobálták lefelé. A fejük fölé tartott deszkatorlaszok mentették meg 
az életüket. Szíve fájdalmasan meglódult, amikor rádöbbent, hogy nem vette 
számításba a mögöttük várakozó szekereket. Azokat nem lehet bevonszolni 
ebbe a vágatba. Már látta maga előtt, ahogy az egész had megtorpan, még 


hátrálni sem képesek a sziklafalaktól. Emberei tántorogtak a kőzáporban, 
tehetetlen haraggal ordítottak kínjukban. 

- Hol vannak azok a pallók? - mennydörögte Szübötej. - 

Szükség van rájuk! - Hangja messzire szállt a sor mentén, ide- oda verődve a 
falak között. Ahol az ösvény elkanyarodott, emberei türelmetlenül integettek a 
mögöttük levőknek, továbbították a parancsot. Milyen messze lehetnek a 
szekereké Várakozott, fel-felszisszent a kövek kopogásától, a nyergére hajolt, 
karjával védte a fejét. 

Úgy érezte, egy örökkévalóság óta hallja a fájdalom kiáltásait és a saját 
lélegzetét, amikor valaki felordított. Megkockáztatott egy pillantást a válla 
fölött. A kövek még mindig pattogtak a páncélján, és már a kicsik is fájdalmat 
okoztak. Megkönnyebbülve sóhajtott fel, amikor meglátta, hogy nehéz 
deszkapajzsok közelednek az emberek feje fölött: a lovasok kézről kézre adták 
őket. Nem érkezhettek elég gyorsan. 

Aztán megtorpantak a pajzsok, mert azok, akiknek kőzápor hullt a fejükre, 
inkább maguk fölé tartották, ahelyett, hogy továbbadták volna őket. Szübötej 
dühös parancsokat ordított. Látta, hogy újabb pajzsok érkeznek. A kövek máris 
a fán doboltak, olyan erősen, hogy fájt tőle az ember füle. Megragadta az első 
pajzsot, amely odaért hozzá. Látta, hogy Dzsingisz már biztonságban van. Nem 
gondolta, hogy a kán továbbadná a sajátját, és minden akaraterejét össze kellett 
szednie, hogy továbbítsa, amit a feje fölé emelt. 

Mikor ismét fedetlen volt a feje, Szübötej a kánra nézett, és látta, hogy 
Dzsingisz elvesztette a nyugalmát. Elhúzta a száját, amikor látta, hogy 
tábornoka védtelen, azután vállat vont, mintha semmiség lenne az egész. 
Kirántotta a beékelődött pajzsot, hátranyúlt egy másikért. Szübötej látta, hogy 
kövek hullanak a kán körül. Az egyik lepattant Dzsingisz sisakjáról, de már jött 
is a következő pajzs, és a tábornok fújt egyet megkönnyebbülésében, amikor 
látta, hogy a kán biztonságba került. 

A kőzápor ritkulni kezdett, azután elapadt. Összevert és haldokló emberek 
voltak a nehéz deszkák alatt. Páncél nélkül elpusztultak volna. Hogy az 
aszaszinok  látták-e a  deszkapajzsokat, vagy egyszerűen kifogytak a 
lövedékekből, azt Szübötej nem tudta, csak azt, hogy eget-földet meg fog 
mozgatni, hogy visszafizesse a tehetetlenség kínját. 

A pajzsok védelme alatt megérkeztek a kézről kézre adott pörölyök. 
Valahol elől döngeni kezdtek a súlyos csapások. Szübötej dühöngött, mert nem 


láthatta az első sorokat. A fal tizenkét lóhossznyira volt előtte, ő meg 
tehetetlenül várt és verejtékezett. 

Gondolt rá, hogy a döglött lovakat feldaraboltatja, és kézről kézre adva 
hátraküldeti. Nyomban el is vetette a gondolatot. Ki kell jutniuk ebből a 
sziklakürt óból, és a lovak kibelezése túl sokáig tartana még akkor is, ha elég 
hely lenne a fejszék meglendítésére. 

Viszont a deszkapajzsok alkalmasak arra, hogy letakarják a holt embereket 
és lovakat, így a többiek átmehetnek rajtuk. Förtelmes lesz, de ha nincs más út 
előre. 

A ledöntött kapu dübörgése messzire hallatszott a sor mentén, a harcosok 
rekedt éljenzésre fakadtak. Szübötej látta, hogy az előtte haladó emberek 
nekilendülnek, azután felkiáltanak, mintha valami láthatatlan dologba 
ütköztek volna. Szübötej pislogott, de kevés volt itt a fény, és a deszkapajzsok 
árnyéka szinte azt is kioltotta. Közvetlenül előtte hevert a ló, amelynek látta a 
halálát. Lovasát a falhoz nyomta, amikor összerogyott. A férfi orrából vér 
szivárgott, sápadt volt és csöndes. Szübötej nem tudta, hogy él-e, de azért 
habozás nélkül kiadta a parancsot. 

Előreadta a saját deszkapajzsát, amellyel letakarták az összeroskadt állatot 
és gazdáját. Szübötej parancsára a legközelebbi harcos megsarkantyúzta a lovát, 
felkényszerítette hátasát a billegő pajzsra. 

A deszka megbillent a súly alatt, a rémült ló ellenállt, de Szübötej és a 
gazdája ráordított. A harcos a kardhüvelyével verte, amíg az állat 
kétségbeesetten nyihogva előre nem lódult. Szübötej követte. Elhúzta a száját, 
és igyekezett nem meghallani a súlya alatt összeroppanó csontokat. Azt 
mondta magának, hogy az alatta levő ember már biztosan halott. 

Átszáguldott a kapu omladékán. A nap a szemébe sütött, majdnem 
megvakította. Túl a kapun széles tér volt. A lova arrafelé repült, eszeveszetten 
menekült a félelem és a hágóban uralkodó vérszag elől. Szübötej egy vad 
rántással balra fordította a lovát, miközben nyilak süvítettek el mellette. Az 
előtte egyenes vonalban száguldó harcos mellébe nyilak csapódtak. Szübötej 
látta, hogy megbillen, de a páncélja kitartott, és volt ideje megölni egy íjászt, 
mielőtt közvetlen közelből az álla alá lőttek volna. 

A tábornok lihegett és hunyorgott. Újabb harcosok robbantak ki a hágóból, 
hogy csatlakozzanak hozzá. Azok, akinek eltört a karjuk és a kulcscsontjuk, 


nem tudták használni fegyvereiket, de nekirohantak a nyilaknak, hogy utat 
törjenek az utánuk következőknek. 

A velük szemben álló íjászok fehér köntöst viseltek, amely szétnyílt, mikor 
megfeszítették íjukat. Szübötej látta rajtuk a tisztaság jelét, és elöntötte a harag. 
Sarkantyút adott a lovának, és nekik rontott. Úgyse maradt hely elfutni, vagy 
manőverezni. A harcosai vagy áttörik a vonalat, vagy kettesével-hármasával 
pusztulnak. 

Sokat segített, hogy a lovak megbokrosodtak a félelemtől. A mongolok nem 
is igyekeztek megállítani őket vágta közben. Szübötej lova egyenesen 
nekirontott egy íjásznak, aki éppen nyilat helyezett a húrra. A lövés elsüvített 
a tábornok mellett, ő pedig vágta közben lecsapott, a lova felrúgta a szomszéd 
íjászt. Szübötej vicsorgott kegyetlen örömében, miközben a harcosok is 
nekimentek a vonalaknak. Mindegyikük melle tüskés lett a nyilaktól, de a 
páncélok jók voltak, az íjászok pedig rosszak. Az aszaszinok minden 
félelmetességük ellenére sem voltak harcosok. Nem edzettek naponta, attól a 
pillanattól fogva, hogy megtanultak járni. Nem tudták visszafojtani a fájdalmat 
és a félelmet, hogy még egy utolsó csapást mérjenek az ellenségre. A kán 
harcosai viszont igen. 

A hágó kiszélesedett annyira, hogy öt ló vágtathasson egymás mellett. 
Talán száz íjász sorakozott fel a lépcső formájúra faragott sziklán, de nem 
bírták megállítani a feléjük zúduló áradatot. Nyílfelleggel talán megtörhették 
volna az első sorokat, de Szübötej látta, hogy az aszaszinok összevissza 
lődöznek. Lecsapott egy újabb íjászra, felhasította az oldalát, ahogy elvágtatott 
mellette. A lova megrogyott, két nyíl állt ki a szügyéből. Csak a pánik tartotta 
még lábon, de Szübötej számított rá, hogy össze fog esni, amint elfogy az ereje. 
Könnyedén leszökkent róla, kis híján egy arab karjaiba. Villámgyorsan 
megfordult, vállmagasságban meglendítette a kardját, és levágta az arabot. A 
következő aszaszin épp akkor engedte el a nyilát. Szübötej két lépéssel mellette 
termett, és belemártotta kardját az íjász csupasz mellébe, oda, ahova a 
,tisztaság" szót tetoválták. Egy harcos, aki akkor száguldott ki a hágóból, 
felrúgta a harmadik arabot, akit Szübötej éppen fel akart tartóztatni. Szübötej 
hálásan felpillantott, és Dzsingiszt pillantotta meg véresen és diadalmasan. 

Szübötej úgy gondolta, hogy ha emberei nem viseltek volna páncélt, az 
íjászok még ekkora túlerővel szemben is győzhettek volna. A sziklakürtő volt a 
legjobb védelmi vonal, amit valaha látott, és megértette, hogy az aszaszinok 


miért álltak meg itt harcolni. Semmi kétség, úgy gondolták, hogy ezt bárkitől 
meg tudják védeni. Szübötej megtörölte a száját. Vörös lett a keze, és vöröset 
köpött tőle. 

Körülötte az utolsó íjászokat vágták le. A mongol harcosok diadalmasan 
üvöltöttek, kiengedték magukból mindazt a félelmet és haragot, amiből 
semmit sem mutattak addig. Szübötej nem csatlakozott hozzájuk. Teste fájt az 
ütések százaitól. Félrerúgott egy hullát a kőlépcsőről, hogy helyet csináljon 
magának, és leült. Zihált, mintha nem tudná megtölteni a tüdejét. A nap 
magasan járt a feje fölött, bár még dél sem volt. Szübötej bágyadtan elnevette 
magát a látványtól. Úgy érezte, mintha éveket töltött volna annak a sötét 
helynek a csapdájában, és minden lélegzetvétellel azért küzdött, hogy 
visszanyerje a nyugalmát. 

Végignézett az úton, a harcosok és halottak fölött. Látta az erődöt, de csak 
most tudatosult benne. 

Az aszaszinok a hegyből építették föl az erődjüket, egyenesen az útra, hogy 
ne lehessen megkerülni. A sziklák kétoldalt túlságosan meredekek voltak 
ahhoz, hogy megmásszák őket. Szübötej még mindig a nagy kaput 
tanulmányozta, amely elállta az útjukat. 

- Pörölyöket! - ordította. - Pörölyöket és védőtorlaszokat! 


HARMINCEGYEDIK FEJEZET 


A katapultokat, amelyeket Dzsingisz Szamarkandból hozatott, még 
darabokban sem lehetett volna átvonszolni a keskeny hágón. A munka a 
pörölyt és falhorgokat használó emberekre maradt. Az erőd bronzból és rézből 
készült kapuját kőoszlopokba rögzítették. Hihetetlenül lassan haladtak, a 
munka kimerítő volt. Szübötej megszervezte a pörölyös brigádokat, akiknek 
mások a deszkapajzsokat tartották, hogy azok védelmében dolgozhassanak. Az 
első nap végére a kőoszlopok a kapu két oldalán ragyásak és varacskosak lettek, 
mély lyukak is tátongtak bennük a pörölyökkel vert nagy vasrudaktól. A kapu 
mégis állt. A fejük fölül időnként nyilak cikáztak, de a nemzet legjobb íjászai 
mindig megelőzték az aszaszinokat. Nem volt valami sok védő. Szübötej azon 
tűnődött, hogy az aszaszinok fő ereje nem hever-e máris holtan az erőd véres 
lépcsőjén. Az aszaszinok inkább sötétben, suttyomban tevékenykedtek. Ahogy 


Dzsingisz mondta, nem voltak annyian, hogy ellenállhassanak egy elszánt 
seregnek. 

Keserves munka volt átjuttatni az utánpótlást a szurdokban, de Szübötej a 
mindenkori váltással hozatta át a fáklyákat és az élelmet, így az emberek 
pihenhettek is, amíg a friss erők folytatták a kőoszlopok zúzását. Éjszaka 
könnyebb dolguk volt a falakon álló íjászoknak. Láthatták a dolgozó 
mongolokat a fejük fölé tartott védőpajzsok réseiben, és az a harcos, aki túl 
közel került a fáklyákhoz, azt kockáztatta, hogy süvítő nyílvessző csap le rá. 
Hajnalra Szübötej hét emberét találták el, egynek a kezében meg elcsúszott a 
vasrúd, és eltörte a csuklóját a pöröllyel. Csak hárman haltak meg. A többieket 
hátrébb vonszolták a kőlépcsők mögé, ahol ápolhatták őket. 

Mivel a kapu kitartott reggelig, Dzsingisz parancsot adott, hogy rombolják 
le maguk mögött a kőből épült falut. Minghaan tisztjei vitték az utasítást, hogy 
a harcosok verjék szét a kőházakat, és dobják le a darabjaikat a szakadékba, így 
többen is használhatták a nyílt teret kiindulási pontnak. Csaknem húszezer 
ember várt tehetetlenül, mert nem tudtak hozzáférni az ellenséghez, miközben 
néhányan a falnál verejtékeztek. Szübötej bízott benne, hogy az emberei 
képesek lesznek betörni, de ahogy a második nap is eltelt, Dzsingisznek nagy 
erőfeszítésébe — került, — hogy szenvtelen  arckifejezésével álcázza 
türelmetlenségét. 


A Hegyi Öreg lenézett a napfényben dolgozó, páncélos katonákra, és alig 
bírta magába fojtani a dühét. Egész életében áhítatos tisztelettel övezték a 
fejedelmek és sahok az indiai Pandzsábtól a Kaszpi-tengerig. Származásra és 
vagyonra való tekintet nélkül hódolatot, sőt imádatot követelt meg attól a 
néhány személytől, aki tudta, hogy kicsoda. Erődjét sosem támadták meg 
azóta, hogy egyik őse felfedezte ezt a hasadékot, majd pedig létrehozta a klánt, 
amely a legfélelmetesebb erő lett az arab országokban. 

Az Öreg átkozta a hvárezmi sahot, aki meg akarta vásárolni ennek a 
kánnak a halálát, de átkozta a saját végzetét is, amiért átvette a kérelmét. 
Akkor még nem tudhatta, hogy a sah sok-sok városa és aranya a támadó kezére 
kerül. Kiküldte választott embereit, hogy intézzék el ezt az egyetlen célpontot, 
aztán valahogyan szentséggyalázás lett belőle. Az Öreg napokon belül értesült 


a szamarkandi kudarcról. Követői túlságosan magabiztosak lettek, kísértésbe 
hozta őket, hogy az ellenség viszonylag könnyen elérhető. Szép haláluk volt, 
de idehozták a rejtekhely küszöbére esztelen támadóit. 

Úgy tűnt, a mongolokat nem izgatja, hány embert veszítenek, amivel ki is 
vívhatták volna az Öreg csodálatát, ha nem tartotta volna őket embernél 
kevesebbnek. Úgy látszik, az a végzete, hogy vénségére istentelen farkasok 
áldozatául essen. A kán könyörtelen, megszállott ellenség, a régi világ 
darabokra hullik. A mai nap után legalább egy emberöltőbe kerül újjáépíteni a 
klánt. Biztos volt benne, hogy aszaszinjai mindenért megfizetnek, ugyanakkor 
félt, szinte rettegett a férfitól, aki olyan irgalmatlanul nekiugrott az erőd 
szikláinak. Arabok nem tennének ilyet. Még a nagy Szaladdin is békén hagyta 
őket, miután meglátogatták a tulajdon sátrában. 

Az Öreg lépéseket hallott maga mögött. Kelletlenül elfordult a boltíves 
ablaktól. A fia állt útra készen a hűvös kamrában. A negyvenéves férfi ismerte 
a klán minden titkát. Szüksége is lesz rájuk, ha mindent elölről akarnak 
kezdeni. Vele együtt távozott az Öreg minden reménye. Fájdalommal és 
haraggal néztek egymásra, mielőtt a fia a homlokát, ajkát és szívét megérintve 
tisztelettel meghajolt. 

- Nem jössz velem? - kérdezte még egyszer, utoljára. 

Az Öreg megrázta a fejét. 

- Itt várom be a véget. Ebben az erődben születtem. Nem hagyom, hogy 
elűzzenek. 

Az erőd végében levő paradicsomkertre gondolt. Parancsára már 
meghaltak a nők, mérgezett bor segítette át őket a másvilágba. Utolsó emberei 
a falakon küzdöttek, nem akadt senki, aki eltávolította volna a holtakat, a kert 
máris bűzlött a bomlástól. De még ez is jobb, mint a támadók kezére kerülni. 
Az Öreg arra gondolt, hogy eltölthetne ott egy kis időt, miközben a kánra vár. 
A kert mindig is megnyugtatta, ha háborgott a lelke. 

- Emlékezz rám, és építsd újjá a klánt, fiam. Ha tudom, hogy kinyújtod a 
kezed, és eltünteted erről a világról a kánt vagy a fiait, akkor nyugodtan halok 
meg. 

A fia szeme izzott, miközben ismét fejet hajtott. 

- Nem fogom elfelejteni - mondta. 

Az Öreg figyelte, ahogy biztos és erős léptekkel távozik. Volt egy rejtett 
ösvény az erőd mögött, a fia ezt használja, és nem hagy maga mögött mást, 


csak pusztulást. Két ember utazik vele, gyakorlott aszaszinok, akiket jól 
kiképeztek az ölés minden formájára. Nekik is személyesen kellett parancsot 
adnia a távozásra. Nem tartották szégyenletesnek, hogy meghaljanak az 
otthonuk védelmében. Alig harmincan várták, hogy a mongolok áttörjenek a 
falon. Megbékéltek, mert biztosak voltak abban, hogy megölik őket, és a 
paradicsomba kerülnek. 

A Hegyi Öreg, ahogy egyedül maradt, elfordult a lenyugvó naptól. Utoljára 
indult a márványlépcsőn a kertbe. Élvezettel szívta be a levegőt, amely sűrű 
volt a halál és a virágok szagától. 


A kapu jobb oldali oszlopa másnap déltájt tört ketté, és kifelé hajlott a 
kövek súlya alatt. A kán előrelépett, alig várta, hogy meglássa, mi van mögötte. 
Az ajtó megnyílt, miután semmi sem tartotta. Szübötej emberei beakasztották 
kampós botjaikat a hasadékba, és rángatni kezdték. A kapu alja árkot vájt a 
poros földbe, 

Dzsingisz páncélt öltött, harcra készen markolta a kardot és pajzsot, így 
várta, hogy a rés kitáguljon. Szübötej látta rajta, hogy elsőnek akar belépni az 
erődbe. A tábornok csatlakozott embereihez, puszta kézzel markolta a kapu 
szélét, hogy közelebb lehessen a kánhoz. Nem tudta, hogy Dzsingisz sejti-e a 
gondolatait, mindenesetre Szübötej volt az első, aki bejutott az udvarba. 
Hallotta, hogy nyílvesszők kopognak a köveken. Félreugrott, úgy kémlelte az 
erődöt, amelynek a bevételéért olyan sokat fáradtak. Még mindig álltak 
aszaszinok a falakon, de Dzsingisz felfogta a nyilakat a pajzsával, amelyek 
mintha a semmiből érkeztek volna. 

Szübötej íjászai előrenyomultak az udvar végébe, és mindenbe nyilat 
eresztettek, ami mozgott. A falakon belül nem volt védelmük az 
aszaszinoknak. A fekete köpenyes alakok jól látszottak a világos kövek előtt, 
ezért gyorsan leszedték őket. Dzsingisz kifejezéstelen arccal figyelte, ahogy az 
udvarra zuhannak, és elégedetten bólintott, mikor végül minden 
elcsöndesedett. A kánnal együtt jöttek az erőfeszítéstől kivörösödött arcú 
pörölyös emberek. Dzsingisz és tábornoka együtt indult az erődbe. Mások a 
kőlépcsőn kapaszkodtak föl a falakra, hogy minden lehetséges túlélőt 
kiirtsanak, és közben átvizsgálják a halottakat. Szübötej nem nézett hátra, 


amikor dulakodást hallott a falon, azután zuhanást. Emberei majd kitakarítják 
az udvart, és a mögöttük levő szobákat. Nem kellett ellenőriznie őket, nem is 
tehette, amikor kánja ilyen gondatlanul sétál be az aszaszinok fészkébe. 

Az udvar mögött árkádsor tartotta a főépületet. Dzsingisz talált egy ajtót, 
de ez csak fából volt, a pörölyös emberek néhány csapással kinyitották. Senki 
sem várt rájuk, noha Szübötej visszafojtotta a lélegzetét, amikor Dzsingisz úgy 
lépett be, mintha a saját jurtái között sétálgatna. A kán láthatólag elhatározta, 
hogy szembenéz a félelmével, és Szübötej meg sem próbálta visszatartani az 
erőd átkutatásától. 

Az aszaszinok otthona a szobák és járatok útvesztője volt. Szübötej átment 
a fegyverekkel és vassúlyokkal teli folyosókon, tereken, ahol állványokon 
sorakoztak az íjak, sőt egy vízmedencét is látott, amelyben még úszkáltak az 
aranyhalak. Találtak magánlakosztályokat, ahol finom patyolattal takarták le 
az ágyat, hálótermeket, ahol durva fapriccsek álltak a fal mellett. Különös hely 
volt, Szübötej úgy érezte, éppen most hagyták el a lakók, akik bármelyik 
pillanatban visszatérhetnek, hogy zajjal és élettel töltsék meg a csarnokokat. 
Hallotta embereinek fojtott hangját, ahogy egymást szólongatják. Mind többen 
szivárogtak be az erődbe, és nekiláttak összeszedni az értékesebbnek hitt 
tárgyakat. Az egyik szobában, amelynek rácsos ablakai voltak, Szübötej és 
Dzsingisz talált egy felborult kupát, amely mellett szinte még fel sem száradt a 
kiömlött bor. Dzsingisz továbbment, mindent megnézett, de sehol nem pihent 
meg. 

Egy csarnok végén selyemzászlók lógtak. Itt újabb nehéz ajtó állta el az 
útjukat. Szübötej szólította a pörölyös embereket, de mikor megemelte a vas 
zárógerendát, az könnyedén félrecsusszant. Lépcső volt a kinyíló ajtó mögött. 
Dzsingisz alig lassított, Szübötejnek eléje kellett ugrani. Karddal a kézben 
olyan sebesen sietett fölfelé a lépcsőn, ahogy csak tudott. Különös szagok 
úsztak a nehéz levegőben, de a megtorpanó Szübötej sem készült föl arra, amit 
talált. 

A kert az erőd mögött volt, és a távoli kékségben elmosódó hegyekre 
nézett. Virágok voltak mindenütt, de még ez sem rejthette el a halál szagát. 
Szübötej egy csodálatos szépségű nőt talált egy kék virágágy mellett. Ajkán, 
arcán, mellén sötét foltokat hagyott a vörösbor, ahogy összeesett. Szübötej 
megbökte a lábával, egy pillanatra megfeledkezett arról, hogy Dzsingisz jön 
mögötte. 


A kán oda se nézett, csak ment tovább. Úgy sietett végig a tökéletes 
rendben tartott ösvényeken, mintha nem léteznének, és egyre beljebb haladt a 
kertben. Találtak más nőket is, valamennyi gyönyörű volt, és valamennyi 
nagyon kevés ruhát viselt tökéletes testén. Émelyítő látvány volt még annak is, 
aki hozzászokott a halálhoz. Szübötej azon kapta magát, hogy a fejét fölszegve 
kapkod levegőért. Dzsingisz ügyet sem vetett rá. Ő csak a távoli, hóborította, 
tiszta hegycsúcsokat nézte. 

Szübötej először nem vette észre a fapadon ülőembert. A köpenyes alak 
olyan mozdulatlan volt, hogy akár díszítmény is lehetett volna ebben a 
rendhagyó környezetben. Dzsingisz már majdnem odaért, amikor Szübötej 
megrezzent, és figyelmeztetően felkiáltott. 

A kán megállt, fölkapta kardját, mozdulatában még visszaköszönt a régi 
fürgeség. Nem látott semmilyen fenyegetőt ebben az emberben, és mire 
Szübötej odaért mellé, már le is engedte a pengéjét. 

- Miért nem menekültél el? - kérdezte a csinek nyelvén. Az aszaszin 
fölemelte a fejét, fáradtan elmosolyodott, azután ugyanezen a nyelven 
válaszolt. 

- Ez az én otthonom, Temüdzsin. 

Dzsingisz megmerevedett, amikor gyermekkori nevét hallotta egy idegen 
szájából. A kard ösztönszerűen megrezzent a markában, de a pádon ülő ember 
lassan fölemelte, azután leengedte a kezét. 

- Én pedig le fogom rombolni - mondta Dzsingisz. - Ledobáltatom a köveit a 
sziklákról, és senki nem fog rá emlékezni, hogy ezekben a hegyekben valaha 
erőd állt. 

Az Öreg vállat vont. 

- Hát persze hogy ezt teszed. Csak a romboláshoz értesz. 

Szübötej odalépett a pádon ülőember mellé, készen rá, hogy az első gyanús 
mozdulatra gyilkoljon. Az aszaszin nem tűnt fenyegetőnek, de a szeme sötét 
volt, és vastag a szemöldöke, a válla araszos, annak ellenére, hogy a kor 
ráncokat vésett az arcára. A szeme sarkából látta, hogy Dzsingisz hüvelybe 
dugja a kardját. Szübötej nem mert elfordulni, mert a kán leült a padra, és 
megkönnyebbülten sóhajtott. 

- Ennek ellenére meglep, hogy nem menekültél el - mondta. 

Az Öreg kuncogott. 


- Ha egyszer arra adod a fejed, hogy építs valamit, talán megértesz. - Aztán 
keserűen folytatta. - Nem, te még akkor sem fogod megérteni. 

Dzsingisz elmosolyodott, azután hahotázni kezdett, végül már a szemét 
törölgette. Az Öreg figyelte, arca a gyűlölet maszkjává torzult. 

- Ő, nevetnem kell! - mondta Dzsingisz. - Egy kertben, halott nők között 
kell megtudnom egy aszaszintól, hogy semmit sem építettem életemben! - 
Ismét elnevette magát, még Szübötej is elmosolyodott, noha a kardját továbbra 
is készenlétben tartotta. 

A Hegyi Öreg vádakat akart zúdítani a kánra, mielőtt méltósággal fogadná a 
halált. Mivel azonban a mongol az arcába nevetett, az Öreg elvörösödött, 
hűvös fölénye szertefoszlott, 

- Azt hiszed, elértél valamit? - sziszegte. - Azt hiszed, emlékezni fognak rád? 

Dzsingisz derűsen csóválta a fejét, attól tartott, hogy ismét erőt vesz rajta a 
nevetés. Még akkor is kuncogott, amikor fölállt. 

- Megölnéd nekem ezt a vén hülyét, Szübötej? Hiszen ez csak szájalni tud. 

A tajtékzó aszaszin válaszolni próbált, de Szübötej lecsapott, és a Hegyek 
Öregje a saját vérében fuldoklott. Dzsingisz már ki is verte a fejéből. 

- Azzal a faluval figyelmeztettek, melyet elpusztítottak, Szübötej. Én sem 
maradok adós a válasszal, ha egyáltalán él még közülük valaki. Azt akarom, 
hogy emlékezzenek rá, mibe kerül, ha engem megtámadnak. A tetőkkel 
kezdjék, a cserepeket és a köveket hajigálják le a sziklákról. Semmi ne 
maradjon, ami arra utalna, hogy valaha itt az otthonuk volt. 

Szübötej meghajtotta a fejét. 

- Parancsodra, kán uram. 


Dzselauddin meggyújtott egy füstölő kúpot apja halálának egyéves 
fordulóján. Testvérei könnyeket láttak a szemében, ahogy kiegyenesedett és 
halk szavakat mondott a reggeli szélben. 

- Ki kelti életre a csontokat, miután már elporladtak? Az kelti életre, aki 
először alkotta. 

Elhallgatott, lehajolt, homlokával a földet érintette, ezzel tisztelte meg a 
sahot, aki halálában a fény lett fia követőinek számára. 


Dzselauddin tudta, hogy megváltozott az egy év alatt, azóta, hogy ott állt 
kétségbeesetten a Kaszpi-tenger kicsiny szigetén, Megtalálta hivatását, sokan, 
akik fölkeltek a hit védelmére, szent embernek tartották. Egyre nőtt a felkelők 
száma, sokan több száz mérföldet utaztak, hogy csatlakozzanak a betolakodó 
kán elleni háborúhoz. Dzselauddin sóhajtott, amiért épp ma nem tudta 
megtisztítani elméjét az imák számára. A testvérei a törzskari tisztjei lettek, de 
még ők is egyfajta hódolattal tekintettek rá. Mégis, minden hit mellett 
valakinek meg kell szereznie az élelmet, a sátrakat és a fegyvereket azok 
számára, akiknek semmijük sincs. Ezért válaszolt Pesavar fejedelmének 
meghívására. Csak egyszer találkoztak Buharában, elkényeztetett kisfiú 
korukban, amikor mindketten gömbölyűre híztak a sok édességtől. 
Dzselauddinnak csupán homályos emlékei maradtak a másikról, és fogalma 
sem volt róla, milyen emberré vált. De a fejedelem egy olyan tartomány ura 
volt, amelyben bőven termett a gabona, és Dzselauddin délebbre került, mint 
bármikor. Addig gyalogolt, amíg elszakadt a szandálja, azután addig, amíg a 
talpa olyan kemény nem lett, mint a cipőjéé valaha. Eső oltotta a szomját, és a 
forró nap vékonyra aszalta, a szeme vadul villogott vastagon és feketén 
elburjánzott szakálla fölött. 

Füst emelkedett föl a parázstartóból, miközben az apjára emlékezett. A sah 
büszke lenne a fiára, gondolta Dzselauddin, még ha csodálkozna is rongyos 
ruháján. Az apja nem értené, hogy a fia megveti a gazdagság mindennemű 
fitogtatását, és ettől tisztábbnak érzi magát. Ha visszapillantott a korábbi 
könnyű életére, csak borzongani tudott. Most a Koránt olvasta, imádkozott, és 
böjtölt, míg nem maradt más gondolata, csupán a bosszú és a sereg, amely 
egyre nőtt körülötte. Mára már alig-alig emlékezett szép, fekete lovára, 
arannyal díszített selyemruháira, arra a hiú fiatalemberre, aki valaha volt. 
Kiégette magából a múltat, helyét a hit vette át, amely elég forró volt ahhoz, 
hogy elpusztítsa Isten ellenségeit. 

Amikor elfordult a füsttől, látta, hogy a testvérei türelmesen, lehajtott fejjel 
várakoznak. Kezét Tamar vállára tette, ahogy elhaladt mellette, és fellépett a 
fejedelem palotájának lépcsőire. A páncélos katonák lesütötték a szemüket, 
azután a rongyos alak után bámultak, aki azért jött, hogy meglátogassa urukat. 
Senki sem emelte föl a kezét, hogy megállítsa a szent embert, aki egy egész 
sereget hozott Pesavarba. Dzselauddin szilárd léptekkel haladt, amíg el nem 


érte a fogadótermet. A rabszolgák kinyitották az ajtót, ő pedig nem hajolt meg, 
amikor meglátta azt az embert, aki meghívta az otthonába. 

Pesavar rádzsája nyúlánk harcos volt, selyemköpenyt viselt széles 
selyemövvel, amely lazán ölelte körül a derekét, alig takarva kardjának 
aranymarkolatát. Vékony dereka ellenére puha és húsos arca volt. Ahogy 
Dzselauddin közelebb lépett, az indiai fejedelem elküldte két tanácsadóját, 
fölállt a trónról, és mélyen meghajolt. 

Dzselauddin fölemelte, noha örült a gesztusnak. 

- Talán nem vagyunk egyenlők, Nawaz? Nagy megtiszteltetés számomra, 
hogy vendégül látsz. Az embereim hónapok óta nem ettek ilyen tisztességesen. 

Az ifjú rádzsa elpirult őrömében. A tekintete Dzselauddin barna lábára 
vándorolt, amely kérges volt a bőrkeményedéstől és a piszoktól. Dzselauddin 
elvigyorodott, és arra gondolt, vajon ő hogyan fogadott volna egy ilyen 
rongyos látogatót, amikor még a hvárezmi sah fia volt. 

- Csodálatos dolgokat hallottam, Dzselauddin - mondta a rádzsa. - A saját 
testőreim önként jelentkeztek, hogy harcoljanak az idegen kán ellen! 

- Örülök, barátom, de nekem inkább utánpótlásra van szükségem, mint 
emberekre. Ha vannak lovaid és szekereid, amelyeket nekem tudsz adni, a 
nyakadba borulok hálám jeléül. Ha van élelmed a seregem számára, akkor 
megcsókolom aranyszínű papucsaidat. 

Nawaz fejedelem még jobban megilletődött és elpirult a fanyar szavaktól. 

- Mindezt megkapod. Csak annyit kérek, engedd meg, hogy veled tartsak, 
amikor északnak indulsz. 

Dzselauddin mérlegelte a fiatalembert, és meglátta benne egy szikráját 
ugyanannak a tűznek, amely odakint, a palota körül várakozó seregét 
összetartotta. Azok a fiatalok égtek, akár szegények, akár gazdagok voltak, akár 
áldották, akár átkozták életüket. Azt akarták, hogy valaki vezesse őket. Ez volt 
a nagy titok, amit Dzselauddin fölfedezett: a megfelelő szavak olyan 
szenvedélyt gyújtanak bennük, amely sosem alszik ki. Ettől a tűztől hevítve 
bármelyik törzs képes a család ellen fordulni, csak hogy kövesse őt. A saját 
szemével látta, hogyan hagyják el apák síró feleségeiket, gyermekeiket. Ha az 
apja ismerte volna a megfelelő szavakat, bizonyosan a világ végéig vezethette 
volna hadait. 

Egy pillanatra lehunyta a szemét. Kimerült a hegyek közötti hosszú 
meneteléstől, és az egész földrészt tápláló Indus folyó látványa sem mosta el 


fáradtságáts Először azért gyalogolt, mert nem volt lova. Azután azért, mert 
ezzel mély benyomást tett az embereire. A mérföldek és hegyek azonban 
kiszívták az erejét, és szeretett volna legalább egy éjszakát hűvös ágyban 
tölteni, mielőtt elküldi a testvéreit, szedjék össze az élelmet a sereg számára, 
hogy aztán ismét elinduljon a hegyeken át. Ellenállt a kísértésnek, tudta, hogy 
ezzel csökkenne a tekintélye a fejedelem szemében. Nawaz nem tartja magát 
egyenlőnek ővele, holott Dzselauddin olyan ruhát visel, amelytől egy koldus is 
undorodna. De Nawaz látja a hitét, ezért alázkodik meg előtte. 

Összerezzent, magához tért. Rájött, hogy hosszú ideje nem válaszolt, csak 
állt némán, imbolyogva. 

- Az apád nem tiltakozna, Nawaz? - kérdezte végül. - Úgy hallottam, nem 
az igaz hitet követi. - A rádzsa utálattal elfintorodott. 

- Nem érti ő ezt a hitet. Megtiltotta, hogy veled tartsak, de nincs hatalma 
fölöttem! Ezek a földek itt az enyémek, és ezek minden gazdagságát neked 
adom. Az embereim egyedül nekem esküdtek föl, és az apám sem veheti el 
őket tőlem. Hadd hívjalak mesteremnek, és melletted megyek az úton. 

Dzselauddin fáradtan mosolygott. A fiatalember lelkesedése enyhített 
valamit a csontjait kínzó fájdalmán. 

- Jól van, Nawaz. Vezesd embereidet a szent háborúba, és verd vissza a 
hitetleneket. Állj a jobbomra, és győzni fogunk! 


HARMADIK RÉSZ 


HARMINCKETTEDIK FEJEZET 


Dzsingisz elmosolyodott, amikor meglátta pancsoló Möngke unokáját a tó 
szélén. Felderítői pár száz mérföldnyire, Szamarkandtól északra találták ezt a 
vizet, ő pedig ide küldte a családokat és a jurtákat, miközben tábornokai 
Hvárezm földjeit és városait kormányozták. A karavánok ismét megindultak, 
olyan távoli helyekről is jöttek, mint Oroszország és Csin, de most a Temüge 
által kiképzett mongol hivatalnokok fogadták őket, akik mögött ott álltak a 
harcosok. Minden szállítmányt  megvámoltak, a kereskedők viszont 
biztonságban érezhették magukat. A kán szava védte őket ezer mérföldön át, 
vagy még annál is tovább, akárhonnan érkeztek is Szamarkandba. 


A tavat hegyek vették körül, de síkság is volt, hogy Dzsingisz ne érezze 
magát bezárva. Tudta, hogy minden csúcsról a harcosai figyelnek, de nem 
láthatta őket. Valahogy vigasztaló volt a gondolat, hogy a hegyek akkor is ott 
lesznek, amikor porrá lesz mindenki, aki él. 

Ögödej jól viselte új helyzetét, mint a kán örököse. Dzsingisz kiküldte őt 
tümenjeivel, hogy megtanulja a parancsnoklást. Dzsingisz elküldte Temügéhez 
is, aki megtanította, hogyan kell etetni és ruházni egy sereget. Ögödej magába 
szívott minden tudást, sőt még nyelveket és írást is tanult, mindent, amit a 
törzsek átadhattak neki. Az örököst sosem lehetett látni oktatóinak csoportja 
nélkül, aki még élvezte is ezt az időszakot, 

Dzsingisz nyújtózott. Megnyugodott a lelke. Nem ért idáig a háború 
hangja, örült a fürdőző fiúk rikoltozásának és nevetésének, akik úgy 
megtanultak úszni, mint a halak. Némelyik még a víz alá is lemerült; Nagy 
csobbanással ugráltak le a sziklákról. Ilyenkor az anyák a nevüket kiáltozták, és 
aggodalmasan kémlelték a mélységet, ám a fiúk mindig felbukkantak, kifújták 
a vizet, és kinevették azokat, akik féltették őket, 

Egy kis kéz megrángatta a nadrágját. Lenyúlt, hogy a levegőbe dobja 
Kubilajt. A pici fiú alig hároméves volt, de már pár hónapos kora óta 
felragyogott, valahányszor meglátta a nagyapját. Dzsingisz egészen 
megkedvelte. 

Egy lendülettel a vállára ültette unokáját, és lement vele a vízhez. Halkan 
felszisszent, mert Kubilaj kicsit túl szorosan markolta a haját. 

- Nem hagyom, hogy leessél, kisember! - mondta Dzsingisz. Möngke 
meglátta a ritka alkalmat, és a karját nyújtogatta, hogy őt is vegye fel. Dzsingisz 
a fejét rázta. - Később. Most Kubilaj lovagol. 

- Még egy mesét! - sipította Kubilaj a feje fölött. 

Dzsingisz gondolkodott egy darabig. Kubilaj anyja azt mondta, hogy az ő 
meséi túlságosan erőszakosak egy kisfiúnak, bár Kubilaj odáig volt értük. 
Észrevette, hogy Sorhatani a parton, kicsit messzebbről figyeli. Tizenkilenc 
éves korára feltűnőszépség lett belőle. Dzsingisz néha nem értette, hogy a kis 
Tolujnak mivel sikerült meghódítania. 

- Szeretnél hallani valamit az aszaszinok kánjáról? 

- Igen, mesélj! - ujjongott Kubilaj. 

Dzsingisz mosolygott és forgolódott. A kisfiú vihogott a hirtelen 
mozdulatoktáól. 


- Hatalmas ember volt - kezdte Dzsingisz - a karjai olyan erősek, hogy a 
vasrudat meg tudta hajlítani! A szakálla akár a fekete drót, és csaknem a 
derekáig ért! Két évvel ezelőtt találkoztam vele az erődjében. A hátamra 
ugrott, amikor elhaladtam egy boltív alatt, és nem tudtam szabadulni a 
szorításából. Éreztem a kezét a torkomon, szorított, annyira szorított, hogy 
attól féltem, mindjárt kiugrik a szemem! 

Kezével utánozta a szörnyű szorítást, miközben Möngke kimászott a 
vízből, és tágra nyílt szemmel bámulta. 

- És hogy tudtad levetni magadról? - kérdezte Möngke. 

Dzsingisz a földre nézett, és egy pillanatig gondolkodott. 

- Nem tudtam, Möngke. Igyekeztem lerázni, mint ahogy ezzel a Kubilájjal 
csinálom, de túl erős volt. Még szorosabban markolta a nyakam, és hirtelen azt 
láttam, hogy a szemem ott gurul előttem a földön. 

- Hogy láthattad, ha a földön volt a szemed? - kérdezte hirtelen Kubilaj. 

Dzsingisz elnevette magát, és levette a nyakából az unokáját. 

- Okos fiú vagy, Kubilaj, de igazad van. Nem láttam. Ami azt illeti, 
magamat láttam, de csak két lyuk volt az arcomon ott, ahol a szememnek 
kellett volna lenni, az aszaszin pedig még mindig a hátamon lógott. Ahogy a 
szemem gurult, láttam, hogy egy nagy rubint villog az aszaszin homlokán. 
Nem tudtam, hogy ez a sebezhető pontja, de kétségbe voltam esve. Felnyúltam 
és letéptem. Ezzel az ereje is odalett, mert az a kő volt minden erejének 
forrása. Felszedtem a szememet, és a rubintért vettem egy fehér lovat. Életben 
maradtam, de még ma is óvatosnak kell lennem, hogy a szemem ki ne ugorjon, 
ha tüsszentek. 

- Ez nem igaz! - mondta szemrehányóan Möngke. 

- De az! - felelte Kubilaj, aki elhatározta, hogy megvédi a nagyapját. 

A kán kuncogott. 

- Ki tudhatja, hogy minden részletre pontosan emlékszem-e? Lehet, hogy 
nem is volt szakálla. 

Möngke felhorkant, és rácsapott a lábára, amit Dzsingisz mintha észre sem 
vett volna. Amikor Kubilaj és Möngke fölnézett, látták, hogy a nagyapjuk a 
messzeségbe bámul, ahol a kavicsos parton két ember közeledett lovon. A 
láttukra a kán megváltozott. A fiúk meglepődtek, nem értették, hova lett a 
jókedve. 

- Most eredjetek anyátokhoz. Ha lesz időm, este mondok még egy mesét. 


Nem nézett utánuk, ahogy elrobogtak, meztelen lábukkal kavicsot és 
homokot rúgva. Kiegyenesedett, hogy fogadja a hírvivőket. Ismerte a közeledő 
lovasokat. Több mint egy éve ő küldte el őket a családoktól, gondosan 
megfogalmazott parancsokkal. A visszatérésük azt jelentette, hogy vagy 
kudarcot vallottak, vagy megtalálták elveszett fiát. Az arcukról nem tudta 
leolvasni az eredményt, amikor leszálltak lovukról, és mélyen meghajoltak 
előtte. 

- Kán uram - szólalt meg az első. 

Dzsingisznek nem volt türelme az udvarias formaságokhoz. 

- Megtaláltátok? - vakkantotta. 

A férfi bólintott, és idegesen nyelt egyet. 

- Messze északon, nagyuram. Nem álltunk meg, hogy ellenőrizzük, miután 
megláttuk a jurtákat és olyasfajta lovakat, amelyeket jól ismerünk. Senki más 
nem lehetett. 

- Jurták? Egy sem volt vele - felelte Dzsingisz. - Akkor hát otthont teremtett 
magának. Az emberei megláttak titeket? 

Mindkét felderítő magabiztosan, némán megrázta a fejét. A kán nem akarta 
tudni annak a részleteit, hogyan kúsztak oda Dzsocsi kezdetleges táborához, 
hogyan rejtőztek a hóban, noha csaknem halálra fagytak. 

- Jól van - bólintott Dzsingisz. - Jól csináltátok. Jutalmul kaptok hat friss 
lovat a ménesemből: két kancát, két csődört, és két fiatal heréket. 
Megdicsérlek titeket a tábornokotoknak ezért a munkáért. 

A sikertől kipirult felderítők ismét meghajoltak, lóra szálltak, majd 
belovagoltak a tóparton felvert jurták útvesztőjébe. Dzsingisz egy időre 
egyedül maradt, és kinézett a vízre. Soha életében nem fordult elő vele, hogy 
egy tábornoka megtagadja a parancsát vagy fontolgassa az árulást. Egészen 
addig, amíg Dzsocsi el nem tűnt hétezer értékes harcossal Dzsingisz 
mindenfelé felderítőket küldött, hogy kutassanak át utána minden számba 
jöhető területet, régit és újat egyaránt. Ennek csaknem két éve, de végre 
megtalálták, Dzsingisz a fejét csóválta, a gondolatai elsötétedtek. Ez 
vérfürdővel fog végződni. Azok után, hogy a sajátjaként nevelte föl egy idegen 
ember fiát! Az egész nemzet az eltűnt sereget tárgyalta, bár sohasem a kán 
jelenlétében. 

Végignézett a parton, ahol a jurták csoportosultak, sokmérföldnyi területet 
foglalva el a tó körül Jó hely, de nagyon hitvány a legelő, egy teljes napig keli 


gyalogolni a vágásra szánt kecskékkel és birkákkal. Ideje odébb költözni, 
gondolta, és örült a gondolatnak. Az ő népe nem arra lett, hogy egy helyben 
vesztegeljen. Nyújtózott, amitől kellemetlenül ropogott a dereka. Látta, hogy 
újabb lovas érkezik a jurták felől. Felsóhajtott. Noha a szeme nem volt olyan 
éles, mint valaha, a lovaglás módjából kivette, hogy a testvére, Kacsun az. 

Várta a testvérét, élvezte az erős napsütést és a tóról érkező szellőt. Nem 
fordult meg, amikor Kacsun üdvözölte Sorhatanit és a fiúkat. 

- Tehát hallottad? - kérdezte. 

Kacsun odaért mellé, és ugyancsak a sápadt víztükröt nézte. 

- A felderítőket é Én küldtem őket, hogy keressenek meg, bátyám. 
Megtalálták Dzsocsit, de nem ezért vagyok itt. 

Dzsingisz feléje fordult. Öccse olyan komoly volt, hogy a kán felvonta a 
szemöldökét. 

- Nem? Azt gondoltam, tele leszel tanáccsal, hogy miként bánjak el áruló 
fiammal. 

Kacsun felhorkant. 

- Semmi nem változtathat azon, amit tenni fogsz, Dzsingisz. Te vagy a kán, 
és talán példát kell statuálnod, nem tudom. Ezt te döntőd el. Nekem más 
híreim vannak. 

Dzsingisz nézte az öccsét. Hogy megráncosodott a szeme és a szája körül az a 
hajdani sima arc! A kor leginkább akkor látszott meg rajta, amikor 
elmosolyodott, ami egyre ritkábban történt meg, mióta az arabok földjére 
értek. Dzsingisznek nem voltak csin készítésű tükrei, de felételezte, hogy az ő 
arca is ilyen viharvert, vagy még ilyenebb. 

- Mondd hát, öcsém - szólította fel. 

- Hallottál a dél felől közeledő hadakról? Az embereim egy ideje rajtuk 
tartják a szemüket. 

Dzsingisz vállat vont. 

- Szübötej és Csagatáj embereket küldött, hogy kifigyeljék őket. Többet 
tudunk a gyülevész parasztokról, mint ők önmagukról. 

- Ezek nem parasztok, Dzsingisz, vagy ha igen, akkor ugyanolyan páncéljuk 
és fegyverzetük van, mint a katonáknak. A legutóbbi jelentések szerint hatvan 
ezren vannak, amennyiben a felderítőim el tudnak számolni odáig. 


- Ennyitől félj éké Akkor hát nő a számuk. Egy éve vagy még régebben 
figyeljük őket. Ordítanak, kántálnak, a kardjukkal hadonásznak. Elindultak 
végre é 

Dzsingisz, noha félvállról beszélt, úgy érezte, hogy hideg kéz szorítja a 
gyomrát. Csaknem egy évvel azután hallott először a gyülekező seregről, és 
rajongva tisztelt vezéréről, hogy visszatért az aszaszinok erődjéből. A 
tábornokok felkészültek a rohamra, de telt-múlt az idő, és egyetlen sereg sem 
jött ellenük. Időnként azt gondolta, kizárólag ez a fenyegetés tartja még itt 
ezen a vidéken, ahol naponta szenved a hőségtől és a legyektől. 

- Hármat elfogtak az embereink - szakította félbe a gondolatait Kacsun. - 
Megvadultak, bátyám, szinte habzott a szájuk, amikor megtudták, kik 
vagyunk. 

- Beszéltél velük? - kérdezte Dzsingisz. 

- Nem tudtunk, ez volt az, ami meglepett. Egyfolytában fenyegetőztek, és 
csúnyán haltak meg. De a harmadik megmondta annak az embernek a nevét, 
aki vezeti őket. 

- Miért érdekeljenek engem a nevek? - kétkedett Dzsingisz. 

- Ezt ismered: Dzselauddin, az apja volt a hvárezmi sah. 

Dzsingisz csöndesen állt, emésztette a hírt. 

- Jól csinálta. Az apja bizonyára büszke lenne rá, Kacsun. Hatvanezer 
ember? 

- Minden lépéséről tudok, bátyám. 

- Ha őket várjuk - töprengett Dzsingisz -, akkor hajlanék rá, hogy a 
tümenjeimmel végét vessem az ordítozásuknak. 

Kacsun megrándult. Ha Dzsingiszt rá akarja venni valamire, körmönfontan 
kell csinálnia, 

- A sah hada sokkal nagyobb volt, de akkor nem volt más választásunk. A 
te tümened és az enyém bizonyított. Szübötej Ifjú Farkasai és Dzsebe 
Medvebőrösei további húszezer harcost jelentenek a csatatéren. Csagatáj, 
Kaszar és Jelme újabb harmincezer. Hét veterán tűmén. Ögödej alig kóstolt 
vért. Nem szeretném ilyen ellenséggel szemben bevetni az embereit. 

- Jó tiszteket adtam neki, Kacsun. Nem okoznak csalódást nekem. 

A parton sorakozó jurtákat nézte. A családokban évente ezrével születtek a 
gyerekek, de sokan a tümenekbe kerültek, hogy pótolják a halottakat és 
sebesülteket. Nehéz volt új tüment szervezni Ögödejnek, de az örökösének 


meg kell tanulnia a parancsolást. A tábornokai még egy év gyakorlásért 
könyörögtek. Nem említette terveit, hogy egy kilencedik tüment is tervez 
Tolujnak. Legfiatalabb fiának felesége néhány hónapja hozta szóba előtte a 
témát. Sorhatanira nézett, aki éppen Kubilajjal és Möngkével játszott. Felváltva 
dobta be őket a vízbe, a gyerekek pedig boldogan sivítottak. 

- Keress egy jó helyettest Ögödejnek, Kacsun. Valakit, aki meg tudja 
állítani, nehogy elkövessen valami ostobaságot a tanulóidejében. 

- Még akkor is nyolc tümen áll csaknem ugyanannyi emberrel szemben - 
felelte Kacsunk. - Sok jó embert veszítünk. 

Elbizonytalanodott, Dzsingisz felé fordult. 

- Korábban nem aggódtál a számok miatt, öcsém. Bökd ki, mi van a 
bögyödben. 

Kacsun mély lélegzetet vett. 

- Azért hoztál ide minket, hogy bosszút állj azokért, akiket megöletett a 
sah. Megtetted, ezerszeresen bosszút álltái. Miért maradunk itt, a szétesést 
kockáztatva? Neked nem kellenek ezek a földek és városok. Mennyi idő telt el 
azóta, hogy utoljára láttad az otthoni hegyeket? - A tó körüli hegyekre 
mutatott. - Ez itt nem ugyanaz. 

Dzsingisz hosszú ideig nem válaszolt. Amikor végül megszólalt, nagyon 
meggondolta minden szavát. 

- Összehoztam a törzseket, hogy levegyük a csinek lábát a nyakunkról. Én 
levettem, és a császárjukat a saját fővárosában aláztuk meg. Ez volt az utam, 
amelyet én törtem, én választottam. Megharcoltam érte. Tovább akartam űzni 
a csineket, Kacsun, bele a tengerbe. Nem is jöttem volna ide, ha nem 
provokálnak. Saját maguk hozták a fejükre a bajt. 

- Nem harcolhatunk az egész világ ellen - mondta halkan Kacsun. 

- Öregszel, . Kacsun, tudod? A jövőre gondolsz, a  feleségeidre, 
gyermekeidre. Ne dühöngj, öcsém, tudod, hogy igazam van. Elfelejtetted, 
miért tesszük mindezt. Egy ideig én is így gondolkodtam Szamarkandban. Azt 
mondtam Arszlánnak, ezek a városi emberek tovább élnek nálunk, 
biztonságosabb, könnyebb életük van. Igen, az van, ahogy a tevéknek és a 
birkáknak is boldog az élete a síkságokon. Választhatjuk ezt is egy időre, noha 
végül ismét utánunk jönnek a farkasok. Pásztorok vagyunk, Kacsun. Tudjuk, 
hogyan működik a világ, és minden más csak káprázat. 


Az unokáira nézett. Sorhatani éppen fésülte őket, a gyerekek rúgkapálva 
tiltakoztak. Sorhataninak is hosszú, fekete haja volt. A kán eljátszott a 
gondolattal, hogy szerez magának egy újabb ifjú feleséget, hadd melegítse az 
ágyát. Új erőre kapna tőle, az biztos. 

- Öcsém - mondta - békében élhetjük az életünket, hogy a fiaink és 
unokáink is békében élhessék a sajátjukat, de mi értelmed Ha megérünk 
nyolcvan évet egy zöld mezőn anélkül, hogy kardot vagy íjat fogtunk volna, 
elpocsékoltuk a legjobb éveinket. Tudnod kellene, hogy ez az igazság. Talán 
megköszönnék nekünk az unokáink a békés életet? Csak akkor, ha túl félénkek 
ahhoz, hogy fegyvert fogjanak. Ellenségeimnek se kívánnék eseménytelen 
életet, Kacsun, pláne a családomnak. A városok is csak akkor virulhatnak, ha 
kemény férfiak állnak a falakon, akik hajlandók meghalni, hogy a többiek 
békében alhassanak. Mi pedig mind harcolunk az utolsó leheletünkig. Csak így 
lehetünk büszkék arra, hogy kik vagyunk. 

- Büszke vagyok rá! - fortyant fel Kacsun. - De ez nem azt jelenti... 

Dzsingisz fölemelte a kezét. 

- Nincs ,de", öcsém. Ez a Dzselauddin északra jön az embereivel, és mi 
persze elmenekülhetünk előle. Hagyhatjuk, hogy visszavegyen minden várost, 
amelyet meghódítottunk, és az apja helyett sahnak nevezhesse magát. Kétszer 
is meggondolja, mielőtt még egyszer provokálna, ha követeket küldök hozzá. 
Ha harcolok és meghalok, nem vehet el mást tőlem, mint az életemet. A 
bátorságom, a méltóságom megmarad. Talán semmit se tegyek a nemzetért, 
amelyet én hoztam létre? 

- Értem - mormolta Kacsun. 

- Hát értsed is, öcsém, mert velem fogsz lovagolni e sereg ellen. Győzünk 
vagy meghalunk. De nem fogok meghajolni, hogy letiporjanak. - Elhallgatott, 
azután vakkantva fölnevetett. 

- Hozzá akartam tenni: rólam senki se mondhassa, hogy valaha is 
megfutottam egy csatatérről, de Arszlán emlékeztetett valamire 
Szamarkandban. Nem számít, hogy mások mit gondolnak arról, miként élem 
az életem, Az sem, hogy Temüge históriáiban zsarnokok vagy gyávák leszünk- 
e. Csak az számít, amit most teszünk. Mi vagyunk önmagunk bírái, Kacsun. 
Emlékezz erre. Akik utánunk jönnek, azoknak majd megvívják a maguk 
csatáit. 


Látta, hogy Kacsun figyel, és próbálja megérteni. Dzsingisz a vállára 
csapott. 

- Hosszú utat tettünk meg, Kacsun. Még emlékszem az első" napokra, 
amikor egyedül voltunk és éheztünk. Emlékszem rá, hogy megöltem Behtert, 
és néha azt kívánom, bár itt lehetne, hogy lássa, mire vittük. Te meg én talán 
megalkottunk valamit, ami ezer nemzedéken át fennmarad. Nem tudhatom. 
Még csak nem is érdekel, öcsém. Azért erősödtem meg, hogy hatalmas 
ellenségeket verjek meg. Örülök ennek a délről érkező hordának, mert még 
erősebbé tesz. 

- Különös ember vagy - mondta Kacsun. - Ugye, tudod, hogy senki nincs 
hozzád foghatod 

Azt várta, hogy Dzsingisz elmosolyodik, de a bátyja a fejét rázta. 

- Csak óvatosan, ne emelj túlságosan magasra, öcsém. Nincs különleges 
erőm, hacsak az nem, hogy jó embereket veszek magam mellé. A városok nagy 
hazugsága, hogy mindnyájan túl gyengék vagyunk, nem állhatunk ellen annak, 
aki elnyom. Én csak annyit tettem, hogy átláttam ezen a hazugságon. Én 
mindig harcolok, Kacsun. Királyok és sahok hatalma azon múlik, hogy a népük 
félelemben éljen, s ne merjen fölkelni. Én csak annyit tettem, hogy rájöttem, 
farkas lehetek közöttük. 

Kacsun bólintott. Bátyja halvány szemének pillantása eloszlatta minden 
aggályát. Dzsingisz mellé irányította a lovát, és a testvérek együtt mentek 
vissza a jurtákhoz, hogy egyenek és pihenjenek. Ahogy közelebb értek, 
Kacsunnak eszébe jutottak a hírnökök. 

- Na és Dzsocsi? Döntöttél már? 

Dzsingisz összeszorította a száját a név hallatán. 

- Hétezer embert vett el tőlem, Kacsun. Ezt nem bocsáthatom meg. Talán 
hagytam volna, hogy meglelje a saját útját, ha egyedül megy. De ellopta a 
seregem egytizedét. Őket visszakövetelem! 

- Szükséged van rájuk? Tényleg? - kérdezte meglepetten Kacsun. 

- Először arra gondoltam, hogy megöletem őket, Kacsun, de volt időm 
gondolkodni, amíg hírt kaptam felőlük. Elhagyták a feleségeiket és 
gyermekeiket, követték őt, ahogy mások engem követtek, és mindent feladtak, 
amit ismertek és szerettek. Minden ember közül én tudom legjobban, hogy mit 
tehet egy vezér. Hagyták, hogy vezesse őket, de most szükségem van rájuk, ha 


Dzselauddin vihart kavar. Küldj hírnököket, hogy hívják ide Szübötejt. Dzsocsi 
mindenki másnál jobban csodálja. Hadd beszéljen vele ő. 


Megérkezett Szübötej, nehéz volt a szíve. A hatalmas tábor zsongott a 
hírtől, hogy megtalálták Dzsocsit. A tábornok csak abban reménykedett, hogy 
Dzsingisz nem emiatt hívatja. A kánt Ögödejnél találta, azt figyelte, hogyan 
képezi ki ifjú katonáit a fia. Intett Szübötejnek, hogy kövesse. Távolabb 
lovagoltak a gyülekező tümenektől, egymás mellett, régi barátok módjára. 

Szübötej szíve vadul vert, miközben a kánt hallgatta. Azóta tisztelte 
Dzsingiszt, hogy először találkozott azzal az emberrel, aki nemzetet kovácsolt a 
háborúskodó törzsekből. Ott volt, amikor az első erődöket bevették 
Hsziahsziában, azután az egész tartományt elfoglalták. Szübötej tói idegen volt 
az álszerénység. Tudta, hogy létfontosságú szerepe volt a kán sikereiben. 
Dzsingisz tisztelettel bánt vele, és Szübötej hálás volt érte. De még így is 
fájdalommal és keserűséggel töltötte el a kérdés. Reszketve felsóhajtott, amikor 
Dzsingisz várakozóan nézett rá. 

- Kán uram, nem tehetem. Én nem. Kérj tőlem bármit, máris indulok. 
Bármit. 

Dzsingisz megállt, a lovát elfordította, így szembe került a tábornokkal. Ez 
az ember ragyogó tehetség, senkit nem ismert, akinek hozzá fogható 
képességei lettek volna a háborúskodáshoz, de az első az engedelmesség. 

- Ha Kaszart vagy Kacsunt küldöm, Dzsocsi alighanem ellenáll. Az emberei 
esküt szegtek, hogy kövessék. Harcolni fognak, ha a vezérüket el akarják vinni. 
Szübötej, te vagy az egyetlen ember, akivel szóba áll. Te vagy az egyetlen, akit 
közel enged magához. 

Szübötej egy pillanatra lehunyta a szemét a megindulástól. Dzsingisz 
bizonyára tudja, hogy tekint rá Dzsocsi, különben nem őt választotta volna 
erre a feladatra. 

- Nagyuram, sosem tagadtam meg egyetlen parancsodat sem, soha. 
Emlékezz erre, amikor ezt kéred tőlem. 

- Te képezted ki, amikor még csak dühös kisfiú volt, de már akkor 
figyelmeztettelek, hogy rossz a vére, s bármelyik pillanatban ellenünk 
fordulhat. Igazam volt, nem? Rábíztam a harcosokat, és hatalmat adtam a 


kezébe, de elhagyott. Tábornokom vagy mondd meg, hogyan bánjak egy ilyen 
emberrel! 

Szübötej keze ökölbe szorult a gyeplőn. Nem mondta, hogy Dzsingisz maga 
kereste magának a bajt, hogy a Csagatáj iránti vak, apai büszkeség és 
elfogultság addig marcangolta Dzsocsit, amíg nem maradt már benne más, csak 
a gyűlölet. Ezt azonban hiába magyarázná a kánnak. Ezért igyekezett 
másképpen megközelíteni a dolgot. 

- Legalább azt várjuk meg, amíg végeztünk a sah fiával, nagyuram! Az 
embereim életfontosságúak lesznek ott. Ha most el- küldesz, hat hónap vagy 
még több is, mire visszaérek. Ha korábban támadnak, nem veszed semmi 
hasznomat. 

Dzsingisz összevonta a szemöldökét, egyre jobban dühítette, hogy 
tábornoka még mindig vitatkozik. 

- Ennek a hercegnek csak hatvanezer embere van, Szübötej. Két-három 
tüment odaküldhetek, és azok lábon kibelezik. Ez az ügy azonban jobban 
aggaszt. Te vagy az egyetlen ember, akivel Dzsocsi hajlandó szóba állni. Tisztel 
téged. 

- Tudom - mondta halkan Szübötej. Gyalázatosan érezte magát, a kán iránti 
engedelmesség és a Dzsocsi iránti barátság két malomköve között. Az sem 
segített, hogy hadvezéri esze meglátta az igazságot Dzsingisz szavaiban. Tudta, 
hogy olyan közel kerülhet Dzsocsihoz, mint senki más. Nyomorultul 
gubbasztott a nyeregben. Dzsingisz láthatta az arcán az elkeseredést, mert a 
hangja kicsit meglágyult. 

- Azt hitted, Szübötej, hogy minden parancs könnyű? Hogy én sosem kérek 
olyasmit, amit nehéz megtenni? Mondd meg, mikor jön el a próbatétel ideje? 
Talán akkor, amikor a kánja parancsára csatába megy bátor és ügyes 
harcosokkal? Vagy most, amikor olyasmit kell megtennie, amit nem akard Te 
vagy a legjobb koponya a tábornokaim között, Szübötej. Ezt tanúsítom. Ha 
látsz más módot, mondd meg nekem most, és megpróbálkozom vele. 

Szübötej már tucatnyi tervet gondolt végig és vetett el, de egyik sem ért 
fabatkát sem. Kétségbeesésében még megpróbálkozott valamivel. 

- Már gyülekeznek a tümenek nagyuram. Hadd maradjak velük, és 
rámegyünk délen a hercegre. Többet érek neked a harcban. Ha északra 
küldesz, elveszíted a tümenemet is, éppen akkor, amikor a legnagyobb 
szükséged lenne rá, 


- Több, mint egy évem ment rá, hogy megtaláljam. Ha a felderít óimét 
észrevették, akkor máris tovább állt. Követheted a nyomát, de ha menekül, 
megtalálod-e mához egy évre? Most jött el az ideje, hogy lecsapj. A 
tábornokom vagy, de ha elkezdődik a háború, megvívom nélküled is. 
Csatlakozz hozzám, amikor visszatérsz, vagy add vissza a rangjelző jelvényeket, 
amelyeket tőlem kaptál! 

Végül mégsem volt képes fékezni a haragját, Szübötej csaknem 
hátrahőkölt. A kán érvei gyengék voltak, s ezt mindketten tudták. Dzsingisz 
rögeszmésen meg akarta büntetni Dzsocsit. Ez volt az igazság. A kán 
elzárkózott az észérvek elől, mert a szíve tele volt keserűséggel. Szübötej 
megverten fejet hajtott. 

- Jól van - mondta. - Gyorsan és messzire lovagolok uram. Ha a herceg 
délről felhozza a seregét, keress engem a hegyek között. 


HARMINCHARMADIK FEJEZET 


A mongol felderítő megérzett valamit. Három teljes napon át követett két 
embert a hegyekben, messzire lemaradva figyelte haladásukat. Mélyen 
bevezették a Pandzsir-völgy szurdokjainak és kanyonjainak útvesztőjébe, az 
ódon erőddel koronázott Parvan afgán város alá. Nehéz terep volt ez, de a 
felderítő tapasztalt harcos volt, és ismerte a vidék minden kanyarulatát. A 
sűrűsödő sötétben nem tudta tovább követni a nyomokat, és biztonságos helyet 
keresett, ahol eltölt heti az éjszakát. Bosszantotta, hogy elveszítette azokat az 
embereket. Valami volt bennük, ami az első pillanatban fölkeltette a 
kíváncsiságát. Messziről úgy festettek, mintha valamelyik afgán hegyi törzsből 
származnának, a fejükre vásznat tekertek, hogy védjék a széltől és a naptól. 
Mégis volt bennük valami különös, aminek a felderítő nem tudott ellenállni. A 
völgyben valami bizsergést érzett, mintha figyelnék. Csapdát állítottak neki? 
Lehetséges. A hegyi törzsek jobban ismerték a környéket. Kísértetként 
mozogtak, ha úgy akarták. A felderítő fontolgatta, hogy visszafordul, és 
napfelkelte után követi tovább a nyomokat. Habozott, mozdulatlanul ült és 
fülelt, hátha meghall valamit a hegyi szél nyögdécselésén túl. 

Meghallotta az íj pattanását, de nem bukott le elég gyorsan. A nyílvessző 
eltalálta a mellét, ahol nem védte páncél. A felderítő nyögve hátradőlt a 
nyeregben. Megmarkolta a fa nyereg- kápát, hogy el ne dőljön. Lova rémülten 

nyihogott, a felderítő megrántotta a gyeplőt. Levegőért kapkodott, vért köpött, 
a szemét megtöltötték a fájdalom könnyei. Vakon fordította el a kancáját, 
bízott benne, hogy megtalálja az utat. 

Újabb nyíl süvített elő a homályból, hátba találta a mongolt, át szúrta 
szívét. A becsapódástól a felderítő átzuhant a lova fején. Az állat elrohant 
volna, ám emberek futottak oda hozzá, és megragadták a szárat. 

- Vége - mondta az íjász a mellette álló férfinak. 

Dzselauddin a vállára tette a kezét. 

- Szép munka volt ebben a világításban. 

Az íjász vállat vont, lehúrozta az íjat, a húrt szép rendesen összetekerte, és 
a derekán lógó tasakba tette. Tudta, hogy jó céllövő, talán a legjobb egész 
Pesavarban. A gazdája fölajánlotta a szolgálatait Dzselauddinnak, de az íjász 
csak a fejedelemnek tartozott hűséggel, nem ennek a rongyos szent embernek. 
Dzselauddin láthatóan ismerte az ellenséget. Képes volt előre megmondani, 
hogyan mozog a felderítő, és maga után csalta, míg lőtávolba nem ért. 

Dzselauddin mintha a szurdok félhomályában is megérezte volna az íjász 
gondolatait. 

- Vedd el a szemüket, és akkor ezek a mongolok félig sem olyan ijesztőek - 
mondta halkan. - Isten vezette a nyiladat, barátom. 

Az íjász tiszteletteljesen fejet hajtott, noha mesterembernek tartotta magát, 
és büszke volt a tudására. 

- Fel tudjuk menteni Parvan erődjét, uram? Van egy régi barátom, aki a 
városban lakik. Szeretném azt hinni, hogy élve találkozunk. 

Dzselauddin elmosolyodott a sötétben. 

- Ebben ne kételkedj, barátom. Reggelre a mongolok vakok lesznek, a 
felderítőik pedig halottak. Előjövünk a hegyekből, és úgy zúdulunk rájuk, mint 
a hegyomlás. 


Ahogy pirkadni kezdett, napfény öntötte el a Parvan körüli poros vidéket 
és a mögötte álló erődöt. Négy mongol minghaan vette körül a magas 
öregtornyot, ami még megmaradt, miután a portyázó seregek a hegyek felől 
bejárták a környéket. A város lakossága mindenét hátrahagyva a falak mögé 
menekült, ahol egy ideig biztonságban érezhette magát. 


A mongol harcosok körülfogták az erődöt, mert tudták, hogy odabent 
nincsenek bőviben a víznek. Egy mély folyó futott végig a völgyön, a 
mongolok nyugodtan itathatták a lovaikat, miközben az erődben levők csak 
nyelhették a port. Néhány mongol a kihalt városban bóklászott, a többiek 
várakoztak. Mások hidat építettek a folyón, hogy vadászhassanak a hegyekben. 
Nem siettek. A tisztek kellemes tétlenségben figyelték, ahogy a napfény 
árnyékcsíkokat rajzol a poros földre. Nem volt szükségük a városra, semmire 
sem, ami benne volt található, de a nyugati út mentén állt, és Dzsingisz 
parancsot adott, hogy az utat meg kell tisztítani. 

Az utóbbi két évben, amióta Dzsingisz és Szübötej legyőzte az 
aszaszinokot, az erődök bevétele nem számított újdonságnak. Mindig voltak 
rokkantak vagy öregek, hogy irányítsák az erődöket. Az adó arany, rabszolgák 
vagy lovak formájában érkezett, és évszakról évszakra szorosabban a 
markukban tarthatták az afgán földeket. Mindig akadtak olyanok, akik nem 
voltak hajlandók fejet hajtani új uraik előtt, de ha harcoltak, az utolsó emberig 
legyilkolták őket. Parvan ódon kőtornyára szüksége volt a mongoloknak, és a 
városlakók elveszítették minden reményüket, ahogy teltek-múltak a napok, és 
az egyetlen kis kút is kiszáradt. Semmit sem tudtak a körülöttük zajló nagy 
háborúkról, de a falakon kívül várakozó könyörtelen harcosok bámulatos 
erejéről volt némi fogalmuk. 

Dzselauddin akkor jött elő a hegyek közül, amikor a nap emelkedni 
kezdett, és a hajnali ima szavai még frissek voltak az ajkán. Legkiválóbb 
felderít ól jobban ismerték ezt a környéket a mongoloknál. Levadászták őket a 
völgyekben és szakadékokban, amíg az utolsó is el nem esett Dzselauddin 
szeme láttára. A mongol erőket senki nem figyelmeztette a támadásra. 
Dzselauddin lelkesen figyelte, ahogy az emberei lezúdultak a Pandzsir- 
völgybe, ahol a folyó ragyogott a napsugárban. A mongoloknak alig maradt 
annyi idejük, hogy a lovukra kapjanak, amikor az ő serege már fölvette a 
támadó alakzatot. A hitükön át szólította meg embereit, akik ezer mérföldeket 
gyalogoltak vagy lovagoltak érte. Türkmén nomádok jöttek, némelyik éppen 
olyan jó íjász, mint maguk a mongolok. A balján berberek lovagoltak, akik az ő 
hitét vallották, noha nem arab vér folyt az ereikben. Törzsökös arabok, 
beduinok, perzsák, de még törökök is csatlakoztak a pesavariakhoz és 
fejedelmükhöz. Ez volt az a tömeg, amelyből Dzselauddin kiképezte a seregét. 


A mongolok zúgó nyilakkal fogadták őket, ám Dzselauddin ismerte az 
ellenséget: minden embere fából és cserzett bőrből rétegelt, hosszú pajzsot 
viselt. Mivel szabadon gazdálkodhatott a fejedelem aranyával, megtalálta a 
kellő formát, amely jól védett a mongol nyilak ellen, és csak kevés ember esett 
el az első gyilkos nyílfellegek nyomán. Amikor közel kerültek a mongolokhoz, 
Dzselauddin szilaj üvöltéssel előrevágtatott. Addigra azonban a mongolok 
célpontot változtattak, és az ellenség drága paripáit kezdték lőni. Ám azok 
egymást átfedő fém halpikkelyek borították a lovak fejét és a szügyét. Ez 
lelassította ugyan a rohamot, de megvédte az állatokat. 

Dzselauddin harcosai elérték a mongol vonalakat, amelyek előttük 
formálódtak a zűrzavarban, és iszonyú erővel rontottak rá azokra, akik nem 
adtak utat nekik. Az utolsó nyílfelleg megtépázta embereit, még a páncél és 
pajzs sem védhette meg őket a pár lépés távolságból kilőtt nyilaktól. 
Dzselauddin látta, hogy sokan elesnek, de akkor már körülvette az ellenség, 
erre megsuhogtatta a kardját. Rosszul mérte föl az első csapást, a penge egy 
mongol harcos sisakjának csapódott. Ám a gyorsaság erőt adott a csapásnak, a 
mongol hanyatt zuhant, és azonnal a paták alá került. Dzselauddin serege 
túlélte az első összecsapást, a mongol derékhad megzavarodva hátrált. 

Dzselauddin látta, hogy a szárnyakon kezd kialakulni a szarv alakzat. 
Elküldte Pesavar fejedelmét, hogy a lovasaival kívülről kerülje meg a 
szarvakat, állítsa meg őket, mielőtt bármilyen hadmozdulatba kezdhetnének. 
A mongolok még sosem harcoltak senkivel, akik olyan jól ismerték a 
trükkjeiket és a taktikájukat, mint Dzselauddin. Meghátráltak, a kürtösök 
visszavonulót fújtak. Dzselauddin őrjöngve üvöltött örömében és haragjában. 

De a mongolok még ekkor is harcoltak. A mészárlás szörnyű méreteket 
öltött, amikor az arabok beszorították őket. A harcosok megtartották az 
alakzatokat, és csoportonként vonultak vissza, miközben a legközelebbi 
vonalak nyilakkal és karddal védték a hátukat. Dzselauddin fölemelte a kezét, 
az íjak megfeszültek az első sorban. Ahogy a nyílás szélesedett, nyílfelleget 
küldtek a mongolokra, Minden ember olyan mongol harcost választott, aki 
nem viselt pajzsot. Tucatnyit öltek meg, és Dzselauddin serege lépésről lépésre 
szorította őket egyre távolabb az erődtől, miközben Parvan lakói a falakon 
éljeneztek. 

A folyó alig egymérföldnyire volt a várostól. A mongolok itt feladták a 
hátrálást, és rohantak a híd felé. Dzselauddin vágtában követte őket, a 


halálukat akarta. Túl sokszor látta őket diadalmaskodni ahhoz, hogy most ne 
élvezze ki a látványt. Lova repült, szellő hűt öt te az arcát. 

A mongolok nem álltak meg a hídnál. Az életben maradt harcosok lassítás 
nélkül vágtattak át rajta, az életüket kockáztatva a tolongásban. A hidat jól 
megcsinálták. Dzselauddin emberei habozás nélkül követték őket. 

Dzselauddin látta, hogy a mongol harcosok leugranak a lovaikról, és 
fejszékkel esnek neki a tartóköteleknek és gerendáknak, ügyet sem vetve 
azokra, akik le akarják gázolni őket. Talán száz lovasa átért már, és 
Dzselauddin rémülten látta, hogy félbe akarják vágni a seregét, ott hagyják 
védtelenül az erőd felőli oldalon azokat, akik nem értek át, ők pedig 
vadkutyaként rontanak rá azokra, akik átjutottak a másik partra. A józan 
számítás legyűrte vad dühét. Megfékezte a lovát, és embereit azok ellen küldte, 
akik a tartógerendákat vagdosták. Ha a híd kitart, akkor az utolsó szálig 
megölhetik a mongolokat, de ha összeomlik, sok embere itt hagyja a fogát. 
Megsebesített, vérbe borított egy ellenséges sereget, amely korábban nem 
ismerte a vereséget. Fölemelte szíjra fűzött kürtjét. Valaha egy mongol fel- 
derítőé volt, de az embereit nem lepte meg a kürt hangja. 

Azok, akik még nem érték el a hidat, visszafordultak, ragyogó sorokba 
rendeződtek, és máris a győzelmüket éltették. Akik már átkeltek, otthagyták 
az ellenséget, és visszafelé indultak a folyón át. Dzselauddin büszkén nézte, 
hogy harcosai parancs nélkül is engedelmeskednek, s fölemelt pajzsukkal 
védekeznek a nyomukba hulló nyilak ellen. 

A híd összeomlott, a folyóból a magasba lövellt a víz. Talán ötven embere 
tartózkodott még a másik parton. Dzselauddin a vízhez lovagolt, lenézett a 
folyóra. Túl mély, gondolta. Talán majd más alkalommal átúsztathatnának a 
lovakkal, de nem most. Dzselauddin fölemelte a kardját, és tisztelgett azoknak, 
akik figyelték, ellenségnek és barátnak egyaránt. 

Az emberei viszonozták a mozdulatot, megfordították lovaikat, és az utolsó 
rohamra indultak. A mongolok levágták őket, de ők félelem nélkül támadtak, 
annyi embert öltek meg, ahányat csak tudtak. 

A két sereg lihegve és véresen nézett farkasszemet a folyó két partjáról. 
Dzselauddinnak nem voltak szavai erre az eksztatikus pillanatra. Az átellenes 
parton a mongol tiszt ügetett a vízhez. Egy pillanatig egymásra meredtek. A 
mongol tiszt vállat vont, és a távoli erődhöz vezető ösvényre nézett, amelyet 
holtak jelöltek ki. Azután ő emelte föl a kardját a tisztelet mozdulatával. 


Megfordította a lovát, és eltávozott. Dzsingisz tudni fogja, mi történt. Ennél 
nagyobb fenyegetés aligha érhette a mongol tisztet. 


- Minden város erről beszél, Dzsingisz - mondta keserűen Kacsun. - 
Mostanáig úgy néztek ránk, mint akiket nem lehet legyőzni. Ez a hit most 
meghasadt, bátyám. Ha nem válaszolunk akár egy évszakon belül, megnő az 
önbizalmuk, és még többen özönlenek Dzselauddin zászlaja alá. 

- Kacsun, egy sikeres rajtaütéstől még nem lesz valaki tábornok. Megvárom 
Szübötejt. 

Dzsingisz ingerülten mutatott a síkságra, nyolcvan mérfölddel délre a tótól, 
ahol Möngke és Kubilaj úszni tanultak. A nemzet sehol nem maradhatott 
sokáig. Nem volt könnyű dús legelőt találni az arabok földjén, de a világ nagy, 
Dzsingisz két helyet is kiszemelt, ahova elindulhatnak a következő hónapban. 
Ő mindig rövid távra tervezett. Idegesítette Kacsun hangja, megzavarta a 
gondolatait, amelyek Dzsocsi és Szübötej körül jártak. Igaz, Dzselauddin 
emberei több mint ezer harcosát ölték meg, és ez az esemény nyugtalanságot 
keltett az arab városokban. Herat afgán város adója nem érkezett meg. 
Dzsingisz nem tudta, hogy feltartóztatták vagy kivárnak Herat lakói? 

Mivel Kacsun hiába várt a feleletre, kemény hangon folytatta: 

- Az elesettek az én tümenemből valók voltak, Dzsingisz! Hadd lovagoljak 
a környékre, hogy megrémüljön az a fattyú herceg! Ha nem adod oda a sereget, 
legalább a vonalaikat hadd támadjam meg! Lecsapok és eltűnök az éjszakában, 
ahogy régen csináltuk. 

- Nem kéne félned ezektől a parasztoktól, öcsém. Majd elbánok én velük, 
ha biztos lehetek benne, hogy Szübötej megtalálta Dzsocsit. 

Kacsun hallgatott, lenyelte a kérdéseit. Dzsingisz nem közölte vele a 
Szübötejnek adott parancsait. Pedig nagyon kíváncsi volt rá. Még mindig nem 
akarta elhinni, hogy Dzsocsi elvitte az embereit, és megpróbált elrejtőzni. A 
szellemek a tudói, hogy Dzsocsit mindig is provokálták, és Kacsun csak átkozni 
tudta az apai vakságot, amely ide juttatta a fiút, ám az árulás ténye őt is 
megdöbbentette. Senki sem fordult még az ellen a férfi ellen, aki a nemzetet 
eggyé kovácsolta. Dzsingiszt minden hibájával együtt is tisztelték, és Kacsun 
alig tudta elképzelni azt az akaraterőt, amellyel Dzsocsi képes volt elszakadni 


attól a világtól, melyet oly jól ismert. Látta, hogy Dzsingisz makacsul 
összeszorítja a száját. Igyekezett tehát megérteni. 

- Te vagy az, Dzsingisz, aki birodalmat épít itt, és nemcsak romokat hagy 
maga után. Arszlánt Szamarkandba ültetted, Csen Ji megkapja Mérvét, ha 
megérkezik. Ők uralkodnak a nevedben, ahogy korábban a királyok és sahok 
uralkodtak. De mégiscsak megszállók, és mindig lesznek olyanok, akik 
szeretnék eltávolítani őket. Ha ezek az arabok pillanatnyi gyengeséget 
érzékelnek, lázadásokkal számolhatunk minden helyen, amit elfoglaltunk. - 
Felsóhajtott. - Bátyám, túl öreg vagyok ahhoz, hogy újra végigcsináljam ezt az 
egészet. 

Dzsingisz csak pislogott, s Kacsun nem tudta, hogy egyáltalán odafigyelt-e 
rá. A kánnak mintha rögeszméje lett volna a fia, aki szembeszállt vele, talán 
azért, mert senki más nem tehette meg vele. Mindennap a látóhatárt nézte, 
hátha feltűnik Szübötej. Kacsun tudta, hogy még túlságosan kevés idő telt el 
indulása óta. Még ha Szübötej olyan gyorsan lovagolna is, mint a felderítők, 
akkor sem érhetett a messzi északi földre, ahol Dzsocsi rejtőzik. Kacsun ismét 
szerette volna megtudni, hogy milyen parancsot kapott Szübötej. 

Újra próbálkozott volna, mert mindenképpen meg akarta értetni magát 
Dzsingisszel. De csak nyelt egyet, amikor megértette, hogy most nagyon jól 
jött volna Szübötej. A bátyja sokkal inkább hallgat Szübötejre, mint másokra. 
Akkor nem húzná itt az időt. 

- Kitalálták a szarv taktikát, Dzsingisz, és megkerülik. Kiváló pajzsaik 
vannak, és a páncélozott lovak túlélik a nyilainkat. Nem a létszámuk aggaszt, 
bátyám, hanem az, ahogy Dzselauddin felhasználja őket. Ha nem jössz oda, 
akkor legalább én hadd menjek nekik. Mi fogjuk megtámadni őket, és ez 
üzenet lesz mindenkinek, aki azt képzeli, hogy meg lehet verni minket. 

Dzsingisz kinyitotta a száját, de csak az egyik hátsó fogát szívta meg. 

- Tégy, amit akarsz, Kacsun - mondta, de azután meggondolta magát, 
Mégsem ad teljhatalmat a testvérének. - Vigyél három tüment, a magadét és 
még kettőt. De ne Ögödejét vagy Tolujét. Az ő embereik még épphogy 
kiköpték az anyjuk csecsét, és nem akarom, hogy ők harcoljanak veled. 

Kacsun gyorsan válaszolt. 

- Akkor Jelme és Kaszar kell. 

Dzsingisz bólintott. Közben az északi látóhatárt bámulta, a gondolatai 
Szübötejnél jártak. 


- Csak csetepaték, Kacsun, megértetted? Ha tényleg olyan borzasztóak, 
ahogy hallottam, nem akarom, hogy a hegyekben fecséreld el az erődet. 
Véreztesd ki őket egy kicsit, ahogy azelőtt tetted Jencsingnél, vagy ahogy a 
sahhal tetted. Jövök utánad Szübötejjel. 

Kacsun fejet hajtott. Annyira megkönnyebbült, hogy ki se tudta fejezni. 

- Így lesz, bátyám - miközben elfordult, még hozzátette: 

- Szübötej nem fog kudarcot vallani. Azt gondoltam, megbolondultál, amiért 
olyan magas rangra emelted, de ő a legjobb, akit valaha láttam. 

Dzsingisz felmordult. 

-A gond az, Kacsun, hogy nem tudom, azt kívánom-e, hogy sikerrel járjon, 
vagy azt, hogy kudarcot valljon. 

Látta, hogy Kacsun kinyitja a száját, szeretné megkérdezni, ezt meg hogyan 
érti. Rosszkedvűen intett neki. 

- Eredj, öcsém. Tanítsd móresre ezeket a sivataglakókat, nem szeretném, ha 
még egyszer háborgatnának. 


HARMINCNEGYEDIK FEJEZET 


Kacsun két kőoszlop közül nézett le a Pandzsir-völgyre, Dzselauddin 
seregének lovaira és sátraira. Már délelőtt is forró volt a levegő. Kacsun izzadt, 
és szórakozottan vakargatta az egyik hónalját, most már fel kellett volna vágni 
azt a kelést. Jelmével és Kaszarral együtt olyan keményen lovagolt, mint egy 
felderítő. Már-már agyonhajszolták a lovaikat, hogy mielőbb bosszút álljanak a 
parvani vereségért. 

Dzselauddin hada tudta, hogy jönnek a mongolok. Kacsun látta, hogy bő 
köpenybe burkolt alakok figyelik minden mozdulatát, akik puszta kézzel 
kapaszkodtak fel a csupasz sziklán az őrhelyükre. Egyikük olyan magasan állt, 
hogy semmilyen nyíl nem érhette volna el. Kacsun nem szedhette le őket, és 
kényelmetlenül érezte magát a néma pillantások kereszttüzében. Az őrök 
mind felé fordultak, néhányan zászlókkal jeleztek a lentieknek, így 
tájékoztatták Dzselauddint. 

Kacsun ebben látta annak a bizonyítékát, hogy van egy vezérlő elme, 
amely sokat tanult az ellenségtől. Az arab tábor hárommérföldnyire volt 
Parvan városától a folyó túlpartján, hegyek előtt, amelyek úgy szökkentek a 


magasba a lapályból, mint a késpengék. Ez a helyzet nem tette lehetővé a 
rajtaütést. 

Sátrak négyszögei lobogtak a reggeli szellőben, és a hegycsúcsokról érkező 
zászló jelek nyomán Kacsun szeme láttára rendeződtek sorokba az arabok. Ez 
az alakzat az önbizalmukat jelezte, felkészülten várták, hogy a mongolok 
meginduljanak. 

- Át kell kelnünk azon a folyón - mondta mögötte Jelme. - Most, hogy 
tudjuk, hol vannak, kereshetünk egy gázlót. 

A három tümen parancsnoka bólintott, ám Kacsun még akkor is a völgyet 
bámulta, amikor Jelme felderítőket küldött ki, hogy keressék meg a legjobb 
helyet, ahol átkelhetnek ezen az akadályon. Az ajkába harapott a gondolatra, 
hogy Dzselauddin százmérföldes távolságon belül felkutatott minden gázlót. 
Nem volt lehetőség a rajtaütésre, mert a sah fia pontosan tudta, honnan 
érkeznek. Mégis át kell kelniük. Dzselauddin választotta meg a csata 
színhelyét. Ismerte a környéket, övé volt a túlerő, és minden előny. Kacsun 
nem bánta volna, ha Dzsingisz most az egyszer több embert adott volna a keze 
alá. 

Hunyorogva nézte az őrszemet, aki több száz lábnyira volt a feje fölött. Az 
a fehér köntösű, guggoló alak egy olyan sziklát mászott meg, amely majdnem 
hegyben végződik. Kacsun nem engedett a sürgetésnek, hogy felküldjön utána 
néhány harcost, és lekaszaboltassa. Talán napokig tartott, amíg elérte 
veszedelmes őrhelyét, amelyről belátja a völgyet. Ha van nála vizestömlő és 
élelmiszer, addig képes ellenállni a fölfelé kapaszkodó embereknek, ameddig 
akar. 

Testvére, Kaszar lovagolt oda hozzá. Kacsun látta, hogy ő is a csúcson 
figyelő arabot nézi. 

- Nem ülhetünk itt egész nap, testvérem - mondta Kaszar, amikor 
megállította a lovát. - Lelovagolok, és lerombolom azt a várost. Az araboknak 
inukba száll a bátorságuk, ha meglátják a füstöt. 

Kacsun végignézett a völgyön. A minghaan tisztek, akiket itt megvertek, 
nagy részletességgel írták le a környéket. Szánalomra méltóan igyekeztek 
jóvátenni a vereség szégyenét. Kacsun nem látott embereket mozogni a 
városban, feltételezte, hogy a lakosság visszatért a síkság fölött magasodó 
erődbe. Ha úgy gondolta volna, hogy van valami értelme, nyomban odaküldi 
Kaszart. De csak a fejét rázta. 


- Minek még egy város nekünk vagy nekik? Ha legyőzzük ezt a sereget, 
könnyűszerrel bevehetjük az erődöt. 

Kaszar vállat vont, Kacsun folytatta. Kimondta a gondolatait, hogy 
pontosan megértesse magát. 

- Magabiztos ez a Dzselauddin, Kaszar, mivel mögötte van a hegység. 

- Akkor bolond - felelte hanyagul Kaszar. 

- Nem bolond, testvérem. Ez az ember látta, hogyan intéztük el az apja 
seregét. Ismeri a taktikánkat és az erőnket, talán a gyengeségeinket is. Nézd, 
hogyan helyezte el a kőtömböket, hogy megzavarja a lándzsásainkat és 
íjászaink sorát. Magabiztos, és ez aggaszt engem. 

- Túl sokat gondolkodsz, Kacsun. Amikor Jelme gázlót talál a folyón, 
odaszögezzük őket azokhoz a hegyekhez. Megverjük őket, hogy mások is 
tanuljanak belőle. 

Kacsun óvatosan bólintott. Dzsingisz nem követelt gyors győzelmet, csak 
azt, hogy vágjanak oda az ellenségnek. De a háború első törvénye, hogy 
akadályozzuk meg az ellenséget a csata helyének és feltételeinek 
kiválasztásában. Kacsun előbb az ujjait, azután a nyakát ropogtatta meg, 
közben azt kívánta, bárcsak felbukkanna a szemhatáron Szübötej. 

Jelme felderítői hamarosan visszatértek, és jelentették, hogy alig 
ötmérföldnyire találtak egy sekély gázlót a folyón. Kacsun elindította a 
tümeneket, közben akarata ellenére felpillantott a csúcsokra, ahol a rikító 
zászlók egymás után villantak föl, jelezve mozgásukat. 


- Jönnek - mormolta Dzselauddin, leolvasva a zászlók jeleit. 

- Nincs más választásuk - felelte Nawaz. 

Dzselauddin a rádzsa felé fordult. A szemöldökét ráncolta, hogy palástolja, 
mennyire mulat ezen a páván, akit megtett a helyettesének. A páncél alatt a 
rádzsa bíbor-arany selymet viselt, a turbánja halványkék volt. Dzselauddin 
szerint olyan volt, mintha egy szajha vagy egy színész öltöztette volna fel. Bár 
az elszántságában nem kételkedett. 

Ismét ellenőrizte embereinek vonalát, noha már ezerszer megtette. Nincs 
semmi hiba, ez biztos: a hegyek védik a hátát, a parvani falakból kiemelt 
kőtömbök előttük sorakoznak, pontosan ott, ahol megzavarhatják a mongol 


lovasokat. Ha az ellenség elküld valakit a városba, az észreveheti, hogy a fal 
nagy darabjai hiányoznak. A házak elbontott fájából készültek a tutajok, 
amelyeken ideszállították őket a folyón. A lakosoknak nagyon meggyengült a 
védelme, de nem bánták az áldozatot ezért a seregért, amely máris győzelmet 
aratott a hitetlenek fölött. Az erőd, ahova behúzódtak, túlságosan messze volt 
ahhoz, hogy Dzselauddin fölismerjen egy-egy arcot, de tudta, hogy a magasból 
figyelik a seregét. Legalább jó kilátásuk lesz az elkövetkező ütközetre. 

- Még ma délután összecsapunk velük, ha a folyó első gázlóját használják - 
mondta Dzselauddin, - Menjünk oda még egyszer az emberekhez. Némelyek 
idegesek, jót tesz nekik, ha látják, hogy nyugodtak és derűsek vagyunk. 

A tekintete meghazudtolta közömbös hangját, de Nawaz nem tett 
megjegyzést, csak meghajtotta a fejét, leszállt a lováról és együtt indultak el. 

- Harmincezer embernél többre számítottam - mondta Nawaz, miközben a 
sátrak között ballagtak. - Ennyire önhittek? 

Dzselauddin bólintott. 

- Megvan az okuk az önhittségre, barátom. Szétverték az apám hadát, 
amely háromszor nagyobb volt az övéknél. Kemény küzdelemre számítok, 
még ha felkészültem is a mongolok taktikájából. 

Nawaz csücsörítve fújta ki a levegőt, látszott, hogy nem tetszik neki a 
gondolat. 

- Kiürítettem a kincstáramat, hogy megadjam neked a pajzsokat és 
páncélokat, amelyekre szükséged volt. Cserébe te felgyújtottad az emberek 
szívét. - Észrevette, hogy Dzselauddin ránéz, és így folytatta: - Nem vagyok 
bolond. Jobban ismered őket bárkinél, de ma este százával égetjük a hulláikat. 

Dzselauddin elmosolyodott a rádzsa önbizalma láttán. Az igaz, hogy 
ismerte a mongolokat, tudta, mekkora erőt jelentenek egy háborúban. 
Reménykedett a győzelemben, de ebben az életben semmi nem biztos. 

- Ma délben én vezetem az imát. Ha Allah kegyelmesen néz le ránk, akkor 
megtörjük ennek a kánnak a legendáját. Ha itt győzünk, minden város, amely 
ránk figyel és eddig kivárt, mellénk fog állni, hogy elűzzük ezt az embert a 
földünkről. Ha veszítünk, akkor nem lesz ellenfelük egy ideig. Ez a tét, Nawaz. 

A rádzsa szégyenkezve lehajtotta a fejét. Már azelőtt áhítatos tiszteletet 
érzett Dzselauddin iránt, hogy megverte volna a mongolokat a hídnál 
Mindennél jobban szeretett volna kedvező benyomást tenni erre az emberre, 
aki egy évvel volt idősebb nála, és akit gyermekkora óta ismert. Tekintete 


végigfutott Dzselauddin emberein, akik egy zászló alatt sorakoztak föl. 
Türkmének, berberek, beduinok a távoli sivatagokból, sötét bőrű harcosok 
Pesavarból, akiket személyes testőrségének páncélja különböztetett meg a 
többiektől. A sorokban afgánok is voltak, komoly emberek, akik súlyos, görbe 
kardokkal jöttek le a hegyekből. Egyikük sem ült lóra az ütközetben. 
Dzselauddin azért választotta ezt a helyet, hogy kiegyenlítse a mongol lovasok 
előnyét. Vagy megállják itt a helyüket, vagy elpusztulnak. 

Az előző napokban keményen dolgozott, hogy kiépítse ezt a helyet, mert 
tudta, hogy a mongolok hamar visszavágnak. Még Nawaz is beállt robotolni, 
mikor Parvanból át kellett hozniuk a köveket a folyó innenső partjára. A 
rádzsa remélte, hogy így majd belátják, képes megfeledkezni a méltóságáról a 
közös munkában. Dzselauddin azonban kinevette fontoskodó buzgalma miatt. 
Nawaz elpirult, amikor eszébe jutott, mit mondott Dzselauddin a büszkeségről. 
Ő Pesavar hercege! Ebbe született bele, ám azon volt, hogy alázatos legyen. 

Elfintorodott, amikor Dzselauddinnal elmentek egy latrinasor mellett. A 
legyek dühösen zümmögtek, miközben az emberek betemették. Dzselauddin 
még ezt is bedolgozta a tervébe: azért ide ásatta ezt a latrinasort, mert ha 
megtelik, kezdetleges töltést képez a jobbszárnyukon. Nawaz nem nézett a 
lapátoló emberekre, ám Dzselauddin néven szólította őket, ezzel csökkentve 
szégyenüket, amiért ilyen tisztátalan munkát végeznek. Nawaz lázas 
érdeklődéssel figyelte Dzselauddint, igyekezett mindent megtanulni tőle, amit 
csak tudott. Az apja aranya úgy folyt ki a kezéből, mint a víz, miközben 
fölszerelte a sereget. De valahogy ez sem volt elég. Abban reménykedett, 
megmutathatja Dzselauddinnak, hogy tud parancsolni, és éppen olyan bátran 
harcol, mint a többiek. 

A nap sugarai át melegít ették a várakozó sereg katonáit. A mongol 
tümenek viszont igencsak megizzadnak és megszomjaznak, mire átkelnek a 
folyón. Dzselauddin mindent eltervezett, és helyeslőén bólintott a fiúknak, 
akik majd a vizes tömlőket viszik a harcoló katonáknak. A lovak biztonságban 
voltak, hátul kötötték ki őket, ahol nem eshetnek pánikba, és nem 
bokrosodhatnak meg. Dzselauddin látta az indákkal összefogott nyílkötegeket, 
a friss pajzsokat és a kardok ezreit. 

- Nem reggeliztem, Nawaz - mondta hirtelen. - Nem akarsz enni valamit 
velem? 


Valójában nem volt étvágya, de tudta, hogy az emberei vigyorogni és 
mutogatni fognak, ha meglátják, hogy a vezetőik nyugodtan esznek-isznak, 
miközben a rettegett ellenség közeledik. Nawaz a saját sátra felé indult, amely 
nagyobb volt a többieknél. Éppen olyan hivalkodó volt, mint a ruhái, és 
Dzselauddin titokban ismét jót mosolygott a fennhéjázó hercegen. Ahogy a 
bejárathoz értek, Dzselauddin végignézett a síkságon, amelyet azért választott, 
hogy bosszút álljon a hvárezmi sahért. Olyasmit keresett, ami nem helyénvaló, 
vagy amin javíthat. De semmit nem talált. Nem maradt más, mint a várakozás. 

- Hozasd ki szolgáiddal az ételt, Nawaz - mormolta. - Hadd lássák az 
emberek, hogy itt üldögélünk, mint akik közéjük tartoznak, de olyan egyszerű 
legyen az étel, mint az övék. 

A pesavari rádzsa meghajtotta a fejét, és besietett a sátorba, hogy teljesítse 
Dzselauddin parancsát. 

A tümenek bőrig áztak, miközben sáros vizet fröcskölve átkeltek a gázlón, 
de a nap felszívta a nedvességet, mire megtették az öt mérföldet visszafelé a 
Pandzsir-völgyben. A nap már túljutott a delelőjén, amikor ismét 
megpillantották az ellenséget a távolban. Kacsun a három tűmén élén léptetett. 
Jelme és Kaszar mellette lovagolt. 

- Ez keserves küzdelem lesz, testvérem - mondta Kaszarnak. 

- Kövesd a parancsaimat, és felejtsd el a gyors és könnyű győzelmet. 

Kaszar vállat vont. A völgy kinyílt előttük. Találtak egy másik utat a síkság 
felé, de errefelé is volt egy ember a csúcson, aki fölállt, és meglengetett egy 
zászlót, amelyik sokmérföldnyire ellátszott. A mongolok Dzselauddin tábora 
felé ügettek. A három tábornok láthatta, hogy gyalogosok állnak szemben 
velük ív alakban. Hatvanezer ember egymás mellett félelmes látvány. A 
mongolok komor összpontosítással közeledtek, a tábornokaikra néztek, 
parancsot várva. 

Kacsun érezte, hogy a hólyagja megtelik, miközben keresztülvágnak a 
síkságon. Egy hosszabb lovaglásnál egyszerűen levizelte volna a lova oldalát. 
Ilyen közel az ellenséghez inkább visszatartotta, nehogy azt gondolják róla, 
hogy fél. 

Mérföldnyire az ellenséges vonalaktól Kaszar és Jelme visszalovagolt a saját 
helyére. Míg átjöttek a folyón a másik partra, tanácskoztak Kacsunnal, és 
mindketten tisztában voltak a feladatukkal. Kacsun tudta, hogy legalább e 
tekintetben jól dolgozott. Fölemelte a kezét, és harmincezer harcos kezdett el 


ügetni. Szemben velük Dzselauddin első sora fölemelte a kardját és a pajzsát. A 
vállukon pihenő súlyos pengék villogtak a nyugat felé hajló nap sugaraiban. 

Kacsun a földön heverő kőtömböket nézte. Nem tudta, hogy Dzselauddin 
ásatott-e gödröket az emberei elé. Görcsösen erőlködve próbálta kitalálni, hogy 
hol lehetnek. Hagyja a derékhadat, és a szárnyakra összpontosítson? Őrjítő volt 
elgondolni, hogy Dzselauddin ismeri a taktikájukat. Bizonyára azt várja, hogy 
majd szarvformába húzódnak széjjel: ebben az esetben Kacsunnak a tümeneket 
középre kell összpontosítani. Ez viszont a saját szárnyait teszi sebezhetővé. 
Hónalja egyre hidegebb lett, ahogy lovaglás közben végigfolyt rajta a verejték. 
A tábornokai ismerték a tervét, de megváltoztathatja a parancsait még abban a 
pillanatban is, amikor összecsapnak az ellenséggel. 

Dzselauddin látta Dzsingiszt harcolni, mondta magában  Kacsun. 
Valamelyik szárnyon csapdák lesznek. Ez a herceg azt gondolja, biztos 
pozícióban van, mert nem tud manőverezni. Kacsun úgy döntött, megmutatja 
neki, hol hibás a gondolkodása. 

- Fordulj jobbra! - mennydörögte. Felemelte a karját, és kört írt le vele. A 
mellette lovagló hírnökök vörös zászlót emeltek a magasba a jobb kezükkel, a 
tümenek elkanyarodtak. A jobbszárnyat támadják, mindent bevetnek 
Dzselauddin seregének egyetlen szárnya ellen. A többiek csak dühöngjenek, és 
ácsorogjanak a sziklák és kőtömbök mögött. 

Többévi gyakorlat kellett ahhoz, hogy ilyen sok ember el tudjon 
kanyarodni anélkül, hogy felbomlanának a sorok. A mongolok úgy hajtották 
végre a parancsot, mint egy mindennapi gyakorlatot. A tümenek tehát új 
alakzatot vettek fel az ellenség szárnyával szemben. Fokozatosan növelték a 
sebességüket, vágtázni kezdtek, hogy ne maradjanak le Kacsun mögött, és 
megfeszítették íjaikat. Mögöttük olyan hatalmasra nőtt a porfelhő, hogy 
beárnyékolta a völgyet. A nappal a hátukban nyargaltak a menekülő sötétség 
után. 

Kacsun látta, hogy az ellenség a kardját rázza haragjában, amikor harcosai 
eldübörögtek az első kőhalmok mellett. Ha ő vezetné Dzselauddin embereit, 
már megindultak volna, hogy ajtóként csukódjanak a tümenekre. De ők 
továbbra is csak ott álltak, ahova küldték őket. 

Négyszáz lépés után Kacsun hangosan számolt. A távolság ijesztő 
sebességgel csökkent. Az ötödik sorban vágtatott, életben kellett maradnia, 
hogy irányíthassa a csatát. A szíve vadul vert, a szája kiszáradt, és arra 


kényszerítette magát, hogy az orrán át lélegezzen, de minden lélegzetvétele 
horkanásra sikeredett. Három tümen száguldott az ellenség felé. Olyan széles 
vonalban támadtak, hogy csaknem elérték a hegyláncot. 

Az első sorok megérkeztek a kákával és laza talajjal álcázott árkokhoz. A 
teljes vágtában haladó lovak nagyot estek, lovasaik lerepültek róluk. 
Némelyiknek a lába beszorult a kengyelbe, és kificamodott az ütközéstől. 
Dzselauddin serege felordított, de a mongolok gyorsan magukhoz tértek. 
Száznál többen estek ki a nyeregből, de akik életben maradtak, 
összegömbölyödtek, és a lovaikat használták fedezékül, miközben a mögöttük 
haladó sorok átugrattak rajtuk. Újabb emberek estek le, mivel rosszul mérték 
fel a földön heverő lovakból keletkezett akadályt, de a sorok alig lassultak. 
Egyetlen más sereg sem lett volna képes nyílfelleget zúdítani az ellenségre az 
árkok után maradt keskeny sávból. A mongolok légyrajként zümmögő nyilai 
fellökték a szemben állókat. Ahogy elérték a kardok vonalát, néhány harcos 
eldobta az íját, a legtöbbje a nyereg egyik kampójára akasztotta, miközben 
másik kezével kirántotta kardját. Nem foglalkoztak az árkokban hagyott 
halottakkal, a bosszú hajtotta őket. 

Az üvöltő sor csaknem teljes sebességgel zúdult rá Dzselauddin katonáira. 
Álló seregnek a lovak súlya és ereje csaknem olyan veszélyt jelent, mint a 
kardpenge. A mongolok irgalmatlanul bántak lovaikkal, faltörő kosnak 
használták őket, hogy megtörjék a sorokat. 

Kacsun látta a védekező arabok görbe pengéinek villanását. Tümenjei csak 
egy kis részen törték át a vonalat, embereinek több mint a fele nem jutott 
hozzá, hogy használhassa a fegyverét. Ehelyett nyilakat lőttek ki a saját soraik 
fölé, a fekete nyílvesszők a magasba emelkedtek, hogy lecsapódjanak valahol 
az ellenséges seregben. Megzavarták őket, de ahogy Kacsun is hallotta, a 
pajzsok jók voltak, Dzselauddin katonái fegyelmezettek. Látta, amint a 
pajzsokat a fejük fölé emelik. A nyilak ezekbe csapódtak, az embereknek nem 
esett bajuk. 

Dzselauddin emberei dühödten és fegyelmezetten harcoltak, miközben 
kénytelenek voltak egy lépést hátrálni, majd még egyet, a tulajdon halottaik 
fölött. A mongol támadás elveszítette a sebességét a tömött sorok miatt, a görbe 
kardok egyszerre emelkedtek és csaptak le. Kacsun iszonyodva látta, hogy 
embereit visszaszorítják, és az arabok úgy folynak körül minden közéjük került 
harcost, mint szigeteket a tenger. 


Dzselauddin seregének másik része váratlanul elhagyta biztonságos helyét, 
de rendben haladt a mongolok felé, nem vad rohanásban. Megindult a túlsó 
szárny is. Kacsun elkáromkodta magát. Az ő hadoszlopa csak az ellenséges 
sereg egy részébe vágott bele. A nyakában lógó kürt után nyúlt, hogy jelezze az 
újabb fenyegetést. Amikor megfújta a kürtőt, Kaszar válaszolt, egyetlen 
paranccsal visszavonta harcosait, a hír sebesen végigfutott a parancsnoki 
láncon. Kacsun látta a kérdő pillantásokat, és a síkságon közeledő, rájuk záródó 
vonalra mutatott, Dzselauddin emberei tudták, hol vannak az árkok. 
Pillanatok alatt be fogják keríteni a mongol tümeneket, és akkor elkezdődik a 
gyilkolás. 

Kaszatnak tízezer íjásza volt, mindegyik hátán harminc nyílvessző a 
tegezben. A lehető legszélesebb vonalba álltak, noha a sor elejét gyorsan 
beszippantották a viaskodó szárnyak. A többiek íjat feszítve várták a feléjük 
menetelő sereget. Kaszar leengedte a karját, és ezernyi nyílvessző hasította a 
levegőt, belecsapódott a páncélokba és emberekbe. Az első nyílfelleget azonnal 
követte a második. 

Kacsun ordított dühében, amikor látta, hogy az arab sorok megrázkódnak. 
Sok száz ember esett el, de a többiek magasra emelték a pajzsukat, és csak 
mordultak egyet, amikor felfogták a nyilakat. Kacsun védtelen volt, és életében 
először félt komolyan a vereségtől. 

Ismét megfújta a kürtjét, két hangot ismételgetett, amelyek a 
visszavonulást jelentették. Elsőnek azok reagáltak, akik a legközelebb voltak 
hozzá, de a parancs gyorsan végigfutott a tümenek sorain. Kaszar felkiáltott 
haragjában, de azután ő is elfordította lovát, és elindult visszafelé. 

Az arab sereg diadalmasan felordított, látva, hogy az ellenség 
megfutamodik. Ezrével igyekeztek levágni a lovon menekülő mongolokat. 
Kacsun várt és figyelt rá, nehogy lehagyja a többieket. A színlelt menekülés 
könnyebb lett volna lovasokkal szemben, amikor mindenki külön-külön vágtat 
a vérontás őrületében. 

Elakadt a lélegzete, amikor újra kürtjel rivalgott a síkságon. Nem ő kürtölt. 
Megdöbbenésére a rohanó arab sorok megálltak, és visszafordultak. Valami 
piperés herceg kürtölt a soraikban, és ők abban a pillanatban abbahagyták az 
üldözést. Kacsun már kiszemelte a pontot, ahol megfordultak volna, hogy 
darabokra vágják az előkészített tereptől eltávolodott arabokat. Ehelyett újra 


fölálltak ott, ahol korábban voltak, és a tümenek magukra maradtak a síkságon, 
elkeseredetten, lihegve és véresen. 

A kürtszóra csak néhány arab fordult meg késlekedve, őket levágták a 
mongol harcosok. A többiek tömött sorokban álltak, sértéseket ordítottak, a 
kardjukat és a pajzsukat rázták, mintha hívogatnák a mongolokat, hogy 
jöjjenek csak, és vegyék el a fegyvereiket, ha tudják. Kacsun a csatatértől 
félmérföldnyire találkozott Kaszarral, aki meg volt döbbenve. 

- Dzselauddin! - lihegte. - Ez a fattyú túlságosan jól ismer minket! 

Kacsun komoran bólintott. A sah fia látott már színlelt visszavonulásokat, 
amikor az apja serege küzdött a mongolokkal, és résen volt. A mongolok 
hülyét csináltak magukból, ahogy megfutottak az ellenség elől. Nem kis 
erőfeszítésbe telt, hogy megőrizze nyugalmát. 

A nap váratlanul messzire jutott az égen, amíg a csata tartott. Megnyúltak a 
kora esti árnyak, mikor Kacsun leszállt a lóról, és a szájához emelte a 
vizestömlőt. Volt idő egy második támadásra, de Dzselauddin túljárt az eszén. 
Kacsun önbizalma romokban hevert. Kaszar megérezte zavarát, és ismét 
megszólalt. 

- Mi van, ha éjszaka felállunk a vonalaikkal szemben és nyíllal lőjük őket? 
Ez elcsalhatja őket a hátukat védő hegyektől. 

Kacsun megrázta a fejét. 

- Ha nincs más fenyegetés, egyszerűen a pajzsuk alá  bújnának. 
Elpocsékolnánk a nyílvesszőket. 

- Akkor mit tegyünk, testvérem? Engedjük át nekik a győzelmet? - kérdezte 
Kaszar. A szeme tágra nyílt megdöbbenésében, mivel Kacsun nem válaszolt. - 
Odaadnád ezeknek az ebekkel kupakoló parasztoknak a napot? 

- Ha nincs jobb ötleted! - förmedt rá Kacsun. 

Kaszar eltátotta a száját. Mindketten hálásan néztek föl, amikor a fülig poros 
Jelme lovagolt oda hozzájuk. 

- Legalább vágjuk el őket a folyótól - mondta. - Akármennyi vizük van is, 
végül elfogy az utánpótlásuk. Kivárhatjuk. 

Kaszar nem méltányolta az ötletet. 

- Bár itt lenne Szübötej! - mondta. - Nem várná meg, hogy az ellenség a 
szomjúságtól, vagy a végelgyengüléstől haljon meg. 

Kacsun elfintorodott, noha egyetértett Kaszarral. 


- Le kell rohanni őket - mondta. - Semmi trükk vagy manőver. Csakis íj és 
nyíl, még ha kétszer annyi ember ellen is. 

- Ez minden? - Kaszar hitetlenül nézett rá. - Dzsingisz levágatná a két 
hüvelykujjad egy ilyen tervért. Máris elvesztettük az embereink felét! 

- Ilyennel még sosem találkoztunk Kaszar, de győznünk kell! - Egy percig 
elgondolkodott, miközben a másik kettő aggodalmasan figyelte. - Ha nem 
hagyják el a helyüket, akkor nekünk kell közelednünk lassan. Menet közben 
megtisztíthatjuk a terepet. 

Fölnézett, és a két tábornok láthatta, hogy visszatérőben az önbizalma. 

- Ha az íjászokat előreküldjük, akkor nem mozdulhatnak ki a pajzsuk mögül. 
Ezért a lándzsások kövessék őket rohamra készén. A gödrök és a kövek nélkül 
ez csak egy gyalogos sereg. Levágjuk őket! - A napra pillantott, amely a nyugati 
hegyek felé tartott. - De nem ma. Hajnalig várnunk kell. Az emberek 
pihenjenek, egyenek, kötözzék be a sebeiket. A holnapi nap próbatételt jelent 
mindnyájunknak, de nem vallhatunk kudarcot. 

Amikor Kaszar megszólalt, hiányzott a hangjából a szokott csúfondárosság. 

- Testvérem, embereket kell küldened Dzsingiszhez. Küldjön erősítést. 

- Fél hónap, amíg odaérnek, Kaszar. 

- Akkor várunk! Várunk, és figyeljük, ahogy ezek a parasztok csak 
szomjaznak és szomjaznak, miközben mi a folyójuk vizét isszuk. 

Jelme megköszörült a torkán. Mindkét testvér hálás volt neki, amiért 
megtörte a hirtelen támadt csöndet. 

- A veszteségek csökkennének, ha itt lenne a többi tümen. Ez a helyzet. 

Kacsun tudta, hogy ez jó tanács, noha folytatni szerette volna a csatát. 
Emlékezete szerint sose kerültek még ilyen helyzetbe, ami dühítette. Egy 
darabig három nyelven káromkodott. 

- A pokolba velük! Rendben van, lovasokat küldök Dzsingiszhez. 

Kaszar tudta, hogy mindez mennyire sérti testvére büszkeségét, és ez 
egyszer inkább nem csúfolódott vele, csak a vállára csapott. 

-A háború célja a győzelem, Kacsun. Nem számít, hogyan és meddig 
harcolunk. Mire Dzsingisz megérkezik, ezeknek úgy kiszárad a torka, mint a 
napra tett csirkének. Élvezni fogom. 

Amikor a Pandzsir-völgyben az éjszakát felváltotta a szürkület, a mongolok 
fölkeltek a folyó másik oldalán lévő táborukban, ahol éjszaka nem támadhatták 
meg őket. Kacsun először nem értette, hogy az éles szemű felderítők miért 


kiabálnak. Dermesztően hideg éjszaka volt, úgy aludt, hogy a páncélja fölött 
viselt deel ujjába dugta a kezét, de ösztönösen a markolatért kapott, amikor 
felderítők rohantak felé. 

- Támadás? - kérdezte, még mindig zsibbadtan az alvástól és a hidegtől. A 
felderítő meg volt rémülve, hogy neki kell a hírt közölnie. 

- Nem, tábornok úr! Az ellenség az éjjel eltávozott. A síkság üres. 

Kacsun válla megroskadt. A Pandzsir-völgy a hágók és hasadékok 
útvesztője. Dzselauddin emberei pedig jobban ismerik őket a mongoloknál. 

Eszébe jutottak a hírnökök, akiket előző este küldött Dzsingiszhez. 
Helytelenül járt el a Pandzsir-völgyben, és most újabb hírnököket kell 
küldenie, hogy értesítse a bátyját. Nem mondta ki, de ezt gondolta: 
Dzselauddin emberei újabb győzelemmel vonultak föl a hegyekbe. Ez itt 
nagyon nehéz terep, ha mozgó ellenséget kell követni. A gyomra felfordult a 
dühtől, ha arra gondolt, hogy az itteni világot alkotó szirtek és völgyek 
összevisszaságában kell keresnie őket. Nem számít, hogy serege javának nem 
esett baja. Az ellenség ugyanis látta, hogy meghátráltak. Kacsun nyelt egy 
nagyot, amikor megértette, hogy olyan szikrát hagyott ebben a völgyben, 
amely a világot is felgyújthatja. Híre megy hogy a mongolokat meg lehet verni. 
Akár tetszik, akár nem, ezt Dzsingisznek is meg kell mondania. 

- Induljanak a felderítők! - vakkantotta. - Le kell rohannunk őket! 


HARMINCÖTÖDIK FEJEZET 


Kavargott a hó; de Szübötej örült a hidegnek. Ilyen helyen született, illett a 
dermedtséghez, amelyet azóta érzett, hogy elfogadta a kán parancsát. Az arca 
merev volt, és akárhányszor törölgette a száját, a lélegzete újra és újra jéggé 
fagyott a felső ajkán. 

Tízezer emberrel maga mögött nem is próbálta elrejteni a jelenlétét. 
Dzsocsi nem bolond, Szübötej gyanúja szerint pontosan tudta, merre van a 
tümen. Arra is van esély, hogy elhagyott tábort talál, azután kénytelen lesz a 
kán fiára vadászni. Megparancsolta, hogy a zászlókat magasra emeljék, a 
ragyogó, sárga selyemlobogók mérföldekre látszottak. Dzsocsi tudni fogja, 
hogy egy tümen érkezett a keresésére, de azt is, hogy Szübötej vezeti. 

Lehajtotta a fejét, összébb húzta magán a deelt, amelyet a páncél fölött 
viselt. Vacogott a foga, de összeszorította a száját. Úgy látszik, már nincs meg 


benne suhanckorának ereje. Lehet, hogy a hőségből a hidegbe tett utazás 
kezdte ki az állóképességét? A testnek szüksége van arra, hogy hozzászokjon az 
ilyen szélsőségekhez. 

Egész úton észak felé a kapott paranccsal vívódott, miközben megmászták a 
hegyeket, keresztüllovagoltak néptelen völgyeken, elmentek alvó falvak 
mellett a sötétben. Ez nem hódító út volt: sem ő, sem emberei nem törődtek a 
gazdag településekkel. A birkákat és kecskéket elvitték, de kizárólag 
ésszerűségből, hiszen friss húsra szükségük volt. Tízezer embert etetni kell, 
mindegy, merre járnak. A lovaik hóban születtek, és láthatólag gyorsabban 
alkalmazkodtak, mint a gazdáik. A patájukkal kaparták ki a füvet a hó és jég 
alól, valahányszor megálltak. 

A felderítő, aki elsőként vette észre Dzsocsit, Szübötej előtt lovagolt. 
Harmincnyolc napig szinte egyszer sem szólalt meg. Szübötej most látta rajta, 
hogy felfigyel, állandóan ide-oda forgatja a fejét. Körültekintően beosztották a 
tartalék lovakat, így több mint ezer mérföldet jártak be, amióta elköszöntek 
Dzsingisztől. Végre megközelítették a célt, de egyikük sem tudta, milyen lesz a 
találkozás. Dzsocsi jelenlétének első jele lehet egy néptelen település, vagy egy 
nyílvessző suhogása, amely a fehér semmiből érkezik. Mégis tovább lovagoltak. 
A tábornok némán emésztette magát, mindennap tucatnyi tervet állított össze 
és vetett el. Időnként azzal gyötörte magát, hogy elképzelte a találkozást a 
fiatalemberrel, akit három évig edzett és tanított az ittenihez hasonló vidéken. 
Az emlékek erősek voltak. Azon kapta magát, hogy alig várja a találkozást, 
mint egy apa, aki a fiához indult. Egész párbeszédeket játszott le a fejében, de 
egyik sem hozott megnyugvást. 

Amikor a felderítők egy idegennel érkeztek vissza a tümenhez, valósággal 
megkönnyebbült, hogy közeledik az út végéhez, pedig a gyomra görcsbe 
rándult. Bármilyen hosszú volt is az út, nem készült föl arra, ami következik. 

Nem ismerte a férfit, noha mongol páncélt viselt, és fölötte deelt, akárcsak 
Szübötej. Mi több, tekintélyt árasztott magából, miközben a két felderítő 
között lovagolt, és nem hajtott fejet, amikor Szübötejhez értek. Szübötej egy 
minghaan tisztjének nézte. Egykedvűen figyelte, ahogy lefegyverezik, és a 
közelébe engedik az idegent. A tümen megállt, a könnyeket facsaró szél 
felerősödött és végigsüvöltött a tájon. 

- Szübötej tábornok - üdvözölte a tiszt. - Láttuk a zászlóidat. 


Szübötej nem válaszolt. Ennek az embernek úgy sincs felhatalmazása az 
önálló cselekvésre. Várta, hogy lássa, Dzsocsi miként fog játszani. 

- Azért vagyok itt, hogy közöljem, nem szívesen látunk, tábornok - 
folytatta a tiszt. A harcosok Szübötej körül fölemelték a fejüket a kihívó 
szavakra, de a férfi meg sem rezzent. - Nem akarunk összecsapni éppen veled, 
ezért tisztelettel arra kérünk, hogy fordulj vissza, és hagyd el ezt a helyet. 

Szübötej elbiggyesztette a száját, érezte, hogy a jég megreped az ajkán. 

- Urad ennél többet is mondott neked, minghaan. - A tiszt hunyorgott. 
Ezek szerint eltalálta a rangját. - Mit mondott, mit tégy, ha nem távozom? 

A tiszt megköszörült a torkát. Eszébe jutott, hogy azzal az emberrel beszél, 
akit a nemzet Dzsingisz után a legjobban tisztel. A feszültség ellenére is 
elmosolyodott. 

- Azt mondta, nem fogsz távozni, és majdnem szó szerint megmondta, 
hogy ezt fogod kérdezni. 

- Csakugyan? - kérdezte Szübötej. Átjárta a hideg, és elfáradt a lovaglástól. 
Tompának érezte magát, szeretett volna kikerülni a szél útjából. 

- Azt mondta, mondjam meg, hogy nem lesz itt, mikor megjössz. Ha 
ellenünk lovagolsz, semmit sem fogsz találni. Még csak a nyomainkat sem 
találod meg a hóban, mert mi ismerjük ezt a tájat. Üldözni fogsz minket, még 
messzebb kerülsz a kántól, és csak az idődet pocsékolod. - A tiszt nyelt egyet, 
egyre idegesebb lett Szübötej harcosainak merev nézésétől. Összeszedte a 
bátorságát, és folytatta. - Azt mondta, jól megtanítottad, és nem fogod túlélni a 
vadászatot. 

Szübötej fölemelte a kezét, hogy megállítsa azokat, akik előrerontottak 
volna, hogy megöljék a hírnököt. Sokan olyan dühösek lettek a tábornokuk 
helyett, hogy kirántották elgémberedett kezükkel a kardjukat. A pillanat eljött, 
és noha jobban fájt, mint a hideg, Szübötej már tudta, hogyan érheti el 
Dzsocsit. 

- Nem azért jöttem, hogy vadásszak, minghaan. Vezess olyan helyre, ahol 
az embereim letáborozhatnak, ehetnek és pihenhetnek. Azután veled megyek. 
Vigyél el engem hozzá. 

A tiszt először nem válaszolt. Szübötej emberei zajongani kezdtek, 
követelték a jogot, hogy megvédhessék tábornokukat az ellenséggel szemben. 
Szübötej megrázta a fejét, mire csönd lett. 


- Találkozni fog velem, minghaan - folytatta. - Ezt is mondta? Hogy 
találkozik velem, ha egyedül jövök? Én tanítottam. 

A tiszt fejet hajtott. Szárat tartó keze reszketett, noha nem fázott. 

- Odavezetlek, tábornok - mondta. 


Újabb éjszaka következett. Hajnalban Szübötej a minghaan tiszttel 
belovagolt Dzsocsi táborába. Nem tudott ellenállni a sokéves szokásnak, és 
fölmérte a védelmet. Olyan helyet választottak, amelyet sűrű vadon és erdős 
hegyek vettek körül. Még az oda vezető ösvény is a szűz havon kanyargóit a 
vén fák között. Szübötej egyre jobban tisztelte a felderítőt, aki idetalált. Elő 
fogja léptetni azt az embert, ha élve tér vissza a tümenhez. 

Jurták álltak a táborban, a vastag nemezfalak sokkal jobbak voltak a kőnél 
vagy a fánál, kívül tartották a hideget. Fapalánk védte a települést a széltől. 
Ahogy egy nyitott részen belovagolt, észrevette a fehéres csomókba összebújt 
birkákat és a kecskéket a cserényekben. Kevés állatot látott, és nem volt 
meglepve, amikor feltűntek az összeszögelt és kötözött fenyőfatörzsekből 
épített kunyhók. Füstoszlop emelkedett föléjük, Szübötejnek tetszett a 
településből áradó meleg és meghittség. Hasonló helyen nőtt föl, az otthonokat 
ott is fagyott sárral borított ösvények választották el egymástól. 

Érkezése nem maradt észrevétlen. Férfiak, akiknek az arca homályosan 
ismerős volt, megálltak és rábámultak. Emlékezete legendás volt a törzsek 
között, de itt, távol a tümenektől, sejtelemmé enyésztek a nevek, és egyik 
sugallat sem volt elég erős, hogy bizonyos lehessen. Néhányan tüntetően 
folytatták a munkájukat, amikor a tábornok elhaladt mellettük, de a legtöbben 
tétlenül álltak és bámultak, majdhogynem vágyakozva, mintha egy másik 
világból jött volna. Látott halomba rakott, cserzett bőröket, megnyírt és 
fakádakban mosott, friss irhákat. Meglepetésére halvány bőrű nőket is látott, 
köztük várandósokat. Éppen olyan keményen dolgoztak, mint a férfiak, hogy 
fönntartsák az életet ebben a fagyott világban. Ők nem néztek föl. A Szübötej 
név semmit nem mondott nekik. 

Dzsocsi egy rönkház ajtajában várta. Zömök, apró épület volt, de 
erősebbnek látszott a jurtáknál. Dzsocsi válla szélesebb lett, mint amire 
Szübötej emlékezett. Szübötej szíve a körülmények ellenére gyorsabban vert 


örömében, ahogy meglátta. Ügetésre nógatta volna a lovát, de a minghaan tiszt 
kinyújtotta a kezét és megfogta a gyeplőszárat, mielőtt megtehette volna. A 
férfi néma intésére leszállt, közben le nem vette a szemét Dzsocsiról. 

A tábornok hideg arccal tűrte, hogy két harcos megmotozza. Nagyon 
alaposak voltak, ellenőrizték deeljének bélését, eltávolítottak minden éles 
fémdarabot a páncéljáról, még ha késsel kellett is levágniuk. Szübötej elviselte, 
még csak rájuk sem nézett. Egyikük gorombán megrántotta, hogy lefejtsen egy 
vasdarabot a páncéljáról. Szübötej ránézett, a harcos elvörösödve fejezte be a 
munkáját. Amikor végeztek, halomban álltak a havon az éles szélű pikkelyek. 
Szübötej kardját és két tőrét a halom tetejére tették. Több helyen is kilátszott a 
páncél vastag vászon alapja, ami kissé megviselte Szübötej méltóságát. Dzsocsi 
csak ekkor lépett előre. Két embere a közelben maradt, kivont karddal, hogy 
bármikor lecsaphassák a tábornok fejét. 

- Nem kellett volna idejönnöd, Szübötej - mondta Dzsocsi. A szeme 
ragyogott, Szübötej egy pillanatra úgy vélte, szeretetet lát benne. 

- Tudtad, hogy eljövök - felelte. - Nyilván elhagyod ezt a helyet, mihelyt 
távozom. 

Dzsocsi körülnézett. 

- Vannak más rejtekhelyeim is, messze innen. Ismét felépítjük a falut. - Az 
arca megkeményedett. - De te máris bajt hoztál rám, Szübötej, pusztán azzal, 
hogy beengedtelek ide. 

Szübötej mozdulatlanul állt, tudta, hogy elég egy hirtelen mozdulat, és az 
életének vége. Nem kételkedett benne, hogy nemcsak kardok, hanem nyilak is 
szögeződnek rá. 

- Légy nyugodt, Dzsocsi, nem hoztam rád bajt. Engedj be a táborodba, 
aztán majd beszélünk egymással. 

Dzsocsi habozott. Az előtte álló férfi az egyik legrégibb barátja volt, akit 
mindig is tisztelt. Mégsem szabadulhatott a szorongástól, amelyet a 
megjelenése keltett benne. Szübötej eszén nem tudott túljárni, és nehéz volt 
elfojtani növekvő félelmét. 

- Jó látni téged - mondta gyengéden Szübötej. 

Dzsocsi bólintott. 

- Téged is, öreg barátom. Légy üdvözölve a táboromban. Fogyassz velem 
teát és sót. Egyelőre életben hagylak. 


Elküldte a harcosokat, és Szübötej felkapaszkodott a két fa- lépcsőn, 
amelyek megvédték az otthont a sáros földtől. Dzsocsi megállt, előreengedte, 
és Szübötej belépett a kis szobába. 

Abban a pillanatban, amint Dzsocsi behúzta az ajtót, Szübötej észrevette, 
hogy fegyveresek gyülekeznek odakint. Az üzenet elég világos volt. Igyekezett 
ellazulni. Közben egy vasüst sziszegni kezdett a kályhán, Dzsocsi vizes teát 
töltött neki, amihez tejet öntött, és egy csipet sót szórt az ajtón lógó zacskóból. 
Egyetlen alacsony ágy volt a szobában, Szübötej egy zsámolyra ült, 
kortyolgatta a teát, élvezte, ahogy fölenged a hideg a mellében. Dzsocsi 
idegesnek látszott, csészét tartó keze reszketett. 

- Jól van az anyám? - kérdezte. 

Szübötej bólintott. 

- Kivirult a forró földön, jobban, mint bárki is közülünk. A testvéreid 
minden évvel erősebbek. Ögödejnek most már saját tümenje van, Tolujnak 
úgyszintén, noha azok még csak fiúk. Nem szeretném látni őket harc közben. 
Az apád... 

- Az apám nem érdekel, Szübötej - vágott közbe Dzsocsi. - Azért küldött, 
hogy megölje 

Szübötej megrándult, mintha megégette volna a nyelvét. Óvatosan 
félretette félig tele csészéjét. Sokszor végiggondolta ezt a beszélgetést, de nem 
készült fel arra a szomorú érzésre, amely akkor fogta el, amikor négyszemközt 
beszélhetett Dzsocsival. Ebben a pillanatban bármit megadott volna, hogy ne 
kelljen itt lennie, szívesen hódított volna ismeretlen földeket a kánnak. 

- Dzsingisz kemény parancsokat adott, Dzsocsi, Még ha nekem nem 
tetszenek is. 

- Mégis itt vagy te, a hű ebe - mondta Dzsocsi semmivel sem szelídebben. - 
Mondd hát meg, hogy mit akar tőlem. 

Szübötej mély lélegzetet vett. 

- Alig hétezer embered van, Dzsocsi. Nem állhatnak ellen az én 
tümenemnek. A sorsuk rajtad múlik. 

Dzsocsi szobormereven ült, meg sem rezzent, miközben Szübötej folytatta. 

- Ha visszajössz velem, a többieket békén hagyják. Ha nem, akkor 
mindnyájukat meg kell ölnöm. 

- Ha tudod - mondta Dzsocsi, akiben föllángolt a harag. 

- Igen, de te tudod, hogy képes vagyok rá. 


- Akkor nem, ha itt megöllek, tábornok. Én ismerem ezeket az erdőket. Az 
embereim harcolni fognak az otthonukért. 

- Ha megtöröd a békét - mondta halkan Szübötej -, akkor az enyéim azért 
fognak harcolni, hogy bosszút álljanak értem. Gondolkodj vezérként, Dzsocsi. 
Idehoztad őket, messze az apádtól. Rád bízták a becsületüket és az életüket. 
Végignézed, ahogy megölik őket? 

Dzsocsi fölállt, a csészéje a földre esett és összetört. 

- Arra számítasz, hogy visszamegyek, és hagyom, hogy az apám 
lemészároljon? Hogy mindent itt hagyjak, amit felépítettem? Megőrültél! 

- Az apádnak nem kellenek az embereid, Dzsocsi. Elárultad őt, és ezzel 
nyilvánosan megbántottad. Nem fog vadászni rájuk, ha te visszajössz. Igen, 
meghalsz. Azt vártad tőlem, hogy hazudjak? Kivégeznek, hogy példát 
mutassanak mindenkinek, aki ellene fordulna. De a néped életben marad. 
Amikor elhagyják ezt a tábort, senki más nem fogja keresni őket, amíg én élek. 
Szübötej is fölállt, és szigorúan nézett Dzsocsira. 

- Te hoztad ide őket, Dzsocsi. Egyedül a te kezedben van az életük. Vagy 
meghalnak, vagy velem jössz, és életben maradnak. Választanod kell, 
méghozzá most. 

Szíve összeszorult, látva a fiatalember kínlódását. Ő is szenvedett, de nem 
volt választása. Dzsocsiból egyetlen hosszú lélegzettel távozott minden 
ellenállás. Lerogyott az ágyra. A szeme halott volt, ahogy a semmibe bámult. 

- Tudhattam volna, hogy az apám sose enged el - mondta csaknem 
suttogva. - Mindent neki adtam, mégis üldöz. 

Olyan fáradtan mosolygott, hogy a tábornok szíve majd megszakadt, 

- Végtére is, mit számít egy élet, Szübötej d Még ha az enyémről van is szó. 

Kihúzta magát, keményen megdörgölte az arcát, így Szübötej nem láthatta 
szemében a csillogást. 

- Ez jó hely, Szübötej. Éppen nekiláttunk a szőrmekereskedelemnek, 
másutt adjuk el az irhákat. Portyázás közben az embereim feleséget is találtak, 
nemsokára gyerekek születnek itt, akik sose hallották Dzsingisz nevét. El 
tudod ezt képzelni? 

- Igen. Jó életet teremtettél nekik, de ennek ára van. 

Dzsocsi hosszú ideig nézte. Végül lehunyta a szemét. 

- Jól van, tábornok. Úgy tűnik, az apám a megfelelő embert küldte, hogy 
visszavigyen. 


Ismét fölállt, némileg visszanyerte a nyugalmát. Kinyitotta az ajtót, hagyta, 
hogy a szél átjárja a kis szobát. 

- Szedd össze a fegyvereidet, tábornok - mutatott a hóban domborodó 
kupacra. 

Sok ember gyűlt össze körülöttük. Amikor meglátták Dzsocsit, az arcuk 
földerült. Szübötej kilépett, nem törődött az ellenséges pillantásokkal, lehajolt, 
fölvette a kardját és a tőreit. A páncéljáról letört pikkelyeket otthagyta, ahol 
voltak, a derekára kötötte a kardot, csizmaszárába dugta a tőröket. Nem figyelt 
arra, amit Dzsocsi a vezetőknek mondott. Úgy gondolta, nem tudná elviselni. 
A lova készen állt, a szárat egy idegen tartotta. Szübötej megszokásból 
biccentett neki, miközben lóra szállt, de a férfi elnézett mellette. 

Megfordult, látta, hogy Dzsocsi közeledik. Fáradtnak, valahogy kisebbnek 
tűnt, mintha valamit elvettek volna tőle. 

- Menj vissza a tümenedhez, tábornok. Három nap múlva utolérlek. 
Vannak dolgok, amiket még el kell mondanom itt. 

Szübötej meghajolt a nyeregben, a szégyen marta. 

- Várni foglak, tábornok - mondta. 

Dzsocsi kissé megrezzent a cím hallatán, de azután bólintott és elfordult. 


A hó még mindig hullott, ahogy a fények fakulni kezdtek a harmadik 
délutánon. Szübötej nem volt biztos benne, hogy Dzsocsi eljön, ahogy ígérte, 
de nem vesztegette az idejét. Az emberei felkészültek a támadásra. Addig is 
vacogtak és vártak. A felderítőit kiküldte minden irányban, nem érhette 
meglepetés. A tümen élén figyelte, ahogy a nyomok eltűnnek a havazásban. 
Bár így tűnhetnének el az emlékei, hogy az agya friss és tiszta legyen, ne 
kínozza a tudat, hogy mit kell csinálnia. Még emlékezett, hogyan érezte magát, 
amikor az aranypajcát átvette Dzsingisz kezéből. A kánnak szentelte az életét, 
mindig igyekezett megmutatni, hogy méltó a megtiszteltetésre. Sóhajtott. A 
kán olyan ember, akit érdemes követni, de nem szeretett volna a fia lenni. 

A felderítők Dzsocsi előtt érkeztek, jelentették, hogy egy magányos lovas 
érkezik az erdőn át. Szübötej egy darabig reménykedett, hogy nem Dzsocsi az. 
Reménykedett, hogy saját érdekében föláldozza az emberei életét. Dzsingisz 
ezt tette volna, de Dzsocsi másként élt. 


Amikor látta, hogy Dzsocsi az, Szübötej mozdulatlanná dermedt a 
nyeregben. Még ekkor is reménykedett benne, hogy megváltoztatja az 
elhatározását, de ő egyre közelebb jött, végül megállította a lovát a tábornokkal 
szemben. 

- Vigyél hát haza, Szübötej. Vigyél, induljunk. 

Szübötej bólintott, és Dzsocsi elindult Szübötej bámuló harcosai között, 
akik alig fogták föl, mit tett. A tümen hazafelé indult, a két tábornok át 
lovagolt köztük, hogy az élükre álljanak. 

- Sajnálom - mondta Szübötej. 

Dzsocsi furcsán nézett rá, felsóhajtott. 

- Jobb ember vagy az apámnál - mondta. Látta, hogy Szübötej tekintete a 
farkasfejes szablyára téved, amelyet a derekán viselt. - Megtarthatom, 
Szübötej? Becsületes harcban nyertem el. 

Szübötej megrázta a fejét. 

- Nem lehet. Megőrzőm neked. 

Dzsocsi habozott, de hát Szübötej emberei vették körül. 

Egyszer csak elhúzta a száját. Hirtelen elege lett az örökös harcból, amiből 
az élete állt. 

- Vedd hát el! - mondta, és kicsatolta a kardövét. 

Szübötej odanyúlt, mintha a kardot akarná átvenni. Dzsocsi a kardot nézte, 
amikor ő egy gyors mozdulattal elvágta a torkát. A fiatalember már 
eszméletlenül zuhant le a nyeregből. Vére vörösen omlott ki a hóra. 

Szübötej zokogva szállt le a lováról, hogy megnézze, csakugyan halott-e. 
Tüdejéből hörögve szakadt fel minden lélegzet. 

- Bocsáss meg, barátom - mondta. - Az apád embere vagyok. 

Sokáig térdelt a fekvő alak mellett, emberei nézték, és bölcsen hallgattak. 

Végül összeszedte magát és fölállt. Mélyen beszívta a fagyott levegőt, mintha 
az eltüntethetné a vért a kezéről. Teljesítette a parancsot, de ebben nem talált 
vigaszt. 

- Hajnalban visszalovagolunk a táborukba - mondta. - Most hogy ő meghalt, 
velünk jönnek. 

- A testtel mi legyen? - kérdezte az egyik minghaan tiszt. Ő is gyermekkora 
óta ismerte Dzsocsit. Szübötej nem bírt a szemébe nézni. 

- Magunkkal visszük. Bánjatok vele tisztességgel. A kán fia volt. 


VÉGE 


A GABO Kiadó könyveinek kizárólagos terjesztője a Talentum Kft. 

Cím: Törökbálint, DEPÓ II. 

Telefon: 06 23 332 105 Fax: 06 23 232 336 E-mail: talentum.nagvkerOt- 
online.hu 


